
UN ORAŞ PLUTITOR 
I 


În 18 martie 1867 soseam la Liverpool. Great Eastern trebuia 
sa plece peste câteva zile spre New York, iar eu tocmai urma să 
mă instalez la bord. Călătorie de plăcere, nimic mai mult. Mă 
tenta o traversare a Atlanticului pe acest vapor gigantic. Aveam 
de gând să vizitez America de Nord, dar asta pe planul doi. 
Înainte de toate, Great Eastern. Ţara celebrată de Cooper — 
după aceea. În fond, această navă cu aburi e o capodoperă de 
construcţie navală. Mai mult decât un vas: un oraş plutitor, o 
bucăţică de comitat, desprinsă din pământul englez, şi care, 
după traversarea oceanului, se va alipi de continentul 
american. Îmi închipuiam acea masă enormă purtată de valuri, 
lupta ei cu vânturile pe care le sfidează, cutezanţa dinaintea 
mării neputincioase, nepăsarea faţă de talazuri, stabilitatea ei 
în mijlocul unui element care scutură ca pe nişte şalupe nave 
de felul lui Warrior şi Solferino. Dar imaginaţia mea se oprea 
aici. Aveam să trăiesc toate acestea în timpul traversării, şi încă 
multe altele care nu mai ţin de domeniul maritim. Dacă Great 
Eastern nu este doar o maşină nautică, dacă e un microcosmos 
şi poartă o lume întreagă cu sine, un observator nu se va mira 
că întâlneşte aici, ca pe o scenă de teatru mai mare, toate 
instinctele, toate trăsăturile ridicole, toate pasiunile omeneşti. 

Din gară, m-am dus la hotelul Adelphi. Plecarea lui Great 
Eastern era anunţată pentru 20 martie. Cum doream să 
urmăresc ultimele pregătiri, i-am cerut căpitanului Anderson, 
comandantul navei, permisiunea să mă instalez la bord imediat. 
A consimţit cu multă amabilitate. 

A doua zi am coborât spre bazinele care formează o dublă 
lizieră de docuri pe malurile râului Mersey. Podurile mobile îmi 
permiseră să ajung la cheiul New Prince, un fel de plută 

mişcătoare, legănată de maree. E un loc de îmbarcare pentru 
numeroasele barcaze care fac legătura cu Birkenhead, anexă a 
oraşului Liverpool, situată pe malul stâng al lui Mersey. 

Acest Mersey, ca şi Tamisa, nu e decât un râu neînsemnat, 
nedemn de numele de fluviu, deşi se varsă în mare. O largă 
depresiune a terenului, plină cu apă, adevărată groapă a cărei 
adâncime îi permite să primească nave de cel mai mare tonaj. 
Bunăoară Great Eastern, căruia îi sunt interzise cele mai multe 
porturi din lume. Datorită unui asemenea plasament natural, 
gârlele numite Tamisa şi Mersey au văzut născându-se, aproape 
de gurile lor, două imense oraşe comerciale, Londra şi 
Liverpool; tot astfel, şi din motive aproape identice, a apărut 
Glasgow pe râul Clyde. 

La cala! cheiului New Prince stătea gata de plecare un tender, 
vaporaş afectat serviciului navei Great Fastern. M-am urcat pe 
puntea deja plină de muncitorii şi hamalii care se îndreptau 
spre aceasta din urmă. Când în turnul Victoria bătu ora şapte 
dimineaţa, tenderul îşi desfăcu legăturile şi urmă în mare viteză 
fluxul care urca în susul lui Mersey. 

Abia ne desprinsesem când am zărit pe cală un tânăr înalt, cu 
acea fizionomie aristocratică prin care se distinge ofiţerul 
englez. Mi s-a părut că recunosc în el pe unul dintre prietenii 
mei, căpitan în armata Indiei, pe care nu-l mai văzusem de mai 
mulţi ani. Dar trebuie că mă înşelam, deoarece căpitanul Mac 
Elwin nu putea să fi plecat din Bombay. Aş fi ştiut. De altfel, 
Mac Elwin era un băiat agreabil, fără griji, un camarad vesel, 
iar acesta, chiar dacă avea trăsăturile prietenului meu, părea 
trist şi copleşit parcă de o durere ascunsă. Oricum ar fi fost, n- 
am avut timp să-l observ cu mai multă atenţie, căci tenderul se 
îndepărta rapid, iar impresia trezită de această asemănare se 
şterse curând din mintea mea. 

Great Fastern era ancorat cam la trei mile în amonte, în 
dreptul primelor case din Liverpool. De pe cheiul New Prince 
nu putea fi văzut. Abia la prima cotitură a râului i-am zărit 
masa impunătoare. Ai fi zis că-i un fel de insulă pe jumătate 
ascunsă în ceaţă. Îl vedeam din faţă, poziţie prin care 
întâmpina fluxul; însă curând tenderul făcu un ocol şi vaporul 
se arătă în toată lungimea sa. Îmi păru aşa cum şi era: enorm! 
Trei sau patru „carboniere", acostate în flancurile lui, îşi vărsau 
prin sabordurile? sale deschise deasupra liniei de plutire 


1 Aici: plan înclinat de pe care se îmbarcă pasagerii în nave. 
(N.trad.) 

> Sabord: deschizătură în pereţii laterali ai unei nave, care 
foloseşte la  aerisirire, la încărcarea şi la descărcarea 
mărfurilor. (N. trad.) 


încărcătura de huilă. Pe lângă Great Fastern, aceste nave cu 
trei catarge păreau nişte bărci. Coşurile lor nu atingeau nici 
măcar prima linie de hublouri montate în cocă; vergile lor cele 
mai înalte nu-i depăşeau parapeţii. Gigantul ar fi putut ridica 
pomenitele nave pe punte, în chip de şalupe cu aburi. 

În vremea aceasta tenderul se apropia; trecu pe sub etrava 
dreaptă a lui Great Fastern, ale cărui lanţuri se smuceau 
violent sub apăsarea fluxului; apoi, alunecând pe lângă babord, 
se opri la piciorul uriaşei scări ce şerpuia pe flancurile 
vaporului. În această poziţie, puntea tenderului ajungea numai 
până la linia de plutire a aceluia, linia până la care trebuia să se 
scufunde cu încărcătură maximă, şi care încă mai era la doi 
metri deasupra apei. 

Între timp, muncitorii debarcau în grabă şi urcau cu greu 
numeroasele etaje de trepte ce se terminau la parapetul navei. 
Eu, cu capul pe spate, cu corpul înclinat înapoi, ca un turist 
care priveşte o clădire înaltă, contemplam roţile lui Great 
Eastern. 

Văzute dintr-o parte, roțile acestea păreau subtiri, 
nerezistente, deşi purtau zbaturi de patru metri lungime; însă 
din față, aveau un aspect monumental. Armătura lor elegantă, 
butucul solid, punct de sprijin al întregului sistem, proptele 
încrucişate, menite să menţină ecartamentul jantei triple, 
această aureolă de spiţe roşii, mecanism pe jumătate pierdut în 
umbra marilor tamburi care acopereau aparatul, întreg 
ansamblul te uluia şi evoca ideea vreunei puteri cumplite şi 
misterioase. 

Iar paletele de lemn, atât de puternic fixate în buloane, cu 
câtă energie trebuiau să lovească apele pe care fluxul le 
spărgea de ele în momentul acela! Ce clocot cumplit, când 
maşina asta puternică le aplica lovitură după lovitură! Ce 
tunete prăvălite în caverna tamburilor, atunci când Great 
Fastern mergea cu toată viteza, împins de roţile sale cu un 
diametru de cincizeci şi trei de picioare şi o sută şaizeci şi şase 
de picioare circumferință, cântărind nouăzeci de tone şi 
producând unsprezece turaţii pe minut! 

Tenderul îşi debarcase pasagerii. Am pus piciorul pe treptele 
de fier, canelate, şi după câteva clipe treceam prin parapetul 
navei. 


II 


Puntea nu era încă decât un imens şantier încredinţat unei 
armate de lucrători. Nu mă puteam crede la bordul unui vapor. 
Câteva mii de oameni, muncitori, marinari din echipaj, 

mecanici, ofiţeri, hamali, curioşi, se încrucişau, se înghionteau 
fără jenă, unii pe punte, alţii pe la maşini, care alergând pe 
rufuri!, care răspândiţi prin arboradă, toţi într-o harababură ce 
nu se poate descrie. Aici macarale demontabile ridicau nişte 
piese de fontă enorme; dincolo, bârne grele erau înălțate cu 
ajutorul troliurilor acţionate de aburi; deasupra camerei 
maşinilor se balansa un cilindru din fier, veritabil trunchi de 
metal; în partea din faţă, vergile urcau gemând în lungul 
catargelor de gabie; în spate se ridica o schelărie care, fără 
îndoială, ascundea vreo clădire în construcţie. Se clădea, se 
ajusta, se făcea dulgherie, se întindeau frânghii, se dărăcea în 
mijlocul unei dezordini incomparabile. 

Bagajele mele fuseseră transbordate. Am întrebat de 
căpitanul Anderson. Comandantul nu sosise încă; dar unul 
dintre stewarzi se ocupă de instalarea mea şi aranja ca 
pachetele să fie transportate într-o cabină din spate. 

— Prietene, îi spun, plecarea lui Great Eastern s-a anunţat 
pentru 20 martie, însă e imposibil ca toate aceste pregătiri să 
fie terminate în douăzeci şi patru de ore. Ştii cumva dumneata 
când am putea ieşi din Liverpool? 

În această privinţă stewardul nu era mai informat decât mine. 
Mă lăsă singur. M-am hotărât atunci să vizitez toate ungherele 
acestui imens furnicar şi mi-am început plimbarea cum ar face- 
o un turist în vreun oraş necunoscut. Un noroi negru — acel 
noroi britanic care năclăieşte străzile oraşelor englezeşti — 
acoperea puntea vaporului. Şiroaie urât mirositoare şerpuiau 
ici-colo. Te-ai fi putut crede într-unul din cele mai mizerabile 
ganguri din Upper Thames street, în vecinătatea podului 
Londrei. Mergeam chiar pe lângă rufurile care se întindeau pe 
partea din spate a navei. Între ele şi bastingaj, de fiecare 
latură, se conturau două străzi largi sau mai degrabă două 
bulevarde pe care se îngrămădea o mulţime compactă. Am 
ajuns astfel în plin centrul vasului, între tamburii uniţi printr-un 
dublu sistem de pasarele. 

Aici se deschidea abisul destinat pieselor îmbinate în maşina 
roţilor. Am descoperit atunci acest admirabil aparat de 
locomoţie. Vreo cincizeci de muncitori erau repartizaţi pe 
planşeele metalice ale batiului din fontă, unii agăţaţi de lungile 
pistoane înclinate în unghiuri diferite, alţii suspendaţi de biele; 
aceştia ajustând excentricul, ceilalţi fixând cu ajutorul unor 
cleşti enormi cuzineţii fuselor. Trunchiul metalic care cobora 
încet prin tambuchi era un nou arbore cotit, menit să transmită 


1 Ruf: construcţie ţinând de suprastructură, plasată pe 

la roţi mişcarea bielelor. Din hăul acela ieşea un zgomot 
continuu, alcătuit din sunete înalte şi discordante. 

După ce am aruncat o privire rapidă asupra lucrărilor de 
ajustare, mi-am reluat plimbarea, ajungând în partea din faţă. 
Aici tapiţerii terminau decorul unei încăperi destul de mari, 
denumită „smoking room", camera pentru fumat, veritabilul 
fumoar al acestui oraş plutitor, cafenea magnifică, luminată 
prin paisprezece ferestre, cu plafonul în alb şi auriu, lambrisată 
cu panouri din lemn de lămâi. Apoi, după ce am traversat un fel 
de piaţetă triunghiulară alcătuind partea cea mai avansată a 
punţii, am ajuns la etrava care cădea perpendicular pe 
suprafaţa apei. 

Din acest punct extrem, întorcându-mă, am zărit printr-o 
spărtură a ceţii partea din spate a lui Great Fastern la o 
distanţă de peste doi hectometri. Colosul merită cu prisosinţă 
să foloseşti asemenea multipli spre a-i evalua dimensiunile. 

M-am înapoiat prin bulevardul de la tribord, printre ruf şi 
parapet, păzindu-mă de loviturile scripeţilor ce se balansau în 
aer şi de şfichiul odgoanelor pe care briza le purta încoace şi 
încolo, aici evitând izbitura unei macarale, iar mai departe 
zgura fierbinte, expulzată de o forjă ca un buchet de artificii. 
Abia zăream vârful catargelor, înalte de două sute de picioare, 
care se pierdeau în ceața amestecată cu fumul negru al 
tenderelor de serviciu şi al „carbonierelor". După ce am trecut 
de marele tambuchi al maşinii cu roţi, am remarcat un „mic 
hoter înălţat în stânga mea, apoi lunga faţadă laterală a unui 
palat având deasupra o terasă căreia i se lustruiau 
balustradele. In sfârşit, am ajuns în partea din spate a 
vaporului, în locul unde se ridica schelăria de care am mai 
pomenit. Acolo, între ultimul ruf şi marele panou cu zăbrele 
deasupra căruia se profilau cele patru roţi ale cârmei, 
mecanicii terminau de instalat un motor cu aburi. Această 
maşinărie se compunea din doi cilindri orizontali şi avea un 
sistem de pinioane, de leviere, de declicuri care mi s-a părut 
foarte complicat. Nu i-am înţeles de la început destinaţia, însă 
am avut impresia că şi aici, ca pretutindeni, pregătirile erau 
departe de a fi terminate. 

Iar acum, de ce aceste întârzieri, de ce atâtea noi amenajări la 
bordul lui Great Eastern, vas relativ nou? E cazul să explicăm 
lucrul în câteva cuvinte. 

După vreo douăzeci de traversări între Anglia şi America, 
dintre care una s-a soldat cu nişte accidente foarte grave, 
exploatarea lui Great Fastern fusese pentru moment 
abandonată. Acest imens vapor amenajat în scopul 
transportului de călători nu mai părea bun de nimic şi se vedea 
aruncat la rebuturi de către rasa neîncrezătoare a pasagerilor 

de peste ocean. Când primele încercări de a aşeza la locul său 
cablul telegrafic eşuară — insucces datorat în parte neputinței 
navelor care îl transportau — inginerii s-au gândit la Great 
Eastern. Numai el putea înmagazina la bord cei trei mii patru 
sute de kilometri de fir metalic, cântărind patru mii cinci sute 
de tone. Numai el putea, graţie deplinei sale nepăsări faţă de 
capriciile mării, să deruleze şi să scufunde cablul acela imens. 
Dar, pentru fixarea cablului în părţile laterale ale navei, 
trebuiră făcute amenajări speciale. S-a renunţat la două din 
cele şase cazane şi la unul din cele trei coşuri, ţinând de 
motorul cu elice. În locul lor fură instalaţi nişte cilindri uriaşi 
care păstrau cablul înfăşurat sub o mare cantitate de apă, 
menită să-l ferească de degradările produse în aer. Astfel, firul 
trecea din aceste lacuri plutitoare în mare fără să intre în 
contact cu pătura atmosferică. 

Operaţiunea aşezării cablului fu îndeplinită cu succes şi, odată 
obţinut rezultatul, Great Eastern recăzu în abandonul său 
costisitor. Veni apoi Expoziţia Universală din 1867. O companie 
franceză cu responsabilități limitate, numită Societatea 
Navlositorilor! lui Great Eastern, se fondă cu un capital de două 
milioane de franci, în intenţia de a folosi uriaşa navă pentru 
transportul vizitatorilor transoceanici. De aici necesitatea de a 
readapta vaporul la noua sa misiune, nevoia de a acoperi 
recipienţii şi a reface cazanele, de a lărgi saloanele unde urmau 
să trăiască mai multe mii de călători şi de a construi aceste 
rufuri conţinând săli de mese suplimentare; în sfârşit, era 
necesară aranjarea a trei mii de paturi în coca gigantică, pe 
flancuri. 

Great Eastern fu închiriat la preţul de douăzeci şi cinci de mii 
de franci pe lună. Două contracte se încheiară cu firma G. 
Forrester & Co. din Liverpool: primul, în valoare de cinci sute 
treizeci şi opt de mii şapte sute cincizeci de franci, pentru 
instalarea noilor cazane ale elicei; al doilea, la preţul de şase 
sute şaizeci şi două de mii cinci sute de franci, pentru 
reparaţiile necesare şi echiparea navei. 

Înainte de a întreprinde aceste ultime lucrări, The Board of 
Trade? ceru ca nava să fie ridicată din apă spre a i se putea 
cerceta în mod riguros coca. Odată făcută această anevoioasă 
operaţie, o mare spărtură din bordajul exterior fu reparată cu 
grijă, la iuţeală. Se trecu apoi la instalarea noilor cazane. 
Trebui schimbat şi arborele motor al roţilor, care se strimbase 


1 Navlositor: persoană sau întreprindere care închiriază de la 
un armator un vas spre a-l folosi pentru transport. (N. trad.) 

Ministerul Comerţului, în Anglia. (în 1. engleză în original) 
(N. trad) 

în decursul ultimei călătorii; arborele acesta, îndoit la mijloc 
pentru a se fixa aici biela pompelor, fu înlocuit cu un altul 
prevăzut cu două excentrice, ceea ce asigura soliditatea piesei 
importante care suportă întregul efort. În sfârşit, şi pentru 
prima dată, cârma urma să fie pusă în mişcare de vapori. 

Era manevra delicată în scopul căreia mecanicii ajustau 
maşinăria din spate. 'Timonierul, plasat pe pasarela din centru, 
între aparatele semnalizatoare ale roţilor şi elicei, avea sub 
ochi un cadran prevăzut cu un indicator mobil care îi arăta în 
orice clipă poziţia în care se găsea bara cârmei. Ca s-o 
modifice, era destul să mişte uşor o mică roată cu diametrul de 
abia un picior, montată vertical la îndemâna sa. Imediat se 
deschideau nişte valve; aburul din cazane năvălea prin 
conducte lungi în cei doi cilindri ai modestei maşini; pistoanele 
se mişcau cu repeziciune, transmisiile acționau, iar cârma 
răspundea instantaneu  schimbătoarelor sale de direcţie, 
antrenate irezistibil. Dacă sistemul reuşea, un singur om 
conducea, cu numai un deget, masa colosală a lui Great 
Eastern. 

Timp de cinci zile, lucrările continuara cu o intensitate 
mistuitoare. Aceste întârzieri dăunau considerabil societății de 
închiriere; dar antreprenorii nu puteau face mai mult. Plecarea 
fu fixată irevocabil pe data de 26 martie. In 25, puntea 
vaporului era încă plină de tot utilajul suplimentar. 

În sfârşit, în această ultimă zi punţile de legătură, pasarelele, 
rufurile se goliră încetul cu încetul; schelele fură demontate; 
macaralele dispărură; se încheie ajustarea maşinilor; se bătură 
ultimele cuie şi se strânseră ultimele piuliţe; piesele şlefuite 
fură acoperite de un strat alb de vopsea care trebuia să le 
protejeze de oxidare în timpul călătoriei; rezervoarele de ulei 
se umplură; ultima placă stătea, în fine, pe canelura sa de 
metal. În ziua aceea, inginerul-şef făcu proba cazanelor. O 
enormă cantitate de aburi năvăli în sala maşinilor. 

Aplecat peste tambuchi, învăluit în aceste emanaţii calde, nu 
mai vedeam nimic; auzeam în schimb lungile pistoane gemând 
prin cutiile lor cu câlţi şi marii cilindri oscilând cu zgomot în 
buloanele lor solide. Un clocot viu se năştea sub tamburi, pe 
când zbaturile loveau lent apele ceţoase ale râului Mersey. In 
spate, elicea bătea undele cu pala sa cvadruplă. Cele două 
motoare, pe de-a-ntregul independente unul de celălalt, erau 
gata să funcţioneze. 

Spre orele cinci după-amiază, o şalupă cu aburi acostă: era 
destinată lui Great Eastern. Locomobila ei fu detaşată mai întâi 
şi ridicată pe punte cu ajutorul cabestanelor. Cât despre şalupa 
propriu-zisă, ea n-a pulut fi îmbarcată. Coca sa de oţel era atât 
de grea încât suporturile scripeţilor se îndoiră sub greutate, 

lucru care de bună seamă nu s-ar fi întâmplat dacă ar fi fost 
susţinute cu ajutorul balansinelori. A trebuit deci să se 
abandoneze şalupa; dar lui Great Eastern îi mai rămânea un şir 
de şaisprezece ambarcaţiuni prinse de stâlpii de fixare. 

În seara aceea, totul fu aproape terminat. Bulevardele 
curățate nu mai aveau nici urmă de noroi; trecuse pe acolo 
armata măturătorilor, întreaga încărcătură era la bord. 
Alimente, mărfuri, cărbune ocupau cambuzele, cala şi 
buncărele. Totuşi, vaporul nu coborâse încă la linia de plutire, 
iar pescajul său nu atingea cei nouă metri regulamentari. Era 
un inconvenient pentru roţi, care, insuficient scufundate, 
urmau să producă în mod precis oarecari scuturături. Oricum, 
în aceste condiţii se putea pleca. M-am culcat deci cu speranţa 
de a ieşi în larg a doua zi. Nu mă înşelam. La 26 martie, în zori, 
am văzut fluturând pe catargul focului pavilionul american, pe 
catargul cel mare pavilionul francez, iar la picul? artimonului 
pavilionul Angliei. 


III 


Într-adevăr, Great Eastern se pregătea de plecare. Din cele 
cinci coşuri începeau să iasă valuri de fum negru. Un abur cald 
ieşea prin trapele care permiteau accesul la maşini. Câţiva 
mateloţi curăţau cele patru tunuri mari care trebuiau să salute 
oraşul Liverpool la trecerea noastră. Gabierii alergau pe vergi, 
eliberând odgoanele. Se fixau hobanele* pe suporturile lor 
masive, prinse în interiorul  bastingajelor. Către ora 
unsprezece, tapiţerii sfârşeau de înfipt ultimele cuie, iar 
vopsitorii de întins ultimul strat de vopsea. Apoi se îmbarcară 
cu toţii pe tenderul care îi aştepta. Îndată ce presiunea deveni 
suficientă, aburul fu trimis în cilindrii mecanismului care 
producea mişcările cârmei şi mecanicii recunoscură că 
ingeniosul aparat funcţiona perfect. 

Timpul era destul de bun. Mari spaţii luminoase se 
deschideau printre norii ce se deplasau cu repeziciune. Pe 
mare, vântul trebuie să fi fost puternic, sufla o briză serioasă, 
lucru de care Great Eastern nu se prea sinchisea. 

Toţi ofiţerii erau la bord, răspândiţi prin diverse puncte ale 
navei, pregătind manevrele de plecare. Statul-major se 
compunea dintr-un căpitan, un secund, doi ofiţeri secunzi, cinci 


1 Balansină: frânghie care susţine o vergă, etc. (N. trad.) 

> Pic: vergă aşezată oblic pe catargul de la pupa, pe care se 
leagă partea superioară a unei pânze. (N. trad.) 

3 Hobană: coardă pentru susţinerea catargelor. (N. trad.) 


11 


locotenenţi, între care un francez, domnul H..., şi un voluntar, 
de asemenea francez. 

Căpitanul Anderson e un marinar cu foarte bună reputaţie în 
flota comercială engleză. Lui i se datorează aşezarea cablului 
transatlantic. E adevărat că, dacă el a reuşit acolo unde 
eşuaseră înaintaşii săi, explicaţia o dau condiţiile mult mai 
favorabile în care a operat, avându-l la dispoziţie pe Great 
Eastern. Orice-ar fi fost, acest succes i-a adus titlul de „sir", 
acordat de regină. Am descoperit în el un comandant deosebit 
de amabil. Era un bărbat de cincizeci de ani, blond-roşcat, acel 
blond care-şi menţine nuanţa în ciuda timpului şi a vârstei, 
înalt, cu faţa mare şi surâzătoare, cu fizionomia calmă, cu aerul 
foarte englezesc, mergând cu un pas liniştit şi uniform, cu 
vocea blândă, clipind uşor din ochi, niciodată cu mâinile în 
buzunare, mereu ireproşabil înmănuşat, îmbrăcat cu eleganţă, 
cu semnul acela particular, un mic colţ al batistei albe ieşind 
din buzunarul redingotei bleumarin, prevăzută cu trei galoane 
aurii. 

Secundul navei contrasta în mod evident cu căpitanul 
Anderson. Nu e greu să-l descrii; om mic şi vioi, cu pielea foarte 
bronzată, privirea puţin injectată, barbă neagră, până sub 
urechi, picioare arcuite care sfidau toate surprizele ruliului. 
Marinar activ, sprinten, la curent cu orice amănunt, dădea 
ordine cu o voce tăioasă, iar ordinele acestea erau repetate de 
şeful de echipaj cu acel răget de leu răguşit, specific marinei 
engleze. Secundul se numea W... Cred că era ofiţer al flotei, 
detaşat, cu autorizaţie specială, la bordul lui Great Eastern. În 
sfârşit, avea alura unui „lup de mare" şi trebuie să fi fost din 
şcoala acelui amiral francez — neînfricat în orice împrejurare 
— care, în luptă, striga invariabil oamenilor săi: „Haideţi, copii, 
staţi ţepeni, ştiţi că am obiceiul să mă arunc în aer!" 

În afara acestui stat-major, maşinile erau sub comanda unui 
inginer-şef, ajutat de opt sau zece ofiţeri mecanici. Sub ordinele 
lui manevra un batalion de două sute cincizeci de oameni, 
marinari de serviciu la buncăr, fochişti şi gresori, care nu 
părăseau niciodată străfundurile navei. 

De altfel, cu zece cazane având câte zece furnale fiecare, 
adică o sută de focuri de supravegheat, batalionul acesta avea 
ocupaţie zi şi noapte. 

Cât despre echipajul propriu-zis al vaporului, maiştri, 
caporali, gabieri, timonieri şi muşi, el cuprindea în jur de o sută 
de oameni. În plus, două sute de stewarzi erau puşi în serviciul 
pasagerilor. 

Toată lumea se afla, prin urmare, la post. Pilotul care trebuia 
să-l „scoată" pe Great Fastern din şenalurile râului Mersey era 
la bord din ajun. Am zărit şi un pilot francez, din insula Molene, 

de lângă Ouessant, care trebuia să facă împreună cu noi 
traversarea de la Liverpool la New York, iar la întoarcere să 
conducă vaporul în rada din Brest. 

— Încep să cred că vom pleca astăzi, i-am spus locotenentului 

— Nu-i mai aşteptăm decât pe călători, mi-a răspuns 
compatriotul. 

— Sunt mulţi? 

— O mie două sute, sau trei. 

Era populaţia unui târg serios. 

La unsprezece şi jumătate fu semnalat tenderul, încărcat de 
pasageri înghesuiți prin cabine, agăţaţi de pasarele, întinşi pe 
tamburi, cocoţaţi pe munţii de pachete care copleşeau puntea. 
Erau, cum am aflat mai târziu, californieni, canadieni, yankei, 
peruvieni, sud-americani, englezi, germani şi doi sau trei 
francezi. Între toţi se distingeau celebrul Cyrus Field, din New 
York; onorabilul John Rose, din Canada; onorabilul Mac Alpine, 
din New York; domnul şi doamna Alfred Cohen, din San 
Francisco; domnul şi doamna Whitney, din Montreal; căpitanul 
Mac Ph... şi soţia lui. Printre francezi se afla fondatorul 
Societății Navlositorilor lui Great Eastern, domnul Jules D..., 
reprezentant al acelei Telegraph Construction and 
Maintenance Company. care investise în afacere douăzeci de 
mii de livre. : 

Tenderul se opri la capătul scării din tribord. Incepu atunci 
interminabila ascensiune a bagajelor şi pasagerilor, însă fără 
grabă, fără ţipete, aşa cum procedează nişte oameni care se 
întorc în linişte acasă. Nişte francezi, în schimb, ar fi crezut că 
trebuie să urce acolo ca la asalt, comportându-se ca nişte 
veritabili zuavi?. 

De cum a pus piciorul pe puntea vaporului, fiecare pasager n- 
avea altă grijă mai urgentă decât aceea de a cobori în sălile de 
mese ca să-şi marcheze locul reţinut. Cartea de vizită sau 
numele scris pe un petic de hârtie erau suficiente spre a-i 
asigura luarea locului în posesiune. De altfel, chiar atunci se 
servea o masă de prânz şi, în câteva clipe, toate mesele fură 
ocupate de convivi care, când sunt anglo-saxoni, ştiu perfect de 
bine să combată prin lovituri de furculiţă plictiseala unei 
traversări. 

Am rămas pe punte ca să urmăresc toate amănuntele 
îmbarcării. La douăsprezece şi jumătate, bagajele erau 


1 Compania de construcţie si întreţinere a liniilor telegrafice. 
(în 1. engleză în original) (N. trad.) 

2 Zuav: militar francez dintr-un corp de infanterie colonială. 
(N. trad.) 

transbordate. Am văzut acolo, într-un talmeş-balmeş, mii de 
pachete de toate formele, de toate mărimile, lăzi de 
dimensiunea unui vagon, putând conţine mobilier, mici truse de 
voiaj de o eleganţă desăvârşită, saci cu colţuri curioase, şi 
valizele acelea americane sau englezeşti, atât de uşor de 
recunoscut după curelele lor bogate, după mulţimea 
cataramelor, după strălucirea aramei, după husele din pânză 
groasă pe care se detaşau două sau trei iniţiale mari, zugrăvite 
peste decupaje din metal inoxidabil. Curând toată această 
harababură dispăru în magazii, vreau să zic în spaţiile 
interpunţii, iar ultimii hamali, comisionari şi ghizi coborâră din 
nou în tender, care porni după ce îmbâcsise pavoazele lui Great 
Eastern cu funinginea lui. 

M-am întors spre partea din faţă a navei şi m-am pomenit 
deodată în apropierea acelui tânăr întrezărit pe cheiul de la 
New Prince. Când mă văzu, se opri şi îmi întinse o mână pe 
care i-am strâns-o imediat, cu afecţiune. 

— Dumneata, Fabian! am strigat. Dumneata, aici? 

— Chiar eu, iubite prietene. 

— Deci nu m-am înşelat, chiar dumneata erai cel pe care l-am 
zărit, acum câteva zile, pe cala de plecare? 

— Probabil, îmi răspunse Fabian, dar eu nu te-am remarcat. 

— Şi mergi în America? 

— Bineînţeles! Un concediu de câteva luni ar putea fi petrecut 
mai bine decât alergând prin lume? 

Fericită întâmplare, cea care te-a făcut să-l alegi pe Great 
Eastern pentru această plimbare de turist. 

Nu-i deloc o întâmplare, dragul meu prieten. Am citit într-un 
ziar că te vei îmbarca pe Great Eastern şi, cum nu ne-am 
întâlnit de câţiva ani, l-am căutat, ca să facem traversarea 
împreună. 

— Vii din India? 

— Cu Godavery, care m-a debarcat alaltăieri la Liverpool. 

— Şi călătoreşti, Fabian?... l-am întrebat, observându-i faţa 
palidă şi tristă. 

— Ca să mă distrez, dacă pot, răspunse, apăsându-mi mâna cu 
emotie, căpitanul Fabian Mac Elwin. 


IV 


Fabian mă părăsise ca să se ocupe de propria sa instalare în 
cabina 73 din seria aparţinând salonului mare, al cărei număr îi 
era trecut pe bilet. În momentul acela, valuri groase de fum se 
învârtejau deasupra coşurilor largi ale vaporului. Freamătul 
carcasei cazanelor se auzea până în profunzimile navei. Aburul 

ţâşnea asurzitor prin ţevile de eşapament şi recădea ca o ploaie 
fină pe punte. Câteva mişcări zgomotoase anunțau că maşinile 
îşi făceau proba. Vasul avea presiune. Se putea porni. 

Trebui mai întâi să se ridice ancora. Fluxul era încă în 
creştere, iar Great Eastern, ferindu-se de efectul său, îl primea 
în faţă. Era, prin urmare, pe deplin pregătit să coboare pe râu. 
Căpitanul Anderson era constrâns să aleagă acest moment 
pentru plecare, pentru că lungimea lui Great Eastern nu-i 
permitea să navigheze pe Mersey. Nefiind deloc antrenat de 
reflux, ci, dimpotrivă, înfruntând apele repezi ale fluxului, el îşi 
stăpânea nava mai bine şi o manevra mai uşor printre 
numeroasele vase care împânzeau râul. Cea mai mică atingere 
a acestui colos ar fi fost dezastruoasă. 

Să ridici ancora în asemenea condiţii pretindea eforturi 
considerabile, într-adevăr. Impins de curent, vaporul întindea 
lanţurile pe care era afurcat!. Mai mult, masa lui era presată de 
un vânt violent dinspre sud-vest, care îşi îmbina acţiunea cu 
cea a fluxului. Era deci nevoie să se folosească motoare 
puternice pentru a smulge ancorele grele din adâncul 
nămolului. Un „anchor boat", un fel de vas destinat acestei 
operaţii, venise să trudească la lanţuri; dar cabestanele lui erau 
prea slabe şi, în consecinţă, se făcu apel la aparatele mecanice 
cu care era dotat Great Fastern. 

O maşină de şaptezeci de cai putere, plasată în faţă, era 
pregătită pentru tragerea ancorelor. Ajungea să trimiţi aburul 
de la cazane în cilindrii ei ca să obţii imediat o forţă 
apreciabilă, care putea fi aplicată direct cabestanului ce 
înfăşura lanţurile. Aşa se şi făcu. Însă, cu toată puterea ei, 
maşina se dovedi neputincioasă. Trebuia ajutată. Căpitanul 
Anderson dădu dispoziţie să se pună barele, şi vreo cincizeci de 
oameni din echipaj veniră să învârtă cabestanul. 

Vaporul începu să se apropie de ancore. Dar treaba mergea 
încet; verigile zăngăneau chinuit în orificiile etravei şi, după 
părerea mea, lanţurile s-ar fi putut slăbi prin câteva învârtituri 
de roţi, încât să poată fi trase mai uşor. 

Eram în momentul acela pe duneta din faţă, împreună cu alţi 
pasageri. Urmăream toate detaliile operaţiunii şi progresele 
manevrelor de plecare. Lângă mine, fâră îndoială îngrijorat din 
cauza tergiversărilor, un călător ridica des din umeri şi nu 
scutea puternica maşină de batjocura lui neîncetată. Era un 
omuleţ slab, nervos, cu mişcări febrile, ai cărui ochi abia se 
vedeau de sub pliurile pleoapelor. Un fizionomist şi-ar fi dat 
scama de la început că lucrurile vieţii trebuiau să apară în 


1 A afurca: a fixa o navă de fundul apei cu ajutorul a două 
ancore. (N. trad.) 

latura lor plăcută acestui filozof din şcoala lui Democrit, căruia 
muşchii zigomatici, necesari acţiunii de a râde, nu i se 
odihneau niciodată. La urma urmelor — mi-am dat seama de 
asta mai târziu — un plăcut tovarăş de călătorie. 

— Domnule, îmi zise, până acum am crezut că maşinile au fost 
făcute ca să-i ajute pe oameni, şi nu oamenii ca să ajute 
maşinile! 

Tocmai eram pe punctul de a răspunde acestei observaţii 
juste, când izbucniră nişte strigăte. Împreună cu interlocutorul 
meu, m-am repezit înainte. Fără nici o excepţie, toţi oamenii 
rânduiţi la bare fuseseră răsturnaţi; unii se ridicau; alţii zăceau 
pe punte. Rupându-se un pinion al maşinii, cabestanul se 
învârtise în sens invers, irezistibil, sub tracţiunea cumplită a 
lanțurilor. Luaţi prin surprindere, oamenii fuseseră loviți cu o 
violenţă extremă în cap sau în piept. Eliberate din sacheţii 
frânţi, barele, învârtindu-se  nebuneşte, omorâseră patru 
mateloţi şi răniseră doisprezece. Printre aceştia din urmă se 
afla şi şeful de echipaj, un scoţian din Dundee. 

Lumea se repezi spre aceşti nefericiţi. Răniţii fură conduşi la 
infirmeria situată în partea din spate a navei. Cât despre cei 
patru morţi, trebuiau debarcaţi imediat. De altfel, anglo-saxonii 
au atâta indiferenţă pentru viaţa oamenilor încât evenimentul 
n-a produs decât o impresie mediocră la bord. Nenorociţii 
aceia, morţi sau răniţi, nu erau decât zimţii unei roţi dinţate, 
putând fi înlocuiţi cu cheltuială puţină. Fu chemat printr-un 
semnal tenderul, aflat deja departe. După câteva minute, el 
acosta lângă navă. 

M-am îndreptat spre parapet. Scara nu fusese încă ridicată. 
Învelite cu pături, cele patru cadavre fură coborâte şi aşezate 
pe puntea tenderului. Unul din medicii de bord se îmbarcă să le 
însoţească la Liverpool, cu recomandarea de a se întoarce apoi 
la Great Fastern în cea mai mare grabă. Tenderul se îndepărtă 
imediat, iar mateloţii merseră în partea din faţă, să spele petele 
de sânge de pe punte. 

Trebuie să mai spun că un pasager, uşor zgâriat de o aşchie 
sărită din barcă, profită de împrejurare ca să plece cu tenderul. 
Era deja sătul de Great Eastern. 

În timpul acesta, priveam după vaporaşul care se îndepărta în 
cea mai mare viteză. Când m-am întors, tovarăşul meu cu 
figură ironică murmură în spatele meu cuvintele: 

— O călătorie care începe perfect! 

— Perfect de rău, domnule, i-am răspuns. Cu cine am onoarea 
să stau de vorbă? 

— Cu doctorul Dean Pitferge. 

V 


Operația fusese reluată. Cu ajutorul „anchor boat"-ului, 
lanțurile fură slăbite şi ancorele se desprinseră în sfârşit de 
fundul îndărătnic al albiei. Clopotele din Birkenhead băteau ora 
unu şi un sfert. Plecarea nu mai putea fi amânată dacă se 
intenţiona să se folosească mareea pentru scoaterea în larg a 
vaporului. Căpitanul şi pilotul urcară pe pasarelă. Un 
locotenent se postă lângă aparatul care trimitea comenzi la 
elice, altul lângă aparatul care comanda zbaturile. Timonierul 
era între ei, aproape de mica roată având menirea să pună în 
mişcare cârma. Din prudenţă, pentru cazul că maşina cu aburi 
n-ar fi funcţionat, alţi patru timonieri vegheau în spate, gata să 
manevreze roţile mari care se profilau pe panoul zăbrelit. 
Făcând faţă curentului, Great Eastern plutea liber şi, pentru a 
cobori pe râu, era de ajuns ca fluxul să se retragă. 

Ordinul de plecare fu dat. Zbaturile loviră lent primele 
straturi de apă, elicea „bolborosea" în partea din spate, iar 
uriaşul vas începu să se mişte. 

Cea mai mare parte a pasagerilor, urcați pe duneta din faţă, 
priveau dublul peisaj presărat cu coşuri de fabrici pe care îl 
expuneau, la dreapta, oraşul Liverpool, la stânga Birkenhead. 
Încărcat de nave, unele ancorate, altele urcând sau coborând, 
Mersey nu oferea vaporului nostru decât nişte treceri sinuoase. 
Dar sub mâna pilotului şi sensibil la cele mai mici intenţii ale 
cârmei sale, el aluneca prin strâmtori, evoluând ca o balenieră 
sub vâsla unui cârmaci viguros. O clipă am crezut că vom ciocni 
un vas cu trei catarge care cobora în derivă de-a curmezişul 
curentului şi a cărui vergă tocmai se freca de coca lui Great 
Eastern; însă şocul fu evitat; iar când, de la înălţimea rufurilor, 
mă uitam la nava aceea care nu cântărea mai puţin de şapte 
sau opt sute de tone, mi se păru că e unul din vaporaşele pe 
care copiii le lansează în bazinele din Green Park ori pe 
Serpentine! River. 

Curând după aceea Great Fastern se găsea în dreptul calelor 
de îmbarcare din Liverpool. Cele patru tunuri însărcinate cu 
salutul oraşului tăcură, din respect pentru morţii pe care 
tenderul îi debarca în acel moment. Dar formidabile urale 
înlocuiră acele bubuituri care sunt ultima expresie a politeţei 
naţionale. Îndată mâinile începură să aplaude, braţele să se 
mişte, batistele să se agite cu entuziasmul risipit de englezi în 
mod generos la plecarea oricărei nave, fie ea şi o simplă şalupă 
ieşită să se plimbe în golf. Şi cum se răspundea acestor 
saluturi! Mii de curioşi se cocoţaseră pe zidurile din Liverpool 
şi Birkenhead. Încărcate cu spectatori, bărcile forfoteau pe 

Mersey. Marinarii navei de război Lord Clyde, oprită în faţa 
docurilor, se căţăraseră pe vergile cele mai înalte şi salutau 
gigantul prin aclamații. De la înălţimea dunetelor vaselor 
ancorate pe râu, orchestrele trimiteau spre noi nişte melodii 
teribile pe care uralele nu le puteau acoperi. Pavilioanele urcau 
şi coborau întruna în onoarea lui Great Fastern. Însă curând 
strigătele începură să se stingă în depărtare. Vaporul nostru 
trecu pe lângă Tripoli, un pachebot al liniei Cunard afectat 
transportului de emigranţi, şi care, cu toate cele două mii de 
tone ale sale, părea abia o barcă oarecare. Apoi, pe ambele 
maluri, casele se răriră din ce în ce mai mult. Fumul nu mai 
întuneca peisajul. Câmpurile câştigau avans asupra zidurilor de 
cărămidă. Alte câteva şiruri lungi şi uniforme de case 
muncitoreşti. În sfârşit, apărură vile izolate, iar pe malul stâng 
al lui Mersey, de pe platforma farului şi de pe parapetul 
bastionului, câteva urale întârziate ne salutară pentru ultima 
oară. 

La ora trei, Great Eastern trecuse de şenalurile râului Mersey 
şi intra în canalul Saint George. Dinspre sud-vest sufla un vânt 
puternic. Pavilioanele noastre, bine întinse, nu făceau nici o 
cută. Talazurile umflau deja suprafaţa mării, însă vaporul nu le 
simţea. 

Spre orele patru, căpitanul Anderson ordonă oprirea. 
Tenderul făcea mari eforturi să ne ajungă. Ni-l readucea pe cel 
de-al doilea medic de bord. Când vasul acostă, fu lăsată o scară 
de frânghie pe care urcă acest personaj, nu fără greutate. Mai 
sprinten decât el, pilotul nostru cobori în barca venită să-l ia, şi 
în care fiecare vâslaş purta o centură de salvare, din plută. 
Câteva clipe mai târziu, ajunse la o mică şi încântătoare 
goeletă, rămasă să-l aştepte cu pânzele sub vânt. 

Ruta fu imediat reluată. Impins de zbaturi şi de elice, Great 
Eastern îşi crescu viteza. Cu tot vântul dimpotrivă, nu avea nici 
ruliu, nici tangaj. Curând întunericul acoperi marea, iar coasta 
Ţării Galilor, marcată de punctul numit Holly Head, se pierdu 
în sfârşit în noapte. 


VI 


A doua zi, 27 martie, Great Eastern avea în prelungirea 
tribordului coasta accidentată a Irlandei. Imi alesesem locuinţa 
în partea din faţă, în primul rând de cabine. Era o cămăruţă 
bine luminată prin două hublouri mari. Un al doilea rând de 
cabine o separa de primul salon al provei, astfel că nici 
zgomotul conversaţiilor şi nici zdrăngănitul pianelor, care nu 

lipseau de la bord, nu puteau ajunge până acolo. Era ca o 
cabană izolată în extremitatea unui cartier periferic. O 
canapea, un pat, o masă de toaletă o mobilau îndeajuns. 

La şapte dimineaţa, după ce am traversat primele două săli, 
am ajuns pe punte. Câţiva pasageri se şi plimbau încoace şi 
încolo pe lângă rufuri. Un ruliu aproape insesizabil legăna uşor 
vaporul. Vântul sufla foarte puternic şi doar protecţia coastei 
împiedica marea să se agite. Totuşi, prezicerile mele privind 
stabilitatea lui Great Eastern erau bune. 

Ajuns pe duneta acelui smoking room, am zărit — profilat 
elegant — ţărmul întins care, din cauza verdelui său etern, a 
meritat să fie denumit „Coasta de smarald". Câteva case 
solitare, şerpuirea unui drum îngust, o trâmbă de fum alb 
marcând trecerea unui tren printre două dealuri, un semafor 
singuratic care făcea semne caraghioase navelor din larg, doar 
ele însufleţeau ici-colo locul. 

Între coastă şi noi, marea era de un verde murdar, ca o placă 
pătată neuniform cu sulfat de cupru. Vântul dădea semne că s- 
ar înteţi; stropii împrăştiaţi păreau o pulbere fină; numeroase 
vase, bricuri sau goelete, zoreau să se apropie de țărm; vapoare 
treceau împroşcându-şi fumul negru; deşi nu atinsese încă o 
mare viteză, Great Fastern le depăşea cu uşurinţă. 

Curând făcurăm cunoştinţă cu Queen's Town, mic port de 
escală în faţa căruia manevra o flotilă de pescari. Orice navă 
venind din America sau din mările Sudului — vas cu aburi sau 
cu pânze, transatlantic sau navă comercială — îşi lasă acolo, în 
trecere, sacii cu scrisori. Un expres, mereu sub presiune, îi 
duce la Dublin în câteva ore. Acolo, un pachebot întotdeauna 
gata de plecare, vapor pur-sânge, năpădit de maşini, adevărat 
fus cu roţi care străpunge valurile, vas de cursă folosit în alt 
chip decât Gladiatorul sau Fiica aerului, ia aceste scrisori şi, 
traversând strâmtoarea cu o viteză de optsprezece mile pe oră, 
le depune la Liverpool. Astfel transportate, depeşele câştigă o 
zi faţă de cele mai rapide transatlantice. 

Spre orele nouă, Great Eastern urcă un sfert de grad spre 
vest-nord-vest. Tocmai coboram pe punte când l-am întâlnit pe 
căpitanul Mac Elwin. Era însoţit de unul din prietenii săi, un 
bărbat înalt de şase picioare!, cu barba blondă, şi ale cărui 
mustăţi lungi, pierdute printre favoriți, lăsau  bărbia 
descoperită, după moda zilei. Acest tânăr impunător era tipul 
ofițerului englez: îşi ţinea capul sus, dar fără rigiditate, avea 
privirea cutezătoare, umerii degajaţi, uşurinţă şi libertate în 
mers, într-un cuvânt, toate semnele acelui curaj atât de rar ce 


1 Picior: unitate de măsură engleză pentru lungimi, egală cu 
0,30 m. (N. trad.) 

poate fi numit „curaj fără mânie". Nu mă înşelam în legătură cu 
profesia lui. 

— Prietenul meu Archibald Corsican, îmi zise Fabian, căpitan 
ca şi mine în Regimentul 22 al armatei din India. 

Făcându-se astfel prezentările, căpitanul Corsican şi cu mine 
ne salutarăm. 

— Abia dacă ne-am văzut ieri, dragul meu Fabian, i-am spus 
căpitanului Mac Elwin, căruia îi strângeam mâna. Eram în 
febra plecării. Ştiu numai că nu din întâmplare te întâlnesc la 
bordul lui Great Eastern. Mărturisesc că dacă am vreun 
amestec în decizia dumitale... 

— Fără îndoială, scumpul meu camarad, îmi răspunse Fabian. 
Cu căpitanul Corsican am sosit la Liverpool în intenţia de a ne 
îmbarca pe vasul China, al liniei Cunard, când am aflat că Great 
Eastern tocmai încerca o nouă traversare între Anglia şi 
America: iată o ocazie! Am aflat că eşti la bord: adevărată 
plăcere. Nu ne-am văzut de trei ani, după frumoasa noastră 
călătorie în ţările scandinave. N-am stat pe gânduri, şi iată de 
ce tenderul ne-a condus ieri până la dumneata. 

— Dragul meu Fabian, i-am răspuns, cred că nici căpitanul 
Corsican şi nici dumneata nu veţi regreta această hotărâre. O 
traversare a Atlanticului pe acest vapor uriaş nu poate fi decât 
foarte interesantă, chiar şi pentru voi, oricât de puţin aţi avea 
de-a face cu marinăria. Aşa ceva trebuie văzut. Dar să vorbim 
despre dumneata. Ultima scrisoare pe care mi-ai trimis-o — şi 
n-au trecut şase săptămâni de atunci — era timbrată la 
Bombay. Aveam motive să te cred încă la regiment. 

— Acolo şi eram, acum trei săptămâni, răspunse Fabian. 
Amândoi duceam viaţa aceea pe jumătate cazonă, pe jumătate 
rurală a ofiţerilor indieni, în timpul căreia participi la vânători 
mai mult decât la razii. Pe căpitanul Archibald chiar ţi-l prezint 
ca pe un mare nimicitor de tigri. E teroarea junglei. Totuşi, deşi 
suntem burlaci lipsiţi de familie, ne-a cuprins dorinţa de a da 
acestor biete carnasiere ale peninsulei un pic de răgaz şi de a 
veni să respirăm câteva molecule de aer european. Am obţinut 
un concediu de un an şi, imediat, prin Marea Roşie, prin Suez, 
prin Franţa, am ajuns cu rapiditatea unui expres în bătrâna 
noastră Anglie. 

— Bătrâna noastră Anglie! răspunse surâzând căpitanul 
Corsican. Deja nu mai suntem în ea, Fabian. Nava care ne 
transportă e englezească, dar închiriată de o companie 
franceză, şi ne îndreptăm spre America. Trei pavilioane diferite 
ne flutură deasupra capului, confirmând că noi călcăm acum un 
sol franco-anglo-american. 

— Ce contează! răspunse Fabian, a cărui frunte se cută o 
clipă sub o impresie dureroasă. Ce contează, din moment ce 

suntem în concediu! Avem nevoie de mişcare. Asta-i viaţa. E 
aşa de bine să uiţi trecutul şi să ucizi prezentul prin reînnoirea 
lucrurilor din jurul tău! Peste câteva zile vom fi la New York, 
unde îmi voi îmbrăţişa sora şi nepoţii pe care nu i-am văzut de 
ani întregi. Apoi o să vizităm Marile Lacuri. Vom cobori pe 
Mississippi până la New Orleans. Vom trage o fugă pe Amazon. 
Din America o să sărim în Africa, unde leii şi elefanții şi-au dat 
randevu la Capetown, ca să sărbătorească sosirea căpitanului 
Corsican, iar de acolo vom reveni spre a impune cipailor voinţa 
metropolei! 

Fabian avea o volubilitate nervoasă, iar pieptul i se umfla de 
suspine. Era evident că avea un necaz pe care îl ignoram 
deocamdată, şi pe care nici măcar scrisorile lui nu mi-au permis 
să-l ghicesc. Archibald Corsican părea la curent cu situaţia. Se 
arăta foarte prietenos cu Fabian, mai tânăr decât el cu câţiva 
ani. Părea a fi fratele mai mare al lui Mac Elwin — acest 
căpitan englez bine legat, al cărui devotament, dacă era cazul, 
putea fi dus până la eroism. 

În acel moment conversaţia noastră fu întreruptă. Pe vas 
răsună, o trompetă. Un steward dolofan anunţa, cu un sfert de 
oră mai devreme, prânzul fixat la douăsprezece şi jumătate. De 
patru ori pe zi, spre marea satisfacţie a pasagerilor, acest 
cornet răguşit trâmbiţa astfel: la opt şi jumătate pentru dejun, 
la douăsprezece şi jumătate pentru prânz, la ora patru pentru 
dineu, la şapte şi jumătate pentru ceai. În câteva clipe lungile 
bulevarde se goliră şi, curând, toţi pasagerii stăteau aşezaţi la 
mese în saloanele încăpătoare, unde am reuşit să mă aşez lângă 
Fabian şi căpitanul Corsican. 

Patru rânduri de mese mobilau aceste săli. Deasupra, sticlele 
şi paharele, aşezate pe planşetele ce le protejau de ruliu, îşi 
mențineau perfect imobilitatea şi perpendicularitatea. Vaporul 
nu resimțea în nici un fel ondulaţia talazurilor. Comesenii, 
bărbaţi, femei sau copii, puteau mânca fără grijă. Circulau 
platouri pregătite cu rafinament. O mulţime de stewarzi se 
grăbeau să servească. La cererea oricui, menţionată pe o mică 
listă ad hoc, aduceau vinuri, lichioruri sau bere, care făceau 
obiectul unei plăţi separate. Între toţi, californienii se remarcau 
prin preferința lor pentru şampanie. Era acolo — lângă soţul ei, 
un vameş bătrân — o spălătoreasă îmbogăţită de pe urma 
spălătoriilor din San Francisco şi care bea Cliquot de trei dolari 
sticla. Două-trei domnişoare, plăpânde şi palide, devorau bucăţi 
de carne de vită în sânge. Nişte doamne deşirate, cu dantură de 
fildeş, îşi goleau în păhărele conţinutul unui ou moale. Alţii 
degustau cu o 

Căpitanul Corsican şi cu mine ne salutarăm 


evidentă satisfacţie tartele cu revent sau ţelina pregătită 
pentru desert. Fiecare se comporta degajat şi era bine-dispus. 
Te-ai fi putut crede într-un restaurant de bulevard, în plin Paris, 
şi nu în plin ocean. 

După prânz, rufurile se umplură din nou de lume. Oamenii se 
salutau în trecere ori se abordau asemeni celor ce se plimbă 
prin Hyde Park. Copiii se jucau, alergau, îşi lansau baloanele, 
îşi împingeau cercurile, aşa cum ar fi făcut-o pe aleile cu nisip 
din Tuileries. Plimbându-se, majoritatea bărbaţilor fumau. 
Aşezate pe scaune pliante, doamnele lucrau, citeau sau stăteau 
de vorbă. Guvernantele şi bonele supravegheau sugarii. Câţiva 
americani graşi, burduhănoşi, se legănau în balansoare. Ofițerii 
de bord umblau încoace şi încolo, unii făcându-şi cartul pe 
pasarele şi supraveghind busola, alţii răspunzând întrebărilor 
deseori ridicole ale pasagerilor. Când briza se mai liniştea, se 
auzeau sunetele unei orgi plasate în ruful cel mare din spate şi 
acordurile prin care două sau trei piane Pleyel îşi făceau o 
deplorabilă concurenţă în saloanele de jos. 

Către ora trei, izbucniră urale zgomotoase. Pasagerii invadară 
dunetele. Great Fastern aluneca, la o distanţă de două cabluri, 
pe lângă un pachebot pe care îl întrecuse încetul cu încetul. 
Era Propontis, aflat în drum spre New York, şi care saluta din 
mers uriaşul mărilor, iar uriaşul mărilor îi răspundea la salut. 

La patru şi jumătate, încă se mai vedea pământul la trei mile 
distanţă, la tribord. Abia se distingea printre negurile unei 
vijelii ce se stârnise subit. Curând apăru o lumină. Era farul din 
Fastenet, aşezat pe o stâncă izolată, şi nu întârzie să se lase 
noaptea, în cursul căreia trebuia să dublăm capul Clear, ultimul 
punct avansat al coastei Irlandei. 


VII 


Am spus că lungimea lui Great Eastern depăşea doi 
hectometri. Pentru spiritele amatoare de comparații voi adăuga 
că e cu o treime mai lung decât Podul Artelor. Prin urmare n-ar 
fi putut naviga pe Sena. De altfel, ţinând cont de pescajul său, 
n-ar pluti acolo mai mult decât însuşi Podul Artelor. In 
realitate, vaporul măsoară două sute şapte metri şi cincizeci la 
linia de plutire, între perpendiculare. Pe puntea superioară, de 
la un capăt la celălalt, are două sute zece metri şi douăzeci şi 
cinci de centimetri, ceea ce înseamnă că e de două ori mai lung 
decât cele mai mari pacheboturi transatlantice. Lăţimea este de 

douăzeci şi cinci de metri şi treizeci la nivelul cuplului- 
maestrul, şi de treizeci şi şase de metri şaizeci şi cinci 
centimetri adăugând tamburii la socoteală. 

Coca lui Great Fastern rezistă la cele mai cumplite izbituri ale 
mării. Este dublă şi se compune dintr-un agregat de celule 
dispuse între bord şi stringher?, având fiecare o înălţime de 
optzeci şi şase de centimetri. În plus, treisprezece 
compartimente despărțite prin pereţi etanşi îi măresc 
securitatea la inundaţii şi incendii. Zece mii de tone de fier au 
fost folosite la construirea acestei carcase şi trei milioane de 
nituri, bătute la cald, asigură asamblarea perfectă a plăcilor din 
bordaj. 

Great Eastern are un deplasament de douăzeci şi opt de mii 
cinci sute de tone la un pescaj de treizeci de picioare. Fără 
încărcătură, nu se scufundă decât şase metri şi zece centimetri. 
Poate transporta zece mii de pasageri. Dintre cele trei sute 
şaptezeci şi trei de reşedinţe provinciale ale Franţei, două sute 
şaptezeci şi patru au o populaţie mai mică decât această 
subprefectură plutitoare cu numărul său maxim de pasageri. 

Liniile navei sunt foarte alungite. Etrava sa dreaptă este 
străpunsă de orificiile prin care se desfăşoară lanţurile 
ancorelor. Partea din faţă, puternic ascuţită, fără adâncituri şi 
zone bombate, este extrem de reuşită. Partea din spate, 
rotundă, cade puţin şi strică ansamblul. 

De pe punte se înalţă şase catarge şi cinci coşuri. Primele trei 
catarge, dinspre prova, sunt „fore gigger" şi „fore masti, 
ambele nişte catarge destinate velei foc, şi „main mast", sau 
catargul mare. Ultimele trei, plasate în partea din spate, sunt 
numite „after main mast", „mizzen mast" şi „after gigger". 
Numai „fore mast" şi „main mast" poartă vele principale, 
gabieri şi papagali. Celelalte patru catarge n-au pânze decât în 
vârf; în total cinci mii patru sute de metri pătraţi de velatură, 
pânză de calitate de la fabrica regală din Edimbourg. Pe uriaşii 
gabieri ai celui de al doilea şi al treilea catarg, o companie de 
soldaţi şi-ar putea desfăşura manevrele în voie. Dintre aceste 
şase catarge, susţinute de hobane şi pataranţine* metalice, al 
doilea, al treilea şi al patrulea sunt făcute din tablă de oţel 
fixată cu buloane, adevărate capodopere de cazangerie. La 


1 Cuplu-maestru: secţiune transversală, de arie maximă, 


trasată la mijlocul navei. (N. trad.) 

> Stringher: element de structură care prin îmbinare cu 
coastele contribuie la rigidizarea scheletului navei. (N. trad.) 

3 Pataranţină: manevră fixă ce susţine un arbore gabier sau un 
arboret. (N. trad.) 

etambreu!, ele au diametrul de un metru şi zece, iar cel mai 
mare, „main mast'-ul, se ridică la o înălţime de două sute şapte 
picioare franţuzeşti, superioară celei a turnurilor de la Notre- 
Dame. 

Cât despre coşuri, cele două aflate înaintea tamburilor 
servesc maşina cu zbaturi, celelalte trei din spate servesc 
motorul cu elice; sunt nişte cilindri enormi, înalţi de treizeci de 
metri şi jumătate, susținuți de lanţuri fixate pe rufuri. 

În interiorul lui Great Eastern, amenajarea uriaşei sale 
carcase a fost concepută în mod judicios. Partea din faţă 
conţine spălătoriile cu aburi şi postul echipajului. Urmează apoi 
un salon pentru dame şi un mare salon decorat cu lustre, cu 
lămpi de ruliu, cu ornamente lăcuite. Aceste săli magnifice 
primesc lumina zilei prin nişte spiraiuri? laterale susţinute de 
elegante coloane aurite şi comunică spre puntea superioară 
prin nişte scări largi, cu trepte metalice şi cu balustrade din 
acaju. În lungul bordului sunt dispuse patru rânduri de cabine 
separate între ele de un coridor, unele legate printr-un palier, 
altele plasate la etajul inferior, spre care se ajunge pe o scară 
specială. În partea din spate, cele trei largi „dining rooms"? 
aveau aceeaşi dispunere ca şi cabinele. De la saloanele din faţă 
la cele din urmă se ajungea mergând pe un coridor pavat care 
lăsa maşinăria roţilor dincolo de pereţii săi de tablă şi oficiile 
de bord. 

Maşinile lui Great Eastern sunt pe bună dreptate considerate 
nişte capodopere — era să spun capodopere de ceasornicărie. 
Nimic mai uimitor decât să vezi aceste mecanisme enorme 
funcţionând cu precizia şi cu regularitatea unui ceasornic. 
Puterea nominală a maşinii cu zbaturi este de o mie de cai. 
Maşina aceasta se compune din patru cilindri oscilanţi cu un 
diametru de doi metri şi douăzeci şi şase de centimetri, cuplaţi 
în perechi şi realizând o cursă de patru metri douăzeci şi şapte 
de centimetri prin pistoanele lor direct articulate pe biele. 
Presiunea medie este de douăzeci de livre pe inci, în jur de un 
kilogram şi şaptezeci şi şase de grame pe centimetru pătrat, 
sau o atmosferă şi două treimi. Suprafaţa de încălzire a tuturor 
celor patru cilindri este de şapte sute optzeci de metri pătraţi. 
Această „engin paddle"! funcţionează cu un calm majestuos; 


1 Etambreu: deschidere practicată în puntea unei nave pentru 
trecerea catargului. (N. trad.) 

> Spirai: deschidere cu geamuri apărate de grilaje în puntea 
navei, servind pentru luminarea si aerisirea încăperilor de sub 
punte. (N. trad.) 

3 Sufragerii. (în 1. engleză). (N. trad.) 

+ Maşina zbaturilor. (în 1. engleză) (N. trad.) 

excentricul său, antrenat de arborele motor, pare că urcă în aer 
ca un balon. Maşina poate imprima roţilor douăsprezece rotiri 
pe minut şi se deosebeşte în mod vizibil de maşina elicei, mai 
rapidă, mai înverşunată, care se ambalează sub apăsarea celor 
o mie şase sute de cai putere ai săi. 

Iar „engin screw"! are patru cilindri ficşi, dispuşi orizontal. 
Sunt fixaţi la capete doi câte doi, încât pistoanele lor, a căror 
cursă este de un metru şi douăzeci şi patru de centimetri, 
acţionează direct asupra arborelui elicei. Presiunea produsă de 
cele şase cazane, a căror suprafaţă de încălzire este de o mie o 
sută şaptezeci şi cinci de metri pătraţi, face ca elicea, cântărind 
şaizeci de tone, să poată realiza până la patruzeci şi opt de 
rotații pe minut; dar apoi, sufocată, vlăguită, înnebunită, 
această maşină vertiginoasă se înfurie, iar lungii ei cilindri par 
să se provoace prin lovituri de pistoane ca nişte mistreți care se 
apără. 

Independent de aceste două aparate, Great Eastern mai 
posedă alte şase maşini auxiliare pentru alimentare, acţiuni 
pregătitoare şi pentru cabestane. Aburul, după cum se vede, 
are un rol important în toate manevrele. 

Astfel arată acest vapor fără egal şi uşor de recunoscut între 
toate celelalte. Ceea ce nu l-a împiedicat pe un căpitan francez 
să facă într-o zi, în jurnalul său de bord, următoarea menţiune 
naivă: „„Întâlnit navă cu şase catarge şi cinci coşuri. Presupun 
Great Eastern". 


VIII 


Noaptea de miercuri spre joi a fost destul de proastă. 
Ambianţa mea se mişca îngrozitor şi a trebuit să mă reazem în 
coate şi în genunchi pe planşeul de ruliu. Saci şi valize 
alunecau încoace şi încolo prin cabină. Un vacarm neobişnuit 
se auzea din salonul vecin, în mijlocul căruia două sau trei sute 
de pachete, depozitate provizoriu, rulau dintr-un bord în altul, 
lovind cu zgomot banchetele şi mesele, uşile se izbeau, uşorii 
trosneau, pereţii despărțitori amplificau aceste gemete bizare 
ca ale lemnului din mină, paharele şi sticlele se ciocneau unele 
de altele pe suporturile lor mobile, iar pe pardoseala oficiilor se 
revărsau cascade de veselă. Mai auzeam hârâiturile neregulate 
ale elicei şi bătăile repetate ale roţilor care, ieşite din apă 
alternativ, loveau aerul cu paletele. După toate aceste semne 
am înţeles că vântul se intensificase şi că vaporul nu mai 


1 Maşina elicei. (în 1. engleză) (N. trad.) 

rămânea nepăsător la valurile din larg care îl izbeau de-a 
curmezişul. 

La ora şase dimineaţa, după o noapte nedormită, m-am 
ridicat. Agăţat cu o mână de o bară de sprijin, cu cealaltă m-am 
îmbrăcat, de bine, de rău. Dar, mereu dezechilibrat, nu mă 
puteam ţine drept şi a trebuit să mă lupt serios cu paltonul ca 
să-l îmbrac. Apoi am ieşit din cabină, am traversat salonul 
ajutându-mă de mâini şi picioare, în mijlocul acelei tălăzuiri de 
pachete. Am urcat scara în genunchi, cu eforturi 
supraomeneşti, ajungând în sfârşit pe punte, unde m-am agăţat 
cu putere de un tachet. 

Nici urmă de pământ în raza privirii. Capul Clear fusese lăsat 
în urmă în timpul nopţii. În jur vedeam doar circumferința 
înscrisă de linia apei pe fundalul cerului. Marea, de culoarea 
ardeziei, se umfla în lungi talazuri care nu se spărgeau. 
Surprins din lateral şi neajutat de vreo pânză, Great Eastern 
avea un ruliu înspăimântător. Ca nişte mari vârfuri de compas, 
catargele sale descriau în aer arcuri de cerc imense. Tangajul 
nu se prea simţea, recunosc, însă ruliul era insuportabil. 
Ofiţerul de cart, agăţat de pasarelă, părea că se leagănă într-un 
scrânciob. 

Din tachet! în tachet, am reuşit să ajung la tamburul din 
tribord. Umezită de ceaţă, puntea era tare lunecoasă. Mă 
pregăteam deci să mă reazem de unul din pontilii? pasarelei, 
când un corp se rostogoli la picioarele mele. 

Era al doctorului Dean Pitferge. Acest ins original se ridică 
imediat în genunchi şi zise, privindu-mă: 

— Chiar aşa. Amplitudinea arcului descris de pereţii lui Great 
Eastern este de patruzeci de grade, adică douăzeci sub 
orizontală şi douăzeci deasupra. 

— Într-adevăr! am izbucnit, râzând, nu de observaţie, ci de 
condiţiile în care era făcută. 

— Într-adevăr, reluă doctorul în cursul oscilaţiei, viteza 
pereţilor este de un metru şapte sute patruzeci şi patru de 
milimetri pe secundă. Unui transatlantic care are jumătate din 
lărgimea acestuia îi ajunge atâta ca să se răstoarne. 

— Atunci, am răspuns, din moment ce Great Eastern revine 
atât de repede la perpendiculară, înseamnă că are o stabilitate 
excesivă. 


1 Tachet: suport montat pe o navă, de care se leagă parâmele 
simple. (N. trad.) 

 Pontil: piesă de rezistenţă, de forma unei coloane, amplasată 
de obicei între punte si structurile inferioare ale navei. (N. 
trad.) 

— Pentru el, da, nu însă şi pentru pasagerii săi! replică vesel 
Dean Pitferge, căci ei, vedeţi, revin la orizontală, şi încă mai 
repede decât ar vrea. 

— Încântat de răspunsul său prompt, doctorul se ridicase şi, 
susţinându-ne reciproc, am reuşit să ne aşezăm pe una din 
băncile de pe dunetă. Dean Pitferge scăpase cu câteva 
zgârieturi şi l-am felicitat pentru asta, fiindcă putea să-şi 
spargă capul. 

— Ah! încă nu s-a terminat! îmi zise. Nu peste mult o să dăm 
de bucluc. 

— Noi? 

— Vaporul şi, în consecinţă, eu, noi, toţi pasagerii. 

— Dacă vorbiti serios, am întrebat, de ce v-aţi îmbarcat? 

— Ca să văd ce o să se întâmple, căci nu mi-ar displace să 
naufragiez! răspunse doctorul, privindu-mă cu un aer complice. 

— E pentru prima dată că navigaţi pe Great Eastern? 

— Nu. Am făcut deja mai multe traversări... de curiozitate. 

— Atunci nu trebuie să vă plângeţi. 

— Nu mă plâng. Constat faptele şi aştept cu răbdare ora 
catastrofei. 

Doctorul îşi bătea joc de mine? Nu ştiam ce să cred. Ochii lui 
mici îmi păreau atât de ironici! Am vrut să-l împing mai 
departe. 

— Doctore, i-am zis, nu ştiu pe ce fapte vă bazaţi 
pronosticurile îngrijorătoare; dar îngăduiţi-mi să vă reamintesc 
că Great Eastern a mai trecut de douăzeci de ori Atlanticul şi 
că, în ansamblu, traversările au fost satisfăcătoare. 

— Nu contează! răspunse Pitferge. Nava asta „a fost 
deocheată", ca să folosesc o expresie vulgară. Nu va scăpa de 
destinul său. Se ştie asta şi lumea nu are încredere în ea. 
Amintiţi-vă câte greutăţi au întimpinat inginerii la lansare. N- 
avea mai mult chef să intre în apă decât spitalul din Greenwich. 
Şi mai cred că Brunnel, care a construit-o, a murit datorită 
„consecinţelor operaţiei", cum spunem noi în medicină. 

— Ah, doctore, am reluat, sunteţi cumva materialist? 

— De ce mă întrebaţi? 

— Deoarece am remarcat că mulţi oameni care nu cred în 
Dumnezeu cred în orice altceva, chiar şi în deochi. 

— Glumiţi, domnule, reluă doctorul, dar daţi-mi voie să-mi 
dezvolt argumentaţia. Great Eastern a ruinat deja mai multe 
companii. Construit pentru transportul emigranților şi pentru 
traficul de mărfuri în Australia, n-a fost niciodată în Australia. 
Conceput să dezvolte o viteză superioară celei a pacheboturilor 
transoceanice, le-a rămas totuşi inferior. 

— De aici, am zis, să conchizi că... 

— Aşteptaţi, răspunse doctorul. Unul din căpitanii lui Great 
Fastern s-a înecat, şi era unul dintre cei mai pricepuţi, căci, 
ţinând vasul cu prova în talaz, ştia să evite ruliul acesta 
intolerabil. 

— Ei bine, am spus, trebuie să regretăm moartea acelui om 
priceput, şi atât. 

— Apoi, reluă Dean Pitferge fără să se sinchisească de 
incredulitatea mea, se vorbesc o mulţime de lucruri despre 
vapor. Se spune că un pasager care s-a rătăcit în adâncurile 
sale, ca un pionier în pădurile din America, n-a mai putut fi 
găsit niciodată. 

— Ah, am constatat eu ironic, iată un fapt! 

— Se mai spune, continuă doctorul, că pe când se construiau 
cazanele un mecanic a fost sudat, din greşeală, în căldarea de 
aburi. 

— Bravo! am strigat. Mecanicul sudat! E ben trovato!. Şi 
credeţi asta, doctore? 

— Cred, răspunse Pitferge, cred foarte serios că voiajul 
nostru a început rău şi o să se termine rău. 

— Dar Great Eastern e o navă solidă, am replicat, şi de o 
construcţie rigidă care îi permite să reziste ca un bloc plin, 
dispreţuind mările cele mai furioase! 

— Fără îndoială, e solidă, reluă doctorul, dar lăsaţi-o să cadă 
în golul dintre valuri şi-o să vedeţi dacă se mai ridică. E un 
gigant, fie, însă un gigant a cărui forţă nu e proporţională cu 
talia. Maşinile sunt prea slabe pentru el. Aţi auzit vorbindu-se 
de cea de-a nouăsprezecea călătorie a sa între Liverpool şi New 
York? 

— Nu, doctore. 

— Ei bine, eram la bord. Părăsiserăm portul Liverpool pe 10 
decembrie, într-o marţi. Erau mulţi pasageri, şi toţi plini de 
încredere. Lucrurile au mers bine câtă vreme am fost adăpostiţi 
de valurile dinspre larg, de coasta Irlandei. Nici ruliu, nici 
bolnavi. A doua zi, aceeaşi nepăsare faţă de mare. Aceeaşi 
încântare la pasageri. În ziua de 12, spre dimineaţă, vântul se 
înteţi. Hula din larg ne-a prins de-a curmezişul, iar Great 
Eastern începu să ruleze. Pasagerii, bărbaţi şi femei, dispărură 
în cabine. La ora patru, sufla vânt de furtună. Mobilele 
începură să danseze. Unul din geamurile salonului mare se 
sparse dintr-o lovitură dată cu capul de subsemnatul. Toată 
vesela în ţăndări. Un vacarm îngrozitor! Opt bărci sunt smulse 
din stâlpii lor de susţinere în urma unei izbituri de val. În 
momentul acesta situaţia devine gravă. Maşina roţilor cu 
zbaturi a trebuit să fie oprită. O enormă bucată de plumb, 


1 Bună găselniţă. (în 1. italiană) (N. trad.) 

deplasată de ruliu, ameninţa să intre între piesele sale. Totuşi 
elicea continua să ne împingă înainte. Curând roţile pornesc 
din nou, cu jumătate din viteză; dar una din ele, în timpul 
opririi, a fost îndoită; spiţele şi zbaturile ei frecau coca navei. 
Iarăşi a trebuit să se oprească maşina şi să se folosească doar 
elicea pentru a tine capa!. Noaptea a fost înspăimântătoare. 
Furtuna îşi dublase intensitatea. Great Fastern căzuse în golul 
dintre valuri şi nu se mai putea ridica. În zori nu mai era nici 
urmă de roţi. Au fost înălțate câteva pânze pentru ca nava să 
poată fi manevrată şi redresată. Pânze smulse de îndată ce s-au 
întins. Peste tot domneşte confuzia. Lanţurile-cablu, smulse din 
lăcaşurile lor, se rostogolesc dintr-un bord în altul. Un ţarc 
pentru vite se rupe şi prin tambuchi cade în salonul doamnelor 
o vacă. Altă nenorocire! Se rupe axul cârmei. Cârma nu mai 
răspunde la comenzi. Se aud izbituri cumplite. E un rezervor de 
ulei, cântărind trei mii de kilograme, ale cărui odgoane s-au 
rupt şi care, măturând interpuntea, loveşte alternativ părţile 
laterale, gata să le spargă! Sîmbăta trece în mijlocul spaimei 
generale. Tot în golul dintre valuri. Abia duminică vântul începe 
să se potolească. Un inginer american, pasager la bord, 
reuşeşte să agaţe cu lanţuri safranul? cârmei. Ne mişcăm puţin 
câte puţin. Uriaşul Great Fastern se redresează pe apă şi, la 
opt zile după ce părăsisem Liverpool, ne reîntorceam la 
Queen's Town. Or, cine ştie, domnule, unde vom fi noi peste opt 
zile! 


IX 


Trebuie să mărturisesc că doctorul Pitferge nu prea era un 
personaj liniştitor. Pasagerii nu l-ar fi ascultat fără să se 
înfioare. Glumea sau vorbea serios? Era adevărat că se îmbarca 
pe Great Fastern în toate traversările acestuia ca să asiste la 
vreo catastrofă? Te poţi aştepta la orice din partea unui 
excentric, mai ales când e englez. 

Totuşi, vaporul îşi continua ruta, alunecând ca o şalupă. El 
menținea imperturbabil linia loxodromică a vaselor cu aburi. Se 
ştie că, pe o suprafaţă plană, cel mai scurt drum dintre două 
puncte este linia dreaptă. Pe o sferă, drumul acesta este linia 
curbă formată de circumferința unor mari cercuri. Ca să 
scurteze traversarea, navele au aşadar interesul să urmeze 

1 Capă: poziţie care trebuie dată unei nave pentru a putea 
naviga pe un timp foarte rău. (N. trad.) 

2 Safran: piesă componentă a cârmei, asupra căreia se 
exercită presiunea apei când se realizează întoarcerea navei. 
(N. trad.) 


30 


această rută. Cele cu pânze nu pot însă păstra linia amintită, 
când au vântul în faţă. Numai vapoarele au posibilitatea să 
menţină o direcţie precisă, iar ele ţin ruta cercurilor mari. Este 
ceea ce făcea şi Great Fastern ridicându-se puţin spre nord- 
vest. 

Ruliul continua. Oribilul rău de mare, contagios şi epidemic în 
acelaşi timp, făcea progrese rapide. Câţiva pasageri, palizi, 
cadaverici, cu nasul subţire, cu ochii înfundaţi în orbite, cu 
tâmplele apăsate, rămâneau totuşi pe punte pentru a respira 
aer curat. Majoritatea erau furioşi pe vaporul nefast care se 
comporta ca o veritabilă geamandură şi pe Societatea 
Navlositorilor, ale cărei prospecte specificau că răul de mare 
„nu era cunoscut la bord”. 

Spre ora nouă dimineaţa, fu semnalat un obiect la trei sau 
patru mile în direcţia babordului. Era oare o epavă, resturile 
unei balene sau carcasa unei nave? Încă nu-ţi puteai da seama. 
Un grup de pasageri valizi, adunaţi pe ruful dinainte, cercetau 
aceste rămăşiţe care pluteau la trei sute de mile de coasta cea 
mai apropiată. 

Între timp, Great Eastern o luase în direcţia obiectului 
semnalat. Toate  binoclurile erau îndreptate într-acolo. 
Presupunerile se schimbau rapid, iar printre aceşti americani şi 
englezi pentru care orice prilej de a pune un pariu este 
binevenit, mizele începură să crească. Am remarcat între 
pariorii pătimaşi un bărbat înalt, a cărui fizionomie m-a frapat 
prin semnele neîndoielnice ale unei profunde duplicităţi. 
Individul avea un fel de ură generală stereotipă care îi marca 
trăsăturile, sentiment ce n-ar fi scăpat nici fizionomiştilor şi nici 
fiziologilor, fruntea cutată de un rid vertical, privirea 
îndrăzneață şi în acelaşi timp neatentă, ochii goi, sprâncenele 
foarte apropiate, umerii înalţi, capul în vânt, în sfârşit, toate 
indiciile unei insolenţe extreme, adăugată unei rare viclenii. 
Cine era omul acela? N-aveam habar, dar nu mi-a plăcut deloc. 
Vorbea pe un ton ridicat ce părea că insultă. Câţiva acoliţi, de-o 
teapă cu el, râdeau la glumele lui de prost gust. Acest personaj 
pretindea că recunoaşte în epavă cadavrul unei balene şi îşi 
susţinea părerea prin pariuri grase pentru care îşi găsea 
imediat parteneri. 

Pierdu toate aceste pariuri, urcate la mai multe sute de dolari, 
într-adevăr, epava era coca unei nave. Vaporul se apropia rapid 
de ea. Se putea vedea deja arama verde-cenuşie a carenei. Un 
vas cu trei catarge, având arborada distrusă şi răsturnat pe o 
parte. Trebuie să fi cântărit cinci sau şase sute de tone. De 
porthobane atârnau parâme rupte. 

Această navă să fi fost abandonată de echipaj? Iată întrebarea 
care se punea, sau, ca să folosesc expresia englezească, „the 

great attraction" a momentului. Nimeni nu se arăta însă 
deasupra carcasei. Poate că naufragiaţii se refugiaseră în 
interior? Înarmat cu luneta, vedeam de câteva clipe un obiect 
mişcându-se pe partea din faţă a navei; mi-am dat seama 
imediat că era un rest din pânza focului, agitat de vânt. 

De la o jumătate de milă distanţă, toate detaliile carcasei 
deveniră vizibile. Era nouă şi într-o perfectă stare de 
conservare. Încărcătura ei, alunecată sub presiunea vântului, o 
obliga să rămână înclinată spre tribord. Evident, vasul, într-un 
moment critic, a trebuit să-şi sacrifice arborada. 

Great Eastern se apropie. li dădu un ocol. Işi semnală 
prezenţa prin numeroase fluierături, care păreau că sfâşie 
aerul. Dar epava rămânea mută şi neînsufleţită. Pe toată 
întinderea mării, până la orizont, nimic de semnalat. Nici o 
ambarcaţiune pe lângă vasul naufragiat. 

Fără îndoială, echipajul avusese timp să fugă. Dar va fi reuşit 
oare să ajungă la un uscat aflat la trei sute de mile depărtare? 
Nişte bărci fragile puteau rezista oare valurilor care îl legănau 
atât de înspăimântător pe Great Eastern? Şi, în fond, de când 
data catastrofa? Cu aceste vânturi atotputernice, nu trebuia 
căutat mai departe, spre vest, teatrul naufragiului? Oare coca 
aceea nu rătăcea deja de multă vreme sub influenţa dublă a 
curenților şi a brizei? Toate întrebările de mai sus rămâneau 
fără răspuns. 

Când vaporul ajunse în spatele navei naufragiate, am citit 
foarte clar numele ei: Lerida; însă portul de înregistrare nu era 
indicat. După formă, după caracteristicile relevate, după etrava 
deosebit de avântată, mateloţii de la bord o declarară de 
construcţie americană. 

Un vapor comercial, un vas de război n-ar fi ezitat deloc să 
captureze această cocă, în mod neîndoielnic conţinând o 
încărcătură de preţ. Se ştie că în asemenea cazuri de salvare 
ordonanţele maritime atribuie salvatorilor o treime din valoare. 
Dar Great Eastern, însărcinat cu un serviciu regulat, nu putea 
remorca epava pe o distanţă de mii de mile. Să se întoarcă din 
drum ca s-o ducă în portul cel mai apropiat era la fel de 
imposibil. Trebui deci s-o abandoneze spre marea părere de rău 
a mateloţilor, şi în curând acea ruină nu mai fu decât un punct 
al spaţiului, dispărând la orizont. Grupul de pasageri se 
împrăştie. Unii se întoarseră în saloane, alţii în cabine, iar 
trompeta care anunţa prânzul nici măcar n-a reuşit să-i 
trezească pe toţi aceşti adormiţi, doborâţi de răul de mare. 


32 


X 


În ciuda mişcărilor dezordonate ale navei, viața la bord se 
organiza. Cu anglo-saxonul, nimic mai simplu. Acest pachebot 
este cartierul lui, strada lui, casa lui care se deplasează, iar el 
se simte acasă. Francezul, dimpotrivă, are tot timpul un aer de 
voiajor, atunci când călătoreşte. 

Îndată ce vremea o permitea, mulțimea năvălea pe bulevarde. 
Toţi aceşti plimbăreţi care se ţineau drepţi în ciuda înclinațiilor 
provocate de ruliu păreau nişte oameni beţi, cărora beţia le-ar 
fi produs în acelaşi moment aceleaşi manifestări. Când 
pasagerele nu urcau pe punte, rămâneau fie în salonul lor 
privat, fie în salonul cel mare. Se auzeau atunci asurzitoarele 
melodii ieşite din piane. Trebuie spus că aceste instrumente, 
„ultrafurtunoase" ca însăşi marea, n-ar fi permis unui talent 
autentic să se desfăşoare în voie. Când se înclinau spre babord, 
dispăreau notele joase; când se aplecau spre tribord, cele 
înalte. De aici, lacune în armonie sau goluri în melodie, de care 
urechile acelea saxone nu se sinchiseau deloc. Printre virtuozi 
am remarcat o femeie lungă ciolănoasă, care trebuie să fi fost o 
prea iscusită muziciană! Într-adevăr, ca să-şi uşureze cititul 
bucății, ea însemnase toate notele cu câte un număr şi toate 
clapele pianului cu numărul corespunzător. Dacă nota avea 
numărul douăzeci şi şapte, ea lovea clapa douăzeci şi şapte. 
Dacă era vorba de nota cincizeci şi trei, ataca prompt clapa 
cincizeci şi trei. Şi asta fără să-i pese de zgomotul din jur, nici 
de celelalte piane care zdrăngăneau în saloanele învecinate, 
nici de afurisiţii de copii care scoteau, cu lovituri de pumn, 
acorduri din octavele libere. 

În timpul acestui concert, asistenţa apuca la întâmplare 
cărţile împrăştiate din loc în loc pe mese. Când vreunul găsea 
un pasaj interesant, îl citea cu voce tare şi auditorii, 
ascultându-l cu complezenţă, îl întâmpinau cu un murmur 
aprobator. Pe canapele stăteau aruncate câteva ziare din 
categoria acelor jurnale englezeşti sau americane care par 
întotdeauna vechi, chiar dacă nu sunt niciodată tăiate. E o 
operaţie incomodă să desfăşori foile acestea enorme care 
acopereau o suprafaţă de mai mulţi metri pătraţi. Dar era la 
modă să nu se taie şi nu se tăiau. Într-o zi am avut răbdarea să 
citesc New York Herald în aceste condiţii, şi încă până la capăt, 
vă puteţi însă imagina că greşeala mi-a fost răscumpărată de 
următoarea  notiţă descoperită la rubrica mesaje 
personale: „Domnul X... o roagă pe nostima domnişoară Z..., pe 
care a întâlnit-o ieri în omnibuzul de pe strada douăzeci şi cinci, 
să-l caute mâine în camera 17 la hotelul St. Nicholas. Ar dori s-o 

ia de nevastă. 
domnişoară Z... 

Mi-am petrecut toată seara în salonul cel mare, observând şi 
discutând. Conversaţia nu putea să nu fie interesantă, căci 
amicul meu Dean Pitferge mi se aşezase alături. 

— V-aţi restabilit după cădere? l-am întrebat. 

— Perfect, îmi răspunse. Dar chestia asta nu-i în regulă. 

— Ce nu-i în regulă? În legătură cu dumneavoastră? 

— Nu, cu vaporul. Cazanele elicei funcţionează prost. Nu 
avem destulă presiune. 

— Sunteţi deci foarte nerăbdător să ajungeţi la New York? 

— Nicidecum! Vorbesc ca un mecanic, atâta tot. Mă simt 
foarte bine aici şi mi-ar părea sincer rău să părăsesc colecţia 
asta de originali pe care întâmplarea i-a adunat la bord... spre 
propria-mi plăcere. 

— Originali! am exclamat uitându-mă la pasagerii care se 
adunau în salon. Păi toţi oamenii ăştia seamănă între ei! 

— Aş! făcu doctorul. Se vede că nu-i cunoaşteţi deloc. Specia 
e aceeaşi, sunt de acord, dar în cadrul ei câte varietăţi! Uitaţi- 
vă acolo, la grupul acela de bărbaţi nepăsători, cu picioarele 
întinse pe divane, cu pălăriile îndesate pe cap. Sunt yankei, 
yankei adevărați din micile state Maine, Vermont şi 
Connecticut, produse ale Noii Anglii, oameni inteligenţi şi de 
acţiune, un pic prea influenţaţi de reverenzi, dar care au 
defectul că nu-şi pun mâna la gură când strănută. Ah, domnule, 
sunt veritabili saxoni, lacomi de câştig, prin urmare abili. 
Închideţi doi yankei într-o cameră şi, în decurs de o oră, fiecare 
va scoate zece dolari de la celălalt! 

— N-am să vă întreb în ce fel, i-am spus râzând doctorului, 
însă văd printre ei pe unul mic, cu nasul în vânt, o autentică 
giruetă. E îmbrăcat cu o redingotă lungă şi cu pantaloni negri, 
cam scurţi. Cine e domnul acela? 

— Un pastor protestant, om de vază în Massachussets. Merge 
să-şi întâlnească soţia, o fostă învăţătoare compromisă 
spectaculos într-un proces celebru. 

— Dar celălalt, înalt şi mohorât, ce pare scufundat în calcule? 

— El calculează cu adevărat, zise doctorul. Calculează tot 
timpul. 

— Probleme? 

— Nu, averea. E un om de vază. În orice clipă ştie tot ce 
posedă, până la ultima centimă aproape. E bogat. Un cartier al 
New York-ului s-a construit pe terenurile lui. Acum un sfert de 
oră avea un milion şase sute douăzeci şi cinci de mii trei sute 
şaizeci şi şapte de dolari şi jumătate; însă acum nu mai are 
decât un milion şase sute douăzeci şi cinci de mii trei sute 
şaizeci şi şapte de dolari şi un sfert. 

Nici măcar nu vreau să ştiu ce-a făcut nostima 


— De ce această diferenţă la avere? 

— Fiindcă tocmai fumează o ţigară de treizeci de gologani. 

Doctorul Dean Pitferge avea replici atât de neaşteptate încât 
îl tot îndemnam să vorbească. Mă amuza. l-am arătat un alt 
grup, aşezat în altă latură a salonului. 

— Aceia, îmi spuse, sunt oamenii din Far West. Cel mai voinic, 
care seamănă cu un protopop, este un om de vază, 
guvernatorul Băncii din Chicago. Are întotdeauna sub braţ un 
album cu principalele vederi din oraşul său multiubit. Este 
mândru de el, şi pe bună dreptate: oraş întemeiat în 1836 într- 
un loc pustiu şi care are acum patru sute de mii de suflete, 
inclusiv al lui! Lângă el, vedeţi un cuplu californian. Tânăra 
doamnă e delicată şi încântătoare. Soţul, bine şlefuit, este un 
fost plugar care, într-o bună zi, a scos din brazdă pepite. 
Personajul acesta... 

— E un om de vază, am zis. 

— Fără îndoială, răspunse doctorul, căci activul său se 
calculează în milioane. 

— Iar individul acela solid care-şi mişcă întruna capul de sus 
în jos, ca o limbă de orologiu? 

— Este celebrul Cokburn din Rochester, statisticianul 
universal, care a cântărit totul, a măsurat totul, a dozat totul, a 
socotit totul. Adresaţi întrebări acestui maniac inofensiv. O să 
vă spună câtă pâine a mâncat la viaţa lui un om de cincizeci de 
ani, sau numărul metrilor cubi de aer pe care i-a respirat. O să 
vă spună câte volume in quarto s-ar umple cu cuvintele unui 
avocat din Temple Bar şi câte mile face zilnic un poştaş numai 
ca să ducă scrisori de dragoste. O să vă spună numărul 
văduvelor care trec într-o oră pe podul Londrei şi care ar fi 
înălţimea unei piramide construite din sandvişurile consumate 
într-un an de cetăţenii Statelor Unite. O să vă spună... 

Lansat cu toată viteza, doctorul ar fi continuat mult timp pe 
acest ton, însă alţi pasageri treceau pe dinaintea ochilor noştri, 
provocând noi comentarii ale inepuizabilului meu vecin. Câtă 
diversitate în mulţimea aceea de pasageri! Totuşi, nici un gură- 
cască, pentru că nu te deplasezi de pe un continent pe altul 
fără un motiv serios. Majoritatea mergeau, fără îndoială, să-şi 
caute norocul pe pământul american, uitând că la douăzeci de 
ani un yankeu şi-a făcut deja o situaţie, iar la douăzeci şi cinci 
de ani e deja prea bătrân ca să mai intre în luptă. 

Printre aceşti aventurieri, inventatori, vânători de şanse, Dean 
Pitferge îmi arătă câţiva care nu erau lipsiţi de interes. Acesta, 
un savant chimist, rival de-al doctorului Liebig, pretindea că a 
găsit metoda de a condensa toate elementele nutritive dintr-o 
vită într-o tabletă de carne de mărimea unei monezi de cinci 
franci şi intenţiona să bată monedă cu rumegătoarele din 

pampas. Acela, inventator al unui motor portativ — un cal 
putere într-o cutie de ceas — dădea fuga să-şi valorifice 
brevetul în Noua Anglie. Celălalt, francez de pe strada Chapon, 
ducea treizeci de mii de păpuşi din carton care spuneau „tata" 
cu un accent american foarte reuşit şi n-avea nici o îndoială că 
va face avere. 

Iar în afara acestor originali, câţi alţii mai erau, dintre cei 
cărora nu le puteai bănui secretele! Poate că, printre ei, vreun 
casier o ştergea cu conţinutul casei golite, pe când vreun 
„detectiv", împrietenindu-se cu el, nu aştepta decât sosirea lui 
Great Eastern la New York ca să-l înhaţe de guler pe fugar. 
Poate că ai mai fi recunoscut în această mulţime pe unii 
afacerişti din lumea interlopă, care îşi găsesc întotdeauna 
acţionari creduli, chiar şi atunci când afacerile lor se numesc 
Compania oceaniană pentru iluminatul cu gaz al Polineziei, sau 
Societatea generală a cărbunilor necombustibili. 

Dar în momentul acela atenţia îmi fu distrasă de intrarea unei 
tinere perechi ce părea marcată de o plictiseală pretimpurie. 

— Sunt peruvieni, iubitul meu domn, îmi zise doctorul, un 
cuplu căsătorit de un an, care şi-a petrecut luna de miere 
plimbându-se pe toate meridianele lumii. Au plecat din Lima în 
seara nunţii. S-au adorat în Japonia, s-au iubit în Australia, s-au 
suportat în Franţa, s-au certat în Anglia şi, cu siguranţă, se vor 
despărţi în America! 

— Iar bărbatul înalt, cu mutră cam sfidătoare, care intră chiar 
acum? am întrebat. După mustaţa neagră, aş zice că e ofiţer. 

— E un mormon, îmi răspunse doctorul, un „superior", domnul 
Hatch, unul din marii predicatori ai Cetăţii Sfinţilor. Ce tip 
superb! Privire semeaţă, fizionomie demnă, ţinută atât de 
diferită de a yankeilor. Domnul Hatch revine din Germania şi 
din Anglia, unde a propovăduit mormonismul unui număr de 
adepţi europeni, obligaţi să se conformeze legilor din ţările lor. 

— Îmi închipui că în Europa poligamia le este interzisă, am 
zis. 

— Desigur, scumpul meu domn, dar să nu credeţi că 
poligamia e obligatorie la mormoni. Brigham Young are un 
harem, fiindcă asta îi convine; însă nu-l imită toţi adepţii de pe 
malul Lacului Sărat. 

— Adevărat? Şi domnul Hatch? 

— Domnul Hatch n-are decât o singură soţie şi consideră că îi 
ajunge. De altfel, intenţionează să ne ţină o conferinţă într-una 
din seri. 

— Salonul o să fie plin, am spus. 

— Da, observă Pitferge, dacă jocul n-o să-i răpească prea 
mulţi auditori. Ştiţi că se joacă vârtos în ruful din faţă. E acolo 
un englez cu o figură sinistră şi dezagreabilă, care mi-a părut 

că domină această lume de jucători. Un ins rău, cu o reputaţie 
detestabilă. L-aţi remarcat? 

Câteva detalii adăugate de doctor mă ajutară să-l recunosc pe 
individul care, în chiar dimineaţa aceea, se făcuse remarcat 
prin pariurile absurde legate de epavă. Diagnosticul meu nu 
fusese greşit. Dean Pitferge mi-a spus că-l chema Harry Drake. 
Era fiul unui negustor din Calcutta, jucător, destrăbălat, 
duelist, aproape ruinat, şi care mergea probabil în America 
spre a încerca o viaţă aventuroasă. 

— Oamenii ca el, adăugă doctorul, îşi găsesc întotdeauna 
linguşitori care îi ridică în slăvi, iar ăsta are deja cercul lui de 
ticăloşi, în al cărui centru tronează. Am remarcat printre ei un 
omuleţ îndesat, cu figura rotundă, cu nas încovoiat, buze 
groase, ochelari de aur, un fel de evreu neamţ corcit cu cineva 
din Bordeaux. Spune că-i doctor, în drum spre Quebec, însă nu 
susţin că-i un farsor de ultima speţă şi un admirator al lui 
Drake. 

În clipa aceea, Dean Pitferge, care sărea uşor de la un subiect 
la altul, îmi dădu un ghiont. M-am uitat spre uşa salonului. Un 
tânăr de douăzeci şi doi de ani şi o tânără dc şaptesprezece 
intrau ţinându-se de braţ. 

— Doi proaspăt căsătoriţi? 

— Nu, îmi răspunse doctorul pe un ton pe jumătate înduioşat, 
doi vechi logodnici care nu aşteaptă decât sosirea la New York 
ca să se căsătorească. Tocmai au făcut turul Europei — cu 
aprobarea familiei, se înţelege — şi acum ştiu că sunt făcuţi 
unul pentru altul. Grozavi tineri! E o plăcere să-i priveşti. li văd 
adesea aplecaţi peste tambuchiul maşinii, unde numără 
învârtiturile roţilor, care nu merg atât de repede pe cât ar vrea 
ei. Ah, domnule, dacă şi cazanele noastre ar fi încinse la roşu, 
ca aceste două inimi tinere, să vezi atunci cum ar urca 
presiunea! 


XI 


În ziua aceea, pe la douăsprezece şi jumătate, un timonier 
afişă pe uşa salonului mare următoarea notă: 

Lat. 51° 15' N 

Long. 18° 13' V 

Dist. Fastenet: 323 mile. 

Ceea ce însemna că la amiază eram la 323 de mile depărtare 
de farul din Fastenet, ultimul care ne apăruse pe coasta 
Irlandei, şi la 51° 15' latitudine nordică şi 18° 13' longitudine 
vestică față de meridianul de la Greenwich. Căpitanul făcea în 

felul acesta cunoscută poziţia navei, iar pasagerii o citeau în 
fiecare zi în acelaşi loc. Consultând nota respectivă şi trecând 
relevmentele pe o hartă, se putea urmări ruta lui Great 
Eastern. Până aici, vaporul nu făcuse decât 323 de mile în 
treizeci şi şase de ore. Era prea puţin, fiindcă un pachebot care 
se respectă nu are voie să străbată în douăzeci şi patru de ore 
mai puţin de 300 de mile. 

După ce m-am despărţit de doctor, mi-am petrecut restul zilei 
cu Fabian. Ne-am refugiat în spate, ceea ce Pitferge numea 
„plimbare pe câmp". Acolo, singuri, sprijiniți de balustradă, 
priveam întinderea aceea  nesfârşită de apă. Miresme 
pătrunzătoare, distilate în pulberea dc stropi a talazurilor, 
urcau până la noi. Prin spumă se jucau mici curcubee produse 
de razele refractate. Elicea făcea apa să clocotească la 
patruzeci de picioare sub ochii noştri şi, când ieşea deasupra, 
paletele ei loveau valurile cu mai multă furie, în scânteierile 
aramei. Oceanul părea o vastă aglomerare de smaralde 
lichefiate. Urma pufoasă a navei se întindea cât vezi cu ochii, 
amestecând în aceeaşi cale lactee apa frământată de elice şi de 
zbaturi.  Albitura aceasta pe care alergau desene mai 
accentuate îmi părea o voaletă din dantelă foarte fină, aruncată 
pe un fond albăstrui. Când zburau pe deasupra ei pescăruşii cu 
aripi albe tivite cu negru, penajul lor sclipea, străbătut de 
reflexe rapide. 

Fabian privea fără o vorbă toată această magie a talazurilor. 
Ce vedea el în oglinda lichidă care se pretează la cele mai 
ciudate capricii ale imaginaţiei? li trecea oare prin faţa ochilor 
vreo imagine fugară care îi arunca un ultim rămas bun? 
Distingea vreo umbră înecată în această vâltoare? Mi-a părut 
chiar mai trist ca de obicei şi nu îndrăzneam să-l întreb care 
era motivul tristeţii lui. 

După lunga despărţire ce ne îndepărtase unul de altul, el era 
acela care urma să mi se confeseze, iar eu cel sortit să-i aştepte 
confidenţele, îmi spusese despre viaţa lui trecută ceea ce îi 
convenea să aflu: cum trăia în garnizoana din India, vânătorile, 
aventurile lui; dar despre tulburările care îi umpleau inima, 
despre motivul suspinelor care îi făcea pieptul să tresalte, 
nimic. În mod precis, Fabian nu era dintre cei ce încearcă să-şi 
uşureze durerile povestindu-le, prin urmare trebuie să fi suferit 
şi mai mult. 

Stăteam deci astfel aplecaţi deasupra apei şi, când m-am 
întors, am văzut roţile uriaşe ridicându-se rând pe rând sub 
acţiunea ruliului. 

La un moment dat, Fabian îmi zise: 

— Siajul acesta e într-adevăr magnific, s-ar crede că 
ondulaţiiie se amuză să traseze litere! Uite: şi Z şi e... Oare mă 
înşel? Nu! Sunt chiar literele astea! Mereu aceleaşi! 

Imaginaţia surescitată a lui Fabian vedea în vâltoare ceea ce 
dorea ea să vadă. Dar ce puteau să însemne literele pomenite? 
Ce amintire evocau în sufletul lui Fabian? Îşi reluase 
contemplarea tăcută. Apoi, brusc, îmi spuse: 

— Vino! Vino! Hăul ăsta mă atrage! 

— Ce-i cu dumneata, Fabian? l-am întrebat apucându-l 
de.umeri. Ce ţi se întâmplă, prietene? 

— Am aici, zise apăsându-şi pieptul, am aici o durere care o 
să mă ucidă! 

— O durere? am zis. Ceva fără speranţă de vindecare? 

— Fără speranţă. 

Cu aceste cuvinte, Fabian cobori în salon şi se înapoie în 
cabina sa. 


XII 


A doua zi, sîmbătă, 30 martie, timpul era frumos. Briză 
uşoară, mare liniştită. Stimulate zdravăn, focurile făcuseră să 
urce presiunea. Elicea producea treizeci şi şase de turaţii pe 
minut. Viteza lui Great Eastern depăşea astfel douăsprezece 
noduri. 

Vântul îşi schimbă direcţia spre sud. Secundul dădu dispoziţii 
să se ridice cele două vele principale şi focul artimonului. Mai 
bine protejat, vaporul nu resimțea deloc ruliul. Splendidul cer 
însorit animă rufurile; doamnele apărură în toalete noi; unele 
se plimbau, altele se aşezară — era să spun pe peluze, la umbra 
copacilor; copiii îşi reluară jocurile întrerupte acum două zile, 
iar cărucioarele sprintene ale sugarilor circulau în mare zor. Cu 
câţiva soldaţi în uniformă, având mâinile în buzunare şi nasul în 
vânt, te-ai fi putut crede pe o promenadă franceză. 

La douăsprezece fără un sfert, căpitanul Anderson şi doi 
ofiţeri urcară pe pasarele. Vremea fiind foarte favorabilă 
observaţiilor, intenționau să ia înălţimea soarelui. Fiecare ţinea 
în mână un sextant cu lunetă şi, din timp în timp, vizau în 
direcţia sud orizontul, spre care oglinzile înclinate ale 
instrumentelor trebuiau să conducă astrul zilei. 

— Amiază, zise curând căpitanul. 

Îndată, un timonier fixă ora pe ceasul de pe pasarelă şi toate 
ceasurile de la bord fură reglate după soarele a cărui trecere la 
meridian tocmai fusese determinată. 

O jumătate de oră mai târziu, fu afişată constatarea 
următoare: 

Lat. 51° 10' N 

Long. 24° 13! V 

Curs: 227 mile. Distanța: 550. 

Făcuserăm deci două sute douăzeci şi şapte de mile din ajun 
până la amiază. În momentul acela era ora unu şi patruzeci şi 
nouă de minute la Greenwich, iar Great Eastern se găsea la 
cinci sute cincizeci de mile de Fastenet. 

Nu l-am văzut pe Fabian toată ziua. De mai multe ori, 
neliniştit de absenţa lui, m-am apropiat de cabina sa, ca să mă 
asigur că nu ieşise de acolo. 

Trebuie că mulţimea care se îngrămădea pe punte îi 
displăcea. Evident, el evita vacarmul şi căuta singurătatea. Dar 
l-am întâlnit pe căpitanul Corsican şi, timp de o oră, ne-am 
plimbat pe dunete. Adesea veni vorba de Fabian. Nu m-am 
putut abţine să-i povestesc căpitanului ce se întâmplase în ajun 
între mine şi căpitanul Mac Elwin. 

— Da, mi-a răspuns Corsican cu o emoție pe care nu încerca 
deloc să şi-o ascundă, acum doi ani Fabian avea dreptul să se 
creadă cel mai fericit dintre oameni, iar acum e cel mai 
nefericit! 

Archibald Corsican mi-a relatat, în câteva cuvinte, că Fabian 
cunoscuse la Bombay o tânără fermecătoare, pe domnişoara 
Hodges. O iubea şi era iubit. Nimic nu părea să se opună unei 
căsătorii care i-ar fi unit pe domnişoara Hodges şi pe căpitanul 
Mac Elwin, când tânăra, cu consimţământul tatălui ei, fu 
curtată de fiul unui negustor din Calcutta. Era o afacere, da, o 
„afacere” încheiată de mult. Spirit pozitiv, dur, deloc 
sentimental, Hodges era atunci într-o situaţie delicată faţă de 
corespondentul său din Calcutta. Căsătoria aceea putea să 
aranjeze lucrurile, iar el sacrifică fericirea fiicei în interesul 
averii. Biata copilă n-a avut încotro. l-au pus mâna în mâna 
unui om pe care nu-l iubea, nu-l putea iubi, şi care, după toate 
aparențele, n-o iubea nici el. Pură afacere, proastă afacere şi 
jalnică acţiune. Soţul îşi luă cu sine soţia a doua zi după 
căsătorie, iar de atunci Fabian, nebun de durere, bolnav de 
moarte, n-o mai revăzuse niciodată pe cea pe care o iubea 
mereu. 

După această relatare, am înţeles că răul de care suferea 
Fabian era într-adevăr grav. 

— Cum o chema pe tânăra aceea? l-am întrebat pe căpitanul 
Archibald. 

— Ellen Hodges, îmi răspunse. 

Ellen! Numele îmi explica literele pe care Fabian crezuse că le 
vede ieri în siajul navei. 

— Dar pc soţul acestei biete femei cum îl cheamă? l-am mai 
întrebat pe găpitan. 

— Harry Drake. 

— Drake! am exclamat. Păi omul ăsta e la bord! 

— EI! Aici! repetă Corsican, oprindu-mă cu mâna şi privindu- 
mă în faţă. 

— Da, am întărit, la bord. 

— Cerul să facă în aşa fel încât el şi Fabian să nu se 
întâlnească! zise pe un ton grav căpitanul. Din fericire, nu se 
cunosc unul pe altul, sau cel puţin Fabian nu-l cunoaşte pe 
Harry Drake. Dar numele acesta pronunţat înaintea lui ar fi de 
ajuns ca să provoace o explozie! 

I-am povestit atunci căpitanului Corsican ce ştiam despre 
Harry Drake, cu alte cuvinte ceea ce aflasem de la doctorul 
Dean Pitferge. I l-am descris aşa cum era pe acest aventurier, 
insolent şi zgomotos, ruinat deja din cauza jocului şi a 
abuzurilor, gata la orice ca să-şi restabilească averea. In clipa 
aceea Harry Drake trecu pe lângă noi. I l-am arătat căpitanului. 
Ochii lui Corsican se însufleţiră brusc. Avu un gest de mânie pe 
care l-am oprit. 

— Da, îmi zise, iată o fizionomie de ticălos. Dar unde se duce? 

— Se spune că în America, să ceară hazardului ceea ce nu 
vrea să obţină prin muncă. 

— Biata Ellen! murmură căpitanul. Unde-i ea acum? 

— Mizerabilul ăsta o fi părăsit-o? 

— De ce n-ar fi la bord? zise Corsican uitându-se la mine. 

Ideea aceasta îmi trecu prin minte pentru prima oară, dar o 
alungai. Nu. Ellen nu era, nu putea fi la bord. N-ar fi scăpat 
ochiului pătrunzător al doctorului Pitferge. Nu! Ea nu-l însoțea 
pe Drake în traversare! 

— De-ai avea dreptate, domnule, îmi zise căpitanul Corsican, 
căci vederea acestei sărmane victime, ajunsă într-o aşa mizerie, 
ar fi o lovitură cumplită pentru Fabian. Nu ştiu ce s-ar 
întâmpla. Fabian e în stare să-l ucidă pe Drake ca pe un câine. 
În orice caz, fiindcă dumneata eşti prietenul lui Fabian, aşa 
cum îi sunt eu însumi, îţi voi cere o dovadă a acestei prietenii. 
Să nu-l scăpăm o clipă din priviri, iar dacă va fi necesar, unul 
dintre noi să fie oricând gata să sară între el şi rivalul său. 
Înţelegi, un duel nu poate avea loc între aceşti doi oameni. Din 
păcate, nici aici şi nici altundeva o femeie nu-l poate lua în 
căsătorie pe ucigaşul soţului ei, oricât de nedemn ar fi soţul în 
cauză. 

Am înţeles raţionamentul căpitanului Corsican. Fabian nu-şi 
putea face singur dreptate. Asta însemna să prevezi din bună 
vreme evenimentele ce urmau să vină. Şi totuşi, acest „poate 

seamă? Mă frământa însă un presentiment. Era posibil ca, în 
convieţuirea impusă de navă, în îmbulzeala de fiecare zi, 
personalitatea zgomotoasă a lui Drake să rămână neobservată 
de Fabian? Un incident, un amănunt, un nume pronunţat, un 
fleac n-o să-i pună în mod fatal pe unul în faţa celuilalt? Ah, 
cum aş fi vrut să fac vaporul care-i purta pe amândoi să meargă 
mai repede! Inainte 

l-am oprit... 

de a-l părăsi pe căpitanul Corsican, i-am promis că-l voi 
supraveghea pe prietenul nostru şi-l voi urmări pe Drake, pe 
care el se angaja la rândul său să nu-l scape din vedere. Apoi 
îmi strânse mâna şi ne despărţirăm. 

Spre seară, vântul de sud-vest făcu să apară ceaţă pe ocean. 
Obscuritatea deveni accentuată. Saloanele, puternic luminate, 
contrastau cu întunericul profund de afară. Rând pe rând 
răsunară valsuri şi romanțe. Erau întâmpinate invariabil cu 
aplauze frenetice şi nici uralele nu lipseau, când farsorul acela 
de T..., aşezat la pian, „fluiera" cântece cu tupeul unui cabotin. 

A doua zi, 3l martie, era duminică. În ce fel avea să treacă 
ziua asta la bord? Va fi o duminică englezească sau americană, 
care închide cârciumile şi barurile pe timpul serviciului 
religios; care reţine cuțitul măcelarului, gata să cadă asupra 
victimei sale; care opreşte lopata brutarului în gura cuptorului; 
care suspendă afacerile; care stinge vetrele uzinelor şi 
condensează fumul fabricilor; care zăvorăşte prăvăliile, 
deschide bisericile şi împiedică mersul trenurilor pe calea 
ferată, cu totul altcumva de cum se petrec lucrurile în Franţa. 
Da, aşa trebuie să fie, sau aproape aşa. 

Mai întâi, pentru slujba duminicală, deşi timpul era magnific 
şi vântul favorabil, căpitanul renunţă la ridicarea pânzelor. S-ar 
fi câştigat câteva noduri, dar ar fi fost „improper"!. Puteam să 
mă consider fericit că roţile şi elicea erau lăsate să se învârtă 
ca în fiecare zi. lar când l-am întrebat pe un puritan fanatic de 
la bord care era raţiunea acestei toleranţe, mi-a răspuns cu 
gravitate: 

— Domnule, trebuie să respectăm ceea ce vine direct de la 
Dumnezeu. Vântul e în mâna lui, aburul în mâna oamenilor! 

Mi-am propus să nu mai insist şi să observ ceea ce se 
întâmpla pe bord. 

Tot echipajul era îmbrăcat în ţinută de gală, de o curăţenie 
exemplară. Nu m-aş fi mirat să aflu că fochiştii lucrează în 
haine negre. Ofițerii şi inginerii purtau uniforma cea mai 
frumoasă, cu nasturi aurii. Pantofii aveau un luciu britanic şi 
rivalizau cu sclipirea intensă a caschetelor lăcuite. Toţi aceşti 
bărbaţi bravi păreau ca scoşi din cutie. Căpitanul şi secundul 
dădeau exemplul şi, perfect înmănuşaţi, încheiaţi milităreşte, 
strălucitori şi parfumati, se plimbau pe pasarele în aşteptarea 
slujbei. 


1 Nepotrivit. (în 1. engleză) (N. trad.) 

Marea era splendidă şi strălucea sub primele raze ale 
primăverii. Nu se vedea nici o pânză. Singur Great Fastern 
ocupa centrul matematic al acestui imens orizont. La ora zece, 
clopotul de bord bătu rar şi la intervale regulate. Cel care 
dădea semnalul, un timonier în ţinută de ceremonie, scotea din 
acest clopot un fel de sonoritate solemnă, diferită de zgomotele 
metalice care însoțeau şuierul de sirenă al cazanelor, când 
vaporul naviga prin ceaţă. Căutai fără să vrei cu privirea 
clopotniţa satului, care chema la slujbă. 

În acel moment, numeroase grupuri de oameni apărură în 
partea din faţă şi în partea din spate a punţii. Bărbaţi, femei, 
copii se îmbrăcaseră îngrijit pentru respectiva împrejurare. 
Participanţii la promenadă schimbau între ei saluturi discrete. 
Cu toţii aşteptau ca ultimele clinchete ale clopotului să anunţe 
începerea predicii. Chiar atunci am văzut trecând un morman 
de biblii îngrămădite pe platoul folosit în mod obişnuit pentru 
sandvişuri. Fură distribuite pe mesele templului. 

Templul era sala de mese din ruful posterior, pe dinafară 
amintind prin lungime şi regularitate clădirea Ministerului de 
Finanţe de pe Rue de Rivoli. Am intrat. Destul de mulţi se şi 
instalaseră la mese. Domnea o linişte profundă. Ofițerii ocupau 
capătul avansat al sălii. În mijlocul lor, căpitanul Anderson 
trona ca un pastor. Amicul meu Dean Pitferge îşi făcuse loc 
aproape de mine. Ochii lui mici şi vii alergau peste toată 
această adunare. Indrăznesc să cred că era acolo mai mult din 
curiozitate decât din credinţă. 

La zece şi jumătate, căpitanul se ridică şi începu slujba. Citi în 
englezeşte un capitol din Vechiul Testament, capitolul al 
zecelea din Exod. După fiecare verset, asistenţa murmura 
versetul următor. Se auzea limpede vocea de sopran a copiilor, 
iar tonul de mezzo-soprană al femeilor se detaşa de cel 
baritonal al bărbaţilor. Acest dialog canonic dură cam o 
jumătate de oră. Foarte simplă şi sobră, ceremonia se împlinea 
cu o gravitate foarte puritană, iar căpitanul Anderson, 
„stăpânul după Dumnezeu", oficiind în mijlocul oceanului şi 
vorbind unei mulţimi suspendate deasupra abisului, avea 
motive să fie respectat chiar şi de către cei mai indiferenti. 
Dacă slujba s-ar fi rezumat la această lectură, ar fi fost 
excelent; însă căpitanului îi urmă un orator care nu se putea 
abţine să aducă pasiunea şi violenţa acolo unde trebuia să 
domnească îngăduinţa şi reculegerea. 

Era reverendul despre care am mai vorbit, omuleţul acela 
vioi, yankeul intrigant, unul dintre acei preoţi cu o influenţă 
atât de mare în statele Noii Anglii. Îşi avea pregătită predica şi, 
ocazia fiind nimerită, voia să şi-o pună în valoare. Nu era el 
primul care proceda aşa. M-am uitat spre doctorul Pitferge. 

Doctorul Pitferge rămase calm şi păru dispus să treacă cu 
vederea înfocarea predicatorului. 

Acesta îşi încheie cu gravitate redingota neagră, îşi puse 
pălăria de mătase pe masă, scoase batista cu care îşi atinse 
uşor buzele şi, învăluind adunarea într-o privire circulară, zise: 

— La început, Dumnezeu a făcut America în şase zile, iar în a 
şaptea s-a odihnit. 

Cât despre mine, m-am îndreptat spre ieşire. 


XIV 


În timpul prânzului, Dean Pitferge îmi spuse că reverendul îşi 
dezvoltase admirabil textul. Monitoarele, distrugătoarele de 
luptă, puternicele cuirasate, torpilele submarine, toate aceste 
maşinării făcuseră manevre prin discursul lui. El însuşi se 
acoperise de toată măreţia Americii. Dacă Americii îi place să 
fie astfel proslăvită, n-am nimic de zis. 

Intrând în marele salon, am citit nota următoare: 

Lat. 50° 8 N 

Long. 30° 44'V 

Curs: 255 mile. 

Mereu acelaşi rezultat. Nu făcuserăm încă decât o mie şi o 
sută de mile, socotindu-le şi pe cele trei sute zece dintre 
Fastenet şi Liverpool. Aproximativ o treime din drum. În tot 
restul zilei, ofiţerii, mateloţii, pasagerii şi pasagerele îşi 
continuara odihna „precum Domnul după facerea Americii”. 
Nici un pian nu tulbură liniştea saloanelor. Şanurile şi cărţile 
de joc rămaseră în cutiile lor. Salonul cartoforilor rămase 
pustiu. În ziua aceea am avut ocazia să-l prezint pe doctorul 
Pitferge căpitanului Corsican. Tipul meu plin de originalitate îl 
distră copios pe căpitan, povestindu-i cronica secretă a lui 
Great Eastern. inu să-i explice că era o navă condamnată, 
vrăjită, căreia i se va întâmpla în mod fatal o nenorocire. 
Legenda „mecanicului sudat" îi plăcu mult lui Corsican, care, în 
calitatea sa de scoţian, era mare amator de minuni; totuşi, el nu 
putu să-şi reţină un surâs neîncrezător. 

— Observ, zise doctorul Pitferge, că în legendele mele 
căpitanul nu crede prea mult. 

— Prea mult!... e prea mult spus! răspunse Corsican. 

— O să-mi daţi mai multă crezare, căpitane, întrebă doctorul 
pe un ton mai serios, dacă vă dovedesc că în timpul nopţii nava 
asta e bântuită de stafii? 

— Bântuită! exclamă căpitanul. Cum aşa? lată că şi fantomele 
se amestecă aici! Iar dumneavoastră credeţi una ca asta. 

— Cred, răspunse Pitferge, cred ceea ce povestesc persoane 
demne de încredere. Or, am aflat de la ofiţerii de cart şi de la 
câţiva mateloţi, unanimi în această privinţă, că în timpul 
nopţilor întunecoase o umbră, o formă nedesluşită, se plimbă 
pe navă. Cum ajunge aici? Nu se ştie. Cum dispare? Nu se ştie 
nici atât. 

— Pe sfântul Dunstan! strigă căpitanul Corsican. O s-o pândim 
împreună. 

— În noaptea asta? întrebă doctorul. 

— În noaptea asta, dacă vreţi. Dumneata, domnule, adăugă 
căpitanul întorcându-se spre mine, o să ne ţii companie? 

— Nu, am spus, nu vreau deloc să tulbur prezenţa incognito a 
acestei fantome. De altfel, prefer să cred că doctorul nostru 
glumeşte. 

— Nu glumesc defel, răspunse încăpăţânatul Pitferge. 

— Haideţi, doctore! am zis. Chiar credeţi serios în morţii care 
se întorc pe puntea navelor? 

— Chiar cred în morţii resuscitaţi, răspunse doctorul, iar asta 
e cu atât mai de mirare cu cât sunt medic. 

— Medic! făcu căpitanul Corsican, retrăgându-se, ca şi cum 
acest cuvânt l-ar fi neliniştit. 

— Fiţi calm, căpitane, spuse doctorul surâzând cu un aer 
binevoitor, nu-mi practic meseria când călătoresc! 


XV 


A doua zi, întâi aprilie, oceanul avea un aspect primăvăratic. 
Înverzea ca o prerie sub primele raze ale soarelui. Era un 
superb început de aprilie pe Atlantic. Valurile se rostogoleau cu 
voluptate, iar câţiva marsuini făceau salturi acrobatice în siajul 
lăptos al navei. 

Când l-am întâlnit pe căpitanul Corsican, acesta mă anunţă că 
fantoma despre care vorbea doctorul nu se grăbise deloc să-şi 
facă apariţia. Fără îndoială, noaptea nu fusese destul de 
întunecoasă pentru ea. M-am gândit atunci că era o farsă a lui 
Pitferge, prilejuită de acest întâi aprilie, căci în America şi în 
Anglia, ca şi în Franţa, obiceiul este bine înrădăcinat. 
Păcălitorii şi păcăliţii nu lipseau. Unii râdeau, alţii se supărau. 
Cred că s-au schimbat chiar şi câteva lovituri de pumn, însă 
între saxoni loviturile de pumn nu se termină niciodată prin 
lovituri de sabie. Se ştie că, într-adevăr, în Anglia duelul este 
foarte aspru pedepsit. Nici măcar ofiţerilor şi soldaţilor nu li se 
îngăduie să se bată, sub nici un pretext. Ucigaşul este 
condamnat la cele mai grave şi dezonorante pedepse, şi îmi 

amintesc că doctorul mi-a pomenit numele unui ofiţer care 
stătea la ocnă de zece ani pentru că îşi rănise mortal adversarul 
într-o întâlnire foarte cinstită totuşi. Se înţelege deci că, în 
urma acestei legi drastice, duelul a dispărut dintre obiceiurile 
britanice. 

Cu acest soare splendid, observaţiile de la amiază s-au putut 
face în condiţii excelente. S-a găsit latitudinea de 48° 47' şi 
longitudinea de 36* 48' şi numai două sute cincizeci de mile 
parcurse. Cel mai leneş transatlantic ar fi avut dreptul să ne 
arunce o remorcă. Asta îl contraria teribil pe căpitanul 
Anderson. Inginerul punea lipsa de presiune pe seama 
insuficientei ventilaţii a noilor cuptoare. Eu consideram că 
încetineala mersului se datora mai ales roţilor cu zbaturi, al 
căror diametru fusese cu nesocotinţă micşorat. 

Cu toate acestea, către orele două ale aceleiaşi zile se observă 
o ameliorare a vitezei dezvoltate de vapor. Schimbarea mi-a 
fost dezvăluită de comportarea celor doi tineri logodnici. 
Sprijiniţi de bastingajele de la tribord, vorbeau cu o oarecare 
veselie şi băteau din palme. Se uitau zâmbind la ţevile de 
eşapament care se înălţau în lungul coşurilor lui Great Eastern: 
orificiul lor era înconjurat de un vag abur alb. Presiunea urcase 
în cazanele elicei, iar aburul forţa cu putere supapele pe care o 
greutate de douăzeci şi una de livre pe un inci pătrat nu le mai 
putea menţine. Nu era încă decât o expiraţie slabă, o răbufnire 
vagă, un suflu, dar tinerii noştri sorbeau fenomenul cu privirea. 
Nu! Denis Papin! n-a fost mai fericit când a văzut aburul 
ridicând pe jumătate capacul celebrei sale oale! 

— Fumegă! Fumegă! strigă tânăra domnişoară, în vreme ce 
un abur uşor îi ieşea şi ei printre buzele întredeschise. 

— Să mergem să vedem maşina! zise tânărul strângând sub 
braţul său braţul logodnicei. 

Dean Pitferge mă ajunse din urmă. Am urmat perechea de 
îndrăgostiţi până la ruful cel mare. 

— Ce frumoasă e tinereţea! îmi repeta. 

— Da, am spus, tinereţea în doi! 

Curând eram şi noi aplecaţi peste tambuchiul maşinii cu elice. 
Acolo, în fundul acelui puț uriaş, la şaizeci de picioare sub ochii 
noştri, am descoperit cele patru lungi pistoane orizontale care 
se precipitau unul spre celălalt, ungându-se la fiecare mişcare 
cu câte o picătură de ulei lubrifiant. 


1 Denis Papin (1647—1714), fizician francez. Unul din 
inventatorii maşinii cu abur. „Oala lui Papin” este un cazan cu 
abur realizat în 1680. (N. trad.) 

Între timp tânărul îşi scosese ceasul, iar fata, aplecată peste 
umărul lui, urmărea indicatorul secundelor. Pe când ea îl 
privea, logodnicul număra rotaţiile elicei. 

— Un minut! zise ea. 

— Treizeci şi şapte de turaţii! constată tânărul. 

— Treizeci şi şapte de turaţii şi jumătate, corectă doctorul, 
care controlase operaţia. E 

— Şi jumătate! exclamă tânăra domnişoară. Îţi dai seama, 
Edward! Mulţumesc, domnule, adăugă adresând gravului 
Pitferge cel mai amabil zâmbet de care era în stare. 


XVI 


Revenind în salonul cel mare, am văzut acest program afişat 
pe uşă: 


THIS NIGHT 
FIRST PART 
Ocean Time Mr. Mac 
Alpine 
Song; Beautiful isle of the sea Mr. Ewing 
Reading Mr. Affleet 
Piano solo: Chant du Berger Mrs. Alloway 
Scotch song Docteur T... 
Intermission of ten minutes. 
PART SECOND 
Piano solo Mr. Paul V... 
Burlesque. Lady of Lyon Docteur T... 
Entertainment Sir James 
Anderson 
Song: Happy moment Mr. Norville 
Song: Your remember Mr. Ewing 


FINALE 
God save the Queen! 


1 e ASTĂ SEARĂ. Prima parte: Timpul oceanului, Cântec: 
Frumoasa insulă a mării, Lectură, Piano solo: Cântecul 
păstorului, Cântec scoțian. Pauză de zece minute. Partea a 
doua: Piano solo, Moment burlesc: Doamna din Lion, Moment 
vesel, Cântec: Clipă fericită, Cântec: Amintirea ta. Final: imnul 
Angliei. (în limba engleză, în text) (N. trad.) 

Era, după cum se vede, un concert complet, cu partea întâi, 
antract, partea a doua şi final. Totuşi, se părea că lipsea ceva 
din program, căci am auzit un murmur în spatele meu: 

— Bun! Fără Mendelsohn! 

M-am întors. Un simplu steward protesta astfel fiindcă fusese 
omisă muzica lui preferată. 

Am urcat pe punte şi am pornit în căutarea lui Mac Elwin. 
Corsican tocmai îmi spusese că Fabian îşi părăsise cabina şi 
voiam, fără să-l plictisesc totuşi, să-l smulg din izolarea lui. L- 
am găsit în partea din faţă a vaporului. Am discutat o vreme, 
dar n-a pomenit nimic despre viaţa lui trecută. În anumite 
momente, rămânea tăcut şi gânditor, retras în sine însuşi, 
nemaiauzindu-mă şi apăsându-şi pieptul ca pentru a-şi stăpâni 
un spasm dureros. Pe când ne plimbam împreună, Harry Drake 
ne tăie calea de mai multe ori. Mereu acelaşi, gesticulând 
zgomotos, deranjând întocmai ca o moară care ar funcţiona 
într-o sală de dans. Oare mă înşelam? N-aş putea fi sigur, căci 
eram prevenit, însă mi s-a părut că Harry Drake se uita la 
Fabian cu o anumită insistenţă. Fabian şi-o fi dat seama, fiindcă 
m-a întrebat: 

— Cine-i omul ăsta? 

— Nu ştiu, i-am răspuns. 

— Nu-mi place! adăugă Fabian 

Puneţi două nave în plin ocean, fără vânt, fără curenţi, şi în 
cele din urmă se vor acosta. Aruncaţi două planete imobile în 
spaţiu şi vor cădea una peste alta. Lăsaţi doi duşmani în 
mijlocul unei mulţimi de oameni, iar ei se vor întâlni inevitabil. 
O chestiune de timp, asta-i tot. 

La lăsarea serii, concertul se desfăşură conform programului. 
Salonul cel mare, plin de spectatori, era puternic luminat. Prin 
tambuchi se vedeau feţele mari, bronzate, şi mâinile puternice, 
negre, ale mateloţilor. Ai fi zis că sunt nişte măşti fixate în 
volutele plafonului. Prin uşile întredeschise mişunau stewarzii. 
Majoritatea spectatorilor, bărbaţi şi femei, erau aşezaţi, cei de 
pe margini pe divanele laterale, iar cei din mijloc pe fotolii, 
scaune simple şi scaune pliante. Toţi aveau feţele îndreptate 
spre pianul bine înţepenit în buloane, între cele două uşi care 
dădeau în salonul doamnelor. Din când în când, câte o mişcare 
de ruliu agita asistenţa; scaunele şi pliantele alunecau; un fel 
de tălăzuire făcea ca toate acele capete să urmeze o ondulaţie 
colectivă; oamenii se cramponau unii de alţii, în linişte, fără să 
se ia în râs. Dar, de fapt, nu te puteai teme de vreo căzătură în 
aglomeraţia aceea. 

S-a început cu Ocean Time. Acest Ocean Time era un cotidian 
politic, comercial şi literar, pe care câţiva pasageri îl 
întemeiaseră pentru  trebuinţele navei. Americanilor şi 

englezilor le place teribil să-şi petreacă astfel timpul. Îşi 
redactează foaia în decursul zilei. Să menţionăm că, dacă 
redactorii nu sunt prea exigenţi în ce priveşte calitatea 
articolelor, cititorii sunt cu atât mai puţin. Se mulţumesc cu 
puţin, şi chiar cu „fie cum o fi". 

Acel număr de l aprilie conţinea un editorial destul de confuz 
asupra politicii generale, fapte diverse ce n-ar fi descreţit 
fruntea unui francez, cursuri de bursă plictisitoare, telegrame 
extrem de naive şi câteva ştiri palide, aflate la îndemână. La 
urma urmei, acest soi de glume nu încântă decât pe cei care le 
fac. Onorabilul Mac Alpine, un american dogmatic, citi cu 
convingere elucubraţiile cam lipsite de haz, în aplauzele 
puternice ale spectatorilor, şi încheie lectura prin următoarele 
ştiri: 

ipeş... 


Un tenor foarte ch 


— Ni se anunţă că preşedintele Johnson a abdicat în favoarea 
generalului Grant. 

— E aproape sigur faptul că papa Rus al IX-lea l-a desemnat 
pe Prinţul Imperial ca succesor al său. 

— Se spune că Fernando Cortez tocmai l-a atacat, sub 
învinuirea de imitație frauduloasă, pe împăratul Napoleon al II- 
lea pentru cucerirea Mexicului. 

După ce Ocean Time a fost aplaudat îndeajuns, onorabilul Mr. 
Ewing, un tenor foarte chipeş, suspină Frumoasa insulă a mării 
cu toată asprimea unui gâtlej englezesc. 

„Reading"-ul, lectura, mi s-a părut de un farmec contestabil. 
Un respectabil texan ne citi pur şi simplu două sau trei pagini 
dintr-o carte, începând pe un ton coborât şi continuiînd cu o 
voce ridicată. Fu aplaudat îndelung. 

Cântecul păstorului pentru pian solo, prezentat de Mrs. 
Alloway, o englezoaică despre care Théophile Gautier ar fi zis 
că interpre-tează „în blond minor", şi o farsă scoțiană a 
doctorului T... în-cheiară prima parte a programului. 

După zece minute de pauză pe durata căreia nici un spectator 
nu acceptă să-şi părăsească locul, începu partea a doua a 
concertului. Francezul Paul V... cântă două valsuri 
fermecătoare, inedite, aplaudate zgomotos. Medicul de bord, 
un tânăr brunet, plin de suficienţă, recită o scenetă comică, un 
fel de parodie după Doamna din Lyon, dramă foarte la modă în 
Anglia. 

După „burlesc" veni „momentul distractiv". Ce pregătea oare, 
sub această denumire, sir James Anderson? O conferinţă sau o 
predică? Nici una, nici alta. Sir James Anderson se ridică, 
mereu zâmbitor, scoase din buzunar un pachet de cărţi, îşi 
suflecă manşetele albe şi făcu nişte scamatorii în care graţia sa 
compensa naivitatea. Urale şi aplauze. 

În program, lui Happy moment al domnului Norville şi Your 
remember interpretat de Mr. Ewing îi urma God save the 
Queen. Dar câţiva americani îl rugară pe Paul V..., în calitatea 
lui de francez, să le cânte imnul naţional al Franţei. Imediat, 
docilul meu compatriot vru să înceapă imnul american. Un grup 
de nordişti reclamau energic Marsilieza. Şi, fără să se lase 
rugat, ascultătorul pianist, cu o condescendenţă ce dovedea 
mai multă uşurinţă în interpretare decât convingeri politice, 
atacă viguros cântecul lui Rouget de l'Isle. A fost marele succes 
al concertului. Apoi adunarea, în picioare, intona lent acel 
cântec naţional care „roagă Domnul s-o vegheze pe regină". 

Într-un cuvânt, serata arăta întocmai ca seratele improvizate 
de amatori, adică a fost un succes mai ales pentru autori şi 
prietenii lor. Fabian nu s-a arătat. 

XVII 


În timpul nopţii de luni spre marţi, vremea a fost agitată. 
Pereţii îşi reîncepură gemetele, iar pachetele îşi reluară cursa 
prin saloane. Când am urcat pe punte, spre orele şapte 
dimineaţa, ploua. Vântul se înteţi. Ofiţerul de cart dădu ordin 
să se strângă pânzele. Nemaifiind ajutat de acestea, vaporul 
avea un ruliu fantastic. În întreaga zi de 2 aprilie puntea 
rămase pustie. Până şi saloanele fură abandonate. Pasagerii se 
refugiaseră în cabine, iar două treimi dintre ei nu veniră la 
prânz şi la cină. Whist era imposibil să joci, fiindcă mesele 
fugeau de sub mâinile jucătorilor. Nici şahurile nu puteau fi 
folosite. Câţiva temerari, întinşi pe canapele, citeau sau 
dormeau. Era mai indicat să înfrunţi ploaia pe punte. Acolo, 
purtând pălării şi haine impermeabile, mateloţii se plimbau cu 
o resemnare filozofică. Secundul îşi făcea cartul cocoţat pe 
pasarelă, bine înfăşurat în pelerina de cauciuc. Sub aversă, în 
mijlocul rafalelor, ochii săi mici străluceau de plăcere. Acest om 
iubea furtuna, iar vaporul, legănându-se, îi făcea pe plac! 

Apele cerului şi ale mării se confundau în ceaţă la o distanţă 
de câteva cabluri! de navă. Atmosfera era cenuşie. Câteva 
păsări treceau ţipând prin această pâclă umedă. La ora zece, în 
partea anterioară a tribordului fu semnalată o corabie cu trei 
catarge, purtată de vânt în viteză; nu i s-a recunoscut însă 
naționalitatea. 

Către ora unsprezece, vântul slăbi şi îşi schimbă direcţia cu 
două grade. Briza bătea spre nord-vest. Ploaia încetă aproape 
dintr-o dată. Prin câteva spărturi de nor se arătă azurul cerului. 
Soarele apăru într-un ochi senin şi îngădui o observare mai 
mult sau mai puţin precisă. Notiţa purta următoarele cifre: 

Lat. 46° 29 N 

Long. 42° 25' V 

Distanţă: 256 mile. 

Astfel că, deşi presiunea urcase în cazane, viteza navei nu 
crescuse. Cel care trebuia făcut răspunzător era vântul de vest, 
care, venind în întâmpinarea vaporului, îi încetinea considerabil 
mersul. 

La ora două, ceața se îngroşă din nou. Briza cădea şi se 
intensifica pe rând. Densitatea pâclei era atât de mare, încât 
ofiţerii postați pe pasarele nu-i mai vedeau pe oamenii de la 
prova navei. Aceşti aburi acumulaţi deasupra valurilor 
constituie cel mai mare pericol pentru navigaţie; ei sunt cauza 


1 Cablu: unitate de măsură pentru lungimi egală cu a zecca 
parte dintr-o milă marină, adica 185.2 m. (N. trad.) 

unor ciocniri imposibil de evitat, iar pe mare ciocnirea este mai 
de temut chiar decât un incendiu. 

De aceea, în mijlocul ceţii, ofiţeri şi mateloţi vegheau cu cea 
mai straşnică grijă, supraveghere deloc inutilă, pentru că 
deodată, spre orele trei, un vas cu trei catarge apăru la mai 
puţin de două sute de metri de Great Eastern, în neputinţă de a 
manevra din cauza capriciilor de moment ale vântului. Great 
Eastern reuşi să-l evite la timp, graţie promptitudinii cu care 
oamenii de cart îl semnalară timonierului. Aceste semnale, 
foarte bine puse la punct, se dădeau prin mijlocirea unui clopot 
instalat pe duneta provei. O lovitură însemna: navă în faţă. 
Două lovituri: navă la tribord. Trei lovituri: navă la babord. Şi 
imediat cel de la cârmă acţiona în aşa chip încât să evite 
ciocnirea. 

Vântul bătu puternic până seara. Cu toate acestea ruliul 
scăzu, fiindcă oceanul, în largul căruia se făcea simţit platoul 
ridicat al Terrei Nova, nu se putea înfuria. Fu anunţat prin 
urmare un nou „entertainment" al lui sir James Anderson 
pentru acea zi. La ora fixată, saloanele se umplură de lume. 
Însă acum nu mai era vorba de scamatorii cu cărţile de joc. 
James Anderson povesti istoria cablului transatlantic pe care îl 
pusese el însuşi. Prezentă fotografii înfăţişînd diversele maşini 
inventate pentru scufundare. Lăsă să circule modelul 
şpraiţurilor! care serviseră la aranjarea bucăţilor de cablu. În 
sfârşit, îşi merită cu vârf şi îndesat uralele de la sfârşitul 
conferinţei, dintre care o mare parte reveniră iniţiatorului 
acelei întreprinderi, onorabilul Cyrus Field, de faţă la serată. 


XVIII 


A doua zi, 3 aprilie, încă din primele ore ale dimineţii, 
orizontul prezenta acea tentă particulară căreia englezii îi spun 
„blinck". Era un reflex alburiu ce anunţa gheţuri nu prea 
îndepărtate. Într-adevăr, Great Eastern naviga în zona unde 
plutesc primii ghețari care, desprinşi din banchiză, ies prin 
strâmtoarea Davis. Pentru a se evita temutele atingeri ale 
acestor blocuri enorme se organiză o supraveghere specială. 

Sufla o briză foarte puternică dinspre vest. Petice de nori, 
aburi cu adevărat zdrenţuiţi, măturau suprafaţa apei. Prin 
spărturile lor se vedea albastrul cerului. Un plescăit surd ieşea 
din talazurile stârnite de vânt, iar picăturile de apă pulverizate 
erau purtate pe deasupra lor ca o spumă. 


1 Spraiţ: grindă de lemn folosită în construcţii şi alte lucrări. 
(N. trad.) 

Nici Fabian, nici căpitanul Corsican, nici doctorul Pitferge nu 
urcaseră încă pe punte. M-am îndreptat spre partea din faţă a 
navei. Acolo, pereţii apropiaţi formau un unghi confortabil, un 
fel de refugiu unde un pustnic s-ar fi retras cu plăcere din 
lume. M-am rezemat în acel colţ, aşezat pe un spirai, cu 
picioarele sprijinite pe un scripete enorm. Bătând din faţă şi 
izbind în etravă, vântul îmi trecea pe deasupra capului fără să 
mă atingă. Locul era bun pentru visat. z 

De acolo, privirea mea cuprindea toată imensitatea navei. li 
puteam urmări liniile lungi, uşor arcuite, care se ridicau spre 
partea din spate. În primul plan, agăţat în hobanele focului, un 
gabier se ţinea cu o mână, iar cu cealaltă lucra cu o 
îndemânare remarcabilă. Dedesubt, pe ruf, se plimba încoace şi 
încolo matelotul de cart, cu picioarele depărtate şi aruncând 
priviri agere printre pleoapele iritate de ceaţă. In spate, pe 
pasarele, întrezăream un ofiţer durduliu, cu capul vârât într-o 
glugă, rezistând rafalelor de vânt. Din ocean nu distingeam 
nimic, exceptând o mică linie de orizont albăstrui, trasată în 
spatele tamburilor. Purtat de maşinile lui puternice, tăind 
valurile cu etrava ascuţită, vaporul vibra ca pereţii unui cazan 
cu focul bine aţâţat. Câteva trâmbe de abur, smulse de briza 
care le condensa cu o maximă rapiditate, se răsuceau la 
capetele tuburilor de eşapament. Dar colosul, cu vântul 
împotrivă şi încălecând câte trei valuri, abia resimțea 
zbuciumul apei pe care un transatlantic mai sensibil la oscilaţii 
ar fi fost zguduit de loviturile tangajului. 

La douăsprezece şi jumătate, însemnarea afişată anunţa o 
latitudine de numai 44° 53' nord şi o longitudine de 47° 6’ vest. 
Numai două sute douăzeci şi şapte de mile în douăzeci şi patru 
de ore! Tinerii logodnici trebuie că blestemau roţile astea care 
nu se învârtesc, elicea ale cărei mişcări lâncezesc şi aburul 
insuficient care nu acţiona conform dorinţei lor! 

Către orele trei, limpezit de vânt, cerul strălucea. Liniile 
orizontului, marcate foarte clar, păreau că se lărgesc în jurul 
acelui punct central ocupat de Great Fastern. Briza slăbi, dar 
continuară să se formeze încă multă vreme valuri mari, de o 
stranie culoare verde, tivite cu spumă. Vântul, care abia mai 
sufla, nu justifica o asemenea hulă. Ondulaţiile mării erau 
disproporţionate. Se putea spune că Atlanticul era încă 
bosumflat. 

La trei şi treizeci şi cinci de minute, o navă cu trei catarge fu 
semnalată la babord. Işi făcu cunoscută identitatea. Era un vas 
american, Illinois, cu destinaţia Anglia. 

În acel moment, locotenentul H... mă anunţă că treceam pe la 
capătul bancului de lângă Newfoundland, nume pe care 
englezii îl dau platformei marine înalte a Terrei Nova. E vorba 

de zonele bogate unde se pescuiesc acei moruni din care trei ar 
fi de ajuns ca să hrăneşti Anglia şi America, dacă din toate 
ouăle lor ar ieşi pui. 

Ziua trecu fără incidente. Pe punte se plimbară pasagerii 
obişnuiţi. Până acum nici o întâmplare nu i-a pus faţă în faţă pe 
Fabian şi pe Harry Drake, pe care căpitanul Archibald şi cu 
mine nu-i scăpăm din ochi. Seara îi reuni în salonul cel mare pe 
cei ce veneau acolo mereu. Aceleaşi exerciţii, lecturi şi cântece, 
provocând aceleaşi aplauze împărţite cu dărnicie de aceleaşi 
mâini aceloraşi virtuozi, pe care am sfârşit prin a-i considera 
mai puţin mediocri. O discuţie destul de aprinsă izbucni, pe 
neaşteptate, între un nordist şi un texan. Ultimul cerea „un 
împărat" pentru statele din sud. Din fericire, această discuţie 
politică, ameninţată de pericolul de a degenera în ceartă, fu 
întreruptă de sosirea unei telegrame imaginare pentru Ocean 
Time, concepută în următorii termeni: „Căpitanul Semmes, 
ministru de război, a constrâns Sudul să plătească distrugerea 
vasului Alabama"! 


XIX 


Părăsind salonul puternic luminat, am urcat pe punte cu 
căpitanul Corsican. Noaptea era adâncă. Nici o constelație pe 
firmament, în jurul navei, o beznă de nepătruns. Ferestrele 
rufurilor luminau ca nişte guri de cuptor. Abia se distingeau 
oamenii de cart, care măsurau cu paşi grei dunetele. Dar 
respirai aer curat, iar căpitanul îi trăgea în piept cu nesaţ 
moleculele. 

Mă sufocam în salon, îmi zise. Aici, cel puţin, înot în plină 
atmosferă. Iată o absorbţie tonifiantă. Am nevoie de o sută de 
metri cubi de aer pur în douăzeci şi patru de ore, altfel sunt pe 
jumătate asfixiat. 

Respiră, căpitane, respiră în voie, i-am spus. Aici e aer pentru 
toată lumea, iar briza nu dă de furcă deloc contingentului 
dumitale. Lucru bun oxigenul, şi trebuie să recunoaştem că 
parizienii sau londonezii noştri nu-l cunosc decât din auzite. 

Da, observă căpitanul, ei preferă acidul carbonic. Fiecare cu 
gustul lui. În ce mă priveşte, îl detest, chiar şi în şampanie! 

Tot discutând, am parcurs bulevardul de la tribord, apăraţi de 
vânt de peretele înalt al rufurilor. Mari trâmbe de fum, 
presărate cu scântei, ieşeau din coşurile negre. Uruitul 
maşinilor însoțea şuieratul brizei printre hobanele metalice 
care scoteau sunete asemeni corzilor unei harpe. Acestor 
zgomote li se adăuga din sfert în sfert de oră strigătul 

mateloţilor de veghe: All's well! All's well! Totul e în regulă! 
Totul e în regulă! 

Într-adevăr, nici o precauţie nu fusese neglijată pentru a se 
asigura securitatea navei prin acele locuri cutreierate de 
ghețari. Căpitanul cerea să fie scoasă câte o găleată de apă din 
jumătate în jumătate de oră, spre a i se măsura temperatura, 
iar dacă aceasta era mai scăzută cu un grad, el nu ezita să 
schimbe ruta. Ştia, în fond, că în urmă cu cincisprezece zile 
vasul Pereire rămăsese blocat de aisberguri la această 
latitudine, pericol ce trebuia evitat. De altfel, ordinul său de 
noapte recomanda o supraveghere riguroasă. Nici el nu se 
culcă. Doi ofiţeri îi rămaseră alături pe pasarelă, unul la 
semnalizatorul roţilor, celălalt la semnalizatorul elicei. În plus, 
un locotenent şi doi oameni din echipaj făcură de cart pe 
duneta din faţă, în vreme ce un caporal şi un matelot vegheau 
la etrava vaporului. Pasagerii puteau fi liniştiţi. 

Constatând toate aceste măsuri, căpitanul Corsican şi cu mine 
revenirăm spre pupa. Ne trecuse prin gând să mai rămânem un 
timp pe ruful cel mare, înainte de a ne întoarce în cabine, aşa 
cum ar face nişte cetăţeni paşnici stând în piaţa principală a 
oraşului lor. 

Locul ni se păru pustiu. Curând, totuşi, după ce ochii ni s-au 
obişnuit cu întunericul, am zărit un bărbat rezemat de 
balustradă, complet nemişcat. Privindu-l cu atenţie, Corsican 
îmi spuse: 

— E Fabian! 

Într-adevăr, era Fabian. L-am recunoscut amândoi, însă, 
pierdut într-o contemplare mută, el nu ne văzu. Privirea lui 
părea fixată pe un colţ al rufului, şi o vedeam cum strălucea în 
întuneric. La ce se uita aşa? Cum putea străpunge bezna aceea 
adâncă? Mi-am spus că era mai bine să-l lăsăm cu gândurile lui. 
Dar căpitanul Corsican se apropie de el. 

— Fabian? zise. 

Fabian nu răspunse. Nu-l auzise. Corsican îl chemă din nou. 
Fabian tresări, întoarse capul pentru o clipă şi pronunţă un 
singur cuvânt: 

— Şşşt! 

Apoi, cu mâna, arătă o umbră ce se mişca încet la capătul 
rufului. La forma aceea abia vizibilă privea Fabian. După care, 
surâzând trist: 

— Doamna în negru! murmură. 

Am tresărit. Căpitanul Corsican mă prinsese de braţ şi i-am 
simţit şi lui tresărirea. Acelaşi gând ne trecu amândurora prin 
minte, fulgerător. Umbra era apariţia de care vorbise doctorul 
Pitferge. 

Fabian recăzuse în contemplarea sa visătoare. Eu, cu o 
apăsare în piept, cu privirea tulbure, mă uitam la acea formă 
umană, aproape ascunsă în întuneric, şi care deveni curând mai 
clară, înainta, ezita, umbla, se oprea, îşi relua mersul, părea că 
mai degrabă alunecă decât merge. Un suflet rătăcit! La zece 
paşi de noi, umbra rămase nemişcată. Am putut distinge atunci 
silueta unei femei zvelte, înfăşurată strâns într-un burnuz 
maroniu, având faţa acoperită cu un voal des. 

— O nebună! O nebună, nu-i aşa? murmură Fabian. 

_ Şi era o nebună, într-adevăr. Dar Fabian nu ne întreba pe noi. 
Işi vorbea sieşi. 

Totuşi, sărmana creatură se apropie şi mai mult. Mi s-a părut 
că-i văd ochii strălucind prin voal, atunci când îl fixară pe 
Fabian. Veni până chiar lângă el. Fabian se redresă, electrizat. 
Femeia cu voal îi puse mâna pe piept, ca pentru a-i număra 
bătăile inimii... Apoi, fugind, dispăru prin spatele rufului. 

Fabian căzu, aproape îngenuncheat, cu mâinile întinse. 

— Ea! murmură. 

Apoi, scuturându-şi capul, adăugă: 

— Ce halucinație! 

Căpitanul Corsican îl prinse atunci de mână. 

— Vino, Fabian, vino! zise el şi îl trase pe nefericitul său 
prieten. 


XX 


Corsican şi cu mine nu ne mai puteam îndoi. Era Ellen, 
logodnica lui Fabian, soţia lui Harry Drake. Fatalitatea îi 
adunase pe toţi trei pe aceeaşi navă. Fabian nu o recunoscuse, 
deşi strigase: „Ea, ea!" Şi cum ar fi putut s-o recunoască? Nu se 
înşelase însă când spusese: „O nebună!" Ellen era nebună, şi în 
mod precis durerea, disperarea, dragostea ucisă în inima ei, 
contactul cu ticălosul care i-o smulsese lui Fabian, ruina, 
mizeria, ruşinea, toate acestea îi zdrobiseră sufletul! Iată 
despre ce vorbeam a doua zi dimineaţa cu Corsican. N-aveam 
în fond nici o îndoială asupra identităţii tinerei femei. Era Ellen, 
pe care Harry Drake o ducea cu el spre continentul american, 
făcând-o încă părtaşă la aventurile sale. Gândul la mizerabilul 
acela făcu privirea căpitanului să scapere, luminată de un foc 
sumbru. Eu îmi simţeam inima bătând cu putere. Ce puteam 
noi contra lui, soţul, stăpânul? Nimic. Dar lucrul cel mai 
important era să împiedicăm o nouă întâlnire între Fabian şi 
Ellen, căci Fabian ar fi ajuns să-şi recunoască logodnica, fapt 
care ar fi dus,la catastrofa pe care voiam s-o împiedicăm. 

Totuşi, exista speranţa ca aceste biete făpturi să nu se mai 
revadă. Nefericita de Ellen nu apărea niciodată ziua, nici în 
saloane, nici pe puntea vasului. Numai noaptea, păcălindu-şi 
fără îndoială temnicerul, venea să se scalde în aerul umed şi să 
ceară brizei o alinare trecătoare! Peste patru zile, cel mai 
târziu, Great Eastern avea să ajungă în şenalurile de lângă New 
York. Puteam crede, prin urmare, că hazardul nu ne va dejuca 
vigilenţa şi că Fabian nu va prinde de veste că Ellen era şi ea 
prezentă în această traversare a Atlanticului. Ne făceam însă 
socotelile în gol. 

Direcţia vaporului fusese uşor modificată în timpul nopţii. De 
trei ori, găsind apă cu temperatura de douăzeci şi şapte de 
grade Fahrenheit, adică între trei şi patru grade centigrade, 
nava coborâse spre sud. Nu putea fi pusă la îndoială existenţa 
gheţurilor în imediata apropiere. Într-adevăr, în dimineaţa 
aceea cerul avea o strălucire deosebită; atmosfera era limpede; 
întreg nordul se luminase de o intensă strălucire, produsă, 
evident, de puterea de reflecţie a aisbergurilor. O briză 
pătrunzătoare traversa aerul, iar spre ora zece o zăpadă 
măruntă acoperi deodată vaporul cu un strat alb. Apoi se lăsă o 
pătură de ceaţă, în mijlocul căreia ne semnalam prezenţa prin 
nenumărate fluierături; zgomotul lor asurzitor alungă cârdul de 
pescăruşi aşezaţi pe vergile navei. 

La zece şi jumătate, după ridicarea ceţii, un vapor cu elice 
apăru la orizont, la tribord. Extremitatea vopsită în alb a 
coşului era un indiciu că aparţinea companiei Inman, 
transportând emigranții de la Liverpool la New York. Vasul îşi 
dădu indicativul. Era City of Limerik, de o mie cinci sute 
treizeci de tone şi de două sute cincizeci şi şase de cai putere. 
Părăsise portul New York sîmbătă şi, în consecinţă, se găsea în 
întârziere. 

Înainte de masă, câţiva pasageri organizară un joc care nu 
putea să nu placă acestor amatori de jocuri şi de pariuri. 
Rezultatul întrecerii urma să fie cunoscut abia după patru zile. 
Era ceea ce s-a numit „jocul pilotului”. Când o navă ajunge în 
vecinătatea portului, toată lumea ştie că un pilot urcă la bordul 
ei. Se împart cele douăzeci şi patru de ore din zi şi din noapte 
în patruzeci şi opt de jumătăţi de oră sau în nouăzeci şi şase de 
sferturi de oră, după câţi pasageri participă. Fiecare jucător 
pune o miză de un dolar, iar sorții îi hărăzesc una din acele 
jumătăţi de oră sau unul din sferturi. Câştigătorul celor 
patruzeci şi opt sau nouăzeci şi şase de dolari este cel în al 
cărui sfert de oră pilotul pune piciorul pe navă. După cum se 
vede, jocul nu e prea complicat. Este altceva decât cursele de 
cai; sunt curse de sferturi de oră. 

Conducerea jocului fu preluată de un canadian, onorabilul 
Mac Alpine. A adunat cu uşurinţă nouăzeci şi şase de jucători, 
printre care şi câteva jucătoare, şi încă destul de aprige. Am 
făcut ca toată lumea şi mi-am aruncat dolarul în joc. Tragerea 
la sorţi îmi acordă al şaizeci şi patrulea sfert de oră. Era un 
număr fără noroc, de pe urma căruia n-aveam nici o şansă să 
mă aleg cu vreun profit. Diviziunile acestea de timp se socotesc 
de la amiază până la amiaza următoare. Prin urmare, există 
sferturi de oră de zi şi sferturi de oră de noapte. Acestea din 
urmă n-au nici o doză de incertitudine, căci se întâmplă foarte 
rar ca navele să se aventureze spre coastă pe întuneric şi, în 
consecinţă, şansele ca un pilot să urce la bord în timpul nopţii 
sunt foarte mici. M-am consolat cu uşurinţă. 

Coborând în salon, am observat că pentru seara aceea se 
afişase o cuvântare. Misionarul din Utah anunţa o conferinţă 
despre mormonism. Ocazie bună să te iniţiezi în misterele 
Cetăţii Sfinţilor. De altfel, acest „superior'", domnul Hatch, 
trebuia să fie un orator, şi încă un orator convins. Aşa că 
execuţia partiturii nu putea să nu fie la înălţimea operei. 
Pasagerii primiră favorabil anunţul conferinţei. 

La poziţia navei se puteau citi următoarele cifre: 

Ut. 42* N 

Long. 51° 59' V 

Curs: 254 mile. 

Către orele trei după-amiază, timonierii semnalară apropierea 
unui vapor mare cu patru catarge. Nava respectivă îşi modifica 
uşor ruta spre a se apropia de Great Eastern ca să-şi comunice 
indicativul. La rândul său, căpitanul dirija vasul într-acolo şi, 
curând, vaporul îşi anunţă numele. Era Atlanta, unul din vasele 
mari care circulă între Londra şi New York cu escală la Brest. 
Ne salută din mers, iar noi i-am răspuns la salut. Puțin după 
aceea, fiindcă se deplasa în sens opus cu destulă rapiditate, 
dispăru. 

Chiar atunci Dean Pitferge mă anunţă, nemulţumit, că 
expunerea domnului Hatch fusese interzisă. Puritanele de la 
bord nu le îngăduiau soţilor lor să se iniţieze în misterele 
mormonismului! 


XXI 


La ora patru, cerul, până atunci acoperit de nori, se limpezi. 
Marea se liniştise. Nava nu mai avea ruliu. Te-ai fi putut crede 
pe uscat. Imobilitatea lui Great Eastern dădu pasagerilor ideea 
de a organiza curse. Hipodromul din Epsom n-ar fi oferit o pistă 

mai bună; cât despre cai, în lipsa lui Gladiator şi a lui Bidon, 
trebuiau înlocuiţi cu scoțieni pursânge, care erau la fel de buni. 
Vestea nu întârzie să se răspândească. Nici sportivii să se 
adune, iar spectatorii să-şi părăsească saloanele şi cabinele. Un 
englez, onorabilul Mac Karthy, fu numit comisar şi concurenţii 
se prezentară imediat. Erau o jumătate de duzină de mateloţi, 
un fel de centauri, cai şi jochei în acelaşi timp, gata să-şi 
dispute marele premiu al navei Great Eastern. 

Cele două bulevarde alcătuiau arena de curse. Alergătorii 
trebuiau să facă de trei ori turul navei şi să parcurgă în felul 
acesta un traseu de aproximativ o mie trei sute de metri. Era 
suficient. Curând tribunele, vreau să spun dunetele, fură 
invadate de mulţimea curioşilor, înarmată cu binocluri, şi 
printre care unii arboraseră „vălul verde", pentru a se proteja, 
fără îndoială, de nisipul Atlanticului. Trăsurile lipseau, de 
acord, nu însă şi locul unde să fie înşiruite. Îmbrăcate elegant, 
doamnele se înghesuiau mai ales pe rufurile dinspre pupa. 
Priveliştea era încântătoare. 

Fabian, căpitanul Corsican, doctorul Pitferge şi cu mine ne-am 
aşezat pe duneta părţii anterioare. Acolo era ceea ce se putea 
numi incinta cântarului. Acolo se adunaseră veritabilii 
gentlemeni-călăreţi. În faţa noastră se afla potoul de start şi 
sosirea. Neîntârziat începură să se facă pariuri, cu un zel 
britanic. Fură aruncate în jocul riscului sume considerabile, 
ţinându-se cont doar de înfăţişarea concurenţilor, ale căror 
bravuri nu erau încă înscrise în „stud book"!. L-am văzut, nu 
fără să mă neliniştesc, pe Harry Drake amestecându-se în 
aceste pregătiri cu tupeul lui obişnuit, discutând, disputând, 
tranşind pe un ton ce nu admitea replică. Din fericire, deşi 
mizase pe cursă câteva lire, Fabian îmi păru destul de 
indiferent la tot acel tapaj. Stătea deoparte, preocupat, cu 
gândul aiurea. 

Dintre concurenţii care se prezentară, doi atrăseseră în mod 
deosebit atenţia publicului. Unul, un scoţian din Dundee, pe 
nume Wilmore, un om mic şi slab, fără splină, fără ciolane, cu 
pieptul larg şi privirea arzătoare, trecea drept unul dintre 
favoriţi. Celălalt, un vlăjgan bine făcut, irlandez purtând 
numele de O'Kelly, lung ca un cal de curse, făcea să scadă în 
ochii cunoscătorilor şansele lui Wilmore. Se paria pe el trei la 
unu şi, în ce mă priveşte, împărtăşind entuziasmul general, 
eram gata să risc câţiva dolari, când doctorul îmi zise: 

— Pariaţi pe cel mic, ascultaţi-mă pe mine. Lunganul e 
descalificat. 


1 Registru genealogic al cailor pursânge. (în 1l. engleză) (N. 
trad.) 

— Ce vreţi să spuneţi? 

— Vreau să spun, răspunse cu seriozitate doctorul, că ăsta nu 
e un pursânge. S-ar putea să aibă o oarecare viteză la început, 
dar n-are rezistenţă. Micuţul, dimpotrivă, scoţianul e de rasă. 
Observaţi ce drept îşi ţine corpul, iar pieptul îi e relaxat, deloc 
rigid. E un exemplar care trebuie că s-a antrenat nu o singură 
dată în cursa pe loc, adică sărind de pe un picior pe altul în aşa 
fel încât să ajungă la cel puţin două sute de mişcări pe minut. 
Pariaţi pe el, vă spun, şi n-o să regretaţi. 

Am urmat statul priceputului meu doctor şi am pariat pe 
Wilmore. Cât despre ceilalţi patru concurenţi, ei nici măcar n- 
au intrat în discuţie. 

Locurile fură trase la sorţi. Norocul îl favoriza pe irlandez, 
căruia i-a revenit partea interioară a pistei. Cei şase alergători 
se înşirară pe linia potoului. Nu se putea fura startul, ceea ce 
simplifica sarcina arbitrului. 

Semnalul fu dat. Urale întâmpinară plecarea. Cunoscătorii 
avură imediat confirmarea că Wilmore şi O'Kelly erau 
profesionişti. Fără să le pese de rivalii care îi depăşeau gâfâind, 
ei alergau cu corpurile uşor aplecate, cu capul destul de drept, 
cu antebraţul lipit de stern, cu încheieturile mâinilor purtate 
uşor înainte şi însoţind fiecare avans al piciorului opus printr-o 
mişcare alternativă. Erau cu tălpile goale. Neatingând deloc 
puntea, călcâiele le asigurau elasticitatea necesară conservării 
forţei dobândite. Intr-un cuvânt, toate mişcările lor aveau 
legătură între ele şi se completau reciproc. 

În turul al doilea, O'Kelly şi Wilmore, tot timpul pe aceeaşi 
linie, se  distanţaseră de adversarii sleiţi de puteri. Ei 
demonstrau limpede adevărul axiomei pe care mi-o repeta 
doctorul: 

— Nu cu picioarele se aleargă, ci cu pieptul! Cu genunchii e 
bine, dar cu plămânii e şi mai bine! 

La penultima turnantă, strigătele spectatorilor salutară din 
nou favoriţii. Îndemnuri, urale, încurajări izbucneau de 
pretutindeni. 

— Micuţul o să câştige, îmi zise Pitferge. Observaţi că nu 
suflă greu. Rivalul său gâfâie. 

Într-adevăr, Wilmore avea faţa calmă şi palidă. O'Kelly pufăia 
ca un foc de paie umede. Era „terminat', ca să folosesc o 
expresie din argoul sportivilor. In fine, trecură de ruful cel 
mare; trecură de tambuchiul maşinii; trecură linia de sosire... 

— Ura! Ura, pentru Wilmore! strigară unii. 

— Ura! Pentru O'Kelly, răspunseră alţii. 

— Wilmore a câştigat. 

— Nu, au sosit deodată. 

Adevărul este că Wilmore câştigase, însă abia cu o jumătate 
de cap. Aşa hotărî onorabilul Mac Karthy. Totuşi, discuţia se 
prelungea şi se ajunse la cuvinte urâte. Partizanii irlandezului, 
şi mai cu seamă Harry Drake, susțineau că fusese un „dead 
head", o cursă moartă care trebuia să se repete. 

Dar în momentul acela, împins de o pornire involuntară, 
apropiindu-se de Harry Drake, Fabian îi zise cu răceală: 

— Greşiţi, domnule. învingătorul este matelotul scoţian. 
Drake avansa energic spre Fabian. 

— Ce-ai spus? îl întrebă pe un ton ameninţător. 

— Am spus că nu aveţi dreptate, răspunse liniştit Fabian. 

— Fiindcă aţi pariat pe Wilmore, fără îndoială! ripostă Drake. 

— Am pariat pe O'Kelly, ca şi dumneata, declară Fabian. Am 
pierdut şi plătesc. 

— Domnule, strigă Drake, pretinzi că mă înveţi pe mine? 

Dar nu-şi termină fraza. Căpitanul Corsican intrase între ei, 
cu intenţia vădită de a lua cearta pe cont propriu. Il trată pe 
Drake cu o duritate şi un dispreţ semnificative. Era însă 
limpede că Drake nu voia să aibă de-a face cu el. Aşa că, atunci 
când Corsican termină, Drake îşi încrucişă braţele şi i se adresă 
lui Fabian. 

— Domnul, zise cu un surâs batjocoritor, domnul are deci 
nevoie de prietenii săi ca să-l apere? 

Fabian păli. Se năpusti asupra lui Harry Drake, dar l-am 
reţinut. Pe de altă parte, tovarăşii acelui ticălos îl traseră de 
acolo, nu înainte ca acesta să fi aruncat adversarului său o 
privire plină de ură. 

Căpitanul Corsican şi cu mine am coborât împreună cu 
Fabian, care se mulţumi să spună calm: 

— Cu prima ocazie am să-i trag o palmă acestui bădăran. 

În timpul nopţii de vineri spre sîmbătă, Great Eastern traversă 
curentul Gulfstream, ale cărui ape mai întunecate şi mai calde 
contrastau cu straturile înconjurătoare. Suprafaţa acestui 
curent înghesuit între valurile Atlanticului este chiar uşor 
convexă. Prin urmare, e un adevărat fluviu care curge printre 
două maluri lichide, şi încă unul dintre cele mai mari de pe 
glob, fiindcă în comparaţie cu el Amazonul şi Mississippi rămân 
nişte simple pârâuri. Apa controlată în timpul nopţii îşi ridicase 
temperatura de la douăzeci şi şapte de grade Fahrenheit la 
cincizeci şi unu, adică la douăsprezece grade Celsius. 


64 


Această zi de 5 aprilie începu printr-un magnific răsărit de 
soare. Valurile lungi din fundal străluceau. O briză caldă 
dinspre sud-vest trecea prin greement!. Începeau primele zile 
frumoase. Soarele acesta, care făcuse să înverzească din nou 
câmpiile continentului, produse aici toalete noi. Vegetaţia mai 
întârzie uneori, moda niciodată. Curând bulevardele erau pline 
de numeroasele grupuri ale celor care se plimbau. Ca pe 
Champs-Élysées, duminica, sub un plăcut soare de mai. 

Toată dimineaţa nu l-am văzut pe căpitanul Corsican. Vrând 
să aflu veşti despre Fabian, am luat-o înspre cabina ocupată de 
el în vecinătatea salonului mare. Am bătut în uşa cabinei, însă 
nu mi-a răspuns nimeni. Am deschis uşa. Fabian nu era 
înăuntru. 

Am urcat din nou pe punte. Printre trecători nu mi-am văzut 
nici prietenii şi nici pe doctor. Atunci mi-a venit ideea să încerc 
să aflu în ce parte a vaporului era închisă nefericita de Ellen. 
Ce cabină ocupa? Unde o surghiunise Harry Drake? Pe ce mâini 
era lăsată nenorocita asta pe care soţul ei o abandona zile 
întregi? Fără îndoială, în grija vreunei femei de serviciu de la 
bord, ori a vreunei infirmiere indiferente? Voiam să ştiu 
adevărul, nu dintr-o vană curiozitate, ci în interesul celor doi, 
Ellen şi Fabian, fie şi numai spre a preveni o întâlnire de care 
ne temeam mereu. 

Mi-am început căutarea cu cabinele de lângă marele salon 
rezervat femeilor şi am străbătut culoarele celor două etaje din 
această parte a navei. Inspecţia mea era destul de simplă, 
deoarece numele pasagerilor, înscris pe un cartonaş, putea fi 
citit pe uşa fiecărei cabine, spre a uşura serviciul stewarzilor. 
N-am găsit numele lui Harry Drake, ceea ce m-a surprins destul 
de puţin, căci individul ar fi trebuit să prefere cabinele dispuse 
în partea din spate a lui Great Fastern, pe lângă saloanele mai 
puţin frecventate. De altfel, din punct de vedere al confortului, 
nu exista nici o deosebire între cabinele din faţă şi cele din 
spate, căci Societatea Navlositorilor nu admisese decât o 
singură clasă de pasageri. 

M-am îndreptat, prin urmare, spre sălile de mese şi am 
parcurs cu atenţie coridoarele laterale dintre cele două rânduri 
de cabine. Toate camerele de aici erau ocupate, toate aveau pe 
uşă numele unui pasager, doar acela al lui Harry Drake lipsea. 
De data aceasta absenţa numelui mă miră: aveam impresia că 
vizitasem oraşul nostru plutitor în întregime şi nu cunoşteam 
alt „cartier” mai izolat decât ăsta. L-am întrebat aşadar pe un 


1 Greement: ansamblul catargelor, vergilor, manevrelor şi 


velelor unei nave. (N. trad.) 
65 


steward, care mi-a spus ceea ce eu nu ştiam, şi anume că mai 
erau vreo sută de cabine dincolo de „dining-rooms"?. 

— Cum se ajunge acolo? am întrebat. 

— Pe o scară ce dă pe punte, în dreptul rufului mare. 

— Bun, amice. Ştii cumva ce cabină ocupă domnul Harry 
Drake? 

— Nu-l cunosc, domnule, îmi răspunse stewardul. 

Am urcat din nou pe punte şi, mergând de-a lungul rufului, am 
ajuns la uşa care dădea spre scara indicată. Această scară nu 
mai ducea la nişte saloane largi, ci la un simplu pătrat 
semiobscur pe lângă care erau dispuse două rânduri de cabine. 
Harry Drake, vrând s-o izoleze pe Ellen, n-ar fi putut alege un 
loc mai potrivit planului său. 

Cea mai mare parte dintre aceste cabine rămăseseră 
neocupate. Am controlat pătratul şi coridoarele laterale, uşă de 
uşă. Câteva nume erau înscrise pe plăcuţe, cel mult două-trei, 
nu însă şi al lui Harry Drake. Totuşi, am inspectat minuţios 
locul şi, foarte dezamăgit, tocmai voiam să plec când un 
murmur vag, aproape imperceptibil, îmi ajunse la ureche. 
Murmurul venea din fundul coridorului din stânga. Am luat-o în 
direcţia aceea. Abia sesizabile, sunetele se intensificară. Era un 
fel de cântec tânguitor, sau mai curând o melopee tărăgănată, 
ale cărei cuvinte nu ajungeau până la mine. 

Ascultam. Cea care cântă astfel era o femeie, dar în vocea 
inconştientă se simţea o durere profundă. Vocea aceea trebuia 
să fie a sărmanei nebune. Presimţirile mele nu mă puteau 
înşela. M-am apropiat încet de cabina cu numărul 775. Era 
ultima de pe coridorul acela întunecos şi trebuie să fi fost 
luminată printr-unul din hublourile inferioare, deschise în coca 
lui Great Eastern. Pe uşa cabinei, nici un nume. Harry Drake n- 
avea, cu siguranţă, vreun interes să se ştie unde o ţinea 
ascunsă pe Ellen. 

Vocea nefericitei ajungea acum clar până la mine. Cântecul ei 
nu era decât o înşiruire de fraze adeseori întrerupte, ceva suav 
şi trist deopotrivă. Ai fi zis că sunt nişte strofe straniu 
trunchiate, aşa cum le-ar recita o persoană cuprinsă de un 
somn magnetic. 

Deşi nu aveam nici un indiciu după care să-i stabilesc 
identitatea, eram sigur că Ellen era cea care cânta astfel. 

Am ascultat câteva minute, după care am vrut să plec, când 
am auzit zgomot de paşi în holul central. Să fi fost Harry 
Drake? Pentru binele lui Ellen şi Fabian, nu voiam să fiu 
surprins în locul acela. Din fericire coridorul, care înconjura 
dublul şir de cabine, îmi permitea să mă întorc pe punte fără să 


2 Vezi nota de la pagina 21. (N. trad.) 

fiu văzut. Totuşi, voiam să ştiu cine era persoana ai cărei paşi îi 
auzeam. Semiîntunericul mă proteja şi, plasat în unghiul 
coridorului, puteam vedea fără să fiu văzut. 

Între timp, zgomotul încetase. Coincidenţă bizară, odată cu el 
amuţise şi cântecul Ellenei. Am aşteptat. Curând cântecul 
reîncepu, iar pardoseala scârţâi din nou sub apăsarea unui pas 
lent. Mi-am aplecat capul şi, în fundul coridorului, într-o lumină 
confuză filtrată prin gemuleţele cabinelor, l-am recunoscut pe 
Fabian. 

Nefericitul meu prieten! Ce instinct îl conducea aici? 
Descoperise deci, şi încă înaintea mea, ascunzătoarea tinerei 
femei? Nu ştiam ce să cred. Fabian înainta încet, mergând de-a 
lungul pereţilor, ascultând, atras ca printr-un fir de vocea 
aceea, poate împotriva voinţei lui şi fără ca el să-şi dea seama. 
Şi totuşi, mi se părea că vocea slăbeşte la apropierea lui, că 
firul prea subţire stătea să se rupă... Fabian ajunse lângă 
cabină şi se opri. 

Cum trebuie să-i fi bătut inima la intonaţiile acelea triste! 
Cum trebuie să fi tremurat întreaga lui fiinţă! Era imposibil ca 
vocea să nu-i trezească nişte amintiri din trecut. Şi cu toate 
acestea, din moment ce nu ştia de existenţa lui Harry Drake la 
bord, cum ar fi bănuit prezenţa Ellenei? Nu! Era imposibil, iar 
el era atras acolo exclusiv de faptul că accentele acelea 
maladive corespundeau, fără ca el să se fi înşelat, durerii 
imense pe care o purta într-însul. 

Fabian asculta concentrat. Ce avea de gând să facă? Avea s-o 
strige pe nebună? Şi dacă Ellen ar fi apărut pe neaşteptate? 
Totul era posibil, şi totul era periculos în această situaţie! Intre 
timp, Fabian se apropie şi mai mult de uşa cabinei. Cântecul, 
care încetul cu încetul se stingea, se întrerupse brusc; apoi se 
auzi un strigăt sfâşietor. 

Simţise Ellen, printr-o legătură magnetică, atât de aproape pe 
cel pe care-l iubea? Figura lui Fabian era înspământătoare. Era 
ca prăbuşit în el însuşi. Avea oare de gând să spargă uşa 
aceea? Aşa am crezut şi m-am repezit la el. 

M-a recunoscut. L-am tras de acolo. El se lăsă dus. Apoi mă 
întrebă cu o voce surdă: 

— Ştii cine-i nefericita asta? 

— Nu, Fabian, nu. 

— E nebuna! zise el. Ai zice că-i un glas din altă lume. Dar 
nebunia asta nu-i fără leac. Simt că puţin devotament, puţină 
iubire ar vindeca-o pe biata femeie! 

— Vino, Fabian, am spus, vino! 

Eram din nou pe punte. Fără un cuvânt, Fabian mă părăsi 
aproape imediat, nu l-am scăpat însă din priviri până când l-am 
văzut intrând în cabina sa. 

După câteva momente, l-am întâlnit pe căpitanul Corsican. I- 
am povestit scena la care tocmai asistasem. A înţeles, ca şi 
mine, că situaţia aceea gravă se complica. De-am fi putut evita 
pericolele! Ah, cum aş fi vrut să grăbesc mersul lui Great 
Fastern şi să pun un întreg ocean între Harry Drake şi Fabian! 

Despărţindu-ne, căpitanul Corsican şi cu mine am convenit să- 
i supraveghem mai sever decât oricând pe actorii acestei 
drame, al cărei deznodământ putea izbucni din clipă în clipă, cu 
toată prezenţa noastră. 

În ziua aceea era aşteptat pachebotul Australasian, 
aparţinând companiei Cunard, cu capacitatea de două mii şapte 
sute şaizeci de tone, vas care serveşte linia Liverpool — New 
York. Părăsise America miercuri dimineaţa şi trebuia să apară 
neîntârziat. Trecerea lui era pândită cu nerăbdare, dar el nu se 
ivea. 

Spre orele unsprezece, nişte pasageri englezi organizară o 
subscripţie în folosul răniților de la bord, dintre care unii încă 
nu părăsiseră infirmeriile; printre aceştia şi şeful de echipaj, 
ameninţat să rămână şchiop pentru toată viaţa. Lista se umplu 
de semnături, nu fără a avea de înfruntat nişte dificultăţi de 
amănunt care provocară un schimb de cuvinte necuviincioase. 

La amiază, soarele permise să se facă o observaţie foarte 
exactă: 

Long. 58°37’ V 

Lat. 41°4r 1" N 

Curs: 257 mile. 

Aveam latitudinea cu o precizie de o secundă. Tinerii 
logodnici, apāruți să consulte notița, făcură o mutră vizibil 
nemulțumită. Hotărât, aburul nu ţinea cu ei. 

Înaintea prânzului, căpitanul Anderson se gândi să-şi smulgă 
pasagerii din plictiseala unei atât de lungi traversări. Organiză, 
prin urmare, nişte exerciţii de gimnastică, pe care le conduse 
personal. Vreo cincizeci de marinari fără treabă, înarmaţi ca şi 
el cu câte un baston, îi imitară toate mişcările cu o exactitate 
de maimuţă. Aceşti gimnaşti improvizaţi „lucrau" metodic, cu 
maxilarele încleştate, ca nişte riflemen! la paradă. 

Un nou „entertainment"? fu anunţat pentru seară. N-am 
participat. Aceleaşi glume mereu reluate mă oboseau, Fusese 
înfiinţat un al doilea ziar, rival al lui Ocean Time. În seara 
aceea, se pare, cele două jurnale fuzionară. 


1 Puşcaşi. (în 1. engleză în original) (N. trad.) 
? Moment vesel. (în |. engleză în original) (N. trad.) 

În ce mă priveşte, mi-am petrecut primele ore ale nopţii pe 
punte. Marea se agita, anunțând timp nevaforabil, deşi cerul 
era încă splendid. Ruliul începea să se accentueze şi el. Întins 
pe una din băncile rufului, admiram constelaţiile firmamentului. 
Stelele umpleau zenitul şi, deşi ochiul liber nu poate distinge 
decât cinci mii pe toată întinderea sferei cereşti, în seara aceea 
ai fi putut crede că numeri milioane. Vedeam lungindu-se la 
orizont coada Pegasului în toată splendoarea sa zodiacală, ca 
rochia înstelată a unei regine de feerie. Pleiadele urcau spre 
înălțimile cerului odată cu Gemenii care, în ciuda numelui lor, 
nu răsar unul după altul, ca eroii fabulei. Taurul mă privea cu 
ochiul său mare şi arzător. In mijlocul boltei strălucea Vega, 
viitoarea noastră stea polară, iar nu departe se rotunjea acel 
țărm de diamante care formează Coroana Boreală. Toate aceste 
constelații nemişcate păreau totuşi că se deplasează în ruliul 
navei şi, în legănarea aceasta, vedeam catargul cel mare 
descriind un arc de cerc, precis conturat, de la Beta din Ursa 
Mare până la Altair din Vulturul, în timp ce luna, joasă, îşi 
scălda capătul cornului la orizont. 

Noaptea a fost neplăcută. Lovit îngrozitor dintr-o parte, 
vaporul se clătina neîntrerupt. Mobilierul se deplasa cu zgomot, 
iar obiectele de faianţă ale toaletelor îşi reîncepură 
zdrăngănitul. Vântul se înteţise zdravăn. 

Great Eastern naviga în fond prin locuri renumite pentru 
dezastre, unde marea e întotdeauna agitată. 

La şase dimineaţa m-am târât până la scara rufului mare. 
Agăţându-mă de balustrade şi profitând de fiecare a doua 
oscilație, am reuşit să urc treptele şi am ajuns pe punte. De 
acolo, m-am târât cu greu până la duneta provei. Locul era 
pustiu, dacă se poate numi astfel un loc unde îl găseşti pe 
doctorul Dean Pitferge. Acest om respectabil, ţinându-se 
zdravăn, îşi îndoia spatele sub vânt, iar piciorul său drept 
încolăcea o bară a parapetului. Îmi făcu semn să mă duc la el — 
un semn din cap, se înţelege, căci braţele nu-i erau libere, 
trebuia să se apere cu ele de violenţa furtunii. După câteva 
mişcări făcute târâş, răsucindu-mă ca un vierme inelat, am 
ajuns pe ruf şi m-am pomenit acolo în acelaşi fel în care o 
făcuse şi doctorul. 

— Ce ziceţi? îmi strigă. Treaba continuă! Ei? Great Eastern 
ăsta! Chiar în momentul sosirii, un ciclon, un adevărat ciclon, 
comandat special pentru el! 

Doctorul nu rostea decât fraze întrerupte. Vântul îi înghiţea 
jumătate din cuvinte. L-am înţeles totuşi. Cuvântul ciclon este 
mai mult decât expresiv. 

Se ştie ce sunt aceste furtuni circulare, numite uragane în 
Oceanul Indian şi în Atlantic, tornade pe coasta africană, simun 
în deşert, taifun în mările Chinei, furtuni a căror putere 
formidabilă pune în pericol navele cele mai mari. 

Or, Great Eastern era prins într-un ciclon. Cum avea să-i facă 
faţă uriaşul? 

— O să păţească o nenorocire, îmi repeta Dean Pitferge. 
Uitaţi-vă la el, cum dă din colţ în colţ! 

Metafora se potrivea de minune cu situaţia în care ajunsese 
vaporul. Etrava lui dispărea sub munţii de apă veniţi la atac din 
partea anterioară a babordului. In depărtare nu se mai vedea 
nimic. Toate simptomele unui uragan! Spre orele şapte se 
declanşă furtuna. Marea deveni monstruoasă. Micile ondulaţii 
intermediare care subliniază  denivelarea valurilor mari 
dispărură strivite de vânt. Oceanul se umfla în lungi talazuri cu 
crestele spărgându-se într-o dezordine indescriptibilă. Cu fiece 
minut înălţimea valurilor creştea, iar Great Eastern, primindu- 
le lovitura dintr-o parte, avea un ruliu înspăimântător. 

— Nu există decât două posibilităţi, îmi zise doctorul cu 
siguranţa unui marinar. Sau să înfrunţi valul de-a dreptul, 
stând la capă! cu aburul redus, sau s-o iei la goană fără să te 
pui cu marea asta dezlănţuită! Căpitanul Anderson nu va face 
însă nici una din aceste două manevre. 

— De ce? am întrebat. 

— De aceea!... răspunse doctorul. Fiindcă trebuie să se 
întâmple ceva! 

Întorcându-mă, i-am zărit pe căpitan, pe secund şi pe primul 
inginer, înfofoliţi în pelerine şi cramponaţi de balustradele 
pasarelelor. Erau stropiţi de valuri din cap până în picioare. 
Căpitanul zâmbea după cum îi era obiceiul. Secundul râdea 
arătându-şi dinţii albi când îşi vedea nava legănată de credeai 
că acum-acum o să vină cu catargele şi coşurile dedesubt! 

Totuşi, această îndărătnicie, această încăpățânare a 
căpitanului de a înfrunta valurile mă mirau. La şapte şi 
jumătate, aspectul Atlanticului era înfricoşător. În partea din 
faţă, talazurile acopereau nava constant. Mă uitam la 
spectacolul acela sublim, la lupta colosului cu oceanul. 
Înţelegeam până la un punct îndârjirea „stăpânului după 
Dumnezeu", care nu voia să cedeze. Dar uitam că puterea mării 
e infinită şi că nimic din ce-i făcut de mâna omului nu-i putea 


1 Vezi nota de la pag. 24. (N. trad.) 

rezista! Şi într-adevăr, cât de puternic ar fi fost, gigantul urma 
să fugă curând din faţa furtunii. 

Deodată, către orele opt, se produse un şoc. Un val formidabil 
izbise pe neaşteptate nava în partea anterioară a babordului. 

— Asta, îmi zise doctorul, asta nu-i o palmă, ci un pumn 
zdravăn în figură. 

Adevărat, „pumnul" ne zdruncinase. Bucăţi de epavă apăreau 
pe creasta valurilor. Să fi fost o parte din nava noastră, risipită 
aşa, sau rămăşiţele unui corp străin? La un semn al căpitanului, 
Great Eastern îşi schimbă direcţia cu un cart ca să evite 
bucăţile acelea care amenințau să-i intre în zbaturi. Privind mai 
atent, am văzut că talazul luase pavoazele de la babord, care se 
înălţau totuşi la cincizeci de picioare deasupra suprafeţei mării. 
Prăjinile erau rupte, garniturile de fier smulse; câteva resturi 
din şirul de bordaj mai tremurau încă în locurile unde fuseseră 
fixate. Great Eastern tresărise la şoc, dar îşi continua ruta cu o 
îndrăzneală imperturbabilă. Trebuiau înlăturate cât mai repede 
rămăşiţele ce umpleau partea din faţă a navei, iar pentru asta 
era obligatoriu să întorci spatele asediului mării. Vaporul se 
înverşuna însă s-o înfrunte. Era animat de imensa înflăcărare a 
căpitanului său. El nu voia să cedeze. El n-avea să cedeze. Un 
ofiţer şi câţiva oameni din echipaj fură trimişi la prova ca să 
degaje puntea. 

— Atenţie, îmi zise doctorul, nenorocirea nu-i departe! 
Marinarii înaintară spre partea din faţă. Noi ne rezemaserăm 
de cel de-al doilea catarg. Priveam printre stropii care, la 
fiecare val, cădeau într-o ploaie torențială pe punte. Imediat, o 
altă izbitură, mai violentă decât prima: marea pătrunse prin 
breşa deschisă în bastingaje, smulse o enormă placă de fontă 
care acoperea babaua! provei, dărâmă masivul capot situat 
deasupra postului de echipaj şi, lovind cu toată puterea pereţii 
dinspre tribord, îi sparse şi-i duse ca pe nişte bucăţi dintr-o 
pânză întinsă în vânt. 

Oamenii fuseseră daţi peste cap. Unul dintre ei, un ofiţer pe 
jumătate înecat, îşi scutură favoriţii roşcaţi şi se ridică. Apoi, 
văzând un matelot rămas fără cunoştinţă pe un braţ al ancorei, 
se repezi spre el, îl luă în spate şi-l duse de acolo. În momentul 
acela oamenii din echipaj fugeau prin capotul sfărâmat. In 
întrepunţi apa ajunsese la o înălţime de trei picioare. Alte 
resturi pluteau pe mare, între ele câteva mii din păpuşile pe 
care compatriotul meu de pe strada Chapon intenţiona să le 
introducă în America! Toate corpurile acelea mici, smulse de 


1 Baba; piesă cilindrică închisă cu un capac, din fontă sau oţel, 
fixată pe puntea unei nave pentru legarea parâmelor de 
acostare. (N. trad.) 

val din cutiile lor, săltau pe apă şi scena te-ar fi făcut, cu 
siguranţă, să râzi în împrejurări mai puţin grave. Intre timp ne- 
a ajuns şi pe noi inundația. Mari cantităţi de lichid se precipitau 
prin deschizături şi fu o asemenea invazie a mării încât, după 
raportul inginerului, Great Eastern a îmbarcat atunci mai mult 
de două mii de tone de apă, în stare să trimită la fund o fregată 
de prim rang. 

— Bun, făcu doctorul, a cărui pălărie îşi luă zborul pe o rafală 
de vânt. 

Era imposibil să te mai menţii în situaţia aceea. Ar fi fost 
adevărată nebunie să mai ţii piept furtunii. Trebuia s-o întinzi 
imediat. Stând cu etrava spre valuri, vaporul cu prova avariată 
era asemeni unui om care s-ar fi încăpățânat să înoate între 
ape, cu gura deschisă. 

Căpitanul Anderson înţelese în cele din urmă. L-am văzut 
alergând el însuşi la rotita de pe pasarelă care comanda 
manevrele cârmei. Imediat aburul năvăli în cilindrii de la pupa; 
bara fu pusă sub vânt, iar colosul, înaintând ca o şalupă, se 
orientă spre nord şi fugi din calea furtunii. 

În momentul acela, căpitanul, de obicei atât de calm, atât de 
stăpân pe sine, strigă mânios: 

— Nava mea e dezonorată! 

Îndată ce Great Eastern făcu volta, îndată ce-şi întoarse 
spatele spre valuri, nu se mai simţi nici un ruliu. O imobilitate 
absolută urmă agitaţiei. Se servi micul dejun. Cea mai mare 
parte a pasagerilor, încurajați de liniştea navei, coborâră în 
„dining rooms" şi putură să ia masa fără să simtă nici o 
zguduitură, nici un şoc. Nici o farfurie nu alunecă pe jos, nici 
un pahar nu se vărsă pe feţele de masă. Suporturile de ruliu 
nici măcar nu fuseseră montate, însă, trei sferturi de oră după 
aceea, mobilele reîncepură să se clatine, lustrele se balansau în 
aer, porţelanurile se ciocneau pe rafturile oficiilor. Great 
Eastern îşi relua spre vest drumul întrerupt pentru scurt timp. 

Am revenit pe punte împreună cu doctorul Pitferge. Acesta îl 
întâlni pe omul cu păpuşile. 

— Domnule, îi zise, mica dumneavoastră lume a fost supusă la 
grele încercări. Bebeluşii aceia nu vor mai flecari în Statele 
Uniunii. 

— Aş! răspunse industriaşul parizian. Şandramaua era 
asigurată, iar secretarul meu nu s-a înecat odată cu ea. O să-i 
facem din nou pe bebeluşii ăia. 

Se vedea bine că nu era compatriotul meu un om care să-şi 
piardă speranţa. Ne salută cu amabilitate, iar noi ne 
îndreptarăm spre partea din spate a vaporului. Acolo, un 
timonier ne spuse că lanţurile cârmei se blocaseră în intervalul 
dintre cele două valuri uriaşe. 

Dacă accidentul s-ar fi produs în momentul manevrei, îmi zise 
Pitferge, nu prea ştiu ce s-ar fi întâmplat, pentru că marea 
năvălea şuvoi în interiorul navei. Pompele cu aburi au început 
deja să evacueze apa. Dar nu s-a terminat totul. 

— Şi matelotul acela nefericit? l-am întrebat pe doctor. 


— E grav rănit la cap. Bietul băiat! Un tânăr pescar, căsătorit, 
tată a doi copii, care călătoreşte pentru prima oară peste 
ocean. Medicul de bord îi dă îngrijiri, şi tocmai asta mă face să 
mă tem pentru el. În sfârşit, o să vedem. S-a răspândit şi zvonul 
că mai mulţi oameni au fost luaţi de apă, dar din fericire nu-i 
adevărat. 

— Ne-am reluat în cele din urmă ruta? am întrebat. 

— Da, răspunse doctorul. Drumul spre vest, împotriva 
vântului şi mareei. Se simte binişor, adăugă el apucând un 
tachet ca să nu cadă pe punte. Ştiţi dumneavoastră, dragul meu 
domn, ce-aş face eu din Great Eastern dacă mi-ar aparţine? 
Nu? Ei bine, aş face un vas de lux cu zece mii de franci locul. N- 
ar fi decât milionari la bord, oameni deloc zoriţi. Traversarea 
între Anglia şi America s-ar face într-o lună, sau în şase 
săptămâni. Niciodată de-a curmezişul valurilor. Întotdeauna cu 
vântul din faţă sau din spate. Fără ruliu şi fără tangaj. Pasagerii 
mei ar fi asiguraţi contra răului de mare şi le-aş plăti o sută de 
lire pentru greţuri. 

— lată o idee practică, am zis. 

— Într-adevăr, replică Dean Pitferge, ar fi acolo ceva bani de 
câştigat... ori de pierdut! 

În timpul acesta, vaporul îşi continua cursa cu viteză mică, 
făcând cel mult cinci sau şase turaţii, numai cât să se menţină. 
Hula era înspăimântătoare, însă etrava despica valurile fără 
nici o dificultate, iar Great Eastern nu lua apă deloc. Nu mai 
era un munte de metal mergând împotriva unui munte de apă, 
ci o stâncă inertă, asistând cu indiferenţă la plescăitul valurilor. 
De altfel, tocmai începuse o ploaie torențială, care ne obligă să 
ne refugiem sub capotul salonului mare. Această aversă linişti 
vântul şi marea. Cerul se limpezi spre apus şi ultimii nori groşi 
dispărură la orizont în partea opusă. La ora zece uraganul îşi 
dădea ultima suflare. 

La amiază, coordonatele au putut fi stabilite cu o oarecare 
exactitate. Poziţia era: 

Lat. 41*50' N 


73 


Long. 61°57' V 

Curs: 193 mile. 

Această scădere considerabilă a drumului parcurs nu putea fi 
pusă decât pe seama furtunii care, în timpul nopţii şi al 
dimineţii, izbise nava întruna; furtună atât de cumplită încât 
unul dintre pasageri — adevărat locuitor al Atlanticului, pe care 
îl traversa pentru a patruzeci şi patra oară — declara că nu mai 
văzuse una ca asta. Inginerul recunoscu şi el că, în uraganul 
care obligase cândva nava să rămână trei zile în golul dintre 
valuri, Great Eastern nu fusese lovit cu atâta violenţă. Dar, 
trebuie să repet, acest admirabil vapor, chiar dacă merge cu o 
viteză modestă, chiar dacă are un ruliu prea mare, prezintă o 
securitate absolută împotriva furiilor mării. Rezistă ca un bloc 
compact, iar această rigiditate o datorează perfectei 
omogenităţi a construcţiei sale, carcasei duble şi minunatului 
său bordaj. Rezistenţa la solicitările rutei celei mai avantajoase 
este absolută. 

Să mai repetăm însă ceva: oricât de puternic ar fi, vasul nu 
trebuie expus fără rost unei mări dezlănţuite. Oricât de mare ar 
fi el, oricât de zdravăn se presupune că este, un vapor nu-i 
„dezonorat" fiindcă se retrage din calea furtunii. Un comandant 
nu trebuie să uite niciodată că viaţa unui om valorează mai 
mult decât satisfacerea amorului propriu. În orice caz, să te 
îndârjeşti e primejdios, să te încăpăţânezi e condamnabil, iar un 
exemplu recent, o catastrofă deplorabilă suferită de un 
pachebot transoceanic, dovedeşte că un căpitan nu trebuie să 
lupte peste măsură cu marea, nici chiar atunci când se ştie 
urmat de o navă aparţinând unei companii rivale. 

Între timp, pompele continuau să scoată apa din lacul care se 
formase în interiorul lui Great Eastern, ca o lagună în mijlocul 
unei insule. Puternice şi rapid manevrate de abur, ele restituiau 
Atlanticului ceea ce-i aparținea. Ploaia încetase; vântul se 
înteţea iar; măturat de furtună, cerul era limpede. Când s-a 
lăsat noaptea, am rămas să mă plimb câteva ore pe punte. 
Saloanele aruncau mari jerbe de lumină prin tambuchiurile 
întredeschise. In urmă, cât vedeai cu ochii, se întindea o agitată 
dâră fosforescentă, brăzdată din loc în loc de crestele 
luminoase ale valurilor. Reflectate de întinderile lăptoase, 
stelele apăreau şi dispăreau aşa cum o fac printre norii alungați 
de o briză puternică. Jur împrejur, până în depărtare, noaptea 

se întindea întunecoasă. În faţă huruiau înfundat roţile, iar sub 
mine auzeam zdrăngănitul lanțurilor cârmei. 

Revenind spre capotul marelui salon, am fost destul de 
surprins să văd aici o mulţime compactă de spectatori. 
Izbucniră aplauze. In ciurla dezastrelor de peste zi, obişnuitul 
„entertainment" îşi depăna surprizele din program. Despre 
matelotul atât de grav rănit, probabil pe moarte, nu se mai 
pomenea. Serbarea părea însufleţită. Pasagerii întâmpinau cu 
mare entuziasm producţiile unei trupe de „Minstrels" pe scena 
lui Great Fastern. Se ştie ce sunt aceşti menestreli, cântăreţi 
ambulanți, negri sau mâzgăliţi ca să semene cu ei, şi care 
cutreieră oraşele englezeşti unde dau concerte groteşti. De 
data asta, cântăreții erau nişte mateloţi şi stewarzi daţi cu 
cremă de ghete. Se îmbrăcaseră în zdrenţe împodobite cu 
pesmeţi în loc de nasturi; aveau binocluri făcute din câte două 
sticle împerecheate şi titere confecţionate din mate întinse pe o 
băşică. Aceşti tipi veseli, destul de nostimi în fond, cântau 
cuplete comice şi improvizau monologuri pline de aluzii şi de 
cuvinte stâlcite intenţionat. Se aplauda excesiv, iar ei îşi reluau 
cu şi mai mult avânt scălâmbăielile şi strâmbăturile. În sfârşit, 
ca să termin, un dansator sprinten ca o maimuţă execută o 
gigă! care entuziasmă asistenţa. 

Totuşi, oricât de interesant era programul menestrelilor, nu 
reuşise să-i câştige pe toţi pasagerii. O mare parte din ei se 
adunaseră în sala rezervată la prova şi se îngrămădeau în jurul 
meselor. Acolo se juca din greu. Câştigătorii îşi apărau 
agoniseala din timpul traversării; cei care pierduseră, presaţi 
de timp, încercau să atragă norocul de partea lor prin lovituri 
pline de cutezanţă. O hărmălaie infernală ieşea din încăperea 
aceea. Se auzea vocea crupierului strigând combinaţiile, 
înjurăturile celor care pierdeau, clinchetul monedelor, foşnetul 
dolarilor de hârtie. Apoi se făcea o linişte de mormânt; vreo 
lovitură întrerupea vacarmul, după care, aflându-se rezultatul, 
exclamaţiile deveneau şi mai puternice. 

Nu făceam parte dintre obişnuiţii acelui „smoking room"? Am 
oroare de joc. E o plăcere prea vulgară, adeseori periculoasă. 
Cel care suferă de boala jocului n-are doar păcatul acesta; e cu 
neputinţă ca altele să nu-i ţină tovărăşie. Viciul jocului nu vine 
niciodată singur. Trebuie să spun, în plus, că nu-mi convine nici 
societatea jucătorilor, învălmăşeala lor dintotdeauna şi de 
pretutindeni. Acolo, în mijlocul credincioşilor săi, era stăpân 


1 Gigă: vechi dans popular originar din Scoţia şi din Irlanda, 
cu mişcare vioaie şi săltăreaţă, devenit în secolul XVII dans de 
salon. (N. trad.) 

2 Fumoar. (în 1. engleză) (N. trad.) 

Harry Drake. Acolo se antrenau pentru o viaţă de riscuri câţiva 
aventurieri plecaţi să-şi caute norocul în America. Mă feream 
de contactul cu oamenii aceia zgomotoşi. În seara pomenită, 
treceam deci pe lângă uşa rufului fără să intru, când o violentă 
explozie de strigăte şi de înjurături mă opri. Am tras cu 
urechea şi, după un moment de linişte, mi s-a părut, spre marea 
mea mirare, că disting vocea lui Fabian. Ce făcea el acolo? Îşi 
căuta duşmanul? Catastrofa, evitată până atunci, era cumva pe 
cale să izbucnească? £ 

Am împins cu putere uşa. In clipa aceea, vacarmul atinsese 
punctul culminant. L-am văzut pe Fabian în mijlocul mulțimii de 
jucători. Era în picioare şi îl înfrunta pe Drake, în picioare şi el. 
M-am repezit spre Fabian. Fără îndoială, Harry Drake îl 
insultase în mod grosolan, căci mâna lui Fabian se ridica 
asupra lui şi, dacă nu l-a plesnit peste faţă, a fost numai din 
cauză că, apărut brusc, Corsican îl opri cu un gest rapid. 

Însă Fabian, adresându-se adversarului său, îi zise pe un ton 
de batjocură îngheţată: 

— Consideri că ţi-am dat palma asta? 

— Da, răspunse Drake, şi iată cartea mea de vizită! Astfel, 
inevitabila fatalitate îi punea, cu toată grija noastră, faţă în faţă 
pe cei doi duşmani de moarte. Era prea târziu să-i desparti. 
Lucrurile nu mai puteau decât să-şi urmeze cursul. Căpitanul 
Corsican mă privi şi am citit în ochii lui mai mult tristeţe decât 
emoție. 

Între timp Fabian ridicase cartea de vizită pe care Drake o 
azvârlise pe masă. O ţinea cu vârfurile degetelor, ca pe un 
obiect pe care nu ştii de unde să-l apuci. Corsican era palid. 
Inima îmi bătea. În sfârşit, Fabian se uită la cartonaşul acela. 
Citi numele scris pe el. Un răcnet izbucni din pieptul său. 

— Harry Drake! strigă. Tu! tu! tu! 

— În persoană, căpitane Mac Elwin, răspunse liniştit rivalul 
lui Fabian. 

— Consideri că ţi-am dat palma asta? 

Nu ne înşelaserăm. Dacă Fabian habar n-avea până atunci de 
vecinătatea lui Drake, acesta fusese însă prea bine informat de 
prezenţa lui Fabian pe Great Eastern! 

A doua zi, în zori, am alergat în căutarea căpitanului Corsican. 
L-am întâlnit în salonul cel mare. Îşi petrecuse noaptea alături 
de Fabian. Fabian era încă afectat de emoția puternică pe care 
i-o pricinuise numele soţului Ellenei. Vreo intuiţie secretă îl 
făcuse să-şi imagineze că Drake nu era singur la bord? 
Prezenţa ei să i se fi revelat prin prezenţa acestui om? Ghicea 
oare, în sfârşit, că sărmana nebună era chiar fata iubită de el 
de ani şi ani? Corsican nu m-a putut lămuri, pentru că Fabian 
nu pronunţase nici un nume toată noaptea aceea. s 

Corsican avea pentru Fabian sentimente frățeşti. Incă din 
copilărie îl cucerise irezistibil o asemenea fire temerară. Era 
disperat. 

— Am intervenit prea târziu, îmi zise. Trebuia să-i trag 
mizerabilului o palmă înainte ca mâna lui Fabian să se fi ridicat 
asupra lui. 

— Violenţă inutilă, i-am răspuns. Harry Drake nu s-ar fi lăsat 
condus acolo unde vreți. Cu Fabian dorea el să se răfuiască, şi 
o catastrofă devenise inevitabilă. 

— Aveţi dreptate, îmi spuse căpitanul. Ticălosul ăsta şi-a atins 
scopul. Îl cunoştea pe Fabian, tot trecutul său, toată dragostea 
lui. Poate că Ellen, cu mintea rătăcită, i-o fi dezvăluit gândurile 
ei ascunse? Sau mai degrabă Drake o fi aflat de la această 
tânără femeie cinstită, chiar mai înainte de căsătorie, tot ce nu 
ştia despre viaţa ei de fată? Mânat de instincte josnice, ajuns în 
preajma lui Fabian, a căutat conflictul, rezervându-şi în el rolul 
ofensatului. Netrebnicul ăsta trebuie să fie un duelgiu 
redutabil. 

— Da, am răspuns, are deja la activ trei sau patru astfel de 
întâlniri nefericite. 

— Dragul meu domn, zise Corsican, nu din cauza duelului în 
sine mă tem pentru Fabian. Căpitanul Mac Elwin e dintre aceia 
pe care nici un pericol nu-i tulbură. Trebuie să ne temem însă 
de urmările acestei întâlniri. Dacă Fabian îl ucide pe individ, 
oricât de infam ar fi acesta, o prăpastie de netrecut s-ar 
deschide între Ellen şi el. Şi Dumnezeu ştie dacă, în starea în 
care se află, femeia asta nenorocită n-ar avea nevoie de un 
sprijin ca Fabian! 


78 


— Într-adevăr, dincolo de orice ar putea să iasă de aici, nu 
putem dori decât un singur lucru, atât pentru Ellen cât şi 
pentru Fabian, şi anume ca acest Harry Drake să-şi dea duhul. 
Dreptatea este de partea noastră. 

— Desigur, observă căpitanul, dar ai dreptul să tremuri 
pentru alţii, iar eu sunt dezolat că nu l-am putut feri pe Fabian 
de întâlnirea aceea, fie şi cu preţul vieţii mele. 

— Căpitane, am spus apucând mâna acelui prieten devotat, n- 
am primit încă vizita martorilor lui Drake. Aşa că, deşi toate 
circumstanţele vă dau dreptate, eu nu disper încă. 

— Cunoaşteţi vreun mijloc prin care ar putea fi împiedicată 
treaba asta? 

— Nici unul, deocamdată. Oricum, dacă tot e să se producă, 
îmi pare că duelul nu poate avea loc decât în America şi, până 
să ajungem noi acolo, hazardul, care a creat această situaţie, 
poate că va reuşi s-o şi anuleze. 

Căpitanul Corsican scutură din cap ca unul care nu admite 
eficacitatea hazardului în treburile omeneşti. În clipa aceea, 
Fabian urcă scara capotului ce conducea spre punte. L-am zărit 
doar o secundă. Paloarea feţei sale mă frapa. Rana sângerândă 
din el se redeschisese. Nu-l puteai privi fără să suferi. Ne-am 
luat după el. Rătăcea fără ţel, amintind de acel sărman suflet 
pe jumătate scăpat din învelişul său muritor, şi încerca să ne 
evite. 

Prietenia poate fi uneori inoportună. Astfel că eu şi Corsican 
ne-am gândit că era mai bine să-i respectăm durerea fără să 
intervenim. Dar Fabian se apropie pe neaşteptate şi întrebă: 

— Ea era? Nebuna? Era Ellen, nu-i aşa? Biata Ellen! 

Încă se mai îndoia şi plecă fără să aştepte un răspuns pe care 
n-am fi avut curajul să i-l dăm. 


XXVIII 


La amiază, încă nu auzisem ca Drake să-şi fi trimis martorii la 
Fabian. Totuşi, preliminariile trebuiau să fie deja făcute, dacă 
Drake se decisese să ceară pe loc satisfacție prin duel. 
Întârzierea ne putea da vreo speranță? Ştiam prea bine că 
saxonii înțeleg problema onoarei altfel decât noi şi că duelul a 
dispărut aproape cu totul dintre obiceiurile englezeşti. Cum am 
mai spus, nu numai că legea e aspră cu cei ce duelează şi nu 
poate fi eludată ca în Franța, dar mai ales opinia publică se 
declară împotriva lor. În această împrejurare, era vorba totuşi 
de un caz deosebit. Incidentul fusese în mod evident căutat, 
dorit. Ofensatul îl provocase, ca să zic aşa, pe ofensator, iar 

raţionamentele mele ajungeau mereu la concluzia că o întâlnire 
între Fabian şi Harry Drake era inevitabilă. 

În momentul acela, puntea fu invadată de mulţimea celor 
porniţi la plimbare. Îmbrăcaţi de duminică, unii tocmai se 
întorceau de la slujba căpitanului. Ofiţeri, mateloţi şi pasageri 
reveneau la posturi sau prin cabine. 

La douăsprezece şi jumătate, coordonatele stabilite prin 
observaţie erau următoarele: 

Lat. 40*33' N 

Long. 66*21' V 

Curs: 214 mile. 

Great Fastern se afla la numai 348 de mile de punctul Sandy 
Hook, o limbă nisipoasă care marchează intrarea spre portul 
New York. Curând urma să navigheze în apele americane. 

În timpul prânzului nu l-am văzut pe Fabian la locul său 
obişnuit, în schimb Drake era acolo. Cu toată gălăgia lui, 
mizerabilul îmi păru neliniştit. Îşi îneca în vin remuşcările? N- 
aş putea spune, însă trăgea zdravăn la măsea împreună cu 
amicii de petreceri. De câteva ori mă privi pe furiş, 
neîndrăznind şi nevrând să mă fixeze insistent, în ciuda 
obrăzniciei sale. Îl căuta pe Fabian printre comeseni? Nu sunt 
sigur. Ceva am remarcat, faptul că şi-a părăsit brusc masa 
înainte de a termina de mâncat. M-am ridicat imediat ca să-l 
urmăresc, dar el se îndreptă spre cabină şi se închise înăuntru. 

Am urcat pe punte. Marea era admirabilă, cerul curat. Nici un 
nor sus, nici urmă de spumă pe apă. Aceste două oglinzi îşi 
trimiteau reciproc nuanțele azurii. Doctorul Pitferge, întâlnit în 
drum, mi-a dat veşti proaste despre matelotul rănit. Starea 
bolnavului se înrăutăţea şi, cu toate asigurările medicului de 
bord, era greu de crezut că o să-şi revină. 

La ora patru, cu câteva minute înainte de masă, fu semnalată 
o navă la babord. Secundul îmi spuse că trebuia să fie City of 
Paris, de 2 750 de tone, unul din cele mai frumoase vapoare ale 
companiei Inman; dar se înşela; apropiindu-se, pachebotul îşi 
făcu cunoscut numele: Saxonia, aparţinând companiei Steam 
National. Câteva clipe, cele două vapoare navigară în sens 
invers la mai puţin de trei cabluri distanţă. Puntea Saxoniei era 
plină de pasageri care ne salutară strigând de trei ori „Ura!" 

La cinci, o altă navă la, orizont, însă prea departe ca să i se 
poată recunoaşte naționalitatea. Neîndoielnic, era City of Paris. 
Întâlnirea vapoarelor, a acestor oaspeţi ai Atlanticului care se 
salută din mers, constituie o mare atracţie. Se înţelege, în fond, 
că nici o navă nu poate fi indiferentă faţă de alta. Pericolul 
comun pe care îl au de înfruntat îi leagă laolaltă chiar şi pe 
necunoscuţi. 

La ora şase, o a treia navă, Philadelphia, a liniei Inman, 
afectată transportului emigranților de la Liverpool la New York. 
Hotărât, străbăteam ape umblate şi pământul nu putea fi 
departe. Aş fi vrut să-l fi atins de pe acum. 

Era aşteptat şi /Furopa, pachebot cu zbaturi având o 
capacitate de 3 200 de tone şi 1 300 de cai putere. Acest vapor 
aparţine companiei transatlantice şi transportă pasageri între 
Le Havre şi New York, dar n-a fost semnalat. În mod precis 
trecuse mai pe la nord. 

Noaptea se lăsă către ora şapte şi jumătate. Semiluna se 
desprinse din razele soarelui care apunea şi rămase o vreme 
atârnată deasupra orizontului. O lectură dogmatică, făcută de 
căpitanul Anderson în salonul cel mare şi întreruptă de cântări, 
se prelungi până la nouă seara. 

Ziua se termină fără ca eu sau căpitanul Corsican să fi primit 
vizita martorilor lui Harry Drake. 


XXIX 


A doua zi, luni, 8 aprilie, a fost o zi splendidă. Soarele începu 
să strălucească de cum răsări. Pe punte l-am întâlnit pe doctor 
scăldându-se în efluviile luminoase. Veni la mine. 

— Ei bine, îmi zise, a murit bietul nostru rănit, a murit astă- 
noapte. Medicii se îngrijeau de el!... Oh, medicii! Ei n-au nici o 
îndoială! Iată că ne părăseşte al patrulea camarad de când am 
plecat din Liverpool, al patrulea care trebuie trecut la pasivul 
lui Great Eastern, şi călătoria încă nu s-a sfârşit! 

— Vai de capul lui! am spus. Chiar când să ajungem în port, 
încât aproape că vedem coastele americane. Ce se vor face 
soţia şi copiii lui? 

— Ce vreţi, dragul meu domn? îmi răspunse doctorul. Asta-i 
legea, legea cea mare! Trebuie să mori! Trebuie să te retragi 
din calea celor care vin! Nu mori, după părerea mea cel puţin, 
decât fiindcă ocupi un loc la care altul are dreptul! Şi ştiţi câţi 
oameni vor muri în timpul vieţii mele, dacă trăiesc şaizeci de 
ani? 

— Habar n-am, doctore. 

— Calculul e foarte simplu, reluă Dean Pitferge. Dacă trăiesc 
până la şaizeci de ani, înseamnă că am trăit douăzeci şi una de 
mii nouă sute de zile, sau cinci sute douăzeci şi cinci de mii 
şase sute de ore, sau treizeci şi unu de milioane cinci sute 
treizeci şi şase de mii de minute, în sfârşit, un miliard opt sute 
optzeci şi două de milioane o sută şaizeci de mii de secunde. În 
cifră rotundă, două miliarde de secunde. Or, în tot acest 

interval, vor muri cu siguranţă două miliarde de indivizi care îi 
deranjau pe succesorii lor, iar eu voi pleca, la rândul meu, când 
voi deveni incomod. Toată problema e să deranjezi cât mai 
târziu posibil. 

Doctorul îşi continuă o vreme ideea, ca să mă convingă, 
treabă simplă, că toţi suntem muritori. N-am vrut să discut în 
contradictoriu şi l-am lăsat să vorbească. Pe când ne plimbam, 
el vorbind, eu ascultând, i-am văzut pe dulgherii navei ocupați 
cu reparatul pavoazelor de la prova, smulse de dubla lovitură a 
mării. Cum căpitanul Anderson nu voia să intre în New York cu 
avarii, dulgherii trebuiau să se grăbească, deoarece Great 
Eastern avansa rapid prin acele ape calme şi niciodată, cred, 
viteza lui nu fusese atât de mare. Mi-am dat seama de asta 
după veselia celor doi logodnici care, aplecaţi peste balustradă, 
nu mai numărau turaţiile roții. Lungile pistoane acționau cu 
energie, iar cilindrii uriaşi, alunecând pe fusele lor, semănau cu 
un ansamblu de clopote mari, lansate în plin balans. Roţile 
prindeau acum unsprezece turaţii pe minut şi, în consecinţă, 
vaporul mergea cu treisprezece mile pe oră. 

La amiază, ofiţerii renunţară să mai calculeze coordonatele. 
Cunoşteau cu aproximaţie poziţia, iar pământul trebuia să fie 
semnalat în curând. 

În timpul plimbării de după prânz, căpitanul Corsican veni la 
mine. Avea să-mi comunice nişte noutăţi. Mi-am dat seama 
după figura lui îngrijorată. 

Fabian, îmi zise, i-a primit pe martorii lui Drake. Mă roagă să-i 
fiu martor şi vă cere să binevoiţi a asista la afacerea asta. Poate 
conta pe dumneavoastră? 

Da, căpitane. Prin urmare, orice speranţă de a îndepărta sau 
de a împiedica întâlnirea se spulberă? 

Orice speranţă. 

— Dar spuneţi-mi, cum a început cearta asta? 

— Ca o discuţie legată de joc, un pretext, nimic altceva. De 
fapt, dacă Fabian nu-l cunoştea pe Drake, Drake îl cunoştea pe 
el. Numele lui Fabian îi mustră conştiinţa şi vrea să ucidă acest 
nume odată cu omul care îl poartă. 

— Cine sunt martorii lui Harry Drake? am întrebat. 

— Unul, îmi răspunse Corsican, e farsorul acela... 

— Doctorul T...? 

— Întocmai. Celălalt e un yankeu pe care nu-l cunosc. 

— Când trebuie să vă întâlniți? 

— li aştept aici. 

Într-adevăr, curând i-am zărit pe martorii lui Harry Drake, 
îndreptându-se spre noi. Doctorul T... se umfla în pene. Se 
credea mai mare cu douăzeci de coţi, fără îndoială, fiindcă îl 
reprezenta pe un ticălos. Insoţitorul său, un alt tovarăş de 

fărădelegi al lui Drake, era unul din acei negustori dubioşi care 
au întotdeauna de vânzare orice le-ai spune că ai vrea să 
cumperi. 

Doctorul T... luă cuvântul, după ce salutase cu emfază, salut la 
care căpitanul Corsican abia schiţă un răspuns. 

— Domnilor, zise doctorul T... pe un ton solemn, prietenul 
nostru Drake, un gentleman ale cărui merite şi bune maniere 
au putui fi apreciate de oricine, ne-a trimis aici să tratăm o 
afacere delicată. Cu alte cuvinte, căpitanul Fabian Mac Elwin, 
căruia ne-am şi adresat mai întâi, v-a desemnat pe amândoi ca 
reprezentanţii săi în această afacere. Cred, prin urmare, că ne 
vom înţelege, ca nişte oameni gentili ce suntem, în privinţa 
punctelor delicate ale misiunii noastre. 

Nu i-am răspuns şi l-am lăsat pe individ să se împotmolească 
în „delicateţea" sa. 

— Domnilor, reluă, e indiscutabil că nu căpitanul Mac Elwin 
este cel care a suferit prejudicii. Acest om a suspectat, fără 
motiv şi chiar fără pretext, onorabilitatea lui Harry Drake, într- 
o chestiune de joc; apoi, în lipsa oricărei provocări, i-a adus cea 
mai mare insultă pe care o poate primi un gentleman... 

Toată această frazeologie dulceagă îl enervă pe căpitanul 
Corsican, care îşi muşca mustaţa. Nu s-a mai putut abţine. 

— Să trecem la fapte, domnule, îi zise cu asprime doctorului 
T..., întrerupându-l. Fără atâta vorbărie. Problema e foarte 
simplă. Căpitanul Mac Elwin a ridicat mâna asupra domnului 
Drake. Amicul dumitale a considerat palma primită. E ofensat. 
Cere satisfacţie. Are dreptul să aleagă armele. Apoi? 

— Căpitanul Mac Elwin acceptă?... întrebă doctorul, derutat 
de tonul lui Corsican. 

— Totul. 

— Prietenul nostru Harry Drake alege spada. 

— Bun. Unde va avea loc întâlnirea? La New York? 

— Nu. Aici, la bord. 

— La bord, fie, dacă ţineţi neapărat. Când? Mâine dimineaţă? 

— Deseară, la şase, în spatele rufului mare, care la ora aceea 
va fi pustiu. 

— În regulă. 

Zicând acestea, căpitanul Corsican mă luă de braţ şi-i întoarse 
spatele doctorului T... 


XXX 


Deznodământul incidentului nu mai putea fi amânat. Doar 
câteva ore ne mai despărţeau de momentul când cei doi 

adversari urmau să se întâlnească. De ce atâta grabă? De ce nu 
aştepta Harry Drake să debarce şi apoi să se bată? Oare nava 
aceasta închiriată de o companie franceză i se părea un teren 
mai potrivit pentru o întâlnire ce trebuia să fie un duel pe viaţă 
şi pe moarte? Sau mai degrabă avea un interes ascuns să se 
debaraseze de Fabian înainte ca acesta să pună piciorul pe 
continentul american şi să bănuiască prezenţa Ellenei la bord, 
cea pe care Drake o socotea ignorată de toţi? Da, asta trebuia 
să fie! 

— La urma urmei, nu contează, zise căpitanul Corsican, mai 
bine să se termine odată. 

— Să-l rog pe doctorul Pitferge să asiste la duel în calitate de 
medic? 

— Da, ar fi bine. 3 

Corsican plecă să-l întâlnească pe Fabian. În clipa aceea sună 
clopotul de pe pasarelă. L-am întrebat pe timonier ce însemna 
sunetul lui neobişnuit. Omul Îmi spuse că anunța 
înmormântarea matelotului care murise în timpul nopţii. Intr- 
adevăr, trebuia îndeplinită trista ceremonie. Timpul, atât de 
frumos până atunci, începea să se schimbe. Nori denşi se 
adunau greoi spre sud. 

La chemarea clopotului, pasagerii veniră grămadă la tribord. 
Pasarelele, tamburii, bastingajele, hobanele, bărcile suspendate 
de stâlpii lor de susţinere se umplură de spectatori. Ofiţeri, 
mateloţi, fochişti, cei care nu erau de serviciu, se rânduiră cu 
toţii pe punte. 

La ora două, un grup de marinari apăru la capătul rufului 
mare. Acest grup ieşi din infirmerie şi trecu prin faţa maşinii 
cârmei. Cusut într-o bucată de pânză şi aşezat, cu o greutate 
legată de picioare, pe o scândură, corpul matelotului era purtat 
de patru oameni. Cadavrul era acoperit cu steagul britanic. 
Purtătorii, urmaţi de toţi prietenii mortului, înaintară încet prin 
mulţimea care îşi descoperea capetele la trecerea lor. 

Ajuns în spatele roții de la tribord, cortegiul se opri, iar corpul 
fu depus pe palierul prin care se terminau treptele la nivelul 
punţii, în dreptul portiţei din parapet. 

În faţa şirului de spectatori căţăraţi pe tambur, stăteau în 
costum de sărbătoare căpitanul Anderson şi principalii săi 
ofiţeri. Căpitanul ţinea în mână o carte de rugăciuni. Işi scoase 
cascheta şi, timp de câteva minute, într-o linişte profundă pe 
care n-o tulbura nici măcar briza, citi cu o voce gravă slujba 
morţilor. În atmosfera încărcată, apăsătoare, fără un zgomot, 
fără o adiere, puţinele sale cuvinte se auzeau foarte clar. Câţiva 
pasageri dădeau răspunsurile cu glas scăzut. 

La un semn al căpitanului, corpul, ridicat de cei care îl 
purtaseră, alunecă în mare. O clipă pluti, reveni la suprafaţă, 
apoi dispăru în mijlocul unui cerc de spumă. 

În acel moment, vocea matelotului de veghe strigă: 

— Pământ! 


XXXI 


Pământul anunţat în clipa când marea înghiţea trupul 
sărmanului matelot era galben şi scund. Linia aceea de dune 
joase era Long Island, insula alungită, un mare banc de nisip 
însufleţit de vegetaţia care acoperă coasta americană începând 
din punctul numit Montauk şi până la Brooklyn, anexă a 
oraşului New York. Nenumărate goelete de cabotaj navigau în 
vecinătatea acestei insule pline de vile şi de case de odihnă. 
Este refugiul preferat al newyorkezilor. 

Fiecare pasager salută cu mâna pământul mult aşteptat, după 
o traversare atât de lungă şi care nu fusese scutită de incidente 
neplăcute. Toate binoclurile erau îndreptate spre acest prim 
eşantion al continentului american şi fiecare privitor îl vedea cu 
alţi ochi, prin regretele sau prin dorinţele sale. Yankeii salutau 
în el patria-mamă. Sudiştii priveau cu un oarecare dispreţ acele 
pământuri ale nordului, disprețul învinsului pentru învingător. 
Canadienii se uitau la el cu sentimentul că n-au decât un pas de 
făcut ca să-şi spună cetăţeni ai Uniunii. Californienii, trecând 
peste câmpiile din Far West şi traversând Munţii Stâncoşi, 
puneau deja piciorul pe inepuizabilele lor zăcăminte aurifere. 
Mormonii, cu fruntea semeaţă, cu buzele întinse dispreţuitor, 
aproape că nu vedeau aceste ţărmuri, priveau mai departe, 
spre pustiul lor inaccesibil, spre Lacul Sărat şi cunoscuta lor 
Cetate a Sfinţilor. Cât despre tinerii logodnici, pentru ei 
continentul era Țara Făgăduinţei. 

Cerul, însă, se întuneca din ce în ce mai mult. Către sud, 
întreg orizontul era acoperit. Masa compactă de nori se apropia 
de zenit. Atmosfera devenea tot mai apăsătoare. Se simţea în 
aer o căldură sufocantă, de parcă s-ar fi revărsat năvalnic 
soarele din iulie. Să nu se fi sfârşit încă incidentele 
interminabilei noastre traversări? 

— Vreţi să vă uluiesc? îmi zise doctorul Pitferge, care mă 
ajunsese din urmă pe puntea superioară. 

— Uluiţi-mă, doctore. 

— Ei bine, ne aşteaptă un oraj! sau poate o furtună înainte de 
sfârşitul zilei. 

— Oraj în luna aprilie! am exclamat. 

— Lui Great Eastern puţin îi pasă de anotimpuri, reluă Dean 
Pitferge, ridicând din umeri. E un oraj anume pregătit pentru 
el. Observaţi norii aceia rău prevestitori care invadează cerul. 
Seamănă cu animalele din epoci geologice şi în scurtă vreme se 
vor devora reciproc. 

— Recunosc că cerul e ameninţător, am zis. Are aspectul unui 
oraj şi, peste trei luni, o să vă dau dreptate, scumpul meu 
doctor, dar astăzi nu. 

— Vă repet, insistă Dean Pitferge însufleţindu-se, că orajul va 
izbucni peste puţine ore. Simt asta, ca un „storm glass"?. Priviţi 
aburii care se masează în înălțimile cerului. Observaţi acei nori 
Cirus, „cozile de pisică" unindu-se într-un singur nor uriaş şi 
inelele groase care se adună la orizont. Curând va avea loc o 
condensare rapidă a vaporilor şi, prin urmare, se va produce 
electricitate. De altfel, barometrul a scăzut brusc la şapte sute 
douăzeci şi unu de milimetri şi bate vântul dinspre sud-vest, 
singurul care provoacă oraje în timpul iernii. 

— Observațiile pot fi juste, doctore, am răspuns cu aerul cuiva 
care nu vrea să cedeze. Şi totuşi, cine a mai pomenit vreodată 
oraje la această dată şi la această latitudine? 

— Sunt consemnate, domnule, sunt consemnate în anuare. 
Iernile blânde produc deseori oraje. Dacă aţi fi trăit în anul 1772 
sau măcar în 1824, aţi fi auzit tunetul bubuind în februarie, în 
primul caz, şi în decembrie în cel de-al doilea. In 1837, în 
ianuarie, a trăsnit lângă Drammen, în Norvegia, producându-se 
pagube considerabile, iar anul trecut, pe Canalul Mânecii, în 
plin februarie, nişte vase pescăreşti din Treport au fost lovite 
de trăsnet. Dacă aş avea timp să consult statisticile, v-aş face 
să amuţiţi de mirare. 

— În fine, doctore, dacă vreţi... Vom vedea. Cel puţin nu vă e 
teamă de trăsnet? 

— Mie? răspunse doctorul. Trăsnetul e prietenul meu. Ba mai 
mult, e medicul meu. 

— Medicul dumneavoastră? 

— Fără îndoială. Aşa cum mă vedeţi, am fost lovit de trăsnet 
în propriul meu pat, la 13 iulie 1867, în Kew, aproape de Londra, 
iar trăsnetul m-a vindecat de o paralizie a braţului drept, care 
nu-mi mai trecea cu toate eforturile medicilor! 

— Glumiţi? 


1 Oraj: furtună violentă, însoţită de descărcări electrice. (N. 
trad.) 
2 Barometru. (în 1. engleză) (N. trad.) 

— Deloc. E un tratament economic, un tratament prin 
electricitate. Dragul meu domn, mai sunt şi alte fapte, extrem 
de autentice, care probează că trăsnetul e mai eficient decât 
doctorii cei mai pricepuţi şi că intervenţia lui este cu adevărat 
miraculoasă în cazurile disperate. 

— Degeaba, am zis, aş avea prea puţină încredere în medicul 
dumneavoastră şi nu i-aş cere de bunăvoie o consultaţie! 

— Fiindcă nu l-aţi văzut la lucru. lată, îmi vine în minte un 
exemplu. La 1817, în Connecticut, un ţăran care suferea de un 
astm considerat incurabil a fost trăsnit pe câmp şi vindecat 
complet. Un veritabil trăsnet pectoral, ce mai! 

Într-adevăr, doctorul ar fi fost în stare să introducă trăsnetul 
în pilule. 

— Râdeţi, ignorant ce sunteţi! îmi zise. Râdeţi! Hotărât lucru, 
nu ştiţi nimic, nici despre timp, nici despre medicină! 

Dean Pitferge mă părăsi. Am rămas pe punte să urmăresc 
apropierea furtunii. Fabian stătea încă închis în cabina lui. 
Corsican era cu el. Cu siguranţă, Fabian îi dădea unele 
dispoziţii pentru cazul că avea să se întâmple o nenorocire. Mi- 
am amintit atunci că avea o soră la New York şi m-am 
cutremurat la perspectiva de a-i anunţa, poate, moartea fratelui 
aşteptat. Aş fi vrut să-l văd pe Fabian, dar mi-am zis că era mai 
bine să nu-l tulbur nici pe el, nici pe căpitanul Corsican. 

La ora patru am zărit o fâşie de pământ alungită, în faţa 
coastei Long Island. Era insuliţa Fire Island. În mijlocul ei se 
înălța un far care o lumina. În clipa aceea, pasagerii invadară 
rufurile şi pasarelele. Toate privirile se îndreptau spre coasta 
lăsată la vreo şase mile spre nord. Se aştepta ca sosirea 
pilotului să încheie marea afacere a pariului. Se înţelege că 
posesorii sferturilor de oră nocturne — mă număram printre ei 
— abandonaseră orice pretenţie şi că sferturile de oră din 
timpul zilei, cu excepţia celor cuprinse între patru şi şase, nu 
mai aveau nici ele vreo şansă. Inainte de lăsarea nopţii, pilotul 
avea să fie la bord şi operaţiunea terminată. Tot interesul se 
concentra, deci, asupra celor şapte sau opt persoane cărora 
soarta le hărăzise următoarele sferturi de oră, iar ele profitau 
de asta ca să-şi vândă, să-şi cumpere şi să-şi revândă şansele cu 
o veritabilă furie. Te-ai fi crezut la Royal Exchange! din Londra. 

La patru şi şaisprezece minute fu semnalată la tribord o mică 
goeletă în drum spre vapor. Nici o îndoială: era pilotul. Urma să 


1 Bursa londoneză. (N. trad.) 

fie la bord în cel mult paisprezece sau cincisprezece minute. 
Lupta urma să se dea, aşadar, între cel de-al doilea şi cel de-al 
treilea sfert dintre ora patru şi cinci după-amiază. Imediat 
cererile şi ofertele deveniră şi mai însufleţite. Apoi începură să 
se facă pariuri lipsite de sens în legătură cu pilotul însuşi; le 
redau cu fidelitate conţinutul: 

— Pe zece dolari că pilotul e căsătorit. 

— Pe douăzeci de dolari că e văduv. 

— Treizeci de dolari, că poartă mustață. 

— Cincizeci de dolari, că are favoriţi roşcaţi. 

— Şaizeci de dolari, că are un neg pe nas! 

— O sută de dolari, că va pune pe punte mai intâi piciorul 
drept. 

— Va fuma. 

— O să ţină în gură o pipă. 

— Nu! O ţigară! 

— Nu! Ba da! Ba nu! 

Şi încă vreo douăzeci de asemenea amatori de pariuri absurde 
care îşi găseau parteneri pe potrivă. 

Între timp, manevrindu-şi strâns pânzele, mica goeletă se 
apropia vizibil de vapor. I se distingeau formele graţioase, 
destul de avântate în partea din faţă, şi linia alungită care îi 
dădea aspectul unui iaht de plăcere. Sunt frumoase şi solide 
aceste ambarcaţiuni-pilot de cincizeci sau şaizeci de tone, 
construite excelent spre a înfrunta marea, abia atingând apa şi 
săltând pe valuri ca un pescăruş. Ai putea face înconjurul lumii 
pe un astfel de iaht, faţă de care caravelele lui Magellan sunt 
un fleac. Înclinată cu graţie, goeleta avansa nepăsător în ciuda 
brizei care începea să se înteţească. Catargele sale zvelte şi 
velastraiurile! se decupau clar, albe, pe fondul întunecat al 
cerului. Marea îi spumega sub etravă. Ajunsă la două cabluri de 
Great Eastern, întoarse velele împotriva vântului şi lansă barca 
la apă. Căpitanul Anderson comandă oprirea şi, pentru prima 
dată după paisprezece zile, roţile şi elicea se imobilizară. Un 
bărbat cobori în barca goeletei. Patru mateloţi vâsliră spre 
vapor. O scară de frânghie fu aruncată în flancul colosului, în 
apropierea căruia acostă coaja de nucă a pilotului. Acesta 
apucă scara, se căţără sprinten şi sări pe punte. 

Fu întâmpinat prin strigătele de bucurie ale câştigătorilor, 
prin exclamaţiile celor care pierdeau, iar rezultatul pariului se 
stabili după cum urmează: 

Pilotul era căsătorit. 

Nu avea nici un neg. 


1 Velastrai: velă triunghiulară pe straiuri speciale întinse între 
catarge. (N. trad.) 

Avea mustață blondă. 

Sărise pe punte cu amândouă picioarele odată. 

În sfârşit, era ora patru şi treizeci şi şase de minute în clipa 
când urcase pe puntea lui Great Eastern. 

Posesorul celui de-al douăzeci şi treilea sfert de oră câştiga 
astfel nouăzeci şi şase de dolari. Era căpitanul Corsican, care 
nici nu visa un asemenea câştig neaşteptat. Curând apăru pe 
punte şi, când îi fu oferită miza jocului, el îl rugă pe căpitanul 
Anderson s-o păstreze pentru văduva tânărului matelot ucis de 
talaz într-un mod atât de jalnic. Comandantul navei îi strânse 
mâna fără să spună o vorbă. 

Aproape imediat, un marinar îl căută pe Corsican şi, 
salutându-l, îi spuse cu o oarecare bruscheţe: , 

— Domnule, camarazii mă trimit să vă zic că sunteţi un om 
cumsecade. Vă mulţumim cu toţii în numele bietului Wilson, 
care nu vă poate mulţumi el însuşi. 

Emoţionat, căpitanul Corsican strânse mâna matelotului. 

Cât despre pilot, un bărbat scund care nu prea semăna a 
marinar, purta o caschetă din pânză ceruită, pantaloni negri, 
redingotă maro cu căptuşeală roşie şi umbrelă. Acum el era 
stăpân pe bord. 

Ajuns pe punte, înainte de a urca pe pasarelă, aruncase un 
teanc de ziare asupra cărora pasagerii se năpustiră cu lăcomie. 
Erau ştirile din Europa şi America. Între Great Eastern şi cele 
două continente se restabilea legătura politică şi civilă. 

Furtuna stătea să izbucnească. Urma să înceapă lupta dintre 
forţele elementare. O boltă compactă de nori cenuşii se 
rotunjea deasupra noastră. Atmosfera întunecată primise un 
aspect pufos. In mod evident, natura voia să justifice 
presimţirile doctorului Pitferge. Vaporul îşi încetini puţin câte 
puţin mersul. Roţile nu mai făceau decât trei sau patru turaţii 
pe minut. Prin supapele întredeschise ieşeau trâmbe de abur 
albicios.  Lanţurile  ancorelor erau pregătite. La picul 
artimonului flutura pavilionul britanic. Căpitanul Anderson 
dăduse toate dispoziţiile pentru manevra de ancorare. Urcat pe 
tamburul de la tribord, pilotul, făcând semne cu mâna, 
conducea vaporul prin strâmtori. Dar fluxul era în scădere, 
încât Great Eastern nu putea trece de zona nisipoasă de la 
gurile fluviului Hudson. Trebuia să aştepte neapărat în larg 
până a doua zi. Incă ozi! 

La cinci fără un sfert, din ordinul pilotului, fură aruncate 
ancorele. Lanţurile alunecară prin deschizăturile din bordaj cu 
un zgomot asemănător tunetului. O clipă am crezut chiar că 
începea furtuna. Când ghearele ancorelor intrară în nisip, 
vaporul manevră sub presiunea refluxului şi rămase nemişcat. 
Nici măcar o singură ondulaţie nu tulbura suprafaţa mării. 
Great Eastern era acum o simplă insuliţă. 

În momentul acela trompeta stewardului răsună pentru ultima 
oară. Chema pasagerii la masa de despărţire. Societatea 
Navlositorilor intenţiona să-şi trateze oaspeţii cu şampanie. 
Nimeni n-ar fi vrut să lipsească la apel. După un sfert de oră, 
saloanele erau ticsite de lume, iar puntea pustie. 

Şapte oameni, totuşi, trebuiau să-şi lase neocupate locurile: 
cei doi adversari care urmau să-şi rişte viaţa în duel, cei patru 
martori şi doctorul, care îi asistau. Ora întâlnirii era bine 
aleasă. La fel şi locul luptei. Nimeni pe punte. Pasagerii 
coborâseră în „dining rooms”, mateloţii erau la posturi, ofiţerii 
la cantina lor specială. Nici un timonier în partea din spate, 
vasul fiind imobilizat prin ancore. 

La cinci şi zece minute, doctorului şi mie ni se alăturară 
Fabian şi căpitanul Corsican. Nu-l mai văzusem pe Fabian de la 
întâmplarea cu jocul. Mi-a părut trist, însă extrem de calm. Nu 
era preocupat de duel. Gândurile îi erau în altă parte, iar 
privirile neliniştite o căutau mereu pe Ellen. Se mulţumi să-mi 
întindă mâna fără să spună o vorbă. 

— Harry Drake n-a venit încă? mă întrebă căpitanul Corsican. 

— Încă nu, i-am răspuns. 

— Să mergem în spate. Acolo e locul de întâlnire. 

Fabian, căpitanul Corsican şi cu mine o luarăm pe lângă ruful 
cel mare. Cerul se întuneca. Dinspre orizont se auzeau 
bubuituri surde. Era ca un bas continuu pe care se detaşau prin 
intensitate uralele ce izbucneau din saloane. Câteva fulgere 
îndepărtate brăzdau bolta joasă a norilor. Extrem de intensă, 
electricitatea umplea atmosfera până la saturație. 

La cinci şi douăzeci de minute sosiră Harry Drake şi cei doi 
martori ai săi. Aceşti domni ne salutară, iar noi le-am răspuns 
corect la salut. Drake nu rosti un cuvânt. Faţa lui trăda totuşi o 
agitaţie stăpânită cu greu. li aruncă lui Fabian o privire plină 
de ură. Rezemat de panoul cu zăbrele, Fabian nici măcar nu-l 
observă. Era pierdut intr-o comtemplaţie profundă şi părea că 
nu se gândeşte încă la rolul pe care îl avea de jucat în drama 
aceea. 

Între timp, adresându-se yankeului, martor al lui Drake, 
căpitanul Corsican ceru să-i arate săbiile. Acesta i le prezentă. 
Erau săbii de luptă, a căror gardă plină protejează complet 
mâna ce le ţine. Corsican le luă, le îndoi, le măsură şi îl lăsă pe 

yankeu să aleagă una. Pe parcursul acestor preparative, Harry 
Drake îşi aruncase pălăria, îşi scosese haina, îşi descheiase 
cămaşa, îşi suflecase mânecile. Apoi apucă sabia. Am observat 
atunci că era stângaci. Avantaj incontestabil pentru el, obişnuit 
să lupte cu persoane care se foloseau de mâna dreaptă. 

Fabian nu se mişcase încă din locul său. Ai fi crezut că 
pregătirile nu-l priveau. Căpitanul Corsican se duse la el. Îl 
atinse cu mâna şi-i dădu sabia. Fabian privi fierul sclipitor şi în 
clipa aceea păru că-i revine întreaga memorie. 

Apucă sabia cu o mână hotărâtă. 

— Adevărat, murmură. Îmi amintesc! 

Apoi se aşeză în faţa lui Harry Drake, care se puse imediat în 
gardă. In spaţiul acela limitat era aproape imposibil să te dai 
înapoi. Dintre adversari, cel care s-ar fi lipit cu spatele de 
parapet ar fi fost într-o situaţie extrem de dificilă. Trebuia, ca 
să spun aşa, să se ducă o luptă pe loc. 

— Incepeti, domnilor, zise căpitanul Corsican. 

Săbiile se încrucişară imediat. De la primele atingeri ale 
fierului, câteva schimburi de lovituri rapide, câteva degajări şi 
replici prompte m-au convins că Fabian şi Drake trebuie să fi 
fost aproape egali ca forţă. Prevedeam că Fabian se va 
descurca; îşi păstra sângele rece, era stăpân pe sine, liniştit, 
aproape indiferent în ce priveşte lupta, în mod cert mai puţin 
emoţionat chiar decât propriii săi martori. Harry Drake, 
dimpotrivă, îl privea cu ochi injectaţi; de sub buza rânjită i se 
vedeau dinţii; capul îi era vârât între umeri, iar fizionomia lui 
prezenta toate simptomele unei uri cumplite, care nu-i 
permitea să-şi păstreze în întregime calmul. Venise acolo să 
ucidă şi voia să ucidă. 

După o primă angajare de câteva minute, săbiile fură lăsate în 
jos. Nici unul dintre adversari nu fusese atins. Urma unei 
zgârieturi superficiale se contura pe mâneca lui Fabian. Şi el şi 
Drake se odihneau, iar Drake îşi ştergea sudoarea care îi 
inunda faţa. 

Furtuna se dezlănţui atunci cu toată furia. Tunetul huruia fără 
încetare şi trosnete violente se detaşau când şi când. 
Descărcările electrice aveau o asemenea intensitate, încât 
săbiile se împodobeau cu o jerbă luminoasă, ca nişte 
paratrăsnete printre nori de furtună. 

După câteva clipe de odihnă, căpitanul Corsican dădu din nou 
semnalul atacului. Fabian şi Harry Drake se puseră iarăşi în 
gardă. 

Repriza aceasta fu mult mai însufleţită decât prima, Fabian 
apărându-se cu un calm uimitor, Drake atacând cu turbare. De 
mai multe ori, după o lovitură plină de furie, aşteptam de la 
Fabian o ripostă care nu mai venea. 

Deodată, după o degajare în terță, Drake fandă. Am crezut că 
Fabian fusese atins tocmai în piept. Dar el se dădu înapoi şi, 
parând lovitura dată prea jos, izbi sec sabia lui Drake. Acesta 
se ridică apărându-se printr-un semicerc executat cu rapiditate, 
pe când fulgerele destrămau norii deasupra capetelor noastre. 

Era o bună ocazie ca Fabian să riposteze. Dar n-a făcut-o. 
Aşteptă, dându-i adversarului său răgaz să-şi revină. 
Mărturisesc că o astfel de generozitate n-a fost pe placul meu. 
Harry Drake nu era dintre cei pe care e bine să-i menajezi. 

Pe neaşteptate şi fără ca nimic să-mi poată lămuri această 
stranie uitare de sine, Fabian lăsă să-i cadă sabia din mână. 
Fusese lovit mortal fără ca noi să bănuim? Tot sângele mi-a 
năvălit în inimă. 

Totuşi, privirea fui Fabian căpătase o însufleţire unică. 

— Apără-te! răcni Drake, ghemuit ca un tigru şi gata să se 
arunce asupra adversarului său. 

Am crezut că va profita de faptul că Fabian era dezarmat. 
Corsican se aruncă între el şi duşmanul lui ca să-l împiedice pe 
acesta să lovească un om fără apărare... însă Harry Drake, 
stupefiat, rămăsese la rândul său imobil. 

M-am întors. Palidă ca moartea, cu mâinile întinse, Ellen 
venea spre luptători. Cu braţele desfăcute, fascinat de apariţie, 
Fabian nu făcea nici o mişcare. 

— Tu! Tu! strigă Drake adresându-se Ellenei. Tu aici! Sabia 
lui ridicată tremura, cu vârful înconjurat de flăcări. Ai fi zis că 
era spada arhanghelului Mihail ajunsă în mâinile diavolului. 

Deodată, un fulger orbitor, o lumină violentă învălui toată 
partea din spate a vaporului. Mai-mai să fiu răsturnat şi eram 
ca sufocat. Fulgerul şi tunetul izbucniseră simultan. Se simţea 
un miros greu de sulf. Printr-un efort suprem mi-am revenit 
totuşi. Căzusem într-un genunchi. M-am ridicat. Am privit în 
jur. Ellen se sprijinea de Fabian. Harry Drake, împietrit, 
rămăsese în aceeaşi poziţie, dar faţa lui era neagră! 

Nenorocitul, atrăgând fulgerul cu vârful spadei sale, să fi fost 
oare fulgerat? 

Ellen îl lăsă pe Fabian şi se apropie de Harry Drake cu ochii 
plini de o compasiune celestă. Îi puse mâna pe umăr... Această 
uşoară atingere a fost suficientă ca să-l dezechilibreze. Corpul 
lui Drake căzu ca o masă inertă. 

Ellen se aplecă peste cadavru, în timp ce noi ne traserăm 
înapoi înspăimântați. Mizerabilul Harry era mort. 

— Fulgerat! zise doctorul prinzându-mă de braţ. Fulgerat! Ah, 
şi nu voiaţi să credeţi în intervenţia fulgerului? 

Oare fusese Harry Drake într-adevăr trăsnit, cum afirma Dean 
Pitferge, sau mai degrabă, cum susţinu mai târziu medicul de 

bord, un vas de sânge plesnise în pieptul nefericitului? N-aş 
putea spune. Oricum, nu mai aveam în faţă decât un cadavru. 


XXXIV 


A doua zi, marţi, 9 aprilie, la ora unsprezece dimineaţa. Great 
Eastern ridică ancora şi se pregătea să intre în Hudson. Pilotul 
manevra cu o neasemuită siguranţă. Furtuna se dispersase 
peste noapte. Ultimii nori dispăreau sub orizont. Marea se 
însufleţise prin apariţia unei flotile de goelete care se apropiau 
de coastă. 

Către orele unsprezece şi jumătate veni „Sanitarul'. Era un 
vaporaş cu aburi care purta comisia sanitară din New York. 
Prevăzut cu un balansier legănat deasupra punţii, înainta 
extrem de rapid şi îmi permise să-mi fac o părere despre aceste 
mici tendere americane, toate construite după acelaşi model, 
dintre care vreo douăzeci ne urmară peste puţin timp. 

Curând depăşirăm Light Boat, far plutitor care indică 
şenalurile fluviului Hudson. Am trecut foarte aproape de Sandy 
Hook, limba nisipoasă la capătul căreia se află alt far, iar acolo 
câteva grupuri de spectatori ne primiră cu o salvă de urale. 

Pe când Great Fastern dădea ocol golfului interior format de 
Sandy Hook, prin mijlocul unei flotile de pescari, am zărit 
înălțimile înverzite din New Jersey, uriaşele forturi din golf, 
apoi linia joasă a marelui oraş ce se întinde între Hudson şi 
coasta răsăriteană, ca Lyon între Rhône şi Saone. 

La ora unu, după ce navigarăm în lungul cheiurilor din New 
York, Great Eastern ancoră în Hudson, iar ancorele agăţară 
cablurile telegrafice din fluviu, care au trebuit să fie apoi rupte 
la plecare. 

Atunci începură să debarce toţi acei tovarăşi de călătorie, 
compatrioți de-o singură traversare pe care nu-i voi mai 
revedea nicicând, californienii, sudiştii, mormonii, tânăra 
pereche... Îl aşteptam pe Fabian, îl aşteptam pe Corsican. 

Trebuise să-i povestesc căpitanului Anderson incidentul cu 
duelul de la bord. Medicii îşi făcură raportul. Cum justiţia nu 
vedea nimic suspect în moartea lui Harry Drake, se luaseră 
măsuri pentru ca înmormântarea să se facă normal, pe uscat. 

În momentul acela statisticianul Cokburn, care nu-mi vorbise 
deloc în timpul călătoriei, se apropie de mine şi mă întrebă: 

— Ştiţi, domnule, câte turaţii au făcut roţile în decursul 
traversării? 

— Nu, domnule. 

— O sută de mii şapte sute douăzeci şi trei, domnule. 

— Ah, într-adevăr, domnule? Dar elicea, dacă nu vă supăraţi? 

— Şase sute opt mii o sută treizeci de turaţii, domnule. 

— Vă rămân îndatorat, domnule. 

Iar statisticianul Cokburn mă părăsi fără ca măcar să mă 
salute de rămas bun. 

Chiar atunci mă găsiră Fabian şi Corsican. Fabian îmi strânse 
mâna cu efuziune. 

— Ellen, îmi zise, Ellen o să se vindece! Judecata i-a revenit 
pentru o clipă! Ah! Cerul e drept, i-o va reda în întregime! 

Vorbind astfel, Fabian surâdea viitorului. Cât despre căpitanul 
Corsican, acesta mă îmbrăţişă fără nici o ceremonie, 
bărbăteşte. 

— La revedere, la revedere! îmi strigă pe când îşi ocupa locul 
pe tenderul unde se aflau deja Fabian şi Ellen, în grija lui Mrs. 
R..., sora căpitanului Mac Elwin venită în întâmpinarea fratelui 
ei. 

Apoi tenderul plecă, ducând acest prim convoi de pasageri la 
debarcaderul vămii. 

li urmăream îndepărtarea. Văzând-o pe Ellen între Fabian şi 
sora lui, eram sigur că îngrijirile, devotamentul, dragostea vor 
reuşi să vindece acest suflet rătăcit din cauza durerii. 

În clipa aceea, m-am simţit apucat de braţ. L-am recunoscut 
pe doctorul Dean Pitferge. 

— Ei bine, îmi zise, ce aveţi de gând să faceţi? 

— Efectiv, doctore, de vreme ce Great Eastern rămâne o sută 
nouăzeci şi două de ore la New York iar eu trebuie să mă 
îmbarc din nou la bordul lui, am de petrecut o sută nouăzeci şi 
două de ore în America. Asta înseamnă abia opt zile, dar opt 
zile bine folosite poate că ajung pentru o vizită la New York, 
Hudson, valea Mohawk, lacul Erie, Niagara, deci prin tot acest 
ţinut cântat de Cooper. 

— Ah, mergeţi la Niagara? exclamă Dean Pitferge. Într- 
adevăr, nu mi-ar displace s-o revăd, iar dacă propunerea mea 
nu vi se pare indiscretă... 

Onorabilul doctor mă amuza prin ciudăţeniile sale. Eram 
interesat de propunere. Găsisem astfel un ghid, şi încă unul 
foarte informat. 

— S-a făcut, i-am zis. 

Un sfert de oră mai târziu, ne îmbarcarăm pe tender şi, la ora 
trei, după ce străbăturăm renumitul Broadway, eram instalaţi 
în două camere ale lui Fifth Avenue Hotel. 

XXXV 


Opt zile de petrecut în America! Great Eastern trebuia să 
plece pe 16 aprilie şi era abia 9, ora trei după-amiază, când am 
pus piciorul pe pământul Statelor Unite. Opt zile! Există turişti 
împătimiţi,  „călători-expres” cărora acest timp le-ar fi, 
probabil, suficient ca să viziteze toată America! N-aveam 
această pretenţie. Nici măcar pe aceea de a vizita pe îndelete 
New York-ul sau de a scrie, după acest examen ultrarapid, o 
carte despre obiceiurile şi caracterul americanilor. Însă în linii 
mari, în aspectul său general, oraşul poate fi repede văzut. Nu 
e deloc mai variat decât o tablă de şah. Străzi care se 
intersectează în unghiuri drepte, numite „avenues" când sunt 
longitudinale şi „streets” când sunt transversale; numere de 
ordine pe aceste diverse căi de comunicaţie, ceea ce e foarte 
practic, dar şi foarte monoton; omnibuze americane deservind 
toate străzile. Cine a văzut un cartier din New York cunoaşte 
întreg oraşul, în afară, poate, de încâlceala aceea de străzi şi 
străduţe din extremitatea sudică, unde sunt grupaţi negustorii. 
New York-ul este o limbă de pământ şi toată activitatea lui se 
desfăşoară pe capătul acestei „limbi". Pe părţi se desfăşoară 
fluviul Hudson şi Riviera Estică, adevărate braţe ale mării 
brăzdate de nave şi prin care feriboturile leagă oraşul de 
Brooklyn, la dreapta, iar la stânga de New Jersey. O singură 
arteră taie de-a curmezişul simetrica aglomerare de cartiere 
din New York, însufleţind-o: vechiul Broadway, comparabil cu 
Strand din Londra şi bulevardul Montmartre din Paris; aproape 
de nestrăbătut în partea de jos, unde geme de lume, şi aproape 
pustiu în partea de sus; o stradă pe care găseşti la un loc 
cocioabe şi palate de marmură; un veritabil fluviu de trăsuri, 
omnibuze, cabriolete, căruţe, camioane; cu trotuare pe margini 
şi punți aeriene pentru a permite pietonilor să treacă pe partea 
cealaltă. Broadway înseamnă New York, şi pe acolo ne-am 
plimbat, doctorul Pitferge şi cu mine, până seara. 

După cina de la Fifth Avenue Hotel, unde ni s-au servit cu 
solemnitate porţii minuscule de tocăniţă pe nişte farfurii de 
păpuşi, am hotărât să-mi închei ziua la teatrul Barnum. Se juca 
acolo o dramă care atrăgea mulţimea: New York's Streets!. În 
actul patru se producea un incendiu şi apărea o pompă cu abur 
adevărată, mânuită de pompieri adevăraţi. Asta era „great 
attraction"?. 

A doua zi dimineaţa, l-am lăsat pe doctor să-şi rezolve 
afacerile. Trebuia să ne întâlnim din nou la hotel, la ora două. 


1 Străzile New York-ului. (în 1. engleză) (N. trad.) 
2 Marea atracţie. (în 1. engleză) (N. trad.) 

M-am dus pe Liberty street, la numărul 51, sediul poştei, să-mi 
iau scrisorile care mă aşteptau, apoi pe Rowling Green, la 
numărul 2, în partea de jos a Broadway-ului, la consulul 
Franţei, domnul baron Gauldree Boilleau, care m-a primit 
foarte bine, apoi la banca Hoffmann unde aveam de semnat o 
poliţă şi, în sfârşit, la numărul 25 al străzii treizeci şi şase, la 
Mrs. R..., sora lui Fabian, a cărei adresă îmi era cunoscută. Nu 
mai ştiam nimic despre Ellen şi despre cei doi prieteni ai mei. 
Acolo am aflat că, la sugestia medicilor, Mrs. R..., Fabian şi 
Corsican plecaseră din New York, ducând-o cu ei pe tânăra 
femeie, în speranţa că aerul curat şi liniştea de la ţară aveau s- 
o influenţeze favorabil. Un bilet al lui Corsican îmi anunţa 
această plecare subită. Bravul căpitan venise la Fifth Avenue 
Hotel, fără să mă întâlnească. Unde se duceau oare el şi 
prietenii săi, odată ieşiţi din New York? Nu cine ştie cât de 
departe. În cel dintâi loc plăcut care avea s-o impresioneze pe 
Ellen, intenționau să se oprească atâta vreme cât îi va conveni 
ei. El, Corsican, o să mă ţină la curent şi spera ca eu să nu plec 
înainte de a-i îmbrăţişa încă o dată pe toţi. Da, desigur, chiar şi 
numai pentru câteva ore, aş fi fost bucuros să mă reîntâlnesc 
cu Ellen, cu Fabian şi cu căpitanul Corsican! Dar există şi o 
parte proastă a călătoriilor: grăbit cum eram, ei fiind plecaţi, eu 
urmând să plec, fiecare în altă direcţie, nu puteam conta pe 
faptul că ne vom revedea. 

La orele două m-am înapoiat la hotel. L-am găsit pe doctor în 
barul ticsit ca o sală de bursă sau ca o hală, adevărată încăpere 
publică unde stau de-a valma trecători şi călători, şi în care 
oricine ar intra primeşte gratis apă de la gheaţă, biscuiţi şi 
brânză. 

— Ei bine, doctore, am zis, când pornim? 

— Astă-seară la ora şase. 

— Pe calea ferată de lângă Hudson? 

— Nu, cu Saint John, un vapor minunat, altă lume, un Great 
Eastern fluvial, admirabilă maşină de locomoţie. Aş fi preferat 
să vă arăt Hudsonul pe lumina zilei, însă Saint John nu 
călătoreşte decât noaptea. Mâine, la cinci dimineaţa, vom fi la 
Albany. La şase ne lansăm pe calea ferată principală, iar seara 
vom cina la Niagara Falls!. 

N-aveam nici o obiecţie la programul doctorului. L-am 
acceptat cu ochii închişi. Ascensorul hotelului, pus în mişcare 
de cablul său vertical, ne ridică până la camerele noastre şi, 
câteva minute după aceea, ne cobori împreună cu rucsacurile. 
Pentru douăzeci de franci, o trăsură ne duse într-un sfert de oră 


1 Localitate aflată pe malul american al cascadei Niagara. (N. 
trad.) 

la debarcaderul fluviului Hudson, în faţa căruia Saint John 
scotea deja uriaşe trâmbe de fum. 


XXXVI 


Saint John şi ruda sa, Dean Richmond, erau cele mai frumoase 
vapoare de pe fluviu. Sunt mai curând nişte clădiri decât nişte 
vase. Au două-trei etaje de terase, galerii, verande, promenade. 
Ar putea trece drept locuinţa plutitoare a unui plantator. 
Ansamblul e dominat de vreo douăzeci de stâlpi împodobiţi cu 
steguleţe, uniţi între ei prin armături de fier care consolidează 
construcţia. Cei doi tamburi enormi au fresce pictate ca 
timpanele bisericii San Marco din Veneţia, înapoia fiecărei roţi 
se înalţă coşurile celor două cazane plasate în exterior şi nu 
între coastele vaporului. O bună precauţie pentru caz de 
explozie. În centru, între tamburi, acţionează un mecanism 
extrem de simplu: un singur cilindru, un piston acţionând un 
balansier lung care se ridică şi coboară precum ciocanul 
monstruos al unei forje, şi o unică bielă care transmite 
mişcarea spre arborele roţilor masive. 

Puntea lui Saint John era deja ticsită de pasageri. Dean 
Pitferge şi cu mine ne-am reţinut o cabină care dădea într-un 
salon imens, un fel de galerie de artă a cărei boltă rotunjită se 
sprijinea pe un şir de coloane corintice. Pretutindeni confort şi 
lux, covoare, divane, canapele, obiecte executate artistic, 
tablouri, oglinzi — şi gazul de iluminat fabricat într-un mic 
gazometru instalat la bord. 

În momentul acela, colosala maşină vibra şi se puse în 
mişcare. Am urcat pe terasele superioare. In partea din faţă se 
înălța o clădire a cărei zugrăveală îţi lua ochii. Era încăperea 
timonierilor. Patru bărbaţi vânjoşi ţineau mânerele dublei roţi a 
cârmei. După o plimbare de câteva minute, am coborât din nou 
pe punte, între cazanele de-acum înroşite, de unde ţâşneau mici 
flăcări albastre, sub presiunea aerului antrenat de ventilatoare. 
Nu puteam vedea nimic din Hudson. Se lăsa noaptea şi, odată 
cu ea, o ceaţă de „s-o tai cu cuțitul". Saint John necheza în 
întuneric ca un formidabil mastodont. Abia se vedeau puţinele 
lumini ale oraşelor înşirate de-a lungul malurilor şi felinarele 
vaselor cu aburi care, fluierând cu putere, navigau în susul 
apelor întunecate. 

Apărură apele fluviului... 


La ora opt am revenit în salon. Doctorul m-a dus să cinăm 
într-un splendid restaurant instalat în întrepunte, unde servea o 
armată de negri. Dean Pitferge mă anunţă că numărul 
călătorilor de la bord depăşea cifra de patru mii, între ei 
numărându-se şi o mie cinci sute de emigranţi cazaţi la nivelul 
de jos al vaporului. După cină ne-am dus la culcare în cabina 
noastră confortabilă. 

La unsprezece, am fost trezit de un fel de şoc. Saint John se 
oprise. Nemaiputând conduce prin bezna aceea de nepătruns, 
căpitanul luase măsuri de staţionare. În plin şenal, uriaşa navă 
adormi liniştită, agăţată de lanţurile ancorelor sale. 

La patru dimineaţa Saint John îşi reluă drumul. M-am sculat şi 
mi-am căutat adăpost pe veranda de la prova. Ploaia încetase; 
ceața se ridica; mai întâi apărură apele fluviului, apoi malurile 
lui; accidentat, malul drept era acoperit de arbori verzi şi de 
tufe care îl făceau să semene cu un lung cimitir; în fundal, 
coline înalte închideau orizontul printr-o linie graţioasă; malul 
stâng avea, dimpotrivă, terenuri plate şi mlăştinoase; prin albia 
fluviului, între insule, vedeam goelete pregătindu-se de plecare 
la cea dintâi adiere a brizei şi vapoare urcând cursul rapid al 
Hudsonului. 

Doctorul Pitferge venise să mă întâlnească pe verandă. 

— Bună dimineaţa, stimate coleg, îmi zise după ce trase 
adânc aer în piept. Ştiţi că blestemata asta de ceaţă ne face să 
nu ajungem la Albany destul de devreme încât să prindem 
primul tren? Asta îmi modifică programul. 

— Cu atât mai rău, doctore, căci trebuie să ne drămuim 
timpul. 

— Bun, înseamnă că vom ajunge la cascada Niagara noaptea, 
în loc să sosim seara. 

Asta nu-mi convenea, dar am fost nevoit să mă resemnez. 

Într-adevăr, Saint John nu amară la cheiul din Albany înainte 
de ora opt. Trenul de dimineaţă plecase. Trebuia, prin urmare, 
să aşteptăm trenul de unu şi patruzeci. Aveam timp suficient să 
vizităm acest oraş curios care reprezintă centrul legislativ al 
statului New York; partea de jos, comercială şi foarte populată, 
aşezată pe malul drept al fluviului Hudson, şi partea de sus cu 
casele ei din cărămidă, cu instituţiile publice, cu muzeul său de 
fosile, într-adevăr remarcabil. Ai fi zis că vezi unul din marile 
cartiere din New York transplantat pe coasta acelei coline, 
unde se desfăşoară sub formă de amfiteatru. 

La ora unu, după masa de prânz, ne-am dus la gară — o gară 
deschisă, fără barieră, fără supraveghetori. Trenul staţiona pur 
şi simplu în mijlocul străzii ca un omnibuz într-o piaţă. Te urci 
când vrei în aceste vagoane lungi, aşezate, în partea din faţă şi 
în spate, pe un sistem pivotant cu patru roţi. Vagoanele 

comunică între ele prin platforme care permit călătorului să se 
plimbe dintr-un capăt în altul al trenului. La ora stabilită, fără 
ca noi să fi văzut vreun şef de gară sau vreun impiegat, fără 
vreun semnal ori vreun avertisment, locomotiva vioaie, bogat 
ornamentată — piesă de orfevrerie numai bună de pus pe raft 
— se puse în mişcare, şi iată-ne purtaţi cu o viteză de 
douăsprezece leghe pe oră. Însă în loc să fim vârâţi în cutii ca 
în vagoanele franţuzeşti, puteam umbla încoace şi încolo, 
puteam cumpăra ziare şi cărţi „nevizate”. Viza nu mi s-a părut, 
trebuie să mărturisesc, că ar fi intrat în obiceiurile americane; 
nici o cenzură din această ţară aparte n-a considerat că e 
necesar să supraveghezi cu mai multă atenţie lectura celor 
aşezaţi într-un vagon decât a celor care citesc într-un colţişor al 
căminului, aşezaţi în propriul lor fotoliu. Puteam face toate 
astea fără a mai aştepta haltele sau gările. Barurile mobile, 
bibliotecile, totul se mişcă odată cu călătorii. Intre timp trenul 
străbătea câmpuri neîngrădite, păduri proaspăt defrişate, 
riscând să se izbească de trunchiurile doborâte, oraşe noi cu 
largi străzi brăzdate de şine, dar ale căror case nu se 
construiseră încă, localităţi botezate cu cele mai poetice nume 
din istoria antică: Roma, Syracuza, Palmyra! Şi astfel defila 
prin faţa ochilor noştri întreaga vale Mohawk, acea ţară a lui 
Fenimore care aparţine romancierului american cum ţara lui 
Rob Roy aparţine lui Walter Scott. La orizont sclipi pentru o 
clipă lacul Ontario, unde şi-a plasat Cooper scenele 
capodoperei sale. Teatrul marii epopei a lui Ciorap-de-Piele, 
ţinut sălbatic odinioară, este acum o regiune civilizată. 
Doctorul nu mai putea de bucurie. Insista să-mi spună Ochi-de- 
Şoim şi nu mai voia să răspundă decât la numele de 
Chingakook! 

La unsprezece seara am schimbat trenul la Rochester şi am 
traversat apele repezi ale râului Tennessee, care alergau 
înspumate pe sub vagoanele noastre. La ora două noaptea, 
după ce trecusem la câteva leghe de Niagara fără s-o vedem, 
ajunserăm în satul Niagara Falls şi doctorul mă conduse la un 
hotel splendid, cu superbul nume de Cataract House. 

Niagara nu e un fluviu şi nici măcar un râu; e un simplu 
deversor, un şanţ de scurgere, canal lung de treizeci şi şase de 
mile, care lasă apele din Lacul Superior, din Michigan, din 
Huron şi din Erie să se verse în Ontario. Diferenţa de nivel 
dintre aceste ultime două lacuri este de trei sute patruzeci de 

picioare englezeşti; o diferenţă care, repartizată uniform pe 
întreg parcursul, abia ar fi dat naştere unui curs de apă rapid; 
dar cascadele, ele singure, acoperă jumătate din ea. De aici 
formidabila lor putere. 

Această rigolă a Niagarei desparte Statele Unite de Canada. 
Malul drept este american, cel stâng englez. De-o parte, 
poliţişti; de cealaltă, nici măcar umbra lor. 

În zorii zilei de 12 aprilie, coboram împreună cu doctorul 
străzile largi din Niagara Falls. Acesta e numele aşezării care a 
apărut în marginea cascadelor, la trei sute de mile de Albany, 
un fel de mică staţiune balneară construită într-un loc 
fermecător, cu aer curat, cu hoteluri somptuoase şi vile 
confortabile, localitate frecventată de yankei şi de canadieni în 
partea plăcută a anului. Timpul era splendid; soarele strălucea 
pe un cer rece. Se auzeau vuiete surde şi îndepărtate. La 
orizont zăream nişte aburi care în mod precis nu erau nori. 

— Acolo e cascada? l-am întrebat pe doctor. 

— Răbdare! îmi răspunse Pitferge. 

Peste câteva minute eram pe malul Niagarei. Apele râului 
curgeau liniştit; erau limpezi şi fără adâncime; din loc în loc 
ieşeau la suprafaţă pinteni de piatră cenuşii. Vuietul se întărea, 
dar cascada rămânea încă ascunsă. O punte de lemn, sprijinită 
pe suporturi metalice, lega malul de o insulă aruncată în 
mijlocul curentului. Doctorul mă conduse pe puntea aceea. În 
amonte, râul se întindea cât vezi cu ochii; în aval, adică la 
dreapta noastră, simţeai primele denivelări ale unei albii 
înclinate; apoi, la o jumătate de milă depărtare, pământul se 
termina brusc; nori de apă pulverizată stăteau suspendaţi în 
aer. Acolo era „cascada americană”, cea pe care n-o puteam 
vedea. Dincolo de ea se contura un peisaj liniştit, nişte dealuri, 
vile, case, copaci desfrunziţi, cu alte cuvinte malul canadian. 

— Nu priviţi! Nu priviţi! îmi strigă doctorul Pitferge. Păstraţi- 
vă plăcerea! Închideţi ochii! Nu-i deschideţi până vă spun eu! 

Nu-l ascultam deloc pe originalul meu tovarăş de drum. 
Priveam. La capătul punţii, am pus piciorul pe insulă. Era Goat 
Island, insula caprei, o bucată de pământ de şaptezeci de acri, 
plină de copaci, străbătută de alei încântătoare pe care pot 
circula vehicule, azvârlită ca un buchet între cascada 
americană şi cea canadiană, pe care le separă o distanţă de trei 
sute de yarzi. Am alergat pe sub copacii aceia uriaşi; am luat cu 
asalt pantele; ne-am repezit pe trepte în jos. Tunetul apelor 
părea de două ori mai puternic; nori de abur umed pluteau în 
aer. 

— Priviţi! strigă doctorul. 

Scăpând din strâmtoarea stâncilor, Niagara apărea în toată 
splendoarea ei. În acel loc apa cotea brusc şi, arcuindu-se ca să 

formeze cascada canadiană, „horse shoe fall", adică potcoava, 
cădea de la o înălţime de o sută cincizeci şi opt de picioare, pe 
o lăţime de două mile. 

Natura a făcut totul pentru ca în locul acela, unul dintre cele 
mai frumoase din lume, ochiul să-ţi rămână copleşit de uimire. 
Acea întoarcere a Niagarei în ea însăşi este deosebit de 
favorabilă efectelor de lumină şi umbră. Căzând asupra apelor 
din toate unghiurile, diversifică în mod capricios culorile, 
fenomen acceptat fără îndoială doar de cei ce l-au văzut. Într- 
adevăr, lângă Goat Island spuma e albă; e ca o zăpadă 
imaculată, un şuvoi de argint topit care se precipită în gol. În 
mijlocul cascadei, apa e de un admirabil verde marin, semn că 
stratul de lichid e foarte gros; astfel că o navă — Detroit, cu un 
pescaj de douăzeci de picioare — lansată pe curent poate 
cobori fără să atingă fundul. Înspre ţărmul canadian, 
dimpotrivă, vâltoarea străluceşte ca metalizată sub razele de 
lumină şi pare că în abis se prăbuşeşte aur în plină fuziune. 
Dedesubt, râul e invizibil. Acolo se învârtejesc aburii. Zăresc, 
totuşi, bucăţi enorme de gheaţă acumulată în cursul iernii; au 
formă de monştri care, cu gurile căscate, sorb oră de oră sutele 
de milioane de tone de apă vărsate de inepuizabila Niagară. La 
o jumătate de milă mai jos de cataractă, râul devine iar liniştit, 
sub gheaţa pe care primele vânturi de aprilie încă n-au reuşit s- 
o topească. 

— Iar acum, în mijlocul torentului! îmi zise doctorul. 

Ce voia să spună cu aceste cuvinte? Nu ştiam ce să cred, când 
îmi arătă un turn construit pe un vârf de stâncă, la câteva sute 
de picioare de țărm, chiar pe marginea prăpastiei. Ridicat în 
1833 de un anume Judge Porter, „îndrăzneţul' monument 
poartă numele de Terrapin Tower. 

Am coborât treptele din coasta Insulei Caprelor. Ajunşi la 
nivelul cursului superior al Niagarei, am văzut o punte, sau mai 
bine zis câteva scânduri aruncate pe capetele stâncilor dintre 
turn şi țărm. Puntea aceasta se ridica la numai câţiva paşi 
deasupra abisului lichid. Torentul mugea dedesubt. Ne-am 
hazardat pe scânduri şi, în câteva clipe, am ajuns pe principalul 
bloc de stâncă aflat la temelia lui Terrapin Tower. Înalt de 
patruzeci şi cinci de picioare, turnul este construit din piatră. 
În vârf se deschide un balcon circular, jur-împrejurul unui 
acoperiş de stuc roşiatic. Scara în spirală e din lemn. Mii de 
nume sunt săpate în trepte. Ajuns în vârful acestui turn, te 
agăţi de marginea balconului şi priveşti. 

Turnul e situat în plină cascadă. Din înălţimea lui, privirea 
plonjează în abis. Se scufundă până în gura monştrilor care 
înghit torentul. Simti vibrând roca de sub turn. În jur se 
scobesc denivelări înspăimântătoare, ca şi cum albia râului n-ar 

mai rezista. Nu se mai aude ce vorbeşti. Din torenţii învolburaţi 
ies tunete. Jeturile de apă fumegă şi şuieră ca nişte săgeți. 
Spuma sare până în vârful turnului. Apa pulverizată formează 
în aer un splendid curcubeu. 

Printr-un simplu efect optic, turnul pare că se deplasează cu o 
viteză înfricoşătoare — dar, din fericire, în partea opusă căderii 
de apă, căci altfel ameţeala ar fi insuportabilă şi nimeni nu s-ar 
putea uita la acest vârtej adânc. 

Gâfâind, cu simţurile împrăştiate, ne-am întors pentru o clipă 
pc palierul superior al turnului. Doctorul a crezut atunci că 
trebuia să-mi spună: 

— Acest Terrapin Tower, scumpul meu domn, va cădea într-o 
zi în abis, şi poate mai curând decât s-ar presupune. 

— Ah! Într-adevăr? 

— Cu siguranţă. Marea cascadă canadiană se retrage pe 
nesimţite, dar se retrage. În 1833, când a fost construit, turnul 
era mult mai departe de cataractă. Geologii pretind că acum 
treizeci şi cinci de mii de ani această cădere de apă se afla la 
Queenstown, cu şapte mile mai jos decât acum. După domnul 
Bakewell, ea se retrage cu un metru pe an, după sir Charles 
Lyell, numai cu un picior. Va veni, prin urmare, un moment 
când stânca pe care stă turnul, roasă de ape, o să alunece pe 
pantele cataractei. Ei bine, domnul meu, ţineţi minte asta: în 
ziua când va cădea Terrapin Tower, se vor găsi în turn câţiva 
excentrici care or să coboare Niagara împreună cu el. 

Mă uitam la doctor ca şi cum l-aş fi întrebat dacă va fi şi el 
printre originalii aceia. Dar îmi făcu semn să-l urmez şi am 
revenit să  contemplăm „horse shoe fall" şi peisajul 
înconjurător. Se vedea de acolo, puţin micşorată de 
perspectivă, cascada americană, dincolo de cota insulei; şi în 
locul acela se formase un fel de cataractă centrală, de o sută de 
picioare lăţime. Demnă şi ea de admiraţie, căderea de apă 
americană e dreaptă, fără sinuozităţi, şi are pe verticală 
înălţimea de o sută şaizeci şi patru de picioare. Ca s-o admiri 
însă în toată desfăşurarea ei, trebuie să te plasezi în faţă, pe 
ţărmul canadian. 

Toată ziua am rătăcit pe malurile Niagarei, revenind irezistibil 
la turnul lângă care vuietul apei, pulberea stropilor, jocul 
razelor de soare, beţia înmiresmată a cascadei te ţin într-un 
continuu extaz. Apoi ne-am întors la Goat Island ca să vedem 
cascada din toate unghiurile, fără să ne mai săturăm s-o privim. 
Doctorul ar fi vrut să mă ducă la Grota Vânturilor, săpată în 
spatele cataractei centrale, unde se ajunge cu ajutorul unei 
scări ce începe în vârful insulei; dar atunci accesul era interzis 
din cauza frecventelor surpări produse de câtva timp prin 
aceste roci friabile. 

La ora cinci eram la Cataract House şi, după o cină rapidă, 
servită americăneşte, am revenit la Goat Island. Doctorul voia 
să-i dăm ocol şi să revedem cele „Trei Surori", nişte insulițe 
fermecătoare aflate la capătul insulei mari. Apoi, la lăsarea 
serii, mă readuse pe stânca oscilantă a lui Terrapin Tower. 

Soarele se ascunsese în spatele colinelor întunecate. Ultimele 
lumini ale zilei dispăruseră. Luna, în pătrar, avea o strălucire 
limpede. Umbra turnului se alungea peste abis. În amonte, 
apele liniştite alunecau pe sub ceața uşoară. Scufundat deja în 
beznă, ţărmul canadian contrasta cu părţile mai luminate ale 
Insulei Caprelor şi ale localităţii Niagara Falls. Sub ochii noştri, 
prăpastia, lărgită prin efectul penumbrei, părea un hău 
nesfârşit în care mugea formidabila cascadă. Ce impresie! Ce 
artist ar putea s-o redea vreodată, cu pana sau cu pensula? 
Timp de câteva clipe, o lumină mişcătoare apăru la orizont. Era 
felinarul unui tren care trecea peste podul Niagarei, suspendat 
la două mile depărtare de noi. Pină la miezul nopţii am stat aşa, 
«iuți, nemişcaţi în vârful turnului, aplecaţi irezistibil deasupra 
acelui torent care ne fascina. În sfârşit, într-un moment când 
razele lunii cădeau sub un anumit unghi peste pulberea lichidă, 
am zărit o fâşie lăptoasă, o panglică diafană tremurând uşor în 
umbră. 

Era un curcubeu selenar, o palidă iradiere a astrului nopţilor, 
a cărui lumină blânda se descompunea trecând prin stropii 
cascadei. 


XXXVIII 


A doua zi, 13 aprilie, în programul doctorului figura o vizită pe 
malul canadian. O simplă plimbare. Era de ajuns să mergi de-a 
lungul înălțimilor din partea dreaptă a Niagarei cale de două 
mile, ca să ajungi la podul suspendat. Am plecat la şapte 
dimineaţa. De pe poteca şerpuitoare care se întindea pe malul 
drept se vedeau apele liniştite ale râului, revenit la înfăţişarea 
normală după învolburarea produsă de cădere. 

După o jumătate de oră am ajuns la Suspension Bridge. Este 
singurul pod pe care se întilnesc calea ferată a Vestului şi linia 
centrală din New York, singurul pe unde se intră în Canada de 
pe teritoriul statului New York. Acest pod suspendat este 
alcătuit din două tabliere; pe tablierul superior trec trenurile; 
pe tablierul inferior, situat la douăzeci şi trei de picioare 
dedesubt, trec celelalte vehicule şi pietonii. Este peste puterile 
imaginaţiei să-l însoţească în realizarea proiectului său pe 
cutezătorul inginer John A. Roebling din Trendon (New Jerscy), 

care a îndrăznit să construiască viaductul în asemenea condiţii: 
un pod „atârnat" permiţând deplasarea trenurilor la două sute 
cincizeci de picioare deasupra Niagarei, transformată din nou 
în curs rapid! Suspension Bridge are opt sute de picioare 
lungime şi douăzeci şi patru lăţime. Proptele de fier, fixate pe 
maluri, îl protejează împotriva balansului. Alcătuite din patru 
mii de fire, cablurile de susţinere au un diametru de zece 
degete şi pot să reziste la o greutate de douăsprezece mii patru 
sute de tone. Or, podul cântăreşte numai opt sute de tone. 
Inaugurat în 1855, a costat cinci sute de mii de dolari. În clipa 
când am ajuns la mijlocul lui Suspension Bridge, un tren trecu 
pe deasupra capetelor noastre şi am simţit tablierul de sub 
picioare lăsându-se cu un metru mai jos! 

Puțin mai la vale de podul acesta a trecut Blondin peste 
Niagara pe o frânghie întinsă de la un mal la celălalt, şi nu pe 
deasupra cascadelor. Încercarea nu era mai puţin periculoasă. 
Dar dacă Blondin ne uimeşte prin curajul său, ce să mai zici de 
prietenul care, urcat în spatele lui, îl însoțea în acea plimbare 
aeriană? 

— Poate că era un gurmand, zise doctorul. Blondin făcea nişte 
omlete grozave pe frânghia bine întinsă. 

Ajunşi pe pământ canadian, pornirăm în susul malului stâng al 
Niagarei, ca să vedem căderile de apă sub o nouă înfăţişare. 
După o jumătate de oră am intrat într-un hotel englezesc unde 
doctorul comandă un dejun convenabil. Intre timp, am răsfoit 
condica vizitatorilor, unde figurează câteva mii de nume. 
Printre celebrităţi i-am remarcat pe următorii: Robert Peel, 
lady Franklin, un conte de Paris, un duce de Chartres, un prinţ 
de Joinville, Ludovic Napoleon (1846), prinţul şi prinţesa 
Napoleon, Barnum (inclusiv adresa), Maurice Sand (1865), 
Agassis (1854), Almonte, prinţul Hohenlohe, Rothschild, Bertin 
(Paris), lady Elgin, Burkhardt (1832) etc. 

— Şi acum, sub cascadă, îmi zise doctorul după dejun. 

L-am urmat pe Dean Pitferge. Un negru ne conduse într-un 
vestiar unde ne dădu nişte pantaloni impermeabili, o water 
proof! şi o pălărie cerată. Astfel echipați, ghidul nostru ne 
conduse pe o potecă alunecoasă, brăzdată de scurgeri 
feruginoase, plină de pietre negre cu vârfuri ascuţite, până la 
nivelul inferior al Niagarei. Apoi, printre norii de apă 
pulverizată, am trecut în spatele uriaşului torent. Cascada ne 
cădea în faţă precum cortina unui teatru în faţa actorilor. Dar 
ce teatru, şi cât de impetuos îl străbăteau, sub formă de 
curenţi, straturile de aer deplasate cu violenţă! Uzi, orbiti, 
asurziţi, nu ne puteam nici vedea, nici auzi în acea cavernă atât 

de ermetic închisă prin suprafeţele lichide ale cataractei, de 
parcă natura ar fi zăvorât-o cu un zid de granit! 

La ora nouă eram din nou la hotel, unde ne-am dezbrăcat 
hainele şiroinde. Revenit pe mal, am scos un strigăt de surpriză 
şi de bucurie: 

— Căpitanul Corsican! 

Căpitanul mă auzi. Veni spre mine. 

— Dumneata aici! exclamă el. Ce bucurie să te revăd! 

— Dar Fabian? Şi Ellen? am întrebat, strângând mâinile lui 
Corsican. 

— Sunt cu mine. Şi sunt bine, atâta cât se poate. Fabian plin 
de speranţă, aproape surâzător. Sărmana noastră Ellen îşi 
recapătă încetul cu încetul judecata. 

— Dar cum aţi ajuns aici, la Niagara? 

— Niagara, îmi răspunse Corsican, este locul unde îşi dau 
întâlnire, vara, englezii şi americanii. Vin aici să respire, să se 
vindece în faţa acestui sublim spectacol al cascadelor. Ellen a 
noastră s-a arătat foarte impresionată la vederea acestui loc 
minunat, aşa că ne-am oprit lângă Niagara. Vezi vila aceea, 
Clifton House, înconjurată de copaci, la mijlocul colinei? Acolo 
suntem găzduiţi împreună cu Mrs. R..., sora lui Fabian, care s-a 
devotat sărmanei noastre prietene. 

— Ellen, am întrebat, Ellen l-a recunoscut pe Fabian? 

— Nu, încă nu, îmi răspunse căpitanul. Totuşi, îţi aminteşti că, 
în clipa când Harry Drake cădea lovit de moarte, Ellen a avut 
parcă un moment de luciditate. Mintea i s-a luminat din 
întunericul care o învăluia. Luciditatea asta a dispărut însă 
curând. Totuşi, de când am adus-o aici, la aer curat, într-un loc 
atât de tihnit, doctorul a constatat o sensibilă ameliorare a 
stării Ellenei. E calmă, are somnul liniştit, iar în ochi i se citeşte 
un fel de efort de a redobândi ceva, sau din trecut, sau din 
prezent. 

— Ah, dragul meu prieten! am strigat. O s-o vindecaţi. Dar 
unde-i Fabian, unde-i logodnica lui? 

— Priveşte, îmi zise Corsican şi întinse braţul spre malul 
Niagarei. 

În direcţia indicată de căpitan, l-am văzut pe Fabian care nu 
ne observase încă. Stătea în picioare pe o stâncă, iar în faţa lui, 
la câţiva paşi, şedea Ellen nemişcată. Fabian n-o scăpa din ochi. 
Locul acela de pe malul stâng e cunoscut sub numele de Table 
Rock. E un fel de promontoriu stâncos, avântat deasupra râului 
care vuieşte la două sute de picioare dedesubt. Cândva era un 
ieşind considerabil; căderea repetată a unor enorme bucăţi de 
stâncă l-a redus acum la o suprafaţă de numai câţiva metri. 

Ellen privea şi părea pierdută într-un extaz mut. Din acel loc, 
spectacolul căderilor de apă este „most sublime"!, spun ghizii 
cu îndreptăţire. Ambele cataracte pot fi cuprinse într-o vedere 
de ansamblu: la dreapta, cascada canadiană, a cărei creastă 
tivită cu aburi acoperă zarea în partea aceea, ca un orizont 
marin; în faţă, cascada americană, iar sus elegantul masiv cu 
Niagara Falls pe jumătate ascunsă printre copaci; la stânga, 
întreaga perspectivă a râului curgând repede printre maluri 
înalte; jos, torentul luptând cu sloiurile rostogolite. 

Nu voiam să-l deranjez pe Fabian. Corsican, doctorul şi cu 
mine ne apropiaserăm de Table Rock. Ellen avea nemişcarea 
unei statui. Ce impresie producea scena aceea în mintea ei? [i 
revenea oare raţiunea, puţin câte puţin, sub influenţa 
spectacolului grandios? Deodată, l-am văzut pe Fabian făcând 
un pas spre ea. Ellen se ridicase brusc; înainta spre abis; 
braţele i se întindeau spre prăpastie; oprindu-se însă imediat, 
îşi trecu repede mâna peste frunte, ca şi cum ar fi vrut să 
alunge o imagine. Palid ca un mort, dar hotărât, Fabian sărise 
prompt între Ellen şi golul din faţă. Ellen îşi scutură părul 
blond. Corpul ei fermecător tresări. Îl vedea pe Fabian? Nu. 
Părea o moartă care se întoarce la viaţă, încercând să perceapă 
din nou lucrurile din jurul ei! 

Căpitanul Corsican şi cu mine n-am îndrăznit să facem un pas 
şi, deşi atât de aproape de prăpastie, ne temeam să nu se 
întâmple vreo nenorocire. Dar doctorul Pitferge ne reţinu: 

— Lăsaţi, zise el, lăsaţi-l pe Fabian. 

Auzeam suspinele care făceau să tresalte pieptul tinerei 
femei. De pe buze i se desprindeau cuvinte nearticulate. Părea 
că vrea să vorbească şi nu poate. In sfârşit, îi scăpară câteva 
vorbe: 

— Doamne! Unde sunt? Unde sunt? 

Şi-a dat seama atunci că era cineva lângă ea şi, întorcându-se 
pe jumătate, am văzut-o transfigurată. O privire nouă prindea 
viaţă în ochii ei. Tremurând, Fabian îi stătea dinainte, drept, 
mut, cu braţele deschise. 

— Fabian! Fabian! izbucni ea în sfârşit. 


1 De maximă splendoare. (în 1l. engleză) (N. trad.) 

— Fabian! izbucni ea în sfirşii 


Fabian o prinse în braţe, unde ea căzu fără suflare. El scoase 
un strigăt sfâşietor. O credea pe Ellen moartă. Interveni 
doctorul: 

— Fiţi liniştit, îi zise lui Fabian, această criză, dimpotrivă, o va 
salva! 

Ellen fu transportată la Clifton House şi aşezată pe pat, unde, 
după ce îşi reveni din leşin, adormi liniştită. 

Încurajat de doctor şi plin de speranţă — Ellen îl recunoscuse! 
— Fabian se întoarse spre noi: 

— O vom salva, îmi zise, o vom salva! În fiecare zi asist la 
trezirea acestui suflet. Poate astăzi, poate mâine, Ellen a mea 
îmi va fi redată — ah, cerule milostiv, fii binecuvântat! O să 
rămânem aici atâta cât îi va fi ei necesar! Nu-i aşa, Archibald? 

Căpitanul îl strânse la piept pe Fabian cu efuziune. Fabian se 
întoarse spre mine şi spre doctor. Îşi revărsa asupra noastră 
afecțiunea. Ne învăluia cu întreaga lui speranţă. Şi niciodată 
vreo speranţă n-a fost mai întemeiată. Însănătoşirea Ellenei era 
pe cale să se producă... 

Dar noi trebuia să plecăm. Mai aveam abia o oră până să ne 
întoarcem la Niagara Falls. Când a venit momentul să ne 
despărţim de aceşti prieteni dragi, Ellen mai dormea. Fabian ne 
îmbrăţişă, iar căpitanul Corsican, foarte emoţionat, după ce îmi 
promisese că îmi va trimite veşti despre Ellen printr-o 
telegramă, îşi luă pentru ultima dată adio şi, la amiază, 
părăseam Clifton House. 


XXXIX 


Câteva clipe mai târziu, coboram o pantă foarte lungă a 
malului canadian. Panta ne scoase chiar lângă râul acoperit 
aproape în întregime de gheaţă. Acolo ne aştepta o şalupă ca să 
ne treacă „în America". Un călător îşi şi ocupase locul. Era un 
inginer din Kentucky, care îşi dezvălui, adresându-se 
doctorului, numele şi funcţia. Ne-am îmbarcat fără întârziere şi, 
mai împingând sloiurile, mai spărgându-le, şalupa ajunse în 
mijlocul râului, unde curentul lăsa apa mai liberă. De acolo, am 
aruncat o ultimă privire admirabilei cascade Niagara. 
Insoţitorul nostru o cerceta foarte atent. 

— E frumos, domnule, i-am zis, e admirabil! 

— Da, mi-a zis, dar ce forţă mecanică nefolosită, şi ce moară 
ai pune în mişcare cu o astfel de cascadă! 

Niciodată n-am simţit o mai cumplită dorinţă de a arunca un 
inginer în apă! 

Pe malul celălalt, un mic drum de fier aproape vertical, 
acţionat printr-un fir răsucit de cascada americană, ne-a ridicat 
deasupra în câteva secunde. La ora unu şi jumătate am luat 
expresul care ne lăsă la Buffalo la două şi un sfert. După ce 
vizitarăm acest oraş mare şi tânăr, gustând şi apa din lacul 
Erie, am pornit din nou pe linia centrală a New York-ului, la ora 
şase seara. A doua zi, părăsind confortabilele cuşete ale unui 
„Sleeping car"!, am ajuns la Albany, iar trenul Hudsonului, care 
aleargă aproape la nivelul apei în lungul malului stâng al 
fluviului, ne depuse în New York peste câteva ore. 

În ziua următoare, 15 aprilie, în compania neobositului meu 
doctor, am străbătut oraşul, riviera estică, Brooklyn. Seara, mi- 
am luat rămas bun de la acel om cumsecade care era Dean 
Pitferge şi, părăsindu-l, simţeam că mă despart de un prieten. 

Marţi, 16 aprilie, era ziua fixată pentru plecarea lui Great 
Eastern. La ora unsprezece am apărut la debarcaderul treizeci 
şi şapte, unde tenderul trebuia să-şi aştepte călătorii. Era deja 
plin de pasageri şi de colete. M-am îmbarcat. Când tenderul era 
pe punctul de a se îndepărta de chei, cineva m-a apucat de 
braţ. M-am întors. Era tot Dean Pitferge. 

— Dumneavoastră! am exclamat. Vă întoarceţi în Europa? 

— Da, scumpul meu domn. 

— Cu Great Fastern? 

— Bineînţeles, îmi răspunse surâzând amabilul meu tip 
original. M-am gândit bine şi plec. Ia socotiți: va fi poate ultima 
călătorie a lui Great Fastern, cea din care nu se va mai 
întoarce! 

Clopoţelul tocmai suna de plecare când unul dintre stewarzii 
de la Fifth Avenue Hotel, venit în plină viteză, îmi înmână o 
telegramă expediată din Niagara Falls. „Ellen s-a trezit, şi-a 
redobândit în întregime judecata", îmi spunea căpitanul 
Corsican, „iar doctorul garantează pentru ea!" 

I-am comunicat lui Dean Pitferge vestea cea bună. 

— Garantează pentru ea! Garantează pentru ea! replică 
bombănind tovarăşul meu de drum. Şi eu garantez! Dar ce 
dovedeşte asta? Cine ar garanta pentru mine, pentru 
dumneata, pentru noi toţi, dragul meu prieten, poate că va 
greşi categoric!... 

După douăsprezece zile ajungeam în Brest, iar în ziua 
următoare la Paris. La întoarcere, traversarea s-a făcut fără 
vreun necaz, spre marea dezamăgire a lui Dean Pitferge, care 
îşi aştepta mereu „naufragiul"! 

Stând aşezat la biroul meu, dacă n-aş avea aceste însemnări 
de zi cu zi, da, Great Eastern, acel oraş plutitor în care 


1 Vagon de dormit. (în 1. engleză) (N. trad.) 

locuisem timp de o lună, întâlnirea cu Ellen şi cu Fabian, 
incomparabila Niagara, aş fi crezut că le-am visat pe toate. Ah, 
ce plăcute sunt călătoriile, chiar şi „atunci când te inapoiezi din 
ele", orice ar spune doctorul! 

Timp de opt luni n-am mai auzit nimic în legătură cu originalul 
meu însoțitor. Dar într-o zi am primit o scrisoare acoperită de 
timbre multicolore, şi care începea prin aceste cuvinte: „La 
bordul lui Coringuy, în recifele din Aukland. În sfârşit, am 
naufragiat..." 

Şi se termina aşa: 

„Niciodată nu m-am simţit mai bine! 

Cu toată afecțiunea, al dumitale 
DEAN PIIFERGE” 


SPĂRGĂTORII BLOCADEI 


I DELFINUL 


Cel dintâi fluviu ale cărui ape făcură spume sub roţile unei 
nave cu aburi a fost Clyde. Era în 1812. Vaporul se numea 
Cometa şi făcea curse regulate între Glasgow şi Greenock, cu o 
viteză de şase mile pe oră. Începând de atunci, mai mult de un 
milion de steamere sau de pacheboturi au urcat ori au coborât 
pe râul scoţian, iar locuitorii marelui oraş comercial trebuie să 
fi fost cu totul familiarizați cu minunile navigaţiei cu aburi. 

Totuşi, în ziua de 3 decembrie 1862, o imensă mulţime 
compusă din armatori, negustori, manufacturieri, muncitori, 
marinari, femei, copii, se îngrămădea pe străzile noroioase din 
Glasgow şi se îndrepta spre docul Kelvin, vast şantier de 
construcţii navale aparţinând domnilor Tod şi Mac Gregor. 
Acest ultim nume dovedeşte cu prisosinţă că faimoşii 


descendenţi ai nobilimii din Highland! au devenit industriaşi şi 
că din toţi vasalii vechilor clanuri au făcut muncitori de uzină. 

Docul Kelvin e situat la câteva minute de oraş, pe malul drept 
al lui Clyde. Curând, imensele sale şantiere fură invadate de 
curioşi; nu mai rămânea vreun loc neocupat nici pe chei, nici pe 
zidul debarcaderului, nici pe acoperişurile depozitelor; râul era 
şi el brăzdat de ambarcaţiuni, iar pe malul stâng înălțimile 
Govan deveniseră un furnicar de spectatori. 

Nu era vorba, cu toate acestea, de vreo ceremonie 
extraordinară, ci pur şi simplu de lansarea unei nave. De 
asemenea operaţiuni cei din Glasgow nu puteau fi decât prea 
sătui. Delfinul — acesta era numele vaporului construit de 
domnii Tod şi Mac Gregor — avea, prin urmare, ceva deosebit? 
La drept vorbind, nu. Era o navă mare, de o mie cinci sute de 
tone, construită din tablă de oţel, şi pentru care se făcuse totul 
în vederea unei navigaţii rapide. Motorul ei, ieşit din atelierele 
Lancefield Forge, suporta presiuni înalte şi avea efectiv cinci 
sute de cai putere. El punea în mişcare două elice jumelate, 
situate de-o parte şi de alta a etamboului!, spre pupa, şi 
complet independente una de cealaltă — aplicaţie cu totul nouă 
a sistemului domnilor Dudgeon şi Millwal, care dă navelor o 
viteză apreciabilă şi le permite să evolueze într-un spaţiu foarte 
restrâns. Cât despre pescajul Delfinului, acesta nu era prea 
mare. Cunoscătorii nu se înşelau apreciind pe bună dreptate că 
nava aceea era destinată navigaţiei prin trecători de adâncime 
mijlocie. Dar, în sfârşit, toate aceste particularităţi nu puteau 
justifica în nici un fel interesul ieşit din comun al publicului. În 
definitiv, Delfinul n-avea nimic nici în plus, nici în minus faţă de 
alte vase. Trebuiau cumva învinse, la lansarea lui, unele 
dificultăţi mecanice? Nicidecum. Fluviul Clyde găzduise până 
atunci în apele sale nenumărate nave cu un tonaj mai demn de 
luat în seamă, iar lansarea Delfinului urma să se facă în chipul 
cel mai obişnuit. 

Într-adevăr, când refluxul mării prinse a se face simţit, 
începură manevrele; loviturile de ciocan cădeau perfect 
sincronizate asupra penelor care trebuiau să clintească chila 
navei. Curând, un tremur străbătu toată acea construcţie 
masivă; deşi fusese mişcată abia puţin, se simţea că începe să 
se deplaseze; alunecarea porni, se acceleră, şi în câteva clipe 
Delfinul, părăsind cala unsă meticulos, plonja în Clyde în 
mijlocul unor nori denşi de stropi albi. Partea din spate se lovi 


1 Denumire sub care este cunoscută partea de nord a Scoției. 
(N. trad.) 

1 FEtambou: element de rezistenţă al scheletului unei nave, 
amplasat la pupa, şi care susţine cârma. (N. trad.) 

de fundul mâlos al apei, apoi săltă pe creasta unui val uriaş, iar 
magnificul steamer, purtat de propriul său elan, s-ar fi zdrobit 
de cheiurile şantierelor din Govan dacă nu l-ar fi oprit ancorele, 
aruncate toate deodată cu un zgomot de-a dreptul formidabil. 

Lansarea la apă reuşise perfect. Delfinul se legăna liniştit pe 
undele fluviului Clyde. Când îl văzură ajuns în elementul său 
natural, spectatorii bătură din palme şi urale nesfârşite se 
înălţară de pe cele două maluri. 

Dar de ce atâtea strigăte şi aplauze? Fără îndoială, chiar şi 
celor mai pătimaşi dintre spectatori le-ar fi venit teribil de greu 
să-şi explice entuziasmul. De unde venea, aşadar, interesul cu 
totul deosebit trezit de nava aceea? Numai şi numai din 
misterul în care îi era învăluită destinaţia. Nu se ştia ce fel de 
comerţ urma să facă şi, întrebând diferite grupuri de curioşi, 
rămâneai pe bună dreptate uimit de diversitatea părerilor 
emise în legătură cu acest subiect foarte serios. 

Totuşi, cei mai informaţi, sau cei care pretindeau că sunt 
astfel, erau de părere că vaporul urma să joace un rol 
important în războiul cumplit care decima pe atunci Statele 
Unite ale Americii. Dar nu ştiau mai multe despre asta, iar dacă 
Delfinul era un vas pirat, o navă de transport, un vapor 
confederat sau unul al marinei federale, nimeni n-ar fi putut s-o 
spună. 

Uraaa! striga cineva, afirmând că Delfinul era construit în 
contul Statelor Sudului. 

Hip! hip! hip! striga altul, jurând că un vas atât de rapid nu se 
mai întâlnise pe coastele americane. 

Prin urmare, ignoranță deplină, iar ca să ştii exact cum stau 
lucrurile ar fi trebuit să fii asociatul, ori măcar prietenul intim 
al lui Vincent Playfair and Co. din Glasgow. 

Bogată, puternică şi pricepută casă de comerţ era aceea pe a 
cărei firmă figura numele Vincent Playfair and Co. Era o familie 
veche şi stimată, descinzând din acei lorzi Tobacco, care 
construiseră cele mai frumoase cartiere ale oraşului. După 
actul de independenţă al Uniunii, aceşti negustori abili 
întemeiaseră primele agenţii comerciale din Glasgow, facând 
comerţ cu tutun din Virginia şi din Maryland. Se născură averi 
imense; fu creat un nou centru comercial. Glasgow deveni 
curând un oraş industrial şi manufacturier; se înălţară 
pretutindeni filaturi şi topitorii, iar în câţiva ani prosperitatea 
locului atinse nivelul cel mai înalt. 

Casa Playfair rămase fidelă spiritului întreprinzător al 
înaintaşilor. Se lansă în operaţiuni dintre cele mai îndrăzneţe şi 
păstră  neştirbită onoarea comerţului englez. Actualul ei 
conducător, Vincent Playfair, om la cincizeci de ani, cu un 
temperament mai ales practic şi pozitiv, nu însă şi lipsit de 

îndrăzneală, era un armator pursânge. Nimic nu-l preocupa în 
afara chestiunilor comerciale, nici măcar partea politică a 
tranzacţiilor. Altfel, era foarte onest şi loial. 

Ideea de a fi construit şi echipat Delfinul nu şi-o putea totuşi 
revendica. Ea aparţinea categoric nepotului său, James 
Playfair, un holtei prezentabil de treizeci de ani, cel mai 
cutezător skipper! din marina comercială a Regatului Unit. 

Într-o zi, la cafeneaua Tontine de sub arcadele primăriei, după 
ce citise înfuriat ziarele americane, James Playfair îi împărtăşi 
unchiului său un proiect de mare aventură. 

— Unchiule Vincent, îi zise pe neaşteptate, se pot câştiga 
două milioane în mai puţin de o lună! 

— Şi ce se riscă? întrebă unchiul Vincent. 

— O navă şi o încărcătură. 

— Altceva nimic? 

— Ba da, pielea echipajului şi a căpitanului; dar asta nu 
contează. 

— Hai să vedem, zise unchiul Vincent, căruia îi plăcea 
expresia. 

— Ce să mai vedem? reluă James Playfair. Ai citit Tribune, 
New York Herald, Times, Enquirer of Richmond, American 
Review? 

— De douăzeci de ori, nepoate James. 

— Crezi şi dumneata, ca mine, că războiul Statelor Unite va 
dura încă multă vreme? 

— Foarte multă vreme. 

— Ştii ce mult suferă din cauza acestei lupte interesele 
Angliei şi mai ales cele ale oraşului Glasgow? 

— Şi încă şi mai mult cele ale casei Playfair and Co., răspunse 
unchiul Vincent. 

— Îndeosebi acelea, replică tânărul căpitan. 

— Mă necăjesc zi de zi din pricina asta, James, şi mă gândesc 
cu groază la dezastrele comerciale pe care le poate aduce după 
sine acest război. Nu pentru că firma Playfair n-ar fi solidă, 
nepoate, dar ea are parteneri pe care-i poate pierde. Ah, 
americanii ăştia, sclavagişti sau aboliţionişti, îi trimit la naiba 
pe toţi! 

Dacă din punctul de vedere al marilor principii ale umanităţii, 
mereu şi pretutindeni superioare intereselor personale, Vincent 
Playfair n-avea dreptate să vorbească astfel, el avea motivele 
lui să nu judece lucrurile decât sub aspect pur comercial. Cel 
mai important produs american de export lipsea pe piaţa din 


1 Denumire dată în Anglia unui căpitan al marinei comerciale. 
(N. aut.) 

Glasgow. Foamea de bumbac!, ca să folosesc energica expresie 
englezească, devenea pe zi ce trece mai amenințătoare. Mii de 
muncitori se vedeau obligaţi să trăiască din mila publică. În 
Glasgow sunt douăzeci şi cinci de mii de războaie de ţesut 
mecanice, care înainte de războiul din America produceau şase 
sute douăzeci şi cinci de mii de metri de fir din bumbac pe zi, 
ceea ce înseamnă cincizeci de milioane de lire pe an. Ţinând 
cont de aceste cifre, vom înţelege perturbările produse în 
activitatea industrială a oraşului când materia textilă începu să 
lipsească aproape în întregime. Fiecare oră aducea noi 
falimente. Toate uzinele îşi restrângeau producţia. Muncitorii 
mureau de foame. 

Tocmai spectacolul acestei cumplite mizerii îi dăduse lui 
James Playfair ideea îndrăzneţului său proiect. 

— O să merg să caut bumbac, zise el, şi-o să-l aduc, orice s-ar 
întâmpla. 

Dar, fiind şi el „„negociant" ca şi unchiul Vincent, se hotărî să 
procedeze prin schimb şi să prezinte operaţiunea sub forma 
unei afaceri comerciale. 

— Unchiule Vincent, zise, iată ideea mea. 

— Hai să vedem, James. 

— E foarte simplă. Vom cere să ni se construiască o navă de 
mare viteză şi foarte încăpătoare. 

— Asta se poate. 

— O vom încărca apoi cu muniții, cu alimente şi 
îmbrăcăminte. 

— Astea se găsesc. 

— Am să preiau comanda acestui vapor. Voi sfida toate navele 
marinei federale întâlnite în drum. Voi sparge blocada unuia 
dintre porturile Sudului... 

— ţi vei vinde scump încărcătura confederaţilor, care au 
mare nevoie de ea, zise unchiul. 

— Şi mă voi întoarce încărcat cu bumbac... 

— Pe care ţi-l vor da pe nimic. 

— Aşa cum spui, unchiule Vincent. Merge? 

— Merge. Dar ai să treci? 

— O să trec, dacă am o navă bună. 

— i se va face una în mod special. Dar echipajul? 

— Oh, am să-l găsesc! Nu-mi trebuie prea mulţi oameni. 
Câţiva pentru manevre, şi atâta tot. Nu-i vorba să ne batem cu 
federalii, ci să-i lăsăm în urmă. 

— Îi veţi lăsa, zise unchiul Vincent cu toată siguranţa. Şi 
acum, James, spune-mi înspre care punct de pe coasta 
americană intenţionezi să te îndrepţi? 


1 Literal: the cotton famine. (N. aut.) 

— Până în acest moment, unchiule, câteva vase au spart deja 
blocada la New Orleans, la Willmington şi la Savannah. Eu mă 
gândesc să intru de-a dreptul în Charleston. Nici o navă 
englezească n-a reuşit încă să intre în şenalurile sale, 
exceptând Bermuda. Voi face la fel ca ea, iar dacă nava mea 
are un pescaj mic, am să merg pe unde vapoarele federale nu 
vor putea să mă urmeze. 

— Adevărul e, zise unchiul Vincent, că în Charleston există 
bumbac din belşug. Il ard ca să scape de el. 

— Da, încuviinţă James. În plus, oraşul e aproape încercuit. 
Beauregard nu mai are muniții; îmi va plăti încărcătura cu aur 
greu. 

— Bine, nepoate! Şi când vrei să pleci? 

— Peste şase luni. Am nevoie de nopţi lungi, nopţi de iarnă, ca 
să trec mai uşor. 

— Se va face, nepoate. 

— Ne-am înţeles, unchiule. 

— Ne-am înţeles. 

— Nici psst? 

— Nici psst! 

Şi iată cum, cinci luni mai târziu, steamerul Delfinul era lansat 
la apă de la şantierele docului Kelvin fără ca adevărata lui 
destinaţie să fie cunoscută de cineva. 


II MANEVRA DE PLECARE 


Armarea Delfinului se făcu rapid. Greementul său era gata; 
mai avea nevoie doar de ajustări. Delfinul purta trei catarge de 
goeletă, lux aproape inutil. Într-adevăr, nu pe vânt conta ca să 
scape de crucişătoarele federale, ci pe maşina puternică pe 
care o închidea între bordurile sale. Şi pe bună dreptate. 

Spre sfârşitul lunii decembrie, Delfinul fu încercat în golful 
Clyde. Cu neputinţă de spus cine era mai mulţumit, 
constructorul sau căpitanul. Noul vapor aluneca minunat, iar la 
patent log! se înregistră o viteză de șaptesprezece mile pe oră?, 
viteză neobţinuţă până atunci de nici o navă engleză, franceză 
sau americană. Desigur, în caz de luptă cu vasele cele mai 
rapide, Delfinul ar fi câştigat mai multe lungimi într-o 
competiţie maritimă. 


1 Instrument care, cu ajutorul unor ace mişcate sub nişte 
cadrane gradate, indică viteza navei. (N. aut.) 

> Şapte leghe şi 87 sutimi. Mila marină are 1852 metri. (N. 
aut.) 

La 25 decembrie începu încărcarea. Vaporul trase la cheiul 
rezervat steamerelor, puţin mai jos de Glasgow Bridge, ultimul 
pod de pe Clyde înainte de vărsare. Acolo, pe platformele largi, 
erau depozitate imense cantităţi de muniții, arme şi 
îmbrăcăminte, care treceau rapid în cala Delfinului. Natura 
acestei încărcături trăda misterioasa destinaţie a navei, iar 
casa Playfair nu reuşi să păstreze mult timp secretul. De altfel, 
Delfinul trebuia să plece neîntârziat. Nici un crucişător 
american nu fusese semnalat în apele engleze. Şi apoi, când 
veni vorba de alcătuirea echipajului, cum să mai poţi păstra 
tăcerea? Nu puteai îmbarca pe cineva fără să-i comunici 
destinaţia. La urma urmei, oamenii îşi riscau pielea, iar când îţi 
rişti pielea vrei să ştii întotdeauna în ce fel şi de ce. 

Totuşi, această perspectivă nu făcu pe nimeni să ezite. Plata 
era bună şi fiecare îşi avea partea lui din afacere. Astfel că 
marinarii, dintre cei mai buni, se prezentară în număr mare. 
Lui James Playfair nu-i mai rămânea decât dificultatea alegerii. 
Dar alese bine şi, după douăzeci şi patru de ore, pe listele lui de 
echipaj figurau treizeci de mateloţi care ar fi făcut cinste 
iahtului Prea Graţioasei Sale Majestăţi. 

Plecarea fu fixată pentru 3 ianuarie. La 3l decembrie, Delfinul 
era pregătit. Cala îi era doldora de muniții şi de alimente, 
buncărele pline de cărbune. Nimic nu-l mai reţinea. 

În 2 ianuarie, căpitanul se afla la bord şi tocmai arunca 
asupra navei sale o ultimă privire cercetătoare, când un bărbat 
apăru în capul scării Delfinului şi ceru să vorbească neapărat 
cu James Playfair. Unul din mateloţi îl conduse pe dunetă. 

Era un ins solid, cu umerii largi, roşu la faţă şi cu un aer 
nătâng care ascundea cu greu un oarecare fond de fineţe şi 
veselie. Nu părea prea obişnuit cu treburile marinăreşti şi 
privea în jur ca un om în mică măsură deprins cu puntea unei 
nave. Totuşi, îşi dădea aere de lup de mare, cercetând 
greementul Delfinului şi legănându-se cum fac marinarii. 

Când ajunse lângă căpitan, îl privi fix şi-i zise: 

— Căpitanul James Playfair? 

— Chiar el, răspunse skipperul. Ce doreşti de la mine? 

— Să mă luaţi la bord. 

— Nu mai am locuri. Echipajul e complet. 

— Oh, un om în plus n-o să vă încurce. Dimpotrivă! 

— Crezi? zise James Playfair, privindu-şi interlocutorul drept 
în ochi. 

— Sunt sigur, răspunse matelotul. 

— Dar cine eşti tu? întrebă căpitanul. 

— Un marinar hârşit, pe cinstea mea, un zdrahon vânjos şi un 
ins care ştie ce vrea. Două braţe puternice ca astea pe care cu 
onor vi le propun nu sunt deloc de neglijat la bordul unei nave. 

— Dar mai sunt, pe lângă Delfin, şi alte vase, iar pe lângă 
James Playfair alţi căpitani. De ce ai venit aici? 

— Fiindcă vreau să fiu de folos la bordul Delfinului şi sub 
comanda căpitanului James Playfair. 

— N-am nevoie de tine. 

— Întotdeauna ai nevoie de un bărbat puternic, iar ca să vă 
arăt de ce sunt în stare, puteţi să mă puneţi la încercare cu trei 
sau patru dintre haidamacii cei mai vânjoşi din echipaj, vă stau 
la dispoziţie! 

— Ia te uită! exclamă James Playfair. Cum te numeşti? 

— Crockston, la ordinele dumneavoastră. 

— Căpitanul se dădu câţiva paşi înapoi ca să-l examineze mai 
bine pe acest Hercule care i se adresase într-un mod atât de 
„răspicat".  Înfăţişarea, talia, aspectul  matelotului nu-i 
dezminţeau deloc pretenţiile de om puternic. Era clar că 
trebuie să fi avut o forţă neobişnuită şi că nu părea 
nedescurcăreţ. 

— Pe unde ai mai navigat? îl întrebă Playfair. 

— Cam peste tot. 

— Ştii ce intenţionează să facă Delfinul? 

— Da, şi tocmai asta mă tentează. 

— Ei bine, să mă trăsnească Dumnezeu dacă am să las să-mi 
scape un zdrahon ca tine! Caută-l pe secund, pe domnul 
Mathew, şi spune-i să te treacă pe listă. 

După ce rostise aceste cuvinte, James Playfair se aştepta să-şi 
vadă omul întorcându-se pe călcâie şi fugind spre prova; dar se 
înşela. Crockston nu se clintea din loc. 

— N-ai auzit ce-am spus? întrebă căpitanul. 

— Ba da, răspunse matelotul. Dar asta nu-i totul, mai am ceva 
să vă propun. 

— Ah, mă plictiseşti! zise brusc James. N-am timp de pierdut 
cu conversațiile. j 

— N-o să vă plictisesc mult, reluă Crockston. Incă două 
cuvinte şi gata. Să vă spun: am un nepot. 

— Are un unchi simpatic, nepotul dumitale, remarcă James 
Playfair. 

— Ei, ei! făcu Crockston. 

— O să termini odată şi odată? întrebă căpitanul, vizibil 
nerăbdător. 

— Un om în plus n-o să vă încurce. Dimpotrivă! 


Za rara 


— Ei bine, iată care-i treaba. Când îl iei pe unchi, aranjezi şi 
pentru nepot, peste învoială. 

— Ah, într-adevăr? 

— Da, aşa se obişnuieşte. Unul nu merge fără celălalt. 

— Şi ce-i cu nepotul ăsta al tău? 

— E un băiat de cincisprezece ani, boboc pe care îl învăţ 
meseria. E plin de bunăvoință şi-o să ajungă marinar bun într-o 
zi. 

— Aha, meştere Crockston, strigă James Playfair, nu cumva 
confunzi Delfinul cu o şcoală de muşi? 

— Să nu vorbim de rău şcolile de muşi, spuse marinarul. Unul 
din ei a devenit amiralul Nelson, iar altul, amiralul Franklin. 

— Nu, zău, amice! răspunse James Playfair. Ai un fel de a 
vorbi care-mi place. Adu-ţi nepotul; dar dacă nu-l găsesc în 
unchiul lui pe voinicul care pretinzi că este, unchiul va avea de- 
a face cu mine. Du-te şi întoarce-te într-o oră. 

Crockston nu aşteptă să i se spună de două ori. Îl salută 
destul de stângaci pe căpitanul Delfinului, apoi cobori pe chei. 
După o oră, revenea la bord cu nepotul său, un băiat între 
paisprezece şi cincisprezece ani, cam plăpând, cam slăbănog, 
cu un aer timid şi mirat, şi care nu semăna deloc cu unchiul lui 
nici în ce priveşte purtarea îndrăzneață, nici ca vigoare a 
corpului. Crockston însuşi se văzu obligat să-l stimuleze prin 
câteva cuvinte de încurajare. 

— Hai, zicea el, curaj! N-o să ne mănânce nimeni, ce dracu! 
De altfel, mai avem timp să ne răzgândim. 

— Nu, nu! răspunse tânărul. Şi Cerul să ne apere! 

În aceeaşi zi, matelotul Crockston şi novicele John Stiggs erau 
înscrişi pe lista de echipaj a Delfinului. 

A doua zi dimineaţa, la orele cinci, focurile steamerului fură 
aţâţate zdravăn; puntea tremura uşor de la vibraţiile cazanului, 
iar aburul ieşea fluierând prin supape. Sosise clipa plecării. 

O apreciabilă mulţime se înghesuia, în ciuda orei matinale, pe 
cheiuri şi pe Glasgow Bridge. Venea să salute pentru ultima 
dată cutezătorul vapor. Vincent Playfair era şi el acolo, ca să-l 
îmbrăţişeze pe James, dar se purtă în această împrejurare ca 
un bătrân roman de odinioară. Işi păstră cu eroism sângele 
rece, iar cele două sărutări apăsate cu care îşi trată nepotul 
erau dovada unui suflet plin de vigoare. 

— Du-te, James, îi zise tânărului căpitan, du-te repede şi 
întoarce-te încă şi mai repede. Mai ales nu uita să te foloseşti 
din greu de poziţia ta. Vinde scump, cumpără ieftin, şi unchiul 
tău îţi va acorda stima lui. 

Cu această recomandare, împrumutată din Manualul 
negustorului perfect, unchiul şi nepotul se despărţiră şi toţi 
vizitatorii părăsiră bordul vasului. 


120 


În clipa aceea, Crockston şi John Stiggs erau pe teuga din 
faţă, unul lângă altul, iar primul îi spunea celui de-al doilea: 

— Minunat, minunat! În mai puţin de două ore vom fi în larg 
şi am o părere foarte bună despre călătoria care începe aşa! 

În loc de răspuns, novicele strânse mina lui Crockston. James 
Playfair tocmai dădea ultimele ordine pentru plecare. 

— Avem presiune? îşi întrebă secundul. 

— Da, căpitane, răspunse domnul Mathew. 

— Ei bine, dezlegaţi parâmele. 

Manevra fu executată imediat. Elicele se puseră în mişcare. 
Delfinul se urni din loc, trecu printre navele din port şi dispăru 
curând din ochii mulţimii care-l saluta cu ultimele urale. 

Coborârea pe Clyde se făcu fără nici o greutate. S-ar putea 
spune că râul acesta a fost trasat de mâna omului, şi încă de o 
mână de maestru. De şaizeci de ani încoace, graţie dragării şi 
curăţirii repetate, a câştigat cincisprezece picioare adâncime, 
iar lărgimea i s-a triplat între cheiurile oraşului. Curând 
pădurea de catarge şi coşuri se pierdu în fum şi ceaţă. 
Zgomotul ciocanelor din topitorii si al securilor de pe șantierele 
de construcţii se stinse în depărtare". În dreptul satului Partick, 
casele de odihnă, vilele, locuinţele de plăcere luară locul 
uzinelor. Micşorând aburul, Delfinul evolua printre digurile 
înălțate pe malurile râului şi deseori trecea prin strâmtori 
foarte înguste. Inconvenient de mică importanţă; pentru o apă 
navigabilă, în fond, contează mai mult adâncimea decât 
lărgimea. Condus de unul dintre excelenţii piloţi ai Mării 
Irlandei, vaporul înainta fără ezitare printre geamandurile 
plutitoare, coloanele de piatră şi acele big-gings! prevăzute cu 
faruri care marchează şenalul. Peste puţin timp trecu de 
orăşelul Renfrew. Albia lui Clyde se lărgea la poalele colinelor 
Kilpatrick şi în faţa golfului Bowling, în fundul căruia se 
deschide gura canalului care leagă oraşul Edinburgh de 
Glasgow. 

În sfârşit, la o înălţime de patru sute de picioare, castelul 
Dumbarton îşi ivi silueta uşor estompată de ceaţă şi, nu peste 
mult, pe malul stâng, navele din portul Glasgow dansară pe 
valurile stârnite de Delfin. Câteva mile mai încolo, fu depăşit 
Greenock, locul de baştină al lui James Watt. Delfinul ajunse la 
gura fluviului Clyde şi la intrarea în golful prin care acesta îşi 
varsă apele în Canalul Nordului. Acolo, nava simţi primele 
ondulaţii ale mării şi o luă de-a lungul coastelor pitoreşti ale 
insulei Arran. 

În cele din urmă trecu de promontoriul Cantyre, aruncat de-a 
curmezişul canalului; întâlni insula Rathlin; pilotul se întoarse 


1 Mici ridicături din piatră. (N. aut.) 

cu şalupa la micul său cuter care naviga în larg; redat 
autorităţii căpitanului. Delfinul o luă, prin nordul Irlandei, pe o 
rută mai puţin frecventată de nave şi, curând, pienrind din raza 
privirii ultima bucată de pământ european, se văzu singur în 
mijlocul oceanului. 


III PE MARE 


Delfinul avea un echipaj bun; nu din marinari războinici, nici 
din mateloţi de abordaj, ci alcătuit din oameni care manevrau 
excelent. Nici nu-i trebuia mai mult. Voinicii aceia erau, unul ca 
unul, nişte inşi curajoşi, insă — cu toţii — mai mult sau mai 
puţin comercianţi. Alergau după avere, nu după glorie. N-aveau 
nici un pavilion de arătat altora, nici culori de apărat prin salve 
de tun şi, de altfel, întreaga artilerie de bord era alcătuită din 
două mici aruncătoare de pietre bune doar de semnalizat. 

Delfinul înainta rapid; răspundea perfect  speranţelor 
constructorilor şi căpitanului, şi în scurt timp ieşise din apele 
britanice. În jur, nici o navă; marea rută a Oceanului era liberă. 
De fapt, nici un vapor al marinei federale n-avea dreptul să-l 
atace sub pavilion englez. Să-l urmărească, da; să-l împiedice 
să spargă blocada, atâta tot. Aşa că James Playfair făcuse orice 
sacrificiu pentru viteza navei sale, anume ca să nu poată fi 
urmărită. = 

Orice s-ar fi întâmplat, paza vigilentă nu lipsea la bord. În 
ciuda frigului, cineva veghea în permanenţă în arboradă, gata 
să semnaleze cea mai mică pânză apărută la orizont. Când se 
lăsă seara, căpitanul James dădu domnului Mathew instrucţiuni 
dintre cele mai precise. 

— Nu lăsaţi oamenii să stea prea mult de veghe, îi zise. li 
poate pătrunde frigul, iar în asemenea condiţii nu se face pază 
bună. Schimbaţi-i mereu. 

— Înţeles, căpitane! răspunse domnul Mathew. 

— Vi-l recomand pe  Crockston pentru acest serviciu. 
Matahala pretinde că are o vedere excelentă; trebuie pus la 
încercare. Includeţi-l în cartul de dimineaţă; să ţină sub 
observaţie ceața din zori. Dacă apare ceva nou, să fiu anunţat. 

După care James Playfair se retrase în cabina sa. Domnul 
Mathew îl chemă pe Crockston şi-i transmise ordinele 
căpitanului. 

— Mâine la şase, îi zise, să-ţi iei în primire postul de 
observaţie de pe vergile focului. 

În loc de răspuns, Crockston scoase un mormăit afirmativ. Dar 
domnul Mathew nici nu se întorsese bine, că marinarul 

bombăni o grămadă de cuvinte fără înţeles, sfârşind cu 
exclamaţia: 

— Ce naiba vrea să spună cu vergile focului? 

Chiar atunci îi ieşi în cale, pe teuga din faţă, nepotul său, John 
Stiggs. 

— Ei bine, bunul meu Crockston? 

— Ei bine! Merge, merge! răspunse marinarul cu un zâmbet 
forţat. Nu-i decât o belea: afurisitul ăsta de vapor se scutură ca 
un câine care iese din apă, astfel că mi-e sufletul cam amărât. 

— Sărman prieten! zise novicele uitându-se la Crockston cu 
un sentiment de vie recunoştinţă. 

— Şi când mă gândesc, reluă marinarul, că la vârsta mea mi 
se mai întâmplă să am rău de mare! Ca o femeiuşcă! Dar o să- 
mi treacă, o să-mi treacă! Mă mai necăjesc şi vergile alea ale 
focului... 

— Dragul meu Crockston, şi numai pentru mine... 

— Pentru dumneata şi pentru el, răspunse Crockston. Dar nici 
un cuvânt celor de-aici, John. Ai încredere în Destin, el n-o să 
ne părăsească. 

Cu aceste cuvinte, John Stiggs şi Crockston se întoarseră în 
cabina echipajului, iar marinarul nu adormi înainte de a-l vedea 
pe tânărul novice dormind liniştit în compartimentul strâmt 
care îi fusese repartizat. 

A doua zi, la ora şase, Crockston se sculă şi plecă să-şi ia 
postul în primire; urcă pe punte, iar secundul îi dădu ordin să 
se caţăre în arboradă şi să fie cu ochii în patru. 

Auzindu-i vorbele, marinarul păru cam nehotărât; apoi, luînd o 
hotărâre, porni spre pupa Delfinului. 

— Hei, unde te duci? strigă domnul Mathew. 

— Unde m-aţi trimis, răspunse Crockston. 

— 'Ţi-am spus să treci la vergile focului. 

— Ei, acolo mă duc, răspunse matelotul pe un ton 
imperturbabil, fără să-şi întrerupă mersul spre dunetă. 

— Îţi baţi joc de mine? reluă domnul Mathew, pierzându-şi 
răbdarea. Cauţi vergile focului pe arborele artimon? Ai o mutră 
de orăşan care habar n-are să împletească o saulă ori să facă o 
matisare! La bordul cărui hârb ai mai navigat, amice? Treci la 
catargul focului, imbecilule, la catargul focului! 

Mateloţii aflaţi pe punte, adunaţi în grabă de cuvintele 
secundului, nu-şi putură reţine un imens hohot de râs văzând 
figura tulburată a lui Crockston, care se întorcea spre teuga! 
provei. 

1 Teugă: construcţie situată deasupra punţii superioare, la 
prova unei nave, în interiorul căreia sunt amenajate magazii, 
mai rar locuinţe pentru echipaj. (N. trad.) 

— Aşa, zise el pe când măsura din priviri catargul, al cărui 
vârf cu totul nevăzut se pierdea în ceţurile dimineţii. Va să zică, 
trebuie să mă caţăr acolo, sus? 

— Da, răspunse domnul Mathew, şi încă repede. Pe sfântul 
Patrick, o navă federală ar fi avut timp să-şi înfigă bompresul! 
în greementul nostru înainte ca acest trintor să ajungă la postul 
lui. Ai de gând să mergi odată? 

Fără să crâcnească, Crockston se sui cu greu pe bastingaj; 
apoi începu să se caţăre pe scara de frânghie ca unul care nu 
se ştie folosi nici de picioare, nici de mâini. Ajuns la gabia 
focului, în loc să se salte cu uşurinţă pe ea, rămase nemişcat, 
agăţându-se de catarg cu disperarea celui apucat de ameţeală. 
Stupefiat de atâtea stângăcii şi simțindu-se cuprins de furie, 
domnul Mathew îi porunci să coboare pe punte imediat. 

— Zdrahonul ăla, îi zise şefului de echipaj, n-a fost matelot 
niciodată în toată viaţa lui. Johnston, du-te şi vezi cam ce are 
prin sac. 

Şeful de echipaj o luă grăbit spre cabina mateloţilor. 

Între timp, Crockston cobora cu mare greutate; alunecându-i 
piciorul, se agăţă de o parâmă liberă şi căzu destul de rău pe 
punte. 

— Neîndemânaticule, necioplitule, marinar de apă dulce! 
strigă domnul Mathew în chip de mângâiere. Ce cauţi tu la 
bordul Delfinului? Aha! te dădeai drept marinar de nădejde şi 
nu ştii nici măcar să deosebeşti catargul artimonului de cel al 
velei foc! Ei bine, o să stăm puţin de vorbă. 

Crockston nu răspundea. Avea spinarea încovoiată, ca unul 
resemnat să primească orice. Chiar atunci se întoarse şeful de 
echipaj din inspecția lui. 

— Iată, îi zise secundului, ce-am găsit în sacul acestui ţărănoi: 
un portofel suspect, cu scrisori. 

— Dă-l încoace, făcu domnul Mathew. Scrisori cu timbrul 
Statelor Unite ale Nordului! „Dl. Halliburtt, din Boston"! Un 
aboliţionist! Un federal!... Mizerabilule! Eşti un trădător! Te-ai 
strecurat la bord ca să ne trădezi! Fii liniştit, treaba ta s-a 
sfârşit, şi-o să ai parte de ghearele pisicii cu nouă cozi?! Şef de 
echipaj, să fie anunţat căpitanul. Până vine, voi, ceilalţi, păziţi-l 
pe ticălosul ăsta. 

Întâmpinat cu asemenea complimente, Crockston se strâmbă 
cumplit, dar nu scotea o vorbă. Il legaseră de cabestan şi nu-şi 
putea mişca nici mâinile, nici picioarele. 


1 Bompres: arbore aproape orizontal, montat la prova navei şi 
servind la susţinerea pânzelor triunghiulare. (N. trad.) 

? Literal: cat of nine tails, bici făcut din nouă curele, foarte 
folosit în marina engleză. (N. aut.) 

După câteva minute, James Playfair ieşi din cabina sa şi se 
îndreptă spre teuga provei. Imediat, domnul Mathew îl puse pe 
căpitan la curent cu întâmplarea. 

— Ce ai de spus? întrebă James Playfair, reţinându-şi cu greu 
mânia. 

— Nimic, răspunse Crockston. 

— Ce voiai să faci pe nava mea? 

— Nimic. 

— Şi ce aştepţi acum de la mine? 

— Nimic. 

— Cine eşti tu? Un american, aşa cum par să dovedească 
scrisorile astea? 

Crockston nu răspunse. 

— Şef de echipaj, zise James Playfair, cincizeci de lovituri de 
bici, ca să i se dezlege limba. Sunt de ajuns, Crockston? 

— O să vedem, răspunse fără să clipească unchiul lui John 
Stiggs. 

— Voi, ăştia, mişcaţi! porunci şeful de echipaj. 

La acest ordin, doi mateloţi puternici îl dezbrăcară pe 
Crocksţon de bluzonul său de lână. Luaseră deja temutul 
instrument şi îl ridicau deasupra umerilor pedepsitului, în 
momentul când novicele John Stiggs, palid şi nefericit, se 
repezi pe punte. 

— Căpitane! strigă el. 

— Ah, nepotul! zise James Playfair. 

— Căpitane, reluă novicele cu un efort care îi marca violent 
figura, spun eu ceea ce n-a vrut să spună Crockston! O să 
dezvălui ceea ce el vrea încă să ascundă. Da, e american, iar eu 
la fel; amândoi suntem duşmanii sclaviei, dar nu suntem 
trădători veniţi la bord ca să predăm Delfinul navelor federale. 

— Atunci de ce-aţi venit? întrebă căpitanul cu asprime, 
cercetându-l atent pe tânărul novice. 

Acesta ezită câteva clipe înainte de a răspunde, apoi, cu o 
voce destul de hotărâtă, zise: 

— Căpitane, aş vrea să vă vorbesc între patru ochi. 

Pe când John Stiggs îşi exprima dorinţa, James Playfair 
continua să-l examineze cu atenţie. Faţa tânără şi blândă a 
novicelui, vocea lui deosebit de plăcută, fineţea mâinilor sale 
albe, abia atinse de un strat de culoare, ochii mari a căror 
însufleţire nu putea ascunde blândeţea, toate acestea îl făcură 
pe căpitan să bănuiască ceva. După ce John Stiggs îi ceru să-i 
vorbească aparte, Playfair îl privi fix pe Crockston, care ridica 
din umeri; apoi mută asupra novicelui o privire întrebătoare pe 
care acesta n-o putu susţine, şi-i spuse doar atât: 

— Vino. 

John Stiggs îl urmă pe căpitan în dunetă, iar acolo, deschizând 
uşa cabinei sale, James Playfair îi zise novicelui, ai cărui obraji 
erau palizi din pricina emoţiei: 

— Binevoiţi să intraţi, domnişoară. 

Invitat astfel, John începu să roşească şi două lacrimi îi 
scăpară din ochi fără să vrea. 

— Liniştiţi-vă, domnişoară, zise James Playfair pe un ton mai 
blând, şi vă rog să mă lămuriţi cărei împrejurări îi datorez 
cinstea de a vă avea la bord. 

Tânăra ezită o clipă să răspundă; apoi, încurajată de privirea 
căpitanului, se hotări să vorbească. 

— Domnule, zise ea, mă duc să-mi întâlnesc tatăl la 
Charleston. Oraşul e încercuit pe uscat, blocat dinspre mare. 
Nu ştiam cum să ajung acolo, până când am aflat că Delfinul îşi 
propunea să spargă blocada. Prin urmare, m-am urcat pe nava 
dumneavoastră, domnule, şi îmi cer scuze că am făcut-o fără să 
vă cer consimţământul. M-ati fi refuzat. 

— Bineînţeles, răspunse James Playfair. 

— Deci am făcut bine că nu v-am întrebat, zise fata cu o voce 
mai hotărâtă. 

Căpitanul îşi încrucişa braţele, dădu un ocol prin cabină, apoi 
reveni. 

— Cum vă numiţi? o întrebă. 

— Jenny Halliburtt. 

— Dacă e să judec după adresele de pe scrisorile găsite 
asupra lui Crockston, tatăl vă este din Boston? 

— Da, domnule. 

— Şi un nordist se află aşadar într-un oraş din sud în plin 
război de secesiune? 

— Tatăl meu e prizonier, domnule. Era la Charleston când s- 
au tras primele focuri de puşcă ale războiului civil şi când 
trupele Uniunii au fost alungate din fortul Sumter de către 
confederați. Principiile tatălui meu au atras asupra lui ura 
adepților sclaviei şi, cu nesocotirea oricărei justiţii, el a fost 
întemnițat din ordinul generalului Beauregard. Eram atunci în 
Anglia, la o rudă care tocmai murise, şi singură, fără alt sprijin 
decât în Crockston, cel mai credincios servitor al familiei, am 
vrut să-mi caut tatăl şi să-i împărtăşesc soarta. 

— La urma urmei, ce e domnul Halliburtt? întrebă James 
Playfair. 

— Un ziarist cinstit şi curajos, răspunse Jenny cu mândrie, 
unul din cei mai serioşi redactori ai Tribunei şi cel mai 
îndrăzneţ apărător al cauzei negrilor. 


1 Ziar dedicat în întregime abolirii sclaviei. (N. aut.) 

— Un aboliţionist! strigă cu putere căpitanul. Unul dintre 
oamenii care, sub pretextul lipsit de sens al abolirii sclaviei, şi- 
au umplut ţara de sânge şi ruine! 

— Domnule, răspunse Jenny Halliburtt pălind, îmi insultaţi 
tatăl! N-ar trebui să uitaţi că aici sunt singura care îl poate 
apăra! 

O roşeaţă intensă apăru pe fruntea tânărului căpitan; îl 
cuprinse o mânie amestecată cu ruşine. Poate că era pe punctul 
de a-i răspunde tinerei fără menajamente, dar reuşi să se 
abţină şi deschise uşa cabinei. 

— Şef de echipaj! strigă el. 

Cel chemat apăru în fugă. 

— Cabina aceasta va fi de acum înainte a domnişoarei Jenny 
Halliburit, zise căpitanul. Să mi se pregătească o cuşetă la 
capătul dunetei. Îmi ajunge atât. 

Şeful de echipaj se uita stupefiat la tânărul novice căruia i se 
dădea un nume femeiesc; dar, la un semn al lui James Playfair, 
ieşi. 

— Iar acum, domnişoară, simţiţi-vă ca acasă, zise tânărul 
căpitan al Delfinului 

Apoi se retrase. 


IV ŞIREILICURILE LUI CROCKSTON 


Întreg echipajul află în scurt timp povestea domnişoarei 
Halliburtt. Pe Crockston nu-l deranja s-o spună. Din ordinul 
căpitanului, fusese dezlegat de cabestan, iar pisica cu nouă cozi 
se întorsese în culcuşul ei. 

— Drăguţ animal, zise Crockston, mai ales când face pe 
blânda. 

Îndată ce se văzu liber, coborî în cabina echipajului, luă o 
mica valiză şi i-o duse domnişoarei Jenny. Fata putu atunci să-şi 
îmbrace din nou hainele femeieşti; rămase însă izolată în 
cabină şi nu se mai ivi pe punte. 

În ce-l priveşte pe Crockston, deveni absolut limpede pentru 
toţi că era marinar tot atât de mult ca un ins din garda călare şi 
trebuiră să-l scutească de orice serviciu la bord. 

În vremea aceasta, Delfinul înainta rapid de-a curmezişul 
Atlanticului, frământându-i valurile cu dubla sa elice, şi singura 
grijă a echipajului era să vegheze cu multă atenţie. A doua zi 
după scena care descoperi incognito-ul domnişoarei Jenny, 
James Playfair se plimba cu paşi repezi pe puntea dunetei. Nu 
făcuse nici o încercare de-a o revedea pe fată şi de-a relua 
conversaţia din ajun. 

În timpul plimbării, Crockston îi ieşea mereu în cale şi-l 
examina pe furiş, cu o mutră satisfăcută. Era evident că dorea 
să stea de vorbă cu căpitanul şi începu să-l privească atât de 
insistent încât în cele din urmă acesta se enervă. 

— Ah, ce mai vrei de la mine? zise James Playfair, adresându- 
se americanului. Te învârţi în jurul meu ca un înotător pe lângă 
o geamandură! N-ai de gând să încetezi? 

— Îmi cer iertare, căpitane, răspunse Crockston clipind din 
ochi, dar am ceva anume să vă spun. 

— Dă-i drumul! 

— O, nu-i ceva deosebit. Vreau să vă spun atâta doar, că 
sunteţi om cumsecade în fond. 

— De ce în fond? 

— Şi în fond şi în rest. 

— N-am nevoie de complimentele tale. 

— Astea nu-s complimente. Ca să vi le fac, o să aştept să 
ajungeţi până la capăt. 

— La care capăt? 

— La capătul misiunii. 

— Aha! Am de îndeplinit o misiune? 

— Bineînţeles. Ne-aţi primit la bord, pe fată şi pe mine. Bun. 
l-aţi cedat domnişoarei Halliburtt cabina. Bun. M-aţi scăpat de 
bici. Cum nu se poate mai bine. Ne duceţi de-a dreptul la 
Charleston. E minunat. Dar asta nu-i totul. 

— Cum adică nu-i totul?! strigă James Playfair uluit de 
pretenţiile lui Crockston. 

— Sigur că nu, răspunse acesta din urmă luându-şi un aer 
şiret. Tatăl e prizonier acolo! 

— Şi dacă e? 

— Şi dacă e, va trebui eliberat. 

— Să-l eliberez pe tatăl domnişoarei Halliburtt? 

— Fără îndoială. Un bărbat demn, cetăţean curajos! Merită să 
rişti ceva pentru el. 

— Meştere Crockston, zise James Playfair încruntându-se, 
pari să fii un glumeţ de prima clasă. Dar ţine minte bine: eu n- 
am chef de glume. 

— Vă mulţumesc, căpitane, răspunse americanul. Vorbesc 
foarte serios, nu glumesc deloc. Ce vă propun pare absurd la 
început, dar după ce o să vă mai gândiţi veţi vedea că nu puteţi 
face altfel. 

— Cum! Va trebui să-l eliberez pe domnul Halliburtt? 

— Exact. Veţi cere punerea sa în libertate generalului 
Beauregard, care n-o să vă refuze. 

— Şi dacă mă refuză? 

— Atunci, răspunse  Crockston  netulburat, vom folosi 
mijloacele forte şi vom umfla prizonierul de sub nasul 
confederaţilor. 

— Aşa, strigă James Playfair pe care începea să-l cuprindă 
furia, aşa, nu-mi ajunge că trec printre vasele federale şi că 
sparg blocada la Charleston, mai trebuie să mă şi întorc în 
ocean sub canonada forturilor, şi asta numai ca să eliberez un 
domn pe care nu-l cunosc, unul dintre aboliţioniştii aceia pe 
care îi detest, mâzgălitor de hârtie care îşi varsă cerneala în loc 
să-şi verse sângele! 

— Oh, o lovitură de tun mai mult sau mai puţin! comentă 
Crockston. 

— Meştere Crockston, zise James Playfair, ascultă bine aici: 
dacă te pun păcatele să-mi mai pomeneşti vreodată despre 
povestea asta, te arunc în fundul calei, unde vei sta tot timpul 
cât durează traversarea, ca să înveţi să-ţi ţii gura. 

Cu aceste cuvinte, căpitanul îl expedie pe american, care 
plecă bombănind: 

— Ei bine, nu-s nemulţumit de conversaţie! Afacerea-i 
pornită! Treaba merge, merge! 

Când James Playfair spusese „un aboliţionist pe care îl 
detest", îl luase, desigur, gura pe dinainte. Nu era deloc un 
partizan al sclaviei, dar nu voia să admită că problema acesteia 
era predominantă în războiul civil al Statelor Unite, şi asta în 
ciuda declaraţiilor formale ale preşedintelui Lincoln. Pretindea 
oare că statele din sud — opt din treizeci şi şase — aveau în 
principiu dreptul să se separe, fiindcă se uniseră de bunăvoie? 
Nici măcar asta. li detesta pe nordişti, atâta tot. Li detesta ca pe 
nişte fraţi desprinşi odinioară din familia comună, englezi 
veritabili care consideraseră că e bine să facă ceea ce el, James 
Playfair, aproba acum la Statele Confederate. Iată care erau 
opiniile politice ale căpitanului de pe nava Delfinul; dar în 
primul rând războiul din America îl atingea direct şi personal, 
încât purta pică acelora care făceau acest război. Se înţelege, 
deci, cum trebuie să fi primit propunerea de a elibera un 
adversar al sclaviei, ridicându-şi-i în cap pe confederați, cu care 
pretindea că face negoţ. 

Totuşi, insinuările lui Crockston nu încetau să-l frământe. Le 
alunga departe, însă ele îi reveneau în minte neîncetat, iar când 
a doua zi domnişoara Jenny urcă pentru o clipă pe punte, nu 
îndrăzni să i se uite în ochi. 

Şi era, fără îndoială, mare păcat, căci această fată cu părul 
blond, cu privirea inteligentă şi blândă, merita să fie privită de 
un tânăr de treizeci de ani; dar James se simţea încurcat în 
prezenţa ei; simţea că fermecătoarea creatură avea un suflet 
mare şi generos, a cărui educaţie se făcuse la şcoala nefericirii. 
Îşi dădea seama că tăcerea cu care o trata era un refuz de a-i 
aproba dorinţele cele mai scumpe. Nici domnişoara Jenny nu-l 
căuta pe James Playfair, însă nici nu-l evita, şi în primele zile îşi 
vorbiră puţin sau deloc. Miss Halliburtt abia dacă ieşea din 
cabina ei şi, desigur, ea nu i-ar fi adresat vreodată o vorbă 
interesată căpitanului Delfinului, dacă o stratagemă de-a lui 
Crockston n-ar fi pus cele două părţi în contact. 

Bravul american era un servitor credincios al familiei 
Halliburtit. Fusese crescut în casa stăpânului său şi 
devotamentul îi era fără margini. Bunul-simţ îi era pe măsura 
curajului şi a puterii. Aşa cum s-a văzut, avea un fel al său 
propriu de a privi lucrurile: trata evenimentele din perspectiva 
unei filozofii particulare; nu se descuraja uşor şi în cele mai 
dificile împrejurări ştia să se descurce minunat. 

Acest om cumsecade îşi pusese în cap să-l elibereze pe 
domnul Halliburtt; să se folosească, pentru a-l salva, de nava 

căpitanului şi de căpitanul însuşi, după care să se întoarcă în 
Anglia. Aşa arăta planul lui, pe când fata nu dorea altceva decât 
să-şi găsească tatăl şi să împartă captivitatea cu el. Crockston 
încerca să-l mobilizeze pe James Playfair; atacase decis, dar 
inamicul nu dăduse înapoi. Dimpotrivă. 

— Haide, îşi zise, trebuie neapărat ca domnişoara Jenny şi 
căpitanul să ajungă la o înţelegere. Dacă rămân posaci pe 
parcursul întregii traversări, n-ajungem la nimic. Trebuie să-şi 
vorbească, să discute, să se şi certe, dar să stea de vorbă, şi să 
fiu spânzurat dacă în timpul conversaţiei James Playfair nu va 
ajunge să propună el însuşi ceea ce astăzi refuză. 

Văzând însă că fata şi tânărul se ocoleau, Crockston începu să 
se neliniştească. „Trebuie să grăbim lucrurile", îşi zise. 

Şi în dimineaţa celei de-a patra zile intră în cabina 
domnişoarei Halliburtt frecându-şi mâinile cu un aer de deplină 
satisfacţie. 

— Veşti bune, strigă el, veşti bune! N-o să ghiciţi niciodată ce 
mi-a propus căpitanul. Un bărbat foarte cumsecade, chiar aşa! 

— Ah, răspunse Jenny, a cărei inimă bătea cu putere. [i-a 
propus...? 

— Să-l eliberăm pe domnul Halliburtt, să-l răpim de la 
confederați şi să-l ducem în Anglia. 

— Adevărat? strigă Jenny. 

— E aşa cum vă spun, domnişoară. Ce om de suflet e acest 
James Playfair! lată cum sunt englezii: sau totul rău, sau totul 
bine! Ah, poate conta pe recunoştinţa mea şi sunt gata să mă 
las tăiat pentru el, dacă asta i-ar fi pe plac. 

Bucuria domnişoarei Jenny fu imensă la auzul cuvintelor lui 
Crockston. Să-i elibereze tatăl! Ea nici măcar n-ar fi îndrăznit 
să-şi imagineze un asemenea proiect! Iar căpitanul Delfinului 
îşi risca pentru ea nava şi echipajul! 

— Aşa stau lucrurile, adăugă Crockston în încheiere, încât 
omul, domnişoară Jenny, merită pe deplin un cuvânt de 
mulţumire din partea dumneavoastră. 

— Mai mult decât atât, o prietenie veşnică! exclamă fata. 

— Şi părăsi imediat cabina, căutându-l pe James Playfair ca 
să-şi exprime sentimentele ce i se revărsau din inimă. „Merge 
din ce în ce mai bine, murmură americanul. Treaba zbârnâie, o 
să reuşim!" 

James Playfair se plimba pe dunetă şi, cum era de aşteptat, fu 
foarte surprins, ca să nu spunem stupefiat, s-o vadă pe fată 
apropiindu-se de el şi, cu ochii umezi de lacrimile recunoştinţei, 
întinzându-i mâna. 

— Mulţumesc, domnule, mulţumesc pentru devotamentul 
dumneavoastră, pe care n-aş fi îndrăznit să-l aştept vreodată de 
la un străin! 

— Domnişoară, răspunse căpitanul ca unul care nu înţelegea 
şi nu putea să înţeleagă, nu ştiu... 

— Totuşi, domnule, reluă Jenny, aveţi de gând să înfruntaţi 
destule primejdii pentru mine, poate chiar să vă riscaţi 
interesele. Aţi făcut deja atât de mult acordându-mi la bord o 
ospitalitate la care nu aveam nici un drept... 

— Scuzaţi-mă, domnişoară Jenny, zise James Playfair, dar vă 
mărturisesc că nu pricep ce vreţi să spuneţi. M-am purtat faţă 
de dumneavoastră ca orice bărbat binecrescut faţă de o femeie, 
iar ceea ce am făcut nu merită nici atâta recunoştinţă, nici 
atâtea mulţumiri. 

— Domnule Playfair, zise Jenny, e inutil să vă mai prefaceţi. 
Crockston mi-a spus totul! 

— Ah, făcu căpitanul, Crockston v-a spus totul. Atunci înţeleg 
din ce în ce mai puţin motivul care v-a determinat să părăsiţi 
cabina şi să veniţi să-mi spuneţi cuvinte pe care... 

Vorbind astfel, tânărul căpitan era destul de stânjenit; îşi 
aminti cât de brutal întâmpinase propunerile americanului; dar 
Jenny nu-i lăsă timp să se mai explice, din fericire pentru el, ci 
îl întrerupse: 

— Domnule James, când m-am îmbarcat pe această navă eu n- 
aveam alt plan decât să merg la Charleston şi acolo, oricât de 
cruzi ar fi adepţii sclaviei, n-ar fi putut refuza unei sărmane fete 
dorinţa de a împărţi captivitatea cu tatăl ei. Atâta tot, şi n-aş fi 
sperat niciodată într-o întoarcere imposibilă; dar fiindcă 
generozitatea dumneavoastră merge până acolo încât vreţi să- 
mi eliberaţi tatăl închis, şi fiindcă doriţi să faceţi totul pentru a- 
l salva, primiţi vă rog recunoştinţa mea vie şi îngăduiţi-mi să vă 
strâng mâna! 

James nu ştia ce să spună şi nici ce atitudine să ia; îşi muşca 
buzele; nu îndrăznea să ia mâna pe care i-o întindea fata. Vedea 
bine că Crockston îl „compromisese" îndeajuns încât să nu mai 
poată da înapoi. Şi totuşi, n-avea de gând să participe la 
eliberarea domnului Halliburtt şi să tragă ponoasele afacerii. 
Dar cum să înşele speranţele sărmanei fete? Cum să refuze 
mâna pe care ea i-o întindea cu un profund sentiment 
prietenesc? Cum să schimbe în lacrimi de durere lacrimile de 
recunoştinţă care-i umezeau ochii? 

Aşa că tânărul încercă să răspundă evaziv, încât să-şi poată 
păstra libertatea de acţiune şi să nu se angajeze cu nimic. 

— Domnişoară Jenny, credeţi-mă că am să fac tot ce-mi va sta 
în putinţă pentru... 

Şi cuprinse în palme mâna mică a domnişoarei Jenny; dar, la 
apăsarea ei blândă, simţi că inima i se topeşte, mintea i se 
tulbură; nu găsea cuvinte să-şi exprime gândurile; bâlbâi ceva 
vag: 

— Domnişoară... domnişoară Jenny... pentru dumneata... 

Crockston, care îl urmărea, îşi freca mâinile strâmbându-se şi 
repeta: 

„Se face, se face! S-a făcut!" 

Cum să fi ieşit James Playfair din această situaţie neplăcută? 
Nimeni n-ar fi putut spune. Însă, spre norocul lui, dacă nu şi 
spre al Delfinului, răsună vocea matelotului de veghe. 

— Ehei! Ofiţer de cart! strigă el. 

— Ce se întâmplă? întrebă domnul Mathew. 

— Pânză sub vânt! 

Părăsind-o imediat pe fată, James Playfair se repezi spre 
hobanele artimonului. 


V GHIULELELE  IROCHEZULUI ŞI 
ARGUMENTELE DOMNIŞOAREI JENNY 


Până atunci Delfinul navigase cu mult noroc şi cu o rapiditate 
remarcabilă. Nici o navă nu apăruse la orizont până la cea 
semnalată de omul de veghe. 

Delfinul se găsea la 32*15' latitudine şi la 57*43' longitudine 
vestică faţă de meridianul de la Greenwich, adică la trei cincimi 
din distanţa pe care o avea de parcurs. De patruzeci şi opt de 
ore, o ceaţă care atunci începea să se ridice acoperea apele 
oceanului. În măsura în care această ceaţă îi era de folos 
Delfinului, fiindcă îi ascundea înaintarea, ea îl şi împiedica să 
scruteze marea până la depărtări apreciabile şi, fără să-şi dea 
seama, el putea naviga bord în bord, ca să spunem aşa, cu 
navele pe care voia să le evite. 

Or, chiar aşa se şi întâmplase, iar când se semnalase vasul 
necunoscut, acesta nu era mai departe de trei mile! pe direcţia 
vântului. 

Când ajunse la postul de observaţie, James Playfair distinse cu 
claritate, într-un loc părăsit de ceaţă, o mare corvetă federală 
înaintând sub întreaga presiune a aburului. Se îndrepta spre 
Delfin în aşa fel încât să-i taie calea. 

După ce o examină cu atenţie, căpitanul cobori iarăşi pe punte 
şi-l chemă pe secund. 

— Domnule Mathew, îi zise, ce credeţi despre nava asta? 

— Cred, căpitane, că e un vas al marinei federale care ne 
bănuieşte intenţiile. 


15556 metri, cu ceva mai mult de 5 kilometri şi jumătate. (N. 
aut.) 

— Într-adevăr, nu există nici o îndoială în ce priveşte 
naționalitatea sa, observă James Playfair. Priviţi! 

În momentul acela, pavilionul înstelat al Statelor Unite ale 
Nordului urca pe picul corvetei, iar aceasta îşi sublinie 
intenţiile printr-o lovitură de tun. 

— Ne invită să le arătăm pavilionul nostru, zise domnul 
Mathew. Ei bine, să li-l arătăm. Nu avem motive să roşim. 

— La ce bun? întrebă James Playfair. Pavilionul nu ne oferă 
nici o acoperire şi nu-i va împiedica pe indivizii ăia să vrea să 
ne viziteze. Nu. Mergem înainte. 

— Şi cât mai repede, adăugă domnul Mathew, căci dacă ochii 
nu mă înşeală, am mai văzut corveta asta pe undeva pe lângă 
Liverpool, venită să supravegheze vasele aflate în construcţie. 
Să n-am parte de nume dacă nu scrie Irochezul pe „taffrail”!. 

— Ține la alergătură? 

— E una din cele mai bune nave ale marinei federale. 

— Câte tunuri are? 

— Opt tunuri. 

— O, nu ridicaţi din umeri, căpitane, replică domnul Mathew 
pe un ton serios. Două dintre cele opt tunuri sunt cu pivoţi, 
unul de şaizeci pe teuga din spate, altul de o sută pe punte, şi 
amândouă ghintuite. 

— Drace! făcu James Playfair. Astea-s marca Parrott şi bat la 
trei mile distanţă. 

— Ba chiar mai mult, căpitane. 

— Ei bine, domnule Mathew, că tunurile sunt de o sută sau de 
patru, că bat la trei mile sau la cinci sute de yarzi, asta-i totuna 
când poţi să o ştergi destul de repede încât să scapi de 
ghiulelele lor. O să-i arătăm acestui /rochez cum se goneşte 
când eşti făcut pentru goană. Să se înteţească focurile, 
domnule Mathew. 

Secundul transmise inginerului? ordinele căpitanului şi curând 
un fum negru se învârteja deasupra coşurilor vaporului. 

Aceste semne nu păreau să fie pe placul corvetei, căci îi 
semnaliza Delfinului să oprească. James Playfair nu ţinu însă 
seamă de avertisment şi nu schimbă direcţia navei sale. 

— Şi acum, zise el, să vedem ce-o să facă I/rochezul. Are o 
ocazie bună să-şi încerce tunul de o sută şi să afle până unde 
bate. Înainte, cu toată viteza! 

— Bun! făcu domnul Mathew. Nu vor întârzia să ne salute 
cum se cuvine. 

Revenind pe dunetă, căpitanul o văzu pe domnişoara 
Halliburtt şezând liniştită aproape de balustradă. 


1 Nume dat părţii din spate a vaselor americane. (N. aut.) 
2 Astfel este numit mecanicul în marina engleză. (N. aut.) 

— Domnişoară Jenny, îi zise, vom fi urmăriţi probabil de 
corveta pe care o vedeţi sub vânt şi, cum are de gând să ni se 
adreseze prin lovituri de tun, vă ofer braţul pentru a vă 
conduce în cabină. 

— Foarte mulțumesc, domnule Playfair, răspunse fata 
privindu-l pe tânăr, însă nu mi-e teamă de o lovitură de tun. 

— Totuşi, domnişoară, în ciuda distanţei, s-ar putea să fie 
periculos. 

— Oh, n-am fost crescută ca o plângăreaţă. Suntem obişnuiţi 
cu toate, în America, şi vă asigur că ghiulelele /rochezului nu 
mă vor face să-mi aplec capul. 

— Sunteţi curajoasă, domnişoară Jenny. 

— Să zicem că sunt curajoasă, domnule Playfair, deci 
îngăduiţi-mi să rămân lângă dumneavoastră. 

— N-am să vă refuz nimic, domnişoară Halliburtt, zise 
căpitanul apreciind calmul netulburat al fetei. 

Nu sfârşiră bine de vorbit, că se şi zări un norişor alb 
izbucnind din bastingajul corvetei federale. Înainte ca zgomotul 
exploziei să fi ajuns până la Delfin, un proiectil cilindro-conic, 
învârtindu-se în jurul axei sale cu o viteză înspăimântătoare şi 
înşurubându-se în aer, ca să spunem aşa, se îndreptă spre 
vapor. Era uşor să-i urmăreşti traiectoria, care se descria cu o 
relativă încetineală, fiindcă proiectilele pleacă mai încet din 
gura unui tun ghintuit decât din orice alt tun cu ţeava netedă. 

Ajuns la douăzeci de braţe! de Delfin, proiectilul, coborând 
simţitor, atinse valurile şi îşi marcă trecerea printr-o serie de 
jeturi de apă; apoi, ricoşînd pe suprafaţa lichidă, îşi recâştigă 
elanul şi sări la o anumită înălţime, trecu pe deasupra 
Delfinului retezând capătul dinspre tribord al vergii focului, 
căzu din nou la vreo treizeci de braţe mai încolo şi se afundă în 
valuri. 

— Drace! exclamă James Playfair. S-o întindem, s-o întindem! 
A doua ghiulea n-o să se lase aşteptată. 

— O, făcu domnul Mathew, e nevoie de ceva timp ca să 
încarci iarăşi o asemenea piesă. 

— Pe legea mea, iată ceva interesant de văzut, zise Crockston 
care, cu braţele încrucişate, privea scena ca un spectator cu 
totul dezinteresat. Şi să mai zici că ăia care ne trimit asemenea 
ghiulele sunt prietenii noştri! 

— Ah, tu eşti! strigă James Playfair cercetându-l pe american 
din cap până în picioare. 

— Chiar eu, căpitane, răspunse imperturbabil americanul. Am 
venit să văd cum trag aceşti federali viteji. Nu-i rău, într- 


1 Braţ — unitate de măsură folosită în marină: un braţ = 1,83. 
(N. trad.) 

adevăr, nu-i rău! 

Căpitanul tocmai voia să-i răspundă destul de aspru lui 
Crockston; dar în acel moment un al doilea proiectil izbi apa în 
partea dinspre tribord a pupei. 

— Bun! strigă James Playfair. Am câştigat deja două cabluri în 
dauna /rochezului. Amicii tăi merg ca o geamandură, pricepi tu, 
meştere Crockston? 

— Nu spun că nu, replică americanul, şi pentru prima dată în 
viaţă asta îmi face plăcere. 

A treia ghiulea rămase mult în spatele celorlalte două şi, în 
mai puţin de zece minute, Delfinul ieşi din raza tunurilor de pe 
corvetă. 

— lată ceva ce valorează cât toate patent log-urile! din lume, 
domnule Mathew, zise James Playfair, şi mulţumită acestor 
ghiulele ştim pe ce viteză trebuie să contăm. Acum, să fie 
domolite focurile. Nu merită să ardem inutil combustibilul. 

— Comandaţi o navă bună, îi spuse atunci domnişoara 
Halliburtt tânărului căpitan. 

— Da, domnişoară Jenny, bravul meu Delfin atinge 
şaptesprezece noduri şi, înainte de lăsarea serii, vom pierde din 
vedere acea corvetă federală. 

James Playfair nu exagera calităţile nautice ale vasului său; 
soarele nu asfinţise încă atunci când vârfurile catargelor navei 
americane dispărură dincolo de orizont. 

Acest incident permise căpitanului să vadă într-o lumină cu 
totul nouă caracterul domnişoarei Halliburtt. De altfel gheaţa 
fusese spartă. De-acum înainte, în tot restul traversării, 
întâlnirile dintre căpitanul Delfinului şi pasagera lui fură 
frecvente şi de lungă durată. El descoperi o tânără liniştită, 
înzestrată cu tărie sufletească, inteligentă, chibzuită, vorbind 
cu o mare francheţe, ca în America, având păreri ferme despre 
orice şi emiţându-le cu o convingere care îl impresiona pe 
James Playfair fără să-şi dea seama. Ea îşi iubea ţara; o pasiona 
marea idee a Uniunii şi vorbea despre războiul civil cu un 
entuziasm de care n-ar fi fost în stare nici o altă femeie. Aşa că 
se întâmplă în repetate rânduri ca James Playfair să fie foarte 
încurcat atunci când trebuia să-i dea replica. Uneori intrau în 
joc chiar opiniile „negociantului" şi Jenny le ataca la fel de 
energic, iară să facă nici o concesie. La început, James vorbi 
mult. Incercă să ţină partea  confederaţilor împotriva 
federalilor, să aducă dovezi că dreptatea era a secesioniştilor şi 
să afirme că aceia care s-au unit de bunăvoie puteau să se 
despartă tot aşa. Dar fata nu voia să fie de acord cu aşa ceva; 
ea demonstra, de altfel, că problema sclaviei se ridica deasupra 


1 Instrumente de măsurat viteza unei nave. (N. trad.) 

tuturor celorlalte argumente în această luptă a americanilor din 
Nord contra celor din Sud, că era vorba incomparabil mai mult 
de morală şi umanism decât de politică, iar James fu învins fără 
posibilitatea de a replica. De altminteri, în timpul unor 
asemenea discuţii, el îndeosebi asculta. Dacă îl impresionaseră 
mai degrabă dovezile domnişoarei Halliburtt sau, dimpotrivă, 
farmecul pe care îl avea vorbind e aproape imposibil de stabilit; 
dar, în cele din urmă, el trebui să recunoască, printre altele, că 
problema sclaviei era o chestiune principală în războiul civil, că 
trebuia rezolvată o dată pentru totdeauna, ca să se termine cu 
aceste ultime orori ale timpurilor barbare. 

De fapt, am mai spus că pe căpitan nu-l prea preocupau 
problemele politice. i-ar fi abandonat opiniile cele mai 
serioase în faţa unor argumente prezentate sub o formă atât de 
atrăgătoare şi în asemenea condiţii. Nu se crampona de ideile 
pe care le avea în acest domeniu; dar asta nu era totul, căci 
„negociantul" fu atacat în final direct în interesele lui cele mai 
mari. Veni în discuţie chestiunea traficului pe care-l făcea 
Delfinul şi a munițiilor transportate pentru confederați. 

Da, domnule James, îi zise într-o zi domnişoara Halliburtt, 
recunoştinţa nu mă va împiedica să vă vorbesc cu toată 
francheţea. Dimpotrivă. Sunteţi un marinar temerar, un 
negustor abil, firma Playfair este renumită pentru 
onorabilitatea ei; dar de data asta ea nu-şi respectă principiile 
şi face un lucru străin de demnitatea sa. 

— Cum, exclamă James, firma Playfair n-are dreptul să 
încerce o asemenea operațiune comercială? 

— Nu! Ea duce muniţie de război unor nenorociți care s-au 
răzvrătit împotriva guvernului legal al ţării lor, ceea ce 
înseamnă să serveşti o cauză nedreaptă. 

— Pe legea mea, domnişoară Jenny, răspunse căpitanul, n-am 
să discut cu dumneata despre dreptul confederaţilor. Iată 
răspunsul meu pe scurt: sunt negustor, şi în această calitate nu 
mă preocupă decât interesele casei mele. Urmăresc profitul, 
indiferent de unde ar veni. 

— Tocmai asta e condamnabil, domnule James, observă fata. 
Profitul nu e o scuză. Aşa că atunci când vindeţi chinezilor opiul 
care-i îndobitoceşte sunteţi la fel de vinovat ca şi acum, când le 
furnizaţi celor din Sud mijloacele cu care să continue un război 
criminal! 

— Ah, de data asta, domnişoară Jenny, e prea mult şi nu pot 
admite... 

— Dar ceea ce spun eu e adevărat, iar când o să vă cercetaţi 
conştiinţa, când veţi înţelege bine ce rol jucaţi, când o să vă 
gândiţi la urmările de care sunteţi perfect responsabil în ochii 

tuturor, îmi veţi da dreptate în această privinţă, ca şi în atâtea 
altele. 

La asemenea cuvinte, James Playfair rămase consternat. O 
părăsi pe fată cuprins de o adevărată furie, căci nu se simţea 
capabil să-i răspundă; stătu apoi îmbufnat ca un copil timp de o 
jumătate de oră, o oră cel mult, şi se întoarse din nou la acea 
fată aparte, care îi zdrobea argumentele cele mai tari cu un 
surâs atât de amabil. 

Pe scurt, indiferent de urmări şi deşi nu-i convenea, căpitanul 
James Playfair nu-şi mai aparţinea. Nu mai era „stăpân după 
Dumnezeu" la bordul navei sale. 

Astfel, spre marea bucurie a lui Crockston, afacerile domnului 
Halliburtt păreau să fie pe calea cea bună. Căpitanul lăsa 
impresia că e hotărât să facă totul pentru a-l elibera pe tatăl 
domnişoarei Jenny, chiar dacă pentru asta ar fi trebuit să rişte 
Delfinul, încărcătura, echipajul şi să suporte blestemele 
onorabilului său unchi Vincent. 


VI ŞENALUL INSULEI SULLIVAN 


La două zile după întâlnirea cu corveta /rochezul, Delfinul 
trecea prin dreptul Bermudelor şi trebui să înfrunte o vijelie 
cumplită. Aceste locuri sunt deseori bântuite de uragane 
extrem de violente. Sunt celebre prin calamităţi, şi tocmai acolo 
şi-a plasat Shakespeare emoţionantele scene ale dramei sale 
Furtuna, unde împărăţia valurilor şi-o dispută Ariel şi Caliban. 

Furtuna fu înspăimântătoare. James Playfair se gândi o clipă 
să facă o escală la Mainland, una dintre insulele Bermude, unde 
englezii au un post militar. Ar fi fost inoportun şi, pe deasupra, 
regretabil. Din fericire, Delfinul se comportă minunat în timpul 
furtunii şi, după ce fugise o zi întreagă din calea uraganului, 
putu să-şi reia drumul spre coasta americană. 

Dacă James Playfair se arătase satisfăcut de navă, nu fusese 
însă mai puţin încântat de curajul şi de sângele rece al fetei. 
Domnişoara Halliburtt îşi petrecu alături de el, pe punte, cele 
mai neplăcute ore ale uraganului. Astfel că James, examinându- 
şi bine sufletul, văzu că o iubire profundă, imperioasă, 
irezistibilă, punea stăpânire pe întreaga sa fiinţă. 

„Da, îşi zise el, fata asta neînfricată e stăpână la bord! Mă 
răsuceşte aşa cum face marea cu un vas aflat în pericol. Simt 
că mă scufund! Ce-o să spună unchiul Vincent? Ah, sărmană 
natură! Sunt sigur că dacă Jenny mi-ar cere să arunc în mare 
toată încărcătura asta blestemată, de contrabandă, aş face-o 
fără şovăială, din dragoste pentru ea." 

Din fericire pentru firma Playfair and Co., domnişoara 
Halliburtt nu pretinse un asemenea sacrificiu. Totuşi, sărmanul 
căpitan era îndrăgostit lulea, iar Crockston, care citea în inima 
lui ca într-o carte deschisă, îşi freca mâinile de ziceai că-şi 
jupoaie pielea, nu alta. 

„E al nostru, e al nostru! repeta în sinea lui. Şi în mai puţin de 
opt zile stăpânul meu va fi instalat în tihnă la bord, în cea mai 
bună cabină a Delfinului." 

Cât despre domnişoara Jenny, dacă-şi dădea seama de 
sentimentele pe care le inspira, dacă le împărtăşea şi ea, 
nimeni nu putea să ştie, iar James Playfair cu atât mai puţin. 
Fata era foarte rezervată, ca urmare a educaţiei sale 
americane, şi secretul îi rămase îngropat adânc în inimă. 

Dar, pe când dragostea făcea asemenea progrese în sufletul 
tânărului căpitan, Delfinul înainta cu aceeaşi rapiditate spre 
Charleston. 

La 13 ianuarie, marinarul de veghe anunţă pământ la zece 
mile în direcţia vest. Era un țărm scund şi aproape confundat, 
de la distanţă, cu linia valurilor. Crockston cercetă cu atenţie 
orizontul şi, spre orele nouă dimineaţa, arătând un punct într- 
un ochi de cer înseninat, strigă: 

— Farul din Charleston! 

Dacă Delfinul ar fi sosit noaptea, farul acesta, aşezat pe insula 
Morris şi înălţat la o sută patruzeci de picioare deasupra 
nivelului mării, s-ar fi putut zări cu câteva ore mai repede, căci 
sclipirile luminii sale rotitoare sunt vizibile la o distanţa de 
paisprezece mile. 

Când poziţia Delfinului fu astfel determinată, James Playfair 
nu mai avea decât un singur lucru de făcut: să hotărască prin 
care şenal avea să intre în golful Charleston. 

— Dacă nu întâlnim nici o piedică, zise el, în mai puţin de trei 
ore vom fi la adăpost în docurile portului. 

Oraşul Charleston este situat în fundul unui estuar lung de 
şapte mile şi larg de două, numit Charleston Harbour, în care 
se pătrunde cu destulă greutate. Intrarea e mărginită de insula 
Morris la sud şi de insula Sullivan la nord. În vremea când 
Delfinul încerca să străpungă blocada, insula Morris aparţinea 
deja trupelor federale, iar generalul Gillmore instala pe ea 
baterii capabile să bombardeze şi să domine rada. Insula 
Sullivan, dimpotrivă, era în mâinile confederaţilor, care 
rezistau în fortul Moultrie, construit la extremitatea ei. Era, 
prin urmare, foarte avantajos pentru Delfin să se ţină cât mai 
aproape de ţărmul nordic, pentru a evita focul bateriilor din 
insula Morris. 

Cinci şenaluri permiteau să se pătrundă în estuar: şenalul 
insulei Sullivan, şenalul nordic, şenalul Overall, senalui 

principal şi, în sfârşit, şenalul Lawford; însă acesta din urmă nu 
putea fi folosit de străini decât dacă aveau o foarte largă 
experienţă de navigator şi comandau vase cu un pescaj mai mic 
de şapte picioare. Cât despre şenalul nordic şi şenalul Overall, 
ele erau împânzite de bateriile federale. Prin urmare, despre 
acestea nici nu putea fi vorba. Dacă James Playfair ar fi avut 
posibilitatea să aleagă, şi-ar fi dirijat vaporul spre şenalul 
principal, care e cel mai bun şi ale cărui relevmente sunt uşor 
de urmat; dar trebuia să ţină seama de circumstanţe şi să 
hotărască în funcţie de situaţia existentă. Căpitanul Delfinului 
cunoştea de altfel toate secretele golfului, pericolele lui, 
adâncimea apei la reflux, curenţii; era deci în stare să-şi 
conducă nava în cea mai deplină siguranţă, îndată ce s-ar fi 
angajat pe una din aceste înguste trecători. Problema cea mare 
rămânea aşadar să pătrundă. 

Furtuna fu înspăimintâtoare... 


Or, manevra respectivă pretindea o bună experienţă a mării şi 
o cunoaştere exactă a calităţilor Delfinului. 

Într-adevăr, două fregate federale navigau atunci în apele de 
lângă Charleston. Domnul Mathew i le semnală imediat lui 
James Playfair. 

— Se pregătesc să ne întrebe ce căutăm în aceste locuri, zise 
el. 

— Ei bine, nu le vom răspunde, hotări căpitanul, iar 
curiozitatea nu le va fi de nici un folos. 

Totuşi, crucişătoarele se îndreptau cu toată viteza spre Delfin, 
care îşi continua drumul având grijă să se ţină în afara bătăii 
tunurilor lor. Ca să câştige timp, James Playfair îndreptă nava 
spre sud-vest, manevră menită să înşele vasele inamice. 
Acestea crezură, fireşte, că Delfinul avea intenţia să se lanseze 
în şenalurile insulei Morris. Or, acolo existau baterii şi tunuri 
de la care ar fi ajuns o singură ghiulea ca să scufunde vasul 
englezesc. Federalii lăsară prin urmare Delfinul să gonească 
spre sud-vest, mulţumindu-se să-l ţină sub observaţie, fără să 
insiste prea mult în urmărire. 

Astfel că, timp de o oră, situaţia navelor nu se schimbă. De 
altfel, vrând să înşele crucişătoarele şi în ce priveşte viteza 
Delfinului, James Playfair porunci să se reducă activitatea 
maşinii şi mergea doar cu viteză mică. Judecând însă după 
vălătucii groşi de fum ieşiţi din coşurile sale, ai fi zis că vaporul 
încearcă să obţină maximum de presiune şi, prin urmare, viteza 
sa maximă. 

— Imediat vor fi foarte miraţi, zise James Playfair, când au să 
vadă cum le alunecăm printre mâini! 

Într-adevăr, ajuns destul de aproape de insula Morris şi 
văzându-se în faţa unui şir de tunuri cărora nu le cunoştea 
bătaia, căpitanul schimbă brusc direcţia, răsuci nava pe loc şi 
reveni spre nord, lăsând crucişătoarele la două mile distanţă. 
Descoperind manevra, acestea pricepură intenţiile vaporului şi 
se apucară să-l urmărească îndârjit. Era însă prea târziu. Cu 
viteza dublată sub acţiunea elicelor sale învârtite cu toată forţa, 
Delfinul se distanţă rapid, apropiindu-se de coastă. Federalii 
traseră pe urma lui câteva ghiulele, ca să rămână cu conştiinţa 
împăcată; era o osteneală zadarnică, fiindcă proiectilele lor nu 
ajunseră nici măcar la jumătatea drumului. Pe la orele 
unsprezece, trecând foarte aproape de insula Sullivan, graţie 
pescajului său mic vaporul intra cu toată viteza în şenalul 
îngust. Acolo se afla în siguranţă, căci nici un crucişător federal 
n-ar fi cutezat să-l urmărească în trecătoarea cu o adâncime 
medie mai mică de unsprezece picioare la reflux. 

— Cum, exclamă Crockston, asta-i toată greutatea? 

— Ah, ah, meştere Crockston, răspunse James Playfair, nu să 
intri e greu, ci să ieşi. 

— Aş! spuse americanul. lată un lucru care nu mă nelinişteşte 
deloc. Cu un vas ca Delfinul şi un căpitan ca domnul James 
Playfair, intri când vrei şi ieşi tot aşa. 

În vremea aceasta, cu luneta în mână, James Playfair cerceta 
atent drumul pe care urma să-l străbată. Avea în faţa ochilor 
nişte excelente hărţi ale coastelor, permiţindu-i să înainteze 
fără vreun necaz şi fără ezitare. 

După ce-şi angajase nava în şenalul strâmt de lângă insula 
Sullivan, James conduse ghidându-se după fortul Moultrie la 
vest-nord-vest, până când castelul Pickney, uşor de recunoscut 
din pricina culorii sale întunecate şi situat pe insuliţa 
singuratică Shute's Folly, apăru la nord-nord-est. De partea 
cealaltă, se orientă după clădirea fortului Johnson, înălţată pe 
stânga, sub un unghi de două grade mai la nord de fortul 
Sumter. 

În momentul acela fu salutat de câteva ghiulele plecate de la 
bateriile din insula Morris, care nu-l atinseră. Işi urmă deci 
drumul fără cea mai mică deviere, trecu pe dinaintea lui 
Moultrieville, aşezare din capătul extrem al insulei Sullivan, şi 
ieşi în golf. 

Curând, lăsă la stânga fortul Sumter, care îl ascunse de 
bateriile federale. 

Acest fort, celebru în războiul civil al Statelor Unite, este 
situat la trei mile şi un sfert! de Charleston şi cam la o milă de 
fiecare parte a golfului. E un pentagon trunchiat, construit din 
granit de Massachusetts pe o insulă artificială, şi a cărui zidire 
a durat zece ani, costând mai mult de nouă sute de mii de 
dolari?. 

Din fortul acesta au fost alungaţi, la 13 aprilie 1861, Anderson 
şi trupele federale, şi împotriva lui s-a tras primul foc al 
separatiştilor. Nu s-ar putea calcula cantitatea de fier şi de 
plumb vărsată asupra lui de tunurile trupelor federale. Cu toate 
acestea, a rezistat aproape trei ani. Câteva luni după trecerea 
Delfinului, căzu sub ghiulelele de trei sute de livre ale tunurilor 
ghintuite Parrott, instalate de generalul Gillmore pe insula 
Morris. 

Dar atunci, el era în deplină putere, iar drapelul 
confederaţilor flutura deasupra acelui enorm pentagon de 
piatră. 


1 5 kilometri. (N. aut.) 
? În jur de 5 milioane de franci. (N. aut.) 

Dincolo de fort, oraşul Charleston apăru desfăşurat între cele 
două râuri, Ashley şi Cooper; o parte din el avansa până în 
radă. 

James Playfair alunecă printre geamandurile care marcau 
şenalul, lăsând la sud-sud-vest farul din Charleston, vizibil 
deasupra  terasamentelor insulei Morris. Inălțase la pic 
pavilionul Angliei şi evolua cu o repeziciune spectaculoasă prin 
canalele de navigaţie. 

După ce lăsă la tribord geamandura Carantinei, avansa 
nestânjenit prin apele golfului. Domnişoara Halliburtt stătea în 
picioare pe dunetă, scrutând oraşul în care tatăl ei era 
prizonier, iar ochii i se umplură de lacrimi. 

În sfârşit, viteza vaporului fu micşorată din ordinul 
căpitanului. Delfinul trecu prin dreptul bateriilor din sud şi est 
şi, curând, fu amarat la chei în North Commercial wharf.. 


VII UN GENERAL SUDIST 


Sosit la cheiurile din Charleston, Delfinul fusese salutat de 
uralele unei mulţimi numeroase. Locuitorii acestui oraş blocat 
cu stricteţe pe mare nu erau obişnuiţi cu vizitele navelor 
europene. Se întrebau, nu fără mirare, ce căuta în apele lor 
vaporul acela frumos, purtând cu mândrie la picul său 
pavilionul Angliei. Dar când se află scopul călătoriei sale, 
motivul pentru care forţase trecătorile insulei Sullivan, când se 
răspândi zvonul că închidea între flancurile lui o întreagă 
încărcătură cu contrabandă de război, aplauzele şi strigătele de 
bucurie îşi dublară intensitatea. 

Fără a pierde o clipă, James Playfair luă legătura cu generalul 
Beauregard, comandantul militar al oraşului. Acesta îl primi 
curtenitor pe tânărul căpitan al Delfinului, sosit tocmai la tanc 
cu îmbrăcămintea şi muniţiile de care soldaţii din subordinea 
sa aveau în cel mai înalt grad nevoie. Se conveni deci ca 
descărcarea navei să se facă imediat şi numeroase braţe le 
veniră mateloţilor englezi în ajutor. 

Înainte de a părăsi bordul, James Playfair primi din partea 
domnişoarei  Halliburtt cele mai stăruitoare rugăminţi 
referitoare la tatăl său. Tânărul căpitan se puse cu totul la 
dispoziţia fetei. 

— Domnişoară Jenny, spuse el, puteţi conta pe mine; voi face 
imposibilul ca să vă salvez tatăl, dar sper că treaba asta nu va 
comporta dificultăţi. Il voi vedea chiar azi pe generalul 
Beauregard şi, fară a-i cere dintr-o dată eliberarea domnului 


1 Cheiul de nord, destinat mărfurilor (N. trad.) 

Halliburtt, voi afla de la el în ce situaţie se găseşte, dacă e liber 
pe cuvânt sau deţinut. 

— Sărmanul meu tată! zise suspinând Jenny. Nu ştie că fata 
lui e atât de aproape de el. De-aş putea zbura până în braţele 
lui! 

—  Puţină răbdare, domnişoară Jenny. În curând o să vă 
îmbrăţişaţi tatăl. Fiţi sigură că voi acţiona cu tot devotamentul, 
dar şi cu prudenţă şi chibzuinţă. 

Iată de ce James Playfair, credincios promisiunii sale, după ce 
tratase negustoreşte afacerile firmei şi livrase generalului 
încărcătura Delfinului, aranjând cumpărarea la un preţ de 
nimic a unui imens stoc de bumbac, aduse în discuţie 
evenimentele zilei. 

— Aşadar, se adresă el generalului Beauregard, sunteţi 
încrezător în triumful partizanilor sclaviei? 

— Nu mă îndoiesc nici o clipă de victoria noastră definitivă, 
iar în ce priveşte oraşul Charleston, armata lui Lee va scăpa de 
asediu curând. De altfel, la ce să te aştepţi de la aboliţionişti? 
Admiţând, lucru care nu se va întâmpla, că oraşele comerciale 
din Virginia, din cele două Caroline, din Georgia, Alabama şi 
Mississippi vor cădea în stăpânirea lor, ce va fi după aceea? Vor 
ajunge stăpânii unei ţări pe care n-o vor putea ocupa niciodată? 
Cu siguranţă nu, şi consider că, dacă vor fi vreodată victorioşi, 
se vor simţi foarte stânjeniţi de propria lor victorie. 

— Sunteţi absolut sigur de soldaţii dumneavoastră? întrebă 
căpitanul. Nu vă temeţi că oraşul o să se sature de un asediu 
care îl ruinează? 

— Nu! Nu mi-e frică de trădare. De altfel, trădătorii vor fi 
jertfiți fără milă şi voi trece până şi oraşul prin fier şi prin 
flacără dacă o să surprind vreo urmă de mişcare unionistă. 
Charleston mi-a fost încredinţat de Jefferson Davis! şi vă rog să 
credeţi că oraşul e pe mâini sigure. 

— Aveţi prizonieri nordişti? întrebă James Playfair, ajungând 
cu conversaţia la subiectul care îl interesa. 

— Avem, căpitane, răspunse generalul. La Charleston a 
izbucnit prima lovitură dec tun a sciziunii. Aboliţioniştii aflaţi 
aici au opus rezistenţă, iar după ce i-am învins au rămas 
prizonieri de război. 

— Sunt mulţi? 

— Cam o sută. 

— Liberi prin oraş? 


1 Jefferson Davis (1808—1889), preşedintele Confederaţiei 
statelor sclavagiste din Sud în timpul războiului de secesiune. 
(1861 —1865) (N. trad.) 

— Au fost liberi până în ziua când am descoperit că 
organizează un complot. Şeful lor ajunsese să comunice cu 
asediatorii, cărora li se dădeau informaţii despre situaţia din 
oraş. Prin urmare, am fost nevoit să-i închid pe aceşti oaspeţi 
primejdioşi şi mai mulţi dintre ei nu vor ieşi din închisoare 
decât ca să urce povârnişul cetăţuii, unde zece gloanţe 
confederate vor veni de hac federalismului lor. 

— Cum! împuşcaţi? exclama tânărul căpitan, tresărind fără să 
vrea. 

— Da! Iar şeful lor cel dintâi. Un om extrem de îndârjit şi 
foarte periculos într-un oraş asediat. I-am trimis documentele la 
prezidenţia din Richmond şi, înainte de a trece opt zile, soarta 
îi va fi iremediabil pecetluită. 

— Şi cine-i omul despre care vorbiţi? întrebă James Playfair cu 
cea mai evidentă nepăsare. 

— Un gazetar din Boston, un aboliţionist turbat, sufletul 
blestemat al lui Lincoln. 

— Pe care îl cheamă... 

— Jonathan Halliburtt. 

— Nenorocitul! făcu James înăbuşindu-şi emoția. Orice ar fi 
făcut, nu poţi să nu-l compătimeşti. Credeţi că va fi împuşcat? 

— Sunt sigur de asta, răspunse Beauregard. Ce vreţi! 
Războiul e război. Te aperi cum poţi. 

— În sfârşit, pe mine nu mă priveşte, zise căpitanul, şi-apoi, 
când va avea loc execuţia, eu o să fiu departe. 

— Ei! Te gândeşti deja la plecare! r 

— Da, generale, comerțul înainte de toate. lIndată ce 
bumbacul va fi încărcat, iau drumul mării. Am intrat în 
Charleston, în regulă; dar mai trebuie să şi ies de aici. Asta-i 
lucrul cel mai important. Delfinul e o navă bună, poate provoca 
la întrecere toate vasele marinei federale; oricât ar fi însă de 
iute, n-are pretenţia de a întrece o ghiulea de o sută de livre, 
iar o ghiulea în carcasă ori în maşină ar duce în mod precis la 
prăbuşirea afacerii mele comerciale. 

— Cum doreşti, căpitane, răspunse Beauregard. Nu pot da 
nici un sfat într-o asemenea împrejurare. Îţi faci meseria şi ai 
dreptate. În locul dumitale aş proceda la fel. De altfel, şederea 
în Charleston nu-i defel plăcută, iar o radă în care plouă cu 
bombe trei zile din patru nu oferă un adăpost sigur unei nave. 
Vei pleca, deci, când vei dori. Dar vreau o simplă informaţie. 
Care e forţa şi numărul vaselor federale care patrulează în 
dreptul oraşului? 

— James Playfair răspunse cât putu de bine la întrebările 
generalului şi se despărţi de el în cei mai buni termeni. Apoi, 
reveni la Delfin foarte îngrijorat, foarte supărat de veştile 
aflate. 

„Ce să-i spun domnişoarei Jenny? gândea. Trebuie oare să-i 
fac cunoscută situaţia teribilă a domnului Halliburtt? Poate că-i 
mai bine să nu ştie ce pericole îl ameninţă! Sărman copil!" 

Nu făcuse nici cincizeci de paşi de la casa guvernatorului, că 
se şi ciocni de Crockston. Bravul american îl pândea încă de la 
plecare. 

— Ei bine, căpitane? 

James Playfair îl privi fix pe Crockston, iar acesta pricepu 
imediat că nu i se vor da veşti bune. 

— L-aţi văzut pe Beauregard? 

— Da, răspunse James Playfair. 

— Şi i-aţi vorbit de domnul Halliburtt? 

— Nu. Mi-a vorbit el despre asta. 

— Aşadar, căpitane? 

— Aşadar!... Ţie ţi se poate spune totul, Crockston. 

— Totul, căpitane. 

— Ei bine, generalul Beauregard mi-a spus că stăpânul tău va 
fi împuşcat peste opt zile. 

La auzul unei asemenea ştiri, altul în locul lui Crockston ar fi 
sărit în sus de furie, sau ar fi căzut pradă răbufnirilor unei 
dureri compromiţătoare. Dar americanul, care n-avea nici o 
teamă, lăsă să-i apară un fel de surâs pe buze şi spuse doar 
atât: 

— Bah! Ce contează! 

— Cum, ce contează?! strigă, James Playfair. Eu îţi spun că 
domnul Halliburtt va fi împuşcat peste opt zile, iar tu răspunzi: 
Ce contează! 

— Da, dacă peste şase zile el e la bordul Delfinului, şi dacă 
peste şapte Delfinul va fi în plin ocean. 

— Bun! zise căpitanul stringând mâna lui Crockston. Te 
înţeleg, amice. Eşti un om hotărât, iar eu, cu tot unchiul 
Vincent şi încărcătura Delfinului, m-aş arunca în aer pentru 
domnişoara Jenny. 

— Nu e cazul să sară nimeni în aer, aprecie americanul. Asta 
nu foloseşte decât peştilor. Important e să-l eliberăm pe 
domnul Halliburtt. 

— Dar bănuieşti cât de greu va fi? 

— Puah! făcu Crockston. 

— Trebuie să luăm legătura cu un deţinut păzit cu străşnicie. 

— Fără îndoială. 

— Şi să facem să reuşească o evadare aproape miraculoasă! 

— Bah! repetă Crockston. Un deţinut este mai preocupat de 
ideea de a o şterge decât e gardianul lui preocupat să-l 
păzească. Prin urmare, un prizonier trebuie să reuşească 
întotdeauna să se salveze. Toate şansele sunt de partea lui. 

Tocmai de aceea, datorită manevrelor noastre, domnul 
Halliburtt se va salva. 

— Ai dreptate, Crockston. 

— Mereu am dreptate. 

— Dar, în sfârşit, cum ai să procedezi? E nevoie de un plan, 
trebuie luate măsuri de prevedere. 

— O să mă gândesc la asta. 

— Dar domnişoara Jenny, când va afla că tatăl ei e condamnat 
la moarte şi că ordinul de execuţie poate sosi de la o zi la alta... 

— Nu va afla, asta-i tot. 

— Da, e mai bine să nu ştie, atât pentru ea cât şi pentru noi. 

— Unde e închis domnul Halliburtt? întrebă Crockston. 

— În cetăţuie, răspunse James Playfair. 

— Perfect. Şi acum, la bord! 

— La bord, Crockston! 


VIII EVADAREA 


Aşezată pc duneta Delfinului, domnişoara Jenny aştepta cu 
nerăbdare şi nelinişte întoarcerea căpitanului. Când acesta 
apăru alături, ea nu fu în stare să articuleze nici un cuvânt, dar 
privirea îl întreba pe James Playfair mai cu ardoare decât ar fi 
făcut-o buzele. 

Ajutat de Crockston, căpitanul nu-i povesti fetei decât faptele 
privitoare la întemnițarea tatălui ei. li spuse că îl iscodise cu 
prudenţă pe Beauregard în legătură cu prizonierii de război. 
Întrucât generalul nu le prea arăta bunăvoință, el fusese 
rezervat şi aştepta să vadă ce-o să se mai întâmple. 

— Pentru că domnul Halliburtt nu umblă liber prin oraş, fuga 
lui va întâmpina mai multe dificultăţi; dar îmi voi duce la bun 
sfârşit însărcinarea şi vă jur, domnişoară Jenny, că Delfinul nu 
va părăsi rada din Charleston înainte de a-l avea pe tatăl 
dumitale la bord. 

— Mulţumesc, domnule James, zise Jenny, mulţumesc din tot 
sufletul! 

La aceste cuvinte, James Playfair îşi simţi inima tresăltindu-i 
în piept. Se apropie de fată cu ochii umezi, gâtuit de emoție. 
Poate că intenţiona să vorbească, să-şi mărturisească 
sentimentele pe care nu le mai putea stăpâni, când interveni 
Crockston. 

— Asta nu-i totul, spuse el, şi nu-i momentul să ne înduioşăm. 
Avem de discutat, şi încă bine de tot. 

— Ai vreun plan, Crockston? întrebă fata. 

— Eu am întotdeauna un plan, răspunse americanul. E 
specialitatea mea. 

— Dar e unul bun? interveni James Playfair. 

— Excelent. Toți miniştrii de la Washington n-ar putea ticlui 
unul mai bun. E ca şi cum domnul Halliburtt ar fi deja la bord. 

Crockston vorbea cu o asemenea siguranţă şi în acelaşi timp 
cu o atât de evidentă bonomie, încât ar fi trebuit să fii cel mai 
incredul dintre oameni ca să nu-i împărtăşeşti convingerea. 

— Te ascultăm, Crockston, zise James Playfair. 

— Bun. Dumneavoastră, căpitane, vă veţi întoarce la generalul 
Beauregard şi-i veţi cere un serviciu pe care n-o să vi-l refuze. 

— Care anume? 

— O să-i spuneţi că aveţi la bord un ins dificil, un derbedeu 
care vă deranjează şi care, în timpul traversării, a instigat 
echipajul la revoltă, în sfârşit, un individ ticălos, şi o să-i cereţi 
permisiunea de a-l închide în cetăţuie, cu condiţia, totuşi, de a-l 
lua îndărăt la plecare ca să-l duceţi în Anglia şi să-l predaţi 
justiţiei din ţara sa. 

— În regulă! acceptă James Playfair aproape zâmbind. Am să 
fac ce mi-ai spus şi generalul Beauregard va accepta cu plăcere 
propunerea mea. 

— Sunt foarte convins de asta, zise americanul. 

— Însă îmi lipseşte ceva, reluă Playfair. 

— Ce anume? 

— Derbedeul cel ticălos. 

— ÎI aveţi în faţa ochilor, căpitane. 

— Cum? Individul fioros?... 

— Cu voia dumneavoastră, sunt eu. 

— Ah, inimă bună şi curajoasă! strigă Jenny, strângând cu 
mâinile sale mici palmele aspre ale americanului. 

— Crockston, vorbi din nou James Playfair, eu te înţeleg, 
prietene, şi nu regret decât un lucru, faptul că nu pot fi eu 
însumi în locul tău! 

— Fiecare cu rolul său, observă Crockston. Dacă mi-aţi lua 
locul, aţi fi foarte încurcat, iar eu nu voi fi. Veţi avea destule de 
făcut mai târziu, ieşind din radă în bătaia tunurilor federalilor 
şi confederaţilor, treabă în care eu, la rândul meu, m-aş 
descurca foarte prost. 

— Bine, Crockston, continuă. 

— lată. Odată ajuns în cetăţuie — o cunosc — am să văd cum 
acţionez, dar să fiţi sigur că voi acţiona cum trebuie. Între timp, 
ocupaţi-vă de încărcarea navei. 

— Ah! Afacerile sunt acum un detaliu lipsit de importanţă, 
zise căpitanul. 

— Nicidecum! Şi unchiul Vincent? Ce va spune? Să ţinem cont 
şi de sentimente, şi de nevoile comerţului. Asta ne va scuti de 
bănuieli. Dar treaba e urgentă. Puteţi fi gata în şase zile? 

— Da. 

— Ei bine, Delfinul să fie încărcat şi gata de plecare în ziua de 
22. 

— Va fi gata. 

În seara zilei de 22 ianuarie, ascultaţi-mă bine, trimiteţi o 
barcă la White Point, în capătul oraşului. Să aibă vâslaşii cei 
mai buni. Aşteptaţi până la ora nouă şi îi veţi vedea apărând pe 
domnul Halliburtt şi pe umilul dumneavoastră servitor. 

— Dar cum faci ca să evadeze domnul Halliburtt şi să mai 
scapi şi tu? 

— Mă priveşte. 

— Iubite Crockston, zise atunci Jenny, îţi rişti viaţa ca să-l 
salvezi pe tatăl meu! 

— Nu vă neliniştiţi pentru mine, domnişoară Jenny. Nu risc 
absolut nimic, vă rog să mă credeţi. 

— Prin urmare, când trebuie să cer să te închidă? întrebă 
James Playfair. 

— Chiar astăzi. Pricepeţi? Vă demoralizez echipajul. Nu e 
vreme de pierdut. 

— Ai nevoie de bani? Ţi-ar prinde bine în cetăţuie. 

— Bani, ca să cumpăr un temnicer! Aş, e prea scump şi iese 
prost. Când ajungi acolo, temnicerul păstrează şi banii, şi 
deţinutul. Şi are dreptate, individul! Nu, eu folosesc metode 
mai sigure. Hai, totuşi ia vreo câţiva dolari. La nevoie, trebuie 
să ai cu ce bea. 

— Şi cu ce să-l îmbeţi pe temnicer. 

— Nu, un temnicer beat strică totul! Nu, vă spun că am eu 
planul meu. Lăsaţi pe mine. 

— Ține, Crockston, uite zece dolari. 

— E prea mult, dar o să vă înapoiez restul. 

— Ei bine, eşti gata? 

— Gata să devin un ticălos patentat. 

— Atunci, să mergem. 

— Crockston, zise fata înduioşată, Crockston, eşti cel mai bun 
om de pe pământ! 

— Nu m-ar mira, răspunse americanul râzând sănătos. Ah, 
apropo, căpitane: o sugestie importantă. 

— Care? 

— Dacă generalul vă propune să-l spânzurați pe derbedeu... 
ştiţi cum sunt militarii, nu-şi fac prea multe probleme din aşa 
ceva! 

— Ei bine, Crockston? 

— Ei bine, cereţi-i timp de gândire. 

— Îţi promit. 

Chiar în aceeaşi zi, spre marea uimire a echipajului, care nu 
era la curent cu întâmplările, Crockston, cu cătuşe la mâini şi la 
picioare, fu coborât de pe vas în mijlocul unui grup de vreo 
zece marinari, iar după o jumătate de oră, la cererea 
căpitanului Playfair, derbedeul cel ticălos traversa oraşul şi, în 
ciuda opoziţiei sale, se văzu zăvorât în cetăţuia din Charleston. 

În ziua aceea şi în următoarele, descărcarea Delfinului 
continuă cu mare zor. Macaralele acţionate de abur ridicau 
necontenit încărcătura europeană ca să facă loc încărcăturii 
indigene. Populaţia oraşului era prezentă la interesanta 
operaţie, ajutându-i şi felicitându-i pe mateloţi. Puteai crede că 
acei viteji reprezentau nişte somităţi. Sudiştii îi ţineau în mare 
cinste, însă James Playfair nu le lăsa timp pentru amabilităţile 
americane; era mereu în spatele lor şi-i grăbea cu o înflăcărare 
al cărei motiv marinarii de pe Delfinul nu-l bănuiau. 

După trei zile, în 18 ianuarie, primele baloturi de bumbac 
începură să se clădească în cală. Deşi pe James nu-l mai 
preocupa asta, casa Playfair and Co. făcea o afacere excelentă, 
obţinând pe un preţ foarte scăzut tot bumbacul care umplea 
cheiurile din Charleston. 

De la Crockston nu primiră nici o veste în tot acel timp. Fără 
să facă vreo aluzie, Jenny era pradă unor temeri necontenite. 
Schimbată din cauza neliniştii, faţa îi vorbea elocvent, iar 
James Playfair o liniştea prin cuvinte încurajatoare. 

— Am deplină încredere în Crockston, îi spunea. E un servitor 
devotat. Îl cunoşti mai bine decât mine, domnişoară Jenny, prin 
urmare ar trebui să fii pe de-a-ntregul liniştită. Peste trei zile, 
tatăl dumitale o să te strângă la piept, crede-mă pe cuvânt. 

— Ah, domnule James! exclamă fata. Cum aş putea răsplăti 
vreodată un asemenea devotament? Cum vom găsi, tatăl meu şi 
cu mine, mijlocul prin care ne vom onora faţă de 
dumneavoastră? 

— Vă spun când vom fi în apele Angliei, răspunse tânărul 
căpitan. 

Jenny îl privi o clipă, îşi lăsă în jos ochii plini de lacrimi, apoi 
intră în cabina ei. 

James Playfair spera că, până în clipa când tatăl îi va fi în 
siguranţă, fata nu va afla nimic despre cumplita lui situaţie; 
însă chiar în acea ultimă zi indiscreţia involuntară a unui 
matelot o făcu să descopere adevărul. Răspunsul cabinetului 
din Richmond sosise în ajun printr-o ştafetă care reuşise să 
forţeze linia avanposturilor. Răspunsul era sentinţa de 
condamnare la moarte a lui Jonathan Halliburtt, iar acest 
nefericit cetăţean trebuia executat a doua zi în zori. Vestea 
apropiatei execuţii nu întârziase să se răspândească în oraş şi 

fu adusă la bord de unul dintre mateloţii Delfinului. Omul o 
aduse la cunoştinţa căpitanului fără să-şi închipuie că 
domnişoara Halliburtt putea s-o audă. Fata scoase un țipăt 
sfâşietor şi căzu în nesimţire pe punte. James Playfair o duse în 
cabină, unde fură necesare cele mai atente îngrijiri ca s-o 
readucă la viaţă. 

Când îşi redeschise ochii, îl văzu pe tânărul căpitan, care, cu 
un deget pe buze, îi cerea tăcere absolută. Ea reuşi să rămână 
liniştită, înăbuşindu-şi durerea violentă, iar James Playfair, 
aplecat la urechea ei, îi spuse: 

— Jenny, peste două ore tatăl dumitale va fi în siguranţă aici, 
sau dacă nu, înseamnă c-am murit încercând să-l salvez! 

Apoi părăsi duneta, zicându-şi: 

„lar acum, trebuie să-l scot din închisoare cu orice preţ, chiar 
dacă va trebui să plătesc libertatea lui cu viaţa mea şi a 
întregului echipaj!" 

Sosise ceasul acţiunii. Încă de dimineaţă, Delfinul era încărcat 
până la refuz cu bumbac; erau pline şi buncărele pentru 
cărbune. Peste două ore putea pleca. James Playfair îl scoase 
pe lângă North Commerciat wharf şi îl conduse în plină radă; 
era aşadar pregătit să profite de fluxul care urma să atingă 
înălţimea maximă la nouă seara. 

Când James Playfair plecă de lângă fată, se făcuse deja şapte 
şi căpitanul dădu ordin să se înceapă pregătirile de plecare. 
Până acum, secretul fusese păstrat cu stricteţe de el, Crockston 
şi Jenny. Socoti că era bine să-l pună la curent cu situaţia pe 
domnul Mathew, şi o făcu chiar în clipa aceea. 

— La ordinele dumneavoastră, răspunse domnul Mathew fără 
să facă nici cea mai mică observaţie. Rămâne pentru ora nouă? 

— Pentru nouă. Daţi dispoziţie să se aprindă imediat focurile 
şi să fie aţâţate straşnic. 

— E ca şi făcut, căpitane. 

— Delfinul stă fixat de o singură ancoră. Vom tăia parâma şi o 
întindem fără să mai pierdem o secundă. 

— Perfect. 

— Aranjaţi să se pună un felinar în vârful catargului mare. 
Noaptea e întunecată şi se lasă ceața. Nu trebuie să riscăm să 
ne rătăcim când ne întoarcem la bord. Veţi lua până şi măsura 
de prevedere de a suna clopotul, de la orele nouă. 

— Ordinele vă vor fi executate întocmai, căpitane. 

— Iar acum, domnule Mathcw, pregătiţi şalupa. Aşezaţi în ea 
şase dintre cei mai vânjoşi vâslaşi pe care îi avem. Plec imediat, 
la White Point. V-o încredinţez pe domnişoara Jenny cât timp 
lipsesc, şi Cerul să ne aibă în pază, domnule Mathew. 

— Cerul să ne aibă în pază! repetă secundul. 

Apoi, imediat, dădu ordinele necesare pentru aprinderea 
cuptoarelor şi lansarea la apă a şalupei. Aceasta din urmă fu 
gata în câteva minute. După ce-şi luă un ultim rămas bun de la 
domnişoara Jenny, James Playfair cobori în şalupă şi putu 
vedea, în clipa când se desprindea de bord, torente de fum 
negru pierzându-se în ceața întunecată a cerului. 

Bezna era profundă; vântul scăzuse; o linişte desăvârşită 
domnea peste rada imensă, ale cărei valuri păreau aţipite. 
Câteva lumini tremurau în spaţiul înserării: James Playfair 
apucase cârma şi, cu o mână sigură, îşi conducea 
ambarcaţiunea spre White Point. Era un drum de aproximativ 
două mile. În timpul zilei, James îşi stabilise exact punctele de 
reper, astfel că reuşi să ajungă în linie dreaptă la limba de 
pământ prin care oraşul Charleston înaintează în golf. 

La Saint Philip bătea ora opt când şalupa atinse White Point. 

Mai era de aşteptat o oră până la momentul fixat cu precizie 
de Crockston. Cheiul era absolut pustiu. Numai sentinela 
bateriei din sud-est se plimba prin apropiere. James Playfair 
devora minutele. Timpul nu se scurgea decât după cât îi era lui 
de mare nerăbdarea. , 

La opt şi jumătate auzi zgomot de paşi. Işi lăsă oamenii cu 
vâslele pregătite, gata de plecare, şi o luă înainte. După zece 
paşi, însă, întâlni o patrulă a pazei de coastă; vreo douăzeci de 
oameni în total. James scoase din centură un revolver, hotărit 
să-l folosească la nevoie. Dar ce putea face împotriva acestor 
soldaţi coborâţi până pe chei? 

Şeful patrulei veni spre el şi, văzând şalupa, îl întrebă pe 
James: 

— Ce barcă e aceea? 

— Şalupa de pe Delfin, răspunse tânărul. 

— Iar dumneata? 

— Sunt căpitanul James Playfair. 

— Vă credeam plecaţi şi ajunşi între timp în trecători. 

— Sunt gata de plecare... trebuia chiar să fiu pe drum... însă... 

— Insă?... insistă şeful patrulei. 

Pe James îl străfulgeră o idee şi răspunse: 

— Unul din mateloţii mei e închis în cetăţuie, şi pe legea mea, 
era cât pe ce să uit de el. Din fericire, mi-am amintit la timp şi 
am trimis câţiva oameni să-l ia. 

— Ah! Ticălosul pe care vreţi să-l duceti în Anglia? 

— Da. 

— L-ar fi putut spânzura tot aşa de bine aici ca şi acolo! zise 
paznicul de coastă, râzând de gluma sa. 

— Sunt convins, răspunse James Playfair, dar e mai bine să se 
procedeze reglementar. 

— Atunci, succes, căpitane, şi păziţi-vă de bateriile de pe 
insula Morris. 

— Fiţi liniştit. Dacă am trecut de ele fără necazuri la venire, 
sper să şi ies de aici în aceleaşi condiţii. 

— Drum bun. 

— Mulţumesc. 

— Cu acestea, mica trupă se îndepărtă şi ţărmul rămase 
scufundat în linişte. 

Chiar atunci bătu ora nouă. Era momentul stabilit. James îşi 
simţea inima zbuciumându-i-se în piept, aproape să-l spargă. Se 
auzi un fluierat. James răspunse printr-un fluierat asemănător; 
apoi aşteptă, ciulindu-şi urechea şi, cu un semn al mâinii, ceru 
mateloţilor săi linişte deplină. Apăru un om înfăşurat într-un 
tartan larg, uitându-se în toate părţile. James alergă spre el. 

— Domnul Halliburtt? 

— Eu sunt, răspunse omul cu tartan. N 

— Ah! Cerul fie lăudat! strigă James Playfair. Imbarcaţi-vă 
fără să pierdeţi o clipă. Unde-i Crockston? 

— Crockston! făcu domnul Halliburtt pe un ton stupefiat. Ce 
vreţi să spuneţi? 

— Omul care v-a eliberat, cel ce v-a condus aici, e Crockston, 
servitorul dumneavoastră. 

— Omul care mă însoțea e gardianul cetăţuii! declară domnul 
Halliburtt. 

— Gardianul? exclamă James Playfair. 

Evident, nu pricepea nimic şi mii de temeri îl năpădiră. 

— Sigur că da, temnicerul! strigă o voce cunoscută. 
Temnicerul doarme buştean în celula mea! 

— Crockston! Tu! Chiar tu eşti! zise domnul Halliburtt. 

— Stăpâne, nici un cuvânt! O să vă explicăm totul. E o 
chestiune de viaţă şi de moarte! In barcă, în barcă! 

Cei trei bărbaţi urcară în şalupă. 

— Trageţi! strigă căpitanul. 

Cele şase rame căzură toate deodată. 

— Drept înainte, comandă James Playfair. 

Şi şalupa alunecă asemeni unui peşte pe valurile întunecate 
ale lui Charleston Harbour. 


IX ÎNTRE DOUĂ FOCURI 


Împinsă de şase vâslaşi puternici, şalupa zbura pe apele radei. 
Ceaţa se îngroşa, iar James Playfair îşi putea urmări cu greu 
reperele stabilite pentru orientare. Crockston se plasase în 
partea din faţă, pe când domnul Halliburtt ocupase un loc la 

pupa, lângă căpitan. Uluit la început de prezenţa servitorului 
său, prizonierul ar fi vrut să-i vorbească; însă acela, cu un gest, 
îl invită să rămână tăcut. 

Totuşi, după câteva minute, când şalupa fu în plină radă, 
Crockston se hotărî să înceapă discuţia. Inţelegea cam ce 
întrebări se înghesuiau în mintea domnului Halliburtt. 

— Da, bunul meu stăpân, zise el, gardianul e în locul meu în 
celulă, unde i-am administrat doi pumni zdraveni, unul în ceafă 
şi altul în stomac, pe post de narcotic, şi asta chiar atunci când 
îmi aducea mâncarea. Halal recunoştinţă! l-am luat boarfele, i- 
am luat cheile, v-am căutat, v-am condus dincoace de zidurile 
cetăţuii, pe sub nasul soldaţilor. Nimic mai uşor decât asta! 

— Dar fata mea? întrebă domnul Halliburtt. 

— La bordul navei care urmează să ne ducă în Anglia. 

— Fata mea e aici! strigă americanul, zvâcnind de pe 
banchetă. = 

— Tăcere! ceru Crockston. Incă vreo câteva minute şi suntem 
salvaţi. 

Şalupa zbura prin beznă, dar cam la voia întâmplării. James 
Playfair nu putea zări, din cauza pâclei, felinarele de pe Delfin. 
Ezita, neştiind ce direcţie să apuce, şi era atât de întuneric 
încât vâslaşii nu-şi vedeau nici măcar capătul vâslelor. 

— Ei bine, domnule James? 

— Trebuie să fi făcut mai mult de o milă şi jumătate, răspunse 
căpitanul. Nu vezi nimic, Crockston? 

— Nimic. Şi am ochi buni, totuşi. Eh, o să ajungem îndată. Cei 
de pe navă n-au nici o îndoială... 

Nici nu termină de vorbit când o rachetă brăzdă bezna şi se 
risipi în scântei la o înălţime considerabilă. 

— Un semnal! strigă James Playfair. 

— Drace! făcu Crockston. Trebuie că-i de la cetăţuie. Să 
aşteptăm urmarea. 

A doua, apoi a treia rachetă fură lansate pe urmele celei 
dintâi şi aproape imediat acelaşi semnal se repetă la o milă în 
faţa şalupei. 

— Asta vine de la fortul Sumter, observă Crockston. Se 
semnalizează evadarea! Trageţi tare la vâsle! S-a descoperit 
totul. 

— Vâăsliţi cu nădejde, prieteni! strigă James Playfair, 
îndemnându-şi mateloţii. Rachetele mi-au luminat drumul. 
Delfinul nu-i decât la opt sute de yarzi! de aici. Aud de-acum 
clopotul de bord. Haideţi, nu staţi! Aveţi douăzeci de lire dacă 
ajungem în cinci minute! 


1 În jur de 700 de metri. (N. aut.) 

Marinarii săltară şalupa, care părea că abia atinge valurile. 
Toate inimile îşi iuţiseră bătaia. Un tun bubui în direcţia 
oraşului şi, la douăzeci de braţe de barcă, Crockston mai mult 
auzi decât văzu trecând cu viteză un obiect care putea fi o 
ghiulea. 

În acel moment clopotul Delfinului răsună cu toata puterea. 
Se apropiau. Câteva lovituri de vâslă şi barca acostă. Alte 
câteva secunde şi Jenny căzu în braţele tatălui său. 

Şalupa fu ridicată neîntârziat, iar James Playfair se repezi pe 
dunetă. 

— Domnule Mathew, avem presiune? 

— Da, căpitane. 

— Să se taie parâma şi, cu toată viteza, înainte! 

Peste câteva clipe, cele două elice împingeau vaporul spre 
şenalul principal, îndepărtându-l de fortul Sumter. 

— Domnule Mathew, nu ne putem gândi s-o luăm prin 
şenalurile insulei Sullivan; am cădea direct sub focurile 
confederaţilor. Să ne ţinem cât mai aproape posibil de partea 
din dreapta a radei, chiar riscând să primim loviturile bateriilor 
federale. Aveţi un om priceput la cârmă? 

— Da, căpitane. 

— Daţi ordin să se stingă felinarele şi focurile de bord. 
Ajunge, şi încă peste cap, cu sclipirile prodige de maşină; dar 
pe acestea nu le poţi împiedica. 

În timpul conversaţiei pomenite, Delfinul înainta cu o viteză 
uimitoare; vrând să ajungă însă în partea dreaptă a lui 
Charleston Harbour, fusese obligat să treacă printr-un şenal 
care îl apropia pentru moment de fortul Sumter, şi se găsea la 
nici o jumătate de milă depărtare când ambrazurile fortului se 
luminară toate deodată şi un uragan de fier trecu prin faţa 
vaporului cu o bubuitură înspăimântătoare. 

— Prea devreme,  nepricepuţilor! strigă domnul James 
Playfair, izbucnind în râs. Forţează, forţează, domnule inginer! 
Trebuie să ne strecurăm printre două salve! 

Fochiştii îndopau cuptoarele, iar Delfinul fremăta din toate 
încheieturile sub acţiunea maşinii aflate în plin efort, ca şi cum 
ar fi fost pe punctul de a se dezmembra. 

Chiar atunci se auzi a doua detunătură şi o nouă ploaie de 
proiectile şuieră prin spatele vaporului. 

— Prea târziu, imbecililor! strigă tânărul căpitan, răcnind de-a 
binelea. 

Crockston, aflat pe dunetă, strigă şi el: 

— Unu la mână! Încă vreo câteva minute şi am terminat cu 
confederaţii. 

— Prin urmare crezi ca n-avem de ce să ne mai temem de 
fortul Sumter? 

— Deloc, doar de fortul Moultrie, de la capătul insulei 
Sullivan; dar acela nu ne poate face necazuri decât vreo 
jumătate de minut. Să-si aleagă, deci, bine clipa şi să ţintească 
perfect, dacă vrea să ne dea gata. Ne apropiem. 

— Bun! Poziţia fortului Moultrie o să ne îngăduie să intrăm 
drept în senatul principal. Foc, foc! 

În aceeaşi secundă, ca şi cum James Playfair ar fi comandat el 
însuşi deschiderea focului, fortul se lumină de o întreită linie de 
fulgere. Izbucni un vacarm îngrozitor, urmat de trosnituri 
produse la bordul vaporului. 

— De data asta ne-au atins! constată Crockston. 

— Domnule Mathew, strigă căpitanul spre secundul său 
postat la prova. Ce s-a întâmplat? 

— Capătul avansat al bompresului e în apă. 

— Avem răniţi? 

— Nu, căpitane. 5 

— Ei bine, la naiba cu arborada! Înainte! Înainte, în şenal! Şi 
manevraţi spre insulă. 

— I-am străpuns pe sudişti! exclamă Crockston. lar dacă tot 
trebuie să primim ghiulele în carcasă, le prefer pe cele din 
nord. Se înghit mai uşor! 

Într-adevăr, pericolul nu trecuse cu totul şi Delfinul nu se 
putea socoti scăpat; căci, dacă insula Morris nu era încă 
înzestrată cu piesele redutabile care fură montate acolo câteva 
luni mai târziu, tunurile şi mortierele sale puteau scufunda 
totuşi cu uşurinţă o navă de felul Delfinului. 

Pentru federaţii de pe insulă şi de pe navele blocadei, alarma 
fusese dată de salvele fortului Sumter şi Moultrie. Asediatorii 
nu puteau înţelege ce era acest atac nocturn, care nu părea 
îndreptat împotriva lor; trebuiau să fie totuşi pregătiţi, şi chiar 
erau gata să răspundă. 

La asta se gândea James Playfair pe când înainta prin 
strâmtorile insulei Morris şi avea toate motivele să se teamă, 
fiindcă după un sfert de oră întunericul fu brăzdat de lumini; o 
ploaie de bombe mici căzu în jurul vaporului, făcând apa să 
ţâşnească până deasupra bastingajelor; câteva chiar loviră 
puntea Delfinului, dar cu baza lor, ceea ce salvă nava de la o 
pieire sigură. Într-adevăr, bombele acelea, cum s-a constatat 
mai târziu, trebuiau să explodeze în sute de bucăţi şi fiecare din 
ele să răspândească pe o suprafaţă de o sută douăzeci de 
picioare pătrate un incendiu pe care nimic nu-l putea stinge 
timp de douăzeci de minute. O singură bombă ar fi putut 
incendia o navă. Din fericire pentru Delfin, ele reprezentau o 
invenţie recentă şi erau încă departe de a atinge perfecțiunea; 
odată lansate în aer, o mişcare de rotaţie greşită le ţinea 
înclinate şi, în momentul căderii, loveau cu baza în loc să 

lovească numai cu vârful, unde se afla mecanismul de percuție. 
Doar acest viciu de construcţie salvă Delfinul de la catastrofa 
iminentă; căderea acelor bombe nu prea grele îi produse prea 
puţine pagube şi, sub presiunea aburului supra-încălzit, el 
continuă să avanseze prin şenal. 

Atunci, în ciuda dispoziţiilor primite, domnul Halliburtt şi fiica 
sa veniră lângă James Playfair, pe dunetă. Acesta vru să-i oblige 
să intre din nou în cabina lor, însă Jenny declară că va rămâne 
lângă căpitan. 

Cât despre domnul Halliburtt, care începea să cunoască 
nobila comportare a salvatorului său, îi strânse mâna fără să 
poată rosti vreun cuvânt. 

Delfinul înainta cu mare viteză spre ieşirea în ocean; mai avea 
de străbătut trei mile prin şenal până să se vadă ajuns în apele 
Atlanticului; dacă intrarea în şenal era liberă, era salvat. James 
Playfair cunoştea la perfecţie toate secretele golfului 
Charleston şi îşi conducea nava prin întuneric cu o siguranţă 
neîntrecută. Avea deci toate motivele să creadă în succesul 
cursei sale cutezătoare, când un matelot de pe teuga din faţă 
strigă: 

— O navă! 

— O navă?! exclamă James. 

— Da, în direcţia babord. 

Ceaţa se ridicase şi îngăduia să se zărească o fregată mare, 
manevrând să închidă şenalul şi să blocheze trecerea 
Delfinului. Vasul trebuia să prindă viteză cu orice preţ, prin 
suprasolicitarea maşinii, altfel totul era pierdut. 

— Cârma la tribord! Până la capăt! strigă căpitanul. 

Apoi se năpusti pe pasarela de deasupra maşinii. Din ordinul 
lui, o elice fu oprită şi, sub acţiunea celeilalte, Delfinul manevra 
cu o rapiditate uluitoare într-un cerc foarte mic, de parcă s-ar fi 
învârtit pe loc. Evitase în felul acesta să gonească de-a dreptul 
spre fregata federală şi, ca şi ea, avansa spre intrarea în şenal. 
Totul devenea acum o chestiune de viteză. 

James Playfair înţelese că în asta stătea salvarea lui, salvarea 
domnişoarei Jenny şi a tatălui ei, salvarea întregului echipaj. 
Fregata avea un avans considerabil asupra Delfinului. După 
norii de fum negru care îi ieşeau din coş se vedea că-şi înteţea 
focurile. James Playfair nu era omul care să rămână mai prejos. 

— Unde aţi ajuns? îi strigă inginerului mecanic. 

— La presiunea maximă, răspunse acesta. Aburul scapă prin 
toate supapele. 

— Blocaţi supapele, porunci căpitanul. 

Iar ordinul îi fu executat cu riscul de a arunca în aer vasul. 

Delfinul începu să meargă încă şi mai repede; mişcările 
pistoanelor se succedau cu o iuţeală înspăimântătoare; toate 

plăcile de postament ale maşinii trepidau sub aceste lovituri 
precipitate, şi era acolo un spectacol care ar fi făcut să tremure 
până şi inimile cele mai tari. 

— Forţaţi! striga James Playfair. Forţaţi mai departe! 

— Cu neputinţă! răspunse curând inginerul. Am închis 
supapele ermetic. Cuptoarele sunt pline până la refuz. 

— Nu contează! Vârâţi în ele bumbac îmbibat cu alcool! 
Trebuie să trecem cu orice preţ şi să depăşim fregata asta 
blestemată! 

Auzind cuvintele acelea, până şi mateloţii cei mai curajoşi se 
uitară unii la alţii, dar nu ezitară. Câteva baloturi de bumbac 
fură aruncate în cuptoarele maşinii. Fu desfundat un butoiaş de 
alcool şi, nu fără pericol, substanţa inflamabilă fu turnată în 
vetrele incandescente. Fochiştii nu se mai puteau înţelege de 
mugetul flăcărilor. Curând, metalul cuptoarelor se încinse până 
la alb; pistoanele se mişcau într-un du-te-vino asemănător cu 
cel al pistoanelor unei locomotive; manometrele indicau o 
presiune  înspăimântătoare; vaporul zbura pe valuri; 
încheieturile carcasei trosneau; coşul arunca torente de flăcări 
amestecate cu vârtejuri de fum; Delfinul prinsese o viteză 
cumplită, nebunească, dar în felul acesta învingea fregata, o 
depăşea, se îndepărta de ea şi, după zece minute, ieşea din 
şenal. 

— Salvaţi! strigă căpitanul 

— Salvaţi! răspunse echipajul bătând din palme. 

Farul din Charleston începea să dispară la sud-vest; sclipirile 
lui, păleau şi te puteai crede în afară de orice pericol, când o 
bombă lansată de o canonieră care patrula în larg ţâşni 
şuierând prin întuneric. Era uşor să-i urmăreşti traiectoria 
graţie rachetei ce lăsa în urmă o linie de foc. 

A fost un moment de tulburare imposibil de descris; toţi 
tăceau şi fiecare urmărea cu ochi îngroziţi parabola descrisă de 
proiectil; nu se putea face nimic spre a-l evita şi, după o 
jumătate de minut, el căzu cu un zgomot înfricoşător în partea 
din faţă a Delfinului. 

Înspăimântaţi, marinarii se retraseră spre pupa şi nimeni nu 
îndrăzni să avanseze un pas, pe când racheta ardea sfârâind 
zgomotos. 

Unul singur însă, cel mai curajos dintre toţi, alergă spre acea 
formidabilă maşinărie destinată distrugerii. Era Crockston. 
Apucă bomba cu braţele lui viguroase, în vreme ce mii de 
scântei ţâşneau din capătul ei; apoi, cu un efort supraomenesc, 
o azvârli peste bord. 

Abia atinsese suprafaţa apei, că o explozie înspăimântătoare 
se şi făcu auzită. 

— Uraa! Uraa! strigă într-un singur glas întreg echipajul 
Delfinului, pe când Crockston îşi freca mâinile. 

Puțin mai târziu, vaporul despica în mare viteză apele 
Atlanticului; coasta americană dispărea în beznă, iar sclipirile 
îndepărtate care se încrucişau la orizont arătau că înfruntarea 
dintre bateriile insulei Morris si forturile din Charleston 
Harbour luase amploare. 


X SAINT MUNGO 


A doua zi în zori coasta americană dispăruse. Nici o navă nu 
se vedea la orizont şi Delfinul, reducându-şi viteza cumplită, se 
îndrepta mai liniştit spre Bermude. 


161 


— Ei bine, unchiule Vincent? 


A urmat traversarea Atlanticului, e inutil s-o mai povestim. 
Nici un incident n-a avut loc pe drumul de întoarcere, iar la 
zece zile după plecarea din Charleston îşi făcură apariţia 
coastele Irlandei. 

Ce s-a întâmplat între tânărul căpitan şi fată? Oricine îşi va da 
seama, chiar şi cei mai puţin perspicace. Cum putea răsplăti 
domnul Halliburtt devotamentul şi curajul salvatorului său dacă 
nu făcându-l cel mai fericit dintre oameni? James Playfair nu 
aşteptase să ajungă în apele Angliei ca să dezvăluie tatălui şi 
fiicei sentimentele care i se revărsau din inimă, iar dacă ar fi 
să-l credem pe Crockston, domnişoara Jenny primi mărturisirea 
cu un aer fericit pe care nici măcar n-a încercat să-l ascundă. 

Se întâmplă deci că, în ziua de 14 februarie a acelui an, o mare 
mulţime se adunase sub bolțile grele de la Saint Mungo, vechea 
catedrală din Glasgow. Erau acolo marinari, negustori, 
industriaşi, magistrați, lume de tot felul. Viteazul Crockston era 
martorul domnişoarei Jenny, îmbrăcată mireasă, iar onorabilul 
om strălucea într-un costum de un verde crud, cu butoni aurii. 
Unchiul Vincent stătea mândru alături de nepotul său. 

Pe scurt, fu celebrată căsătoria lui James Playfair de la firma 
Playfair and Co., din Glasgow, cu domnişoara Jenny Halliburtt, 
din Boston. 

Ceremonia fu îndeplinită cu mare pompă. Toţi cunoşteau 
povestea Delfinului şi toţi găseau că devotamentul tânărului 
căpitan era în mod echitabil recompensat. Doar el îşi zicea că 
plata întrecea propriile sale merite. 

Seara, mare sărbătoare la unchiul Vincent, masă mare, bal 
mare şi generoasă împărţire de şilingi mulţimii adunate în 
Gordon street. 

Toţi erau mulţumiţi de căsătorie, unii de propria lor fericire, 
ceilalţi de fericirea altora — lucru care nu se întâmplă 
întotdeauna la ceremonii de acest fel. 

Seara, când mulţimea invitaţilor se retrăsese, James Playfair 
se duse la unchiul său şi-l sărută pe amândoi obrajii. 

— Ei bine, unchiule Vincent? îi zise. 

— Ei bine, nepoate James? 

— Eşti mulţumit de fermecătoarea încărcătură pe care am 
adus-o la bordul Delfinului reluă căpitanul Playfair arătând spre 
tânăra şi curajoasa femeie. 

— Cred şi eu! răspunse onorabilul negustor. Mi-am vândut 
bumbacul cu un profit de trei sute şaptezeci şi cinci la sută! 

INVAZIA MĂRII 


Capitolul I OAZA GABES 


— Ce ştii? 

— Ce-am auzit în port... 

— Se vorbea despre nava care umblă după... care o să-l ducă 
pe Hadjar? 

— Da... în Tunis, unde va fi judecat. 

— Şi condamnat? 

— Condamnat. 

— Allah n-o să îngăduie una ca asta, Sohar!... Nu, n-o să 
îngăduie!... 

— Tăcere! zise deodată Sohar, ciulindu-şi urechile ca şi cum 
ar fi auzit un zgomot de paşi pe nisip. 

Fără să se ridice, se târî spre intrarea micii moschei părăsite 
unde avea loc această discuţie. Mai era încă ziuă, însă soarele 
urma să dispară curând după dunele ce mărginesc în această 
parte litoralul Sirtei Mici. La începutul lui martie, amurgul nu 
ţine mult la paralela treizeci şi patru de grade din emisfera 
nordică. Astrul strălucitor nu se apropie aici de orizont printr-o 
coborâre oblică; pare să cadă vertical, precum un corp supus 
legilor gravitaţiei. 

Sohar se opri, apoi făcu câţiva paşi dincolo de pragul calcinat 
de fierbinţeala razelor solare. Privirea sa parcurse într-o clipă 
şesul dimprejur. 

Spre nord, coroanele înverzite ale unei oaze, conturându-se la 
un kilometru şi jumătate distanţă. La sud, nesfârşitele întinderi 
de plajă gălbuie, tivite cu spumă dc mareea în creştere. La vest, 
o îngrămădire de dune, profilată pe cer. La est, o bună porţiune 
din acea mare care formează golful Gabes şi scaldă ţărmul 
tunisian, curbându-se înspre ţinuturile Tripolitaniei. 

Briza uşoară a vestului, după ce împrospătase aerul zilei, 
căzuse odată cu lăsarea serii. Nici un zgomot nu ajunse la 
urechea lui Sohar. I se păruse că aude pe cineva umblând în 
jurul acelui cub de zidărie veche şi albă, străjuit de un palmier 
bătrân, dar recunoscu că se înşelase. Nimeni, nici dinspre 
dune, nici dinspre plajă. Înconjură micul monument. Pustiu, şi 
nici o urmă de paşi pe nisip în afara celor lăsate de el şi de 
mama lui în faţa intrării în moschee. 

Trecu abia un minut de la ieşirea lui Sohar şi Djemma apăru 
în prag, neliniştită că nu-şi vedea fiul întorcându-se. Acesta, 
care tocmai se ivea de după colţul clădirii, o linişti printr-un 
gest. 

Djemma era o africană de neam tuareg, trecută de şaizeci de 
ani, înaltă, puternică, dreaptă în talie, plină de energie. Ochii 
albaştri, ca ai tuturor femeilor din rasa ei, aveau o privire în 
care ardoarea se întâlnea la fel de intens cu mândria. Albă la 
piele, ea părea galbenă din cauza ocrului ce-i acoperea fruntea 
şi obrajii. Era îmbrăcată într-o țesătură de culoare închisă, un 
burnuz! larg din lâna furnizată cu atâta abundență de turmele 
din Hammâma, care trăiesc pe lângă mlaştinile uscate sau 
şoturile? Tunisiei inferioare. O glugă îi acoperea capul cu păr 
bogat, abia încărunţit. 

Djemma rămase în locul acela, nemişcată, până ce fiul ei 
ajunse lângă ea. El nu descoperise nimic suspect în 
împrejurimi, iar liniştea nu era tulburată decât de cântecul 
tânguitor al păsării bu-habibi, vrabia din Djerid; mai multe 
perechi zburau în direcţia dunelor. 

Djemma şi Sohar se întoarseră în moschee, aşteptând ca 
noaptea să le îngăduie să ajungă la Gabes fără a fi văzuţi. 

Conversaţia continuă astfel: 

— Nava a ieşit din Goulette? 

— Da, mamă, iar azi-dimineaţă trecea de capul Bon... 
Crucişătorul Chanzy... 

— O să ajungă în noaptea asta? 

— În noaptea asta... numai dacă nu face escală la Sfax... Dar e 
mai mult ca sigur că va ancora nu departe de Gabes, unde fiul 
tău şi fratele meu îi va fi predat... 

— Hadjar!...  Hadjar!... murmură bătrâna mamă. Şi 
tremurând toată de mânie şi de durere, strigă: 

— Fiul meu... fiul meu! Ghiaurii au să-l ucidă, nu-l voi mai 
vedea... iar el, el n-o să-i mai poată îndemna pe tuaregi la 
războiul sfânt!... Nu... nu! Allah n-o să îngăduie asta. 


1 Manta de lână cu glugă, purtata de arabi (N. trad.) 
> Sot: lac sărat din zonele de semideşert, care seacă în 
perioadele secetoase (N. trad.) 


165 


Apoi, ca şi cum criza i-ar fi sleit puterile, Djemma căzu în 
genunchi într-un ungher al strâmtei încăperi şi rămase tăcută. 

Sohar se postă din nou în prag, rezemat cu coatele de cadrul 
uşii, ţeapăn de parcă ar fi fost de piatră, ca una dintre statuile 
ce împodobesc uneori intrarea în moschei. Nici un zgomot 
neliniştitor nu-l smulse din imobilitate. Umbrele dunelor se 
alungeau încet-încet spre est, pe măsură ce soarele cobora la 
orizont în partea opusă. La răsărit de Sirta Mică apăreau 
primele constelații. Felia subţire a discului lunar aflat la 
începutul primului său pătrar aluneca dincolo de ceţurile 
îndepărtate ale apusului. Se pregătea o noapte calmă şi 
întunecoasă; stelele erau gata să se ascundă sub o perdea de 
aburi uşori. 

Puțin după ora şapte, Sohar reveni lângă mama lui şi îi spuse: 

— E timpul... 

— Aşa-i, răspunse Djemma, şi mai e timpul ca Hadjar să fie 
scos din mâinile acelor ghiauri... Trebuie să ajungă afară din 
închisoarea din Gabes înainte de răsăritul soarelui... Mâine va fi 
prea târziu. 

— Totul e pregătit, mamă, zise Sohar. Prietenii ne aşteaptă. 
Cei din Gabes au aranjat evadarea. Cei din Djerid îl vor însoţi 
pe Hadjar şi n-o să se lumineze bine de ziuă când ei au să fie 
deja departe în deşert. 

— lar eu împreună cu ei, declară Djemma, căci n-o să-mi 
părăsesc fiul... 

— Iar eu împreună cu voi, adăugă Sohar. N-o să-mi părăsesc 
nici fratele, nici mama! 

Djemma îl trase spre ea şi-l strânse în braţe. Apoi, aranjându- 
şi gluga burnuzului, trecu pragul. 

Pe când se îndreptau spre Gabes, Sohar mergea cu câţiva paşi 
înaintea ei. În loc să urmeze liziera țărmului, de-a lungul dârei 
de ierburi marine lăsate de ultima maree pe nisip, se ţineau pe 
lângă dune, sperând că vor fi astfel mai greu descoperiţi pe 
traseul acela de un kilometru şi jumătate. Acolo unde era oaza, 
arborii, aproape contopiţi în întunericul din ce în ce mai gros, 
se zăreau destul de confuz. Nici o lumină nu străpungea bezna. 
În casele arabe, lipsite de ferestre, ziua pătrunde numai prin 
curţile interioare, iar odată cu lăsarea nopţii nici o sclipire nu 
răzbate afară. 

Totuşi, un punct luminos nu întârzie să apară deasupra vag 
bănuitelor contururi ale oraşului. Destul de intensă dealtfel, 
raza trebuie să fi venit din partea mai înaltă a localităţii Gabes, 
poate de la minaretul vreunei moschei, poate de la castelul care 
o domina. 

— Bastionul, zise el. 

— Acolo-i, Sohar? 

— Acolo... Acolo l-au închis, mamă! 

Bătrâna se oprise. Părea că lumina aceea stabilise un fel de 
comunicare între ea şi fiul ei. In mod precis, dacă nu de la 
celula unde era el închis, lumina provenea din fortul unde 
fusese dus Hadjar. De când temutul şef căzuse în mâinile 
soldaţilor francezi, Djemma nu-şi mai văzuse fiul şi n-avea să-l 
mai revadă nicicând, decât dacă, în aceeaşi noapte chiar, ar fi 
scăpat prin fugă de soarta pe care i-o rezerva justiţia militară. 
Femeia era prin urmare ca imobilizată în locul acela şi fu 
nevoie ca Sohar să-i spună de două ori: 

— Haide, mamă, vino! 

Îşi continuară drumul pe la poalele dunelor rotunjite spre 
oaza Gabes, ansamblu de târguşoare, de case, care constituie 
aşezarea cea mai importantă de pe ţărmul continental al Sirtei 
Mici. Sohar se îndreptă către partea numită de soldaţi 
Coquinville!. O îngrămădire de colibe din lemn unde vieţuieşte 
o întreagă populaţie de speculanti, de la care îi şi vine numele, 
în bună măsură justificat. Târguşorul e situat aproape de 
intrarea în ued?, pe pârâul ce şerpuieşte capricios de-a 
curmezişul oazei, la umbra palmierilor. Acolo se înalţă 
bastionul, sau Fort-Neuf, de unde Hadjar avea să iasă numai 
spre a fi transportat la închisoarea din Tunis. Din acest bastion 
sperau tovarăşii lui, cu toate măsurile de prevedere luate, cu 
toate pregătirile de evadare făcute, să-l scoată chiar în noaptea 
aceea. Adunați într-o colibă din Coquinville, îi aşteptau pe 
Djemma şi pe fiul ei. Dar era nevoie de maximă prudenţă şi era 
mai bine să nu fie văzuţi deloc prin apropierea târguşorului. 

Şi, dealtfel, cu câtă nelinişte se îndreptau privirile lor în 
direcţia mării! Lucrul de care se temeau era sosirea, în aceeaşi 
seară chiar, a crucişătorului şi transferarea prizonierului la 
bordul său, înainte ca evadarea să poată fi pusă în aplicare. 
Încercau să-şi dea seama dacă nu cumva apărea în golful Sirtei 
Mici vreo lumină albă, dacă nu se auzeau pufăiturile aburului, 
şuierăturile stridente ale sirenei, semnalând un vapor venit să 
ancoreze. 

Încă nu se făcuse ora opt când Djemma şi fiul ei ajunseră pe 
malul uedului. Doar zece minute, şi aveau să fie la întâlnire. 

În clipa în care cei doi se îndreptau spre malul drept, un 
bărbat pitit între cactuşii râpei se ridică pe jumătate şi 
pronunţă numele: 

— Sohar?... 

— Tu eşti, Ahmet? 


1 Coquin: ticălos, netrebnic. (în 1. franceză) (N. trad.) 
2 Ued: vale secată, caracteristică deşerturilor din Africa de 
Nord, cu fundul acoperit de nisip şi pietriş. (N. trad.) 

— Da... dar mama ta? 

— E cu mine. 

— Gata să te urmăm, zise Djemma. 

— Ce noutăţi? întrebă Sohar. 

— Nici una..., răspunse Ahmet. 

— Tovarăşii noştri sunt acolo? 

— Vă aşteaptă. 

— Nimeni n-a atras atenţia celor din bastion? 

— Nimeni. 

— Hadjar e gata? 

— Da. 

— Cum s-a luat legătura cu el? 

— Prin Harrig, eliberat azi-dimineaţă, şi care acum e 
împreună cu ceilalţi... 

— Să mergem, zise bătrâna. 

Şi urcară toţi trei malul uedului. 

Direcţia urmată atunci nu le mai permitea să observe clădirea 
întunecată a bastionului prin frunzişul des. Oaza Gabes nu e, 
într-adevăr, decât o vastă întindere de palmieri. 

Ahmet n-avea cum să se rătăcească, mergea cu paşi siguri. 
Mai întâi de toate trebuia să se traverseze Djara, care se 
întinde pe ambele maluri ale uedului. În această aşezare, pe 
vremuri fortificată, care a fost succesiv cartagineză, romană, 
bizantină, arabă, se ţine principalul târg din Gabes. Era o oră 
când lumea încă nu se închisese în casă şi poate că Djemma şi 
fiul ei ar fi avut ceva dificultăţi ca să treacă fără să atragă 
asupra lor atenţia. E adevărat că ulițele oazelor tunisiene nu 
erau încă luminate cu electricitate şi nici măcar cu gaz, încât, 
cu excepţia câtorva cafenele, rămâneau scufundate într-o 
întunecime profundă. 

Totuşi, foarte prudent, extrem de circumspect, Ahmet nu 
înceta să-i spună lui Sohar că aici o măsură de precauţie nu era 
în plus. Era foarte posibil ca mama prizonierului să fie 
cunoscută în Gabes, unde prezenţa ei ar fi putut provoca 
dublarea vigilenţei în jurul fortului. Evadarea mai presupunea 
încă destule greutăţi, cu toate că fusese pregătită de multă 
vreme, şi era important ca paznicii să nu fie deloc puşi în 
gardă. Astfel că Ahmet alegea cu grijă drumurile care duceau 
în vecinătatea bastionului. 

Cât priveşte partea centrală a oazei, ea continua să fie destul 
de animată în seara aceea. Era un sfârşit de duminică. Ultima 
zi a săptămânii este în general sărbătorită în toate oraşele cu 
garnizoană, în Africa la fel ca în Europa. Soldaţii obţin învoiri, 
umplu cafenelele, nu se întorc decât târziu la cazarmă. 
Indigenii se alătură acestei animații, mai ales în cartierul 

speculanţilor, amestecându-se cu italienii şi cu evreii. Larma se 
prelungeşte până la o oră înaintată din noapte. 

Era posibil — aşa cum s-a mai spus — ca Djemma să nu le fie 
necunoscută autorităţilor din Gabes. În fond, după arestarea 
fiului său, ea s-a expus nu o singură dată primejdiei, 
aventurându-se în preajma bastionului. lşi riscase, cu 
siguranţă, nu numai libertatea, ci poate chiar viaţa. Se ştia ce 
influenţă avusese ea asupra lui Hadjar, acea influenţă a mamei, 
atât de puternică la neamul tuareg. N-o ştiau oare în stare, 
după ce-l împinsese la revoltă, să provoace o nouă răzvrătire, 
fie ca să elibereze prizonierul, fie să-l răzbune dacă tribunalul 
de război îl trimitea la moarte?... Fireşte, trebuia să te temi de 
faptul că toate triburile s-ar ridica la glasul ei, urmând-o pe 
calea războiului sfânt. Zadarnic se făcuseră încercări de a pune 
mâna pe ea. Zadarnic s-au înmulţit expedițiile prin această ţară 
a mlaştinilor secate şi a şoturilor. Protejată de devotamentul 
populaţiei, Djemma scăpase până acum tuturor tentativelor 
întreprinse pentru capturarea mamei după cea a fiului! 

Şi totuşi, iată că ea venise în inima acestei oaze unde o 
amenințau atâtea primejdii. Dorise să se alăture celor pe care 
pregătirea evadării îi aduna atunci la Gabes. Dacă Hadjar 
reuşea să zădărnicească supravegherea gardienilor, dacă putea 
să biruie zidurile bastionului, atunci mama ar fi luat din nou, 
împreună cu el, drumul moscheii părăsite şi, la un kilometru 
mai încolo, în desişul unei pădurici de palmieri, fugarul ar găsi 
caii anume pregătiţi pentru a-l scoate din zonă. Asta însemna 
recâştigarea libertăţii şi, cine ştie, poate o nouă tentativă de 
răzvrătire contra dominaţiei franceze. 

Drumul fu străbătut în asemenea condiţii. Din grupurile de 
francezi şi de arabi pe care le întâlneau uneori, nimeni n-ar fi 
putut-o bănui pe mama lui Hadjar sub burnuzul ce-o acoperea. 
Dealtfel, Ahmet se grăbea să-i avertizeze şi toţi trei se refugiau 
într-un colţ întunecat, în spatele vreunei colibe singuratice, la 
adăpostul copacilor, reluându-şi mersul după ce trecătorii se 
îndepărtau. 

În sfârşit, nu mai erau decât la trei sau patru paşi de locul 
întâlnirii, când un tuareg ce părea că-i pândeşte se repezi în 
faţa lor. 

Strada, sau mai curând drumeagul deviat spre bastion era 
pustiu în momentul acela şi, urmându-l timp de câteva minute, 
mai trebuia doar să urci o îngustă ulicioară laterală ca să ajungi 
la coliba spre care se îndreptau Djemma şi însoțitorii săi. 

Omul se duse drept la Ahmet. Apoi, adăugând gestului 
cuvântul, îl oprise zicând: 

— Nu te duce mai departe... 

— Ce-i, Horeb? întrebă Ahmet, care apucase să-l recunoască 
pe un tuareg din tribul său. 

— Oamenii noştri nu mai sunt la colibă. 

Bătrâna mamă se opri din mers şi, cu o voce plină de nelinişte 
şi de mânie, îl întrebă pe Horeb: 

— Nu cumva câinii de ghiauri au prins de veste? 

— Nu, Djemma, răspunse Horeb. Iar paznicii bastionului n-au 
nici o bănuială. 

— Atunci de ce nu mai sunt la colibă tovarăşii noştri? reluă 
Djemma. 

— Pentru că nişte soldaţi aflaţi în permisie au venit acolo să 
bea şi n-am vrut să rămânem cu ei... Era şi subofiţerul de spabhii 
Nicol, care te cunoaşte, Djemma... 

— Da, murmură femeia. M-a văzut acolo... în douar’... atunci 
când fiul mi-a căzut în mâinile căpitanului său... Ah, căpitanul 
ăla, dacă vreodată!... 

Şi un răget ca de fiară ieşi din pieptul acelei femei, mama 
prizonierului Hadjar! 

— Unde-i intâlnim pe ai noştri? întrebă Ahmet. 

— Veniţi cu mine, răspunse Horeb. 

Şi, luând-o înainte, se strecură printr-o mică plantație de 
palmieri în direcţia fortului. 

Pustie la ora aceea, păduricea nu se însufleţea decât în zilele 
când se ţinea marele târg din Gabès. Era deci foarte probabil 
că nu vor întâlni pe nimeni pe lângă bastion, unde era dealtfel 
imposibil să pătrunzi. Din faptul că garnizoana se bucura de 
învoiri duminica nu trebuia să se tragă concluzia că postul de 
gardă ar fi fost părăsit. 

Oare nu se impunea o supraveghere mai severă de vreme ce 
răzvrătitul Hajdar era prizonier în fort, de vreme ce el nu 
fusese transferat la bordul crucişătorului spre a fi predat 
tribunalului militar?... 

Prin urmare, micul grup mergea la adăpostul copacilor şi 
ajunse la liziera plantaţiei de palmieri. 

în acel loc erau îngrămădite vreo douăzeci de colibe, iar prin 
deschiderile lor înguste răzbăteau câteva lumini. Nu mai era de 
mers decât preţ de o bătaie de puşcă la locul de întâlnire. 

Dar abia se angajase Horeb pe o străduţă întortocheată, că un 
zgomot de paşi şi de voci îl obligă să se oprească. 

Vreo douăzeci de soldaţi, spahii, veneau în direcţia lor 
cântând şi strigând, sub influenţa libaţiilor poate cam 
prelungite prin cabaretele din vecinătate. 


1 Sat al triburilor din Africa de Nord, concentrare de corturi. 
(N. trad). 

Ahmet socoti că era mai prudent să evite întâlnirea cu ei şi, ca 
să le facă drum liber, se retrase împreună cu Djemma, Sohar şi 
Horeb într-o fundătură întunecată, nu departe de şcoala franco- 
arabă. 

Acolo era o fântână cu un schelet de lemn ridicat deasupra 
puţului, susţinând butucul pe care se înfăşură lanţul găleţii. 

Într-o clipă se refugiară cu toţii îndărătul acestei fântâni cu 
ghizd destul de înalt ca să-i ascundă în întregime. 

Grupul înainta, şi iată că se opri, iar unul dintre soldaţi strigă: 

— Drace!... Ce sete cumplită! 

— Ei bine, bea... Uite o fântână, îi răspunse sergentul-major 
Nicol. 

— Ce! apă... dom' majur? strigă brigadierul Pistache. 

— Invocă-l pe Mahomed, poate o să schimbe apa în vin. 

— Ah! de-aş fi sigur de asta! 

— Te-ai face mahomedan? 

— Nu, dom' majur, nu... şi, dealtfel, din moment ce Allah le 
interzice supuşilor săi vinul, n-ar consimţi niciodată să facă 
miracolul ăsta pentru necredincioşi... 

— Bine gândit, Pistache, aprecie subofiţerul şi adăugă: La 
cazarmă, înainte marş! 

Dar în momentul când soldaţii se pregăteau să-l urmeze, îi 
opri. Doi bărbaţi urcau strada, iar subofiţerul recunoscu în ei 
un căpitan şi un locotenent din regimentul său. 

— Stai! ordonă oamenilor săi care îşi duseră mâna la fes. 

— Ei! făcu căpitanul. Ăsta-i viteazul Nicol! 

— Căpitanul Hardigan? răspunse majurul pe un ton ce vădea 
o sinceră surpriză. 

— Chiar eu! 

— Şi sosim în clipa asta din Tunis, adăugă locotenentul 
Villette. 

— Gata să plecăm din nou într-o expediţie în care tu, Nicol, 
vei fi... 

— La ordinele dumneavoastră, dom' căpitan răspunse 
subofiţerul, şi gata să vă urmez oriunde veţi merge... 

— În regulă... în regulă! zise căpitanul Hardigan. Iar bătrânul 
tău frăţior cum se ţine? 

— Perfect... pe cele patru picioare, pe care am grijă să nu le 
las să ruginească deloc. 

— Bine, Nicol!!... Dar Taie-cupa?... Tot prieten cu bătrânul 
frăţior? 

— Tot, dom! căpitan, şi nu m-aş mira deloc să fie gemeni. 

— Ar fi caraghios... un câine şi un cal..., ripostă râzând 
ofiţerul. Fii liniştit, Nicol, nu-i vom despărţi când plecăm! 

— Ar muri, cu siguranţă, dom' căpitan. 

— În clipa aceea se auzi dinspre mare o detunătură. 

— Ce-i asta? întrebă locotenentul Villette. 

— Probabil lovitura de tun a crucişătorului care ancorează în 
golf... 

— Şi care vine după ticălosul de Hadjar, adăugă subofiţerul. 
Aţi făcut o captură grozavă, dom' căpitan... 

— Poţi spune că am facut-o împreună, acceptă căpitanul 
Hardigan. 

— Da... şi la fel bătrânul frăţior... la fel şi Taie-cupa! declară 
sergentul-major. 

Apoi cei doi ofiţeri îşi reluară drumul spre bastion, pe când 
majurul Nicol şi oamenii lui coborau spre cartierele de jos din 
Gabes. 


Capitolul II HADJAR 


Tuaregii, de rasă berberă, locuiau în Ixham, ţinut cuprins 
între Touat, întinsa oază sahariană situată la cinci sute de 
kilometri sud-est de Maroc, Tombuctu la miazăzi, Nigerul la 
vest şi Fezzan la est. Dar, în perioada când se petrece această 
poveste, ei trebuiseră să se deplaseze spre regiunile orientale 
ale Saharei. La începutul secolului al XX-lea, numeroasele lor 
triburi, unele aproape sedentare, altele absolut nomade, se 
întâlneau prin urmare în mijlocul platourilor netede şi nisipoase 
cunoscute sub numele de outtâ în limba arabă, din Sudan şi 
până în ţinuturile unde deşertul algerian se uneşte cu cel 
tunisian. 

Or, de câţiva ani încoace, după abandonarea lucrărilor la 
marea interioară din teritoriul Arad, care se întinde la vest de 
Gabes, obiectiv al căpitanului Roudaire, tuaregilor li s-a permis 
de către rezidentul general şi beiul Tunisului să se stabilească 
în oazele din jurul poturilor. Se spera că, graţie calităţilor lor 
de războinici, vor deveni poate un fel de jandarmi ai 
deşerturilor. Zadarnică speranţă, imohagii îşi meritau în 
continuare porecla jignitoare de „tuaregi", adică „tâlhari de 
noapte", sub care fuseseră cunoscuţi şi temuti în tot Sudanul şi, 
în plus, dacă s-ar fi reluat chestiunea creării unei mări 
sahariene, era neîndoielnic că s-ar fi pus în fruntea triburilor 
cele mai ostile inundării şoturilor. 

Altfel, dacă, pe faţă cel puţin, tuaregul practica meseria de 
călăuză pentru caravane şi chiar de protector, fiind jefuitor prin 
instinct şi pirat prin natură, reputaţia sa era prea lesne stabilită 
ca să nu inspire toată neîncrederea. 

N-a riscat oare, cu ani buni în urmă, maiorul Paing, pe când 
străbătea regiunile periculoase ale ținutului negru, să fie 

masacrat într-un atac al redutabililor indigeni? În 1881, în 
expediţia pornită din Ouargla sub ordinele comandantului 
Flatters, oare n-au pierit la Bir şi Gharama acest curajos ofiţer 
şi camarazii săi? Autorităţile militare din Algeria şi Tunisia 
trebuiau să fie permanent în defensivă şi să respingă neîncetat 
triburile acelea care formau o populaţie destul de numeroasă. 

Printre triburile tuarege, cel al ahaggarilor trecea pe bună 
dreptate drept unul dintre cele mai războinice. Îi regăseai pe 
principalii şefi amestecați în toate mişcările regionale care fac 
atât de dificilă menţinerea influenţei franceze de-a lungul 
acestor întinse hotare ale deşertului. Guvernatorul Algeriei şi 
rezidentul general al Tunisiei, mereu cu ochii în patru, erau 
obligaţi să supravegheze în mod deosebit regiunile şoturilor şi 
mlaştinilor uscate. Astfel se va înţelege importanţa unui proiect 
a cărui execuţie se apropia de sfârşit, invazia mării interioare, 
ce face obiectul acestei povestiri. Proiectul urma să dăuneze 
îndeosebi triburilor de tuaregi, să-i priveze de o mare parte din 
câştiguri prin reducerea traseului caravanelor şi mai ales să 
rărească, fiind mai uşor de reprimat, acele agresiuni care 
continuau să adauge atâtea şi atâtea nume necrologiei africane. 

Familia lui Hadjar aparţinea tocmai acestui trib al 
ahaggarilor. Ea trecea acolo printre cele mai influente. 
Întreprinzător, cutezător, necruţător, fiul Djemmei fusese 
întotdeauna considerat drept unul dintre cei mai temuti şefi de 
bandă din întreaga regiune aflată la sud de munţii Aures. În 
ultimii ani, numeroase atacuri, fie asupra caravanelor, fie 
împotriva detaşamentelor izolate, fuseseră conduse de el, iar 
faima i se răspândi printre triburile ce se revărsau încetul cu 
încetul înspre partea de răsărit a Saharei, nume dat imensului 
platou fără vegetaţie din această zonă a continentului african. 
Se mişca dintr-un loc în altul cu o iuţeală zăpăcitoare şi, deşi 
autorităţile însărcinaseră şefii militari cu misiunea de a-l 
captura cu orice preţ, ştiuse întotdeauna să descopere 
expedițiile pornite pe urmele sale. Îndată ce era semnalat în 
vecinătatea vreunei oaze, el apărea brusc în împrejurimile 
alteia. În fruntea unei cete de tuaregi la fel de crânceni ca şeful 
lor, colinda tot ţinutul cuprins între şoturile algeriene şi golful 
Sirta Mică. Caravanele nu mai îndrăzneau să străbată deşertul, 
sau cel puţin nu riscau să intre în el decât sub protecţia unei 
escorte numeroase. Astfel că traficul atât de important care se 
făcea până în pieţele Tripolitaniei suferea serios din cauza 
acestei stări de lucruri. 

Şi totuşi, posturile militare nu lipseau nici la Nefta, nici la 
Gafsa, nici la Tozeur, reşedinţa politică a regiunii. Însă 
expedițiile organizate împotriva lui Hadjar şi a bandei sale nu 
reuşiseră niciodată, iar aventurierul războinic izbutise să le 

scape până în ziua când — cu câteva săptămâni în urmă — căzu 
în mâinile unui detaşament francez. 

Această parte a Africii de Nord fusese scena uneia dintre 
catastrofele care, din nefericire, sunt destul de dese pe 
continentul negru. Se ştie cu câtă pasiune, cu cât devotament, 
cu câtă cutezanţă s-au lansat prin acest vast câmp de 
descoperiri, de ani şi ani, exploratorii, succesorii lui Burton, 
Speke, Livingstone, Stanley. Ar putea fi numărați cu sutele, şi 
câţi încă vor mai completa lista până în ziua, foarte 
îndepărtată, desigur, când cea de-a treia parte a Lumii Vechi îşi 
va fi dezvăluit ultimele taine! Dar, iarăşi, câte din aceste 
expediţii pline de primejdii n-au sfârşit dezastruos! 

Cel mai recent exemplu era al expediției unui belgian curajos, 
aventurat în adâncul regiunilor extrem de puţin umblate şi 
puţin cunoscute, purtând numele de Touat. 

După ce pregătise o caravană la Constantine, Carl Steinx 
părăsi oraşul, îndreptându-se spre sud. Caravană nu prea mare, 
într-adevăr, vreo zece oameni cu totul, arabi recrutaţi din zonă. 
Călăreau cai şi mehari!, iar cele două căruţe care transportau 
materialul expediției erau deplasate tot cu ajutorul acestora. 

Mai întâi, Carl Steinx ajunse la Ouargla prin Biskra, 
Touggourt, Negoussia, unde i-a fost uşor să se aprovizioneze. În 
aceste oraşe îşi aveau dealtfel reşedinţa autorităţi franceze 
care se grăbiră să vină în ajutorul exploratorului. La Ouargla se 
afla, ca să spunem aşa, în inima Saharei, pe paralela treizeci şi 
două de grade. 

Până aici expediţia nu fusese pusă la încercări prea grele; 
oboseală, şi încă destul de mare, da, însă pericole serioase, nu. 
E adevărat că influenţa franceză se făcea simțită în aceste 
ţinuturi destul de îndepărtate. Cel puţin pe faţă, tuaregii se 
arătau supuşi, iar caravanele puteau, fără prea multe riscuri, să 
îndeplinească toate nevoile comerţului local. 

În timpul şederii sale la Ouargla, Carl Steinx fu nevoit să-şi 
modifice componenţa personalului. Unii dintre arabii însoțitori 
refuzară să plece mai departe. A trebuit să le facă plata, şi asta 
nu fără dificultăţi, reclamaţii insolente, sâcâieli supărătoare. 
Totuşi, era mai bine să scape de oamenii aceia de o evidentă 
rea-voinţă şi pe care ar fi fost periculos să-i păstreze în escortă. 

Pe de altă parte, călătorul nu şi-ar fi putut relua drumul fără 
să-i înlocuiască pe cei plecaţi, iar în asemenea condiţii era 
limpede că nu avea de ales. Se crezu însă ieşit din încurcătură 
acceptând serviciile mai multor tuaregi care, în schimbul unor 
mari sume de bani, se angajau să-l însoţească până la capătul 


1 Mehar: specie de dromader african, domestic. (N. trad.) 

expediției sale, fie pe coasta occidentală, fie pe cea orientală a 
continentului african. 

Cum să fi bănuit Carl Steinx, chiar având anumite rezerve faţă 
de cei din neamul tuareg, că-şi introducea trădători în 
caravană, că aceasta era pândită încă de la plecarea din Biskra 
de banda lui Hadjar, că temuta căpetenie nu aştepta decât 
ocazia nimerită de a-l ataca?... lar acum oamenii lui amestecați 
cu personalul expediției, acceptaţi anume ca ghizi prin acele 
regiuni necunoscute, îl puteau conduce pe explorator acolo 
unde îl aştepta Hadjar... 

Ceea ce se şi întâmplă. Plecând din Ouargla, caravana cobori 
spre sud, trecu linia tropicului, intră în ţinutul ahaggarilor, de 
unde, tăind-o spre sud-est, intenţiona să se îndrepte spre lacul 
Ciad. Dar, începând cu ziua a cincisprezecea de la plecarea sa, 
nu s-a mai auzit nimic nici despre Carl Steinx, nici despre 
însoțitorii lui. Ce se petrecuse? Ajunsese oare caravana în 
regiunea Ciadului şi îşi urma drumul de întoarcere prin est sau 
prin vest? 

Expediția lui Carl Steinx stârnise cel mai viu interes în rândul 
numeroaselor Societăţi de geografie care se ocupau în mod 
special de călătoriile în interiorul Africii. Până la Ouargla, ele 
fuseseră ţinute la curent cu itinerarul. De pe parcursul a încă o 
sută de kilometri, mai sosiseră veşti aduse de nomazii 
deşerturilor şi transmise autorităţilor franceze. Se credea, prin 
urmare, că în câteva săptămâni Carl Steinx va ajunge în 
condiţii bune în împrejurimile lacului Ciad. 

Or, n-au trecut doar săptămâni, ci luni de zile fără să se 
primească vreo altă ştire referitoare la cutezătorul explorator 
belgian. Fură trimişi emisari până în ţinuturile cele mai sudice. 
Posturile militare franceze puseră umărul la cercetări, iar 
acestea se întinseră mult, în diferite direcţii. Încercările nu 
dădură nici un rezultat şi existau motive să se creadă despre 
caravană că pierise cu totul, fie într-un atac al nomazilor din 
Touat, fie de oboseală sau de boală, în mijlocul imenselor 
pustietăţi sahariene. 

Lumea geografilor nu ştia, deci, ce să presupună şi începea 
să-şi piardă speranţa, nu numai de a-l revedea pe Carl Steinx, 
dar chiar şi de a mai auzi vreun zvon despre el, când, trei luni 
mai târziu, sosirea unui arab la Ouargla dezvălui misterul ce 
înconjura nefericita expediţie. 

Arabul, care făcea parte tocmai din personalul caravanei, 
reuşise să scape. S-a aflat de la ei că tuaregii intraţi în serviciul 
exploratorului îl trădaseră. Derutat de ei, Carl Steinx se văzuse 
atacat de o bandă care acţiona sub conducerea acelui şef de 
trib, Hadjar, celebru de-acum prin agresiunile asupra mai 
multor caravane. Carl Steinx se apărase curajos, împreună cu 

cei care îi erau credincioşi în escortă. Timp de patruzeci şi opt 
de ore, refugiaţi într-o kouba! părăsită, reuşise să ţină piept 
asediatorilor. Dar inferioritatea numerică a micii sale trupe nu-i 
permise să reziste mai mult şi căzu în mâinile tuaregilor, care îl 
masacrară împreună cu tovarăşii lui. 

Se înţelege ce emoție produse această noutate. Nu se auzi 
decât un singur strigăt: să fie răzbunată moartea temerarului 
explorator, să fie pedepsit necruţătorul şef tuareg, al cărui 
nume fu expus hulei publice. Şi, dealtfel, câte alte atentate 
împotriva caravanelor îi fuseseră atribuite nu fără temei! Astfel 
se hotărâră autorităţile franceze să organizeze o expediţie 
menită să-l înhaţe, să-l osândească pentru numeroasele sale 
crime şi să nimicească în acelaşi timp funesta influenţă 
exercitată de el asupra triburilor. Se ştie că aceste triburi 
avansau încetul cu încetul spre estul continentului african; 
tindeau să se aşeze în regiunile meridionale ale Tunisiei şi 
Tripolitaniei. Comerţul considerabil ce se făcea în acele ţinuturi 
risca să fie tulburat, ba chiar ruinat, dacă tâlharii nu erau aduşi 
într-o stare de absolută supunere. 

Fu rânduită, prin urmare, o expediţie, iar guvernatorul 
general al Algeriei, ca şi rezidentul general al Tunisiei, dădură 
ordin ca aceasta să primească sprijin în oraşele din zona 
şoturilor şi mlaştinilor secate unde se stabiliseră posturi 
militare. Ministerul de război desemnă un escadron de spahii 
comandat de căpitanul Hardigan pentru dificila campanie de la 
care se aşteptau rezultate atât de importante. 

Un detaşament de şaizeci de oameni fu transportat în portul 
Sfax de crucişătorul Chanzy. La câteva zile după debarcare, cu 
proviziile şi corturile urcate în spinarea cămilelor, condus de 
călăuze arabe, grupul părăsi ţărmul şi luă direcţia vest. Trebuia 
să-şi găsească noi surse de aprovizionare în oraşele şi târgurile 
din interior, Tozeur, Gafsa şi altele, iar oazele nu lipseau deloc 
în zona Djerid. 

Căpitanul avea în subordinea sa un adjunct, doi locotenenţi şi 
mai mulţi subofiţeri, printre care sergentul-major Nicol. 

Or, din moment ce sergentul-major făcea parte din expediţie, 
înseamnă că bătrânul său frăţior Dă-i-nainte şi credinciosul 
Taie-cupa făceau parte şi ei. 

Fixându-şi etapele cu o precizie ce trebuia să asigure reuşita 
călătoriei, expediţia traversă întreg Sahelul tunisian. Dincolo de 
Dar-el-Mehalla şi de El-Quittar, făcu un popas de patruzeci şi 
opt de ore la Gafsa, în regiunea Henmara. 


1 Kouba: monument ridicat în cinstea unui personaj important. 
(în 1. arabă) (N. trad.) 

Gafsa se înalţă în principalul cot format de uedul Bayoeh. 
Oraşul ocupă o terasă încadrată de dealuri, după care, la câţiva 
kilometri mai încolo, urmează un formidabil etaj de munţi. 
Dintre localităţile Tunisiei meridionale, posedă cel mai mare 
număr de locuitori, grupaţi într-o aglomerare de case şi cabane. 
Dominant, fortul unde odinioară vegheau soldaţi tunisieni e 
păzit astăzi de soldaţi francezi şi indigeni. Gafsa se mândreşte 
şi cu faptul că e un centru cultural: funcţionează aici diverse 
şcoli în profitul limbilor arabă şi franceză. Totodată, industria 
locului e foarte prosperă, specializată în țesutul stofelor, în 
prelucrarea mătăsii, în confecţionarea păturilor şi burnuzurilor 
din lâna furnizată de mulţimea oilor din Hammâma. Se mai văd 
aici şi termele, bazine construite în epoca romană, existând 
izvoare termale a căror temperatură oscilează între douăzeci şi 
nouă şi treizeci şi două de grade Celsius. 

În oraş, căpitanul Hardigan obţinu informaţii mai exacte 
referitoare la Hadjar: banda tuaregului fusese semnalată în 
apropiere de Ferkane, la o sută treizeci de kilometri vest de 
Gafsa. 

Distanţa ce trebuia parcursă era mare, dar spabhiii nu ţin 
seama nici de oboseală, nici de pericol. 

Iar când detaşamentul află ce aşteptau şefii de la energia şi 
rezistenţa lui nu ceru decât s-o ia din loc. Sau, cum spunea 
majurul Nicol: „L-am întrebat pe bătrânul frăţior şi e gata să 
alerge de două ori mai mult, dacă e cazul! Cât despre Taie- 
cupa, nu doreşte decât să-nghită depărtarea!" i 

Reaprovizionaţi din belşug, căpitanul şi oamenii lui plecară. În 
partea de sud-vest a oraşului trebuiră să traverseze mai întâi o 
pădure cu nu mai puţin de o sută de mii de palmieri şi care o 
adăposteşte pe a doua, formată exclusiv din pomi fructiferi. 

Un singur târg important se află pe traseul dintre Gafsa şi 
frontiera  algero-tunisiană. E vorba de Chebika, unde 
informaţiile referitoare la prezenţa căpeteniei tuarege se 
confirmară. Hadjar producea mari pagube caravanelor din 
aceste ţinuturi mărginaşe ale provinciei Constantine, iar la 
dosarul său, deja atât de încărcat, se adăugau necontenit noi 
atentate împotriva domeniilor particulare şi a persoanelor. 

Câteva popasuri mai încolo, după ce trecu frontiera, 
comandantul se grăbi să ajungă în târgul Negrine, pe malurile 
uedului Sokhma. 

În ajunul sosirii sale, tuaregii fuseseră semnalaţi la câţiva 
kilometri mai spre vest, aşadar între Negrine şi Ferkane, pe 
malurile uedului Djerich, care curge spre marile şoturi ale 
ținutului. 

După câte se spunea, Hadjar, însoţit de mama lui, trebuia să 
aibă vreo sută de oameni; însă, deşi căpitanul Hardigan avea cu 

aproape jumătate mai puţin, nici spahiii şi nici el nu ezitară să-l 
atace. Proporția de unul contra doi nu e de natură să 
înspăimânte trupele din Africa, care luptaseră deseori în 
condiţii şi mai grele. 

Chiar aşa se întâmplă şi de data asta, când detaşamentul 
ajunse lângă Ferkane. Hadjar fusese prevenit şi, fără îndoială, 
nu-şi făcea griji în privinţa luptei. Nu era oare preferabil să lase 
escadronul să înainteze cât mai mult în regiunea dificilă a 
marilor şoturi, să-l hărţuiască prin necontenite atacuri, să-i 
cheme în ajutor pe tuaregii nomazi care cutreieră locurile şi 
care n-ar refuza deloc să i se alăture lui Hadjar, atât de 
cunoscut tuturor triburilor tuarege? Pe de altă parte, odată ce-i 
dăduse de urmă, căpitanul Hardigan n-ar fi renunţat, 
urmărindu-l atât de departe cât era necesar. 

În consecinţă, Hadjar se hotărâse să evite întâlnirea şi, dacă 
ajungea să taie retragerea escadronului, după ce şi-ar fi 
recrutat noi partizani ar fi reuşit cu siguranţă să nimicească 
mica trupă trimisă împotriva lui. Ceea ce ar fi însemnat o altă 
catastrofă, şi mai deplorabilă, adăugată celei a lui Carl Steinx. 

Totuşi, planul lui Hadjar fu dejucat pe când banda se străduia 
să urce pe cursul uedului Sokhma spre a ajunge în nord, la 
baza din Djebel Cherchar. Un pluton condus de sergentul-major 
Nicol, căruia Taie-cupa îi dăduse de veste, îi tăie calea. Începu 
lupta, iar restul detaşamentului i se alătură fară zăbavă. 
Pocniră focuri de carabine şi de puşti, printre care se 
amestecau detunături de revolvere. Căzură morţi printre 
tuaregi şi răniţi printre spahii. Jumătate din bandă, rupând 
barajul, reuşi să fugă, însă căpetenia nu era printre cei salvaţi. 

Într-adevăr, pe când Hadjar încerca să-şi ajungă tovarăşii 
dând pinteni calului lansat în cea mai mare viteză, căpitanul 
Hardigan se aruncă tot atât de iute asupra lui. In zadar se 
strădui Hadjar să-l răstoarne din şa cu un foc de pistol, glonţul 
nu-l atinse. În schimb, zdruncinat de un salt brusc al calului 
său, Hadjar alunecă din scări şi căzu. Mai înainte de a fi avut 
răgaz să se ridice, unul dintre locotenenţi se năpusti asupra lui 
şi, împreună cu alţi călăreţi veniţi în goană, reuşiră să-l ţină în 
ciuda cumplitelor sforţări făcute de el ca să scape. 

În acel moment Djemma, care se aruncase înainte, ar fi ajuns 
până la fiul ei dacă n-ar fi fost înhăţată de sergentul-major 
Nicol. E adevărat că vreo şase tuaregi izbutiră să i-o smulgă şi 
zadarnic credinciosul lui câine se azvârli asupra celor care o 
duceau în mare grabă pe bătrâna tuaregă. 

— Aveam în mâini lupoaica şi mi-a scăpat printre degete! 
striga majurul. Aici, Taie-cupa, aici! insistă el, chemând 
animalul. În orice caz, lupanul e terminat. 

Hadjar era prins, şi încă bine, iar dacă tuaregii nu reuşeau să- 
l elibereze înainte de a ajunge la Gabès, Djeridul avea să fie 
scăpat în sfârşit de unul dintre cei mai de temut răufăcători. 

Banda ar fi încercat, fără nici o îndoială, iar Djemma nu şi-ar fi 
lăsat fiul în puterea francezilor, dacă detaşamentul nu s-ar fi 
întărit cu soldaţi preluaţi din posturile militare de la Tozeur şi 
Gafsa. 

Expediția ajunsese apoi pe țărm şi prizonierul fusese închis în 
bastionul din Gabes, urmând să fie transportat la Tunis, unde îl 
aştepta tribunalul militar. 

lată evenimentele petrecute înainte de debutul acestei 
povestiri. După o scurtă călătorie în Tunis, căpitanul Hardigan 
tocmai se întorcea la Gabes, aşa cum s-a văzut, şi chiar în seara 
când Chanzy ancora în golful Sirta Mică. 


Capitolul III EVADAREA 


După plecarea celor doi ofiţeri, a sergentului-major şi a 
spahiilor, Horeb se strecură pe lângă ghizdul fântânii şi începu 
să cerceteze împrejurimile. 

Când zgomotul de paşi se stinse, atât în susul cât şi în josul 
potecii, tuaregul făcu semn tovarăşilor săi să-l urmeze. 

Djemma, fiul ei şi Ahmet îl ajunseră în grabă pe străduţa 
sinuoasă, în pantă, mărginită de vechi cocioabe nelocuite, şi 
care ducea spre bastion. 

În partea aceea oaza era pustie şi nimic din tumultul 
cartierelor mai populate nu ajungea acolo. Era întuneric beznă 
sub bolta compactă a norilor imobilizaţi în atmosfera liniştită. 
Ultimele adieri dinspre larg abia dacă purtau cu ele murmurul 
valurilor de pe plajele țărmului. 

Lui Horeb îi fu suficient un sfert de oră ca să ajungă la noul 
loc de întâlnire, încăperea scundă a unei mici cafenele sau 
cabaret ţinut de un gheşeftar levantin. Omul era la curent cu 
afacerea şi se putea conta pe fidelitatea lui, asigurată printr-o 
sumă grasă, urmând a fi dublată după reuşită. Ajutorul lui 
fusese util în acea împrejurare. 

Printre tuaregii adunaţi în cabaret se afla şi Harrig. Era unul 
dintre cei mai credincioşi şi mai îndrăzneţi partizani ai lui 
Hadjar. Cu câteva zile mai înainte, într-o încăierare pe străzile 
din Gabès, fusese arestat şi închis în temniţa bastionului. În 
orele petrecute în curtea comună, nu i-a fost prea greu să intre 
în legătură cu căpetenia lui. Nimic mai natural decât ca doi 
oameni din acelaşi neam să fie atraşi unul de altul. Nu se ştia 
că acel Harrig făcea parte din banda lui Hadjar. Reuşise să 

scape în timpul luptei şi fugise împreună cu Djemma. Apoi, 
reîntors la Gabes, conform planului stabilit cu Sohar şi Ahmet, 
se folosi de încarcerare ca să pregătească evadarea lui Hadjar. 

Totuşi, era important să fie eliberat înainte de sosirea 
crucişătorului care trebuia să-l ridice pe şeful de bandă tuareg, 
şi iată că nava, semnalată la trecerea ei pe lângă capul Bon, 
tocmai arunca ancora în golful Gabes. De unde nevoia urgentă 
ca Harrig să poată părăsi bastionul la timp pentru a lua 
legătura cu camarazii săi. Trebuia ca evadarea să aibă loc în 
noaptea aceea; altfel, a doua zi ar fi fost prea târziu. În zori, 
Hadjar urma să fie transportat la bordul lui Chanzy şi n-ar mai 
fi putut fi smuls din mâinile autorităţilor militare. 

În asemenea condiţii interveni speculantul; îl cunoştea pe 
gardianul-şef al închisorii din bastion. Pedeapsa uşoară 
pronunţată împotriva lui Harrig ca urmare a încăierării fusese 
ispăşită încă din ajun, dar pe Harrig, aşteptat cu atâta 
nerăbdare, nu-l puseseră în libertate. Să-şi fi agravat el situaţia 
printr-o încălcare oarecare a regulameritului închisorii? Era 
greu de presupus, însă lucrul trebuia lămurit şi, mai ales, 
trebuia să se aranjeze în aşa fel încât porţile bastionului să se 
deschidă pentru Harrig înainte de lăsarea nopţii. 

Negustorul hotări deci să-l câştige de partea lui pe paznic, 
care, în timpul liber, venea cu plăcere la cafenea. Porni de cu 
seară pe drumul spre fort. 

Acel demers pe lângă gardian, şi care ar fi putut părea 
suspect mai târziu, după evadare, nu mai fu necesar. Pe când 
speculantul se apropia de poarta de serviciu, un om îi tăie 
calea. 

Era Harrig, care-l recunoscu pe levantin. Nici unul, nici 
celălalt, singuri pe drumeagul ce coboară dinspre bastion, n- 
aveau de ce să se teamă că vor fi văzuţi, auziţi, sau măcar 
pândiţi ori urmăriţi; Harrig nu era un deţinut care fuge, ci unul 
cu pedeapsa ispăşită, lăsat să plece unde avea chef. 

— Hadjar?... întrebă îndată negustorul. 

— Ştie tot, răspunse Harrig. 

— De noaptea asta? 

— De noaptea asta. Dar Sohar... şi Ahmet, şi Horeb? 

— Ai să-i întâlneşti curând. 

După zece minute, Harrig îşi găsea camarazii în încăperea 
scundă a cafenelei, unde, din prevedere, unul dintre ei rămase 
afară ca să supravegheze drumul. 

La numai o oră după aceea, bătrâna tuaregă şi fiul ei, conduşi 
de Horeb, intrară în cafenea, unde Harrig le prezentă situaţia. 

În decursul celor câteva zile de încarcerare, Harrig luase deci 
legătura cu Hadjar. Nu părea suspect ca doi tuaregi, zăvorâţi în 
aceeaşi închisoare, să comunice între ei. Dealtfel, căpetenia 

tuaregă trebuia dusă cât de repede la Tunis, în vreme ce Harrig 
urma să fie eliberat curând. 

Prima întrebare pusă acestuia din urmă, când se întâlni cu 
Djemma şi însoțitorii ei, fu adresata de Sohar: 

— Fratele meu?... 

— Fiul meu?... adăugă bătrâna. 

— Hadjar e anunţat, răspunse Harrig. Când ieşeam din 
bastion, am auzit lovitura de tun de pe Chanzy... Hadjar ştie că 
va fi îmbarcat mâine dimineaţă şi va încerca să fugă chiar în 
noaptea asta. 

— Dacă mai stă douăsprezece ore, zise Ahmet, n-o să mai aibă 
când. 

— Şi dacă nu reuşeşte? murmură Djemma cu glas surd. 

— Cu ajutorul nostru, va reuşi! declară Harrig fară ezitare. 

— Dar cum? întrebă Sohar. 

Iată explicaţiile date atunci de Harrig. 

Celula unde îşi petrecea Hadjar nopţile se afla într-un colţ al 
fortului, aproape de curtina! înălţată în partea dinspre mare, şi 
căreia apele golfului îi scăldau baza. Celula aceea dădea într-o 
curticică îngustă în care deţinutul avea acces, împrejmuită fiind 
de ziduri înalte, cu neputinţă de sărit. 

Într-un capăt al curţii se deschidea un loc de trecere, un fel de 
canal de scurgere ieşit în exteriorul curtinei. Un grătar metalic 
închidea acest canal care se vărsa în mare de la o înălţime de 
vreo zece picioare. 

Or, Hadjar observase că grătarul era deteriorat şi că rugina îi 
mânca barele oxidate de aerul sărat. Nu era greu să le smulgă 
la lăsarea nopţii şi să se târască până la orificiul exterior. 

Dar apoi, cum avea să decurgă evadarea lui Hadjar? 
Aruncându-se în mare, va reuşi oare să ajungă la plaja cea mai 
apropiată după ce va fi dat ocol bastionului? Mai avea el vârsta 
şi puterea de a se aventura printre curenţii golfului, care 
trăgeau spre larg? 

Căpetenia tuaregă nu împlinise încă patruzeci de ani. Era un 
bărbat înalt, cu pielea albă, bronzat de soarele fierbinte al 
ținuturilor africane, zvelt, puternic, obişnuit cu toate exerciţiile 
fizice, destinat să rămână vreme îndelungată viguros, dată fiind 
cumpătarea ce-i caracterizează pe indigenii din rasa lui, cărora 
seminţele, smochinele, curmalele, produsele lactate le asigură 
în mod cert hrana menită să-i facă robuşti şi răbdători. 

Faptul că Hadjar dobândise o reală influenţă asupra 
tuaregilor nomazi din Touat şi din Sahara, împinşi acum spre 
şoturile Tunisiei inferioare, nu era lipsit de temei. Era tot atât 


1 Curtină: (aici) zid care uneşte flancurile a două turnuri sau 
bastioane. (N. trad.). 

de curajos pe cât de inteligent. Avea aceste calităţi de la mama 
sa, ca toţi tuaregii care moştenesc sângele matern. La ei, într- 
adevăr, femeia este egală cu bărbatul, sau chiar i se impune. 
Din această cauză un fiu din tată sclav şi din mamă nobilă e de 
origine nobilă, nicidecum altfel. Întreaga energie a Djemmei se 
regăsea în copiii ei, ţinuţi mereu pe lângă ea în cei douăzeci de 
ani de văduvie. Sub influenţa ei, Hadjar dobândise calităţile 
unui apostol, cu care şi semăna prin frumosul lui chip încadrat 
de o barbă neagră, prin ochii arzători, prin atitudinea hotărâtă. 
Astfel, auzindu-i glasul, triburile l-ar fi urmat prin imensităţile 
Djeridului dacă el ar fi dorit să le stârnească împotriva 
străinilor şi să le îndemne la războiul sfânt. 

Era, prin urmare, un bărbat în toată puterea vârstei, dar nu şi- 
ar fi putut duce la bun sfârşit tentativa de evadare dacă n-ar fi 
fost ajutat din afară. Într-adevăr, nu era destul să ieşi prin 
canal după ce ai forţat grătarul. Hadjar cunoştea golful; ştia că 
acolo se formează curenţi extrem de puternici, chiar dacă 
mareele sunt slabe, ca pretutindeni în bazinul Mediteranei. Ştia 
că nici un înotător nu le-ar putea rezista şi că ar fi împins în 
larg înainte de a reuşi să pună piciorul pe uscat în amonte sau 
în aval de fort. 

Aşadar, trebuia să găsească o barcă la capătul acelui drum de 
trecere din unghiul pe care îl făcea curtina cu bastionul. 

Aşa sunau informaţiile date de Harrig camarazilor săi. 

Când termină de vorbit, negustorul interveni: 

— Am o barcă, vă stă la dispoziţie. 

— Mă şi conduci? întrebă Sohar. 

— Când va veni clipa... 

— Dacă îţi respecţi angajamentul, ni le vom ţine şi noi pe ale 
noastre, adăugă Harrig, şi-o să-ţi dublăm suma promisă, dacă 
reuşim... 

— Reuşiţi, afirmă speculantul, care, în calitatea lui de 
levantin, nu vedea în toată povestea aceea decât o afacere de 
unde spera să tragă foloase substanţiale. 

Sohar se ridică şi zise: 

— La ce oră ne aşteaptă Hadjar? 

— Între unsprezece şi miezul nopţii, răspunse Harrig. 

— Barca o să fie acolo cu mult mai devreme, replică Sohar, iar 
după ce-l luăm pe fratele meu în ea, îl conducem la moschee, 
unde ne aşteaptă caii. 

— În locul acela, observă negustorul, nu riscaţi să fiţi văzuţi, 
plaja pe care acostaţi va fi pustie până dimineaţa. 

— Dar barca? se interesă Horeb. 

— O trageţi pe nisip, de unde o iau eu, răspunse negustorul. 
Mai rămânea de rezolvat o singură problemă. 

— Care dintre noi merge să-l ia pe Hadjar? întrebă Ahmet. 

— Eu, răspunse Sohar. 

— Te însoțesc şi eu, zise bătrâna tuaregă. 

— Nu, mamă, nu! se împotrivi Sohar. Ajunge dacă suntem doi 
inşi care să conducă barca spre bastion. În caz că ne întâlnim 
cu cineva, ai putea deveni suspectă. Trebuie să pleci la 
moschee. Horeb şi Ahmet au să meargă cu tine. Eu şi cu Harrig 
îl aducem cu barca pe fratele meu... 

Sohar avea dreptate. Djemma pricepu şi spuse doar atât: 

— Când ne despărţim? > 

În clipa asta, răspunse Sohar. Într-o jumătate de oră ajungeţi 
la moschee. Înainte de a trece jumătatea asta de oră, noi vom fi 
cu barca lângă fort, la capătul bastionului, unde nu riscăm să 
fim observati. lar dacă fratele meu nu apare la ora stabilită... o 
să încerc... da! încerc să intru la el... 

— Aşa, băiatul meu, aşa!... căci, dacă nu scapă în noaptea 
asta, nu-l mai vedem nicicând... nicicând! 

Momentul sosise. Horeb şi Ahmet o luară înainte, coborând 
uliţa îngustă ce ducea spre piaţă. Djemma îi urma, ascunzându- 
se în umbră atunci când întâlneau vreun grup. Intâmplarea i-ar 
fi putut pune faţă în faţă cu sergentul-major Nicol şi nu trebuia 
să fie recunoscută de el. Dincolo de marginile oazei nu mai era 
nici un pericol şi, dacă se ţineau pe lângă dune, până la 
moschee n-aveau să mai vadă picior de om. 

Puțin mai târziu, Sohar şi Harrig ieşiră din cabaret. Ştiau în 
ce loc se afla barca negustorului şi preferau ca acesta să nu-i 
însoţească deloc: ar fi putut fi zărit de vreun trecător întârziat. 

Era în jur de nouă. Sohar şi tovarăşul său urcară din nou spre 
fort, mergând de-a lungul părţii orientate spre sud. 

Înăuntru, ca şi în afară, bastionul părea liniştit; orice zgomot 
s-ar fi auzit în acea atmosferă atât de calmă incât n-o străbătea 
nici cea mai mică adiere, şi atât de întunecată, fiindcă nori deşi, 
nemişcaţi şi grei, acopereau cerul dintr-un orizont în altul. 

Abia când ajunseră pe plajă, Sohar şi Harrig întâlniră o 
oarecare animaţie. Treceau pescari, unii întorcându-se cu rodul 
pescuitului lor, alţii căutându-şi bărcile ca să iasă cu ele în 
largul golfului. Ici şi colo, nişte lumini străpungeau întunericul 
şi se încrucişau în toate sensurile. La o jumătate de kilometru, 
crucişătorul Chanzy îşi semnala prezenţa prin puternicele sale 
lanterne, care lăsau dâre luminoase pe suprafaţa mării. 

Cei doi tuaregi avură grijă să se ferească de pescari şi se 
îndreptară spre un stăvilar în construcţie de la capătul portului. 
La baza stăvilarului era legată barca negustorului. Aşa cum 
conveniseră, cu o oră mai înainte Harrig se asigurase că ea se 
găsea în acel loc. Două vâsle stăteau vârâte sub banchete şi nu- 
ţi mai rămânea altceva de făcut decât să urci. 

În clipa în care Harrig se pregătea să tragă ancora din apă, 
Sohar îl apucă de braţ. Doi oameni de la vamă, care 
supravegheau acea parte a plajei, tocmai veneau spre ei. Poate 
că-l cunoşteau pe proprietarul bărcii şi s-ar fi mirat nespus să-i 
vadă pe Sohar şi pe însoţitorul său înstăpânindu-se pe ea. Era 
mai bine să nu trezească nici un fel de bănuieli şi să facă 
încercarea în cea mai mare taină. Fără îndoială, vameşii l-ar fi 
întrebat pe Sohar ce voiau să facă ei cu o ambarcaţiune ce nu 
le aparţinea şi, fără unelte de pescuit, cei doi tuaregi nu s-ar fi 
putut da drept pescari. 

Se întoarseră aşadar pe plajă şi se ghemuiră sub stăvilar fără 
să fie zăriţi. 

Rămaseră acolo o jumătate de oră bună şi ne putem închipui 
cât de mare era nerăbdarea lor văzându-i pe slujbaşi că întârzie 
în locul acela. Erau cumva de gardă până la ziuă?... Nu, căci se 
îndepărtară în sfârşit. 

Atunci Sohar înainta pe nisip şi, de cum se pierdură vameşii în 
întuneric, îşi chemă prietenul, care veni după el. 

Barca fu trasă până în marginea apei. Harrig se sui în ea; apoi 
Sohar, aşezând ancora în partea din faţă, se îmbarcă şi el. 

Cele două vâsle fură potrivite imediat în furcheţi şi, 
manevrate uşurel, împinseră barca dincolo de capătul digului, 
apoi în lungul curtinei cu baza scăldată de apele din golf. 

Intr-un sfert de oră, Harrig şi Sohar coteau pe după colţul 
bastionului şi se opreau sub gura canalului prin care Hadjar 
voia să încerce să scape... 

Şeful tuareg se afla atunci singur în celula unde trebuia să-şi 
petreacă ultima noapte. Cu o oră mai înainte, paznicul 
închisese cu un zăvor imens poarta micii curţi în care dădea 
pomenita celulă. 

Hadjar aştepta clipa acţiunii cu acea extraordinară răbdare a 
arabului, atât de fatalist şi, pe de altă parte, atât de stăpân pe 
sine în orice împrejurare. Auzise lovitura de tun trasă de 
Chanzy; ştia foarte bine că sosise crucişătorul; ştia că va fi 
îmbarcat a doua zi şi că nu va mai revedea niciodată Djeridul, 
regiunile acelea cu mlaştini seci şi şoturi. Dar resemnarea sa pe 
de-a-ntregul musulmană se împletea cu speranţa că-i va reuşi 
încercarea. Că va putea să iasă prin canalul îngust, de asta era 
sigur; dar camarazii lui vor fi izbutit să-şi facă rost de o barcă şi 
vor fi oare acolo, la baza zidului? 

Trecu o oră. Din când în când, Hadjar ieşea din celulă, mergea 
lângă intrarea în canal şi ciulea urechea. Zgomotul unei bărci 
care se freca uşor de curtină ar fi ajuns cu claritate până la el. 
Nu auzea însă nimic şi îşi relua locul, rămânând într-o 
imobilitate deplină. 

Uneori se ducea să tragă cu urechea şi lângă poarta pe unde 
se intra în curticică, pândind paşii gardianului, temându-se ca 
nu cumva să fie îmbarcat chiar în noaptea aceea; liniştea cea 
mai profundă domnea în incinta bastionului şi numai paşii 
santinelei plasate pe platforma acestuia o întrerupea când şi 
când. 

Se apropia miezul nopţii şi el convenise cu Harrig ca, mai 
repede cu o jumătate de oră, să fie la capătul exterior al 
canalului, după ce va fi desprins grătarul din locul său. Dacă în 
acel moment barca era acolo, se va îmbarca imediat. Dacă nu 
era încă sosită, avea să aştepte până la primele licăriri ale 
zorilor şi, cine ştie, poate că va încerca să scape înot, cu riscul 
de a fi purtat de curenţi de-a curmezişul golfului Sirta Mică? 
Avea să fie ultima, singura lui şansă de a se sustrage unei 
condamnări la moarte. 

Hadjar ieşi deci să se asigure că nimeni nu se îndrepta spre 
curte, apoi îşi potrivi hainele în aşa fel încât să-i stea strâns 
lipite de corp şi se strecură în canal. 

Canalul acela avea cam treizeci de picioare lungime şi era 
tocmai atâta de lung cât să poată pătrunde în el un om de talie 
mijlocie. Hadjar trebui să se frece de pereţi, care îi sfâşiară 
câteva pliuri ale burnuzului; însă, târâş, cu preţul unor multiple 
eforturi, ajunse la grătar. 

Grilajul, se ştie, era într-o stare foarte proastă. Barele nu mai 
stăteau fixate solid în piatra care se fărâmiţa sub apăsarea 
mâinii. Fură de ajuns cinci sau şase smucituri ca să-l smulgă şi, 
după ce Hadjar îl răsuci spre perete, trecerea rămase liberă. 

Căpetenia tuaregă mai avea doar doi metri până la orificiul 
exterior, dar porţiunea aceea de drum fu cea mai neplăcută, 
deoarece canalul se strâmta spre capăt. Hadjar ajunse totuşi, 
iar acolo nici măcar nu trebui să aştepte. 

Aproape imediat, îi ajunseră la urechi cuvintele: 

— Suntem aici, Hadjar... 

Hadjar făcu un ultim efort şi partea din faţă a corpului său ieşi 
din deschizătură la o înălţime de zece picioare deasupra apei. 
Harrig şi Sonar se îndreptară spre el şi, în clipa când se 
pregăteau să-l ajute, se auzi un zgomot de paşi. Îşi putură 
închipui că zgomotul vine din curticică, aşadar că un paznic 
fusese trimis după deţinut, că voiau să-l trimită de acolo 
imediat... Prizonierul fiind dispărut, avea să se dea alarma în 
bastion. 

Din fericire, nu era vorba de asta. Zgomotul fusese făcut de 
santinela care se plimba pe lângă parapetul dojonului. Poate că 
apropierea bărcii îi atrăsese atenţia. Dar, din locul unde stătea, 
nu putea s-o vadă şi, dealtfel, mica ambarcaţiune n-ar fi fost 
vizibilă în bezna aceea. 

Totuşi, trebuia să se acţioneze cu prudenţă. După câteva 
momente, Sohar şi Harrig îl prinseră pe Hadjar de umeri, îl 
traseră puţin câte puţin şi, în sfârşit, acesta se aşeză alături de 
ei. 

Împinsă puternic, barca porni spre larg. Era preferabil să 
navigheze prin golf până în dreptul moscheii, decât să meargă 
pe lângă zidurile bastionului sau în lungul plajei. Dealtfel, 
trebuiră să evite mai multe bărci care intrau sau ieşeau din 
port, căci acea noapte liniştită era favorabilă pescuitului. 
Trecând pe lângă Chanzy, Hadjar se ridică şi, cu braţele 
încrucişate, îi aruncă o privire lungă, plină de ură... Apoi, fără 
să spună un cuvânt, se aşeză din nou în partea din spate a 
bărcii. 

După o jumătate de oră, debarcau pe nisip; apoi, odată trasă 
barca pe uscat, căpetenia tuaregă şi cei doi însoțitori se 
îndreptară spre moschee, unde ajunseră fără să fi avut vreo 
întâlnire neplăcută. 

Djemma înainta spre fiul ei, îl strânse în braţe şi spuse doar: 

— Vino! 

Apoi, dând colţul clădirii, se duse la Ahmet şi Horeb. Trei cai 
aşteptau, gata să ţâşnească la imboldul dat de pintenii 
călăreţilor. 

Hadjar urcă în şa; Harrig şi Horeb făcură la fel. 

„Vino", spusese Djemma când îşi revăzuse fiul, iar acum 
pronunţă tot un singur cuvânt: 

— Pleacă! zise ea, întinzând mâna spre ţinutul întunecat al 
Djeridului. 

O clipă mai târziu, Hadjar, Horeb şi Harrig dispărură în 
beznă. 

Până dimineaţa, bătrâna tuaregă rămase împreună cu Sohar 
în moschee. Ea dorise ca Ahmet să se întoarcă la Gabes. Se 
aflase de evadarea fiului ei? Vestea se răspândea prin oază? 
Autorităţile trimiseseră detaşamente în urmărirea fugarului? În 
ce direcţie mergeau să-l caute prin Djerid? In sfârşit, se va 
relansa împotriva şefului tuareg şi a partizanilor săi campania 
care fusese deja întreprinsă şi se soldase cu capturarea lui? 

Iată ce ţinea atât de mult să ştie Djemma înainte de a-şi relua 
drumul spre regiunea şoturilor. Dar Ahmet nu reuşi să afle 
nimic pe când dădea târcoale prin vecinătatea oazei Gabes. 
Înainta până avu şi bastionul în raza privirii; trecu din nou pe la 
casa negustorului, care pricepu astfel că tentativa reuşise şi că, 
în sfârşit liber, Hadjar gonea prin pustietăţile deşertului. 

Gheşeftarul nu auzise încă vorbindu-se despre evadare, 
fiindcă, în mod precis, el ar fi fost unul dintre primii care află 
vestea. 

Între timp, primele licăriri ale zorilor luminară orizontul în 
partea dinspre răsărit a golfului. Ahmet nu voia să mai 
zăbovească mult. Era foarte important ca bătrâna să 
părăsească moscheea înainte de a se face ziuă, căci era 
cunoscută şi, în lipsa fiului ei, ar fi fost ea însăşi o captură de 
preţ. 

Ahmet o regăsi aşadar încă pe întuneric şi, condusă de el, ea 
apucă din nou calea dunelor. 

Dimineaţa, una dintre bărcile crucişătorului apăru în port ca 
să preia deţinutul şi să-l ducă la bord. 

Când paznicul dechise uşa celulei ocupate de Hadjar, nu putu 
decât să constate dispariţia căpeteniei tuarege. În ce condiţii 
avusese loc evadarea s-a stability cu multă uşurinţă, după o 
cercetare a canalului cu grătarul demontat. Hadjar încercase 
deci să scape înot şi, în acest caz, nu era oare de presupus că 
fusese tras în larg de curenţii golfului? Sau, poate, o barcă 
adusă de complici îl va fi transportat în vreun punct oarecare 
de pe țărm? 

Asta nu se putuse stabili. 

Au fost zadarnice, dealtfel, cercetările făcute prin 
împrejurimile oazei. Nici o urmă de-a fugarului nu s-a putut 
descoperi. Nici şesurile Djeridului şi nici apele Sirtei Mici nu-l 
înapoiară, viu sau mort. 


Capitolul IV MAREA SAHARIANĂ 


După ce adresase sincere complimente asistenţei care 
răspunsese la apelul său, după ce mulţumise ofiţerilor, 
funcţionarilor francezi şi  tunisieni care, împreună cu 
notabilităţile din Gabès, onorau adunarea cu prezenţa lor, 
domnul de Schaller vorbi aşa cum urmează: 

— Trebuie să convenim, domnilor, că, graţie progresului 
ştiinţei, orice confuzie între istorie şi legendă începe să devină 
din ce în ce mai lipsită de temei. Una sfârşeşte prin a o judeca 
pe cealaltă. Una aparţine poeţilor, cealaltă savanților şi fiecare 
dintre aceştia au o clientelă specială. Recunoscând meritele 
legendei, astăzi sunt obligat s-o exilez în domeniul imaginaţiei 
şi să revin la realităţile dovedite prin observaţii ştiinţifice. 

Noua sală a Cazinoului din Gabès ar fi reunit cu greu un 
public mai dispus să urmărească interesantele demonstraţii ale 
conferenţiarului. Auditoriul era cucerit dinainte de proiectul pe 
care el urma să-l prezinte. Aşa că, încă de la început, cuvintele 
sale fură primite cu un murmur aprobator. Numai unii dintre 
indigeni, amestecați prin public, păreau să păstreze o rezervă 

prudentă. Asta pentru că, de fapt, proiectul căruia domnul de 
Schaller se pregătea să-i facă istoricul nu era văzut deloc cu 
ochi buni, de o jumătate de secol, de triburile sedentare sau 
nomade din Djerid. 

— Vom recunoaşte bucuros, reluă domnul de Schaller, că 
strămoşii erau oameni cu imaginaţie şi istoricii le-au slujit cu 
iscusinţă gusturile, dând drept istorie ceea ce nu era decât 
tradiţie. Expunerile lor se năşteau dintr-un suflu pur mitologic. 

Nu uitaţi, domnilor, istorisirile lui Herodot, Pomponius Mela şi 
Ptolemeu. Primul, în a sa Istorie a popoarelor, nu vorbeşte oare 
despre o ţară întinsă până la fluviul Triton, care se varsă în 
golful cu acelaşi nume? Nu povesteşte el, ca episod din 
călătoria argonauţilor, că nava lui Iason, împinsă de furtună pe 
coastele libiene, fu azvârlită spre vest până în golful Triton, a 
cărui margine apuseană nu se zărea? Prin urmare, ar trebui să 
conchidem din această povestire că pomenitul golf comunica 
atunci cu marea. E, dealtfel, ceea ce susţine Scylax în Călătorie 
prin Mediterana referitor la acest considerabil lac cu malurile 
locuite de diferite popoare ale Libiei şi care se întindea, 
probabil, pe suprafaţa actualelor mlaştini şi şoturi, dar n-avea 
legătură cu Sirta Mică decât printr-un canal îngust. 

După Herodot, Pomponius Mela este cel care, cam pe la 
începutul erei creştine, mai consemnează existenţa marelui lac 
Triton, numit şi lacul Pallas, a cărui comunicare cu Sirta Mică 
— actualul golf Gabes — a dispărut ca urmare a scăderii apelor 
prin evaporare. 

În sfârşit, după Ptolemeu, nivelul lor continuînd să coboare, 
apele s-ar fi stabilit definitiv în patru depresiuni, lacurile Triton 
şi Pallas, lacurile Libiei şi 'Ţestoasele, cărora le corespund 
şoturile algeriene Melrir şi Rharsa, şoturile tunisiene Djerid şi 
Fedjedj, acestea din urmă reunite adesea sub numele de 
Faraoun. 

Domnilor, trebuie să preluăm şi să renunțăm, mai ales să 
renunţăm la mai mult din aceste legende ale antichităţii, care 
n-au nimic de-a face cu precizia şi cu ştiinţa contemporană. Nu, 
nava lui Iason n-a fost aruncată niciodată printr-o mare 
interioară ce n-a comunicat nicicând cu Sirta Mică, şi ar fi 
putut trece peste limita țărmului doar dacă ar fi fost înzestrată 
cu puternicele aripi ale lui Icar, cutezătorul fiu al lui Dedal! 
Observațiile făcute pe la sfârşitul secolului al XIX-lea 
demonstrează neîndoielnic că o mare sahariană care să fi 
acoperit întreaga regiune a mlaştinilor şi a şoturilor n-a putut 
exista vreodată, deoarece în anumite puncte altitudinea unora 
dintre depresiuni depăşeşte câteodată cu cincisprezece până la 
douăzeci de metri nivelul golfului Gabes, mai ales în apropierea 
coastei, şi niciodată marea aceasta, cel puţin în decursul 

timpurilor istorice, n-ar fi avut întinderea de o sută de leghe, 
atribuită de spiritele cu o imaginaţie prea bogată. 

Cu toate acestea, domnilor, reducând-o la dimensiunile 
permise de natura acestor terenuri acoperite de şoturi şi lacuri 
mlăştinoase, n-ar fi imposibil de realizat proiectul unei mări 
sahariene alimentate de apele golfului Gabes. 

Un astfel de proiect a şi fost conceput de câţiva savanţi 
cutezători şi practici, dar execuţia lui, după nenumărate 
peripeții, n-a putut fi dusă la bun sfârşit; vreau să vă 
reamintesc istoria sa, ca şi încercările zadarnice şi cumplitele 
decepţii care au durat ani şi ani... 

O mişcare de aprobare se făcu simțită în public şi, cum 
conferenţiarul arăta cu mâna o hartă cu detaliile mărite, 
agăţată pe perete deasupra estradei, toate privirile se 
îndreptară într-acolo. 

Harta conţinea acea parte a Tunisiei şi Algeriei meridionale 
pe care o traversează paralela treizeci şi patru, şi care se 
întinde între trei şi opt grade longitudine. Mari depresiuni se 
conturau la sud-est de Biskra. Mai întâi ansamblul solurilor 
algeriene, aflate sub nivelul apelor Mediteranei şi cuprinse sub 
denumirile de Melrir, Marele şot, şotul Asloudje şi altele, până 
la frontiera 'Tunisiei. De la capătul soţului Melrir, era indicat 
canalul care le unea cu Sirta Mică. 

La nord se desfăşurau platourile parcurse de diferite triburi; 
la sud, vasta regiune a dunelor. Erau plasate cu precizie 
principalele oraşe şi târguşoare ale ținutului: Gabès pe ţărmul 
golfului, La Hammâ în sud, Limagnes, Softim, Bou-Abdallah şi 
Bechia pe limba de pământ prelungită între Fedjedj şi Djerid; 
Seddada, Kri, Tozeur, Nefta în spaţiul dintre Djerid şi Rharsa; 
Chebika la nord şi Bir Klebia în vestul acesteia din urmă; în 
sfârşit, Zeribet-Ain Naga, Tahir Rassou, Mraier, Fagoussa în 
vecinătatea căii ferate transsahariene, proiectată la vest de 
solurile din Algeria. 

Auditoriul putea deci cuprinde pe hartă ansamblul 
depresiunilor, între care Rharsa şi Melrir, aproape în întregime 
inundabile, trebuiau să formeze noua mare africană. 

— Dar, reluă domnul de Schaller, oricât ar fi aranjat natura în 
mod fericit depresiunile încât să primească apele Sirtei Mici, 
asta nu se putea realiza decât după o serioasă muncă de 
nivelare a terenului. Or, prin 1872, în timpul unei expediţii ce 
traversa deşertul saharian, domnul senator al Oranului, Pomel, 
şi inginerul de mine Rocard au afirmat că lucrarea nu putea fi 
executată, dată fiind conformaţia şoturilor. Cercetarea se reluă 
apoi în condiţii mai bune, în 1874, de către căpitanul de stat- 
major Roudaire, căruia îi aparţine prima idee a acestei opere 
extraordinare. 

Din toate părţile izbucniră aplauze la auzul numelui ofițerului 
francez, aclamat cum mai fusese în repetate rânduri şi cum va 
trebui să fie întotdeauna. De fapt, numelui său era cazul să-i fie 
alăturate şi cele ale domnilor de Freycinet, preşedinte al 
Consiliului de miniştri din acea vreme, şi Ferdinand de Lesseps, 
care, mai târziu, proiectaseră gigantica întreprindere. 

— Domnilor, urmă conferenţiarul, de această dată îndepărtată 
se leagă prima explorare ştiinţifică a regiunii pe care o 
mărginesc la nord munţii Aures, la treizeci de kilometri sud de 
Biskra. Într-adevăr, 1874 este anul când cutezătorul ofiţer a luat 
în studiu proiectul mării interioare, căruia urma să-i consacre 
atâtea eforturi. Dar putea el, oare, să prevadă că vor apărea o 
mulţime de obstacole asupra cărora poate că energia sa n-avea 
să ajungă să triumfe? Orice ar fi fost, datoria noastră este să-i 
aducem acestui om curajos şi învăţat omagiul ce i se cuvine. 

După primele cercetări realizate de iniţiatorul acestei 
întreprinderi, ministrul Instrucțiunii publice îl însărcină în mod 
oficial pe căpitanul Roudaire cu diverse misiuni ştiinţifice 
legate de explorarea regiunii. Fură efectuate observaţii 
geodezice foarte exacte, care aveau drept scop descrierea 
precisă a reliefului acestei părţi din Djerid. 

Este momentul când legenda a trebuit să dispară din calea 
realităţii: regiunea despre care se spusese că a fost cândva o 
mare cu deschidere spre Sirta Mică n-avusese niciodată astfel 
de condiţii. Mai mult, depresiunea socotită în întregime 
inundabilă, de la pragul golfului Gabes şi până la capătul 
şoturilor algeriene, avea calitatea asta doar în proporţie 
restrânsă. Dar din faptul că marea sahariană n-ar fi avut 
dimensiunile atribuite la început de credinţa populară nu 
reieşea că proiectul trebuia să fie abandonat. 

— In principiu, zise domnul de Schaller, se crezuse că marea 
cea nouă putea să se întindă pe o suprafaţă de cincisprezece 
mii de kilometri pătraţi. Or, din această cifră trebui să se scadă 
cinci mii pentru mlaştinile tunisiene, cu nivelul mai ridicat 
decât al Mediteranei. În realitate, după aprecierile căpitanului 
Roudaire, trebuia redusă la opt mii de kilometri pătraţi 
suprafaţa inundabilă a solurilor Rharsa şi Melrir, a căror 
adâncime avea să fie cu douăzeci şi şapte de metri sub nivelul 
apelor din golful Gabes. 

Plimbând pe hartă un indicator şi explicând amănunţit 
peisajul panoramic de sub ochii săi, domnul de Schaller reuşi 
apoi să-şi antreneze auditoriul prin această parte a vechii Libii. 

Mai întâi de toate, în regiunea lacurilor mlăştinoase, pornind 
de pe litoralul cu cote superioare nivelului mării — cea mai 
joasă de 15,52 m, cea mai înaltă de 31,45 m — altitudinea 
maximă se află nu departe de pragul Gabès. Dacă te îndrepţi 


190 


spre vest, întâlneşti primele depresiuni mari abia în cuveta! 
şotului Rharsa, la două sute douăzeci şi şapte de kilometri 
depărtare de mare, pe o lungime de patruzeci de kilometri. 
Apoi solul se înalţă pe o distanţă de treizeci de kilometri, până 
la pragul Asloudje, ca să coboare din nou în următorii cincizeci 
de kilometri spre şotul Melrir, în mare parte inundabil pe o 
întindere de cincizeci şi cinci de kilometri. În acest punct se 
întâlneşte meridianul 3* 40' cu paralela noastră, iar distanţa 
care îl desparte de golful Gabes este de patru sute doi 
kilometri. 

— Aşa indică, domnilor, reluă de Schaller, lucrarea geodezică 
efectuată în aceste regiuni. Însă, dacă opt mii de kilometri 
pătraţi erau în mod precis, ca urmare a cotei lor negative, apți 
să primească apele golfului, nu cumva deschiderea unui canal 
de două sute douăzeci şi şapte de kilometri, dată fiind natura 
solului, întrecea puterile omeneşti? 

După un mare număr de sondaje, căpitanul Roudaire 
considera că nu. Aşa cum se spusese în acea vreme într-un 
remarcabil articol al domnului Maxime Helene, nu era vorba 
despre un canal care să traverseze un deşert nisipos ca la Suez, 
sau munţi calcaroşi ca în Panama şi Corint. Aici terenul este 
departe de a avea soliditatea acelora. Debleierea? urma să se 
facă într-o crustă saliferă şi, după un drenaj, solul ar fi fost 
destul de asanat încât să permită realizarea lucrării. Până şi pe 
pragul ce separă golful Gabes de primul lac mlăştinos, aşadar 
pe o întindere de vreo douăzeci de kilometri, târnăcopul urma 
să întâlnească doar un banc calcaros de treizeci de metri 
adâncime. Restul săpăturii avea să se facă în teren uşor. 

Conferenţiarul rezumă şi aminti apoi cu mare precizie 
avantajele care, după Roudaire şi continuatorii săi, trebuiau să 
rezulte din această operă gigantică. 

În primul rând, clima Algeriei şi a Tunisiei s-ar fi ameliorat 
considerabil. Sub acţiunea vânturilor din sud, norii formaţi de 
vaporii noii mări s-ar transforma în ploi binefăcătoare pentru 
întreaga regiune, sporindu-i producţia agricolă. În plus, 
depresiunile tunisiene Djerid şi Fedjedj, solurile algeriene 
Rharsa şi Melrir, actualmente mlăştinoase, s-ar însănătoşi sub 
stratul adânc al apelor statornice. După asemenea ameliorări 
fizice, ce avantaje comerciale ar dobândi regiunea aceea 
transformată de mâna omului! În sfârşit, domnul Roudaire îşi 


1 Cuvetă: concavitate a solului având lărgimea bazei aproape 
egală cu lungimea. (N. trad.) 

> Debleiere: ansamblu de operaţii cerute de o săpătură 
deschisă sub nivelul natural al pământului, prin care trece un 
canal. (N. trad.) 

arunca pe bună dreptate în joc ultimele argumente: faptul că 
zona de la sudul munţilor Aures şi Atlas va fi străbătută de 
drumuri noi, cu securitatea caravanelor mai serios asigurată; 
că o flotilă comercială va dezvolta negoţul în întreg ţinutul, 
ceea ce depresiunile nu permiteau până acum; că trupele, 
având posibilitatea să debarce la sud de Biskra, ar asigura 
liniştea, făcând totodată să crească influenţa franceză în 
această parte a Africii.! 

— Şi totuşi, reluă conferenţiarul, deşi proiectul mării 
interioare fusese studiat cu o deosebită atenţie, deşi operaţiile 
geodezice au fost conduse cu cea mai riguroasă grijă, numeroşi 
adversari veniră să nege avantajele pe care regiunea le-ar fi 
avut în urma importantei lucrări. 

Şi domnul de Schaller pomeni pe rând argumentele reproduse 
în articole publicate de diferite ziare pe timpul când un război 
nemilos începuse împotriva operei căpitanului Roudaire. 

Mai întâi, se spunea, atât de lung era canalul care ducea 
apele din golful Gabes în şotul Rharsa, apoi în şotul Melrir, şi 
atât de mare capacitatea noii mări — douăzeci şi opt de 
miliarde de metri cubi — încât depresiunile nu s-ar fi putut 
umple niciodată. 

Apoi s-a afirmat că, încetul cu încetul, apa sărată a mării 
sahariene se va infiltra în solul oazelor din vecinătate şi, urcând 
la suprafaţă printr-un efect de capilaritate naturală, avea să 
distrugă vastele plantaţii de curmali, bogăţia ţării. 

Apoi, nişte critici — altfel destul de serioşi — au dat asigurări 
că apele mării nu vor ajunge nicicând în depresiuni, că ele se 
vor evapora neîncetat în drumul lor prin canal. Or, în Egipt, sub 
razele arzătoare ale unui soare asemănător celui din Sahara, 
lacul Monzaleth, despre care se spunea că nu poate fi umplut, 
s-a umplut totuşi, deşi secţiunea canalului nu trecea acolo de o 
sută de metri. 


1 La data când scria romanul Invazia mării (publicat în anul 
morţii sale, 1905), Jules Verne nu putea să nu facă apel la 
realităţi politice si la idei de circulaţie în epocă, astăzi depăşite. 
Însuşi proiectul mării sahariene este conceput din perspectiva 
interesului francez mai degrabă decât din cea a populaţiei 
autohtone. Totuşi, chiar marcat de limite ideologice, autorul 
care în atâtea rânduri a ştiut să pledeze fierbinte pentru cauza 
asupriţilor este prea viu în memoria noastră încât să nu-l 
vedem crezând sincer în misiunea „umanistă" a colonialismului 
francez, în rolul său de purtător al civilizaţiei tehnice avansate 
în locuri de pe glob rămase în urmă din acest punct de vedere. 
(N. trad.) 

Apoi, s-a pretextat imposibilitatea, sau cel puţin dificultăţile 
costisitoare pe care le-ar pretinde deschiderea canalului. Dar la 
verificări s-a constatat că solul, începând de la pragul Gabès şi 
până la primele depresiuni, era atât de moale încât sonda se 
scufunda singură, sub propria ei greutate. 

Apoi urmau pronosticurile cele mai supărătoare invocate de 
detractorii lucrării: 

Fiind prea joase, malurile şoturilor s-ar transforma curând în 
mlaştini, focare dezgustătoare ce vor infecta regiunea. In loc să 
sufle dinspre sud, cum pretindeau autorii proiectului, vânturile 
dominante ar sufla mai degrabă dinspre nord. Ploile născute 
din evaporarea noii mări, în loc să cadă pe câmpiile Algeriei şi 
Tunisiei, se vor pierde inutil pe nesfârşitele întinderi nisipoase 
ale marelui deşert. 

Aceste critici deschiseră o perioadă nefastă, cu evenimente 
tocmai potrivite pentru a evoca ideea de fatalitate în nişte 
ţinuturi unde fatalismul e atotstăpânitor — evenimente săpate 
adânc în memoria tuturor celor care au trăit atunci în Tunisia. 

Proiectele căpitanului Roudaire subjugaseră imaginaţia unora 
şi treziseră pasiunea speculativă a altora. Domnul de Lesseps, 
care făcea parte din prima categorie, pusese afacerea la inimă 
până în momentul când atenţia i-a fost abătută spre 
străpungerea istmului Panama. 

Lucrurile, atâtea câte s-au petrecut, n-au rămas fără efect 
asupra fanteziei indigenilor din acele ţinuturi, nomazi sau 
sedentari, care vedeau întreaga parte de 

Domnul de Schaller plimba pe hartă 
un indicator... 


AANSTAAN a 


ESTE 


$ i 

A 
9 
4 


| | 

ARNAN i = 

lu Sh] TITEI 

uey i UPRTE ANTT 
NER te 


za t 


sud a Algeriei intrată în stăpânirea ghiaurilor şi sfârşitul 
siguranţei, independenţei şi al însăşi soartei lor legate de 
hazard. Invazia mării prin pustietăţile lor ar fi fost urmată de o 
dominație multiseculară. S-a născut astfel o agitaţie surdă între 
triburi, de teama unui atentat la privilegiile lor, sau cel puţin la 
cele pe care singure şi le acordau. 

Tocmai atunci căpitanul Roudaire, slăbit, se stinse mai curând 
de decepţie decât de boală. Iar opera visată de el amorţi vreme 
îndelungată, până când, la câţiva ani după cumpărarea de către 
americani a canalului Panama în 1904, nişte ingineri şi 
financiari străini îi reluară proiectele şi întemeiară o societate 
care, sub numele de Compania franco-străină, se organiză în 
vederea începerii lucrărilor şi a ducerii lor la bun sfârşit. 

Întrucât ideea pătrunderii spre Sahara câştigase numeroase 
spirite, mişcarea produsă în acest sens în vestul algerian, în 
Orania, se întărea pe măsură ce cădea în uitare proiectul 
abandonat al lui Roudaire. Calea ferată trecea deja de 
localitatea Beni-Ounif, în oaza Figuig, devenind capăt avansat 
al transsaharianului. 

— N-am să intru acum, continuă domnul de Schaller, în 
consideraţii retrospective asupra operațiunilor acestei 
companii, asupra energiei de care a dat dovadă şi asupra 
remarcabilelor lucrări întreprinse de ea, cu mai multă 
cutezanță decât chibzuinţă. A acționat, după cum ştiţi, pe o 
suprafață foarte întinsă; succesul nefiind deloc îndoielnic 
pentru ea. Compania se preocupa de toate, între altele şi de 
serviciul forestier căruia îi încredinţase misiunea de a fixa 
dunele, la nord de şoturi, prin mijloacele folosite în landele 
Franţei spre a proteja coastele de dubla invazie a mării şi a 
nisipurilor. Cu alte cuvinte, înainte de realizarea proiectelor 
sale, i s-a părut necesar, indispensabil chiar, să pună oraşele 
existente, sau cele ce urmau să fie construite mai târziu, şi la 
fel oazele, la adăpost de surprizele unei mări viitoare care în 
mod precis nu avea să fie un lac liniştit, prin urmare era mai 
prudent să fii din bună vreme prevăzător. 

În acelaşi timp, era necesar un întreg sistem hidraulic pentru 
amenajarea apelor potabile din ueduri. Nu trebuia oare să eviţi 
lezarea obiceiurilor şi intereselor localnicilor? Acesta era preţul 
succesului. Şi, iarăşi, dincolo de săpături, nu era cazul să se 
instaleze porturi din al căror cabotaj, organizat la iuţeală, să se 
scoată imediat profit? 

Pentru aceste operaţii începute din toate părţile în acelaşi 
timp, apărură aglomerări de lucrători, oraşe provizorii se 
înălţară subit acolo unde, în ajun, ca să zic aşa, domnea o 
pustietate aproape deplină. Deşi revoltați din punct de vedere 
moral, nomazii intraseră printre muncitori. Inginerii erau 

deosebit de zeloşi, iar cunoştinţele lor nesecate impuneau 
masei de oameni de sub ordinele lor, şi care aveau în ei o 
încredere nemărginită. Sudul Tunisiei începea să devină un 
adevărat stup uman fără grija zilei de mâine, năpădit de tot 
soiul de  speculanţi, afacerişti, traficanţi, ostenind să-i 
exploateze pe primii pionieri, aceştia din urmă fără vreo şansă 
să se aprovizioneze din împrejurimi şi obligaţi astfel să rămână, 
în ce priveşte mijloacele de trai, la cheremul furnizorilor 
apăruţi de cine ştie unde, şi pe care îi întâlneai întotdeauna în 
locuri cu o asemenea afluenţă. 

Iar deasupra tuturor acestor necesităţi materiale irecuzabile, 
plana ideea unui pericol apropiat, dar nevăzut; sentimentul 
unei ameninţări nedefinite, ceva comparabil cu neliniştea vagă 
ce precede toate cataclismele atmosferice, tulburând o mare 
mulţime înconjurată în fond de o imensă singurătate; o 
singurătate în care se ghicea ceva, nu se ştie ce, dar în mod 
sigur ceva misterios, în acele împrejurimi fără margini, ca să 
spunem aşa, unde nu se vedea nici o vietate, om sau animal, şi 
unde totul părea că se sustrage privirii şi auzului lucrătorilor. 

Domnilor, eşecul apăru, ca urmare a lipsei de prevedere şi a 
calculelor greşite, iar Compania franco-străină dădu faliment. 
De atunci încoace lucrurile au stagnat, dar mi-am propus să vă 
vorbesc despre putinţa de a relua opera întreruptă. Compania 
intenţionase să le facă pe toate odată, lucrări de cele mai 
diverse naturi, speculaţii de tot felul, şi mulţi dintre 
dumneavoastră îşi mai amintesc de trista zi când fu obligată să- 
şi suspende plăţile fără să-şi fi încheiat programul exagerat de 
întins. Hărțile pe care vi le arătăm chiar acum înfăţişează 
lucrările începute de Compania franco-străină. 

Dar aceste lucrări neterminate există; climatul african, în mod 
esenţial conservator, nu le-a distrus şi nici măcar nu le-a 
avariat, încât nimic nu e mai legitim pentru o societate nouă, a 
noastră, Societatea mării sahariene, decât să le folosească spre 
binele şi succesul întreprinderii, urmând să se stabilească o 
despăgubire în funcţie de starea în care le vom găsi. Atâta doar 
că e necesar să fie cunoscute de visu să se ştie în ce măsură 
putem conta pe ele. Aşa că din acest motiv mi-am propus să le 
inspectez temeinic, mai întâi singur, apoi, mai târziu, însoţit de 
ingineri specialişti, şi întotdeauna sub protecţia unei escorte 
destul de numeroase încât să asigure securitatea posturilor şi a 
şantierelor recent înfiinţate sau pe cale de a se înfiinţa, aşa 
cum e escorta noastră pe durata unui traseu pe care, puteţi fi 
siguri, îl vom scurta atâta cât va fi posibil. 

Nu pentru că m-ar îngrijora prea mult indigenii, în ciuda 
complicaţiei datorate aşezării câtorva grupuri de tuaregi pe 
teritoriile din sud, întâmplare ce-şi va avea, poate, partea ei 


196 


bună. N-au fost oare beduinii deşertului buni colaboratori când 
s-a străpuns istmul Suez? Deocamdată par liniştiţi, dar sunt cu 
simţurile treze şi n-ar trebui să avem prea multă încredere în 
inerția lor aparentă. Cu un soldat brav şi experimentat cum e 
căpitanul Hardigan, sigur de cei pe care-i comandă şi foarte 
bun cunoscător al obiceiurilor şi tradiţiilor ciudaţilor locuitori 
ai acestor ţinuturi, credeţi-mă, nu avem de ce ne teme. La 
întoarcere vă vom comunica observaţii absolut precise şi vom 
stabili, cu o strictă exactitate, devizul de achiziţionare a 
afacerii, în felul acesta, o să vă puteţi asocia gloriei şi, 
îndrăznesc s-o spun, beneficiului unei întreprinderi grandioase, 
pe cât de fericită, pe atât de patriotică, pe care, chiar 
condamnată la început, o vom realiza datorită dumneavoastră, 
spre lauda şi prosperitatea patriei care ne va ajuta şi va şti să 
facă, la fel ca în sudul Oranului, din triburile încă duşmănoase, 
paznicii cei mai credincioşi şi cei mai siguri ai incomparabilei 
noastre cuceriri a naturii. 

Domnilor, ştiţi cine sunt şi ştiţi de asemenea cu ce forţe 
contribui la această măreaţă operă, forţe financiare şi 
intelectuale, a căror strânsă îmbinare sfidează orice piedică. 
Grupaţi în jurul noii Societăţi, vă garantez că vom izbândi acolo 
unde au eşuat înaintaşii, mai slab echipați decât noi, iată ce am 
vrut să vă spun înainte de a pleca spre sud. Cu o încredere 
deplină în succes şi cu o dăruire constantă, de care să nu vă 
îndoiţi, restul va merge de la sine, şi aşa se va în-tâmpla că, la o 
sută de ani după ce drapelul francez a fost înfipt pe fortăreaţa 
din Alger, vom vedea flotila noastră evoluînd pe marea 
sahariană şi aprovizionându-ne posturile din deşert. 


Capitolul V CARAVANA 


După întoarcerea din proiectata expediţie, aşa cum anunţase 
domnul de Schaller cu prilejul reuniunii de la Cazino, lucrările 
aveau să fie reluate energic şi cu rânduială, iar apele golfului 
urmau a fi în sfârşit dirijate în noul canal prin străpungerea 
pragului Gabes. Dar, mai înainte, era indispensabil să se 
verifice la faţa locului tot ce rămăsese din vechile lucrări, iar în 
acest scop părea util să se parcurgă toată zona Djerid, 
urmărindu-se traseul primului canal până la vărsarea lui în 
şotul Rharsa, traseul celui de-al doilea de la Rharsa până la 
şotul Melrir, prin şoturile de mai mică însemnătate care le 
despart, apoi, după joncţiunea cu o coloană de muncitori 
angajaţi la Biskra, să se facă înconjurul ultimului şot pomenit, 
stabilindu-se amplasarea diverselor porturi ale mării sahariene. 

Pentru punerea în valoare a celor două milioane cinci sute de 
mii de hectare de teren concesionat de stat Companiei franco- 
străine şi pentru eventuala răscumpărare a lucrărilor efectuate 
de această companie şi a materialului important care se mai 
putea folosi, luase fiinţă o puternică societate sub direcţia unui 
consiliu de administraţie cu sediul la Paris. Publicul părea să fi 
primit favorabil acţiunile şi obligaţiunile emise de societatea 
cea nouă. Bursa le păstra la un curs ridicat ce oglindea reuşita 
financiară în importante afaceri şi în lucrări publice dintre cele 
mai folositoare, succese datorate celor aflaţi în fruntea 
asociaţiei. 

Viitorul uneia dintre cele mai apreciabile opere de la mijlocul 
secolului douăzeci părea deci asigurat sub toate aspectele. 

Inginerul-şef al noii societăţi era tocmai conferenţiarul care 
făcuse istoricul lucrărilor executate înaintea lui. Expediția 
proiectată spre a cerceta starea actuală a acelor lucrări urma 
să fie condusă de el. 

În vârstă de patruzeci de ani, domnul de Schaller era un 
bărbat de talie mijlocie, cu capul „tare" sau mai degrabă „cu 
capul pătrat", ca să folosesc expresia vulgară, având părul tuns 
ca peria, mustaţa blond-roşcată, o gură cu buze subţiri, ochi vii, 
privirea de o extremă fixitate. Umerii săi largi, membrele bine 
dezvoltate, pieptul bombat în care plămânii funcționau în voia 
lor ca o maşină la înaltă presiune într-o încăpătoare sală bine 
aerisită, indicau o constituţie dintre cele mai solide. Cât 
priveşte moralul, inginerul îl avea tot atât de bine „clădit" ca şi 
fizicul. Cu studii politehnice temeinic făcute, atrăsese prin 
primele sale lucrări atenţia asupra lui şi urmă cu paşi repezi 
calea succesului. Niciodată, dealtfel, vreo mentalitate n-a fost 
mai pozitivă decât a sa. Spirit chibzuit, metodic, matematic, 
dacă se acceptă cumva un asemenea epitet, nu se lăsa furat de 
nici o iluzie; şansele şi neşansele unei situaţii sau afaceri le 
calcula cu o precizie „împinsă până la a zecea zecimală", aşa se 
spunea despre el. Socotea totul, punea totul în ecuaţii şi, dacă 
simţul imaginaţiei i-a fost refuzat vreunei fiinţe umane, asta i s- 
a întâmplat tocmai omului-cifră, omului-algebră însărcinat să 
ducă la bun sfârşit atât de importantele lucrări ale mării 
saharicne. 

În fond, din momentul când domnul de Schaller, după ce 
studiase cu detaşare şi minuţiozitate proiectul căpitanului 
Roudaire, îl declarase realizabil, el chiar era astfel, şi era 
neîndoielnic că, sub conducerea sa, nici o greşeală nu va reuşi 
să se strecoare fie în partea materială, fie în partea financiară a 
proiectului. „De vreme ce de Schaller s-a vârât în ea, afacerea 
nu poate fi decât bună!" repetau bucuros cei care îl cunoşteau 
pe inginer şi totul dovedea că nu se înşelau. 

Domnul de Schaller dorise să cereteze perimetrul viitoarei 
mări, să constate că nimic nu va opri trecerea apei prin primul 
canal până la Rharsa şi prin al doilea până la Melrir, să verifice 
starea râpelor şi albiilor ce vor cuprinde masa aceea lichidă în 
greutate de douăzeci şi opt de miliarde de tone. 

Întrucât schema viitorilor săi colaboratori trebuia să cuprindă 
atât personal provenit din vechea Companie, cât şi ingineri sau 
antreprenori noi, dintre care mulţi — şi din cei mai importanţi 
— nu se aflau atunci la Gabes, inginerul-şef, ca să evite orice 
conflict ulterior de atribuţii, hotărâse să nu ia cu el nici un 
membru al personalului de la Societate, încă incomplet. 

Il însoțea însă un servitor, valet sau mai degrabă un „perie- 
uniformă", calificativ justificat dacă n-ar fi fost civil, ori şi mai 
bine acela de „ordonanţă". Punctual, metodic, „militarizat", ca 
să spunem aşa, deşi nu se înrolase niciodată, domnul François 
era exact omul necesar stăpânului său. Înzestrat cu o sănătate 
perfectă, suporta fără să se plângă eforturi dintre cele mai mari 
şi nu fusese scutit de ele în cei zece ani de când era în slujba 
inginerului. Vorbea puţin, dar, dacă economisea cuvintele, o 
făcea în profitul cugetării. Un om calculat şi pe care domnul de 
Schaller îl considera un desăvârşit instrument de precizie. Era 
sobru, era discret, era curat, n-ar fi lăsat să treacă douăzeci şi 
patru de ore fără să se bărbierească, nu purta nici favoriţi, nici 
mustață, şi niciodată, chiar şi în împrejurările cele mai dificile, 
nu neglijase această operaţie cotidiană. 

Se înţelege cu uşurinţă că expediţia, organizată de inginerul- 
şef de la Societatea franceză a mării sahariene, n-ar fi putut 
avea loc fără să se fi luat măsuri de precauţie. Dacă s-ar fi 
aventurat singuri, el şi valetul său, de-a curmezişul Djeridului, 
domnul de Schaller ar fi dat dovadă de o adevărată imprudenţă. 
Căile de comunicaţie, se ştie, nu erau prea sigure, nici măcar 
pentru caravane, prin acele ţinuturi străbătute neîncetat de 
nomazi, şi asta în ciuda vechilor aşezări ale Companiei, prost 
păstrate ori pierite, într-un cuvânt, extrem de împrăştiate, şi a 
celor câteva posturi de siguranţă ce fuseseră înfiinţate 
odinioară şi retrase de ani şi ani. Cum să uiţi agresiunile lui 
Hadjar şi ale bandei sale, dar mai ales pe acel şef temut care, 
odată prins şi încarcerat, dispăruse mai înainte ca meritata 
pedeapsă cc-l aştepta să fi curăţat ţara de prezenţa lui? Era 
uşor de prevăzut că intenţiona să se apuce din nou de tâlhării. 

Dealtfel, împrejurările actuale păreau să fie în favoarea sa. 
Mai trebuia să treacă mult până când arabii din sudul Algeriei 
şi al Tunisiei, şi cu atât mai mult sedentarii sau nomazii din 
Djerid, să accepte fără proteste executarea proiectului 
căpitanului Roudaire. Ea atrăgea după sine distrugerea mai 
multor oaze din Rharsa şi din Melrir. Proprietarii urmau să fie 

despăgubiţi, fireşte, dar mult mai puţin avantajos decât le-ar fi 
convenit lor. Cu siguranţă, anumite interese fuseseră lezate şi 
proprietarii aceia erau apucaţi de o ură profundă la gândul că 
parcelele lor fertile aveau să dispară curând sub apele venite 
din Sirta Mică. Iar acum, printre populaţiile cărora noua stare 
de lucruri le strica obiceiurile, trebuiau socotiți şi tuaregii, 
mereu dispuşi să-şi reia viaţa de aventură, de jefuitori ai 
caravanelor; ce se va întâmpla cu ei când nu vor mai fi drumuri 
între bălți şi şoturi, când negoţul nu va mai fi făcut de 
caravanele care din vremuri imemoriale străbat deşertul spre 
Biskra, Touggourt sau Gabès? Mărfurile vor fi transportate în 
sudul munţilor Aures de o flotilă de goelete, şebecuri!, tartane, 
bricuri şi nave cu trei catarge, veliere şi vapoare, ca şi de o 
întreagă baharia său marină indigenă. Şi, pe acestea, cum le-ar 
fi trecut tuaregilor prin minte să le atace? Ar fi însemnat 
sfârşitul rapid al triburilor ce trăiau din piraterie şi jaf. 

Era de înţeles, prin urmare, că o agitaţie mocnită domnea 
printre aceste populaţii aparte. Imamii o stârneau la răzvrătire. 
De multe ori, muncitorii arabi angajaţi la lucrările de 
deschidere a canalului fură atacați de bande furioase şi, în 
apărarea lor, a fost nevoie de intervenţia trupelor algeriene. 

— Cu ce drept, se predica în moschei, vor aceşti străini să 
facă din oazele şi din câmpiile noastre o mare? De ce vor ei să 
desfacă ceea ce a făcut natura? Nu-i destul de întinsă 
Mediterana de vor să-i adauge şi şoturile noastre?! Păgânii n-au 
decât să navigheze cât le place, dacă asta-i voia lor, dar noi, noi 
suntem oamenii uscatului, iar Djeridul e sortit drumurilor de 
caravane, nu navelor! Trebuie nimiciţi străinii înainte ca ei să 
înece ţinutul care ne aparţine, pământul străbunilor noştri, 
invadat de mare! 

Agitaţia mereu în creştere îşi avusese contribuţia ei la ruina 
Companiei franco-străine; apoi, cu timpul, păru să se fi potolit 
ca urmare a încetării lucrărilor; însă invadarea deşertului de 
către mare rămăsese ca o obsesie în mintea populaţiei din 
Djerid.  Întreţinută cu grijă de tuaregi începând de la 
cantonarea lor în sud, ca şi de hagiii sau pelerinii întorşi de la 
Mecca şi care legau cu uşurinţă pierderea independenţei 
coreligionarilor lor din Egipt de deschiderea canalului Suez, ea 
continua să fie pentru toţi o preocupare ce nu se potrivea deloc 
cu fatalismul musulman. Instalaţiile acelea abandonate, cu 
fantastice  maşinării de  dragat prevăzute cu pârghii 
extraordinare, ca nişte braţe de monştri, cu excavatoare 
considerate pe bună dreptate nişte uriaşe caracatiţe terestre, 
jucau un rol fabulos în povestirile improvizatorilor din regiune, 


1 Șebec: ambarcaţiune arabă cu pânze şi vâsle. (N. trad.) 
200 


gen consumat cu aviditate de la poveştile din O mie şi una de 
nopți încoace şi de la celelalte producţii ale nenumăraţilor 
povestitori arabi, persani sau turci. 

Povestirile pomenite mențineau în spiritul indigenilor obsesia 
invaziei mării, trezind din nou amintirile celor de demult. 

Or, nu va fi de mirare că, nu o singură dată, înainte de a fi 
arestat, Hadjar şi adepţii săi se dedaseră la diverse acte de 
agresiune în vremea despre care vorbim. 

Expediția inginerului urma, aşadar, să se desfăşoare sub 
protecţia unei escorte de spahii. Aceasta avea să stea sub 
ordinele căpitanului Hardigan şi ale locotenentului Villette şi ar 
fi fost greu de făcut o alegere mai bună, căci cei doi ofiţeri, 
cunoscători ai sudului şi purtători încununaţi de succes ai 
campaniei dure contra lui Hadjar şi a bandei sale, erau 
preocupaţi şi de măsurile de siguranţă ce trebuiau luate pentru 
viitor. 

Căpitanul Hardigan era în toată puterea vârstei — abia 
treizeci şi doi de ani — inteligent, curajos, dar de un curaj ce nu 
excludea deloc prudenţa, obişnuit din plin cu asprimea 
climatului african, şi de o răbdare probată cu vârf şi îndesat în 
decursul diverselor sale companii. Era ofiţerul în cea mai 
completă accepţiune a termenului, militar de suflet, care nu 
vedea altă meserie pe lume decât cea de soldat. Dealtfel, fiind 
celibatar şi chiar fără rude apropiate, n-avea altă familie decât 
regimentul, n-avea alţi fraţi decât camarazii lui. În regiment era 
mai mult decât stimat, era iubit; cât despre oamenii săi, atât 
din dragoste cât şi din recunoştinţă, ar fi acţionat pentru el 
până la sacrificiu. Putea aştepta totul de la ei, fiindcă putea să 
le ceară totul. 

În ce-l pri,veşte pe locotenentul Villette, va fi suficient să 
spunem că, brav precum căpitanul său, la fel de energic şi 
chibzuit ca el, şi tot ca el neobosit şi excelent călăreț, îşi 
dăduse deja examenul cu prilejul expedițiilor anterioare. Era un 
ofiţer de nădejde, dintr-o familie bogată, de industriaşi, şi avea 
deschis în faţă un viitor strălucit. leşit printre primii de la 
şcoala din Saumur, urma să primească în curând un grad 
superior: 

Locotenentul Villette era pe punctul de a fi chemat în Franţa 
când se hotărî expediţia prin Djerid. Aflând că avea s-o conducă 
Hardigan îl căută pe ofiţer şi-i spuse: 

— Domnule căpitan, m-aş bucura mult să fiu cu 
dumneavoastră... 

— Şi eu m-aş bucura mult dacă ai fi, răspunse căpitanul pe 
acelaşi ton, al unei bune şi sincere camaraderii. 

— Tot aşa de bine m-aş putea întoarce în Franţa şi peste două 
luni. 

— Tot aşa de bine, dragul meu Villette, ba chiar mai bine, 
fiindcă ai raporta acolo cele mai proaspete informaţii despre 
marea sahariană! 

— Într-adevăr, domnule căpitan, şi o să vedem pentru ultima 
dată şoturile algeriene înainte ca ele să dispară sub ape... 

— Dispariţie care, după câte se pare, va dura atâta cât va 
dura şi bătrâna Africă, răspunse Hardigan, adică tot atâta cât şi 
lumea noastră scăldată de razele lunii. 

— Avem motive s-o credem, domnule căpitan! Prin urmare, 
ne-am înţeles... şi voi avea plăcerea să fac împreună cu 
dumneavoastră această scurtă campanie... o simplă plimbare, 
fără îndoială... 

— O simplă plimbare, cum spui, dragă Villette, mai ales de 
când am reuşit să curăţăm ţinutul de turbatul ăla de Hadjar. 

— E o captură ce v-a făcut cinste, domnule căpitan. 

— Şi dumitale la fel, Villette! 

Se înţelege că dialogul dintre căpitanul Hardigan şi 
locotenentul Villette avusese loc înainte ca şeful tuareg să fi 
reuşit să scape din bastionul din Gabes. După evadarea sa, te 
puteai teme însă de noi agresiuni, ba mai mult, nimic nu i-ar fi 
fost mai uşor decât să provoace o răscoală a triburilor lui, 
cărora marea interioară urma să le modifice condiţiile de viaţă. 

Expediția avea deci nevoie de pază în înaintarea ei prin 
Djerid, iar căpitanul Hardigan îşi dădea toată osteneala în acest 
sens. Dacă sergentul-major Nicol n-ar fi făcut parte din escortă, 
faptul ar fi părut surprinzător. Unde mergea căpitanul 
Hardigan, mergea neapărat şi sergentul-major. Participase din 
plin la acţiunea ce adusese după sine capturarea lui Hadjar. 
Avea să fie şi în expediţia care-l va pune, poate, din nou pe 
căpitanul său în contact cu bandele tuarege. 

La cei treizeci şi cinci de ani ai săi, subofiţerul avea deja 
vechime în slujbă, făcută în întregime la acelaşi regiment de 
spahii. Cele două galoane de sergent-major îi satisfăcuseră pe 
deplin ambiția. Nu-şi dorea altceva decât să-şi asigure prin 
servicii folositoare o pensie binemeritată, dar cât mai târziu 
posibil; soldat cu o rezistenţă extraordinară, oricât de 
descurcăreţ ar fi fost, Nicol nu cunoştea decât disciplina. 
Această mare lege a existenţei, făcută parcă pentru el, ar fi 
vrut-o aplicată deopotrivă civililor ca şi militarilor. Totuşi, dacă 
admitea că omul fusese creat exclusiv ca să servească sub 
drapele, era de părere, iarăşi, că acesta n-ar fi fost desăvârşit 
dacă nu şi-ar fi găsit în cal complementul natural. 

— Dă-i-nainte şi cu mine facem un singur tot. Eu sunt capul 
lui, iar el picioarele mele... şi trebuie să recunoaşteţi că 
picioarele de cal sunt altfel croite pentru marş decât picioarele 

de om! Şi măcar de-am avea patru, dar n-avem decât două, 
când ne-ar trebui o jumătate de duzină! 

După cum se vede, sergentul-major era dispus să invidieze 
miriapodele. Dar, în sfârşit, dincolo de glumă, el şi calul său 
erau făcuţi anume unul pentru altul. 

Cu o talie deasupra celei mijlocii, cu umerii largi şi pieptul 
bine reliefat, Nicol ştiuse să rămână suplu şi ar fi făcut orice 
sacrificiu ca să nu ia proporţii. Dacă ar fi observat cel mai mic 
semn de îngrăşare, s-ar fi considerat cea mai nefericită dintre 
creaturi. Dealtfel, strângând cureaua  pantalonului său 
bleumarin şi forțând în butoniere nasturii dolmanului, ştia prea 
bine să oprească orice asalt al obezității, dacă s-ar fi produs 
vreodată unul într-o constituţie atât de uscăţivă. Era roşcat 
acest Nicol, roşcat aprins, cu părul tuns perie, cu barbişon 
stufos, mustaţa deasă, ochii cenuşii rotiţi neîncetat în orbitele 
lor, cu privirea de o mare agerime, reuşind să distingă, precum 
rândunica, o muscă la cincizeci dc paşi, ceea ce-i stârnea o 
profundă admiraţie brigadierului Pistache. 

Tip vesel, brigadierul, totdeauna mulţumit, şi care la şaizeci 
de ani avea să arate la fel ca la douăzeci şi cinci, îndurând fără 
crâcnire foamea, chiar şi atunci când masa întârzia câteva ore, 
sau setea, chiar dacă izvoarele deveneau tot mai rare de-a 
lungul acelei nesfârşite întinderi arse de soarele saharian. Era 
unul dintre bravii meridionali din Provența care nu făcea deloc 
casă bună cu melancolia, iar majurul Nicol avea „slăbiciune" 
pentru el. Aşa că erau văzuţi împreună cel mai adesea, iar în 
tot cursul expediției unul avea să-l urmeze îndeaproape pe 
celălalt. 

Când se stabilise că detașamentul va fi alcătuit dintr-un 
anumit număr de spabhii, că două căruţe trase de catâri vor 
transporta obiectele necesare taberei şi alimentele micii trupe, 
escorta inginerului de Schaller era cunoscută. 

Dar, dacă nu e deloc cazul să vorbim în mod special despre 
caii pe care urmau să-i încalece ofiţerii şi oamenii lor, trebuie 
făcută o menţiune aparte în legătură cu cel al majurului Nicol 
şi, de asemenea, în legătură cu câinele care, la fel ca propria-i 
umbră, nu-l părăsea niciodată. 

Calul primise de la stăpânul său semnificativul nume Dă-i- 
nainte, ceea ce se explică de la sine. Iar animalul confirma 
calificativul, fiind mereu gata s-o ia din loc, încercând 
necontenit să-i întreacă pe ceilalţi, încât trebuia să fii un 
călăreț tot atât de bun ca Nicol pentru a-l ţine în rând. Cât 
priveşte restul, se ştie, omul şi animalul se înțelegeau excelent. 

Dacă admiţi însă că pe un cal îl poate chema Dă-i-nainte, cum 
putea să-l cheme pe un câine Taie-cupa?... Avea el oare 
talentele unui Munito sau ale altor celebrităţi din rasa 

canină?... Apărea oare în reprezentațiile de bâlci? Îl vedea 
publicul jucând cărţi?... 

Nu, însoţitorul lui Nicol şi al lui Dă-i-nainte nu poseda nici 
unul dintre aceste talente de societate. Nu era decât un viteaz 
şi credincios animal care făcea cinste regimentului, deopotrivă 
iubit, răsfăţat, mângâiat de şefi ca şi de soldaţi. Dar adevăratul 
său stăpân era majurul, după cum prietenul său cel mai intim 
era Dă-i-nainte. 

Or, Nicol făcuse o extraordinară pasiune pentru jocul de 
rams, la drept vorbind asta era singura lui pasiune, unica sa 
distracţie printre cele din garnizoană; cu greu ar fi admis că 
putea exista ceva mai atractiv la îndemâna muritorilor de rând; 
era, dealtfel, o adevărată forţă, iar numeroasele lui victorii îi 
aduseseră binemeritata poreclă de „mareşalul Rams", care îl 
umplea de mândrie. 

Ei bine, cu doi ani în urmă, Nicol dăduse o lovitură dintre cele 
mai răsunătoare, o lovitură senzaţională de care îi plăcea să-şi 
amintească. Aşadar la o masă într-o cafenea din Tunis, 
împreună cu doi dintre camarazii săi, cu cele treizeci şi două de 
cărţi etalate pe tăblie înaintea lor, iată că după o destul de 
lungă înfruntare, spre marea satisfacţie a celorlalţi, norocul şi 
măiestria sa dintotdeauna îl părăsiseră cu totul. Fiecare dintre 
cei trei adversari câştigase trei partide, era tocmai vremea să 
se întoarcă la garnizoană şi o ultimă partidă trebuia să 
hotărască victoria finală. Mareşalul Rams simţea că o scapă 
printre degete: era într-o zi cu ghinion. Fiecare jucător mai 
avea câte o singură carte în mână: cei doi adversari le aruncară 
pe masă, unul dama de cupă, celălalt regele de cupă, speranţa 
lor supremă. Puteau presupune că asul de cupă sau ultimul atu 
rămăseseră printre cele unsprezece cărţi nejucate. 

— Taie-cupa! strigă Nicol cu o voce răsunătoare, izbind masa 
cu pumnul, atât de puternic încât atuul său zbură până în 
mijlocul sălii. 

Cine se duse atunci să ridice cartea cu delicateţe, cine o 
aduse înapoi între dinţi? Câinele, pe care până în acea zi 
memorabilă îl chemase Mişto. 

— Mulţumesc, mulţumesc, camarade! strigă majurul, atât de 
mândru de dubla sa victorie, de parcă ar fi cucerit două drapele 
inamice. Taie-cupa, înţelegi? Am tăiat cupa! 

Câinelui îi scăpă un lung lătrat de satisfacţie. 

— Aşa... Taie-cupa, repeta Nicol, n-o să te mai cheme Mişto, o 
să te cheme Taie-cupa!... Îţi convine? 

Fără îndoială că noul nume îi mergea la inimă credinciosului 
animal, căci, după nişte ţopăieli înverşunate, sări pe genunchii 
stăpânului său şi era cât pe ce să-l răstoarne. 

Mişto îşi uită curând numele vechi, înlocuit de cel nou, Taie- 
cupa, cu atâta demnitate făcut, de atunci încoace, cunoscut 
întregului regiment. 

Nimeni nu se îndoia că proiectul unei noi expediţii nu putea fi 
primit decât cu o extremă încântare de sergentul-major Nicol şi 
de brigadierul Pistache. Dar, dacă ar fi să ne luăm după ei, 
bucuria lui Dă-i-nainte şi a lui Taie-cupa fu la fel de mare. 

În ajunul plecării, în prezenţa brigadierului, majurul avu cu 
cei doi inseparabili o convorbire ce nu lăsa nici o îndoială în 
această privinţă. 

— Ei bine, bătrâne Dă-i-nainte, prin urmare pornim în 
campanie? zise Nicol, lovind uşor cu mâna gâtul calului. 

S-ar părea că Dă-i-nainte a înţeles ce-i spunea stăpânul, căci 
slobozi un nechezat voios. 

Acestui nechezat, Taie-cupa îi răspunse printr-o serie de 
scurte lătrături de plăcere, care nu trebuiau să fie înţelese 
greşit. 

— Da, bunul meu câine, da... o să fii şi tu cu noi! adăugă 
majurul pe când Taie-cupa ţopăia ca şi cum ar fi vrut să-i sară 
lui Dă-i-nainte în spinare. 

Şi, de fapt, i se mai întâmplase de câteva ori să stea în şa, iar 
calul, după câte se părea, fu tot atât de bucuros să poarte 
câinele pe cât fu câinele de bucuros că era purtat de cal! 

— Mâine plecăm din Gabes, continuă sergentul-major, mâine 
luăm calea şoturilor! Sper că o să fiţi gata amândoi şi n-o să 
rămâneţi în urma altora! 

Alt nechezat şi alte lătrături drept răspuns îndemnurilor 
făcute. 

— Apropo, reluă Nicol, ştiţi că dracul ăla împieliţat de Hadjar 
a spălat putina pe furiş?... Afurisitul de tuareg pe care l-am 
prins împreună! 

Dacă Dă-i-nainte şi Taie-cupa nu ştiau, o aflară atunci!... Ah! 
ticălosul acela reuşise să scape! 

— Ei bine, prieteni, declară majurul, e foarte posibil să-l 
întâlnim din nou, acolo, pe Hadjar şi-o să trebuiască să 
strângem în jurul lui semicercul. 

Taie-cupa era gata să ţâşnească afară, iar Dă-i-nainte nu 
aştepta decât să fie încălecat de stăpânul său ca să-i calce pe 
urme. 

— Pe mâine... pe  mâine!... repetă  sergentul-major, 
retrăgându-se. Şi, cu siguranţă, pe vremea când animalele 
vorbeau, şi în mod neîndoielnic spuneau mai puţine prostii 
decât oamenii, Dă-i-nainte şi Taie-cupa ar fi răspuns: 

— Pe mâine, dom’ majur... pe mâine! 

Capitolul VI DE LA GABES LA TOZEUR 


La 17 martie, orele cinci dimineaţa, expediţia pornea din 
Gabès pe când soarele, înălțându-se la orizont dinspre Sirta 
Mică, făcea să sclipească vastele întinderi nisipoase din 
regiunea solurilor. 

Timpul era frumos, din nord sufla o briză uşoară, alungând 
nişte nori ce se risipeau înainte de a ajunge în zarea opusă. 

Dealtfel, perioada de iarnă era pe sfârşite. Anotimpurile se 
succed cu o remarcabilă regularitate în climatul Africii de nord. 
Perioada ploilor, „eş-şta", nu trece deloc de lunile ianuarie şi 
februarie. Vara, cu temperaturile ei excesive, ţine din mai până 
în octombrie, interval în care predomină vânturile dinspre 
nord-est şi nord-vest. Domnul de Schaller şi însoțitorii săi 
plecau deci într-un anotimp favorabil. Campania de 
recunoaştere avea să se termine, în mod precis, înaintea 
cumplitelor călduri care fac atât de dificil drumul prin 
deserturile sahariene. 

S-a spus despre Gabès că nu avea port. Anticul golfuleţ 
Tnoupe, aproape umplut cu nisip, putea fi abordat doar de nave 
cu pescaj mic. Numele de Sirta Mică l-a primit golful ce 
formează un semicerc între grupul de insule Kerkenath şi 
insulele Lotofagilor, iar această porţiune de mare este la fel de 
temută de navigatori ca şi Sirta Mare, atât de rodnică în 
dezastre marine. 

La gura uedului Melah, unde se făceau amenajările unui nou 
port, trebuia să ia naştere canalul. Din pragul Gabes, larg de 
douăzeci de kilometri şi din care fuseseră scoşi douăzeci şi 
două de milioane de metri cubi, pământ şi nisip, nu mai 
rămânea decât un tampon puternic ce reţinea apele golfului. 
Tamponul putea fi înlăturat în câteva zile, dar se înţelege că 
această operaţie avea să fie făcută abia în ultimul moment, şi 
numai atunci când toate lucrările de fortificare, de străpungere 
şi de adâncire a şoturilor vor fi terminate cu totul. În plus, 
trebuia prevăzută instalarea unui pod de trecere pentru 
prelungirea spre Gabes şi frontiera tripolitană a liniei de cale 
ferată de la Kairouan la Feriana şi Gafsa. Pragul Gabes, prima 
şi cea mai scurtă secţiune a celui dintâi canal, pricinuise mari 
neplăceri şi cheltuieli, fiindcă în anumite locuri avea ridicături 
de o sută de metri, exceptând două breşe de cincizeci-şaizeci 
de metri, iar nisipul era amestecat acolo cu masă pietroasă, 
greu de extras. 

Pornind de la vărsarea uedului Melah, canalul se îndrepta 
spre Djerid, iar detaşamentul îşi începu primele etape de marş 
urmând când malul dinspre nord, când pe cel sudic. De la 

kilometrul 20 începea a doua secţiune, desfăşurată, atâta cât 
era posibil, pe malul nordic pentru a diminua greutăţile şi 
pericolele conţinute în însăşi natura terenului din şoturi. 

Inginerul de Schaller şi căpitanul Hardigan mergeau în 
frunte, escortaţi de câţiva spahii. După ei venea, sub comanda 
sergentului-major Nicol, convoiul cu transportul de alimente şi 
material de campanie. Un pluton comandat de locotenentul 
Villette forma ariergarda. 

Neavând ca obiectiv decât recunoaşterea traseului canalului 
pe întreg parcursul său, aşadar să verifice starea lucrurilor 
până la şotul Rharsa, mai întâi, apoi până la şotul Melrir, 
expediţia nu trebuia să parcurgă distanţe mari pe zi. Dacă e 
adevărat că, mergând din oază în oază, înconjurând pe la sud 
munţii şi platourile Algeriei şi Tunisiei, caravanele parcurg 
până la patru sute de kilometri în zece sau douăsprezece zile, 
inginerul nu avea de gând să facă mai mult de doisprezece 
kilometri în douăzeci şi patru de ore, căci era necesar să ţină 
cont de starea proastă în care se aflau potecile şi drumurile 
vechi în zona lucrărilor. 

Nu mergem să facem descoperiri, spunea domnul de Schaller, 
ci ca să ne dăm seama cu mai multă exactitate de stadiul actual 
al lucrărilor lăsate de cei dinaintea noastră. 

— Am înţeles asta cât se poate de bine, dragul meu prieten, îi 
răspunse căpitanul Hardigan, şi dealtfel de multă vreme nu mai 
e nimic de descoperit în această parte a Djeridului. Dar, în ce 
mă priveşte, n-am nimic împotrivă să o mai vizitez pentru 
ultima oară, înainte de a se modifica. Va avea oare de câştigat? 

— Cu siguranţă, căpitane, şi dacă doreşti să revii aici... 

— Peste vreo cincisprezece ani... 

— Nu, sunt convins că vei regăsi curând animația vieţii 
comerciale acolo unde nu întâlneşti încă decât singurătatea 
deşertului. 

— Ceea ce are farmecul său, scumpul meu însoțitor! 

— Da... dacă totuşi dezolarea şi pustiul pot încânta... 

— Un spirit ca al dumitale, nu, fără îndoială, răspunse 
căpitanul Hardigan, dar cine ştie dacă vechii şi devotaţii 
admiratori ai naturii nu vor avea motiv să regrete aceste 
transformări impuse de neamul omenesc! 

— Ei bine, dragă Hardigan, nu te plânge prea tare, căci dacă 
toată Sahara ar fi la un nivel inferior celui al Mediteranei, fiind 
sigur că am transforma-o în ocean, de la golful Gabes până la 
ţărmul Atlanticului! Aşa cum trebuie să fi stat lucrurile în 
anumite perioade geologice. 

— Hotărât, declară zâmbind ofiţerul, inginerii moderni nu mai 
respectă nimic! Dacă i-ai lăsa de capul lor, ar astupa mările cu 
munţii, iar globul nostru n-ar mai fi decât o sferă netedă şi 

şlefuită ca un ou de struţ, pregătită în mod convenabil pentru 
instalarea căilor ferate! 

Şi poate fi socotit indiscutabil faptul că, în cele câteva 
săptămâni cât avea să dureze călătoria lor prin Djerid, 
inginerul şi ofiţerul nu vor vedea deloc lucrurile din acelaşi 
unghi; însă n-aveau să fie mai puţin buni prieteni din cauza 
asta. 

Traversarea oazei Gabès se făcu printr-un peisaj fermecător. 
Acolo, între nisipurile maritime şi dunele deşertului, se 
întâlnesc specii din diverse tipuri de floră africană. Botaniştii 
au cules la laţa locului cinci sute şaizeci şi trei de soiuri de 
plante. Locuitorii acestei oaze norocoase n-au de ce să se 
plângă, fiindcă natura n-a fost, faţă de ei, deloc zgârcită cu 
favorurile. Dacă bananierii, duzii şi trestia de zahăr se întâlnesc 
rar, cel puţin se găsesc din abundență smochini, migdali, 
portocali, înmulţiţi sub înaltele evantaie ale nenumăraţilor 
curmali, ca să nu mai vorbim de pantele pline cu viţă de vie, 
sau de câmpurile cu orz, întinse cât vezi cu ochii. Dealtfel, 
Djeridul, ţara curmalelor, numără peste un milion de asemenea 
arbori, cu o sută cincizeci de varietăţi, iar fructul lor, între 
altele curmala cu miez transparent, este de calitate superioară. 

Dincolo de marginile cele mai îndepărtate ale oazei, urcând 
cursul uedului Melah, caravana se angaja pe partea aridă a 
pragului peste care se întindea noul canal. Acolo era locul unde 
fusese nevoie de mii de braţe pentru executarea lucrărilor. 
Însă, în ciuda tuturor complicaţiilor, la urma urmei nu era deloc 
lipsă de muncitori, iar Compania franco-străină reuşise să 
angajeze, la un preţ nu prea mare, atâţia arabi de câţi avea 
nevoie. Numai triburile tuarege şi alţi nomazi de prin 
împrejurimi refuzaseră să participe la săparea canalului. 

Din mers, domnul de Schaller lua notițe. Ar fi fost de tăcut 
câteva rectificări pe taluzul râpelor şi chiar în albia canalului ca 
să se ajungă la înclinarea calculată în aşa fel încât să se obţină 
un debit suficient, menit, cum stabilise Roudaire, să umple 
bazinele, dar să le şi menţină la un nivel constant, înlocuind 
apa ce urma să se evapore zi de zi. 

— În principiu, însă, întrebă căpitanul Hardigan, care ar 
trebui să fie lărgimea canalului? 

— Doar de douăzeci şi cinci până la treizeci de metri în medie, 
răspunse domnul de Schaller, şi trebuia făcut în aşa fel încât 
lărgirea să se producă de la sine, datorită curentului apei. 
Totuşi, chiar dacă asta a cerut mai multă muncă şi, prin urmare 
cheltuieli sporite, s-a considerat necesar să se stabilească o 
lărgime de optzeci de metri, cea pe care o vedem acum. 

— Asta, fără îndoială, iubitul meu prieten, ca să se scurteze 
timpul în care şoturile Rharsa şi Melrir urmează să fie 
inundate. 

— Bineînţeles, şi, repet, contăm pe rapiditatea curentului, 
destinat să împingă nisipul în lături şi să permită trecerea unei 
mai mari cantităţi de apă din golf. 

— Dar, în sfârşit, reluă căpitanul Hardigan, nu se vorbea la 
început de aproape zece ani necesari pentru ca marea 
sahariană să ajungă la nivelul ei normal? 

— Ştiu... ştiu..., răspunse domnul de Schaller, şi se susţinea 
chiar că apa avea să se evapore în aşa măsură la trecerea ei 
prin canal încât nici o picătură n-o să ajungă în şotul Rharsa! 
După părerea mea, ar fi fost mult mai bine să se fi menţinut 
lărgimea stabilită iniţial, dându-se o mai mare adâncime 
canalului, cel puţin pe prima lui porţiune. Ar fi fost infinit mai 
practic şi mai puţin costisitor; dar ştii şi dumneata că asta nu e 
singura greşeală din calculele înaintaşilor. Dealtfel, nişte studii 
făcute pe baze mai exacte au permis respingerea criticilor 
detractoare şi, cu siguranţă, nu va fi nevoie de zece ani ca să se 
umple depresiunile algeriene. Înainte de a trece măcar cinci, 
navele comerciale vor străbate marea cea nouă, din golful 
Gabes şi până la portul cel mai îndepărtat din Melrir. 

Cele două etape ale primei zile se desfăşurară în bune 
condiţii; caravana se oprise de fiecare dată când inginerul 
avusese de gând să examineze starea săpăturilor. La vreo 
cincisprezece kilometri de Gabès, spre ora cinci seara, 
căpitanul Hardigan dădu semnalul de popas pentru noapte. 

Tabăra fu imediat aşezată pe malul nordic al canalului, la 
umbra unui pâlc de curmali. Călăreţii descălecară şi duseră caii 
pe o pajişte unde găseau iarbă din belşug. Un pârâiaş şerpuia 
prin pădurice; se încredinţară că apa lui era proaspătă şi 
limpede. 

Corturile, care urmau să se ocupe doar în orele de somn, fură 
înălțate rapid. Cât despre masă, o întinseră la adăpostul 
copacilor. Serviţi de François, inginerul şi cei doi ofiţeri se 
înfruptară din proviziile aduse din Gabès. Nimic altceva decât 
conserve de carne şi legume, hrana caravanei fiind astfel 
asigurată pentru câteva săptămâni, iar în târgurile, în satele 
din sudul Tunisiei şi Algeriei, în vecinătatea şoturilor, proviziile 
puteau fi împrospătate cu uşurinţă. 

E inutil să spunem că sergentul-major şi oamenii săi, 
descurcăreţi cum erau, îşi ridicaseră corturile într-o clipită, 
după ce puseseră la adăpost, la intrarea în pădure, cele două 
căruţe din dotarea convoiului. Dealtfel, înainte de a se gândi la 
sine, Nicol — glumă pe care îi plăcea s-o facă şi de care 

Pistache râdea întotdeauna — dorise să-l ţesale! pe Dă-i-nainte. 
Vrednicul cal părea satisfăcut de prima zi petrecută în Djerid şi 
îi răspunse stăpânului său, de mai multe ori, printr-un nechezat 
întărit de scheunatul lui Taie-cupa. 

Căpitanul Hardigan, se înţelege, luase toate măsurile de 
supraveghere a taberei. La urma urmei, liniştea nopţii nu fu 
tulburată decât de vreo câteva urlete recunoscute a fi ale 
nomazilor din regiune. Fiarele se ţinură însă la distanţă, iar 
caravana nu avu parte de nici o vizită neplăcută până la 
răsăritul soarelui. 

La orele cinci, toată lumea fu în picioare; la cinci şi zece, 
domnul François îşi termina bărbieritul în faţa unei oglinzi 
atârnate de pichetul cortului. Fură adunaţi caii, încărcate 
căruțele şi mica trupă o porni la drum în aceeaşi ordine ca în 
ajun. 

Mergeau pe malurile canalului, când pe unul, când pe celălalt, 
ceva mai scunde decât în partea dinspre pragul Gabes, mai 
aproape de golf. Alcătuite numai din pământ foarte sfarâmicios 
sau din nisip afânat, era clar că nu vor rezista la presiunea apei 
în cazul unui curent puternic. Aşa cum prevăzuseră inginerii şi 
se temuseră indigenii, canalul urma să se lărgească de la sine, 
scurtând timpul necesar inundării complete a solurilor. Dar, în 
ansamblu, fundul albiei părea solid, lucru constatat de domnul 
de Schaller. Abia straturile moi ale mlaştinilor tunisiene 
permiseseră o săpătură executată mai rapid decât în terenurile 
din apropierea Sirtei Mici. 

Ţinutul era mereu la fel de pustiu şi de sterp ca şi la ieşirea 
din oaza Gabes. Din loc în loc, întâlneau pâlcuri de curmali şi 
întinderi presărate cu smocuri de alfa, care constituie 
adevărata bogăţie a locului. 

De la plecare, expediţia se îndreptase spre vest ca să treacă, 
înaintând de-a lungul canalului, prin depresiunea indicată sub 
numele de Fedjedj şi să ajungă astfel în târguşorul La Hammâă. 
Acesta nu trebuie confundat cu un altul denumit la fel, situat la 
extremitatea orientală a Rharsei, şi pe care expediţia urma să-l 
viziteze după traversarea în întregime a ținuturilor Fedjedj şi 
Djerid. 

În sudul canalului, în La Hammâ, îşi instală căpitanul 
Hardigan tabăra pentru noapte, după cele două etape obişnuite 
ale zilei de 18 martie. 

Diversele târguşoare din regiune ocupă, toate, poziţii identice 
în mijlocul unor mici oaze. Ca şi satele, sunt împrejmuite cu 


1 Joc de cuvinte intraductibil: penser (a gândi, a se gândi) si 
panser (a ţesăla). (N. trad.) 

ziduri de pământ care le-ar permite să reziste agresiunilor 
nomazilor şi chiar atacului marilor fiare africane. 

Doar câteva sute de indigeni locuiau acolo, amestecați uneori 
cu un număr de colonişti francezi. O mica trupă de soldaţi 
indigeni ocupa bastionul, simplă căsuţă ce domina mijlocul 
târgului. Spabhiii, cărora localnicii le făcură o bună primire, se 
repartizară prin casele arabe, în vreme ce inginerul şi ofiţerii 
fură găzduiţi de un compatriot. 

Când căpitanul Hardigan se interesă de căpetenia tuaregă ce 
evadase de la închisoarea din Gabes, gazda îi spuse că nu 
auzise nimic despre asta. Nicăieri în împrejurimile târguşorului 
La Hammâă nu se semnalase prezenţa lui Hadjar. Totul te făcea 
să crezi că, ocolind ţinutul Fedjedj, fugarul ajunsese din nou în 
regiunea şoturilor algeriene şi găsise adăpost printre triburile 
tuarege din sud. Totuşi, un locuitor din La Hammâ, întors de la 
Tozeur, auzise vorbindu-se că Djemma se arătase prin 
împrejurimi, dar nu se ştia în ce direcţie o luase după aceea. 
Dealtfel, se cuvine să amintim că, după evadarea lui Hadjar, 
după debarcarea sa pe ţărmul Sirtei Mici, îndată ce-şi văzuse o 
clipă mama lângă moschee, unde îl aşteptau caii pregătiţi, el şi 
însoțitorii lui fugiseră pe un drum pe care Djemma nu-l urmase 
şi ea. 

În dimineaţa de 19, sub un cer uşor acoperit ce promitea o zi 
mai puţin zăpuşitoare, căpitanul Hardigan dădu semnalul de 
plecare. 

Parcurseseră treizeci de kilometri între Gabès şi La Hammă; 
nu le mai rămânea decât jumătate din cifra asta până la 
Fedjedj. Era preţ de o zi de marş, iar seara mica trupă avea să 
campeze într-un loc apropiat de şot. 

Pe ultima porţiune a drumului care-l adusese în La Hammă, 
inginerul trebuise să se îndepărteze puţin de canal, dar în 
prima parte a acelei zile îl regăsi la intrarea în şot. Prin 
urmare, pe un traseu de o sută optzeci şi cinci de kilometri de-a 
curmezişul lungii depresiuni  Fedjedj, cu cote între 
cincisprezece şi douăzeci şi cinci de metri deasupra nivelului 
mării, săpăturile se efectuaseră fără dificultăţi prea mari. 

In zilele următoare, detaşamentul reuşi să parcurgă malurile 
râpoase ale canalului pe un sol a cărui stabilitate lăsa de dorit. 
În mijlocul acestor depresiuni se întâmplă ca sondele să se 
scufunde uneori singure, până la dispariţie, iar ceea ce păţea 
un instrument putea păţi şi omul. Este cea mai întinsă dintre 
formațiunile geologice asemănătoare din Tunisia. Dincolo de 
înălţimea Bou-Abdallah, Fedjedjul şi Djeridul — să nu se 
confunde cu partea din deşert cunoscută sub acest nume — 
formează o singură depresiune până la extremitatea lor 
occidentală. Dealtfel, canalul fusese trasat chiar prin Fedjedj, 

începând din satul Mtocia, mai sus de La Hammâ, şi tocmai 
acest traseu trebuia urmat, mergând aproape în linie dreaptă 
până la kiomctrul 153, de unde o lua spre sud, paralel cu coasta, 
între Tozeur şi Nefta. 

Nimic mai curios decât aceste bazine lacustre, cunoscute sub 
denumirea de sebkha şi de şoturi. Cu privire la cele geografic 
denumite Djerid şi Fedjedj, complet lipsite de apă chiar şi în 
partea lor centrală, iată ce le spuse domnul de Schaller, 
mergând călare, căpitanului Hardigan şi locotenentului Villette, 
care îi ajunsese din urmă, cum se întâmplă deseori. 

— Nu se vede nici urmă de apă deoarece e acoperită cu o 
crustă de sare. Crusta aceasta este o veritabilă curiozitate 
geologică şi veţi observa că paşii cailor noştri răsună ca şi cum 
ar umbla pe o boltă. 

— Într-adevăr, răspunse locotenentul, şi ar fi cazul să ne 
întrebăm dacă nu cumva, dintr-o dată, se vor pomeni călcând în 
gol. 

— Trebuie să fim cu grijă, adăugă căpitanul Hardigan, eu 
mereu le-o spun oamenilor noştri. S-a întâmplat uneori, în 
părţile cele mai joase ale acestor depresiuni, ca apa să urce 
brusc până la pieptul cailor. 

Asta s-a petrecut, într-adevăr, chiar în expediţia de 
recunoaştere făcută pe aici de căpitanul Roudaire, şi nu sunt 
oare menţionate exemple de caravane îngropate subit pe când 
se îndreptau spre diferite târguşoare din ţinut? 

— Un ţinut care, dacă nu e nici mare, nici lac, nu este, totuşi, 
nici pământ în adevăratul sens al cuvântului! observă 
locotenentul Villette. 

— Ce nu găseşti în Djerid intâlneşti în Rharsa şi Melrir, reluă 
domnul de Schaller. Pe lângă ape ascunse, şoturile acelea 
conţin ape de suprafaţă în nişte bazine aflate sub nivelul mării. 

— Ei bine, scumpul meu domn, zise căpitanul Hardigan, e cu 
adevărat păcat că acest şot nu se află în aceeaşi situaţie! Ar fi 
ajuns un canal de treizeci de kilometri pentru deversarea apei 
din golful Gabes şi, încă de acum câţiva ani, am fi navigat pe 
marea sahariană! 

— E cu adevărat regretabil, afirmă domnul de Schaller, şi nu 
numai pentru că durata şi dimensiunile lucrărilor ar fi fost 
considerabil diminuate, ci poate şi pentru că întinderea noii 
mări s-ar fi dublat, ca să spun aşa. În loc de 7.200 de kilometri 
pătraţi, adică 720.000 de hectare, ar fi acoperit o suprafaţă de 
aproximativ 1.500.000! Examinând harta ținutului, se poate 
constata că zona Fedjedj şi Djerid are o suprafaţă mai mare 
decât Rharsa şi Melrir, iar acesta din urmă nici măcar nu va fi 
inundat în întregime. 

— La urma urmei, zise locotenentul Villette, de vreme ce 
călcăm pe un teren instabil, nu s-ar putea oare ca într-un viitor 
mai mult sau mai puţin îndepărtat solul să se deterioreze şi mai 
mult, mai ales după ce apele canalului se vor infiltra în el timp 
îndelungat? Cine ştie dacă nu cumva întreaga parte 
meridională a Algeriei şi Tunisiei, în urma unei modificări lente 
sau rapide a solului, va deveni bazinul unui ocean... dacă nu 
cumva Mediterana o va invada de la răsărit până la apus? 

— Iată-l pe amicul nostru Villette înflăcărându-se, observă 
căpitanul  Hardigan, şi lăsându-se impresionat de toate 
fantomele care bântuie închipuirea arabilor în poveştile lor. 
Vrea să se întreacă la viteză cu bravul Dă-i-nainte, al nu mai 
puţin bravului Nicol! 

— Pe legea mea, domnule, căpitan, replică tânărul ofiţer 
râzând, eu cred că orice se poate întâmpla. 

— Şi care e părerea dumitale în legătură cu asta, scumpul 
meu de Schaller? 

— Îmi place să mă bazez doar pe fapte bine stabilite, pe 
observaţii precise, conchise inginerul. Dar, într-adevăr, cu cât 
studiez mai mult solul acestei regiuni, cu atât îl găsesc mai 
anormal şi ne putem întreba ce schimbări se vor produce cu 
timpul, datorită unor întâmplări ce nu pot fi prevăzute! În 
aşteptarea lor, însă, lăsând totul pe seama viitorului, să ne 
mulţumim cu realizarea acestui magnific proiect al mării 
sahariene. 

După mai multe popasuri la Limagnes, la Seftimi, la Bou- 
Abdallah, târguşoare situate pe limba de pământ din Fedjedj şi 
Djerid, expediţia îşi încheie explorarea primului canal la 
Tozeur, unde se opri în seara de 30 martie. 


Capitolul VII TOZEUR ŞI NEFIA 


— Aici, le spunea în acea seară majurul Nicol brigadierului 
Pistache şi domnului François, ne aflăm în ţara curmalelor, în 
adevărate „Curmălărie", cum o numeşte dom' căpitan şi cum i- 
ar zice camarazii mei Dă-i-nainte şi Taie-cupa, dacă ar avea 
darul vorbirii. 

— Bun, răspunse Pistache, curmalele sunt curmale oriunde, 
fie că le culegi la Gabés, fie la Tozeur, din moment ce cresc 
într-un curmal... Nu-i aşa, domnule François? 

— Când acestuia i se adresa cineva, o făcea întotdeauna cu 
„domnule François". Până şi stăpânul său îi spunea aşa, iar 
domnul François ţinea la asta datorită demnităţii sale 
înnăscute. 

— N-aş putea să mă pronunţ, spuse el cu o voce gravă, 
trecându-şi mâna peste bărbia ce urma să fie rasă a doua zi la 
prima oră. Mărturisesc că nu am o preferinţă deosebită pentru 
acest fruct bun pentru arabi, nu şi pentru normanzii din care 
mă trag. 

— Asta-i acum, ştii că eşti bine, domnul Francois? strigă 
majurul. Bun pentru arabi! Poate vrei să spui: prea bun pentru 
ei, căci nu sunt în stare să-l aprecieze aşa cum ar merita!... 
Curmale! Aş da toate fructele Franţei pentru ele, pere, mere, 
struguri, portocale... 

— Eh! nu-s, totuşi, deloc de disprețuit, declară Pistache 
lingându-şi buzele. 

— Dacă vorbeşti aşa, spuse Nicol, înseamnă că n-ai gustat 
niciodată curmalele din Djerid. Fii atent, am să te fac să 
mănânci mâine o „deglat-en-nour", culeasă direct din pom, tare 
şi transparentă... şi care, dacă se învecheşte, dă o delicioasă 
pastă dulce... Nu-mi spune mie! Asta-i pur şi simplu un fruct din 
paradis... şi s-ar putea ca nu cu un măr, ci cu o curmală să fi 
fost ispitit gurmandul nostru tată dintâi. 

— Tot ce se poate! adăugă brigadierul, înclinându-se supus în 
faţa autorităţii majurului. 

— Şi să nu-ți închipui, domnule François, reluă acesta, că sunt 
singurul care are părerea asta despre curmalele din Djerid, şi 
în mod deosebit despre cele din oaza Tozeur! Întreabă-i pe 
căpitanul Hardigan şi pe locotenentul Villette, care se pricep, 
nu glumă! Întreabă-i chiar şi pe Dă-i-nainte, pe Taie-cupa... 

— Cum, zise domnul François cu surpriza întipărită pe faţă, 
cum, câinele şi calul dumitale?... 

— Se dau în vânt după ele, domnule François, simțeau 
mireasma curmalilor de la trei kilometri, le fremătau nările 
adulmecând... Da, chiar de mâine au să tragă un ospăț în lege... 

— Bine, domnule majur, acceptă domnul François, iar dacă n- 
ai nimic împotrivă, eu şi brigadierul vom fi încântați să ne 
cinstim şi noi cu câteva duzini din aceste apreciabile produse 
ale Djeridului! i 

Cu siguranță că sergentul-major nu exagera. În tot ţinutul şi 
îndeosebi în împrejurimile localității Tozeur, curmalele sunt de 
calitate superioară, iar în oază cresc peste două sute de mii de 
palmieri, producând mai mult de opt milioane de kilograme de 
curmale. Ele sunt marea bogăţie a regiunii şi atrag numeroase 
caravane care, după ce şi-au descărcat lâna, orzul şi grâul, duc 
înapoi mii de saci cu preţiosul fruct. 

Va fi de înţeles, prin urmare, de ce populaţia oazei încercase 
temeri serioase în legătură cu crearea unei mări interioare. 
Într-adevăr, dacă ar fi să-i credem obiecțiile, în urma umidității 
produse de inundarea şoturilor, curmalele şi-ar pierde calităţile 

excelente. Datorită aerului uscat al Djeridului sunt clasate pe 
locul întâi între fructele de acest fel, ce constituie principala 
hrană a triburilor şi, ca să spunem aşa, pot fi conservate la 
nesfârşit. Odată schimbat climatul, ele nu vor fi mai preţuite 
decât cele din vecinătatea golfului Gabes sau a Mediteranei. 

Erau oare justificate asemenea temeri? În această privinţă, se 
ştie, părerile erau împărţite. Cert e că indigenii din sudul 
Algeriei şi Tunisiei protestau şi se revoltau împotriva realizării 
mării sahariene la gândul daunelor ireparabile ce urmau să fie 
provocate de proiectul Roudaire. 

Astfel că, încă din vremea aceea, pentru a proteja regiunea de 
invazia progresivă a nisipului, fusese pus pe picioare un început 
de serviciu forestier, dezvoltat mulţumitor în continuare, aşa 
cum o dovedeau plantațiile, mereu adăugate, de brazi şi 
eucalipţi, ca şi operaţiile de consolidare, asemănătoare celor 
din departamentul landelor. Dar, dacă mijloacele de împotrivire 
la avansul calamităţii sunt cunoscute şi aplicate, e necesar ca 
trudnica încleştare să fie continuu întreţinută, altfel nisipul ar 
putea învinge obstacolele, reluîndu-şi opera de distrugere şi 
înghiţire. 

Călătorii se aflau atunci chiar în centrul Djeridului tunisian, 
ale cărui principale oraşe şi târguri sunt Gafsa, Tameghza, 
Medas, Chebika şi Tozeur, acestora alăturându-li-se marile 
oaze Nefta, Oudiane şi La Hammă; aici expediţia putea să-şi 
dea seama cu uşurinţă de starea lucrărilor Companiei franco- 
străine, atât de brusc întrerupte de nişte dificultăţi financiare 
devenite curând imposibil de rezolvat. 

Tozeur are cam zece mii de locuitori. Se cultivă aproape o mie 
de hectare de pământ. Industria e limitată la fabricarea de 
burnuzuri, cuverturi şi covoare. Însă, aşa cum s-a mai spus, 
caravanele dau aici năvală iar fructele palmierilor-curmali sunt 
exportate în cantităţi de milioane de kilograme. Poate va stârni 
mirare faptul că industria şcolară stă, relativ, la un loc de 
cinste în acest îndepărtat târg din Djerid. Nu e mai puţin 
adevărat că un număr de aproape şase sute de copii 
frecventează optsprezece şcoli şi unsprezece localuri de 
educaţie confesională. 

Dar dacă Tozeur nu putea trezi curiozitatea domnului de 
Schaller prin amenajările forestiere şi prin frumoasele sale 
oaze, o făcea totuşi în mod vizibil prin canalul a cărui albie 
trecea pe la câţiva kilometri depărtare, îndreptându-se spre 
Nefta. In schimb, căpitanul Hardigan şi locotenentul Villette 
vizitau pentru prima dată oraşul. Ziua petrecută aici i-ar fi 
satisfăcut până şi pe cei mai curioşi turişti. Nimic mai 
încântător decât unele pieţe, unele străzi mărginite de case pe 
zidurile cărora cărămizile colorate alcătuiau desene de o 

surprinzătoare originalitate. Acestea trebuie că atrăgeau 
privirea artiştilor mai curând decât vestigiile ocupaţiei romane. 

Din zorii zilei următoare, subofiţerii şi soldaţii aveau 
permisiunea căpitanului Hardigan de a hoinări prin oază după 
bunul lor plac, cu condiţia ca toată lumea să fie prezentă la cele 
două apeluri: la amiază şi seara. Nu aveau însă voie să se 
aventureze mai departe decât o făceau cei din postul militar 
instalat în târg sub ordinele unui ofiţer superior, comandantul 
locului. Mai mult ca oricând trebuia să se ţină cont de 
surescitarea produsă, între triburile sedentare sau nomade din 
Djerid, de reluarea lucrărilor şi apropiata inundare a şoturilor. 

Se înţelege de la sine că sergentul-major Nicol şi brigadierul 
Pistache se plimbau împreună încă din faptul zilei. Dacă Dă-i- 
nainte nu ieşise din grajd, unde nutreţul îi urca până spre 
genunchi, măcar 'Taie-cupa se zbenguia pe lângă ei şi, în mod 
precis, avea să-i împărţească bunului său prieten impresiile lui 
de câine curios şi indiscret. 

Piaţa din Tozeur era locul unde, în cursul acelei zile, 
inginerul, ofiţerii şi soldaţii avură prilejul să se întâlnească mai 
des. Mai cu seamă acolo năvăleşte lumea, pe lângă Dar-el-Bey. 
Locul primeşte înfăţişarea unei tabere îndată ce se întind 
corturile vânzătorilor, făcute fie din rogojini, fie dintr-o țesătură 
uşoară, sprijinită pe ramuri de palmier. In faţa lor se expun 
mărfurile aduse pe spinarea cămilelor, din oază în oază. 

Majurul şi brigadierul avură acolo ocazia — care, ca să 
spunem lucrurilor pe nume, se ivea destul de des — să soarbă 
nişte pahare cu vin de palmier, băutură indigenă cunoscută sub 
numele de lagmi. Se obţine fie prin tăierea vârfului 

Piaţa din Tozeur îşi arăta spectacolul corturilor... 


copacului, operaţie în urma căreia acesta piere inevitabil, fie 
prin incizii ce nu permit sevei să se scurgă în cantităţi care l-ar 
distruge. 

— Pistache, îi atrase majurul atenţia subalternului său, ştii că 
nu trebuie să abuzezi de lucrurile plăcute!... iar acest lagmi e al 
dracului de înşelător... 

— O, dom' şef, nu ca vinul de curmale! răspunse brigadierul, 
care avea noţiuni foarte exacte în legătură cu subiectul. 

— Nu ca el, de acord, reluă Nicol, dar nu trebuie să te încrezi, 
căci îţi loveşte picioarele la fel de turbat ca şi capul! 

— Fii liniştit, dom' majur, şi ia uită-te la arabii ăia care cam 
dau un prost exemplu oamenilor noştri! 

— Într-adevăr doi sau trei localnici chercheliţi treceau 
clătinându-se prin piaţă, într-o stare de beţie cam jenantă, mai 
ales pentru nişte arabi, fapt care îi dădu brigadierului prilejul 
să facă următoarea observaţie: 

— Credeam că Mahomed al lor a interzis tuturor 
credincioşilor săi să se îmbete. 

— Aşa-i, Pistache, răspunse majurul, cu toate vinurile din 
lume, în afară de lagmi! S-ar părea că în Coran se face o 
excepţie pntru acest produs al Djeridului. 

— Şi văd că arabii profită din plin! zise brigadierul. 

După toate aparențele, vinul de palmier nu figurează pe lista 
de băuturi fermentate neîngăduite fiilor Profetului. 

Dacă palmierul este, prin excelenţă, arborele regiunii, solul 
oazei are o fertilitate miraculoasă şi produse vegetale dintre 
cele mai variate înfurmuseţează şi îmbogăţesc grădinile. Uedul 
Berkouk îşi plimbă apele dătătoare de viaţă peste câmpia din 
jur, fie prin albia sa principală, fie prin numeroasele braţe care 
se desprind din el. Şi oare nu ti se trezeşte admiraţia când vezi 
un palmier înalt adăpostind un măslin de dimensiuni mijlocii, 
măslinul adăpostind un smochin, smochinul un pom cu rodii, 
sub care şerpuieşte viţa de vie, strecurându-şi coardele printre 
straturile cu gnu, legume şi alte plante comestibile? 

În decursul serii pe care domnul de Schaller, căpitanul 
Hardigan şi locotenentul Villette şi-o petrecură în sala cea mare 
a cazărmii, la invitaţia comandantului militar, conversaţia 
alunecă în mod foarte firesc spre stadiul actual al lucrărilor, 
spre apropiata inaugurare a canalului, spre avantajele obţinute 
de regiune în urma inundării celor două şoturi tunisiene. În 
acest context, comandantul zise: 

— E foarte adevărat că localnicii refuză să accepte că Djeridul 
va profita într-o măsură considerabilă de marea sahariană. Am 
avut prilejul să stau de vorbă cu unii şefi arabi. Ei bine, cu 
puţine excepţii, sunt ostili proiectului, iar eu unul nu i-am putut 
face să înţeleagă! Se tem de o schimbare a climei, datorită 

căreia produsele oazei şi în special plantațiile de palmieri vor 
avea de suferit. Deşi totul arată contrariul... Savanţii cei mai 
autorizaţi n-au nici un dubiu în această privinţă; odată cu apa 
mării, canalul va aduce în ţinut bogăţie. Dar indigenii se 
încăpăţânează şi nu vor deloc să se dea bătuţi! 

Căpitanul Hardigan întrebă: 

— Opoziția asta nu vine mai degrabă de la nomazi decât de la 
sedentari? 

— Fără îndoială, răspunse comandantul, căci viaţa nomazilor 
nu va mai putea fi ce a fost până acum. Dintre toţi, tuaregii 
sunt cei mai violenţi, lucru de înţeles. Numărul şi importanţa 
caravanelor vor scădea. Gata cu convoaiele conduse pe 
drumurile Djeridului, sau jefuite, aşa cum încă se mai face! 
Întreg comerţul o să depindă de vapoarele ce vor străbate noua 
mare şi, dacă nu cumva nomazii îşi schimbă meseria de tâlhari 
cu cea de pirați... Dar în asemenea condiţii vor fi puşi foarte 
curând la locul lor. 

Prin urmare, nu e de mirare că ei, cu orice ocazie, se 
străduiesc să-i lămurească pe sedentari în privinţa viitorului 
catastrofic pe care l-ar aduce abandonarea modului de viaţă al 
înaintaşilor. Te loveşti aici nu numai de ostilitate, ci şi de un fel 
de fanatism absurd. Dacă acum, datorită fatalismului 
musulman, toate acestea rămân în stare latentă, într-un timp 
nedefinit pot izbucni, la prima scânteie, sub forma unei agitaţii 
violente. Evident, oamenii ăştia nu pricep nimic din 
consecinţele unei mări sahariene, aşa cum nu pricep nici 
mijloacele prin care o aducem încoace. Ei văd aici doar o 
lucrare vrăjitorească, în stare să atragă după sine un cataclism 
înspăimântator. 

Comandantul nu le spunea invitaţilor săi nimic nou. Căpitanul 
Hardigan ştia că expediţia era rău văzută de triburile din 
Djerid. Interesa însă dacă spiritele erau iritate în asemenea 
măsură încât vreo răscoală a locuitorilor din regiunile Rharsa şi 
Melrir să devină iminentă. 

— Tot ce pot spune în legătură cu asta, declară comandantul, 
este că tuaregii şi alţi nomazi, exceptând unele agresiuni 
izolate, n-au ameninţat în mod serios canalul până acum. După 
câte ştim, mulţi puneau lucrările pe seama născocirilor lui 
Şeitan, diavolul musulmanilor, şi se spunea că o putere 
superioară aceluia va veni să pună lucrurile la punct. La urma 
urmei, cum să ştii cu exactitate ce gândesc nişte oameni 
ascunşi? Poate că aşteaptă ca lucrările să fie reluate, să revină 
muncitorii angajaţi de noua societate, pentru ca ei să pună la 
cale jafuri mai mari, sau vreo lovitură de forţă! 

— Ce fel de lovitură de forţă? întrebă domnul de Schaller. 

— N-ar putea, oare, domnule inginer, să se adune mai multe 
mii şi să încerce să astupe canalul pe o porţiune din traseu? Să 
arunce în albie nisipul de pe margini, să împiedice într-un 
singur punct, folosindu-se doar de braţe, trecerea apei din golf? 

— Le va fi mai greu să-l astupe decât predecesorilor noştri să- 
l sape, răspunse domnul de Schaller. Şi, de fapt, n-au să 
izbutească la o asemenea lărgime... 

— De timp nu vor duce deloc lipsă! observă comandantul. Aud 
că va fi nevoie de vreo zece ani pentru umplerea şoturilor. 

— Nu, domnule comandant, nu! declară inginerul. Mi-am 
exprimat deja părerea în această chestiune şi ea nu se bazează 
pe date false, ci pe calcule exacte. Prin nişte mari lucrări făcute 
de mâna omului şi, mai ales, cu ajutorul unor puternice maşini 
de felul celor pe care le avem astăzi, nu va fi nevoie să treacă 
zece ani, ba nici măcar cinci, până la inundarea şoturilor 
Rharsa şi Melrir... Apele vor lărgi şi, în acelaşi timp, vor adânci 
albia care le-a fost deschisă. Cine ştie dacă nu cumva şi Tozeur, 
chiar aflat la o distanţă de câţiva kilometri de şot, nu va fi într-o 
zi port la mare, în legătură cu La Hammâ, peste Rharsa? 
Tocmai asta justifică necesitatea anumitor lucrări de protecţie 
la care a trebuit să mă gândesc, ca şi a anteproiectului de 
porturi la nord şi la sud, unul dintre scopurile importante ale 
călătoriei noastre. 

Date fiind spiritul metodic şi seriozitatea domnului de 
Schaller, existau motive să crezi că nu se lăsa prins de speranţe 
himerice. 

Căpitanul Hardigan puse apoi câteva întrebări referitoare la 
şeful tuareg care evadase din bastionul de la Gabes. Fusese 
cumva semnalată prezenţa lui prin împrejurimile oazei? Existau 
noutăţi despre tribul din care făcea parte? Indigenii din Djerid 
ştiau în momentul de faţă că Hadjar îşi recăpătase libertatea? 
Nu apăruseră semne din care să se înţeleagă că el încerca să-i 
răscoale pe arabi împotriva proiectului mării sahariene? 

— In problemele acestea nu vă pot da informaţii exacte, 
răspunse ofiţerul comandant. Faptul că ştirea despre evadarea 
lui Hadjar s-a răspândit în oază este sigur: a stârnit tot atâta 
vâlvă ca şi prinderea lui, la care aţi participat, căpitane. Dar, 
dacă nu mi s-a raportat că Hadjar ar fi fost văzut prin apropiere 
de Tozeur, am aflat în schimb că o bandă întreagă se îndrepta 
spre porţiunea de canal ce leagă şotul Rharsa de şotul Melrir. 

— Aveţi motive să credeţi în exactitatea acestei informaţii? 
întrebă căpitanul Hardigan. 

— Da, căpitane, căci o am de la unul din cei rămaşi în zona 
unde lucraseră şi care-şi spun sau se cred supraveghetori ori 
paznici de lucrări, sperând, de bună seamă, ca în felul acesta 
să-şi atragă bunăvoința administraţiei. 

— Lucrări în fond încheiate, adăugă domnul de Schaller, însă 
a căror supraveghere va trebui să fie continuă. Dacă tuaregii 
încearcă vreun atac asupra canalului, îşi vor concentra 
eforturile mai ales în acel punct. 

— De ce? întrebă comandantul. 

— Pentru că inundarea Rharsei îi deranjează mai puţin decât 
inundarea depresiunii Melrir. Primul şot nu are nici o oază 
serioasă, pe când situaţia se schimbă cu al doilea, unde oaze de 
primă importanţă urmează să dispară sub apa mării. Trebuie 
deci să ne aşteptăm la atacuri în zona celui de-al doilea canal, 
acela care uneşte cele două şoturi. Astfel că e nevoie să se ia 
măsuri militare pentru  preîntâmpinarea unor posibile 
agresiuni. 

— În orice caz, mica noastră trupă va trebui să fie cu ochii în 
patru după ce trecem de Rharsa, zise locotenentul Villette. 

— N-o să uităm, declară căpitanul Hardigan. L-am prins o 
dată pe Hadjar, vom şti să-l prindem şi a doua oară şi să-l păzim 
mai bine decât cei din Gabes, până când un consiliu de război 
va scăpa ţinutul de el, pentru totdeauna. 

— Ar fi de dorit, şi cât mai curând posibil, observă 
comandantul, fiindcă Hadjar are o mare influenţă asupra 
triburilor nomade şi ar putea ridica la răscoală tot Djeridul. 
Oricum, unul din avantajele noii mări va fi şi dispariţia din 
Melrir a unora dintre bârlogurile răufăcătorilor! 

Dar nu a tuturora, căci în acest întins şot, conform ridicărilor 
topografice ale căpitanului Roudaire, rămâneau diverse zone, 
bunăoară Hinguiz şi principalul său târg Zenfig, care nu urmau 
să fie acoperite de apă. 

intre Tozeur şi Nefta e o distanţă de aproximativ douăzeci şi 
cinci de kilometri, iar inginerul socotea că-i trebuiau două zile 
ca s-o străbată, campând în noaptea următoare pe unul din 
malurile canalului. In această secţiune, al cărei traseu nu era 
identic cu cel al lui Roudaire şi atrăgea după sine, spre marea 
satisfacţie a locuitorilor, transformarea regiunii Tozeur şi Nefta 
într-un fel de peninsulă între Djerid şi Rharsa, lucrarea fusese 
în întregime sfârşită şi totul era acolo în bună stare. 

Mica trupă ieşi din Tozeur în dimineaţa de l aprilie, pe un 
timp schimbător care, la latitudini mai mici, ar fi produs 
abundente averse. Dar în acea parte a Tunisiei asemenea ploi 
erau aproape excluse; aflaţi foarte sus, norii aveau să 
domolească în mod precis arşiţa soarelui. 

Merseră mai întâi de-a lungul malurilor uedului Berkouk, 
traversând mai multe braţe peste nişte poduri construite cu 
materiale provenite din monumente antice. 

Interminabile şesuri de un galben cenuşiu se întindeau spre 
vest, unde zadarnic ai fi căutat adăpost de razele soarelui, din 

fericire destul de blânde. În decursul celor două etape ale zilei 
dintâi, nu întâlniră pe terenul nisipos decât planta aceea firavă 
din familia gramineelor, cu frunze lungi, numită de indigeni 
dris şi mâncată de cămile cu lăcomie, ceea ce e de mare 
importanţă pentru caravanele din Djerid. 

Nici un incident nu întrerupse marşul între răsăritul şi apusul 
soarelui, iar liniştea taberei nu fu tulburată defel până la ziuă. 
Nişte grupuri de arabi apărură la mare distanţă de malul nordic 
al canalului, urcând spre munţii Aures. Căpitanul Hardigan 
rămase calm şi nu încercă să intre în legătură cu ei. 

A doua zi, 2 aprilie, marşul spre Nefta se reluă în aceleaşi 
condiţii ca în ajun, cu cer acoperit şi temperatură suportabilă. 
Totuşi, în vecinătatea oazei ţinutul se schimba încetul cu 
încetul, solul devenind mai puţin steril. Nenumărate smocuri de 
alfa, printre care şerpuiau mici ueduri, înverzeau câmpia. 
Apărea din nou şi pelinul, şiruri de nopal’ se conturau pe 
platouri, unde aglomerări de flori de un albastru pal, limba- 
peştelui şi rochiţa-rândunicii, îţi încântau privirea. Apoi, pe 
lângă cursurile de apă începură să se perinde grupuri de 
arbori, măslini şi smochini şi, în sfârşit, păduri de acacii se 
îngrămădiră la orizont. 

Fauna acestui ţinut se constituie din antilope care, în cete, 
alergau cu o asemenea viteză, încât dispăreau în câteva 
secunde. Nici chiar Dă-i-nainte, orice-ar fi crezut stăpânul său 
despre el, nu s-ar fi putut întrece cu ele. Cât despre Taie-cupa, 
se mulțumea să latre cu înverşunare când vreun magot?, din cei 
care trăiesc în număr destul de mare prin regiunea şoturilor, 
sălta printre copaci. Se mai zăreau bivoli şi mufloni, inutil de 
urmărit, fiindcă aprovizionarea urma să se facă la Nefta. 

În această parte a Djeridului, cele mai obişnuite fiare 
sălbatice sunt leii, cu atacurile lor deosebit de periculoase. De 
la începerea lucrărilor la canal, ei fuseseră însă împinşi treptat 
spre frontiera algeriană şi în vecinătatea soţului Melrir. 

Totuşi, dacă nu aveau de ce să se teamă de fiare, nici 
oamenilor şi nici animalelor nu le era uşor să se apere de 
scorpioni şi de şerpii şuierători — cobrele naturaliştilor — care 
mişunau prin apropiere de Rharsa. Dealtfel, sunt acolo atât de 
multe reptile încât anumite regiuni rămân nelocuibile şi, 
printre altele, Djerid Teldja a trebuit să fie părăsit de arabi. In 
tabăra de seară, lângă o pădure de tamarini, domnul de 
Schaller şi însoțitorii săi nu se aşezară la odihnă înainte de a-şi 


1 Nopal: plantă erbacee cu frunze cărnoase şi flori roşii. (N. 
trad.) 

2? Magot: specie de maimuţă din zonele nord-vestice ale Africii. 
(N. trad.) 


222. 


fi luat cele mai minuţioase măsuri de precauţie. Şi e fapt cert 
că sergentul-major Nicol nu dormi decât cu un ochi pe când Dă- 
i-nainte dormea cu amândoi închişi. E adevărat că Taie-cupa 
veghea şi ar fi semnalat orice zgomot suspect, periculos pentru 
cal sau pentru stăpânul său. 

Pe scurt, nu se produse nici un accident în decursul nopţii şi 
corturile fură strânse în zori. Căpitanul Hardigan ţinea mereu 
direcţia sud-vest, urmată şi de canal începând din Tozeur. La 
kilometrul 207, canalul urca spre nord şi, cu începere de la 
acest cot, mica trupă urma să avanseze de la Nefta încolo în 
lungul  meridianului. In localitate ajunse în după-amiaza 
aceleiaşi zile. 

Poate că lungimea canalului ar fi fost scurtată cu vreo 
cincizeci dc kilometri, dacă s-ar fi putut atinge Rharsa într-un 
punct al marginii sale orientale, din direcţia Tozeur. Dar 
dificultăţile de execuţie ar fi fost mari. Înainte de a răzbi în 
acest fel la şot, canalul ar fi trebuit săpat într-un sol de o 
duritate excesivă, unde roca predomina. Porțiunea dificilă ar fi 
fost mai lungă şi mai costisitoare decât în unele puncte ale 
pragului Gabès, iar o cotă de treizeci până la treizeci şi cinci de 
metri deasupra nivelului mării ar fi pretins o muncă 
apreciabilă. Acesta era motivul pentru care, după un studiu 
temeinic al regiunii, inginerii Companiei  franco-străine 
renunţaseră la primul traseu, optând pentru altul ce pornea de 
la kilometrul 207, la vest de Nefta. Din acest punct, o lua în 
direcţia nord. Era a treia şi ultima secţiune a primului canal, 
dusă la bun sfârşit de o lărgime considerabilă, profitându-se de 
numeroasele depresiuni întâlnite în cale; ajungea la Rharsa 
într-o adâncitură aflată la una dintre cele mai joase cote ale 
şotului, aproape în mijlocul marginii sale meridionale. 

De comun acord cu căpitanul Hardigan, domnul de Schaller 
nu intenţiona deloc să se oprească două zile la Nefta. Le-ar fi 
ajuns să-şi petreacă aici ultimele ore ale după-amiezii şi 
noaptea următoare, odihnindu-se şi făcând aprovizionarea 
detaşamentului. Dealtfel, oameni şi cai, nu puteau fi obosiţi 
după aceşti o sută nouăzeci de kilometri de mers lejer, 
parcurşi, de la plecarea din Gabes, între 17 martie şi 3 aprilie. 
Le-ar fi fost uşor să străbată a doua zi distanţa care le mai 
rămânea până la şotul Rharsa, unde inginerul ţinea să ajungă 
exact la data fixată. 

Oaza Nefta nu se deosebeşte prea mult de oaza Tozeur în 
privinţa aspectului regiunii, a naturii solului sau a producţiei 
vegetale. Aceeaşi aglomerare de locuinţe printre copaci, 
aceeaşi dispunere a cazărmii, aceeaşi ocupaţie militară. însă 
oaza e mai puţin populată şi nu avea atunci mai mult de opt mii 
de locuitori. 

Francezi şi indigeni, primiră cu entuziasm trupa căpitanului 
Hardigan şi se înghesuiră s-o cazeze cât mai bine. Existau nişte 
motive de interes personal, aşa că nu era de mirare. Graţie 
noului traseu, comerţul din Nefta urma să beneficieze din plin 
de trecerea canalului prin vecinătatea oazei. Avea să-i aparţină 
un întreg trafic pe care l-ar fi pierdut dacă drumul apelor către 
şot ar fi fost croit pe dincolo de Tozeur. Nefta era pe cale să 
devină oraş-port la marea cea nouă. 

lată de ce inginerul de la Societatea franceză a mării 
sahariene nu fu cruțat de entuziasmul locuitorilor. 

Şi totuşi, în ciuda insistențelor menite să reţină expediţia fie şi 
numai pentru douăzeci şi patru de ore, plecarea rămase 
stabilită pentru a doua zi la răsăritul soarelui. Îngrijorat de 
veştile care îi parveneau în legătură cu agitația indigenilor de 
prin împrejurimile şotului Melrir, unde ducea cel de-al doilea 
canal, căpitanul Hardigan era nerăbdător să-şi încheie această 
parte a explorării. Soarele încă nu apăruse la orizont când, 
oamenii fiind adunaţi, caii şi căruțele gata de drum, fu dat 
semnalul de plecare. Cei doisprezece kilometri cât măsoară 
canalul de la Nefta până la cot s-au parcurs în prima etapă de 
marş, iar distanţa de la cot la Rharsa în cea de-a doua. 

Nici un incident pe traseu, şi era în jur de şase seara când 
căpitanul Hardigan ordonă popasul la capătul intrândului pe 
unde canalul, ajuns la capătul său, pătrundea în şot. 


Capitolul VIII ŞOTUL RHARSA 


Pentru noaptea de 4 spre 5 aprilie, tabăra se făcu la poalele 
dunelor care, destul de înalte, încadrau intrândul. Locul nu 
oferea nici un adăpost. Mica trupă lăsase ultimii copaci ai 
acelui ţinut dezolant cu vreo trei sau patru kilometri în urmă, 
între Nefta şi şot. Ajunseseră în deşertul nisipos, cu vagi urme 
de vegetaţie, Sahara în toată ariditatea ei. 

Corturile fuseseră ridicate. Incărcate la Nefta, căruțele 
transportau hrana oamenilor şi a cailor pe mai multe zile. 
Dealtfel, înconjurând Rharsa, inginerul urma să se oprească în 
oazele destul de numeroase de pe marginea depresiunii, unde 
se găsea din abundență nutreţul proaspăt pe care l-ai fi căutat 
zadarnic în interiorul şotului. 

Tocmai asta le explica domnul de Schaller căpitanului 
Hardigan şi locotenentului Villette, reuniți în acelaşi cort 
înainte de cina pe care domnul Francois se pregătea s-o 
servească. Întins pe masă, un plan al Rharsei îi ajuta să 
cunoască aspectul locurilor. Cu limita sa meridională trecând 

de paralela 34, şotul se rotunjeşte spre nord, peste regiunea 
mărginită de munţii Aures, în apropierea târgului Chebika. 
Lungimea sa maximă, măsurată exact pe latitudinea de 34 de 
grade, este de şaizeci de kilometri, dar suprafaţa submersibilă 
nu trece de o mie trei sute de kilometri pătraţi, adică, aşa cum 
aprecia inginerul, de trei-patru ori suprafaţa Câmpului lui 
Marte din Paris. 

— Eh, observă locotenentul Villette, ceea ce este enorm 
pentru un Câmp al lui Marte, pare destul de modest pentru o 
mare... 

— Fără îndoială, locotenente, răspunse domnul de Schaller. 
Dar dacă adaugi la asta suprafaţa şotului Melrir, cu alte cuvinte 
şase mii de kilometri pătraţi, avem în total şapte sute douăzeci 
de mii de hectare destinate mării sahariene. Şi, în fond, e foarte 
posibil ca, în timp, acţiunea apelor să conducă la ocuparea 
depresiunilor Djerid şi Fedjedj. 

— Observ, dragă prietene, spuse căpitanul Hardigan, că 
mereu contezi pe această eventualitate. Oare viitorul ne-o 
rezervă? 

— Cine poate citi viitorul? întrebă domnul de Schaller. 
Planeta noastră a asistat în mod cert la lucruri şi mai 
extraordinare, şi nu-ţi ascund că această idee, fără să mă 
obsedeze, mă cucereşte uneori. Ai auzit cu siguranţă vorbindu- 
se despre un continent dispărut, numit Atlantida; ei bine, nu o 
mare sahariană stă astăzi peste el, ci chiar Oceanul Atlantic, 
între latitudini perfect determinate. Şi mai sunt exemple de 
asemenea cataclisme, de proporţii mai mici, e adevărat; 
aminteşte-ţi ce s-a petrecut în secolul al XIX-lea, cu prilejul 
teribilei erupții din Krakatoa!. Aşa că de ce nu s-ar putea 
întâmpla mâine ce s-a mai produs şi ieri? 

— Viitorul este marea cutie cu surprize a omenirii, aprecie 
locotenentul Villette, râzând. 

— Exact, scumpul meu locotenent, afirmă inginerul, iar când 
se va goli... 

— Ei bine, atunci va fi sfârşitul lumii, conchise căpitanul 
Hardigan. 

— Apoi, punând degetul pe hartă, acolo unde se termina 
primul canal, lung de două sute douăzeci şi şapte de kilometri, 
întrebă: 

— N-ar trebui înfiinţat un port chiar aici? 


1 Krakatoa sau Krakatau: insula vulcanică situate între Java şi 
Sumatra, distrusă în anul 1883 de explozia vulcanului cu 
acelaşi nume. În cataclism au pierit 26 de mii de oameni. (N. 
trad.) 

— Ba da, pe malurile intrândului, răspunse domnul de 
Schaller, şi există toate motivele să credem că va fi unul dintre 
cele mai frecventate porturi ale mării sahariene. Planurile se 
află în studiu şi, cu siguranţă, se vor construi aici case şi 
magazine, antrepozite şi un bastion, pentru vremea când 
Rharsa va deveni navigabilă. In plus, la extremitatea orientală a 
şotului, târgul La Hammă este deja pe cale de a se transforma 
în sensul importanţei maritime şi comerciale pe care contase în 
varianta primului traseu, asigurându-şi probabil, în ciuda 
schimbării, poziţia de port avansat al Gafsei. 

Ca acest târg, indicat de inginer pe hartă la extremitatea 
depresiunii Rharsa, să devină un port comercial chiar în inima 
Djeridului, iată un vis care altădată ar fi părut irealizabil. Şi 
totuşi, geniul uman urma să-l prefacă în realitate. Localitatea 
nu avea să regrete decât un singur lucru, şi anume că primul 
canal nu se putuse vărsa chiar lângă porţile ei. Se cunosc însă 
motivele pentru care inginerii fuseseră nevoiţi să pătrundă în 
şot prin intrândul botezat deocamdată Golful Roudaire, în 
aşteptarea clipei când acesta va fi numele unui port nou, fără 
îndoială cel mai impresionant din zona mării sahariene. 

Căpitanul Hardigan îl întrebă pe domnul de Schaller dacă 
avea de gând să conducă expediţia de-a dreptul prin Rharsa, pe 
întreaga ei lungime. 

— Nu, răspunse inginerul, vreau să văd malurile şotului; sper 
să regăsesc materiale preţioase care ne-ar putea fi utile, fie 
aici, fie în altă parte de vreme ce le avem la îndemână. Chiar 
dacă sunt în mod precis inferioare celor de azi; însă acestea din 
urmă trebuie procurate abia de acum înainte. 

— Caravanele nu preferau oare să traverseze şotul? întrebă 
locotenentul Villette. 

— Şi încă îl mai traversează, scumpul meu locotenent, deşi e 
o rută destul de periculoasă, pe un teren instabil; dar e mai 
scurtă şi chiar mai puţin obositoare decât un marş făcut de-a 
lungul malurilor năpădite de dune. Totuşi, pe un asemenea 
drum vom merge noi, spre vest, până în punctul unde începe 
cel de-al doilea canal; apoi, la întoarcere, după ce vom fi 
parcurs perimetrul şotului Melrir, putem urma limita nordică a 
Rharsei şi ajungem la Gabes mai repede decât am venit 
încoace. 

Conform planului dinainte stabilit, după explorarea celor două 
canale inginerul ar fi refăcut întreaga circumferință a noii mări. 

A doua zi, domnul de Schaller şi cei doi ofiţeri trecură în 
fruntea detaşamentului. Taie-cupa alerga în faţă, stârnind 
stoluri de sturzi ce-şi luau zborul indispuşi. Se mergea pe 
partea interioară a înaltelor dune din marginea solului. Era 
exclus ca pe acolo suprafaţa lichidă, întinzându-se, să poată 

depăşi marginile depresiunii, aşa cum se temeau unii. Malurile 
ridicate, semănând întrucâtva cu tamponul pragului Gabes, n- 
ar fi cedat la presiunea apei, încât partea meridională a 
Djeridului rămânea în afara oricărui pericol. 

Tabăra fusese ridicată de la primele ore ale zilei. Marşul se 
desfăşura în ordinea obişnuită. Parcursul cotidian nu trebuia 
modificat, aşa că făceau în medie doisprezece până la 
cincisprezece kilometri, în două etape. 

Domnul de Schaller voia mai cu seamă să verifice ţărmul ce 
urma să cuprindă apa noii mări, şi dacă nu cumva exista riscul 
ca aceasta, ieşind dintre limitele ei, să inunde regiunile vecine. 
Prin urmare, mica trupă se ţinea pe lângă dunele de nisip care 
se perindau de-a lungul şotului, în direcţia vest. Realizându-şi 
proiectul, se părea dealtfel că omul nici nu trebuise să modifice 
opera naturii. Dacă fusese sau nu fusese cândva un lac, Rharsa 
era în schimb pregătită să fie, iar apele aduse de primul canal 
din golful Gabes aveau să intre cu precizie între hotarele 
stabilite. 

Totuşi, neabătându-se de la rută, puteau observa o mare parte 
din depresiune. Sub razele soarelui, suprafaţa acestei cuvete 
aride sclipea ca şi cum ar fi fost alcătuită dintr-un strat de 
argint, de cristal sau de camfor. Ochii nu puteau suporta 
strălucirea şi trebuia să-i aperi cu ochelari fumurii ca să te 
fereşti de oftalmiile atât de frecvent întâlnite din cauza 
arzătoarei lumini a Saharei. Ofițerii şi trupa se pregătiseră în 
mod special pentru asta. Majurul Nicol achiziţionase nişte 
ochelari adecvaţi până şi pentru calul său. Dar, după câte se 
părea, lui Dă-i-nainte nu-i prea conveneau ochelarii. Era cam 
caraghios, iar în spatele acelui aparat optic Taie-cupa nu-şi mai 
recunoştea prietenul. Aşa că până la urmă nici Dă-i-nainte şi 
nici ceilalţi cai nu fură înzestrați cu mijloacele de protecţie 
indispensabile stăpânilor lor. 

În rest, şotul avea exact aspectul lacurilor saline care seacă 
vara sub acţiunea căldurilor tropicale. Dar o parte a stratului 
lichid, prinsă sub nisipuri, degajă gazele conţinute şi solul se 
umple de umflături ce-l fac să semene cu un câmp presărat cu 
muşuroaie; cât despre fundul şotului, inginerul îi informă pe cei 
doi ofiţeri că era compus din nisip roşu de cuarţ amestecat cu 
sulfat şi carbonat de calciu. Stratul acela era acoperit de 
eflorescenţe formate din sulfat de sodiu şi clorură de sodiu, o 
veritabilă crustă de sare. Dealtfel, terenurile pliocenului!, 
caracteristice pentru şoturi şi pentru mlaştinile ascunse, conţin 
gips şi sare din belşug. 

1 Pliocen: epocă a erei neozoice care începe în urmă cu 
aproximativ zece milioane de ani. (N.trad.) 

E bine să spunem că în acea perioadă a anului Rharsa nu era 
încă golită de toată apa adusă de ueduri în decursul iernii. 
Îndepărtându-se uneori de ghourd, adică de dunele cu pantă 
abruptă, caii se opreau la marginea unor gropi cu apă stătută. 

De departe, căpitanul Hardigan avu impresia că descoperă un 
grup de călăreţi arabi umblând încoace şi încolo peste 
întinderile pustii ale şotului; dar, când oamenii lui se apropiară, 
întreaga trupă o întinse, nu tocmai în galop, ci bătând din aripi. 

Era de fapt un stol de flamingo albaştri şi roz, al căror penaj 
amintea de culorile unei uniforme. Oricit de repede porni Taie- 
cupa în urmărirea lor, nu reuşi să-i ajungă pe acei magnifici 
reprezentanţi ai familiei de picioroange. Reuşi, în schimb, să 
ridice în cale miriade de zburătoare, şi ce de ţipete 
străpungeau spaţiul odată cu păsările bu-habibi, asurzitoare 
vrăbii ale Djeridului! 

Avansând pe la marginea Rharsei, detaşamentul avea să 
găsească uşor locuri de tabără pe care nu le-ar fi aflat în 
centrul depresiunii. Asta şi din cauză că şotul era în întregime 
inundabil, pe când anumite părţi din Melrir, cu cotă pozitivă, 
aveau să rămână deasupra după pătrunderea apelor din 
Mediterana. Mergeau deci din oază în oază, unele mai mult, 
altele mai puţin locuite, sortite să devină marsâ, adică porturi 
sau golfuleţe ale noii mări. Sunt cunoscute sub numele de toual 
în limba berberă şi, în aceste oaze, solul îşi redobândeşte 
întreaga fertilitate, reapar în număr destul de mare arborii, 
palmierii şi ceilalţi, nu lipsesc nici păşunile, aşa că Dă-i-nainte 
şi camarazii lui n-aveau de ce să se plângă de lipsa nutreţurilor. 
Imediat ce treceai însă de oaze, solul îşi recăpăta brusc 
ariditatea obişnuită. După un mourdj ierbos, apărea deodată 
reg-ul, un teren întins, alcătuit din pietriş şi nisip. 

Totuşi, este locul să observăm că recunoaşterea se făcea fără 
prea mari probleme în lungul limitei sudice a şotului Rharsa. E 
adevărat că, atunci când nici un nor nu domolea arşiţa soarelui, 
lângă dune căldura îi punea serios la încercare pe oameni şi pe 
cai. Dar, în sfârşit, ofiţerii din Algeria şi spahiii sunt deja 
obişnuiţi cu clima fierbinte, iar în ce-l priveşte pe domnul de 
Schaller, era şi el un african bronzat de soare şi de explorări, 
încât tocmai din acest motiv i se încredinţase conducerea 
lucrărilor definitive la marea sahariană. 

Cât priveşte pericolele, ele ar fi putut să apară doar dacă s-ar 
fi mers peste acele hofra ale şotului care sunt depresiunile cele 
mai adânci, cu pământ mişcător ce nu oferă nici un sprijin 
statornic; pe traseul urmat de expediţie, însă, nimeni nu avea 
de ce să se teamă de asemenea împotmoliri. 

— Pericolele acelea sunt cât se poate de grave, repeta 
inginerul, iar la săparea canalului peste lacurile secate ale 


228 


Tunisiei au existat nenumărate prilejuri să te convingi că-i 
adevărat. 

— Chiar aşa, adăugă căpitanul Hardigan, chiar şi domnul 
Roudaire vedea în asta una dintre dificultăţile ce stăteau în 
calea topografierii şoturilor Rharsa şi Melrir. Nu povesteşte el 
că uneori se scufunda până la genunchi în nisipul sărat? 

— Şi n-a spus decât adevărul, adăugă domnul de Schaller. 
Aceste depresiuni sunt pline de gropi cărora arabii le zic 
„ochiuri de mare", iar sondele nu pot să le dea de fund. Astfel 
că întotdeauna te poţi aştepta aici la accidente. În timpul unei 
expediţii de recunoaştere a lui Roudaire, unul din călăreţi se 
scufundă cu cal cu tot într-una din acele crevaşe, iar camarazii 
lui n-au reuşit să-l scoată nici măcar cu douăzeci de vergele de 
puşcă puse cap la cap... 

— Aşadar, să fim prevăzători, recomandă căpitanul Hardigan, 
nici o măsură de prudenţă nu e în plus. Oamenii mei n-au voie 
să se îndepărteze de dune atâta vreme cât n-am stabilit exact 
starea solului. Şi tot mă tem că diavolul ăsta de Taie-cupa, care 
aleargă ca un bezmetic în toate părţile, o să dispară la un 
moment dat pe neaşteptate. Nicol nu-l mai poate ţine în loc. 

— Ar fi tare necăjit dacă i s-ar întâmpla câinelui o asemenea 
nenorocire! declară locotenentul Villette. 

— Iar Dă-i-nainte, adăugă căpitanul, sunt sigur că ar muri de 
durere! 

— E o prietenie cu totul aparte între aceste două animale, 
observă inginerul. 

— Absolut, zise locotenentul Villette. Cel puţin Oreste şi 
Pilade, Nisus şi Eurial, Damon şi Pithias, Ahile şi Patrocle, 
Alexandru şi Ephestion, Hercule şi Pirithous erau din aceeaşi 
rasă, dar un cal şi un câine... 

— Şi un om, poţi adăuga, locotenente, conchise căpitanul 
Hardigan, căci Nicol, Dă-i-nainte şi Taie-cupa formează un grup 
de prieteni inseparabili în care omul intră cu o treime, iar 
animalele cu două. 

Ceea ce spunea inginerul despre pericolele conţinute în solul 
mişcător al şoturilor nu era deloc exagerat. Şi totuşi, 
caravanele preferau să treacă prin Melrir, Rharsa şi Fedjedj. 

Ruta aceasta le scurta traseul, iar drumul făcut pe teren neted 
era mai uşor. Ele mergeau însă întotdeauna însoţite de ghizi 
care cunoşteau perfect părţile lacustre ale Djeridului, ştiind să 
evite smârcurile primejdioase. 

De la plecarea din Gabes, detaşamentul nu întâlnise încă nici 
una din caravanele ce transportă mărfuri, produsele solului sau 
produse de manufactură, de la Biskra până la ţărmul Sirtei Mici 
şi a căror trecere este aşteptată întotdeauna cu nerăbdare la 
Nefta, la Gafsa, la Tozeur, în La Hammâ, în toate oraşele şi 

târgurile 'Tunisiei meridionale. Dar în ziua de 9 aprilie, după- 
amiază, luară contact cu o caravană, şi iată în ce împrejurări. 

Era în jur de orele trei. După prima etapă de marş a zilei, 
căpitanul Hardigan şi oamenii lui o porniră din nou la drum sub 
un soare arzător. Se îndreptau spre curbura ultimă pe care o 
face Rharsa la câţiva kilometri mai încolo, în capătul său 
dinspre apus. 

Terenul se înălța de-acum sensibil, relieful dunelor se 
accentua din ce în ce mai mult, aşa că nici pe acolo apele noii 
mări n-ar fi putut forţa vreodată perimetrul şotului. 

De pe un loc mai înalt, cuprindeai cu privirea un spaţiu întins, 
spre nord şi spre vest. Depresiunea strălucea sub razele 
soarelui. Fiecare grăunte din acel sol sărat devenea un punct 
luminos. În stânga începea cel de-al doilea canal, stabilind 
legătura între Rharsa şi Melrir. 

Inginerul şi cei doi ofiţeri descălecară. Escorta îi urma cu caii 
ţinuţi de frâuri. 

La un moment dat, când cu toţii se opriseră pe un platou 
nisipos, locotenentul Villette zise, cu mâna întinsă: 

— Îmi pare că văd în fundul şotului o trupă în mişcare... 

— O trupă sau o turmăl!, răspunse căpitanul Hardigan. 

— E greu să te pronunţi, din cauza distanţei, constată domnul 
de Schaller. 

Adevărul, era că în partea aceea, la vreo trei sau patru 
kilometri, un nor gros de praf se ridica deasupra Rharsei. Poate 
că nu era decât o turmă de rumegătoare aflată în marş spre 
nordul Djeridului. 

În plus, câinele dădea semne clare, dacă nu de nelinişte, în 
orice caz de interes, aşa că majurul îi strigă: 

— Hai, Taie-cupa, fii nas şi urechi... Ce-i acolo? 

Animaul lătră violent, cu labele încordate, zvâcnind puternic 
din coadă şi gata să ţâşnească prin şot. 

— Uşurel... uşurel! făcu Nicol reţinându-l aproape de sine. 
Agitaţia din mijlocul vârtejului devenea tot mai mare pe măsură 
ce volutele de praf se apropiau. Dar era greu să le stabileşti 
cauza. Oricât de ageră le-ar fi fost privirea, nici domnul de 
Schaller, nici ofiţerii, nici altcineva din detaşament n-ar fi putut 
spune dacă vânzoleala aceea era produsă de o caravană în 
marş sau de vreo turmă alungată de cine ştie ce pericol prin 
această parte a şotului. 

Două sau trei minute mai târziu, nu mai exista nici o 
incertitudine. Din nor ţâşniră fulgere şi izbucniră detunături, al 
căror fum se amesteca şi el cu vârtejul de praf. 


1 Joc de cuvinte între troupe (trupă) şi troupeau (turmă). (N. 
trad.) 

Chiar atunci Taie-cupa, pe care stăpânul său nu putu să-l 
oprească, o zbughi lătrând cu furie. 

— Împuşcături! strigă locotenentul Villette. 

— Fără îndoială, vreo caravană care se apără de fiare..., zise 
inginerul. 

— Ori mai degrabă de hoţi, reluă locotenentul, căci 
împuşcăturile par să aibă şi răspuns... 

— Pe cai! comandă căpitanul Hardigan. 

O clipă mai târziu, părăsind malul Rharsei, spabhiii se 
îndreptau spre teatrul luptei. 

Poate că era imprudent, sau cel puţin temerar, să angajezi pe 
cei câţiva oameni ai escortei într-o afacere căreia nu i se 
cunoştea cauza. 

Putea fi o bandă de tâlhari din Djerid, şi încă numeroasă. Dar 
căpitanul Hardigan şi detaşamentul său nu stăteau să se 
codească la primejdie. 

Dacă, aşa cum era cazul să se presupună, nişte tuaregi sau 
alţi nomazi din regiune atacau o caravană, ţinea de onoarea 
unui soldat să-i sară în ajutor. Astfel că, săltând cu toţii pe cai, 
în frunte cu câinele pe care Nicol nu mai încerca acum să-l 
cheme înapoi, lăsară în urmă linia dunelor şi se avântară de-a 
curmezişul şotului. 

Distanţa, am mai spus-o, nu părea să fie mai mare de trei 
kilometri, iar două treimi din ea fură parcurse în zece minute. 
Împuşcăturile continuau şi din stânga, şi din dreapta, printre 
volutele de fum şi de praf. Totuşi, vârtejul începea să se 
risipească sub efectul brizei de sud-est. 

Căpitanul Hardigan se putu lămuri atunci în legătură cu lupta 
aceea atât de violent angajată. 

Aşa cum avea să se stabilească imediat era vorba chiar de o 
caravană, al cărei mers tocmai fusese întrerupt în acea parte a 
şotului. Cu cinci zile în urmă, ea părăsea oaza Zeribet, de la 
nord de Melrir, îndreptându-se spre Tozeur, de unde intenţiona 
să ajungă la Gabes. Vreo douăzeci de arabi alcătuiau grupul ce 
conducea cam o sută de cămile de toate mărimile. 

Mergeau aşa, zoriţi, cu animalele în faţă, transportând în saci 
o apreciabilă încărcătură de curmale. Ei, conducătorii 
cămilelor, veneau la urmă, repetând strigătul pe care unul 
dintre ei îl slobozea cu voce răguşită, ca să îndemne animalele. 

Caravana făcuse până aici călătoria în condiţii bune; tocmai 
ajunsese în extremitatea vestică a Rharsei şi se pregătea să 
traverseze depresiunea pe toată lungimea ei, având în acest 
scop o călăuză cu multă experienţă. Din nefericire, îndată ce se 
angajase pe primele pante ale reg-ului, vreo şaizeci de călăreţi 
apărură brusc din spatele dunelor. 

Era o bandă de tâlhari care puteau să-i supună cu uşurinţă pe 
oamenii caravanei. l-ar fi pus pe fugă, i-ar fi masacrat la nevoie, 
s-ar fi făcut stăpâni pe animale şi pe încărcătura lor, le-ar fi 
mânat spre cine ştie ce oază îndepărtată din Djerid şi, cu 
siguranţă, agresiunea ar fi rămas nepedepsită, ca atâtea altele, 
dată fiind imposibilitatea de a-i descoperi pe făptaşi. 

Conducătorii cămilelor încercară să opună o rezistenţă ce n- 
avea sorţi de izbândă. Înarmaţi cu puşti şi pistoale, se folosiră 
de ele. Mai numeroşi, asediatorii traseră şi ei, iar după zece 
minute de luptă caravana sfârşi prin a se împrăştia, cu 
animalele fugind în toate părţile, cuprinse de teamă. 

Asta se întâmplase cu puţin înainte ca detunăturile să fi fost 
auzite de căpitanul Hardigan. 

Dar mica sa trupă fu zărită şi tâlharii, văzându-i pe călăreţii 
veniţi în ajutorul caravanei, se opriră. 

În momentul acela, cu o voce răsunătoare, căpitanul Hardigan 
strigă: 

— Înainte! 

Carabinele erau pregătite. Spahiii le traseră de la spate, le 
duseră la umăr şi, cu toţii, se năpustiră în trombă asupra 
bandiţilor. Cât despre convoi, fusese lăsat în urmă sub paza 
călăuzelor şi urmau să se întoarcă la el după despresurarea 
caravanei. 

Tâlharii nu aşteptară ciocnirea. Nu se simțeau oare destul de 
puternici, ori, mai degrabă destul de curajoşi pentru a ţine 
piept plutonului de uniforme binecunoscute care înainta 
impetuos spre ei? Se supuneau cumva altui impuls decât celui 
al fricii? Fapt e că, înainte de a ajunge aproape căpitanul 
Hardigan şi oamenii lui, o luară la fugă în direcţia nord-vest. 

Totuşi, ordinul de foc fusese dat şi vreo douăzeci de 
detunături bubuiră, atingând mai mulţi fugari, însă nu atât de 
grav încât să-i oprească. 

Majurul constată cu mândrie că Taie-cupa primise botezul 
focului, căci îl văzuse scuturând din cap într-o parte şi-n alta, 
de unde trase concluzia că un glonte îi şuierase pe lângă 
urechi. 

Căpitanul Hardigan consideră că nu era oportun să-i 
urmărească pe agresori, purtaţi de caii lor în cea mai mare 
viteză. Dealtfel, ei dispărură curând după cortina unui tel, 
colină împădurită ce se înălța la orizont. Intr-un ţinut cunoscut 
de ei foarte bine, şi-ar fi găsit cu uşurinţă vreun loc de refugiu, 
unde ar fi fost greu să-i mai găseşti. 

Fără îndoială, n-aveau să se întoarcă, iar caravana nu trebuia 
să se mai teamă că o să-i întâlnească din nou în drumul ei spre 
partea de răsărit a Rharsei. 

ăpustiră asupra bandiţilor... 


Spahiii se n 


Ajutorul sosise la timp; câteva minute mai târziu, cămilele ar 
fi căzut în mâinile acelor pirați ai deşertului. 

Întrebându-l pe şeful caravanei, inginerul află apoi cum se 
petrecuseră lucrurile şi în ce fel fuseseră atacați el şi oamenii 
lui. 

— Ştiţi cumva, întrebă căpitanul, din ce trib face parte banda 
aceea? 

— Călăuza noastră ne asigură că sunt tuaregi, răspunse şeful. 

— S-a pretins că tuaregii au părăsit încetul cu încetul oazele 
din vest, mutându-se în estul ținutului Djerid, spuse inginerul. 

— Ah! atâta vreme cât vor exista caravane care să-l 
traverseze, nu vor lipsi nici bandiții ieşiţi să le atace, observă 
locotenentul Villette. 

— Eventualitate de care n-o să ne mai temem după inundarea 
şoturilor, declară domnul de Schaller. 

Căpitanul Hardigan îl întrebă apoi pe şeful caravanei dacă nu 
cumva auzise vorbindu-se prin ţinut de evadarea lui Hadjar. 

— Ba da, căpitane, chiar acum câteva zile s-a răspândit 
zvonul. 

— Nu se spune că a fost prin împrejurimile şoturilor Rharsa şi 
Melrir? 

— Nu, căpitane. 

— Oare nu era tocmai el în fruntea bandei? 

— Eu pot să spun că nu, interveni călăuza, fiindcă îl ştiu şi l-aş 
fi recunoscut... 

— E foarte posibil ca bandiții ăia să fi fost dintre cei pe care îi 
conducea cândva, şi dacă n-aţi fi sosit dumneavoastră, 
căpitane, ne-ar fi jefuit, ne-ar fi omorât până la unul. 

— Vă puteţi continua drumul fără grijă, zise inginerul. 

— Şi eu aşa cred, răspunse şeful. Ticăloşii ăia au să se 
întoarcă în vreun târg din vest, iar în trei-patru zile noi vom fi la 
Tozeur. 

Şeful îşi adună oamenii. Cămilele împrăştiate reveneau la 
locul lor în şir; caravana se refăcea, fără să fi pierdut vreun om, 
având doar câţiva răniţi uşor cu care îşi putea continua drumul. 
Apoi, după ce le mai mulţumi o dată căpitanului Hardigan şi 
însoţitorilor săi, şeful dădu semnalul de plecare. Întreaga 
caravană se puse în mişcare. 

În câteva minute, oameni şi animale dispărură după un tarf, 
înălţime nisipoasă care se alungea peste şot, iar strigătele 
şefului de caravană, îndemnuri pentru conducătorii cămilelor, 
se pierdeau încetul cu încetul m depărtare. 

Când inginerul şi cei doi ofiţeri se reîntâlniră după ciocnirea 
aceea care putea fi plină de consecinţe, îşi comunicară 
impresiile şi îngrijorarea. Domnul de Schaller vorbi cel dintâi: 

— lată, deci, că Hadjar a apărut din nou prin ţinut! zise 
inginerul. 

— Trebuia să ne aşteptăm la asta, răspunse căpitanul, şi e de 
dorit ca inundarea şoturilor să se realizeze cât mai curând 
posibil! E singurul mod de a isprăvi odată cu aceşti răufăcători 
din Djerid. 

— Din păcate, observă locotenentul Villette, vor mai trece 
câţiva ani până când apele golfului au să umple şoturile Rharsa 
şi Melrir... 

— Cine ştie? rosti domnul de Schaller. 

În timpul nopţii următoare, tabăra nu fu deranjată de tuaregi 
şi nici prin împrejurimi nu-şi făcură apariţia. 

A doua zi, 10 aprilie, după-amiază, detaşamentul făcu popas în 
locul unde începea cel de-al doilea canal, deschis între şoturi. 


Capitolul IX AL DOILEA CANAL 


Al doilea canal, cel ce lega Rharsa şi Melrir de şotul Djerid, 
avea o lungime cam de trei ori mai mică decât primul. Pe de 
altă parte, pe când relieful solului intre Gabes şi Rharsa atingea 
cote între cincisprezece şi patruzeci şi şase de metri, el nu 
depăşea zece metri între ultimele două şoturi, la pragul 
Asloudje. 

Mai trebuie menţionat şi faptul că, pe lângă Rharsa şi Melrir, 
existau acolo nişte depresiuni lungi de câţiva kilometri, de mai 
mare însemnătate fiind şotul El Asloudje, folosit la săparea 
canalului. 

Pentru realizarea celui de-al doilea canal fusese nevoie, deci, 
de mai puţin timp decât în cazul primului, iar greutăţile 
întâmpinate erau şi ele mai puţine. Prin urmare, fusese atacat 
abia mai târziu. Lucrările definitive putând fi acum reluate de 
pe baza de operaţii şi de aprovizionare reprezentată de 
provincia Constantine, se stabilise înainte de plecarea 
expediției din Gabès ca domnul de Schaller să găsească în 
Melrir, la capătul celui de-al doilea canal, sub conducerea unui 
foarte competent agent de la Drumuri şi Poduri, un şantier plin 
de lucrători care, după călătoria cu trenul până la Biskra şi în 
caravană de-a lungul Farfariei, urmau să intre în legătură cu el 
imediat ce se vor fi instalat. 

Odată constatat stadiul lucrărilor, domnului de Schaller nu-i 
mai rămânea decât să-şi continue drumul pe marginea şotului 
spre a reveni în punctul de plecare, şi inspecția era gata. 

Când detaşamentul ajunse la capătul Rharsei, inginerul fu 
foarte surprins că nu găsea acolo pe nici unul dintre muncitorii 
arabi sau străini trimişi de la Biskra de către Societate. 

Ce-ar fi putut să se întâmple? In orice caz era cam 
îngrijorător, mai ales după atacul asupra caravanei şi reapariţia 
lui Hadjar. Avusese oare loc vreo modificare în program, fără 
ca inginerul să poată fi prevenit la timp, ori vreo schimbare de 
ultimă oră în conducere? 

Domnul de Schaller rămase pe gânduri, însă căpitanul 
Hardigan îl întrebă: 

— În această secţiune lucrările nu erau terminate? 

— Ba da, răspunse domnul de Schaller, iar rapoartele 
cunoscute de noi spun că tăierea pragurilor dintre porțiunile 
inundabile trebuie să fi fost împinsă, asigurându-se panta 
necesară, până la Melrir, care se află aproape în întregime sub 
nivelul mării. 

— De ce să te mai miri atunci că muncitorii nu sunt acolo? 

— Pentru că de vreo câteva zile şeful lucrărilor ar fi trebuit să- 
şi trimită câţiva oameni în întâmpinarea mea, iar dacă mă 
gândesc bine, nu văd nici un motiv pentru care ei să fi întârziat 
la Biskra sau în Melrir. 

— Atunci, cum îţi explici dumneata această absenţă? 

— Nu mi-o pot explica, mărturisi inginerul, dacă nu cumva 
vreun incident i-o fi reţinut pe şantierul principal, aflat la 
cealaltă extremitate a canalului. 

— Ei bine, ne vom lămuri curând, zise căpitanul Hardigan. 

— Şi totuşi, mă supără, iar în acelaşi timp sunt foarte 
preocupat de faptul că n-am întâlnit aici oamenii de care aveam 
nevoie şi a căror absenţă îmi încurcă proiectele. 

— Câtă vreme se pregăteşte tabăra, n-ai vrea să mergem 
puţin mai încolo? propuse căpitanul Hardigan. 

— Cu plăcere răspunse domnul de Schaller. 

Fu chemat sergentul-major. Primi ordin să organizeze popasul 
de noapte lângă un pâlc de palmieri crescuţi în marginea 
canalului. La adăpostul copacilor înverzea iarba. Un pârâiaş, 
curgea pe sub ei. Nu lipsea deci nici apa, nici păşunea; cât 
despre proviziile proaspete, puteau fi făcute cu uşurinţă în una 
dintre oazele de pe malul şotului Asloudje. 

Nicol execută imediat ordinele căpitanului, iar spahiii luară 
măsurile obişnuite pentru camparea în asemenea condiţii. 

Domnul de Schaller şi cei doi ofiţeri, profitând de ultima oră 
din zi, o apucară pe malul nordic, cu intenţia de a înainta cam 
un kilometru. 

Excursia îi permise inginerului să constate că săpătura era, în 
acel punct, terminată în întregime şi că ansamblul lucrărilor se 
menținea şi el în starea bună la care se aşteptau. Canalul dintre 

cele două şoturi permitea cu uşurinţă trecerea apelor deversate 
de Rharsa după ce aceasta le va fi primit din golf, iar panta era 
conformă cu planurile inginerilor. 

Domnul de Schaller şi însoțitorii săi nu-şi prelungiră 
plimbarea dincolo de un kilometru. Dealtfel, cât putură 
străbate cu privirea în direcţia lui El Asloudje, acea porţiune a 
canalului era pustie. Aşa că, vrând să se întoarcă înainte de 
căderea nopţii, inginerul, căpitanul Hardigan şi locotenentul 
Villette apucară din nou drumul taberei. 

Acolo, în cortul deja ridicat, domnul François le servi cina cu 
obişnuita lui promptitudine. Fură luate măsuri pentru paza de 
noapte şi nu le mai rămânea decât să-şi adune, într-un somn 
bun, forţele necesare etapelor din ziua următoare. 

Deşi în timpul excursiei lor domnul de Schaller şi cei doi 
ofiţeri nu zăriseră pe nimeni, deşi acea parte a canalului le 
păruse pustie, în realitate nu era deloc aşa. Nici o îndoială 
totuşi în privinţa faptului că echipa nu mai era acolo, iar 
inginerul nu remarcase în zonă nici o urmă de lucrare recentă. 

El şi ofiţerii fuseseră văzuţi însă de doi oameni pitiţi după 
nişte tufe dese de dris, într-o scobitură făcută de dune. 

Cu siguranţă că, dacă Taie-cupa ar fi fost prin apropiere, i-ar 
fi descoperit pe cei doi. Aceştia avură mare grijă să nu fie 
văzuţi. De la mai puţin de cincizeci de paşi urmăriră trecerea 
străinilor care se plimbau în lungul malului, îi revăzură la 
întoarcere. Abia când se lăsară primele umbre ale amurgului 
îndrăzniră să se apropie de tabără. 

Apropierea lor îl făcu pe Taie-cupa să dea câteva semne de 
nelinişte şi să mârâie surd. Dar sergentul-major îl potoli, după 
ce aruncase o privire afară, încât câinele reveni să se culce 
lângă stăpânul lui. 

Mai întâi, indigenii se opriseră la liziera micii dumbrăvi. La 
ora opt se făcea deja noapte, deoarece crepusculul e de scurtă 
durată la această latitudine. Nu exista nici o îndoială că 
intenționau să spioneze mai de aproape detaşamentul care 
făcuse popas la intrarea în cel de-al doilea canal. De ce venise 
şi de cine era condus? 

Că acei călăreţi aparţineau unui regiment de spahii, asta o 
ştiau, căci îi zăriseră pe cei doi ofiţeri pe când se plimbau 
însoţiţi de inginer. Dar câţi oameni făceau parte din 
detaşament şi ce transportau spre Melrir? lată ce voiau 
neapărat să afle. 

Cei doi indigeni părăsiră, prin urmare, liziera; se târâră prin 
iarbă, trecând de la un copac la altul. In întuneric putură să 
descopere conurile întinse la intrarea în dumbravă şi caii 
culcaţi pe păşune. 

În momentul acela mârâitul câinelui îi puse în gardă şi se 
întoarseră spre dune, fără ca prezenţa lor să fi fost bănuită în 
tabără. Când nu se mai temeau că vor fi auziţi, începură să 
vorbească: 

— Aşa deci... e chiar el... căpitanul Hardigan? 

— Da! Cel care l-a luat prizonier pe Hadjar. 

— Şi ofiţerul de lângă el? 

— Locotenentul lui. I-am recunoscut. 

— Cum te-ar fi recunoscut şi ei, cu siguranţă. 

— Dar pe tine... nu te-au întâlnit nicicând? 

— Nicicând. 

— Bun! Ar fi posibil... îmi închipui... lată o ocazie de care ar 
trebui să profităm. Care nu va mai apărea... 

— lar dacă acest căpitan şi locotenentul lui ajung în mâinile 
lui Hadjar... 

— N-au să mai scape... aşa cum a scăpat Hadjar din bastion. 

— Erau doar trei când i-am descoperit, observă unul dintre 
indigeni. 

— Da, însă nici cei aşezaţi acolo, în tabără, nu-s chiar atât de 
mulţi, răspunse celălalt. 

— Cine să fie al treilea? Nu-i ofiţer. 

— Nu... Vreun inginer de la blestemata lor de Companie! O fi 
venit cu escorta să mai vadă o dată lucrările de la canal, înainte 
de-al umple cu apă. Aştia se îndreaptă spre Melrir... iar când 
ajung la şot... când vor vedea... 

— Că nu-l mai pot inunda! strigă cel mai nervos dintre cei doi. 
Şi că marea lor sahariană rămâne baltă... se vor opri... n-au să 
meargă mai departe... Şi atunci, vreo câteva sute de oameni de 
nădejde... 

— Dar cum să-i prevenim, ca să vină la timp? 

— Oaza Zenfig e la numai douăzeci de leghe... iar dacă 
detaşamentul se opreşte la Melrir... şi dacă ar putea fi reţinuţi 
acolo câteva zile... 

— Nu-i imposibil. Mai ales acum, că nu vor mai avea motive să 
plece mai departe. 

— Iar dacă aşteaptă ca apele golfului să se reverse peste şot, 
îşi pot săpa mormântul în locul acela, căci vor fi morţi cu toţii 
înainte de-a ajunge marea acolo! Să mergem, Harrig... vino! 

— Da... te urmez, Sohar! 

Erau chiar acei doi tuaregi care participaseră la evadarea lui 
Hadjar: Harrig, cel ce aranjase afacerea cu negustorul din 
Gabès; Sohar, însuşi fratele căpeteniei de bandă. Se smulseră 
din loc şi porniră spre Melrir. 

A doua zi, la o oră după răsăritul soarelui, căpitanul Hardigan 
dădu semnalul de plecare. Cu caii pregătiţi, oamenii se urcară 

în şa, iar mica trupă se înşiră, în ordinea obişnuită, de-a lungul 
malului nordic al canalului. 

Proaspăt şi îngrijit ras, domnul François îşi ocupa locul său în 
partea dinainte a convoiului şi, cum brigadierul Pistache 
călărea pe alături, discutau voios despre una, despre alta. 

— Ei bine, merge-merge, domnule François ? întrebă Pistache 
cu ştiutul său ton de bună dispoziţie. 

— Minunat, răspunse vrednicul servitor al domnului de 
Schaller. 

— Excursia asta nu vă produce prea multe neplăceri şi 
osteneală? 

— Nu, brigadiere... nu-i decât o plimbare printr-o ţară ciudată. 

— Şotul o să se schimbe zdravăn, după inundare... 

— O să se schimbe mult, într-adevăr, răspunse domnul 
François cu o voce măsurată şi gravă. 

Căci omul acela minuţios şi metodic nu şi-ar fi mâncat 
cuvintele. 

Dimpotrivă, le gusta şi le sugea, aşa cum face un degustător 
priceput cu o porţie fină. 

— Şi când mă gândesc, reluă Pistache, că aici, pe unde calcă 
armăsarii noştri, vor înota peşti şi vor trece vapoare... 

— Aşa-i, brigadiere... peşti de toate soiurile, şi marsuini. 

— Şi balene, adăugă Pistache. A 

— Balene nu... nu cred, brigadiere. În mod precis nu va fi 
destulă apă pentru ele. 

— O, domnule François, după cum ne spunea majurul nostru, 
apa o să aibă douăzeci de metri adâncime la Rharsa şi douăzeci 
şi cinci la Melrir! 

— Nu peste tot, brigadiere, şi să ştii că au ceva nevoie de apă 
aceşti uriaşi ai lumii submarine, ca să se poată zbengui şi 
răsufla după bunul lor plac! 

— Răsuflă tare, domnule François? 

— Ar umple foalele unui furnal înalt sau orgile tuturor 
catedralelor din Franţa! 

Şi vom fi de acord că domnul François fu satisfăcut de 
răspunsul său fără replică, răspuns ce-l ului întrucâtva pe 
bravul Pistache. Apoi reluă, descriind cu mâna perimetrul noii 
mări: 

— Văd de pe-acum marea asta interioară, brăzdată de vapoare 
şi de veliere ce trec din port în port, făcând după puterile lor 
cabotaj, şi ştii care e dorinţa mea cea mai aprinsă, brigadiere? 

— Rostiţi-o, domnule Francois. 

— Aş vrea să fiu la bordul primului vapor care va naviga pe 
apele noi ale acestor străvechi şoturi algeriene! Şi contez puţin 
pe faptul că domnul inginer o să se îmbarce pe nava aceea, aşa 

că voi da ocol împreună cu el mării pe care am făcut-o cu 
propriile noastre mâini. 

Într-adevăr, vrednicul domn François nu era departe de a 
crede că ajunsese întrucâtva colaboratorul stăpânului său la 
viitoarea înfăptuire a mării sahariene. 

La urma urmelor — şi cu această dorinţă brigadierul Pistache 
încheie interesanta conversaţie — din moment ce expediţia 
începuse atât de bine, puteai spera că se va sfârşi la fel. 

Mergind ca şi pânâ atunci în două etape zilnice de mars, 
fiecare de câte şapte-opt kilometri, domnul de Schaller socotea 
că va ajunge curând la capătul celui de-al doilea canal. Când 
detaşamentul avea să se afle la marginea depresiunii Melrir, 
urma să se ia hotărârea de a înconjura şotul fie prin nord, fie 
prin sud. De fapt, asta nu avea nici o importanţă, fiindcă 
inginerul prevăzuse o cercetare a întregului său perimetru. 

Prima parte a canalului se putu parcurge într-o singură etapă. 
Secţiunea pleca din Rharsa şi ajungea în mica depresiune 
cunoscută sub numele de El Asloudje, între nişte dune cu 
înălţimea variind de la şapte la zece metri. 

Dar, înainte de a sosi în Melrir, trebuia să traversezi sau să 
mergi de-a lungul unor şoturi mai mici, înşirate în toate 
sensurile şi făcând o linie aproape continuă de depresiuni mai 
puţin adânci, între maluri nu prea ridicate, şi pe care apele 
Mediteranei trebuiau să le inunde neapărat. Astfel apărea 
nevoia unei balizări, de la o albie la alta, menită să indice 
drumul prin aceste şoturi navelor de tot felul ce nu vor întârzia 
să-şi facă apariţia pe marea cea nouă, creată prin priceperea şi 
voinţa oamenilor. Nu se procedase oare tot aşa la săparea 
canalului Suez, în trecerea lui peste lacurile de coastă, unde 
navele nu puteau fi conduse fără asemenea indicaţii precise? 

Pe acolo, de asemenea, lucrul avansase binişor; maşini 
puternice săpaseră şanţuri adânci până la Melrir. Şi, oare, ce 
nu se va putea încerca mâine, dacă va fi nevoie, cu maşinile pe 
care le avem acum, uriaşe instalaţii de dragat, perforatoare 
capabile să străpungă orice, transportoare circulând pe căi 
ferate provizorii, în sfârşit, tot materialul acela formidabil, 
nebănuit de căpitanul Roudaire şi de succesorii săi, dar pe care 
inventatorii şi constructorii îl imaginaseră şi îl construiseră de- 
a lungul anilor scurşi între debutul execuţiei proiectului 
Roudaire, cel şi mai avansat al Companiei franco-străine, 
abandonat şi el, cum se ştie, şi reluarea afacerii de către 
Societatea franceză a mării sahariene, sub conducerea 
domnului de Schaller. 

Tot ce fusese făcut până atunci rămăsese într-o stare destul 
de bună, după cum prevăzuse inginerul cu prilejul atât de 
elocventei sale conferinţe din Gabès, vorbind despre esenţialele 

calităţi conservante ale climatului african, care pare să 
păstreze perfect până şi ruinele dezgropate de sub nisip nu 
demult. O pustietate absolută domnea însă în jurul lucrărilor de 
canalizare, aproape sau chiar deplin încheiate. Unde cu puţin 
timp în urmă se manifestase agitația unei mulţimi de lucrători, 
mai rămăsese doar liniştea sumbră a locurilor depopulate, 
părăsite de orice suflare omenească, încât numai lucrările 
abandonate dovedeau că activitatea, perseverenţa şi energia 
omului trecuseră pe acolo şi dăduseră pentru moment 
singuraticelor regiuni o aparenţă de viaţă. 

Ceea ce făcea domnul de Schaller era, aşadar, o inspiraţie 
întreprinsă în singurătate, înainte de a duce la bun sfârşit noi 
proiecte despre care aveai toate motivele să crezi că sunt şi 
definitive. Singurătatea aceea era însă, atunci, parcă şi mai 
îngrijorătoare, iar inginerului nu-i venea deloc la îndemână că 
nu vedea nici un om al echipei din Biskra venindu-i în 
întâmpinare, aşa cum se stabilise. 

Decepţia era crudă, dar, reflectând, domnul de Schaller îşi 
spunea că de la Biskra la Rharsa nu se ajunge chiar aşa cum ai 
merge de la Paris la Saint-Cloud şi că, pe o rută atât de lungă, 
putea să se producă orice incident, încurcând socotelile iniţiale 
şi modificând orarele. Şi totuşi nu, nu era posibil, din moment 
ce agentul îi telegrafiase la Gabes, de la Biskra, că totul 
mersese bine până la sosirea în acest oraş, şi conform 
instrucţiunilor primite chiar din Paris. Prin urmare, pe traseu, 
poate că în regiunea mlăştinoasă, adesea inundată şi nu prea 
cunoscută a Farfariei, între Biskra şi punctul din Melrir unde 
trebuiau să ajungă şi ei curând, ceva neprevăzut i-o fi oprit din 
drum pe cei însărcinaţi să-l aştepte. 

Odată lansat pe câmpul ipotezelor, nu mai poţi ieşi de acolo. 
Una o urmează pe cealaltă într-un ritm obsesiv, iar ele îi 
chinuiau acum domnului de Schaller mintea, fără să-i dea vreo 
explicaţie cât de cât plauzibilă sau chiar verosimilă. Pe 
nesimţite, surpriza şi neplăcerea se transformară în reală 
nelinişte, iar prima etapă se încheie fără ca fizionomia sa 
morocănoasă să se fi schimbat. În consecinţă, căpitanul 
Hardigan consideră necesar să lămurească lucrurile. 

Din ordinul său, sergentul-major împreună cu câţiva călăreţi 
trebuiau să cerceteze zona pe o adâncime de unu sau doi 
kilometri, de o parte şi de alta a canalului, în vreme ce restul 
detaşamentului îşi continua marşul. 

Regiunea era pustie, sau, mai exact, părea să fi fost părăsită 
de curând. La sfârşitul celei de-a doua etape, detaşamentul 
făcu popas de noapte în capătul micului şot. Locul era absolut 
deschis; nici o oază prin împrejurimi. Până acum nu campaseră 
niciodată în condiţii atât de neprielnice. Nici copaci, nici 

păşuni. Nimic în afară de acel reg unde nisipul se amestecă din 
belşug cu pietrişul, iar solul rămâne fără urmă de verdeață. 

Convoiul căra însă destul nutreţ încât să asigure hrana cailor. 
Dealtfel, pe marginea depresiunii Melrir, mergând din oază în 
oază, mica trupă avea să se poată aproviziona în continuare cu 
uşurinţă. În lipsa uedurilor, găsiră din fericire mai multe ras 
sau izvoare, la care oamenii şi animalele îşi putură potoli setea; 
ai fi crezut că le seacă, atât de cumplită fusese căldura zilei. 

Noaptea fu liniştită şi foarte luminoasă, o noapte cu lună plină 
pe un cer năpădit de stele; ca de obicei, supravegheară atent 
împrejurimile. De fapt, în câmp deschis, nici Sohar şi nici 
Harring n-ar fi putut da târcoale taberei fără să fie văzuţi. 

Nici nu s-ar fi expus, dealtfel, fiindcă planul lor prevedea, fără 
îndoială, ca inginerul, căpitanul Hardigan şi spahiii să pătrundă 
mai adânc în partea algeriană a şoturilor. 

A doua zi, la prima oră, tabăra fu ridicată. Domnul de Schaller 
dădea zor să ajungă la capătul canalului. 

Acolo, deschiderea prin care apele golfului Gabes urmau să 
pătrundă în Melrir era făcută. 

Nici urmă, însă, de echipa din Biskra, a cărei absenţă 
rămânea un mister. Ce i se putuse întâmpla? 

Domnul de Schaller se pierdea în presupuneri. Sosit la locul 
de întâlnire cu exactitate fixat, nu găsi pe nici unul dintre cei 
aşteptaţi, iar lipsa lor i se păru plină de ameninţări. 

— E limpede că s-a întâmplat ceva grav! nu contenea el să 
repete. 

— Mă tem că da, mărturisi la rândul său căpitanul Hardigan. 
Să încercăm să ajungem la Melrir înainte de căderea noptii. 

Pauza de amiază fu scurtă. Caii rămaseră înhămaţi la căruţe, 
unii, iar ceilalţi cu şeile pe ei. Se opriră doar atâta cât să 
mănânce ceva. 

Era destul timp pentru odihnă după ultima etapă de marş. 

Pe scurt, fară să fi întâlnit pe nimeni în cale, detaşamentul se 
grăbi în aşa chip încât, spre orele patru după-amiază, apărură 
înălțimile ce încadrează şotul în partea aceea. În dreapta. la 
kilometrul 347, se afla ultimul şantier al Companiei ajunse la 
capătul lucrărilor; apoi, plecând din acest punct, nu mai era de 
traversat decât şotul Melrir şi, pe la intrarea sa, şotul Sellem, 
ca să ajungi la cotele mai ridicate. 

Locotenentul Villette făcu observaţia că nici o dâră de fum nu 
se înălța la orizont şi nu se auzea nici un zgomot. 

Caii fură zdravăn îndemnați şi, cum câinele o lua înainte, 
Nicol nu-şi putu opri calul să se avânte pe urmele lui Taie-cupa. 

De fapt, galopau cu toţii şi, în mijlocul unui nor de praf, 
spabhiii ajunseră la gura canalului. 

Acolo, ca şi la Rharsa, nimic nu vestea apariţia echipei ce 
trebuia să vină de la Biskra, iar surpriza şi uluirea inginerului şi 
a tovarăşilor lui fură imense când descoperiră şantierul răvăşit, 
o parte a canalului astupată printr-un baraj de nisip, încât apele 
n-ar fi putut să se mai reverse în adâncurile şotului Melrir 
înainte de a se reorganiza complet lucrările în acest punct. 


Capitolul X LA KILOMETRUL 347 


Fusese vorba ca punctul în care cel de-al doilea canal se vărsa 
în Melrir să se numească Roudaire-Ville. Apoi, cum de fapt 
canalul se termina abia în malul vestic al şotului Melrir, cei în 
drept se gândiseră să-i înlocuiască numele, aici, cu cel al 
preşedintelui Companiei franco-străine şi să-l păstreze pe cel 
de Roudaire pentru portul care urma să se înfiinţeze înspre 
Mraier sau Setil, în strânsă legătură cu transsaharianul sau cu 
o linie ferată dirijată spre el. În sfârşit, cum numele în cauză 
fusese dat intrândului din Rharsa, se păstrase obiceiul ca 
acestui punct să i se spună kilometrul 347. 

Din ultima secţiune a canalului nu mai rămăsese nici urmă. Pe 
toată lărgimea lui şi pe mai mult de o sută de metri distanţă, 
era astupat cu nisip. Se putea admite că săpătura nu fusese 
făcută în întregime acolo. Dar la ora aceea — şi domnul de 
Schaller o ştia prea bine — cel mult un tampon nu prea gros 
putea să bareze extremitatea canalului şi câteva zile ar fi fost 
suficiente ca să-l deblocheze. Cu siguranţă, trecuseră pe acolo 
mulţimi de nomazi îndoctrinaţi, fanatici, şi distruseseră poate 
într-o zi ceea ce timpul păstrase atât de bine. 

Stând nemişcat pe un platou îngust care domina canalul la 
joncţiunea lui cu şotul, amuţit, avându-i alături pe cei doi 
ofiţeri, în vreme ce detaşamentul aştepta oprit lângă dune, 
inginerul contempla melancolic dezastrul, neputând să-şi 
creadă ochilor. 

— Destui nomazi din ţinut puteau da lovitura asta, zise 
căpitanul Hardigan, triburi aţâţate de propriile lor căpetenii, fie 
tuaregi, fie alţii, adunaţi de prin oazele din Melrir! Jefuitorii 
ăştia de caravane, scoşi din sărite de ideea mării sahariene, s- 
au năpustit în masă, fireşte, asupra şantierului de la kilometrul 
347... Era cazul ca ţinutul să fie supravegheat zi şi noapte de 
Maghzen, ca să se împiedice astfel agresiunile nomazilor. 

Acest Maghzen despre care vorbea căpitanul Hardigan este 
un corp de auxiliari ai armatei regulate a Africii; sunt spahii şi 
pedeştri însărcinaţi cu treburi poliţieneşti şi cu intervenţiile 
represive mai puţin complicate. Se recrutează dintre oamenii 

ageri şi binevoitori care, dintr-un motiv sau altul, nu ţin să 
rămână în tribul lor. Au ca semn distinctiv burnuzul albastru, 
pe când şeicii poartă burnuz maro, iar burnuzul roşu face parte 
din uniforma spabhiilor şi e, de asemenea, semnul de investitură 
al marilor şefi. Grupe din Maghzen întâlneşti în târgurile mai 
importante ale Djeridului. Dar ar fi trebuit organizat un întreg 
regiment şi purtat de la o secţiune la alta pe durata lucrărilor la 
canal, în eventualitatea unei răscoale a indigenilor, cărora li se 
cunoşteau sentimentele ostile. Când avea să se dea în 
exploatare marea cea nouă, când soiurile inundate urmau să fie 
brăzdate de nave, ostilitățile acestea vor fi mai puţin temute, 
însă până atunci era important ca ţinutul să fie supravegheat cu 
stricteţe. Atacuri precum cel de la punctul terminus al canalului 
se puteau produce şi în altă parte, dacă autorităţile nu luau 
măsuri. 

Inginerul şi cei doi ofiţeri ţinură sfat. Ce trebuiau să facă? În 
primul rând, să pornească în căutarea oamenilor care alcătuiau 
echipa venită din nord. De unde să înceapă? În ce parte să-şi 
orienteze cercetările? Asta era, totuşi, de o importanţă capitală; 
mai întâi, spunea domnul de Schaller, trebuiau găsiţi lucrătorii, 
dacă era posibil, şi încă neîntârziat, căci în împrejurările 
cunoscute lipsa lor de la întâlnire devenea din ce în ce mai 
îngrijorătoare; mai departe, rămânea de văzut. Aducându-i 
înapoi pe oameni, muncitori şi contramaiştri, stricăciunile 
aveau să fie reparate în timp util, aşa credea el. 

— Cu condiţia să li se asigure protecţia, zise căpitanul 
Hardigan, iar asta nu-i o treabă pe care s-o pot face cu cei 
câţiva spahii ai mei; să-i păzeşti, admițând că-i vom găsi, de 
mulţimea bandiţilor! 

— Pentru asta, zise locotenentul Villette, ne trebuie neapărat 
întăriri, iar ca să le ceri din cel mai apropiat loc... 

— Cel mai apropiat loc e Biskra, declară căpitanul Hardigan. 

Într-adevăr, oraşul e situat în nord-vestul şotului Melrir, la 
intrarea în marele deşert şi în câmpia Ziban. Aparține 
provinciei Constantine din 1845, când l-au ocupat algerienii. 
Fiind multă vreme punctul cel mai avansat deţinut de Franţa în 
Sahara, avea o populaţie de câteva mii de locuitori şi un birou 
militar. Garnizoana lui putea pune la dispoziţie, cel puţin în 
mod provizoriu, un contingent care, adăugat puţinilor spahii ai 
căpitanului Hardigan, ar fi fost în măsură să-i apere cu succes 
pe muncitori, în eventualitatea că reuşeau să-i readucă pe 
şantier. 

Prin urmare, dacă se grăbeau, câteva zile ar fi fost suficiente 
ca să ajungă la Biskra, mult mai apropiată decât Tozeur şi la 
distanţă egală de Nefta. Dar aceste două localităţi n-ar fi putut 

furniza aceleaşi întăriri ca Biskra şi, în plus, mergând în partea 
aceea, aveau şanse să dea peste echipa lui Pointar. 

— Eh, zise inginerul, la ce ar folosi să apărăm lucrările, dacă 
lipsesc tocmai cei însărcinaţi să le facă? E imporant să ştim în 
ce împrejurări s-au împrăştiat muncitorii şi, fugind de aici, 
unde s-au refugiat. 

— De bună seamă, confirmă locotenentul Villette, dar aici nu e 
nimeni de la care să ne informăm. Poate că, dacă am colinda 
ţinutul, am întâlni indigeni dispuşi eventual să ne dea 
informaţii... 

— În orice caz, observă căpitanul Hardigan, nu mai poate fi 
vorba să ne continuăm misiunea de recunoaştere prin Melrir, 
trebuie să hotărâm dacă mergem la Biskra, ori ne întoarcem la 
Gabes. 

Domnul de Schaller se arăta cu totul descumpănit. Apăruse o 
situaţie neprevăzută; ceea ce se impunea, neîntârziat, era 
refacerea canalului şi stabilirea de măsuri menite să-l pună la 
adăpost de orice nou atac. Dar cum să te gândeşti la aşa ceva 
înainte de a căuta muncitorii, a căror lipsă îl tulburase atât de 
tare încă de la sosirea lui în zona celui de-al doilea canal! 

Cât priveşte motivul ce-i împinsese pe indigeni să strice 
lucrările, el era, fără nici o îndoială, nemulţumirea provocată 
de apropiata inundare a şoturilor algeriene. Şi cine ştie dacă nu 
cumva avea să urmeze o răscoală generală a triburilor din 
Djerid, şi dacă pe acest traseu de patru sute de kilometri întins 
din capătul şotului Melrir până la pragul Gabès se va putea trăi 
vreodată în siguranţă... 

— Oricum, zise apoi căpitanul Hardigan, şi indiferent de 
direcţia în care am merge, să campăm aici, iar mâine pornim 
din nou la drum. 

Nu aveau nimic mai bun de făcut. După marşul destul de 
obositor pe sub un cer de foc, aveau nevoie de răgazul odihnei 
de peste noapte. Se dădu deci ordinul de ridicare a corturilor, 
fură aranjate căruțele, cailor li se dădu drumul să pască pe 
păşunea oazei şi se asigură paza ca de obicei. Dealtfel, nici un 
pericol nu părea să amenințe detaşamentul. De la atacul asupra 
şantierului trebuie să fi trecut câteva zile. Intr-un cuvânt, oaza 
Goleah şi împrejurimile păreau absolut pustii. 

Pe când inginerul şi cei doi ofiţeri discutau în jurul acestui 
subiect, aşa cum am mai spus, sergentul-major se îndreptă, 
însoţit de doi spabhii, spre mijlocul oazei. Taie-cupa era şi el 
alături de stăpân. Mergea amuşinând prin iarbă şi nimic nu 
părea să-i atragă atenţia, când, deodată, se opri, înălţă capul şi 
rămase în poziţia luată de un câine care stă la pândă. 

Alerga oare vreun vânat prin pădure şi Taie-cupa îl simţise? 
Vreo fiară sălbatică, leu sau panteră, gata de salt? 

Sergentul-major nu se înşelă. După felul cum lătră inteligentul 
animal, înţelese ce voia să spună. 

— Sunt nişte plimbăreţi pe acolo, zise, şi dacă am putea să-l 
înhăţăm pe vreunul... 

Taie-cupa tocmai se avânta, dar stăpânul său îl opri. Dacă din 
partea aceea venea un indigen, nu trebuia pus pe fugă. Auzise 
cu siguranţă lătratul câinelui şi poate că nici nu încerca să se 
ascundă. 

Nicol se lămuri îndată în privinţa asta. Un bărbat, un arab 
înainta printre copaci, uitându-se încoace şi încolo, fără să fie 
preocupat de faptul că va fi văzut sau nu. lar când îi desoperi 
pe cei trei, se duse spre ei cu un mers liniştit. 

Sergentul-major observă un indigen... 

Era un indigen de vreo treizeci sau treizeci şi cinci de ani, 
îmbrăcat ca muncitorii din Algeria de sud, cei angajaţi pe ici, 
pe colo, când apărea ceva de lucru, ori în vremea secerişului, şi 
Nicol îşi spuse că din întâlnirea aceea căpitanul va avea poate 
de profitat. Era ferm hotărât să i-l ducă pe indigenul acela, de 
bunăvoie sau cu forţa, când, luîndu-i-o înainte, neunoscutul 
întrebă: 

— Sunt francezi pe aici? 

— Chiar aşa... un detaşament de spahii, răspunse sergentul- 
major. 

— Duceţi-mă la comandant! se mulţumi să spună arabul. 
Nicol, precedat de Taie-cupa, care mârâia surd, reveni aşadar 
la marginea oazei. Cei doi spahii mergeau în urmă. Dar 
indigenul nu avea deloc intenţia de a fugi. 

Cum trecură de ultimul şir de copaci, fu observat de 
locotenentul Villette, care exclamă: 

— În sfârşit... cineva! 

— Ia te uită, zise căpitanul, norocosul ăsta de Nicol a făcut o 
captură... 

— Într-adevăr, adăugă domnul de Schaller, şi poate că vom 
afla ceva de la omul acesta. 

— O clipă mai târziu, arabul ajunsese lângă inginer, iar 
spabhiii se adunară grup în jurul ofiţerilor. 

Nicol povesti cum îl întâlnise pe necunoscut. Cum rătăcea 
arabul prin pădure şi, descoperindu-i pe majur şi pe însoțitorii 
lui, venise la ei. Cu toate acestea, Nicol consideră necesar să 
adauge că noul venit i se părea suspect şi că el credea că nu 
era cazul să le ascundă superiorilor impresia lui. Căpitanul 
începu imediat să-l interogheze pe cel apărut acolo din propria- 
i voinţă. 

— Cine eşti? îl întrebă în franceză. 

Iar indigenul răspunse destul de corect în aceeaşi limbă: 

— Unul din Tozeur. 

— Cum te cheamă? 

— Mezaki. 

— De unde veneai? 

— De acolo, din El Zeribet. 

Acesta era numele unei oaze algeriene situate la patruzeci şi 
cinci de kilometri de şot, pe un ued care se chema la fel. 

— Şi ce aveai de gând să faci? 

— Să văd ce se întâmplă pe aici. 

— De ce? Ai fost cumva muncitor la Societate? întrebă cu 
însufleţire domnul de Schaller. 

— Da, mai demult, apoi mulţi ani am păzit lucrările astea. Aşa 
că şeful Pointar m-a luat cu el de cum a sosit. 

Aşa se numea, într-adevăr, specialistul de la Drumuri şi 
Poduri, ataşat al Societăţii, care adusese cu sine mult aşteptata 
echipă de la Biskra şi a cărui absenţă îl neliniştise atât de mult 
pe inginer. În sfârşit, iată că aveau veşti! 

Apoi, indigenul adaugă: 

— Vă cunosc bine, domnule inginer, căci v-am văzut de mai 
multe ori când veneaţi prin ţinut. 

Nu aveai de ce să pui la îndoială spusele lui Mezaki, era unul 
dintre numeroşii arabi angajaţi cândva de Companie la săparea 
canalului între Rharsa şi Melrir şi pe care agenţii noii Societăţi 
a mării sahariene se străduiau să-i recruteze, zeloşi. Era un 
bărbat viguros, cu fizionomia calmă, atât de specifică rasei sale; 
dar ochii lui negri aveau o privire vie, o privire de foc. 

— Ei bine, unde-ţi sunt camarazii, cei ce trebuiau să se 
instaleze pe şantier? întrebă domnul de Schaller. 

— Acolo... pe lângă Zeribet, răspunse indigenul şi întinse 
braţul spre nord. Vreo sută sunt în oaza Gizeb. 

— Dar de ce au plecat? Le-a fost atacată tabăra? 

— Da... de o bandă de berberi. 

Berberii, sau cei de origine berberă, trăiesc în ţinutul Icham, 
regiune cuprinsă între Touat, la nord, Tombuctu la sud, Niger 
la vest şi Fezzan la est. Triburile lor sunt numeroase, arzcheri, 
ahaggari, mahinga, thagima, într-o aproape permanentă luptă 
cu arabii şi în special cu algerienii chaamba, cei mai mari 
duşmani ai lor. 

Mezaki povesti apoi ce se întâmplase pe şantier, în urmă cu 
opt zile. 

Câteva sute de nomazi, întărâtaţi de căpeteniile lor, 
năvăliseră peste muncitori exact cânt aceştia soseau pe şantier. 
Fiind călăuze de caravane, n-aveau să-şi mai poată face 
meseria când marina comercială ar fi preluat tot traficul 
dinlăuntrul Algeriei şi Tunisiei, pe seama mării sahariene. De 
aici hotărârea comună a diverselor triburi de a distruge, înainte 
de reluarea lucrărilor, canalul ce urma să aducă apele din Sirta 
Mică. Echipa lui Pointar nu era capabilă să reziste unui atac 
neaşteptat. Împrăştiaţi aproape imediat, lucrătorii nu putură 
evita masacrul decât refugiindu-se în fugă spre nordul 
Djeridului. Li se păruse primejdios să o apuce în direcţia şotului 
Rharsa, apoi spre oazele Nefta sau Tozeur, fiindcă asediatorii 
puteau astfel să le taie calea, aşa că îşi căutaseră adăpost pe 
lângă Zeribet. După plecarea lor, bandiții şi ajutoarele lor 
nimiciseră şantierul, incendiaseră oaza, răvăşiseră totul cu 
participarea nomazilor care li se alăturaseră în această operă 
de distrugere. lar după ce săpătura fusese astupată, când nu 
mai rămânea nimic din taluz, când vărsarea canalului în Melrir 
era în întregime blocată, nomazii dispărură la fel de repede 

cum veniseră. Dacă nu era păzit de forţe suficiente, cel de-al 
doilea canal, între Rharsa şi Melrir, avea să mai fie expus, fără 
discuţie, unor atacuri de acest fel. 

— Da, zise inginerul atunci când arabul îşi încheie povestea, e 
nevoie ca autorităţile militare să ia măsuri care să protejeze 
şantierele, la reluarea lucrărilor. Mai târziu, marea sahariană 
va şti să se apere singură! 

Căpitanul Hardigan îi puse apoi diverse întrebări lui Mezaki. 

— Cât de mare era banda aceea de borfaşi? 

— Vreo patru-cinci sute de oameni, răspunse arabul. 

— Se ştie în ce parte s-au retras? 

— În sud, afirmă Mezaki. 

— Şi nu se vorbeşte că ar fi participat şi tuaregii la treaba 
asta? 

— Nu... doar berberi. 

— Căpetenia Hadjar n-a apărut din nou prin ţinut? 

— Cum să fi apărut, răspunse Mezaki, când de trei luni a fost 
prins şi închis în fortul din Gabès? 

Prin urmare, indigenul nu ştia nimic despre evadarea lui 
Hadjar şi nu de la el ar fi putut afla dacă fugarul fusese văzut 
sau nu prin regiune. Era însă în măsură să vorbească despre 
muncitorii lui Pointar şi, la întrebarea pusă de inginer în 
legătură cu ei, Mezaki răspunse: 

— Repet, au fugit spre nord, spre Zeribet... 

— Dar Pointar e cu ei? întrebă domnul de Schaller. 

— Nu i-a părăsit nici o clipă, zise indigenul, iar contramaiştrii 
sunt şi ei acolo. 

— Cu exactitate, unde? 

— În oaza Gizeb. 

— Cât de departe? 

— La vreo douăzeci de kilometri de Melrir. 

— Ai putea merge să le spui că am sosit pe şantierul din 
Goléah cu câţiva spahii? întrebă căpitanul Hardigan. 

— Pot, dacă doriţi, răspunse Mezaki, dar, dacă mă duc singur, 
poate că şeful Pointar o să aibă îndoieli... 

O să ne mai gândim, conchise căpitanul după ce dăduse ordin 
să i se aducă indigenului ceva de mâncare, părându-i-se că era 
tare flămând şi obosit. 

Inginerul şi cei doi ofiţeri se traseră deoparte, să discute. 

Nu li se păru nici o clipă că ar fi trebuit să suspecteze 
sinceritatea acelui arab care îl cunoştea în mod evident pe 
Pointar şi îl recunoscuse, de asemenea, pe domnul de Schaller. 
Neîndoielnic, era unul dintre muncitorii angajaţi la lucrările 
canalului. 

Or, în împrejurările actuale, lucrul cel mai urgent era, s-a mai 
spus, să fie găsit Pointar şi să se reunească neapărat cele două 

expediţii. În plus, prevenit, comandantul militar din Biskra avea 
să fie rugat să trimită întăriri, aşa că, eventual, va putea să 
reînceapă munca pe şantier. 

— O spun încă o dată, vorbi inginerul, după inundarea 
şoturilor nu ne vom mai teme de nimic. Înainte de toate trebuie 
refăcută însă albia canalului, iar pentru asta trebuie aduşi 
înapoi muncitorii dispăruţi. 

Pe scurt, iată unde se opriră inginerul şi căpitanul Hardigan, 
ţinând cont de circumstanţe. 

De banda berberilor nu aveau de ce să le mai fie frică, aşa 
cum spusese şi Mezaki, fiindcă se retrăseseră spre sud-vestul 
depresiunii Melrir. La kilometrul 347 nu mai exista, aşadar, nici 
un risc şi cel mai bine ar fi fost să instaleze tabăra acolo, 
aşteptând întoarcerea lucrătorilor. Locotenentul Villette, 
sergentul-major Nicol şi toți cei disponibili urmau să-l 
însoțească pe Mezaki până la oaza Gizeb, unde se spunea că se 
aflau în acel moment Pointar şi echipa lui. Prin părţile acelea 
străbătute de caravane şi, în consecinţă, expuse atacurilor 
banditeşti, prudenţa trebuia să fie lege. Plecând a doua zi în 
zori, locotenentul socotea că va ajunge la oază în cursul 
dimineţii şi, făcând după-amiaza drumul de întoarcere, va fi la 
şantier înainte de lăsarea nopţii. Probabil că Pointar avea să se 
întoarcă şi el împreună cu ofiţerul, aşa că îi va pune la 
dispoziţie un cal. Cât despre muncitori, urmau să facă drumul 
în etape şi, după patruzeci şi opt de ore, puteau fi adunaţi pe 
şantier, cu condiţia să plece a doua zi, iar lucrul se va relua 
imediat. 

Călătoria în jurul zonei Melrir era deci, pentru moment, 
suspendată. 

Acestea fură hotărârile luate de comun acord de inginer şi 
căpitanul Hardigan. Mezaki nu făcu nici o obiecţie, acceptând 
cu bucurie să-i însoţească pe locotenentul Villette şi pe călăreţi 
până la oaza Gizeb. li asigura că muncitorii nu vor ezita să se 
întoarcă pe şantier când vor afla de sosirea inginerului şi a 
căpitanului. Urmau să vadă, de altfel, dacă nu era convenabil 
să cheme un puternic detaşament de jandarmi din Maghzen de 
la Biskra, care să păzească şantierul până în ziua când primele 
şuvoaie de apă venite din golful Gabès vor pătrunde în Melrir, 
inundându-l. 


Capitolul XI O EXCURSIE DE 
DOUASPREZECE ORE 

La şapte dimineaţa, locotenentul Villette şi oamenii lui 
părăseau tabăra. Ziua se anunţa apăsătoare şi caldă, pregătind 
o furtună, vreunul din acele violente fenomene meteorologice 
abătute adesea peste întinderile Djeridului. Dar nu era timp de 
pierdut, iar domnul de Schaller, pe bună dreptate, ţinea să-i 
regăsească neîntârziat pe Pointar şi pe lucrătorii săi. 

Se înţelege cu uşurinţă că majurul îl călărea pe Dă-i-nainte, şi 
că Dă-i-nainte era însoţit de Taie-cupa. 

La plecare, spabhiii îşi încărcaseră caii cu alimente pentru ziua 
respectivă şi, de altfel, în oaza Gizeb hrana le-ar fi fost 
asigurată, nefiind nevoie, în acest sens, să-şi prelungească 
drumul până la Zeribet. 

Până la întoarcerea locotenentului Villette, inginerul şi 
căpitanul Hardigan începură să organizeze tabăra, ajutaţi de 
brigadierul Pistache, de domnul Francois, de patru spahii care 
nu făceau parte din escorta locotenentului Villette şi de 
conducătorii de atelaje. Păşunile oazei aveau iarbă din 
abundență şi un mic ued le străbătea, vărsându-se în şot. 

Excursia locotenentului Villette nu trebuia să dureze decât 
douăsprezece ore. Într-adevăr, distanţa dintre kilometrul 347 şi 
Gizeb nu depăşea douăzeci de kilometri. Fără să zorească prea 
tare caii, ea putea fi străbătută în cursul dimineţii. Apoi, după 
un popas de două ore, rămânea destul timp pentru ca 
detașamentul, împreună cu Pointar, şeful şantierului, să ajungă 
până seara înapoi. 

Lui Mezaki îi fusese dat un cal şi se văzu imediat că era un 
bun călăreț, aşa cum sunt toţi arabii. Mergea în frunte, alături 
de locotenent şi de sergentul-major, spre nord-est, direcţie 
apucată de cum ieşiseră din oază. 

Un şes întins, presărat ici-colo cu pâlcuri de arbori piperniciţi 
şi străbătut de un pârâiaş, se întindea înainte cât vedeai cu 
ochii. Era chiar acea outtâ algeriană, în toată ariditatea ei. Abia 
câteva tufe gălbejite ieşeau din solul supraîncălzit pe care firele 
de nisip străluceau ca nişte diamante sub razele soarelui. 

Partea aceea din Djerid era absolut pustie. Nici o caravană nu 
trecea atunci spre vreunul dintre oraşele importante ale 
Saharei, Ouargla sau Touggourt, aflate la marginea deşertului. 
Nici o turmă de rumegătoare nu venea să se arunce în apa 
uedului. O făcea însă Taie-cupa, spre care Dă-i-nainte arunca 
priviri pline de invidie când îl vedea că se zbenguie, 
scuturându-se de picături. 

Mica trupă urca de-a lungul malului stâng al cursului de apă. 
La o întrebare pusă de ofiţer, Mezaki explicase: 

— Da... mergem pe lângă ued până la oaza Gizeb, pe care o 
străbate pe toată lungimea ei. 

— Oaza asta e locuită? 

— Nu, răspunse indigenul. Aşa că a trebuit să luăm cu noi 
mâncare din Zeribet, căci pe şantierul din Goleah nu mai 
rămăsese nimic. 

— Prin urmare, zise locotenentul Villette, şeful vostru, 
Pointar, avea de gând să se întoarcă la săpături ca să se 
întâlnească acolo cu inginerul? 

— De bună seamă, declară Mezaki, iar eu venisem să văd 
dacă berberii au plecat ori nu. 

— Eşti sigur, deci, că vom găsi echipa la Gizeb? 

— Păi da... acolo unde am lăsat-o şi unde m-am înţeles cu 
Pointar să mă aştepte... Dacă dăm bice cailor, în două ore 
ajungem. 

Nu era deloc posibil să mergi mai repede pe căldura aceea 
copleşitoare, lucru observat cu promptitudine de sergentul- 
major. În fond, chiar şi într-un ritm moderat, aveau să ajungă în 
oază la vremea amiezii. Urma acea pauză de câteva ore şi 
marşul înapoi, care l-ar fi adus pe locotenent la Goleah înainte 
de căderea nopţii. 

E adevărat că, pe măsură ce soarele urca prin aburii calzi ai 
orizontului, căldura devenea tot mai intensă, încât în plămâni 
nu mai intra decât aer încins. 

— Pe toţi dracii, dom’ locotenent, repeta majurul, nu cred să- 
mi fi fost vreodată atât de cald de când sunt african! Tragem 
foc pe nări şi apa pe care am bea-o ar da în clocot în stomac! Şi 
măcar de ne-am putea răcori scoțând limba, ca Taie-cupa! Ia 
priviţi cum îi atârnă zdreanţa aia roşie până la piept... 

— Fă ca el, sergent, răspunse cu un zâmbet locotenentul 
Villette, fă aşa, cu toate că nu-i prea reglementar! 

— Uf!... mi-ar fi şi mai cald, replică Nicol. Poate că-i mai bine 
să închizi gura şi să nu mai respiri! Dar parcă poţi! 

— În mod precis, observă locotenentul, ziua asta n-o să se 
sfârşească înainte de-a începe furtuna. 

— Aşa cred şi eu, răspunde Mezaki, care, fiind indigen, 
suferea mai puţin din pricina temperaturilor excesive, atât de 
obişnuite în deşert. 

Şi adăugă: 

— Poate ajungem mai înainte la Gizeb. Acolo ne adăpostim în 
oază şi putem aştepta să treacă furtuna. 

— Să sperăm, zise locotenentul. Norii abia încep să se 
îngroaşe la nord, iar vântul încă nu se simte până aici. 

— Eh, dom' locotenent, strigă sergentul-major, furtunile din 
Africa n-au deloc nevoie de vânt, astea merg singure ca 
pacheboturile din Marsilia la Tunis... de-ţi vine să crezi că au o 
maşină în pântec! 

Oricât de mare era arşiţa şi oricât de obositor drumul din 
cauza asta, locotenentul Villette zori marşul. Se grăbea să 

încheie etapa — o etapă de douăzeci de kilometri făcuţi fără 
oprire pe întinderea aceea lipsită de orice adăpost. Spera să 
ajungă înaintea furtunii, care ar fi avut tot timpul să pornească 
în intervalul popasului lor la Gizeb. Spahiii s-ar fi odihnit acolo, 
şi-ar fi refăcut puterile, înfruptându-se din proviziile cărate în 
raniţe. Apoi, scăpaţi de căldura amiezii, ar porni din nou la 
drum în jurul orei patru şi, înaintea amurgului, ar fi iarăşi în 
tabără. 

Totuşi, caii suferiră atât de mult în decursul primei etape de 
marş, încât călăreţii nu-i mai putură mâna în trap. Influențat de 
apropierea furtunii, aerul devenea irespirabil. Norii, care ar fi 
putut acoperi soarele, denşi şi grei, urcau totuşi extrem de 
încet şi locotenentul, în mod cert, avea să ajungă la oază cu 
mult înainte ca ei să invadeze cerul până la zenit. Acolo, dincolo 
de orizont, încă nu-şi schimbau între ei încărcăturile electrice, 
iar urechea nu percepea bubuiturile îndepărtate ale tunetului. 

Mergeau, mergeau întruna, iar câmpia arsă de soare rămânea 
pustie, ca şi cum ar fi fost fără sfârşit. 

— Ei, harapule, i se adresa sergentul-major călăuzei, nu mai 
apare odată oaza ta afurisită? Precis că-i acolo sus, printre nori, 
şi n-o s-o vedem decât atunci când or să se rupă deasupra 
noastră... 

— N-ai greşit direcţia? îl întrebă locotenentul Villette pe 
Mezaki. 

— Nu, răspunse indigenul, şi nu poţi greşi de vreme ce, ca să 
ajungi la Gizeb, trebuie s-o ţii tot de-a lungul uedului. 

— Ar fi fost cazul să vedem de-acum oaza, fiindcă nimic nu ne 
împiedică privirea, observă ofiţerul. 

— Iat-o, se mulţumi să spună Mezaki, întinzând mâna spre 
orizont. 

Într-adevăr, nişte forme începuseră să se profileze la o leghe 
distanţă. Erau primii copaci ai oazei şi mica trupă ar fi putut 
ajunge în marginea ei cu efortul unui galop sănătos. Dar era 
imposibil să pretinzi cailor această ultimă încercare; până şi 
Dă-i-nainte ar fi meritat atunci să i se spună Dă-i-napoi, căci, 
oricât de rezistent să fi fost, abia îşi mai târa picioarele. Se făcu 
aproape unsprezece când locotenentul trecu liziera oazei. 

Uimitor putea să pară faptul că mica trupă nu fusese zărită, şi 
încă de departe pe şesul străbătut până acolo, de conducătorul 
şantierului şi de tovarăşii lui, care, după spusele lui Mezaki, 
trebuiau să aştepte la Gizeb. Iar când locotenentul făcu această 
remarcă, arabul, prefăcându-se surprins, răspunse: 

— Se poate să nu mai fie acolo? 

— Şi de ce n-ar mai fi acolo? întrebă ofiţerul. 

— Nu pot să-mi explic, zise Mezaki. Ieri erau încă aici... Poate 
că de teama furtunii s-or fi adăpostit în mijlocul oazei! Dar ştiu 
eu cum să dau de ei. 

— Până atunci, dom' locotenent, cred că ar fi bine să-i lăsăm 
pe oameni să răsufle puţin. 

— Repaus! comandă ofiţerul. 

La o sută de paşi de acolo se deschidea un fel de luminiş 
înconjurat de palmieri înalţi, unde caii puteau să pască. Nu era 
nici un risc să plece din locul acela; cât despre apă, o găseau 
din belşug în ued, care trecea chiar prin marginea luminişului. 
Mai departe, uedul se îndrepta spre nord-est şi înconjura oaza, 
curgând spre Zeribet. 

După ce terminară de îngrijit animalele, călăreţii se ocupară 
şi de ei înşişi, luîndu-şi singura masă pe care o aveau în vedere 
pentru Gizeb. 

intre timp, Mezaki, mergând pe malul drept al uedului, se 
îndepărtase câteva sute de paşi în compania sergentului-major. 
In faţă alerga Taie-cupa. Dacă-l credeai pe arab, echipa lui 
Pointar trebuia să se fi stabilit prin preajmă, aşteptându-i 
întoarcerea. 

— Şi chiar aici ţi-ai lăsat tovarăşii? 

— Aici, răspunse Mezaki. Eram la Gizeb de câteva zile, şi doar 
dacă n-or fi fost siliţi să se întoarcă la Zeribet... 

— Mii de draci! exclamă Nicol. Dacă trebuie să ne trambalăm 
până acolo... 

— Sper că nu, zise Mezaki, şeful Pointar nu poate fi departe. 

— În orice caz, spuse majurul, să ne întoarcem la locul de 
popas. Locotenentul o să fie neliniştit dacă lipsim mult. Şi să 
mai şi mâncăm... Apoi cercetăm oaza şi, în caz că echipa mai e 
acolo, punem noi mâna pe ea! 

După care se adresă câinelui: 

— Nu simţi nimic, Taie-cupa? 

Animalul tresări la glasul stăpânului, care repeta: 

— Caută... caută... 

Câinele se mulţumi să facă nişte salturi şi nimic nu arăta că ar 
fi descoperit vreo pistă. Apoi îşi deschise botul într-un căscat 
lung, cât se poate de semnificativ pentru majur. 

— Aşa...înţeleg, zise el, mori de foame şi-ai mânca bucuros o 
ciozvârtă... La fel şi eu... Mi-a căzut stomacul în călcâie şi-o să 
ajung să calc pe el! Mă mir, totuşi: dacă Pointar şi oamenii lui 
au campat aici, cum de n-a găsit Taie-cupa nici o urmă? 

Coborând în lungul uedului, se întoarse împreună cu arabul. 
Când locotenentul Villette află cum stăteau lucrurile, fu la fel 
de surprins ca Nicol. 

— În fine, îl întrebă pe Mezaki, eşti sigur că nu te-ai înşelat? 

— Sigur... De la kilometrul 347, cum îi spuneţi voi, am venit 
pe acelaşi drum pe care m-am dus acolo. 

— Iar asta-i chiar oaza Gizeb? 

— Da... Gizeb, afirmă arabul. Urmând uedul ce coboară spre 
Melrir, n-aveam cum să mă înşel. 

— Atunci unde ar putea fi Pointar şi echipa lui? 

— În vreo altă parte a pădurii, căci nu pricep de ce s-ar fi 
întors la Zeribet. 

— Într-o oră, conchise locotenentul Villette, străbatem 
întreaga oază. 

Mezaki se duse să-şi scoată din raniţă mâncarea adusă cu sine 
şi, aşezându-se mai la o parte, pe malul uedului, începu să 
mănânce. 

Rezemaţi de un curmal, locotenentul şi sergentul-major 
mâncară împreună, pe când câinele pândea bucăţile aruncate 
de stăpânul său. 

— E ciudat, totuşi, repeta Nicol, că n-am văzut încă pe nimeni 
şi nici n-am descoperit vreo urmă de tabără. 

— Taie-cupa n-a simţit chiar nimic? întrebă ofiţerul. 

— Nimic. 

— Spune-mi, Nicol, reluă locotenentul privind spre arab, am 
avea vreun motiv să-l suspectăm pe acest Mezaki? 

— Pe legea mea, dom' locotenent... nu ştim de unde vine, şi 
nici cine e, decât de la el... La început n-am avut încredere şi n- 
am ascuns-o. Dar până acum nu mi-am dat seama că ar putea fi 
vreun motiv de suspiciune. Şi, de altfel, ce interes o fi avut să 
ne înşele? De ce ne-ar fi adus la Gizeb dacă Pointar şi oamenii 
lui n-au pus niciodată piciorul aici?... Ştiu prea bine că nu poţi fi 
sigur niciodată cu diavolii ăştia de harapi... În sfârşit... a venit 
el singur la noi, de cum am ajuns la Goleah. Nu încape îndoială 
că l-a recunoscut pe inginer, că-l mai văzuse... Toate te fac să 
crezi că-i unul din arabii angajaţi de Companie! 

Locotenentul Villette îl lăsă pe Nicol să vorbească; 
argumentaţia lui părea plauzibilă, în definitiv... Şi totuşi, să 
găseşti pustie oaza Gizeb, când, după spusele arabului, se 
adunaseră aici o mulţime de muncitori... asta părea cât se 
poate de straniu. 

Dacă în urmă cu o zi Pointar mai era acolo, cu o parte din 
personal, aşteptându-l pe Mezaki, atunci cum de nu-i pândiseră 
întoarcerea? Cum de nu veniseră în întâmpinarea micului grup 
de spahii, pe care ar fi trebuit să-i observe de departe? Iar dacă 
se retrăseseră în adâncul pădurii, înseamnă că fuseseră 
constrânşi s-o facă, dar din ce cauză? Se putea oare admite că 
se întorseseră la Zeribet? Şi, în cazul acesta, locotenentul 
trebuia oare să-şi prelungească recunoaşterea până acolo? 

Nu, fără îndoială, iar odată constatată lipsa lui Pointar şi a 
echipei sale, era firesc să revină cât mai curând posibil la 
căpitanul Hardigan şi la inginer. Aşa că, fără nici o ezitare şi 
indiferent de rezultatul expediției la Gizeb, avea să se întoarcă 
în tabără chiar în seara aceea. 

La ora unu şi jumătate, sătul şi odihnit, locotenentul Villette 
se ridică. Cercetă cerul pe care norii îl acopereau tot mai mult 
şi îi spuse arabului: 

— Vreau să văd oaza înainte de plecare. O să ne conduci. 

— Cum doriţi, răspunse Mezaki, gata să pornească. 

— Sergent-major, adăugă ofiţerul, ia doi oameni şi însoţeşte- 
ne. Ceilalţi să aştepte aici. 

— Am înţeles, dom’ locotenent! zise Nicol, făcând semn la doi 
dintre spabhii. 

În ce-l priveşte pe Taie-cupa, nu era nici un dubiu că urma să- 
şi însoţească stăpânu, fără să fie nevoie de vreo poruncă în 
acest sens. 

Mergând înaintea ofițerului şi a însoţitorilor lui, Mezaki o luă 
spre nord. Asta însemna că se îndepărtau de ued, însă la 
întoarcere urmau să coboare în lungul malului stâng, în aşa fel 
încât oaza să fie cercetată pe toată întinderea ei. Ea nu avea, de 
altfel, mai mult de douăzeci şi cinci-treizeci de hectare şi, 
nelocuită vreodată de indigenii sedentari, era doar un loc de 
popas pentru caravanele care mergeau de la Biskra spre ţărmul 
golfului Gabes. 

Locotenentul şi călăuza sa înaintară în direcţia aceea vreo 
jumătate de oră. Rămurişul copacilor nu era atât del des încât 
să nu se poată vedea pe cer mişcarea greoaie a norilor 
încărcaţi de vapori, ajunşi acum la zenit. Dinspre orizont 
răzbăteau bubuiturile surde ale furtunii şi câteva fulgere 
sclipiră în depărtare, către miazănoapte. a 

Ajuns la limita extremă a oazei, locotenentul se opri. În faţă i 
se întindea şesul gălbui, tăcut şi pustiu. Dacă echipa plecase 
din Gizeb, unde Mezaki afirma că o lăsase în ajun, trebuia să fie 
deja departe, fie că Pointar o apucase spre Zeribet, fie că 
mergea la Nefta. Ei aveau însă datoria să se asigure că nu 
campase în altă parte a oazei, lucru destul de improbabil, şi 
cercetările confirmară la revenirea lor spre ued. 

Vreme de încă o oră, ofiţerul şi oamenii săi căutară printre 
copaci, fără să întâlnească nici o urmă de tabără. Arabul părea 
foarte surprins. La privirile întrebătoare ale celorlalți, 
răspundea invariabil: 

— Erau aici... chiar ieri... şeful şi toţi ceilalţi... Chiar Pointar 
m-a trimis la Goleah... Trebuie să fi plecat în dimineaţa asta 
neapărat. 

— Şi unde anume, după părerea ta? întrebă locotenentul 
Villette. 

— Poate că pe şantier... 

— Îmi închipui că i-am fi întâlnit pe drum. 

— Nu, dacă n-au coborât pe lângă ued... 

— Şi de ce ar fi luat-o pe altă parte decât noi? 

Mezaki nu putea răspunde. 

Aproape că se făcuse ora patru când ofiţerul ajunse înapoi la 
locul de popas. Căutările nu dăduseră nici un rezultat. Câinele 
nu descoperise vreo pistă. Se părea că nimeni nu trecuse de 
multă vreme prin oază, nici echipa, nici vreo caravană. 

Nemaiputând răbda un gând obsedant, sergentul-major se 
apropie atunci de Mezaki şi-l privi ţintă în ochi. 

— Ei, harapule, aşa-i că ne-ai tras clapa? 

Fără să-şi plece privirile, Mezaki dădu din umeri cu atâta 
dispreţ, încât Nicol l-ar fi apucat de gât dacă nu l-ar fi reţinut 
locotenentul Villette. 

— Potoleşte-te, Nicol, îi zise el. Ne întoarcem la Golâah, iar 
Mezaki o să ne urmeze. 

— Între doi oameni de-ai noştri! 

— Sunt gata, răspunse cu răceală arabul, a cărui privire, o 
clipă înflăcărată de mânie, îşi reluă calmul obişnuit. 

Hrăniţi pe păşune şi adăpaţi în ued, caii erau pregătiţi şi ei să 
parcurgă distanţa dintre Gizeb şi Melrir. Cu siguranţă, mica 
trupă avea să fie înapoi înainte de lăsarea nopţii. 

Ceasul arăta patru şi patruzeci când locotenentul dădu 
semnalul de plecare. Majurul i se alătură, iar arabul fu plasat 
între doi spahii care nu-l scăpau din ochi. Trebuie să spunem că 
acum camarazii lui Nicol aveau aceleaşi bănuieli în privinţa lui 
Mezaki şi, chiar dacă ofiţerul nu lăsa să se vadă asta, în mod 
precis nici el nu mai avea încredere. Aşa că se grăbea să ajungă 
la inginer şi la căpitanul Hardigan. Urmau să hotărască atunci 
ce era de făcut, din moment ce echipa nu putea fi readusă pe 
şantier a doua zi. í 

Caii mergeau repede. li simțeau nervoşi din cauza furtunii, a 
cărei dezlănțuire era iminentă. Aerul era încărcat la maximum 
cu electricitate, iar norii se întindeau acum dintr-un orizont 
într-altul. Fulgerele îi sfâşiau, încrucişîndu-se între cer şi 
pământ; tunetul năvălea cu acele bubuituri cumplite, specifice 
întinderilor deşertului, unde nu găsesc nici o stavilă care să le 
repercuteze, dându-le astfel ecou. În rest, nici cea mai mică 
adiere de vânt, nici măcar o picătură de ploaie. Te sufocai în 
acea atmosferă fierbinte, iar plămânii respirau foc în loc de aer. 

Şi totuşi, cu preţul unor mari oboseli, locotenentul Villette şi 
însoțitorii lui urmau să facă drumul de întoarcere fără prea 
multă întârziere, dacă starea vremii nu se înrăutăţea. Se 

temeau mai ales ca nu cumva furtuna să se transforme în 
vijelie. Putea începe mai întâi vântul, apoi ploaia, şi unde să 
caute refugiu pe şesul acela neted şi arid, fără nici un adăpost? 

Era important, deci, să ajungă la kilometrul 347 în cel mai 
scurt timp. Dar caii nu erau în stare să răspundă la îndemnurile 
călăreţilor. În zadar încercau! Din când în când se opreau ca şi 
cum picioarele le-ar fi fost împiedicate, iar coastele le sângerau 
sub pinteni. De altfel şi oamenii se simţiră curând neputincioşi, 
nemaifiind în stare să parcurgă ultimii kilometri. Atât de 
puternicul Dă-i-nainte era totuşi epuizat şi, la fiecare pas, 
stăpânul său se temea să nu cadă în nisipul supraîncălzit. 

Totuşi, cu încurajările şi îndemnurile locotenentului, spre 
orele şase seara parcurseseră deja trei sferturi din drum. Dacă 
soarele, mult lăsat spre orizont la apus, n-ar fi fost acoperit cu 
un strat gros de nori, la o leghe distanţă s-ar fi zărit 
eflorescentele sclipitoare ale  şotului Melrir. Chiar la 
deschiderea lui se conturau vag coroanele palmierilor din oază 
şi, admițând că mai aveau nevoie de o oră ca să ajungă până la 
ea, noaptea nu s-ar fi lăsat cu totul până când mica trupă urma 
să treacă de cei dintâi copaci. 

— Haideţi, prieteni, curaj! repeta ofiţerul. Un ultim efort! 

Oricât de rezistenți îi erau însă oamenii, vedea apropiindu-se 
momentul când dezordinea avea să se instaleze în mica sa 
trupă. Mai mulţi călăreţi începuseră să rămână în urmă şi, ca 
să nu-i piardă, trebuia neapărat să-i aştepte. 

Ar fi fost mai de dorit ca furtuna să se manifeste altfel decât 
prin fulgere şi tunete. Era mai bine dacă vântul făcea aerul mai 
respirabil, iar enormele mase de vapori s-ar fi transformat în 
ploaie. Tocmai aerul le lipsea, iar plămânii nu mai funcționau 
decât foarte greu în atmosfera aceea sufocantă. 

În sfârşit, se porni vântul, dar cu toată violenţa datorată 
cumplitei tensiuni electrice care umplea spaţiul. Aceşti curenţi 
de o extraordinară intensitate veneau din două direcţii, 
formând vârtejuri la locul de întâlnire. Un zgomot asurzitor se 
adăuga bubuiturilor tunetului, nişte şuierături incredibil de 
stridente. Cum ploaia nu venea să înmoaie praful de pe jos, se 
formă un imens titirez care, învârtindu-se pe vârful său ascuţit 
cu o viteză nemaipomenită, sub influenţa fluidului electric, 
stârnea un aflux de aer căruia nu i se putea ţine piept. Se 
auzeau ţipetele păsărilor antrenate de vârtej; nici măcar cele 
mai puternice nu reuşeau să se smulgă din el. 

Caii se găseau chiar în calea acelei trombe. Prinşi în vârtej, 
fură despărțiți unii de alţii şi mai mulţi oameni se treziră 
aruncaţi din şa. Nu mai vedeai, nu mai auzeai, nu mai erai 
stăpân pe tine însuţi. Vârtejul învăluia totul, îndreptându-se 
spre şesurile meridionale ale Djeridului. 

În asemenea condiţii, locotenentul Villette nu-şi putea da 
seama pe ce drum mergea. Era verosimil ca ei toţi să fi fost 
împinşi spre şot, dar mai departe de tabără. Din fericire, începu 
o ploaie torențială. Sub presiunea rafalelor, tromba dispăru în 
întunericul devenit de-acum profund. 

Mica trupă se împrăştiase. Fu adunată la loc destul de greu. 
Dealtfel, la lumina fulgerelor, locotenentul observase că oaza se 
afla abia la un kilometru distanţă, puţin mai la sud-est. 

În fine, după repetate chemări lansate în scurtele momente de 
acalmie, oamenii şi caii ajunseră din nou împreună; când, 
deodată, sergentul-major strigă: 

— Unde-i harapul? 

Cei doi spahii însărcinaţi cu supravegherea lui Mezaki nu 
putură răspunde. Nu ştiau ce se întâmplase, fiindcă fuseseră 
smulşi cu violenţă unul de lângă celălalt de tromba care îi 
antrena în vârtejurile ei. 

— Ticălosul! A întins-o! repeta sergentul-major. A şters-o cu 
calul nostru cu tot... Ne-a tras pe sfoară, harapul, ne-a tras pe 
sfoară! 

Ofiţerul tăcea, dus pe gânduri. 

Aproape imediat izbucniră lătrături furioase şi, înainte ca 
Nicol să se fi gândit să-l reţină, câinele se repezi şi dispăru în 
salturi în direcţia şotului. 

— Aici... Taie-cupa, aici! strigă majurul plin de nelinişte. Dar, 
fie că nu auzise, fie că nu voise să audă, câinele dispăru în 
beznă. La urma urmei, poate că Taie-cupa o luase pe urmele lui 
Mezaki, iar efortul acesta Nicol nu i l-ar fi putut cere calului 
său, frânt de oboseală ca şi ceilalţi. 

Abia atunci se întrebă locotenentul Villette dacă nu cumva se 
întâmplase o nenorocire, dacă în vreme ce el urca spre Gizeb 
inginerul, căpitanul Hardigan şi oamenii rămaşi la Goleah nu 
erau ameninţaţi de vreun pericol. Inexplicabila dispariţie a 
arabului făcea plauzibilă orice ipoteză, şi oare nu cumva 
detaşamentul avusese de-a face cu un trădător, aşa cum spunea 
mereu Nicol? 

— Spre tabără, comandă locotenentul Villette, şi cât puteţi de 
repede! 

Furtuna încă mai bântuia, cu toate că vântul se mai liniştise, 
cum s-a văzut mai sus; însă ploaia, din ce în ce mai violentă, 
săpa nenumărate gropi largi în sol. Era beznă lucie, ca să 
spunem aşa, deşi soarele abia dispăruse dincolo de orizont. Să 
mergi spre oază era tot mai greu şi nici un punct luminos nu 
indica poziţia taberei. 

Şi totuşi, inginerul n-ar fi neglijat o asemenea măsură de 
prevedere ca să-i uşureze locotenentului întoarcerea. 
Combustibilul nu lipsea. Lemne uscate erau din belşug în oază. 

În ciuda vântului, în ciuda ploii, s-ar fi putut întreţine un foc a 
cărui lumină să se vadă de la o oarecare distanţă, iar mica 
trupă nu putea fi mai departe de o jumătate de kilometru. 

Aşa că locotenentul Villette începu să fie cuprins de temeri, 
împărtăşite şi de sergentul-major, care îi şi vorbi în acest sens 
ofițerului. 

— Să mergem, răspunse acesta, şi să dea sfântul să n- 
ajungem prea târziu! 

Or, în mod precis, direcţia urmată nu era tocmai cea bună, 
încât mica trupă atinse şotul mai la stânga oazei. Fu necesar să 
revină spre est de-a lungul malului nordic al depresiunii, şi era 
nu mai puţin de opt şi jumătate când făcură popas la capătul 
şotului Melrir. 

Nimeni nu apăruse încă, deşi spahiii îşi anunțau întoarcerea 
prin strigăte repetate. 

După puţine minute, locotenentul ajunse la poiana unde 
trebuiau să fie căruțele şi corturile. 

Tot nimeni, nici domnul de Schaller, nici căpitanul, nici 
brigadierul, nici unul dintre oamenii rămaşi împreună cu ei. 

Strigară, traseră focuri de armă. Nu se auzi nici un răspuns. 
Aprinseră mai multe crengi pline de răşină, iar lumina palidă a 
acestora se împrăştie printre copaci. 

Corturile nu mai erau; cât despre căruţe, fură nevoiţi să 
constate că fuseseră prădate şi scoase din uz. Catârii care le 
trăgeau, caii căpitanului Hardigan şi ai însoţitorilor lui, totul 
dispăruse. 

Prin urmare, tabăra fusese atacată şi, cu siguranţă, Mezaki 
intervenise doar ca să uşureze acest nou atac dat în exact 
acelaşi loc, antrenându-i pe locotenentul Villette şi pe spahiii 
săi spre Gizeb. 

Se înţelege că arabul nu se mai ivi. Cât despre Taie-cupa, 
sergentul-major îl chemă în zadar, iar noaptea trecu fără ca 
acesta să-şi fi făcut din nou apariţia în tabăra din Goleah. 


Capitolul XII CE SE ÎNTÂMPLASE 


După plecarea locotenentului Villette spre oaza Gizeb, 
inginerul începu să facă pregătiri pentru o şedere care s-ar fi 
putut prelungi. 

De fapt, nimeni nu se gândise să-l suspecteze pe Mezaki, 
nimeni nu se îndoia că, în aceeaşi seară chiar, el şi Pointar 
aveau să se întoarcă la săpături, însoţiţi de un oarecare număr 
de muncitori aduşi de locotenentul Villette. 

Să nu uităm că la kilometrul 347 nu rămăseseră, incluzându-i 
pe domnul de Schaller şi pe căpitanul Hardigan, decât zece 
oameni, brigadierul Pistache, domnul François, patru spahii şi 
cei doi conducători de atelaje. Cu toţii trecură imediat la 
amenajarea unei tabere la marginea oazei, în apropierea 
şantierului. Fură trase acolo căruțele; apoi, după descărcarea 
materialului, ridicară corturile ca de obicei. Cât despre cai, 
căruţaşii şi spahiii le aleseră o păşune unde găseau hrană din 
abundență. In ce priveşte detaşamentul, acesta avea provizii 
pentru mai multe zile de atunci înainte. Pe de altă parte, era de 
presupus că Pointar, contramaiştrii şi muncitorii lui nu se vor 
întoarce fără să-şi comunice nevoile, iar târgul Zeribet le-ar fi 
putut furniza cu uşurinţă lucrurile cerute. 

De altfel, se conta şi pe sprijinul localităţilor mai apropiate, 
Nefta, Tozeur, La Hammâ. Mai târziu, repetăm, indigenii n-ar 
mai fi putut întreprinde nimic împotriva măreţei opere a 
continuatorilor lui Roudaire. 

Întrucât era important ca, încă din prima zi, să se asigure 
aprovizionarea şantierului de la kilometrul 347, inginerul şi 
căpitanul Hardigan conveniră să trimită mesageri la Nefta şi 
Tozeur. li aleseră pe cei doi căruţaşi, care cunoşteau perfect 
drumul, deoarece îl parcurseseră deseori împreună cu 
însoțitorii caravanelor. Erau doi tunisieni demni de toată 
încrederea. Plecând a doua zi în zori, călare pe propriii lor cai, 
urmau să ajungă destul de repede într-unul din târguri, de unde 
în câteva zile li se puteau trimite alimente la Melrir. Trimişii 
aveau să ducă două scrisori, prima din partea inginerului 
pentru unul din funcţionarii superiori ai Companiei, cealaltă din 
partea căpitanului Hardigan pentru comandantul militar din 
Tozeur. 

După micul dejun luat în cortul lor, la adăpostul arborilor din 
marginea oazei, domnul de Schaller îi spuse căpitanului: 

— Iar acum, scumpul meu Hardigan, să-i lăsăm pe Pistache, 
pe domnul Francois şi pe oamenii noştri să termine cu aşezarea 
taberei. Aş vrea să-mi fac o părere cât mai exactă în privinţa 
reparațiilor ce trebuie făcute la această ultimă secţiune a 
canalului. 

O parcurse pe toată întinderea ei, spre a evalua cantitatea de 
pământ ce fusese aruncată înăuntru. 

Legat de asta, îi zise însoţitorului său: 

— Cu siguranţă, indigenii erau foarte numeroşi, aşa că e 
firesc ca Pointar şi personalul său să nu le fi putut ţine piept. 

— Şi totuşi, nu era destul ca arabii aceia, tuaregi sau alte 
neamuri, să vină aici în masă; odată alungaţi muncitorii, cum 
au putut oare da peste cap lucrările în aşa hal, cum au reuşit să 

arunce atâta material în albia canalului? Treaba asta cere 
destul de mult timp, contrar celor spuse de Mezaki. 

— N-aş putea să-mi explic decât în felul următor, răspunse 
domnul de Schaller. Ei nu trebuiau să sape, ci doar să astupe şi 
să surpe malurile în albie. Cum acolo nu era decât nisip, cu 
uneltele pe care în fuga lor precipitată Pointar şi oamenii lui au 
fost nevoiţi să le abandoneze, şi poate că şi cu materiale mai 
vechi, treaba era mai simplă decât mi-aş fi închipuit. 

În acest caz, zise căpitanul Hardigan, vreo patruzeci şi opt de 
ore le-ar fi ajuns... 

Cred că da, acceptă inginerul, şi apreciez că reparaţiile ar 
putea fi făcute în cel mult cincisprezece zile. 

Minunat, observă căpitanul, dar se impune o măsură, şi 
anume: protejarea canalului până la completa inundare a 
şoturilor, atât în secţiunea de la marele şot la Melrir, cât şi în 
toate celelalte. Ce s-a întâmplat aici s-ar putea repeta în altă 
parte. E sigur că treburile din Djerid, şi mai ales nomazii, şi-au 
ridicat capul, că şefii lor îi incită împotriva mării interioare, iar 
agresiunile pe care le provoacă sunt de temut oricând. Astfel că 
autorităţile militare ar trebui să fie prevenite. Cu garnizoanele 
din Biskra, Nefta, Tozeur şi Gabes nu va fi greu să se 
organizeze o supraveghere efectivă, iar lucrările să fie puse la 
adăpost de o nouă lovitură. 

Lucrul acesta era, în definitiv, de primă urgenţă şi trebuia ca 
guvernatorul general al Algeriei şi rezidentul general al 
Tunisiei să fie puşi la curent cu situaţia neîntârziat. Era de 
datoria lor să apere diversele interese angajate în această 
importantă lucrare. 

E adevărat, totuşi — repeta inginerul — că, odată intrată în 
exploatare, marea sahariană se va apăra singură. Dar să nu se 
uite că la început se aprecia la nu mai puţin de zece ani durata 
necesară inundării depresiunilor Rharsa şi Melrir. Apoi, după 
un studiu mai aprofundat al terenurilor, perioada fu redusă la 
jumătate. Supravegherea urma să fie făcută doar în anumite 
puncte ale celor două canale, nu şi în partea inundabilă a 
şoturilor. E iarăşi adevărat că, la cei două sute douăzeci şi 
şapte de kilometri ai primului canal, plus optzeci cât avea cel 
de-a doilea, era de păzit o distanţă apreciabilă, timp îndelungat. 
lar ca răspuns la remarca făcută de căpitanul Hardigan pe 
acest subiect, inginerul nu putu decât să-i repete ce-i mai 
spusese referitor la inundarea şoturilor: 

— Am mereu impresia că solul Djeridului, în partea cuprinsă 
între litoral şi, dincoace, Rharsa şi Melrir, ne rezervă unele 
surprize, în realitate nu-i decât o crustă saliferă care, am 
constatat eu însumi, suferă oarecari oscilaţii de o amplitudine 
destul de mare. E, prin urmare, admisibilă, perspectiva unei 

lărgiri şi adânciri a canalului la trecerea apei, şi tocmai pe 
această eventualitate conta Roudaire, nu fără temei, în 
completarea lucrărilor. Natura va colabora cu geniul uman, 
treabă care nu mă miră câtuşi de puţin! Cât despre depresiuni, 
ele sunt fundurile secate ale unor lacuri străvechi şi, fie brusc, 
fie treptat, se vor adânci sub acţiunea apelor, ajungând dincolo 
de cota prevăzută în momentul de faţă. Convingerea mea este, 
deci, că inundarea completă va cere mai puţin timp decât se 
presupune. Repet, Djeridul nu-i deloc ferit de anumite mişcări 
seismice, iar acestea pot să-l modifice într-un sens favorabil 
întreprinderii noastre... In sfârşit, dragul meu căpitan, vom 
vedea... vom vedea! Nu fac parte dintre cei care nu au 
încredere în viitor, ci dintre aceia care contează pe el! Ce-ai 
spune dacă, peste mai puţin de doi ani, sau chiar peste mai 
puţin de unul, o întreagă flotilă comercială ar brăzda suprafaţa 
depresiunilor Rharsa şi Melrir, umplute până la margini? 

— Accept ipotezele dumitale, iubit prieten, răspunse căpitanul 
Hardigan. Dar, fie că se realizează în doi ani, fie că într-unui 
singur, lucrările şi muncitorii vor trebui la fel de bine protejaţi 
prin forţe suficiente. 

— Înţeleg, conchise domnul de Schaller, şi-ţi împărtăşesc 
părerea, Hardigan. E important ca supravegherea canalului, pe 
toată lungimea lui, să se organizeze fără nici o întârziere. 

Măsura se impunea, în mod cert, aşa că a doua zi, după 
întoarcerea muncitorilor pe şantier, căpitanul Hardigan urma 
să ia legătura cu comandantul militar din Biskra printr-o 
scrisoare urgentă. Până la rezolvarea ei, cei câţiva spahii ai săi 
vor fi, poate, în stare să apere singuri secţiunea; iar în 
asemenea condiţii nu mai era de temut, fără îndoială, un nou 
atac al indigenilor. 

După terminarea inspecției, inginerul şi căpitanul se 
întoarseră în tabără, unde amenajările îşi urmau cursul. Nu mai 
aveau de făcut altceva decât să-l aştepte pe locotenent, care 
urma să se întoarcă precis înainte de lăsarea serii. 

O problemă dintre cele mai importante în împrejurările trăite 
atunci de expediţie era cea a aprovizionării. Până în momentul 
acela aveau hrana asigurată fie din rezervele aduse cu cele 
două căruţe, fie cumpărând alimente în târgurile şi satele din 
Djerid. Proviziile nu le lipseau nici oamenilor, nici cailor. 

Or, pe şantierul restabilit la kilometrul 347 vor trebui să se 
aprovizioneze regulat pentru o şedere de mai multe săptămâni. 
Aşa că, odată cu înştiinţarea autorităţilor militare din 
garnizoanele învecinate, căpitanul Hardigan avea să ceară să i 
se asigure alimente pe toată durata rămânerii lui în oază. 

Ne mai amintim că, încă de la răsăritul soarelui, în ziua aceea 
de 13 aprilie aburi grei se îngrămădeau la orizont. Totul anunţa 
că atât dimineaţa, cât şi după-amiaza, vor fi sufocante. 

Nici o îndoială că în nord se pregătea o furtună de maximă 
intensitate. 

Brigadierul Pistache făcu nişte observaţii în acest sens, la 
care domnul François declară: i 

— N-am să fiu deloc surprins dacă ziua va fi furtunoasă. Încă 
din zori prevăd o apropiată dezlănţuire a elementelor în partea 
aceasta a deşertului. 

— Cum aşa? întrebă Pistache. 

— Iată de ce, brigadiere. Pe când mă rădeam la prima oră, mi- 
am simţit firele de păr zbârlindu-se şi devenind atât de aspre, 
încât a trebuit să-mi ascut briciul de două-trei ori. Ai fi zis că 
din fiecare fir ţâşnea o mică scânteie. 

— Foarte curios, răspunse brigadierul, fără să pună oclipă ia 
îndoială afirmaţia unuia ca domnul Francois. 

Ce putea să însemne faptul că părul acestui om cumsecade 
avea proprietăţi electrice, ca blana unei pisici? Pistache 
admitea aşa ceva fără rezerve. 

— Aşadar... în dimineaţa asta..? reluă el, uitându-se la faţa 
proaspăt bărbierită a interlocutorului său. 

— În dimineaţa asta a fost ceva de necrezut! Obrajii şi bărbia 
îmi străluceau de mulţimea luminiţelor... 

— Mi-ar fi plăcut să văd aşa ceva! răspunse Pistache. 

De fapt, chiar şi fără observaţiile meteorologice ale domnului 
Frangois, era sigur că se apropia o furtună dinspre nord-est, iar 
atmosfera se încărca treptat cu electricitate. 

Căldura devenea insuportabilă. In consecinţă, după masa de 
prânz, inginerul şi căpitanul îşi prelungiră obişnuita siestă. Cu 
toate că se adăpostiseră în cort, iar cortul le fusese ridicat sub 
primii arbori ai oazei, înăuntru pătrundea un aer torid şi nici o 
boare nu se făcea simțită în atmosferă. 

Această stare de lucruri nu înceta să-i neliniştească pe 
domnul de Schaller şi pe căpitan. Pe atunci furtuna nu 
izbucnise încă deasupra şotului Selem. Nu era însă nici o 
îndoială că-şi încerca furia în nord-est, mai precis peste oaza 
Gizeb. Dacă bubuiturile tunetelor nu se auzeau încă, fulgerele 
începeau în schimb să brăzdeze cerul în partea aceea. 
Admiţând că, dintr-un motiv sau altul, locotenentul n-ar fi putut 
pleca inainte de furtună, era de presupus că va aştepta 
trecerea ei la adăpostul copacilor, chiar dacă astfel nu s-ar mai 
fi întors în tabără decât a doua zi. 

— Probabil că n-o să-l revedem în seara asta, zise căpitanul 
Hardigan. Dacă Villette ar fi pornit în jur de două după-amiază, 
l-am fi putut zări acum în apropierea oazei. 

— Cu riscul de a întârzia o zi, spuse domnul de Schaller, 
locotenentul avea toate motivele să nu se aventureze pe sub un 
cer atât de ameninţător. Cel mai neplăcut ar fi ca el şi oamenii 
săi să fi fost surprinşi în câmp deschis, fără nici o şansă de a 
găsi adăpost. 

— Asta e şi părerea mea, conchise căpitanul Hardigan. 

După-amiaza trecea şi nimic nu anunţa apropierea micii 
trupe, nici măcar lătratul lui Taie-cupa, care i-ar fi luat-o 
înainte. Acum, la mai puţin de o leghe, fulgerele luminau 
neîntrerupt spaţiul. Masa grea a norilor, trecută de zenit, se 
răsfrângea încet spre Melrir. În cel mult o jumătate de oră, 
furtuna avea să fie deasupra taberei, deplasându-se apoi în 
direcţia şotului. 

Cu toate acestea, inginerul, căpitanul Hardigan, brigadierul şi 
doi spahii o luară spre liziera oazei. In faţa lor se întindea 
câmpia largă, ale cărei eflorescenţe reflectau ici-colo lumina 
fulgerelor. 

În zadar scrutau privirile lor orizontul. Nici un grup de 
călăreţi nu apărea din partea aceea. 

— Precis că detașamentul n-a pornit încoace, zise căpitanul, 
aşa că nu trebuie să-l aşteptăm decât mâine. 

— Aşa cred şi eu, dom’ căpitan, spuse Pistache. Chiar dacă 
trece furtuna, noaptea, pe întuneric, ar fi destul de greu s-o 
porneşti spre Goleah... 

— Villette e un ofiţer cu experienţă şi se poate conta pe 
prudenţa lui. Să ne întoarcem în tabără, în curând începe 
ploaia. 

Abia făcură vreo zece paşi, că brigadierul se opri. 

— Ascultaţi, dom! căpitan! zise el. 

Cu toţii se întoarseră. 

— Îmi pare că aud lătrături... Să fie oare câinele majurului? 

Ciuliră urechile. Nu! Nu se auzea nici un lătrat în scurtele 
momente de linişte. Pistache se înşelase, cu siguranţă. 

Căpitanul Hardigan şi însoțitorii săi îşi reluară, deci, drumul 
spre tabără şi, trecând prin oaza cu arborii îndoiţi sub apăsarea 
vântului, ajunseră la corturi. 

Să mai fi întârziat câteva minute, ar fi fost asaltaţi de rafalele 
dezlănţuite ale unei ploi torențiale. 

Era ora şase. Căpitanul dădu dispoziţii pentru noaptea aceea 
care se anunţa a fi una dintre cele mai rele de când expediţia 
plecase din Gabes. 

Fără îndoială, existau motive să crezi că întârzierea 
locotenentului Villette se datora cumplitei furtuni care avea să-l 
reţină în oaza Gizeb până a doua zi. 

Totuşi, căpitanul şi domnul de Schaller aveau în continuare 
unele temeri. Că Mezaki se dăduse arept unul dintre muncitorii 

lui Pointar fără să fi fost şi că pregătise o uneltire criminală 
împotriva expediției trimise spre Melrir, aşa ceva nu-şi puteau 
închipui. Dar cum să poată uita starea de spirit a populațiilor 
nomade ori sedentare din Djerid, agitația ce domnea în triburi, 
stârnită de ideea mării sahariene? Şi nu fusese oare atacat 
recent şantierul din Goleah, atac ce se va repeta, probabil, dacă 
lucrările din sector aveau să se reia? Adevărat, Mezaki afirma 
că agresorii, după ce-i împrăştiaseră pe muncitori, se 
retrăseseră la sud de şot. Dar prin alte părţi poate că bântuiau 
peste şesuri şi, dacă i-ar întâlni, detaşamentul locotenentului 
Villette ar fi copleşit de numărul lor! 

Cu toate acestea, la o privire mai adâncă, temerile păreau să 
fie exagerate. Dar ele reveneau necontenit în sufletul 
inginerului, ca şi în cel al căpitanului. Şi cum să fi putut bănui 
că, dacă exista vreun pericol, nu pe locotenentul Villette şi pe 
oamenii lui plecaţi la Gizeb îi ameninţa, ci pe domnul de 
Schaller şi pe însoțitorii săi rămaşi în oază? 

Pe la şase şi jumătate furtuna era în toi. Mai mulţi copaci fură 
loviți de trăsnet şi puţin a lipsit ca până şi cortul inginerului să 
fie atins de fluidul electric. Ploaia cădea în şuvoaie, iar solul 
oazei, înmuiat de miile de pârâiaşe scurse spre şot, se schimba 
într-un fel de outtâ mlăştinoasă. În acelaşi timp, vântul izbea cu 
o putere înfiorătoare. Crengile se frângeau ca nişte bastonaşe 
de sticlă şi un mare număr de palmieri, smulşi din rădăcini, 
erau târâţi în derivă. 

Nu mai era cu putinţă să pui piciorul afară. Din fericire, caii 

fuseseră adăpostiţi la vreme sub un uriaş pâlc de arbori în stare 
să reziste uraganului şi, în ciuda spaimei provocate de furtună, 
reuşiră să-i ţină acolo. 
„Altfel se întâmplă însă cu catârii lăsaţi în poiană. 
Înspăimântaţi de bubuiturile trăsnetului, o luară la fugă prin 
oază, în ciuda eforturilor depuse de căruţaşi. Unul dintre spahii 
veni să-l anunţe pe căpitanul Hardigan, care strigă: 

— Trebuie prinşi din nou, cu orice preţ! 

— Cei doi tunisieni au şi pornit după ei, răspunse brigadierul. 

— Să meargă şi doi oameni de-ai noştri, ordonă ofiţerul. 
Catârii ăştia, dacă ajung să iasă din oază, sunt pierduţi... În 
câmp deschis nu-i mai poate prinde nimeni! 

Cu toate rafalele abătute asupra taberei, doi din cei patru 
spahii alergară în direcţia luminişului, luîndu-se după strigătele 
căruţaşilor, care se auzeau din când în când. 

De altfel, dacă intensitatea fulgerelor şi bubuiturile tunetului 
rămâneau constante, rafalele se potoliră totuşi brusc; slăbi 
vântul, slăbi şi ploaia. Întunericul era însă profund, abia la 
lumina fulgerelor se mai zărea ceva. 

Inginerul şi căpitanul Hardigan ieşiră din cort, urmaţi de 
domnul Francois, de brigadier şi de cei doi spahii rămaşi 
împreună cu ei în tabără. 

Se înţelege că, dată fiind ora înaintată, apoi violenţa furtunii 
ce avea să mai dureze, cu siguranţă, o parte din noapte, nu era 
cazul să se mai conteze pe întoarcerea locotenentului Villette. 
El şi cu oamenii lui urmau să-şi înceapă marşul abia a doua zi, 
când terenul Djeridului avea să devină din nou practicabil. 

Mari fură, prin urmare, surpriza şi mulţumirea căpitanului şi a 
însoţitorilor săi când auziră lătrături venind dinspre nord! 

De data aceasta nu se înşelau, un câine alerga spre oază şi 
chiar se apropia, în plină viteză. 

— 'Taie-cupa!... El e! strigă brigadierul. Îl recunosc după 
lătrat. 

— Înseamnă că Villette nu e departe! zise căpitanul Hardigan. 

Într-adevăr, dacă animalul acela credincios alerga înainte, 
detaşamentul trebuia să fie la vreo câteva sute de paşi. 

În clipa aceea, fără ca nimic să le fi anunţat apariţia, vreo 
treizeci de indigeni năvăliră asupra taberei, după ce se târâseră 
mai întâi pe la marginea oazei. Căpitanul, inginerul, 
brigadierul, domnul François şi cei doi spahii fură înconjurați 
înainte ca ei să-şi dea seama ce se întâmplă şi înhăţaţi înainte 
de a se fi putut apăra. Şi, în fond, ce ar fi putut face, puţini cum 
erau, împotriva bandei care îi luase prin surprindere? 

Totul fu jefuit cât ai bate din palme, jar caii luară, drumul 
şotului Melrir. 

Despărţiţi unii de alţii, puşi astfel în imposibilitate de a 
comunica, prinşii erau împinşi şi ei prin şot, urmaţi de câine. 
Erau deja departe când apărea în tabără locotenentul Villette 
fără să găsească pe nimeni din cei lăsaţi acolo dimineaţa şi 
crezând despre cai că, de bună seamă, în timpul uraganului 
scăpaseră din legături. 


Capitolul XIII OAZA ZENFIG 


În planul său geometric, adăugându-i mlaştinile Farfaria din 
nord, iar la sud alte depresiuni de aceeaşi natură precum şotul 
Merouan, şotul Melrir seamănă destul de bine cu un triunghi 
dreptunghic. De la nord la est, ipotenuza trasează o linie 
aproape dreaptă din direcţia Tahir-Nassou până într-un punct 
aflat sub paralela treizeci şi patru de grade, la capătul celui de- 
al doilea canal. Latura mare, capricios accidentată, merge de-a 
lungul amintitei paralele şi se prelungeşte, ca şi în est, cu nişte 
şoturi secundare. La vest, latura mică a triunghiului urcă spre 

târgul Tahir-Nassou, pe o direcţie aproape paralelă cu linia 
transsaharianului proiectat în prelungirea liniei Philippeville — 
Constantine — Batna — Biskra, şi al cărui traseu trebuia 
modificat spre a se evita o ramificaţie ce urma să-l lege de un 
port al noii mări, pe malul opus intrării în şot a celui de-al 
doilea canal. 

Lărgimea acestei mari depresiuni — mai puţin întinsă totuşi 
decât suprafaţa teritoriilor Djerid şi Fedjedj — măsoară 
cincizeci şi cinci de kilometri între punctul terminus al ultimei 
secţiuni din canal şi portul ce urmează să fie construit pe 
coasta occidentală, într-un loc încă nefixat definitiv între 
Chegga şi uedul Itel; proiectul care prevăzuse să se ajungă la 
Mraier, mult mai spre sud, părea abandonat. Dar depresiunea 
nu poate fi inundată decât pe şase mii de kilometri pătraţi, sau 
şase sute de mii de hectare, restul suprafeţei sale având 
înălţimi situate deasupra nivelului Mediteranei. În realitate, 
marea cea nouă trebuia să ocupe opt mii de kilometri pătraţi în 
spaţiul celor două şoturi, iar cinci mii urmau să rămână 
deasupra după ce Rharsa şi Melrir vor fi umplute în întregime. 
Părţile neinundabile deveneau astfel insule. Ele aveau să 
formeze în Melrir un fel de arhipelag, cuprinzând două insule 
mari. Prima, numită Hinguiz, alcătuia un dreptunghi strâmb în 
mijlocul şotului, împărţindu-l pe acesta din urmă în două părţi, 
cealaltă ar fi ocupat o poziţie extremă, între cele două laturi ale 
unghiului drept. Cât despre insulițe, ele se rânduiau în linii 
paralele în special spre sud-est. Navele care s-ar fi hazardat 
prin trecătorile acestui arhipelag trebuiau să ţină seama cu 
stricteţe de nivelele hidrografice stabilite, pentru a diminua 
riscurile unei navigaţii primejdioase. 

În cuprinsul celor două şoturi pe care apele urmau să le înece, 
se aflau câteva oaze cu câmpurile şi curmalii lor. E limpede că 
aceste proprietăţi trebuiau răscumpărate de la proprietarii lor. 
Dar, aşa cum apreciase căpitanul Roudaire, despăgubirea nu 
depăşise suma de cinci milioane de franci din fondurile 
Companiei franco-străine, care spera să-şi recupereze paguba 
din cele două milioane cinci sute de mii de hectare, pământ şi 
păduri, concesionate de guvern. 

Între diversele oaze din Melrir, una dintre cele mai 
importante se întindea pe trei-patru kilometri de la mijlocul 
ținutului Hinguiz către partea sa orientată spre nord. Prin 
urmare, după inundare, liziera ei avea să fie scăldată de apele 
septentrionale ale şotului. Oaza avea numeroşi palmieri de cel 
mai bun soi, ale căror curmale purtate de caravane sunt 
căutate pe pieţele din Djerid. Se numea Zenfig, iar legăturile 
sale cu principalele târguri — La Hammâ, Tozeur, Gabès — se 
reduceau la vizita rarelor caravane din sezonul recoltei. 

Sub uriaşii arbori din Zenfig se adăpostea o populaţie de trei 
până la patru sute de indigeni de neam tuareg, unul din 
triburile cele mai neliniştitoare din Sahara. Casele târguşorului, 
vreo sută la număr, presărau acea parte a oazei care urma să 
devină țărm de mare. Spre centru şi în afară, pe laturi, se 
întindeau câmpuri cultivate şi păşuni, în stare să asigure hrana 
tribului şi a animalelor lui domestice. Un ued destinat să devină 
braţ al noii mări, alimentat de pârâiaşele insulei, acoperea 
nevoile întregii populaţii. 

S-a spus aici că oaza Zenfig nu avea decât rare legături cu 
celelalte oaze ale provinciei Constantine. În ea se aprovizionau 
doar tuaregii nomazi care cutreierau deşertul. Locul era temut 
şi totodată redutabil. Pe cât le stătea în putere, caravanele 
evitau să treacă prin apropiere. De câte ori nu fuseseră însă 
atacate prin împrejurimile şotului de bande venite din Zenfig! 

Trebuie notat faptul că terenurile din jurul oazei erau dintre 
cele mai dificile, mai primejdioase. Pe lângă Hinguiz solul 
soţului nu oferea nici o siguranţă. Pretutindeni nisipuri 
mişcătoare unde o caravană s-ar fi scufundat cu totul. Peste 
aceste suprafeţe constituite de straturile pliocenului, nisipuri 
impregnate cu gips şi sare, treceau abia câteva poteci 
practicabile, cunoscute numai de localnici, şi pe care, ca să 
ajungi la oază, trebuia să mergi cu sufletul plin de teama de a 
nu fi înghiţit. Era însă clar că la Hinguiz se va acosta cu 
uşurinţă îndată ce apa avea să acopere crusta aceea moale, 
unde piciorul nu găsea nici un sprijin. Dar tocmai asta nu voiau 
tuaregii să îngăduie. Astfel că acolo se afla focarul cel mai 
activ, cel mai aprins al împotrivirii. Din Zenfig porneau 
necontenite apeluri la „războiul sfânt" contra străinilor. 

Printre multele triburi ale Djeridului, cel din Zenfig era cel 
mai important şi avea o influenţă considerabilă asupra tuturor 
celorlalte. Putea să şi-o exercite în deplină siguranţă, fără grija 
că va fi tulburat în refugiul său aproape inaccesibil. Dar acest 
avantaj urma să se risipească definitiv în ziua când apele Sirtei 
Mici, inundând şotul în întregime, aveau să facă din Hinguiz 
insula centrală a depresiunii Melrir. 

Tocmai în oaza Zenfig rasa tuaregă se păstrase în toată 
puritatea ei autentică. Obiceiurile, datinile nu suferiseră acolo 
nici o alterare. Oameni frumoşi, cu o fizionomie gravă, ţinută 
mândră, mers lent. plin de demnitate; toţi se împodobesc cu 
inelul de serpentin! verde, care, dacă e să-i crezi, dă braţului 
drept mai multă putere. Foarte curajoşi, nu se tem de moarte. 
Încă mai poartă costumul strămoşilor, acea gandoura din 


1 Serpentin: silicat natural de magneziu de culoare galben- 
verzuie. (N. trad.) 

stambă de Sudan, cămaşă alb-albastră, pantalon strâns la 
gleznă, sandale din piele, fes fixat pe cap cu o năframă răsucită 
în formă de turban, de care se prinde vălul ce coboară până în 
dreptul gurii şi apără buzele de praf. 

Femeile, superbe, cu ochi albaştri, sprâncene dese, gene 
lungi, au faţa liberă şi nu-şi pun niciodată văl, poate doar 
înaintea străinilor, în semn de respect. Nu întâlneşti mai multe 
într-un cămin de-al tuaregilor, care, contrar preceptelor 
Coranului, nu admit poligamia, dar admit divorţul. 

Aşadar, în acest loc din Melrir tuaregii constituiau o populaţie 
aparte. Nu se amestecau deloc cu alte triburi ale Djeridului. 
Dacă se întâmpla să iasă, la îndemnul căpeteniilor, dincolo de 
oaza lor, o făceau doar pentru vreo incursiune fructuoasă, când 
trebuia jefuită vreo caravană sau pedepsită vreo oază rivală. Şi 
într-adevăr, tuaregii din Zenfig erau nişte pirați de temut, ale 
căror agresiuni se produceau uneori, peste întinderile Tunisiei 
meridionale, până în apropiere de Gabes. Împotriva acestor 
bandiți autorităţile militare organizau expediţii. Ei reuşeau însă 
să se pună repede la adăpost în asemenea refugii îndepărtate 
din Melrir. 

De fapt, dacă tuaregul este mai degrabă sobru, dacă nu se 
hrăneşte nici cu peşte, nici cu vânat, dacă nu consumă decât 
puţină carne, dacă îi ajung curmalele, smochinele, fructele de 
Salvadora persica, făina, lactatele, ouăle, are în schimb sclavi 
care-l servesc, acei imrhad însărcinaţi cu o mulţime de treburi, 
căci pentru orice fel de muncă el n-are decât dispreţ. Cât 
despre ifguna, asceţii musulmani, vânzătorii de amulete, 
influenţa lor este foarte serioasă asupra neamului tuareg, în 
special în acea parte din Melrir. Şi tocmai acei fanatici 
propovăduiau revolta împotriva proiectului de mare sahariană. 
Tuaregul e, de altfel, superstiţios, crede în spirite, se teme de 
strigoi în aşa măsură încât nu-şi plânge morţii de teamă să nu-i 
reînvie, iar în familie numele defunctului se stinge odată cu el. 

Iată, în câteva cuvinte, tribul din Zenfig căruia îi aparţinea 
Hadjar. Fusese întotdeauna recunoscut drept căpetenie până in 
ziua când căzu în mâinile căpitanului Hardigan. 

Acolo era şi leagănul familiei sale, atotputernică în mijlocul 
oamenilor aparte din Zenfig, ca şi asupra altor triburi din 
depresiunea Melrir. Şotul avea numeroase oaze, fie în diverse 
puncte din Hinguiz, fie în restul perimetrului său întins. 

Alături de Hadjar, mama lui, Djemma, era profund venerată 
printre triburile tuarege. La femeile din Zenfig, acest sentiment 
mergea până la adoraţie. Toate împărtăşeau ura nutrită de 
Djemma faţă de străini. Ea le fanatiza aşa cum fiul ei îi fanatiza 
pe bărbaţi, şi să nu uităm ce influenţă avea Djemma asupra lui 
Hadjar — influenţă pe care o au toate femeile tuarege. Ele sunt 

în fond mai instruite decât soţii şi fraţii lor. Ştiu să scrie, pe 
când bărbatul abia ştie să citească, iar în şcoli ele predau limba 
şi gramatica. In ce priveşte întreprinderea căpitanului 
Roudaire, opoziţia lor nu cedase nici o clipă. 

Aceasta era situaţia înaintea arestării şefului tuareg. 
Diferitele triburi din Melrir, ca şi cel stabilit în oaza Zenfig, 
urmau să fie ruinate odată cu inundarea şoturilor. N-aveau să-şi 
mai poată continua meseria de pirați. Nici o caravană nu va mai 
traversa Djeridul între Biskra şi Gabès. În plus, vor fi uşor de 
urmărit până în bârlog atunci când navele se vor putea apropia 
de ei, când nu-i va mai proteja solul instabil în care caii şi 
călăreţii riscau să se scufunde la fiecare pas. Se ştie în ce 
condiţii fusese luat prizonier Hadjar, după o întâlnire cu spahiii 
căpitanului Hardigan, cum a fost închis în fortul din Gabes şi 
cum, cu ajutorul mamei sale, al fratelui şi al câtorva dintre 
credincioşii lui, Ahmet, Harrig, Horeb, reuşise să evadeze în 
ajunul zilei când un vas urma să-l ducă la Tunis spre a fi judecat 
de un consiliu de război. Trebuie să se mai ştie şi faptul că, 
după evadare, Hadjar avusese norocul să străbată regiunea 
şoturilor, ajungând în oaza Zenfig, acolo unde veni curând şi 
Djemma. 

Totuşi, când vestea arestării lui Hadjar ajunse la Zenfig, ea 
provocă acolo o extraordinară tulburare. Căpetenia căreia 
partizanii săi îi erau devotați până la moarte căzuse în mâinile 
duşmanului! Mai puteau oare spera că o să scape? Nu cumva 
era condamnat dinainte? ...Cu câtă bucurie fu întâmpinată, prin 
urmare, sosirea lui! Fugarul fu purtat în triumf. Din toate 
părţile izbucniră explozii de 

bucurie, pretutindeni băteau tabel, adică tobele, şi cântau 
rebaza, viorile orchestrelor tuarege. Profitând de acel incredibil 
delir, Hadjar n-ar fi trebuit să facă decât un semn ca să-i 
arunce pe toţi credincioşii săi asupra târgurilor din Djerid. 

Dar Hadjar ştiu cum să potolească pasiunile năvalnice ale 
tuaregilor. În faţa pericolului de a se relua lucrările, treaba cea 
mai presantă era să se garanteze securitatea oazelor din 
unghiul de sud-vest al şotului. Nu li se putea îngădui străinilor 
să transforme depresiunea Melrir într-un vast bazin navigabil, 
pe care navele să-l străbată în toate sensurile. Aşadar, mai întâi 
de toate, trebuiau date peste cap lucrările la canal. 

Dar, în acelaşi timp, Hadjar află că în mai puţin de patruzeci 
şi opt de ore expediţia condusă de căpitanul Hardigan avea să 
facă popas la capătul canalului, unde urma să întâlnească o 
alta, venită mai înainte din provincia Constantine. 

Aşa pornise acel atac, condus de Hadjar însuşi, asupra ultimei 
secţiuni a canalului şi care îi împrăştiase pe cei dintâi lucrători 
angajaţi de Societate. De treaba asta se ocupară câteva sute de 
tuaregi. Apoi, după ce astupaseră canalul pe jumătate, se 
reîntoarseră la Zenfig. 

lar dacă Mezaki se aflase la Goleah, era pentru că acolo îl 
lăsase căpetenia lui, şi dacă el declarase că Hadjar nu luase 
parte la atacarea şantierului, o făcuse anume ca să-l înşele pe 
căpitan, şi dacă afirmase că muncitorii se refugiaseră la Gizeb, 
era pentru ca o parte a detaşamentului să fie trimisă în direcţia 
aceea şi, în sfârşit, dacă în momentul de faţă inginerul, 
căpitanul şi patru dintre însoțitorii lor erau prizonierii lui 
Hadjar, explicaţia trebuie căutată în faptul că aceştia, surprinşi 
de vreo treizeci de tuaregi ajunşi, sub ordinele lui Sohar, în 
împrejurimile oazei Goleah, fuseseră conduşi spre Zenfig 
înainte de a se fi întâlnit cu spabhiii locotenentului Villette. 

Odată cu cei şase prizonieri, tuaregii se înstăpâniseră pe caii 
rămaşi în tabără, al inginerului, al ofițerului, al brigadierului şi 
ai celor doi spahii. Domnul François, care până atunci 
călătorise într-una din cele două căruţe ale expediției, nu 
călărise deloc de la plecarea din Gabes. La două sute de paşi de 
şantier aşteptau însă caii şi dromaderii cu care venise banda. 
Acolo, prizonierii fură obligaţi să-şi încalece animalele proprii, 
pe când una dintre cămile îi era rezervată domnului François, 
nevoit, de bine, de rău, să se caţăre în spinarea jivinei. Întreaga 
trupă dispăru apoi în noaptea furtunoasă, sub un cer incendiat. 

Este cazul să observăm că Taie-cupa, câinele sergentului- 
major Nicol, sosise în momentul atacului şi, neştiind că în urma 
lui venea detaşamentul, Sohar îl lăsă să-i însoţească pe 
prizonieri. 

În vederea acelei lovituri organizate de Hadjar, tuaregii se 
aprovizionaseră cu alimente pentru câteva zile, iar doi mehari 
încărcaţi din belşug asigurau hrana bandei până la întoarcere. 

Călătoria se anunţa foarte dificilă, căci erau de străbătut vreo 
cincizeci de kilometri între extremitatea orientală a şotului şi 
oaza Zenfig. 

Prima etapă îi conduse pe prizonieri la locul unde Sohar 
făcuse popas înainte de a ataca tabăra de la Goleah. Tocmai 
acolo se opriră tuaregii, luînd toate măsurile pentru ca nici 
căpitanul Hardigan şi nici însoțitorii acestuia să nu poată fugi. 
Petrecură o noapte înfiorătoare, fiindcă vremea rea nu se potoli 
decât spre ziuă. Ca adăpost aveau doar frunzişul unui pâlc de 
palmieri. Înghesuiţi unii în alţii, pe când tuaregii se învârteau 
pe lângă ei, dacă nu puteau fugi, puteau cel puţin să discute, şi 
despre ce altceva dacă nu despre agresiunea aceea atât de 
neaşteptată, ale cărei victime erau? Nimic nu-i îndreptăţea să 
creadă că acolo fusese mâna lui Hadjar. Spiritul de revoltă ce 
stăpânea diversele triburi din Djerid şi mai ales din Melrir 
explica destul de bine lucrurile. Unii dintre şefii tuaregi trebuie 
să fi aflat de apropiata sosire a unui detaşament de spahii pe 
şantier. Nomazii le vor fi adus la cunoştinţă că un inginer al 
Companiei venea să inspecteze marginile şotului Melrir, înainte 
ca ultimele lovituri de cazma să spargă pragul Gabes. 

Abia atunci se întrebă căpitanul Hardigan cu seriozitate dacă 
nu cumva fusese înşelat de indigenul întâlnit cu o zi în urmă la 
Goleah, şi nu le ascunse tovarăşilor săi presupunerea. 

— Trebuie că aveţi dreptate, dom’ căpitan, zise brigadierul. 
Animalul ăla nu mi-a inspirat nici o încredere. 

— Dar atunci, observă inginerul, ce s-a întâmplat cu 
locotenentul Villette? Nu i-o fi găsit nici pe Pointar, nici pe 
muncitori în oaza Gizeb... 

— Admiţând că a ajuns până acolo, reluă căpitanul. Dacă 
Mezaki e trădătorul pe care îl bănuim, nu avea alt scop decât 
să-i îndepărteze pe Villette şi pe oamenii lui şi să-i lase pe drum 
cu buza umflată. 

— Şi cine ştie dacă nu se va întoarce la banda asta care a 
tăbărât asupra noastră! strigă unul dintre spahii. 

— Nu m-ar mira deloc, mărturisi Pistache. Şi, când mă 
gândesc, cât de puţin a lipsit, un sfert de oră cel mult, ca 
locotenentul nostru să ajungă la timp, să dea năvală asupra 
acestor ticăloşi şi să ne elibereze! 

— Într-adevăr, adăugă domnul Francois, detaşamentul nu 
putea fi departe, din moment ce am auzit lătratul câinelui 
aproape în clipa când ne surprindeau tuaregii. 

— Ah! Taie-cupa... Taie-cupa! repeta brigadierul Pistache. 
Unde-o fi acum? Ne-o fi urmat până aici? Sau mai degrabă s-a 
întors la stăpânul lui, să-l facă să înţeleagă... 

— Uite-l... uite-l! zise chiar atunci unul dintre spahii. 

Este uşor de imaginat ce primire îi făcură lui Taie-cupa. Câte 
mângâieri i-au fost dăruite şi de câte ori l-a sărutat Pistache pe 
cap! 

— Da, Taie-cupa, da... suntem chiar noi! Dar ceilalţi?... 
majurul nostru, Nicol... stăpânul tău... a sosit? 

Taie-cupa ar fi răspuns bucuros prin nişte  lătrături 
semnificative. Dar brigadierul îi făcu semn să tacă. Tuaregii 
puteau crede, în fond, că şi câinele fusese împreună cu 
căpitanul în tabăra din Goleah, aşa că era normal să vrea să-i 
urmeze. i 

Până unde aveau să fie duşi? În ce parte a Djeridului? Poate 
că în vreo oază pierdută din şotul Melrir... poate că până în 
adâncul imensei Sahare? 

Dimineaţa, prizonierii primiră mâncare, turtă dintr-un 
amestec de cuşcuş şi curmale, iar ca băutură, apă din uedul ce 
trecea prin marginea boschetului. 

De unde stăteau, aveau vedere spre şot, ale cărui cristale de 
sare scânteiau în lumina soarelui abia înălţat. La est, însă, 
privirea era oprită brusc de bariera dunelor. Era deci imposibil 
să vezi oaza Goleah. 

Prin urmare, domnul de Schaller, căpitanul Hardigan şi 
însoțitorii lor întoarseră zadarnic capetele spre est, poate în 
speranţa că-l vor zări pe locotenent îndreptându-se spre partea 
aceea a şotului. 

— Căci, în fine, repeta ofiţerul, n-am nici o îndoială că Villette 
a sosit aseară la Goleah. Şi, nemaigăsindu-ne, descoperind 
tabăra părăsită, cum ai putea crede că n-a pornit imediat în 
căutarea noastră? 

— Dacă nu cumva l-au atacat şi pe el, pe când urca spre oaza 
Gizeb, observă inginerul. 

— Aşa-i, aşa-i! Tot ce se poate, cu ticălosul de Mezaki! spuse 
Pistache. Ah! Dacă-mi pică vreodată în mână, aş vrea să-mi 
crească gheare în ziua aceea, ca să-i sfâşii pielea de netrebnic... 

Chiar atunci Sohar dădu ordin de plecare. Mergând spre el, 
căpitanul Hardigan întrebă: 

— Ce vrei cu noi? 

Sohar nu răspunse. 

— Unde ne duci? 

Sohar se mulţumi să poruncească brutal: 

— IÎncălecaţi! 

Fură nevoiţi să se supună şi, lucru cu totul neplăcut, domnul 
François n-avu în dimineaţa aceea posibilitatea să se 

bărbierească. Deodată, brigadierul nu-şi putu reţine un strigăt 
de indignare: 

— Uite-l!... Uite-l! repetă el. 

Toate privirile se îndreptară spre cel arătat de Pistache 
tovarăşilor săi. 

Era Mezaki. După ce condusese detaşamentul până la Gizeb, 
dispăruse şi, în răstimpul nopţii, se alăturase bandei lui Sohar. 

— N-avem nimic să-i spunem acestui mizerabil! consideră 
căpitanul Hardigan şi, cum Mezaki îl privea cu obrăznicie, îi 
întoarse spatele. 

Atunci domnul Francois observă: 

— Hotărât lucru, tuaregul ăsta nu pare să fie o persoană 
recomandabilă... 

— Te cred! replică Pistache, care, prin această expresie din 
limbajul curent îl tutuia pentru prima dată pe domnul François, 
ceea ce nu-l jigni deloc pe bărbatul acela pedant. 

Furtunii din ajun îi urmă un timp splendid. Nici un nor pe cer, 
nici o boare de vânt prin şot. Astfel că mersul fu destul de 
dificil. În acea parte a depresiunii nu se afla nici o oază, iar 
trupa avea să găsească din nou adăpostul copacilor abia pe 
înălţimea Hinguiz. 

Sohar îi dădea zor cu marşul. Se grăbea să ajungă la Zenfig, 
unde îl aştepta fratele său. De fapt, nimic nu le îngăduia încă 
prizonierilor să presupună că intraseră în mâinile lui Hadjar. 
Căpitanul Hardigan şi domnul de Schaller îşi imaginau, nu fără 
motiv, că acea ultimă agresiune avusese altceva în vedere 
decât jefuirea taberei de la Goleah, care nu merita osteneala. 
Atacul trebuia să fie mai degrabă o răzbunare a triburilor din 
Melrir, şi cine ştie dacă nu cumva căpitanul şi însoțitorii săi 
urmau să plătească, poate cu libertatea, poate cu viaţa, 
proiectul mării sahariene! 

Prima zi cuprindea două etape de marş, însumând douăzeci şi 
cinci de kilometri. Căldura fusese, dacă nu copleşitoare, fiindcă 
vremea nu trăgea spre furtună, în orice caz foarte intensă. Cel 
mai mult suferi pe drum, fireşte, domnul Francois, cocoţat pe 
spinarea unui mehar. Nu prea obişnuit cu scuturăturile acestor 
animale, era pur şi simplu zdrobit şi trebuiră să-l lege ca să nu 
cadă, într-atât de lipsit de fineţe galopa cămila lui. 

Noaptea trecu în linişte, dar tăcerea fu tulburată de răgetele 
răguşite ale fiarelor sălbatice care dădeau târcoale prin şot. 

În timpul acestor prime etape, Sohar trebui să urmeze 
anumite poteci cunoscute de el foarte bine, ca să nu se 
împotmolească în mlaştină. A doua zi, însă, călcară pe solul cu 
o bună stabilitate al platoului Hinguiz. 

Marşurile din ziua de 15 aprilie se desfăşurară, aşadar, în 
condiţii mai acceptabile decât cele din ajun şi, spre seară, 

Sohar ajunse cu prizonierii săi în oaza Zenfig. Şi care nu le fu 
surpriza, apoi neliniştea perfect îndreptăţită, când se pomeniră 
faţă în faţă cu Hadjar! 


Capitolul XIV ÎN CAPTIVITATE 


Clădirea în care fură conduşi prizonierii lui Sohar era vechea 
fortăreață a târgului. De mulţi ani ajunsese o ruină. Zidurile ei 
şubrede încununau o colină nu prea înaltă, aflată la marginea 
dinspre nord a oazei. Odinioară cetatea, un simplu fort, servise 
tuaregilor din Zenfig în luptele purtate de triburi între ele 
pretutindeni în Djerid. Dar, după pacificare, nu se mai ocupase 
nimeni nici de reparaţii, nici de buna întreţinere a clădirii. 

Un sour cu nenumărate spărturi servea drept incintă 
fortăreței dominate de souma'ah, un fel de minaret fără vârf, de 
unde se putea vedea departe, în toate direcţiile. 

Totuşi, oricât ar fi fost de şubred, fortul mai avea unele părţi 
locuibile în centrul construcţiei. Două sau trei încăperi cu acces 
spre o curte interioară, nemobilate şi lipsite de tapet, 
despărțite prin pereţi groşi, puteau oferi adăpost de furtunile 
anotimpului cald şi de frigul anotimpului rece. 

Acolo fură conduşi inginerul, căpitanul Hardigan, brigadierul 
Pistache, domnul Francois şi cei doi spahii, de cum ajunseră în 
Zenfig. 

Hadjar nu le adresase nici un cuvânt, iar Sohar, care îi duse în 
fortăreață escortaţi de o duzină de tuaregi, nu răspunse la nici 
una din întrebările lor. Se înţelege că, în momentul atacului, 
căpitanul Hardigan şi tovarăşii lui nu avuseseră posibilitatea să 
se repeadă la arme — săbii, revolvere, carabine. Ei fură de 
altfel scotociţi prin buzunare şi jefuiţi de puţinii bani pe care îi 
aveau asupra lor, iar domnului François, pe bună dreptate 
indignat, bădăranii aceia îi confiscara briciul. 

Când Sohar îi lăsă singuri, căpitanul şi inginerul avură mai 
întâi grijă să exploreze fortăreaţa. 

— Când eşti zăvorât într-o închisoare, observă domnul de 
Schaller, primul lucru pe care trebuie să-l faci este să o vizitezi. 

— Iar al doilea, să evadezi! adăugă căpitanul Hardigan. 

Străbătură, deci, cu toţii, curtea interioară în mijlocul căreia 
se înălța minaretul. Era cazul să recunoască imediat că zidurile 
înconjurătoare, de vreo douăzeci de picioare înălţime, nu 
puteau fi escaladate. Aici nu descoperiră nici o breşă de felul 
celor existente în acel sour exterior ce mărginea drumul de 
acces. Din pomenitul drum intrai în curtea centrală printr-o 
singură poartă. Ea fusese închisă de Sohar, iar uşile ei groase, 

prevăzute cu bare de fier, ar fi rezistat oricărei încercări de a le 
forţa. 

Or, nu se putea ieşi decât prin această poartă şi mai era de 
presupus faptul că împrejurimile fortăreței nu rămâneau 
nesupravegheate. 

Veni noaptea, o noapte petrecută de prizonieri într-o beznă 
absolută. N-avură de unde să-şi facă rost de lumină. La fel şi în 
ce priveşte alimentele. În primele ore, aşteptară în zadar să li 
se aducă mâncare, sau apă, căci erau chinuiţi de sete. Poarta 
nu se deschise. 

Prizonierii cercetaseră curtea în lumina scurtului amurg, apoi 
se adunară într-una din încăperi, unde nişte mănunchiuri de 
iarbă alfa, uscată, ţineau loc de paturi. Căzură atunci pradă 
unor gânduri cumplit de triste. Printre alte fraze schimbate 
între ei, brigadierul simţi nevoia să spună: 

— Oare ticăloşii ăia vor să ne lase să pierim de foame? 

_Nu, nu acesta era lucrul de care trebuiau să se teamă. 
Înaintea ultimei etape de marş, la zece kilometri de Zenfig, 
banda făcuse popas, iar captivii îşi primiseră partea lor din 
proviziile cărate de mehari. Seara, desigur, căpitanul Hardigan 
şi însoțitorii săi ar mai fi pus bucuros ceva în gură. Dar foamea 
nu putea deveni insuportabilă decât dacă a doua zi în zori nu li 
s-ar fi adus hrană suficientă. 

— Să încercăm să dormim, zise inginerul. 

— Şi să ne visăm lângă o masă îmbelşugată, adăugă 
brigadierul. Cotlete, o gâscă îndopată, salată... 

— Nu mai continua, brigadiere, îl sfătui domnul Francois, ne- 
ar mulţumi şi o supă bună cu bucăţi de slănină! 

Acum, care erau intenţiile lui Hadjar în legătură cu 
prizonierii? Îl recunoscuse în mod precis pe căpitanul 
Hardigan. Nu dorea oare să-l pedepsească, avându-l în mână în 
acest moment? Nu-l va trimite la moarte, iar pe tovarăşii săi 
împreună cu el? 

— N-aş crede, declară domnul de Schaller. E puţin probabil 
ca viaţa să ne fie în pericol. Tuaregii, dimpotrivă, au interesul 
să ne ţină ostatici ca să se asigure pentru viitor. E de presupus 
că Hadjar şi ai lui, vrând să împiedice terminarea lucrărilor la 
canal, îşi vor relua atacurile asupra şantierului 347, dacă 
muncitorii Societăţii se întorc acolo. Iar într-o nouă încercare, 
Hadjar poate eşua. Poate cădea din nou în mâinile autorităţilor, 
şi de data asta va fi atât de bine păzit încât nu va mai reuşi să 
scape. Prin urmare, e spre binele lui să ne mai aibă în mână... 
până în ziua când, ameninţat să fie la rândul său înhăţat din 
nou, Hadjar va spune: „Viaţa mea şi a tovarăşilor mei în 
schimbul prizonierilor" şi, cu siguranţă, îi vor împlini dorinţa... 
Cred că ziua aceea nu-i departe, întrucât cele două lovituri 

îndrăzneţe ale lui Hadjar trebuie să fie de-acum cunoscute şi 
curând se va pomeni cu trupe trimise să ne elibereze, militari şi 
jandarmi din Maghzen. 

— S-ar putea să ai dreptate, răspunse căpitanul Hardigan. 
Dar să nu uităm că Hadjar e răzbunător şi crud. Are deja 
reputaţie în acest sens. Nu-i stă în fire să gândească aşa cum 
gândim noi. Are de împlinit o răzbunare personală. 

— Şi chiar împotriva dumneavoastră, dom’ căpitan, observă 
brigadierul Pistache, fiindcă l-aţi încolţit pur şi simplu acum 
câteva săptămâni. 

— E drept, brigadiere, şi chiar mă mir că, recunoscându-mă şi 
ştiind cine sunt, nu s-a dedat imediat la violenţe... De fapt, o să 
vedem... Lucru sigur e că suntem în mâinile lui şi că nu ştim 
nimic despre Villette şi Pointar, cum nici ei nu ştiu nimic 
despre noi. Aşa că, scumpe domnule de Schaller, n-o să fiu eu 
preţul libertăţii lui Hadjar şi nici trofeul vieţii lui de tâlhar. 
Trebuie să scăpăm cu orice preţ, iar când va veni momentul 
potrivit, am să fac tot posibilul ca să ies de aici. In ce mă 
priveşte, vreau să apar în faţa camarazilor mei liber, nu ca un 
prizonier eliberat prin schimb, şi mai vreau să-mi păstrez viaţa 
ca să mă văd, cu revolverul ori cu sabia în mână, faţă în faţă cu 
banditul ăla care, luîndu-ne prin surprindere, ne-a înhăţat pe 
toţi. 

Dacă domnul de Schaller şi căpitanul Hardigan făceau planuri 
de evadare, Pistache şi domnul Francois, oricât de hotărâți ar fi 
fost să-şi urmeze şefii, contau în primul rând pe ajutoare din 
afară şi, poate, chiar şi pe inteligenţa amicului lor Taie-cupa. 

Asta era, de fapt, situaţia; trebuiau s-o accepte. 

Să ne aducem aminte că, de la plecarea lor, Taie-cupa îi 
urmase pe prizonieri până la Zenfig, fără ca tuaregii să fi avut 
vreo intenţie de a-l alunga. Dar când căpitanul Hardigan şi 
camarazii lui fuseseră duşi în fortăreață, nu-l lăsară pe 
credinciosul animal împreună cu ei. O făcuseră intenţionat? Era 
greu de ghicit. Neîndoielnic era însă faptul că toţi îi regretau 
lipsa. Şi totuşi, dacă ar fi fost acolo, ce serviciu le-ar fi putut 
face, oricât de inteligent şi devotat le era? 

— Nu se ştie... nu se ştie, repeta brigadierul Pistache, stând 
de vorbă cu domnul François. Câinii au din instinct idei pe care 
oamenii nu le au. Dacă-i vorbim lui Taie-cupa despre stăpânul 
său Nicol, despre prietenul său Dă-i-nainte, poate că din 
proprie iniţiativă o să se repeadă în căutarea lor. E adevărat că, 
din moment ce noi nu putem ieşi din curtea asta, nici Taie-cupa 
n-ar putea... Nu contează, aş vrea să-l am aici! Numai să nu-i 
facă vreun rău brutele de afară... 

Domnul Frangois se mulţumi să dea din cap fără să răspundă, 
frecându-şi bărbia şi obrajii deja aspri din cauza firelor de păr 
crescute. 

Tot aşteptând zadarnic să li se aducă ceva de mâncare, 
prizonierilor nu le mai rămânea decât să se odihnească puţin, 
lucru de care simțeau că au mare nevoie. Se întinseră pe 
legăturile de alfa şi, mai devreme sau mai târziu, reuşiră să 
adoarmă cu toţii, spre a se trezi în zori, după o noapte destul de 
proastă. 

— Din faptul că n-am cinat aseară, întrebă pe bună dreptate 
nemulţumit domnul François, trebuie să tragem cumva 
concluzia că nu vom mânca nici în dimineaţa asta? 

— Ar fi neplăcut, aş zice chiar jalnic! veni replica 
brigadierului Pistache, care căsca să-şi rupă fălcile, de data 
aceasta nu de somn, ci de foame. 

Prizonierii fură, curând, foarte preocupaţi de acea problemă 
întru totul vrednică de interes. Peste o oră, vreo doisprezece 
tuaregi conduşi de Ahmet pătrundeau în curte şi lăsau acolo o 
turtă asemănătoare cu cea din ajun, carne rece, curmale, cât să 
ajungă pentru şase persoane vreme de o întreagă zi. Câteva 
ulcioare conţineau o bună cantitate de apă, scoasă din uedul ce 
traversa oaza Zenfig. 

Căpitanul Hardigan vru încă o dată să afle care era soarta 
rezervată lor de către şeful tuareg. Îl întrebă pe Ahmet. 

Acesta, la fel ca Sohar în ajun, nu binevoi să răspundă. Avea, 
de bună seamă, dispoziţii să procedeze astfel şi ieşi din curte 
fără să fi rostit măcar un cuvânt. Trei zile se scurseră, 
neaducând vreo schimbare a situaţiei. Să încerce să evadeze 
din fortăreață era imposibil, cel puţin prin escaladarea zidurilor 
înalte, operaţie cu neputinţă de făcut în lipsa unei scări. Poate 
că, odată trecute zidurile la adăpostul întunericului, căpitanul 
Hardigan şi însoțitorii săi ar fi reuşit să fugă de-a curmezişul 
oazei? Nici măcar nu părea că fortăreaţa ar fi păzită pe 
dinafară, căci nici ziua şi nici noaptea nu se auzea vreun 
zgomot de paşi pe drumul de acces. In fond, la ce bun? Zidurile 
constituiau un obstacol de netrecut, iar poarta curţii nu putea fi 
forţată. 

Altfel, încă din primele zile ale încarcerării, brigadierul 
Pistache îşi putuse da seama de felul cum era aşezată oaza. 
După multe eforturi, riscând să-şi rupă gâtul de o sută de ori, 
reuşise să ajungă, pe scara dărăpănată, în vârful minaretului 
căruia îi lipsea calota superioară. 

De acolo, uitându-se prin ultimele ambrazuri, convins că nu 
putea fi văzut, cercetase panorama largă, desfăşurată dinaintea 
ochilor săi. 

Sub el, în jurul fortăreței, se întindea târgul, printre copacii 
oazei Zenfig. Mai încolo, teritoriul Hinguiz se prelungea vreo 
trei-patru kilometri la est, ca şi la vest. Înspre nord se înşira 
cea mai mare parte a clădirilor, foarte albe în contrast cu 
vegetaţia întunecată. După locul ocupat de una din ele, după 
mulţimea acareturilor cuprinse între zidurile ei, după agitația 
din faţa porţii, după numeroasele flamuri ce fluturau în vânt 
deasupra intrării, brigadierul îşi zise, pe bună dreptate, că 
aceea era reşedinţa lui Hadjar, şi nu se înşela. 

În după-amiaza zilei de 20, reluîndu-şi postul de observaţie 
din vârful minaretului, brigadierul remarcă o mare însufleţire 
în târg, ale cărui case se goleau încetul cu încetul. Ba chiar se 
părea că o mulţime de indigeni veneau, străbătând oaza, din 
diferite puncte ale platoului Hinguiz. Şi nu erau nicidecum 
caravane de-ale negustorilor, căci nu-i însoțea nici un mehar, 
nici un animal de povară. 

Cine ştie dacă nu cumva, chemaţi de Hadjar, se întruneau în 
ziua aceea la Zenfig pentru vreo adunare importantă? Şi într- 
adevăr, piaţa principală fu năpădită curând de o mulţime 
impresionantă. 

Văzând ce se petrecea, brigadierul îşi zise că trebuia să-l 
informeze pe căpitan, şi-l chemă. 

Căpitanul Hardigan nu ezită să se caţăre lângă Pistache, în 
locul acela strâmt din minaret, dar şi urcuşul lui fu însoţit de 
eforturi cumplite. 

Negreşit şi fără nici o îndoială, un fel de consfătuire la care 
panicipau mai multe sute de tuaregi fusese convocată chiar 
atunci la Zenfig. Strigătele se auzeau, gesturile se vedeau din 
vârful pomenitului souma'ah şi toată această forfotă nu conteni 
decât la sosirea unui anume personaj, urmat de un bărbat şi o 
femeie, ieşiţi cu toţii din casa indicată de brigadier ca fiind, de 
bună seamă, a căpeteniei tuarege. C 

— Hadjar... e chiar el! strigă căpitanul Hardigan. Il recunosc. 

— Aveţi dreptate, dom’ căpitan, întări Pistache. Şi eu îl 
recunosc. 

Era într-adevăr Hadjar, cu mama sa, Djemma, cu Sohar, 
fratele lui, aclamaţi de cum intrară în piață. 

Apoi se lăsă liniştea. Inconjurat de mulțime, Hadjar luă 
cuvântul şi, timp de o oră, întrerupt uneori de strigăte 
entuziaste, predică acelei mulțimi de indigeni. Cuvintele lui nu 
puteau fi, însă, auzite nici de căpitan, nici de brigadier. Alte 
aclamații izbucniră când întrunirea luă sfârşit şi, odată cu 
întoarcerea lui Hadjar la locuinţa lui, târgul se scufundă în 
liniştea sa dintotdeauna. 

Căpitanul Hardigan şi Pistache coborâră neîntârziat în curte 
şi împărtăşiră camarazilor lor cele observate. 

— Presupun că întrunirea a avut drept scop să protesteze 
împotriva inundării şoturilor, zise inginerul, şi va fi urmată în 
mod precis de noi agresiuni. 

— Aşa cred şi eu, declară căpitanul Hardigan. Ar putea fi un 
indiciu că Pointar s-a reinstalat la secţiunea din Goleah. 

— Dacă nu cumva e vorba despre noi, zise brigadierul 
Pistache şi toţi ticăloşii ăia s-or fi adunat ca să asiste la 
masacrul prizonierilor! 

O lungă tăcere urmă acestei observaţii. Căpitanul şi inginerul 
schimbaseră o privire ce trăda gândurile lor ascunse. Oare nu 
era cazul să te temi că şeful tuareg se hotărâse să treacă la 
represalii, că voia să dea un exemplu de execuţie publică şi că 
diferite triburi din Hinguiz fuseseră convocate la Zenfig în 
acest scop? lar pe de altă parte cum să mai poţi spera vreun 
ajutor, care ar putea veni sau de la Biskra, sau din Goleah, de 
vreme ce locotenentul Villette habar n-avea unde fuseseră duşi 
prizonierii şi în mâinile cărui trib căzuseră? Or, înainte de a 
cobori din minaret, căpitanul Hardigan şi  brigadierul 
parcurseseră încă o dată cu privirea toată acea parte din Melrir 
care se întindea înaintea lor. Pustie la nord ca şi la sud, tot 
pustie şi porţiunea prelungită la est şi la vest de marginile 
platoului Hinguiz, care urma să devină o insulă după inundarea 
şotului. Nici o caravană nu se arăta prin depresiunea aceea 
largă. Cât despre detaşamentul locotenentului Villette, 
admițând că explorările l-ar fi purtat spre Zenfig, ce-ar fi putut 
face puţinii săi oameni împotriva unui târg întreg? Nu le mai 
rămânea, aşadar, decât să aştepte desfăşurarea evenimentelor, 
şi cu câtă nelinişte! Nu se putea oare deschide, dintr-o clipă în 
alta, poarta fortăreței ca să intre Hadjar şi bandiții lui? 

Le-ar fi putut rezista, dacă şeful tuareg ar fi poruncit să fie 
duşi în piaţă şi executaţi? Şi, dacă asta nu se va întâmpla 
astăzi, n-avea să se întâmple totuşi mâine? 

Ziua se scurse, însă, fără să aducă vreo modificare a situaţiei. 
Cele câteva provizii puse în curte de dimineaţă le ajunseră şi, la 
venirea serii, se întinseră pe aşternutul de alfa în încăperea 
unde îşi petrecuseră şi nopţile precedente. 

Erau abia de o jumătate de oră acolo, când de afară se auzi un 
zgomot. Era oare vreun tuareg însărcinat să-i păzească? Se 
deschidea cumva poarta? Hadjar trimitea după prizonieri? 

Brigadierul se ridică imediat şi, ghemuit lângă poartă, ascultă 
cu atenţie. 

Nu un zgomot de paşi auzea el, ci mai degrabă un fel de 
scheunat surd şi tânguitor. Un câine dădea târcoale pe lângă 
zidul exterior. 

— Taie-cupa... el! el! strigă Pistache. 

Şi, culcându-se lângă prag, îl chemă: 

— Taie-cupa!... Taie-cupa!... Tu eşti, căţelule? Tu? 

Animalul recunoscu vocea brigadierului cum ar fi recunoscut- 
o şi pe a stăpânului său, Nicol, şi răspunse prin alte câteva 
lătrături pe jumătate înăbugşite. 

— Chiar aşa... noi suntem... Taie-cupa, suntem aici! repeta 
mereu Pistache. Ah! de i-ai putea găsi pe majur şi pe bunul său 
frăţior, prietenul tău Dă-i-nainte... pricepi?... şi să-i anunţi că 
suntem închişi în căsuţa asta! 

Căpitanul Hardigan şi ceilalţi se apropiaseră de poartă. Dacă 
s-ar putea folosi de câine ca să comunice cu camarazii lor! Un 
bilet prins de zgardă! Şi cine ştie dacă nu cumva credinciosul 
animal, măcar din instinct, avea să-l găsească pe locotenent? 
Iar Villette, aflând unde-i erau tovarăşii, ar fi luat măsuri pentru 
eliberarea lor! 

În orice caz, nu trebuia ca Taie-cupa să fie surprins pe drumul 
de acces, la poarta fortăreței. Aşa că brigadierul îi spuse: 

— Du-te, iubitule... du-te! 

Taie-cupa înţelese şi plecă, după ce dădu drumul unui ultim 
scheunat, de adio. 

A doua zi, ca şi în ajun, fură aduse la prima oră provizii şi 
existau motive să se creadă că situaţia prizonierilor va rămâne 
aceeaşi încă douăzeci şi patru de ore. 

În noaptea următoare, câinele nu reveni; cel puţin Pistache, 
care îl pândea, nu-l mai auzi deloc. Şi se întrebă dacă nu cumva 
sărmanul animal păţise ceva, încât n-aveau să-l mai revadă. 

În următoarele două zile nu se produse nici un incident şi nici 
o altă animaţie nu se făcu simțită în târg. 

În ziua de 24, pe la orele unsprezece, din vârful minaretului 
căpitanul Hardigan observă o anumită agitaţie în Zenfig. Parcă 
era tropot de copite şi un zăngănit de arme destul de 
neobişnuit. În acelaşi timp, populaţia se aduna grămadă în 
piaţa principală, spre care se îndreptau numeroşi călăreţi. 

Să fi sosit oare ziua când căpitanul Hardigan şi însoțitorii săi 
urmau să fie duşi în faţa lui Hadjar? 

Nu, nici de data asta nu se întâmplă nimic. Dimpotrivă, totul 
anunţa o apropiată plecare a căpeteniei tuarege. 

Călare, în mijlocul pieţei, trecea în revistă vreo sută de inşi, 
încălecaţi şi ei. 

După o jumătate de oră, în fruntea acelei trupe, Hadjar ieşea 
din târg. îndreptându-se spre est. 

Căpitanul cobori imediat şi le vesti camarazilor lui această 
plecare. 

— Vreo expediţie spre Goleah, unde lucrările or fi fost reluate, 
de bună seamă, zise inginerul. 

— Cine ştie dacă Hadjar nu merge să-l întâlnească pe Villette, 
cu detaşamentul lui? întrebă căpitanul. 

— Da... totul e posibil, dar nimic nu-i sigur, răspunse 
brigadierul. Ceea ce-i limpede, totuşi, e că acum, când Hadjar 
şi pungaşii lui au părăsit târgul, a sosit momentul s-o ştergem. 

— Cum? întrebă unul dintre spahii. 

— Da... cum? Cum să profite de prilejul ce li se oferea? Oare 
zidurile fortăreței nu rămâneau la fel de imposibil de trecut? 
Poarta, zăvorâtă zdravăn pe dinafară, putea fi forţată? Pe de 
altă parte, de la cine să aştepţi ajutor? 

Şi totuşi, acest ajutor veni; iată în ce împrejurări. 

În noaptea următoare, aşa cum mai făcuse o data, câinele îşi 
anunţă prezenţa prin lătrături înăbuşite, râcâind totodată 
pământul de lângă poartă. 

Condus de instinct, Taie-cupa descoperise o spărtură pe sub 
acea parte din zid, o gaură pe jumătate astupată cu pământ, 
făcând legătura între exterior şi interior. 

Şi deodată, brigadierul care nu se aştepta deloc la aşa ceva, îl 
văzu apărând în curte. 

Da! Taie-cupa era lângă el, sărind, lătrând, şi îi fu destul de 
greu să-l potolească pe devotatul animal. 

Imediat, căpitanul Hardigan, domnul de Schaller şi ceilalţi se 
repeziră afară din cameră şi, cum câinele se întorcea la gaura 
prin care tocmai trecuse, se luară după el. 

Acolo găsiră deschiderea unui canal strâmt, din care era 
destul să dai la o parte câteva pietre şi puţin pământ ca să se 
poată strecura un om. 

— Iată o şansă! strigă Pistache. 

Chiar aşa... o şansă destul de neaşteptată şi de care trebuiau 
să profite încă în noaptea aceea, înainte ca Hadjar să se 
întoarcă la Zenfig. 

Şi totuşi, traversarea târgului, apoi a oazei nu se putea face 
fără înfruntarea unor serioase dificultăţi. Cum să se orienteze 
fugarii pe o asemenea beznă? Nu riscau ei să fie descoperiţi, 
poate chiar de trupa lui Hadjar? Iar cei cincizeci de kilometri 
până la Goleah cum aveau să-i străbată fără alimente, având 
drept hrană doar fructele şi rădăcinile oazelor? 

Nici unul dintre ei nu vru să se gândească o clipă la aceste 
pericole. Nu ezitară deloc înainte de a evada. Se duseră după 
câine până la gaura prin care acesta dispăru primul. 

— Treci, îi zise ofiţerul lui Pistache. 

— După dumneavoastră, dom' căpitan! răspunse brigadierul. 

Trebuiră luate unele măsuri ca nu cumva să se prăbuşească 
zidăria. Prizonierii reuşiră să se descurce şi, în vreo zece 
minute, ajunseră la drumul de acces. 

Noaptea era foarte întunecoasă, cu nori, fără stele. Căpitanul 
Hardigan şi însoțitorii săi n-ar fi ştiut încotro s-o apuce dacă n- 
ar fi avut câinele, să-i conducă. Tot ce le rămânea de făcut era 

să se încreadă în inteligentul animal. De altfel, erau absolut 
singuri prin împrejurimile fortăreței, pe pantele căreia se 
lăsară să alunece până la liziera primilor copaci. 

Era ora unsprezece noaptea. Liniştea domnea peste târg, iar 
prin ferestrele caselor, adevărate ambrazuri, nu răzbătea nici o 
lumină. 

Mergând furişat, fugarii se strecurară printre arbori şi, până 
la marginea oazei, nu întâlniră pe nimeni. 

Acolo, deodată, în faţa lor apăru un om cu un felinar aprins. 

Il recunoscură şi îi recunoscu şi el. 

Era Mezaki, întorcându-se acasă prin partea aceea a târgului. 
Mezaki nu avu timp nici măcar să strige. Câinele îi sărise în 
gât, iar el căzu la pământ fără viaţă. 

— Aşa, Taie-cupa, aşa! zise brigadierul. 

Hadjar şi banda lui ieşiră din tirg... 


; 
Re 


Căpitanul şi însoțitorii lui n-aveau de ce să-şi mai facă griji din 
cauza acelui mizerabil care zăcea mort acolo; cu paşi grăbiţi, o 
porniră peste Hinguiz spre partea estică a şotului Melrir. 


Capitolul XV FUGA 


Căpitanul apucase direcţia est după o matură chibzuinţă 
privind ceea ce era de făcut, odată evadați. Fără îndoială că în 
partea opusă, puţin mai încolo de marginea vestică a 
depresiunii Melrir, se afla calea umblată ce ducea la 
Touggourt, în paralel cu traseul transsaharianului, şi de unde 
puteai ajunge cu uşurinţă la Biskra, în siguranţă şi într-un timp 
acceptabil. Nu cunoşteau însă acea parte din şot, fiind veniţi de 
la Goleah la Zenfig prin est, încât a străbate ţinutul Hinguiz 
spre vest însemna atât intrarea în plin necunoscut, cât şi riscul 
de a întâlni oameni puşi de Hadjar să pândească trupele ce 
puteau veni din Biskra pe direcţia aceea. De altfel, traseul 
dintre Zenfig şi capătul canalului era aproape egal. Se putea ca 
muncitorii să fi revenit în masă pe şantier. Şi apoi, îndreptându- 
se spre Goléah, poate că ar întâlni detaşamentul locotenentului 
Villette, care trebuie că-şi făcea mai degrabă în acea parte a 
Djeridului cercetările... In sfârşit, într-acolo se avântase Taie- 
cupa de-a curmezişul oazei, iar câinele, aşa cum credea 
brigadierul, avea motivele lui s-o facă; şi nu era oare cazul să se 
bizuie pe perspicacitatea lui Taie-cupa? Aşa că zise: 

— Dom’ căpitan, nu trebuie decât să ne ţinem după el. Simt 
că nu se înşală! Şi, în fond, el vede la fel de bine noaptea ca şi 
ziua... Vă spun, e un câine cu ochi de pisică! 

— Luaţi-o pe urmele lui, hotărî căpitanul Hardigan. 

Era cel mai bun lucru pe care îl puteau face. Prin bezna aceea 
profundă, în labirintul oazei, fugarii ar fi riscat să rătăcească în 
jurul târgului, fără să se îndepărteze de el. Spre marea lor 
bucurie, lăsându-se conduşi de Taie-cupa, ajunseră destul de 
repede la marginea nordică a platoului Hinguiz, de unde nu le 
mai rămânea decât să meargă de-a lungul malului. 

Să nu se îndepărteze de el era cu atât mai important cu cât, în 
rest, şotul Melrir n-avea decât un sol periculos, perforat de 
gropi ascunse din care ar fi fost cu neputinţă să ieşi. Potecile 
practicabile dintre ele erau cunoscute doar de tuaregii din 
Zenfig şi din târgurile vecine, care se angajau călăuze şi 
deseori îşi ofereau serviciile doar pentru a jefui caravanele. 

Fugarii mergeau în pas întins şi nu avură nici o întâlnire 
neplăcută până la ziuă, când făcură popas într-o pădure de 
palmieri. Dată fiind greutatea unui drum parcurs în plin 

întuneric, puteau aprecia la cel mult şapte-opt kilometri 
distanţa străbătută în acea etapă. Mai rămâneau deci vreo 
douăzeci până la punctul cel mai îndepărtat din Hinguiz, iar de 
acolo, aproape tot atâta peste şot, până la oaza Golâah. 

Obosit de marşul nocturn, căpitanul Hardigan decise să se 
odihnească acolo o oră. Pădurea era pustie, iar târgurile cele 
mai apropiate se situau pe linia meridională a acestei viitoare 
insule centrale. Puteau fi, prin urmare, evitate cu uşurinţă. 
Spre răsărit, cât putea privirea să răzbată, nu se zărea nici 
urmă din trupa lui Hadjar. Plecată din Zenfig de vreo 
cincisprezece ore, trebuie să fi ajuns deja departe. 

Dar, dacă oboseala îi obliga pe fugari să se odihnească puţin, 
numai odihna n-ar fi reuşit să le refacă puterile, în caz că nu-şi 
procurau ceva de mâncare. Proviziile li se terminaseră în 
ultimele ore petrecute în fortăreață, aşa că puteau conta doar 
pe fructele culese în trecere prin oazele platoului Hinguiz, 
nimic altceva decât curmale şi, poate, nişte rădăcini 
comestibile pe care le cunoştea bine Pistache. Scăpărătoarea şi 
iasca nu lipsea nimănui, încât, coapte la un foc de uscături, 
rădăcinile acelea aveau să le procure o hrană mai substanţială. 

Da, existau motive să crezi că, în asemenea condiţii, căpitanul 
Hardigan şi însoțitorii săi aveau să-şi potolească foamea, la fel 
şi setea, căci prin Hinguiz curgeau mai multe ueduri. Cu 
ajutorul lui Taie-cupa, poate că aveau să prindă şi ceva vânat, 
cu blană sau cu pene. Dar orice şansă de acest fel urma să se 
risipească îndată ce vor ajunge pe întinderile nisipoase ale 
şotului, pe terenurile salifere unde nu creşteau decât tufe de 
dris, necomestibile. 

La urma urmei, dacă prizonierii veniseră de la Goleah la 
Zenfig, conduşi de Sohar, în două zile, fugarilor le va trebui 
oare mai mult timp de la Zenfig la Goleah? Da, bineînţeles, din 
două motive: mai întâi, pentru că de data asta nu aveau cai; în 
al doilea rând, fiindcă — necunoscând potecile practicabile — 
mersul le-ar fi fost fără doar şi poate încetinit de tatonări. 

— În definitiv, observă căpitanul, e vorba doar de vreo 
cincizeci de kilometri... Jumătate din distanţă o vom parcurge 
până deseară. După o noapte de odihnă, o luăm din nou la drum 
şi, chiar dacă ne va trebui de două ori mai mult timp pentru 
jumătatea cealaltă, în seara zilei de poimâine vom vedea 
malurile canalului. 

Trecând ora rezervată popasului, în intervalul căreia se 
hrăniseră numai cu curmale, fugarii o apucară în lungul lizierei, 
ascunzându-se cât puteau mai bine. Cerul era acoperit. Abia 
câteva raze de soare răzbăteau printre norii zdrenţuiţi. Chiar şi 
ploaia îi ameninţa, dar avură noroc şi scăpară neudaţi. 

Prima etapă se încheie la amiază. Nu avură parte de nici o 
alarmă. Nu întâlniră nici măcar un singur indigen. Cât despre 
banda lui Hadjar, era neîndoielnic că ajunsese la vreo treizeci 
sau patruzeci de kilometri mai la est. 

Făcură alt popas de o oră. Curmalele nu lipseau din 
apropiere, iar brigadierul dezgropa nişte rădăcini pe care le 
puseră la copt pe jar. De bine, de rău, mâncară, iar Taie-cupa 
trebui să se mulţumească şi el cu atât. 

Seara, aveau deja douăzeci şi cinci de kilometri parcurşi de la 
Zenfig şi căpitanul se opri în extremitatea estică a ținutului 
Hinguiz. 

Erau la marginea ultimei oaze. Mai încolo se întindea largul 
pustiu al depresiunii, imensa suprafaţă scânteietoare din 
pricina eflorescenţelor sării, peste care, fără călăuză, mersul 
devenea pe cât de dificil, pe atât de periculos. Dar, în sfârşit, 
prizonierii erau departe de închisoarea lor şi, dacă Ahmet şi 
ceilalţi porniseră după ei, cel puţin n-aveau să le găsească 
urmele. 

Tuturor le lipsea nespus odihna. Oricât de interesaţi erau să 
ajungă cât mai repede la Goleah, trebuiră să-şi petreacă 
noaptea acolo. De altfel, ar fi fost cu totul imprudent să se 
aventureze prin întuneric pe terenurile instabile de dincolo de 
Hinguiz. Abia dacă s-ar fi descurcat pe lumină! Neavând de ce 
să se teamă de frig în acea perioadă a anului şi la acea 
latitudine, se ghemuiră lângă un pâlc de palmieri. 

De bună seamă, ar fi fost înţelept ca unul dintre ei să 
supravegheze împrejurimile locului de popas. Brigadierul chiar 
se oferi să stea de pază în primele ore, urmând să fie schimbat 
de cei doi spahii. Pe când camarazii săi se scufundau într-un 
somn adânc, el rămase la post în compania lui Taie-cupa. Nu 
trecu însă nici un sfert de oră şi Pistache nu rezistă ispitei de a 
dormi. În mod aproape inconştient, mai întâi se aşeză, apoi se 
întinse pe jos, iar ochii i se închiseră împotriva voinţei lui. 

Din fericire, credinciosul Taie-cupa făcea de gardă cu mai 
mult succes, ceea ce fu un adevărat noroc, căci, cu puţin 
înainte de miezul nopţii, lătrăturile lui înfundate îi deşteptară 
pe cei ce dormeau. 

— Alarmă!... Alarmă! strigă Pistache, trezindu-se brusc. 

Într-o clipă, căpitanul Hardigan fu în picioare. 

— Ascultaţi, dom’ căpitan! zise Pistache. 

O hărmălaie cumplită izbucnise în stânga pâlcului de copaci, 
zgomot de crengi rupte, tufişuri zdrobite, la câteva sute de paşi 
mai încolo. 

— Oare ne urmăresc tuaregii din Zenfig? Au reuşit să ne 
descopere? 

Mai puteai să te îndoieşti de faptul că tuaregii, constatând 
evadarea prizonierilor, porniseră după ei? 

Ascultând cu atenţie, căpitanul Hardigan se puse de acord cu 
brigadierul şi zise: 

— Nu... nu-s indigenii! Ar fi încercat să ne ia prin surprindere. 
N-ar fi făcut atâta gălăgie! 

— Atunci? întrebă inginerul. 

— Sunt animale... fiare sălbatice care dau târcoale prin oază, 
constată brigadierul. 

Într-adevăr, nu de tuaregi erau ameninţaţi, ci de unul sau mai 
mulţi lei a căror vecinătate însemna un pericol cu nimic mai 
neînsemnat. Dacă s-ar fi aruncat asupra taberei, ar fi putut ei 
să le ţină piept fără nici o armă cu care să se apere? 

Câinele dădea semne de mare agitaţie. Brigadierul reuşi 
extrem de greu să-l potolească, să-l împiedice să latre, să nu-l 
lase să se repeadă spre locul de unde izbucneau urlete furioase. 

Ce se întâmpla oare? Fiarele se luptau între ele, îşi disputau 
vreo pradă atât de înverşunat? 

Îi descoperiseră pe fugari sub pâlcul de arbori? Tocmai se 
repezeau asupra lor? 

Trecură câteva minute de profundă nelinişte. Dacă fuseseră 
descoperiţi, căpitanul Hardigan şi tovarăşii lui ar fi fost repede 
ajunşi din urmă. Era mai bine să aştepte, să rămână pe loc şi, 
mai degrabă, să se caţăre în copaci ca să evite atacul. 

Căpitanul dădu un asemenea ordin şi erau pe punctul de a-l 
executa când câinele, scăpând din mâinile brigadierului, 
dispăru spre dreapta locului de popas. 

— Aici... Taie-cupa! înapoi..., strigă Pistache. 

Dar animalul, ori nu-l auzi, ori nu vru să-l audă, aşa că nu se 
întoarse. 

În momentul acela, vacarmul şi urletele părură să se 
îndepărteze. 

Scăzură încetul cu încetul, apoi conteniră. Singurele zgomote 
ce se mai auzeau erau lătrăturile lui Taie-cupa, care apăru 
curând. 

— Au plecat... fiarele au plecat, e mai mult ca sigur! zise 
căpitanul Hardigan. Habar n-aveau de prezenţa noastră! Nu 
mai e cazul să ne temem. 

— Dar ce are Taie-cupa? strigă Pistache, care, mângâind 
câinele, îşi simţi mâinile umezite de sânge. E rănit? Sunt nişte 
urme de gheare? 

Nicidecum. Taie-cupa nu se plângea. Ţopăia, sălta, se repezea 
în dreapta şi se întorcea imediat. Ai fi zis că încerca să-l ducă 
acolo pe brigadier şi, cum acesta părea gata să-l urmeze, 
căpitanul ordonă: 

— Nu! Rămâi pe loc, Pistache... Să aşteptăm să se facă ziuă, o 
să vedem atunci ce avem de făcut. 

Brigadierul se conformă. Fiecare îşi reluă locul părăsit la 
primele urlete ale fiarelor şi somnul atât de brusc întrerupt. 

Acest somn nu le-a mai fost tulburat şi, când fugarii se treziră, 
soarele tocmai începea să se ridice din orizont, la estul şotului 
Melrir. 

Dar iată că Taie-cupa o zbughi pe sub copaci şi, când se 
întoarse, observară că avea de data asta urme de sânge 
proaspăt pe blană. 

— În mod precis, zise inginerul, e acolo un animal rănit sau 
răpus. Vreunul dintre leii care s-au luptat între ei... 

— Păcat că nu-i comestibil, căci l-am mânca! spuse unul 
dintre spahii. 

— Să mergem să vedem, ceru căpitanul Hardigan. 

Cu toţii îl urmară pe câine, care îi conducea lătrând; la vreo 
sută de paşi mai încolo, găsiră un animal zăcând într-o baltă de 
sânge. 

Nu era un leu, ci o antilopă mare pe care fiarele o sfâşiaseră, 
pentru care se luptaseră, fără îndoială, abandonând-o apoi din 
prea marea furie ce le azvârlea pe unele împotriva celorlalte. 

— Ah! Straşnic... Straşnic! strigă brigadierul. Iată o pradă pe 
care n-am fi prins-o niciodată. Soseşte la ţanc, şi vom avea o 
rezervă de carne pentru toată călătoria! 

Era, într-adevăr, o şansă nesperată. Fugarii n-aveau să mai fie 
constrânşi la o hrană alcătuită numai din rădăcini şi curmale. 
Pistache şi spahiii se puseră îndată pe treabă şi tăiară bucăţile 
cele mai bune din antilopă, iar Taie-cupa îşi primi şi el partea. 
Aveau deci kilograme de carne excelentă, dusă imediat la locul 
de campare. Aprinseră focul, puseră câteva bucăţi pe jar, şi nu 
e cazul să insistăm asupra faptului că se ospătară toţi cu 
grătare suculente. 

Chiar aşa, fiecare prinse puteri noi după acest dejun 
neaşteptat, în care fructele fură înlocuite prin carne. Îndată ce 
sfârşiră, spre satisfacția generală, căpitanul spuse: 

— La drum! Nu trebuie să zăbovim... De la tuaregii din Zenfig 
ne putem aştepta oricând la o urmărire. 

Era adevărat, aşa că, înainte de a părăsi locul de popas 
cercetară cu mare atenţie partea din Hinguiz care se întindea 
în direcţia târgului. Era pustie, iar în întreg şotul, spre est ca şi 
spre vest, nu se zărea nici o făptură vie. Şi nu doar fiarele 
sălbatice şi rumegătoarele evitau să se aventureze vreodată 
prin acele regiuni dezolante, dar nici măcar păsările nu treceau 
pe deasupra lor în zbor. De ce ar fi făcut-o, de vreme ce oazele 
platoului Hinguiz le ofereau o hrană imposibil de găsit pe 
suprafaţa aridă a şotului? 

De altfel, la această observaţie făcută de căpitanul Hardigan, 
inginerul răspunse: 

— Păsările de mare vor deveni oaspeţi obişnuiţi ai locului: 
goelanzi, pescăruşi, fregate, alcioni!, atunci când şotul Melrir 
va fi transformat într-un lac imens, iar prin apă vor înota peşti 
şi cetacee mediteraneene! Şi parcă văd flotilele de luptă şi pe 
cele comerciale brăzdând, cu pânzele întinse sau cu toată 
puterea aburului, marea cea nouă. 

— Până când se vor umple şoturile, domnule inginer, observă 
brigadierul Pistache, aş zice că trebuie să profităm de faptul că 
încă nu sunt, ca să ajungem la canal. Ţi-ai putea pierde 
răbdarea tot aşteptând un vapor care să vină să te ia de aici. 

— De bună seamă, răspunse domnul de Schaller, însă eu cred 
în continuare că inundarea completă a depresiunilor Rharsa şi 
Melrir se va face în mai puţin timp decât se presupune. 

— Chiar dacă n-ar dura decât un an, replică râzând căpitanul, 
tot ar fi prea mult pentru noi! Aşa că, îndată ce vom fi gata, dau 
semnalul de plecare. 

— Haide, domnule Francois, zise atunci brigadierul, o să fie 
nevoie să ne mişcăm binişor picioarele şi s-ar putea ca în 
curând să poposim în vreun târg cu frizerie, căci altfel ne-am 
trezi cu nişte bărbi de călugăr. 

— De călugăr! murmură domnul Francois, care nu se mai 
recunoştea când apa vreunui ued îi reflecta faţa. 

În situaţia de atunci a fugarilor, pregătirile nu puteau fi nici 
lungi, nici complicate. 

Totuşi, ceea ce-i mai ţinea în loc în dimineaţa aceea era 
nevoia de a-şi asigura hrana pentru următoarele două zile de 
marş până la Goleah. Nu aveau la dispoziţie decât bucăţile de 
antilopă din care doar o parte fusese consumată. Dar cum să 
aprindă focul prin Melrir, unde nu erau lemne? 

Aici, cel puţin, combustibilul nu lipsea, iar crengile rupte de 
rafalele violente ale Djeridului zăceau împrăştiate pe jos. _ 

Brigadierul şi cei doi spahii trecură deci la treabă. Intr-o 
jumătate de oră, bucăţile tranşate din acea excelentă carne 
fură prăjite pe jar. Apoi, după ce se răciră, Pistache le adună în 
şase părţi egale şi fiecare şi-o luă pe a sa, înfăşurată în frunze 
proaspete. 

Era ora şapte dimineaţa, judecând după soarele înălţat 
deasupra orizontului printr-o pâclă roşiatică, anunțând o zi 
fierbinte. 

De data asta, arborii din Hinguiz n-aveau să-i mai apere de 
razele arzătoare ale soarelui pe căpitan şi pe camarazii săi. 


1 Goelandul şi alcionul: specii de pescăruşi. Fregata: pasăre 
din mările tropicale, cu coadă şi aripi foarte lungi. (N. trad.) 

Acestei regretabile situaţii i se adăuga alta, al cărei pericol 
era cu mult mai serios. Câtă vreme fugarii se ţinuseră pe lângă 
liziera umbroasă, riscul de a fi observați şi, deci, de a fi 
urmăriţi era destul de mic. Dar când aveau să înainteze, cu 
totul descoperiţi, peste întinderile nisipoase ale şotului, cine 
ştie dacă trecerea lor va rămâne nesemnalată! lar dacă vreo 
bandă de tâlhari le-ar ieşi în cale, unde să se refugieze ca să 
evite întâlnirea? Şi apoi, dacă exact în ziua aceea sau a doua zi 
reveneau la Zenfig Hadjar şi trupa lui? 

Adăugând la aceste pericole dificultăţile mersului pe terenul 
instabil din Melrir, cu poteci necunoscute atât inginerului cât şi 
căpitanului, ne putem imagina cât de primejdios era traseul de 
douăzeci şi cinci de kilometri dintre capătul platoului Hinguiz şi 
şantierul din Goleah. 

Căpitanul Hardigan şi domnul de Schaller se gândiseră cu 
seriozitate la asta, şi încă se mai gândeau. Dar expunerea la 
asemenea riscuri impresionante nu putea fi cu nici un chip 
evitată. 

În definitiv, erau cu toţii plini de energie, viguroşi, capabili de 
eforturi mari. 

— La drum! zise căpitanul. 

— Da... trupă, la drum! repetă Pistache, interpretând în felul 
său, nu fără motiv, înţelepciunea unei vechi zicale populare. 


Capitolul XVI TELUL 


Trecuse puţin de ora şapte când căpitanul Hardigan şi 
tovarăşii lui părăsiră înălţimea. Natura particulară a solului le 
impunea să înainteze cu mare prudenţă. După eflorescenţele 
suprafeţei nu-şi puteau da seama dacă avea suficientă 
rezistenţă, sau dacă nu cumva riscau, la tot pasul, să se 
scufunde în vreo văgăună. 

Pe baza sondajelor căpitanului Roudaire şi a celor făcute de el 
însuşi, inginerul ştia la ce să se aştepte în privinţa compoziţiei 
acelor straturi ce constituie mlaştinile aparent secate şi albia 
şoturilor. În partea lor superioară se întinde o crustă de sare, 
predispusă la unele oscilaţii foarte fine. Dedesubt, nisipul se 
amestecă adesea cu marnele fluide, în compoziţia cărora apa 
intră în proporţie de două treimi, ceea ce le face cu totul 
inconsistente. De multe ori sondele nu întâlnesc roca decât la 
mari adâncimi. Prin urmare, nu e deloc de mirare că în acele 
straturi semilichide dispăreau oameni şi cai, ca şi cum 
pământul s-ar înmuia sub ei, fără să li se poată veni în ajutor. 

Ar fi fost de dorit ca, la ieşirea din Hinguiz, fugarii să 
găsească urmele trecerii lui Hadjar şi a trupei sale prin acea 
parte a şotului. Amprentele de pe crusta albă n-ar fi avut timp 
să se şteargă, fiindcă nici vântul, nici ploaia nu măturaseră 
întinderile răsăritene ale depresiunii Melrir de câteva zile 
încoace. Aşa că nu trebuia decât să se ţină după ele, ca să 
rămână pe potecile bine ştiute de indigeni până la oaza Goleah, 
spre care se îndrepta, cu siguranţă, şeful tuareg. Dar domnul 
de Schaller căută în zadar şi fură nevoiţi să tragă concluzia că 
banda nu urmase şi ea marginile platoului Hinguiz până la cota 
sa cea mai avansată în şot. 

Căpitanul şi inginerul mărşăluiau în frunte, având în faţă 
câinele, pe post de cercetaş. Înainte de-a o apuca într-o direcţie 
sau în alta, încercau să determine compoziţia solului, operaţie 
destul de dificilă din cauza vastei pături de sare. Avansau încet. 
Din cauza asta, în prima etapă, încheiată în jurul orelor 
unsprezece, parcurseră abia patru sau cinci kilometri. Trebuiră 
să facă popas pentru odihnă şi masă. Nu se vedea nici o oază, 
nici o pădure, nici măcar un pâlc de copaci. Doar o vagă 
înălţare a nisipului, la câteva sute de paşi, scotea şesul din 
obişnuita lui uniformitate. 

— N-avem de ales, zise căpitanul Hardigan. 

Se îndreptară spre acea dună mică şi se aşezară în partea 
umbrită. Fiecare îşi scoase din buzunar o bucată de carne. 
Brigadierul căută fără succes vreun izvor cu apă potabilă. Nici 
un ued nu trecea prin acea parte din Melrir; setea şi-o 
astâmpărară cât de cât cu cele câteva curmale culese de la 
locul ultimului popas. 

În jur de douăsprezece şi jumătate reluară marşul, 
continuîndu-şi drumul cu mari dificultăţi şi cu multă oboseală. 
Pe cât se putea, căpitanul Hardigan încerca să menţină direcţia 
est, orientându-se după poziţia soarelui. Dar, aproape în fiece 
clipă, nisipul le fugea de sub picioare. Depresiunea era acolo 
destul de joasă şi, fără îndoială, tocmai între Hinguiz şi gura 
canalului avea să înregistreze şotul, după inundare, cea mai 
mare adâncime, aproximativ treizeci de metri sub nivelul mării. 

Făcând această observaţie, inginerul adăugă: 

— Nu mă mir deci că solul, în partea asta, e mai instabil decât 
în alte locuri. În perioada ploilor, aici se scurg toate apele din 
Melrir, aşa că terenul nu se poate consolida niciodată. 

— E neplăcut că nu putem ocoli pe altundeva, observă 
căpitanul. lar ca să urcăm spre nord, ori să coborâm spre sud 
fără să fim siguri că vom găsi o rută mai bună, ar fi timp 
pierdut şi nu ne putem permite să pierdem nici măcar o singură 
zi. În definitiv, direcţia urmată de noi reprezintă drumul cel mai 
scurt şi e mai bine să n-o schimbăm. 

— De bună seamă, declară domnul de Schaller, şi în mod 
precis Hadjar şi banda lui, dacă au luat-o spre kilometrul 347, 
n-au urmat acest drum. 

Într-adevăr, nu apărea nici o urmă a trecerii lor pe acolo. Ce 
marş greoi şi lent, şi cu câtă dificultate se puteau menţine pe 
căile de trecere! Mereu în frunte, Taie-cupa se întorcea din 
drum când simţea crusta albă cedând sub greutatea lui. Atunci 
trebuiau să se oprească, să tatoneze terenul, să o ia fie la 
stânga, fie la dreapta, abătându-se uneori cu cincizeci de metri, 
iar drumul se prelungea prin aceste nenumărate ocoluri. In 
asemenea condiţii, în cea de-a doua etapă nu înaintară mai 
mult de o leghe şi jumătate. La venirea serii făcură popas, 
epuizați; şi, de altfel, fără să fi fost cumva neapărat obligaţi, 
cum s-ar fi putut aventura oare într-un marş nocturn? 

Era ora cinci după-amiază. Căpitanul Hardigan înţelesese bine 
că tovarăşii săi nu puteau merge mai departe. Şi totuşi, locul nu 
era deloc potrivit pentru un popas de noapte. Nimic altceva 
decât întinderea netedă. Nici măcar o ridicătură, ca să se 
sprijine de ea. Nici un izvor, de unde să poată lua apă de băut... 
sau cel puţin o tufă de dris în acele hofra, funduri joase, 
năpădite de cristale de sare. Câteva păsări traversau în zbor 
rapid regiunea pustie, ca să ajungă în oazele cele mai 
apropiate, aflate doar la câteva leghe de acolo, în mod precis, 
dar unde fugarii n-ar fi ştiut să răzbată! 

În clipa aceea, apropiindu-se de ofiţer, brigadierul îi spuse: 

— Dom' căpitan, cu voia dumneavoastră, îmi pare că avem 
ceva mai bun de făcut decât să campăm în locul ăsta, care nu-i 
bun nici măcar pentru câinii de bandiți. 

— Şi ce anume, brigadiere? 

— Priviţi... sper să nu mă înşel! Nu se înalţă acolo un fel de 
dună, pe care cresc nişte copaci? 

Şi, cu mâna întinsă spre nord-est, Pistache arăta un punct al 
şotului, la o distanţă de cel mult trei kilometri. 

Toţi ochii se îndreptară în direcţia aceea. Brigadierul nu se 
înşela. Din întâmplare, se afla acolo una din micile coline 
numite teluri, deasupra căreia se profilau trei sau patru copaci, 
atât de rar întâniţi prin zonă. Dacă reuşeau să ajungă la ea, nu 
cumva căpitanul Hardigan şi însoțitorii săi şi-ar fi petrecut 
noaptea în condiţii mai puţin vitrege? 

— Acolo trebuie să mergem... cu orice preţ, zise ofiţerul. 

— Cu atât mai mult, adăugă domnul de Schaller, cu cât nu ne 
îndepărtăm cine ştie cât de traseul nostru. 

— Şi apoi, mai spuse brigadierul, poate că pe-acolo fundul 
şotului va fi ceva mai bun pentru sărmanele noastre picioare! 

— Haideţi, prieteni, un ultim efort! ordonă căpitanul 
Hardigan. Îl urmară cu toţii. 

Dar dacă dincolo de tel, aşa cum tocmai spusese Pistache, 
fundul şotului era mai înălţat, şi dacă a doua zi fugarii urmau să 
dea peste un teren mai solid, cu totul alta era situaţia pe 
parcursul ultimei ore a acelei etape de marş. 

— N-am să ajung niciodată! repeta domnul François. 

— Ba da... dacă te ţii de braţul meu! răspunse săritorul 
brigadier. 

Abia făcuseră doi kilometri când soarele ajunse pe punctul de 
a dispărea. Luna, la începutul primului pătrar, îi urma 
îndeaproape şi tocmai îşi căuta ascunzişul după orizont. 
Amurgului destul de scurt la acea latitudine joasă i-ar fi urmat 
o beznă profundă. Era deci nevoie să se profite de ultimele 
secunde ale zilei pentru a răzbi până la tel. 

Căpitanul Hardigan, domnul de Schaller, brigadierul, domnul 
François şi cei doi spahii avansau în şir, foarte încet. Solul era 
din ce în ce mai rău. Crusta ceda sub picior, nisipul se 
scufunda, lăsând să urce apa cu care era îmbibat. Uneori se 
înfundau până la genunchi în masa fluidă şi nu le era uşor să se 
smulgă de acolo. Se întâmplă chiar ca domnul François, 
îndepărtându-se prea mult de ceilalţi, să se scufunde până la 
brâu şi ar fi fost înghiţit cu totul de unul din acele „ochiuri de 
mare" despre care am mai vorbit, dacă nu şi-ar fi întins braţele, 
zbătându-se din răsputeri şi strigând: 

— Ajutor... ajutor! 

— Ţine-te bine, ţine-te bine! strigă la rândul său Pistache. 

Şi, cum se afla în faţă, brigadierul se opri şi se întoarse să-l 
ajute. Odată cu el se opriră şi ceilalţi. Dar Taie-cupa i-o luă 
înainte şi, din câteva salturi, ajunse la sărmanul domn Frangois, 
căruia doar capul şi braţele i se mai vedeau. Omul se agăţă 
zdravăn de gâtul robustului animal. 

În sfârşit, ieşi din mlaştină ud leoarcă, mânjit cu marnă din 
creştet până în tălpi. 

Şi, cu toate că nu era momentul să glumească, Pistache îi 
zise: 

— N-aveai de ce să te temi, domnule Francois, căci, dacă 
Taie-cupa nu mi-ar fi luat-o înainte, te scoteam eu de acolo, 
trăgându-te de barbă! 

Cu greu s-ar putea spune în ce fel a decurs mersul, sau, mai 
exact, alunecarea pe suprafaţa acelei outtăâ, timp de încă o oră. 
Fugarii nu mai reuşeau să înainteze decât cu riscul de a se 
scufunda până la brâu. Se târau pe nisip, unii lângă alţii, ca să 
se sprijine reciproc în caz de nevoie. 

În acea parte a depresiunii, fundul continua să se lase. Era ca 
o cuvetă imensă unde se adunau apele izvoarelor ce alimentau 
reţeaua hidrografică a şotului. 

Le rămânea doar o singură şansă de salvare: să ajungă la telul 
observat de brigadierul Pistache. Acolo, fără îndoială, ar fi 
întâlnit din nou teren stabil, de la bază şi până la pâlcul de 
arbori care îi încununau creasta, iar în asemenea condiţii n- 
aveau de ce se teme pe timp de noapte. 

Pe întuneric, însă, le era tot mai greu să se orienteze. Telul 
abia se mai zărea. Nu mai ştiai dacă trebuie s-o iei la dreapta 
sau la stânga. 

Curând, căpitanul Hardigan şi însoțitorii săi mergeau la voia 
întâmplării, şi doar norocul îi putea ţine pe drumul cel bun. În 
sfârşit, Taie-cupa, adevărata lor călăuză, începu să latre 
precipitat. Câinele părea să fie la vreo sută de paşi mai spre 
stânga şi la o oarecare înălţime. 

— Acolo-i movila! zise brigadierul. 

— Într-adevăr, observă domnul de Schaller, ne-am îndepărtat 
de ea. 

Câinele găsise telul, se căţărase până la copaci, nu mai era în 
privinţa asta nici o îndoială, iar repetatele lui lătrături erau cu 
siguranţă nişte chemări. 

O luară într-acolo, dar cu preţul câtor eforturi şi primejdii! 
Solul începea să urce treptat, redevenind în acelaşi timp 
consistent. Pe suprafaţa lui apăruseră nişte tufe de dris, aspre, 
de care degetele se puteau agăța, şi astfel se pomeniră cu toţii 
pe tel, după ce Pistache îi dăduse o ultimă mână de ajutor 
domnului François. 

— Iată-ne ajunşi! exclamă brigadierul, potolindu-i pe Taie- 
cupa, care sărea pe lângă el. 

Era aproape opt. Întunericul îl împiedica să vadă ceva în jur. 
Nu aveau altceva de făcut decât să se întindă sub copaci şi să 
se odihnească o noapte întreagă. Dacă însă brigadierul, domnul 
François şi cei doi spahii adormiră imediat, domnul de Schaller 
şi căpitanul  Hardigan  aşteptară zadarnic somnul. 
Nenumăratele griji şi nelinişti îi ţinură treji. Nu erau oare ca 
nişte naufragiaţi aruncaţi pe o insulă necunoscută, fără să ştie 
dacă vor mai putea pleca de acolo? La poalele telului aveau să 
găsească oare căi practicabile? Când se va face ziuă, vor trebui 
să se aventureze din nou pe un sol instabil? Şi cine ştie dacă nu 
cumva, spre Goléah, fundul şotului cobora şi mai mult decât 
înainte? 

— La ce distanţă presupui dumneata că se află Goleah? îl 
întrebă căpitanul Hardigan pe inginer. 

— La vreo doisprezece sau cincisprezece kilometri, răspunse 
domnul de Schaller. 

— Aşadar, am făcut jumătate din traseu? 

— Aşa cred! 

Cât de încet se scurgeau orele acelei nopţi de 26 spre 27 
aprilie! Inginerul şi ofiţerul trebuie că-i invidiau pe camarazii 
lor pe care oboseala îi făcuse să se scufunde într-un somn greu, 
de unde nu i-ar fi smuls nici bubuitul tunetului. De altfel, în 
ciuda atmosferei încărcate cu electricitate, nu se declanşa nici 
o furtună şi, totuşi, deşi briza încetase, o oarecare rumoare 
tulbura liniştea. 

Era aproape de miezul nopţii când se auzi rumoarea aceea, 
căreia i se adăugaseră curând zgomote mai puternice. 

— Ce se întâmplă? întrebă căpitanul Hardigan, ridicându-se 
de lângă copacul de care se rezemase. 

— Nu-mi prea dau seama, răspunse inginerul. Să fie vreo 
furtună  îndepărtată?... Nu! Mai curând nişte huruituri 
propagate prin sol! 

În asta nu era nimic uimitor. Să nu uităm că, în timpul 
lucrărilor de  nivelment, domnul Roudaire observase că 
suprafaţa Djeridului era supusă unor oscilaţii de o amplitudine 
considerabilă, care îi stânjeniseră nu o singură dată treaba. 
Oscilaţiile se datorau, în mod cert, unor fenomene seismice 
petrecute în straturile inferioare. Prin urmare, existau motive 
să te întrebi dacă nu cumva vreo perturbare de acest fel tocmai 
acţiona asupra adâncurilor atât de instabile ale acelei hofra, 
una dintre cele mai accentuate din Melrir. 

Brigadierul, domnul François şi cei doi spahii fură treziţi de 
vuietul subteran, a cărui intensitate tindea să crească. 

Chiar atunci, Taie-cupa dădea semnele unei agitaţii ieşite din 
comun. Cobori în mai multe rânduri până la poalele telului, iar 
la ultima lui apariţie era ud de parcă ar fi ieşit dintr-o apă 
adâncă. 

— Da, apă, apă! Parcă ar fi apă de mare! repeta brigadierul. 
Nu, de data asta nu-i sânge! 

Observaţia viza cele petrecute cu o noapte în urmă la capătul 
ținutului Hinguiz, când câinele apăruse în tabără cu blana 
îmbibată de sângele antilopei sfâşiate de sălbăticiuni. 

Taie-cupa se scutura, stropindu-l pe Pistache. 

Aşadar, în jurul movilei se întindea acum un strat de apă 
destul de gros, din moment ce câinele putuse să se scufunde. Şi 
totuşi, când căpitanul Hardigan şi camarazii săi veniseră acolo, 
o făcuseră târându-se pe o marnă înmuiată, nu traversând o 
întindere de lichid. 

Se producea oare o coborâre a solului, care împingea la 
suprafaţă apa din straturile inferioare, iar telul urma să se 
transforme într-o insuliţă? 

Cu câtă nerăbdare şi cu ce nelinişte aşteptară fugarii venirea 
zilei! N-ar mai fi putut să adoarmă din nou. De altfel, 
intensitatea perturbaţiilor subterane creştea întruna. Ai fi zis că 

forţele plutonice şi cele neptunice se luptau între ele sub fundul 
şotului, modificându-l încetul cu încetul. Uneori se produceau 
chiar zguduiri atât de violente, încât copacii se arcuiau ca sub 
bătaia vântului, ajunşi pe punctul de a fi smulşi din rădăcină. 

La un moment dat brigadierul, care tocmai coborâse spre 
baza telului, constată că acesta era scăldat într-o pătură de apă 
ajunsă la o grosime de două-trei picioare. 

De unde venea apa asta? Perturbările din sol o împinseseră 
oare prin marnele subterane până la suprafaţa soţului, ori nu 
cumva era posibil ca, sub acţiunea acelui fenomen 
extraordinar, suprafaţa însăşi să fi coborât, şi încă mult sub 
nivelul Mediteranei? 


Iată problema pe care şi-o punea domnul de Schaller; iar când 
soarele avea să reapară la orizont, era cu putinţă oare să o 
rezolve? 

Vuietele îndepărtate ce păreau să vină dinspre est continuara 
să tulbure atmosfera locului până în zori. La intervale regulate, 
se mai produseră zguduiri destul de puternice încât să 
cutremure telul, pe la poalele căruia apa dădea năvală cu 
zgomotul specific al fluxului izbind în stâncile unui țărm. 

Într-un anume moment, pe când toţi încercau să-şi dea seama 
după ureche de ceea ce ochii lor nu puteau să vadă, căpitanul 
Hardigan se simţi îndemnat să întrebe: 

— E oare cu putinţă ca depresiunea Melrir să se umple cu 
apele subterane, urcate la suprafaţă? 

— Ar fi neverosimil, răspunse domnul de Schaller. Cred că 
există o explicaţie mai uşor de admis. 

— Şi anume? 

— Inundaţia ar putea fi cauzată de apele golfului, care 
invadează, începând din Gabes, toată această porţiune din 
Djerid. 

— Atunci, strigă brigadierul, nu ne mai rămâne decât o 
singură soluţie... să ne salvăm înot! 

— Se apropia, în sfârşit, ziua. Dar lumina prefigurată în 
partea de est a şotului era destul de vagă, de parcă o deasă 
perdea de ceaţă învăluia orizontul. 

Stând în picioare lângă copaci, cu privirile aţintite într-acolo, 
aşteptau cu toţii primele sclipiri ale zorilor ca să-şi poată da 
seama de situaţie. O jalnică neşansă avea să-i dezamăgească 
însă curând. 


Capitolul XVII DEZNODĂMÂNT 

Un fel de negură se lăsase peste dună şi împrejurul ei, atât de 
densă, încât primele raze ale soarelui n-ar fi reuşit s-o 
destrame. Nu se vedea la doi paşi, iar ramurile copacilor 
rămâneau înecate în acea pâclă grea. 

— Hotărât, e lucrul diavolului! exclamă brigadierul. 

— Mă tentează s-o cred! zise domnul Francois. 

Puteai totuşi spera că, în câteva ore, pe măsură ce soarele 
prindea putere, avansând spre zenit, ceața avea să se 
risipească şi perspectiva asupra şotului Melrir se va lărgi. 

Nu le rămânea deci decât să aştepte cu răbdare şi, deşi era 
mai necesar ca oricând să economisească proviziile ce nu 
puteau fi reîmprospătate nicicum, fură nevoiţi să consume o 
parte din ele, încât le mai ajungeau cel mult pentru două zile. 
Cât despre sete, şi-o potoliră, de bine, de rău, cu apa sălcie 
luată de la poalele telului. 

În asemenea condiţii se scurseră trei ore. Vuietele scăzură 
încetul cu încetul. Se stârni un vânt destul de puternic, sub 
care ramurile copacilor trosneau şi nu încăpea îndoială că, 
ajutând la asta şi soarele, stratul gros de ceaţă avea să se 
risipească în curând. 

În sfârşit, volutele sale începură să se împrăştie din jurul 
telului. Arborii îşi arătară scheletul rămurişului, şi schelet este 
cuvântul potrivit, căci nu erau acolo decât nişte copaci morţi, 
fără un fruct, fără o frunză. Apoi ceața se ridică definitiv, 
alungată de vânt spre vest. 

O largă suprafaţă din Melrir ieşi atunci la iveală. 

În urma lăsării fundului depresiunii, ea era în parte inundată 
şi o centură lichidă, largă de vreo cincizeci de metri, înconjura 
telul. Mai încolo, la niveluri mai ridicate, apăreau din nou 
întinderile presărate cu cristale de sare. Dar în zonele adâncite, 
apa scânteia sub razele soarelui între nişte mari suprafeţe 
nisipoase, rămase însă uscate datorită înălţimii lor. 

Căpitanul Hardigan şi inginerul cercetaseră cu privirea toate 
punctele orizontului. Apoi, domnul de Schaller zise: 

— S-a produs vreun fenomen seismic considerabil, cu 
siguranţă. Fundul şotului s-a lăsat şi l-au invadat straturile 
lichide din subsol. 

— Ei bine, mai înainte ca drumul să devină pretutindeni 
impracticabil, trebuie să plecăm,... deci chiar în clipa asta! 
observă căpitanul. 

Tocmai coborau cu toţii, când fură ţintuiţi pe loc de un 
spectacol terifiant ce se desfăşura sub ochii lor. 

La o jumătate de leghe către nord, apăruse o turmă de 
animale alergând în mare viteză, venite dinspre nord-est; vreo 
sută de fiare sălbatice şi rumegătoare, lei, gazele, antilope, 
mufloni, bivoli, căutând salvarea în partea apuseană a şotului 

Melrir. Trebuie că le adunase laolaltă o spaimă comună care 
spulbera ferocitatea unora şi timiditatea altora. In acea nebunie 
generală, n-aveau decât dorinţa de a scăpa de pericolul ce 
declanşase deruta tuturor patrupedelor din Djerid. 

— Oare ce se întâmplă acolo? repeta brigadierul Pistache. 

— Chiar aşa... Ce-o mai fi? întrebă căpitanul Hardigan. 

Iar inginerul, căruia îi era adresată întrebarea, o lăsă fără 
răspuns. 

Atunci unul dintre spabhii strigă: 

— Dobitoacele astea au de gând să vină încoace? 

— Şi cum să fugim? adăugă celălalt. 

Mulțimea animalelor ajunsese atunci la mai puţin de un 
kilometru distanţă, apropiindu-se cu viteza unui expres. Dar nu 
părea că, în fuga aceea disperată, i-ar fi zărit pe cei şase 
oameni refugiaţi sus pe tel. 

Într-adevăr, într-o mişcare comună, cotiră la stânga şi 
dispărură în mijlocul unui vârtej de praf. 

De altfel, la ordinul căpitanului Hardigan, camarazii săi se 
lungiseră pe jos sub copaci, ca să nu fie descoperiţi. Văzură 
apoi în depărtare grupuri de flamingo, grăbiţi şi ei să dispară 
din zonă, pe când mii de păsărele zburau în mare viteză spre 
marginile depresiunii. 

— Ce-o fi, oare? Ce-o fi? repeta întruna brigadierul Pistache. 
Era ora patru după-amiază şi cauza acelui straniu exod nu 
întârzie să apară. 

Dinspre est, apa începea să se reverse peste şot, iar şesul 
nisipos fu curând inundat în bună parte, dar cu un strat lichid 
încă subţire. Eflorescenţele de sare dispăreau treptat pe toată 
raza privirii, rămânând în urma lor nişte lacuri ce reflectau 
razele soarelui. 

— Să fi intrat apele golfului în Melrir? întrebă căpitanul 
Hardigan. 

— Nu mai am nici o îndoială, răspunse inginerul. Vuietele 
subterane auzite de noi proveneau de la un cutremur de 
pământ. În sol s-au produs perturbări considerabile, al căror 
rezultat a fost o lăsare a fundului depresiunii şi, poate, a 
întregii părţi estice din Djerid. După ce o fi rupt ce mai 
rămânea din pragul Gabes, marea s-o fi revărsat până în Melrir. 

Explicaţia trebuie să fi fost exactă. Era vorba de un fenomen 
seismic de o amploare încă necunoscută. Ca urmare a unor 
asemenea perturbări, era posibil ca marea sahariană să se fi 
născut singură, şi încă mai întinsă decât şi-o imaginase 
vreodată căpitanul Roudaire. 

De fapt, o nouă rumoare, încă îndepărtată, se făcea simțită 
până la fugari. 

Nu se mai răspândea prin sol, ci prin aer, iar zgomotul creştea 
mereu. 

Şi iată că, deodată, spre nord-est, se înălţă un nor de praf, iar 
din norul acela ieşi o trupă de călăreţi, fugind aşa cum fugiseră 
şi animalele, cât puteau de tare. 

— Hadjar! strigă căpitanul Hardigan. 

Da! Era căpetenia tuaregă, iar galopul epuizant al cetei sale 
urmărea să evite vâltorile unui val monstruos, care venea după 
ei, desfăşurat pe toată lărgimea şotului. 

Se scurseseră două ore de la trecerea animalelor, iar soarele 
stătea să apună. În mijlocul apelor în creştere, telul nu era oare 
singurul refugiu pentru banda lui Hadjar — o insuliţă în marea 
cea nouă? 

Aflaţi nu mai departe de un kilometru, Hadjar şi tuaregii lui 
zăriseră telul şi se îndreptau spre el într-un galop dezlănţuit. 
Aveau să reuşească, oare, să ajungă acolo înaintea valului? Şi 
ce se va întâmpla atunci cu fugarii adăpostiţi sub pâlcul de 
copaci încă din ajun? 

Dar muntele de apă avansa mai repede, un adevărat prag 
lichid, succesiunea de valuri înspumate, de o forţă irezistibilă şi 
având o viteză pe care nici cei mai buni cai n-ar fi putut-o 
depăşi. 

În momentul acela căpitanul şi tovarăşii lui fură martorii unui 
spectacol cumplit: în şuvoaie de spumă, valul se prăbuşi peste 
mulţimea aceea de oameni. Apoi, vânzoleala care cuprinse cai 
şi călăreţi dispăru, iar în ultimele lumini ale amurgului nu se 
mai vedeau decât cadavre trase de valul uriaş după el, spre 
vestul şotului Melrir. 

În ziua aceea, când soarele îşi încheie cursa diurnă, asfinţi 
după un orizont de mare! 

Ce noapte pentru fugari! Dacă scăpaseră mai întâi de năvala 
fiarelor sălbatice, apoi de cea a tuaregilor, nu era acum de 
temut faptul că apa ar putea ajunge până la vârful refugiului 
lor? 

Dar n-aveau cum să-l părăsească şi ascultau cu spaimă cum 
urca apa, puţin câte puţin, prin bezna adâncă, umplută de 
zgomotul valurilor ce se spărgeau. 

E uşor de imaginat noaptea aceea în care talazurile, împinse 
de o puternică briză dinspre est, s-au făcut auzite fără încetare. 
Iar văzduhul era plin de ţipetele nenumăratelor păsări de mare 
ce zburau acum pe deasupra apelor din Melrir. 

Se făcu din nou ziuă. Revărsarea nu depăşise culmea 
refugiului şi păreau să fi atins cota maximă, umplând şotul 
până la margini. 

Nimic nu se vedea pe acea imensă întindere lichidă. Situaţia 
fugarilor părea disperată. Hrana nu le ajungea nici până la 

capătul zilei şi erau lipsiţi de orice mijloc de a-şi procura alta 
pe insuliţa lor stearpă. Să fugă... Dar cum?... Să-şi construiască 
o plută din cei câţiva copaci şi să plece cu ea? N-aveau cu ce 
să-i taie. Şi apoi, ar putea ei conduce pluta? Iar pe vântul acela 
înfricoşător nu riscau oare să fie împinşi în largul apelor din 
Melrir de nişte curenţi împotriva cărora n-ar fi fost în stare să 
lupte? 

— Greu o s-o scoatem la capăt, zise căpitanul Hardigan după 
ce-şi plimbase privirea peste şot. 

— Ei, dom’ căpitan, interveni brigadierul Pistache, şi dacă ne 
pică vreun ajutor? Nu se ştie niciodată... 

Ziua trecu fără să aducă vreo schimbare a situaţiei. Melrir 
devenise un lac, ca şi Rharsa, fără îndoială. Iar apa putea să se 
fi întins chiar mai mult, dacă malurile canalului se rupseseră pe 
toată lungimea lui. 

Oare Nefta şi alte târguri nu fuseseră distruse, fie de 
cutremur, fie de valul uriaş care îi urmase? În sfârşit, nu cumva 
dezastrul cuprinsese toată acea parte a Djeridului, până la 
golful Gabès? 

Se apropia seara şi, de la masa de dimineaţă, căpitanul 
Hardigan şi camarazii săi nu mai mâncaseră nimic. Aşa cum 
avuseseră prilejul să constate la venirea lor pe tel, nici un fruct 
nu atârna de crengi, nimic altceva decât lemn uscat. Şi nici o 
pasăre, măcar vreunul din acei habibi care zburau în stoluri 
prin depărtare, nu venea să se aşeze pe insuliţă; nici chiar un 
biet sturz, cu care s-ar fi mulţumit un stomac chinuit de foame. 
Iar brigadierul Pistache căuta zadarnic să se convingă că în 
apele acelea noi exista deja peşte; şi apoi setea, cum să-şi 
potolească setea, din moment ce lichidul din jur era acum tot 
atât de sărat ca marea? 

Dar iată că spre orele şapte şi jumătate, în clipa când ultimele 
raze de soare erau gata să se stingă, domnul François, care 
privea spre nord-est, spuse cu o voce lipsită de cea mai mică 
emoție: 

— Văd un fum. 

— Un fum? exclamă brigadierul Pistache. 

— Un fum, repetă domnul François. 

Toţi ochii se îndreptară în direcţia indicată. 

Nu se înşelau, era chiar un fum purtat de vânt spre tel, şi care 
se vedea de-acum foarte clar. 

Fugarii rămaseră muţi, cuprinşi de teama că fumul avea să 
dispară, iar nava care îl producea, punând capul spre larg, se 
va îndepărta de tel. 

Aşadar, explicaţia dată de inginer era corectă! Previziunile lui 
tocmai se realizaseră! 

În noaptea de 26 spre 27, apele golfului se revărsaseră peste 
partea orientală a Djeridului. De atunci înainte, exista o 
legătură între Sirta Mică şi Melrir, şi încă practicabilă, dacă o 
navă, urmând fără îndoială linia canalului, putuse parcurge 
acea rută marină ce trecea peste mlaştini şi şoturi. 

La douăzeci şi cinci de minute după reperarea vasului, îi 
văzură coşul conturându-se la orizont, apoi apăru coca, coca 
celei dintâi nave ce brăzda apele noului lac. 

— Semnale! Să semnalizăm! strigă unul dintre spabhii. 

Dar cum ar fi putut anunţa căpitanul Hardigan prezenţa 
fugarilor pe mica înălţime a insuliţei? Movila era oare destul de 
ridicată din ape încât echipajul s-o poată vedea? lar nava 
întrezărită nu se afla încă la mai mult de două leghe înspre 
nord-est? 

De altfel, după amurgul scurt, se lăsă îndată noaptea şi puţin 
mai târziu fumul nu se mai văzu din cauza întunericului. 

Atunci,  pierzându-şi stăpânirea de sine, spahiul strigă 
disperat: 

— Suntem pierduţi! 

— Salvaţi... dimpotrivă, salvaţi! răspunse căpitanul Hardigan. 
Semnalele noastre, care n-ar fi fost observate ziua, vor fi 
observate noaptea! 

Şi adăugă: 

— Daţi foc copacilor! Daţi-le foc... 

— Da, dom' căpitan! aprobă urlând brigadierul Pistache. Să 
dăm foc copacilor... şi-or să ardă ca nişte chibrituri! 

Într-o clipă aprinseră focul; crengile căzute ici-colo fură 
stivuite lângă trunchiurile copacilor; izbucni o flacără care 
cuprinse ramurile de deasupra, iar lumina puternică risipi 
beznele din jurul insuliţei. 

— Dacă ăia nu ne văd focul, înseamnă că-s cu toţii orbi la 
bordul vasului de acolo! strigă Pistache. 

Totuşi, vâlvătaia ieşită din cei câţiva copaci nu tinu mai mult 
de o oră. Toate trunchiurile acelea uscate se consumară rapid, 
iar când ultimele lumini se stinseră, nu se putea şti dacă nava 
se apropiase de tel, căci nici măcar nu-şi semnală prezenţa 
printr-o lovitură de tun. 

Insuliţa era acum acoperită de o beznă profundă. Noaptea 
trecu, iar la urechile fugarilor nu ajunse nici un şuierat de 
sirenă, nici un zgomot de elice ori de palete izbind apele 
soţului. 

— E acolo!... E acolo! strigă Pistache îndată ce se iviră zorii, 
pe când Taie-cupa lătra din toate puterile. 

Brigadierul nu se înşela. 

La două mile distanţă ancorase un mic vas aflat sub pavilion 
francez. Când flăcările luminaseră această mică insulă 

necunoscută, comandantul schimbase direcţia şi o apucase spre 
sud-vest. 

Din prudenţă, însă, fiindcă insuliţa nu mai apărea după 
stingerea flăcărilor, aruncase ancora şi îşi petrecuse noaptea 
acolo. 

Căpitanul Hardigan şi însoțitorii săi începură să strige şi 
primiră imediat răspuns; într-o barcă pornită spre «i, 
recunoscură glasurile locotenentului Villette şi al sergentului- 
major Nicol. 

Era nava Benassir din Tunis, un vapor de mic tonaj, sosit în 
urmă cu şase zile la Gabes, şi care se lansase înaintea tuturor 
celorlalte, cu îndrăzneală, pe marea cea nouă. 

După câteva minute, barca acostă lângă telul salvator pentru 
fugari, iar căpitanul Hardigan îl strânse în braţe pe locotenent, 
majurul îl îmbrăţişa pe brigadierul Pistache, pe când Taie-cupa 
îi sărea stăpânului în spate. Cât despre domnul Frangois, Nicol 
îl recunoscu doar cu mare greutate în omul acela bărbos şi 
mustăcios, a cărui primă grijă era aceea de a se rade îndată ce 
avea să urce la bordul lui Benassir. 

Iată acum ce se petrecuse cu patruzeci şi opt de ore în urmă: 
Un cutremur de pământ tocmai schimbase întreaga regiune 
orientală a Djeridului, între golf şi Melrir. După ruperea 
pragului Gabes şi lăsarea solului pe o lungime de peste două 
sute de kilometri, apele din Sirta Mică năvăliseră prin canal, 
revărsându-se mai departe. Invadaseră astfel ţinutul mlaştinilor 
ascunse şi al şoturilor, inundând nu numai Rharsa pe întreaga 
sa întindere, ci şi vasta depresiune Fejey-Tris. Din fericire, 
târgurile, La Hammâ, Nefta, Tozeur şi altele, nu fuseseră 
înghiţite, datorită faptului că erau zidite pe un teren ridicat, aşa 
că puteau să figureze pe harta cea nouă ca porturi la mare. 

În ce priveşte şotul Melrir, platoul Hinguiz devenise o mare 
insulă centrală. Dacă târgul Zenfig fusese cruțat, cel puţin 
Hadjar şi trupa lui de tâlhari, surprinşi de valul acela cumplit, 
pieriseră până la ultimul. 

Cât despre locotenentul Villette, încercase zadarnic să-i 
regăsească pe căpitanul Hardigan şi pe tovarăşii lui. Căutările 
nu duseseră la nimic. După ce scotocise împrejurimile 
depresiunii Melrir învecinate cu şantierul de la kilometrul 347, 
unde muncitorii de la canal nu-şi mai făcuseră deloc apariţia, 
fiindcă expediţia lui Pointar rămânea să aştepte o escortă 
trimisă din Biskra, locotenentul se întorsese la Nefta ca să 
organizeze o expediţie vizând diverse triburi tuarege. 

Îi întâlnise însă acolo pe căruţaşi şi pe cei doi spahii care 
datorau unui incident neprevăzut faptul că scăpaseră de soarta 
şefilor lor. 

În timpul cutremurului de pământ, Villette se găsea în acel 
oraş şi încă nu plecase în altă parte atunci când comandantul 
lui Benassir, pornit din Gabès îndată ce îi permisese inundația, 
veni să caute informaţii despre Rharsa şi Melrir. 

Comandantul micii nave primi prompt vizita locotenentului şi, 
de cum fu pus la curent cu situaţia, îi propuse să se instaleze la 
bord, împreună cu sergentul-major. Căutarea căpitanului 
Hardigan, a inginerului de Schaller şi a însoţitorilor acestora 
era de cea mai mare urgenţă. Astfel că Benassir, navigând cu 
toată presiunea aburului, traversase Rharsa şi se lansa în apele 
depresiunii Melrir, cu intenţia de a scotoci prin oazele de pe 
maluri şi prin cele din Farfaria, nescufundate sub apă. 

Or, în a doua noapte de navigaţie din Melrir, intrigat de 
flăcări, comandantul pornise în direcţia telului; fiind însă pe o 
mare nouă şi având un echipaj restrâns, în ciuda insistențelor 
lui Villette, el amânase pentru zorii zilei următoare contactul cu 
insuliţa. Iar acum fugarii se aflau la bord, teferi şi nevătămaţi. 

De cum îşi primise noii pasageri, vasul o porni spre Tozeur, 
unde comandantul voia să-i debarce şi să trimită de acolo, pe 
calea cea mai rapidă, informaţii pentru şefii lui, înainte de a-şi 
relua incursiunea de recunoaştere până la capătul depresiunii 
Melrir. 

Când domnul de Schaller şi însoțitorii săi debarcară la Tozeur, 
căpitanul Hardigan îşi reîntâlni detaşamentul. Şi cu câtă 
bucurie fură întâmpinați, el şi toţi ceilalţi! 

Până şi coloana-fantomă de la Biskra era reprezentată printr-o 
depeşă venită prin Tunis şi în care Pointar, obligat să se 
retragă la Biskra cu toţi oamenii lui, cerea noi instrucţiuni. 

Acolo îl revăzu şi bătrânul frăţior Dă-i-nainte pe Taie-cupa, iar 
mărturiile de încântare schimbate între ei de cei doi prieteni nu 
s-ar putea exprima în cuvinte. 

Şi toate acestea în mijlocul unei mulţimi cel mai adesea 
entuziastă, dar profund impresionată de evenimentele legate de 
cataclism, înghesuindu-se în jurul celor dintâi exploratori ai noii 
mări. 

Deodată, inginerul descoperi înaintea sa un necunoscut care 
îşi croise drum dând din coate şi mai întâi îl salutase cu voce 
scăzută, pentru ca imediat să-i spună, cu un foarte pronunţat 
accent exotic: 

— Domnului de Schaller, aşadar persoanei sale, am privilegiul 
de a mă adresa? 

— Mi se pare că da, răspunse acesta. 

— Ei bine, domnule, am privilegiul de a vă face cunoscut că în 
termenii unei împuterniciri parafate şi autentificate cu forme în 
regulă, legalizată de notar, întărită cu legalizarea domnului 
Preşedinte al tribunalului primei instanţe de resort a reşedinţei 

sociale a Companiei franco-străine, vizată — pentru exequatur 
— la Rezidenţa generală a Franţei de la Tunis, pe marginea 
căreia se află următoarea menţiune: înregistrată folio 200, 
verso compartiment 12, primit 3 franci 75, zecimile inclusiv, 
semnătură indescifrabilă, sunt mandatarul lichidatorilor sus- 
zisei Companii, având cele mai întinse puteri, în special pentru 
caz de tranzacţii, dar la nevoie pentru a discredita. Pomenitele 
puteri, legal şi cu forme în regulă omologate. Nu veţi fi 
surprins, domnule, dacă acţionind în această calitate vă cer 
socoteală, în numele lor, privitor la lucrările întreprinse de 
Companie şi pe care v-aţi luat angajamentul să le folosiţi. 

În bucuria debordantă care îl invada încetul cu încetul din 
clipa când îşi regăsise camarazii şi îşi vedea opera împlinită 
într-un mod atât de fantastic, omul acela, atât de rece, de 
metodic, de stăpân pe sine în împrejurările cele mai grele, 
redeveni pentru un moment renumitul om de viaţă de 
odinioară, când, la cursul de la institut, el, şeful de promoţie, îi 
apostrofa pe „balici" cu verva infernală a unui „bătrân". 
Adresându-se interlocutorului, îi spuse pe un ton zeflemitor: 

— Domnule mandatar cu cele mai întinse puteri, un sfat 
prietenesc: mai bine cumpăraţi acţiuni ale mării sahariene. 

Şi, urmându-şi drumul printre manifestări de simpatie şi 
felicitări, începu să calculeze devizele noilor lucrări ce trebuiau 
să figureze în raportul pe care voia să-l trimită chiar a doua zi 
administratorilor Societăţii. 

